
Įvadas 


Ši knyga - apie fundamentalius teorinius politinės filosofijos ir ju- 
risprudencijos dalykus: apie tai, kas yra liberalizmas ir kodėl jis 
mums vis dar reikalingas; ar turėtume būti skeptiški dėl teisės ir 
moralės; kaip derėtų apibrėžti kolektyvinį klestėjimą; kas yra in- 
terpretacija ir kokiu mastu teisė yra interpretacijos, o ne kūrybos 
(invention) dalykas. Kartu tai praktinė knyga apie aktualiausius po- 
litinius klausimus. Ar teisinga juodaodžiams teikti pirmenybę kon- 
kursuose dėl darbo vietos ar vietos universitete? Ar kokiomis nors 
aplinkybėmis gali būti teisinga sulaužyti įstatymą? Ar necivilizuota 
drausti nešvankius filmus; ar neteisinga cenzūruoti knygas nacio- 
nalinio saugumo sumetimais? Kokias teises turi įtariamieji, kai nu- 
sikalstamumo rodikliai kyla? Ar socialinis teisingumas reiškia eko- 
nominę lygybę? Ar teisėjai turėtų daryti politinius sprendimus? Ši 
knyga visų pirma apie sąveiką tarp šių dviejų mūsų politinės sąmo- 
nės lygmenų: praktinių problemų ir filosofinės teorijos, neatidė- 
liotinų dalykų ir principo dalykų. 

Knygoje spausdinamos esė buvo parašytos atskirai per pastaruo- 
sius keletą metų. Diskusijos, į kurias jose įsitraukiama, yra senos; 
tačiau istorija joms suteikė naują pavidalą ir svarbą. Senas ginčas, ar 
teisėjams dera kurti teisę ir ar jie ją kuria, turi didesnę praktinę svar- 
bą nei bet kada iki šiol, bent jau Jungtinėse Valstijose. Labai tikėtina, 
jog žmogus, išrinktas prezidentu, paskirs į Aukščiausiąjį teismą pa- 
kankamai tokių teisėjų, kad padiktuotų šios vyriausiosios instituci- 
jos pobūdį ištisai generacijai, o žmonės galės protingai įvertinti jo 
pasirinkimą tik tuo atveju, jeigu turės aiškų požiūrį į tai, kas yra bylų 
sprendimas ir kam reikalingas Aukščiausiasis teismas. Atominių ginklų 

kūrimas ir panaudojimas turėjo galingą poveikį žmonių požiūriui į 
pilietinį nepaklusnumą ir, bendresne prasme, ryšį tarp sąžinės ir po- 
litinės pareigos tiek Vakarų Europoje, tiek Jungtinėse Valstijose ir 
Britanijoje. Afirmatyviojo veiksmo programos, kurios siekia geres- 
nių rasinių santykių preferencijomis ir kvotomis, ir toliau tebeskal- 
do sąžinės žmones ir tebepriešina vieną mažumą su kita; recesija ir 
aukštas nedarbo lygis šiuos ginčus tik dar paaštrino. Seniai prasidėję 
karai dėl pornografijos ir cenzūros turi naujas kariaunas, kurias su- 
daro radikaliosios feministės ir moralioji dauguma. Amžinas konf- 
liktas tarp laisvosios spaudos (iš vienos pusės) ir privatumo ir saugu- 
mo (iš kitos) atrodo aštresnis ir raizgesnis nei kada nors iki šiol. 

Didžiojoje dalyje ginčų teismo bylos figūruoja ne kaip teisės isto- 
rijos ar doktrinos pratybos, bet veikiau dėl to, kad teisė teikia ypa- 
tingą nuskaidrinantį pavidalą politinei kontroversijai. Kai politiniai 
klausimai pasiekia teismą, - o taip būtinai anksčiau ar vėliau atsitin- 
ka, bent jau Jungtinėse Valstijose, - jie reikalauja sprendimo, kuris 
būtų sykiu ir atskiras, ir pagrįstas principais. Jie turi būti sprendžia- 
mi individualiai, paisant jų viso socialinio kompleksiškumo; tačiau 
tas sprendimas turi būti apgintas kaip kylantis iš nuoseklios ir ne- 
kompromisinės teisingumo ir teisiškumo (fairness and Justice) vizi- 
jos, nes būtent tai galiausiai iš tikrųjų reiškia teisės viešpatavimas. 
Teisinė analizė šia plačia prasme yra konkretesnė negu klasikinė po- 
litinė filosofija ir principingesnė nei politikos menas. Ji teikia pavyz- 
dinę sceną valdymo filosofijai. 


Pirmoje knygos dalyje aiškinamasi, kokią reikšmę įvairių parei- 
gūnų ir piliečių sprendimams dėl to, kokia yra teisė ir kada ji turėtų 
būti įgyvendinta bei kada jai turėtų būti paklūstama, turėtų turėti 
politiniai įsitikinimai. Joje atmetama populiari, bet nerealistinė nuo- 
monė, jog šiems sprendimams tokie įsitikinimai neturėtų turėti iš 
viso jokios reikšmės, kad teisė ir politika priklauso absoliučiai skir- 
tingiems ir vienas nuo kito nepriklausomiems universumams. Tačiau 
joje atmetama ir priešinga pažiūra — kad teisė ir politika yra visiškai 
tas pat, kad teisėjai, spręsdami sunkias konstitucines bylas, papras- 

čiausiai balsuoja už savo asmeninius politinius įsitikinimus tarsi jie 
būtų įstatymų leidėjai ar naujo konstitucinio konvento delegatai. Ši 
primityvi pažiūra joje atmetama dėl dviejų priežasčių, kurių kiekvie- 
na sudaro svarbią kitų knygos dalių temą. 

Pirma, ta primityvi pažiūra ignoruoja labai svarbų bylų sprendimo 
suvaržymą. Teisėjai turėtų įgyvendinti tik tuos politinius įsitikinimus, 
kuriuos jie sąžiningai mano galint figūruoti koherentiškoje bendroje 
bendruomenės teisinės ir politinės kultūros interpretacijoje. Žinoma, 
teisininkai pagrįstai gali nesutarti dėl to, kada šis kriterijus yra paten- 
kinamas, o šį kriterijų galėtų atitikti labai skirtingi, netgi nesuderina- 
mi įsitikinimai. Tačiau kai kurie galėtų ir neatitikti. Teisėjas, kuris pri- 
pažįsta šį suvaržymą ir kurio asmeniniai įsitikinimai yra marksistiniai 
arba anarchistiniai, arba perimti iš kokios nors ekscentriškos religinės 
tradicijos, negali šių įsitikinimų kaip teisės pavadinimu primesti bend- 
ruomenei, kad ir kokius kilnius ar švietėjiškus jis mano juos esant, nes 
jie negali pateikti aiškios bendros interpretacijos, kurios jam reikia. 

Antra, ta primityvi pažiūra užtemdo teisės teorijai kapitališkai 
svarbią perskyrą — perskyrą, kurią visiškai tiesiogiai nurodo šios kny- 
gos pavadinimas. Mūsų politinė praktika pripažįsta dvi skirtingas 
argumentų, siekiančių pateisinti politinį sprendimą, rūšis. Politinės 
nuostatos argumentai mėgina parodyti, jog visai bendruomenei 
apskritai būtų geriau, jeigu būtų laikomasi tam tikros programos. 
Šia specialia prasme šie argumentai yra grindžiami tikslu (goal-ba- 
sed). Principo argumentai, priešingai, teigia, jog tam tikros progra- 
mos turi būti vykdomos - arba jų turi būti atsisakoma dėl jų padari- 
nių tam tikriems žmonėms - net tuomet, jei visos bendruomenės 
padėtis kuriuo nors atžvilgiu dėl to pablogėja. Principo argumentai 
yra grindžiami teisėmis (rigbt-based). Kadangi paprasta pažiūra, anot 
kurios teisė ir politika yra tas pat, šią perskyrą ignoruoja, ji išleidžia iš 
akių svarbų propozicijos, jog teisėjai spręsdami, kokia yra teisė, priva- 
lo laikytis ir laikosi savo pačių politinių įsitikinimų, patikslinimą. Net 
sunkiosiose bylose, nors teisėjai įgyvendina savo pačių įsitikinimus dėl 
principo dalykų, jie neturi įgyvendinti ir paprastai neįgyvendina savo 
pačių nuomonės dėl išmintingos politinės nuostatos. 


10 PRINCIPO REIKALAS 


Šią perskyrą esu aptaręs kitur, ir ji buvo kvestionuojama įvairiais 
būdais. Kai kurie kritikai prieštarauja pačiai perskyrai; kiti priešta- 
rauja ką tik pateiktam teiginiui, jog bylų sprendimas paprastai yra 
principo, o ne politinės nuostatos dalykas. Jų argumentai ir mano 
atsakymai yra surinkti neseniai išėjusiame tome, kuriame sudėti ir 
kritiniai komentarai apie kitas šioje knygoje perspausdinamas esė.! 
Šioje knygoje negrįžtame prie to ginčo. Vietoj to čia mėginama pa- 
rodyti praktinę šios perskyros vertę įvairiuose kontekstuose. Pavyz- 
džiui, 4-ame skyriuje įrodinėjama, kad argumentus už pilietinį ne- 
paklusnumą reikia konstruoti kitaip ir kad jie tikslintini skirtingu 
būdu tuo atveju, kai įstatymas ar kitas kvestionuojamas oficialus spren- 
dimas yra suprantamas kaip didelė politinės nuostatos klaida, nei 
tada, kai jis suprantamas kaip šiurkšti principo klaida. Pavyzdžiui, 
jeigu protestai prieš atominių ginklų dislokavimą Europoje papras- 
tai yra iššūkis politinei nuostatai, 0 ne principui, tai pilietinis ne- 
paklusnumas yra visai kas kita nei tas nepaklusnumas, kuris ankstes- 
niaisiais dešimtmečiais buvo nukreiptas prieš neteisingus karus ir ra- 
sinę diskriminaciją. 

Antroje dalyje ginamas ką tik paminėtas teiginys, jog teisinė ana- 
lizė yra fundamentaliai interpretacinė, ir pateikiamas bendras interp- 
retacijos aiškinimas siekiant apibūdinti kokia prasme taip yra. Joje 
taip pat svarstoma, kokių implikacijų šis teiginys turi svarbiam teori- 
niam jurisprudencijos klausimui. Anglų ir amerikiečių teisininkai ap- 
skritai buvo skeptiški dėl „teisingo“ atsakymo galimybės bet kokioje 
iš tikrųjų sunkioje byloje. Jeigu teisininkai ir teisėjai nesutaria dėl to, 
kokia yra teisė, ir nė vienas neturi triuškinančio argumento savo nuo- 
monei įrodyti, tai kokią prasmę gali turėti tvirtinimas, jog viena nuo- 
monė yra teisinga, o kitos klaidingos? Anot vieno paplitusio požiū- 
rio, neverta abejoti, jog esama tik skirtingų atsakymų į teisės klausi- 
mą ir nėra vieno teisingo ar geriausio atsakymo. Kai kurie teisininkai, 
besilaikantys šios skeptiškos pažiūros, daro išvadas, kurias jie mano 
esant konservatyvias: teisėjai turėtų gerbti sprendimus, priimtus rep- 
rezentatyvesnių institucijų, tokių kaip legislatūros, o konstitucinės 
teisės atveju — sprendimus, kadaise priimtus konstitucinės santaros 

Pagrindėjų. Kiti šiame skepticizme įžvelgia tam tikrą savavaldžiavi- 
mo sankciją: jeigu nesama teisingo atsakymo kokioje nors konstitu- 
cinės reikšmės byloje, niekas neturi jokios teisės į tai, kad teismai 
spręstų kokiu nors konkrečiu būdu, todėl teisėjai turi spręsti tuo 
būdu, kuris jiems atrodo geriausias tautos ateičiai. Antroje dalyje 
įrodinėjama, jog šis skeptinis kvestionavimas patiria permainą ir su- 
švelnėja, kai suvokiama, jog teisinė argumentacija ir analizė yra in- 
terpretacinio pobūdžio. Mat tie atžvilgiai, kuriais galima sakyti, jog 
interpretaciniai argumentai įgalina teisingus atsakymus, yra pakan- 
kamai specialūs ir sudėtingi, kad kvestionuotų įprastinius argumen- 
tus už skepticizmą. Išties, kai teisė šitaip suprantama, vargu ar pras- 
minga teigti arba neigti „objektyvią“ teisinių teiginių tiesą. 

Trečioje dalyje nuo samprotavimo tiesiogiai apie teisę pereinama 
prie politinės teorijos klausimų, kurie sudaro kontekstinį pamatą. 
Šioje dalyje aiškinamės esamą liberaliosios teorijos būklę. Kadaise — 
dar visai neseniai - liberalizmas buvo kone konsensinė politinė teo- 
rija Britanijoje ir Jungtinėse Valstijose, bent jau tarp politikos ir tei- 
sės filosofų. Jie nesutarė dėl daugelio dalykų, tačiau visi atrodė pri- 
pažįstą, kaip artimą aksiomiškam dalyką, tam tikrą egalitarinį indi- 
vidualizmą. Kitaip tarant, jie manė, jog politika turėtų turėti dvi 
bendras ambicijas: pirma, padidinti piliečių galią - kiekvieno iš jų - 
gyventi tokį gyvenimą, kokį kiekvienas ir kiekviena mano esant ge- 
riausią sau; ir antra, sumažinti didžiulę išteklių, kurie yra prieinami 
to tikslo siekiantiems skirtingiems žmonėms ir grupėms bendruome- 
nėje, nelygybę. Tačiau taip suvokiamas liberalizmas nebėra toks po- 
puliarus; dabar politikai varžosi, kuris išsižadės daugiau šio idealo 
aspektų. Jį sakoma patyrus nesėkmę. Jis, anot kai kurių kritikų, pasi- 
rodė esąs pernelyg kilniaširdiškas ir brangiai atsieinąs, o anot kitų - 
pernelyg skaldantis ir niekšingas. Trečioje dalyje įrodinėjama, jog 
naujasis konsensas prieš liberalizmą yra pagrįstas painiavą lemian- 
čiais argumentais, kurie buvo paskatinti liberaliųjų teoretikų nesu- 
gebėjimo identifikuoti konstitutyvius liberalizmo principus ir nuskaid- 
rinti egalitarizmo formą ir kuriais, liberalieji idealai, deramai juos 
suprantant, yra pagrįsti. 

Ketvirtoje dalyje vėl grįžtama prie politinės ir teisės teorijos. Joje 
svarstoma dabar populiari tezė apie tai, kaip teisėjai turėtų spręsti 
bylas. Ši tezė neigia, kad teisėjams išvis turėtų rūpėti moraliniai stan- 
dartai įprastine prasme. Jų sprendimai turėtų būti ekonominiai, o ne 
moraliniai; jie turėtų siekti padaryti visą bendruomenę turtingesnę, 
o ne kokia nors kitokia prasme teisingesnę. Ši nuostata, dažnai vadi- 
nama „ekonominiu“ požiūriu į teisę, užvaldė didelę dalį amerikiečių 
teisinės edukacijos ir turi savo atstovą Britanijoje ir kitur. Ji asocijuo- 
jama su konservatyviomis politinėmis pozicijomis ir kartais, atrodo, 
tėra priedanga iš naujo įsigalinčiai egoistinio intereso politikai, kuri 
graso užpildyti tuštumą, paliktą pasitraukusio liberalizmo. Tačiau ji 
traukia net tų teisės mokslininkų ir teisėjų protus, kurie nėra įsipa- 
reigoję ginti nelygybę, o teisės žurnalai dabar nebesutalpina šios pa- 
kraipos produkcijos. Ketvirtoje dalyje argumentuojama, jog nepai- 
sant to, ekonominė pažiūra neturi jokio apginti galimo filosofinio 
pagrindo. 

Penkta ir šešta dalys yra skirtos dviem sudėtingiems dabar įsi- 
plieskusiems ginčams. Kiekvienas iliustruoja praktinę perskyros tarp 
principo argumentų ir politinės nuostatos argumentų vertę ir svar- 
bą. Penktoje dalyje įsitraukiama į įnirtingą ginčą dėl pozityviosios 
diskriminacijos programų samdos srityje ir priimant į universitetus 
bei profesines mokyklas - programų, skirtų pagerinti bendrajai juo- 
daodžių ir kitų mažumų grupių padėčiai. Joje plėtojamas argumen- 
tas, kad tokias programas galima geriausiai pateisinti ne principo 
argumentais apie tam tikrų žmonių, kuriems tos programos teikia 
naudą, bet teises, remiantis politinės nuostatos argumentais apie bend- 
rą naudą, kurią jos užtikrina bendruomenei kaip visumai. Tuomet 
lemiamą reikšmę įgyja klausimas, ar koks nors principo argumentas 
sudaro priešpriešą politinei nuostatai, kuria tuo būdu siekiama už- 
tikrinti naudą bendruomenei. 13-ame skyriuje tiriami įvairūs prin- 
cipai, kurie, manytina, galėtų suteikti to pobūdžio argumentą; ja- 
me prienama išvada, jog nė vienas jų tokio argumento nesuteikia. 
Jeigu taip, tai iš tiesų svarbūs debatų apie pozityvią diskriminaciją 
klausimai yra vien tik politinės nuostatos klausimai. Įvairias kvotų 

ir pirmenybės teikimo programas turime vertinti kiekvieną indivi- 
dualiai, sverdami jų praktinę kainą ir naudą, o ne urmu, kokiu nors 
principo mastu. 

Šeštoje dalyje kalbama apie cenzūrą. Joje svarstomas, pirma, įtam- 
pą kurstantis ir atvirai seksualių knygų, filmų ir fotografijos klausi- 
mas. Argumentai prieš tokios medžiagos cenzūravimą galėtų būti 
konstruojami dviem skirtingais būdais. Pirmasis remiasi politinės 
nuostatos argumentu; puikus pavyzdys yra į tikslą apeliuojantis ar- 
gumentas, pateiktas neseniai paskelbtoje Williamo ataskaitoje, tei- 
giančioje, jog saviraiškos laisvė turi būti ginama, bent jau tam tikru 
mastu, tam, kad būtų palaikomos žmogaus klestėjimo sąlygos. Tą 
Ataskaitą aprašau 17-ame skyriuje; įrodinėju, jog joks tos rūšies patei- 
sinimas nebus adekvatus tam laisvės mastui, kurį rekomenduoja 
pati Ataskaita. Tuo tarpu antrasis raiškos laisvės gynimas remiasi 
principo argumentais. Aš aprašau tokios rūšies gynimą, apeliuo- 
jantį į Žmonių teisę į seksualinio pasirinkimo laisvę (freedom of sexual 
choice), ir, bendresne prasme, į moralinę nepriklausomybę, net jei jų 
pasirinkimai net ilgalaikėje perspektyvoje nepadarys bendruomenės 
geresnės kaip visumos. 

Paskutinėse dviejose esė gvildenama spaudos laisvės problema. 
Didelę dalį pastarojo meto debatų gadino tai, jog tie, kurie remia 
specialias privilegijas spaudai, kaip principo argumentus teikia tai, 
kas iš tikrųjų yra politinės nuostatos argumentai. 18-ame skyriuje 
svarstoma, pavyzdžiui, ar reporteriui turi būti leidžiama nesuteikti 
informacijos apie savo šaltinius, net kai ši informacija yra reikalinga 
gynybai baudžiamajame procese. Daugelis reporterių mano, jog jei- 
gu jie bus verčiami atskleisti konfidencialius šaltinius, tai tokie šalti- 
niai „išseks“, nes informatoriai nenorės rizikuoti būti išviešinti. Jie 
teigia, jog dėl to išslaptinimo reikalavimo klausimas nurodo principo 
konfliktą tarp dviejų tariamų teisių: to, kuris yra kaltinamas nusikalti- 
mu, teisės į visokią informaciją, galinčią padėti jo gynybai, ir konku- 
ruojančios teisės - visuomenės „teisės žinoti“, kurios spauda negalės 
pakankamai patenkinti, jeigu šaltiniai bus išviešinami. Aš argumen- 
tuoju, jog šis pavaizdavimas yra klaidingas, nes tariama visuomenės 

teisė žinoti, griežtai kalbant, apskritai nėra teisė. Argumentas, gi- 
nantis laisvą informacijos cirkuliavimą, yra politinės nuostatos ar- 
gumentas: anot jo, bendruomenė patobulės įvairiais atžvilgiais, jeigu 
ji geriau informuojama. Jei tai teisinga, tai konfliktas tarp teisingo 
teismo ir spaudos laisvės šiuo atveju nėra principo konfliktas, o vei- 
kiau principo ir politinės nuostatos varžybos. Ir principas, ir politinė 
nuostata svarbūs, tačiau šis konfliktas, išskyrus ypatingas aplinky- 
bes, turi būti sprendžiamas principo naudai, o tai reiškia - kaltina- 
majam teisingo proceso naudai. 

Knygos baigiamojoje esė iš šio patarimo išvedamas perspėjimas. 
Nors kai kurie spaudos gynėjai suplaka politinę nuostatą ir principą 
norėdami išplėsti žodžio laisvę, maišatis, kurią jie sukuria, kenkia jų 
tikslui. Ji stato į pavojų Pirmosios pataisos centrinį principo branduo- 
lį, autentišką ir trapią žodžio laisvės teisę. Mums kyla didesnis pavo- 
jus - paminti tą teisę - nei tik grėsmė netekti akivaizdžiausios politinės 
nuostatos naudos, teikiamos stiprios tiriamosios žurnalistikos, todėl 
turėtume įsisąmoninti pavojų laisvei, keliamą jų painiojimo. Šis perspė- 
jimas yra bendro pobūdžio. Jeigu mums taip menkai terūpi principas, 
kad politinę nuostatą papuošiame jo drabužiais, kai šito reikia mūsų 
tikslui, mes nupiginame principą ir smukdome jo autoritetą. 


Šioje knygoje pirmines esė pakeičiau nežymiai; daugiausia - ak- 
tualumo netekusius pasakymus, kurie šiandien nebetinka. Tačiau ne- 
dariau esminių pakeitimų ir nekonstravau naujų argumentų, nes kai 
kurios iš pirminių esė buvo diskutuojamos ir kritikuojamos kitų au- 
torių, tad būtų neteisinga keisti argumentus perspausdinant jas šia- 
me rinkinyje. Šiuos pakeitimus ir tolesnius argumentus, tiek, kiek jie 
yra apie teisę, aš palieku naujai knygai apie teisės teoriją, kurią dabar 
rašau. 


PIRMA DALIS 


POLITINIS TEISĖS PAMATAS 


1. Politiški teisėjai ir teisės viešpatavimas" 


DU KLAUSIMAI IR DU IDEALAI 


Ši esė skirta dviem klausimams ir sąsajoms tarp jų. Pirmasis yra 
praktinis klausimas, kaip teisėjai sprendžia ir turėtų spręsti sunkią- 
sias bylas. Ar teisėjai Jungtinėse Valstijose ir Didžiojoje Britanijoje 
priima politinius sprendimus? Ar jų sprendimai turėtų būti politiš- 
ki? Sprendimai, kuriuos daro teisėjai, be abejo, turi būti politiški 
viena prasme. Daugeliu atvejų teisėjo sprendimui viena politinė gru- 
pė pritars, o kitoms jis nepatiks, nes tos bylos turi pasekmių politi- 
nėms kontroversijoms. Pavyzdžiui, Jungtinėse Valstijose Aukščiau- 
siasis teismas privalo išspręsti svarbius konstitucinius klausimus, 
kurie sykiu yra politiniai klausimai, kaip antai klausimas, ar kalti- 
namieji nusikaltėliai turi procedūrinių teisių, apsunkinančių teisės 
įgyvendinimą. Britanijoje teismai turi spręsti bylas, reikalaujančias 
darbo santykius reguliuojančių įstatymų interpretacijos, tokias kaip 
bylos dėl antrinio piketo legalumo, kai Tredjunionų kongresas pa- 
laiko vieną interpretaciją, o Britanijos pramonininkų konfederaci- 
ja - kitą. Tačiau aš noriu iškelti klausimą, ar teisėjai turėtų spręsti 
bylas, remdamiesi politiniais pagrindais - toks sprendimas yra ne 
tik sprendimas, kurio pageidautų tam tikros politinės grupės, bet ir 
sprendimas, priimtas tuo pagrindu, jog tam tikri politinės moralės 
principai yra teisingi. Teisėjas, kuris sprendžia politiniais pagrin- 
dais, sprendžia ne partinės politikos pagrindais. Jo sprendimo 
profesinių sąjungų pageidaujamos interpretacijos naudai motyvas 
nėra tai, jog jis yra (ar buvo) Leiboristų partijos narys. Tačiau politi- 


* Pastaba. Pirmą kartą publikuota leidinyje Proceedings of tbe British Academy, 
64 (1978). O 1980 British Academy 

niai principai, kuriais jis tiki, pavyzdžiui, nuostata, jog lygybė yra 
svarbus politinis siekinys, tam tikroms politinėms partijoms gali 
būti būdingesnis negu kitoms. 

Esama tradicinio atsakymo į mano klausimą, bent jau Britanijoje. 
Teisėjai neturėtų priiminėti savo sprendimo remdamiesi politiniais 
pagrindais. Tai kone visų teisėjų ir advokatų, taip pat prokurorų ir 
teisės teoretikų pažiūra. Tačiau kai kurie akademiniai teisininkai, sa- 
ve laikantys britų teismų praktikos kritikais, sako, jog iš tikrųjų britų 
teisėjai priima politinius sprendimus, nors oficiali pažiūra jiems to 
neleidžia daryti. Pavyzdžiui, J. A. G. Griffithsas iš Londono ekono- 
mikos mokyklos poleminėje knygoje Teisėjų politika (The Politics of 
tbe Judiciary) įrodinėjo, jog keletas neseniai priimtų Lordų rūmų 
sprendimų buvo politiniai sprendimai, nors šis teismas labai stengė- 
si, kad atrodytų, jog tie sprendimai buvo priimti remiantis techni- 
niais teisiniais, o ne politiniais pagrindais.? Bus pravartu glaustai ap- 
rašyti kai kuriuos iš šių sprendimų. 

Charter' 11 Dockers“ bylose Lordų rūmai pateikė Rasinių santy- 
kių akto (Race Relations Act) interpretaciją, anot kurios politinių 
klubų, tokių kaip West Ham Conservative Club, Aktas neįpareigoja 
nediskriminuoti spalvotųjų žmonių. Tameside byloje Rūmai atšaukė 
leiboristų ministro potvarkį, panaikinantį vietinės Konservatorių ta- 
rybos sprendimą nekeisti vietinės mokyklų sistemos pagal visuotinį 
planą, remiamą leiboristų vyriausybės.? Garsiojoje Shaw byloje Lor- 
dų rūmai patvirtino nuosprendį prostitučių katalogo leidėjui.“ Jie 
konstatavo, jog jis kaltas padaręs bendrosios teisės numatytą nusi- 
kaltimą - „pasikėsinimą gadinti viešąją moralę“, nors ir pripažino, 
kad joks įstatymas neskelbia tokio kėsinimosi nusikaltimu. Kitoje, 
senesnėje byloje, Liversidge v. Anderson, Rūmai patvirtino sprendi- 
mą ministro, kuris per Antrąjį pasaulinį karą įsakė be teismo sulaiky- 
ti asmenį.? Griffithsas mano, jog kiekvienu iš šių atvejų (ir labai dau- 
geliu kitų atvejų, kuriuos jis aptaria) Rūmų veiksmus motyvavo tam 
tikra politinė nuostata, būtent įtvirtintų vertybių ar socialinių struk- 
tūrų gynimo ir priešinimosi reformai nuostata. Jis nesako, kad teisė- 
jai, kurie priėmė šiuos sprendimus, suvokė, jog, priešingai oficialiai 

pažiūrai į jų funkciją, jie įgyvendina politinę poziciją. Tačiau jis ma- 
no, kad jie vis dėlto darė būtent tai. 

Taigi esama manančių, kad britų teisėjai daro politinius sprendi- 
mus. Tačiau tokia nuomonė nereiškia, kad jie turėtų juos daryti. Grif- 
fithsas, kiek suprantu, mano, kad teisėjai neišvengiamai vaidins poli- 
tinį vaidmenį kapitalistinėje ar pusiau kapitalistinėje valstybėje. Ta- 
čiau šito jis nelaiko kapitalizmo dorybe; priešingai - politinį teisėjų 
vaidmenį jis laiko smerktinu. Gali būti, jog vienas kitas teisėjas ir 
teisės mokslininkas — įskaitant galbūt Aukščiausiojo teismo teisėją 
lordą Denningą - išties mano, jog teisėjai turėtų būti politiškesni, 
negu rekomenduoja tradicinė pažiūra. Tačiau tai yra išties veikiau 
ekscentriškas (kai kurie sakytų - pavojingas) mažumos požiūris. 

Profesinė opinija dėl politinio teisėjų vaidmens Jungtinėse Valsti- 
jose yra labiau susiskaldžiusi. Didelis būrys akademinių teisininkų ir 
teisę studijuojančiųjų ir netgi kai kurie teisėjai prestižiniuose teis- 
muose laikosi nuomonės, jog teisėjų sprendimai neišvengiamai yra 
politiniai ir tai yra gerai. Jie turi galvoje ne tik didžiuosius konstitu- 
cinius Aukščiausiojo teismo sprendimus, bet ir paprastus civilinius 
valstybės teismų sprendimus, plėtojančius bendrąją sutarčių teisę bei 
delikto ir komercinę teisę. Jie mano, jog teisėjai veikia ir turėtų veik- 
ti kaip įstatymų leidėjai, tačiau tik užpildydami tai, ką jie vadina 
sprendimų, jau priimtų legislatūros, „spragomis“. Ši pažiūra nėra 
vieningai pripažįstama net rafinuotų Amerikos teisėjų, taip pat šios 
pažiūros nėra visiškai pripažinusi plačioji visuomenė. Priešingai, kar- 
tais politikai, siekdami būti išrinkti, žada suvaržyti teisėjus, esą ne- 
teisingai pasisavinusius politinę valdžią. Tačiau šiandien politinę ju- 
risprudenciją pripažįsta daug didesnė dalis visuomenės, negu pripa- 
žino, tarkime, prieš dvidešimt penkerius metus. 

Aš pats manau, jog šių debatų apie teisėjų politiką žodynas yra 
pernelyg šiurkštus ir kad tiek oficialus britų požiūris, tiek „progresy- 
vus“ amerikiečių požiūris yra klaidingi. Šie debatai nepaiso svarbios 
perskyros tarp dviejų politinių argumentų rūšių, kuriais gali kliautis 
teisėjai, priiminėdami savo sprendimą. Tai perskyra (kurią mėginau 
paaiškinti ir apginti kitur) tarp politinio principo argumentų, ape- 

liuojančių į individualių piliečių politines teises, ir politinės nuosta- 
tos argumentų, teigiančių, jog tam tikras sprendimas sustiprins ko- 
kios nors bendros gerovės ar viešojo intereso sampratos pozicijas.š 
Teisingas požiūris, mano įsitikinimu, yra tai, jog savo sprendinius 
dėl kontroversiškų bylų teisėjai grindžia ir turi grįsti politinio princi- 
po argumentais, o ne politinės nuostatos argumentais. Taigi mano 
požiūris yra labiau varžantis negu progresyvus amerikiečių požiūris, 
tačiau ne toks varžantis kaip oficialusis britų požiūris. 

Antras klausimas, kurį keliu šioje esė, yra, bent jau iš pirmo žvilgs- 
nio, ne toks praktinis. Kas yra teisės viešpatavimas? Teisininkai (ir 
beveik visi kiti) mano, jog esama savarankiško ir svarbaus politinio 
idealo, vadinamo įstatymo valdžia. Tačiau jie nesutaria dėl to, koks 
yra tas idealas. Iš tikrųjų esama dviejų labai skirtingų įstatymo val- 
džios sampratų, iš kurių kiekviena turi savo šalininkų. Pirmąją aš 
vadinsiu „normų kodekso“ (r4/e-book) koncepcija. Pagal ją valsty- 
bės galia, kiek įmanoma, niekuomet neturėtų būti naudojama prieš 
individualius piliečius kitaip, nei reikalauja normos, detaliai išdėsty- 
tos viešame normų kodekse, prieinamame visiems. Valdžia, lygiai 
taip pat kaip eiliniai piliečiai, privalo laikytis šių viešų žaidimo tai- 
syklių, kol jos pakeičiamos laikantis kitų normų, nustatančių, kaip 
jos turi būti keičiamos, - normų, kurios taip pat yra išdėstytos ko- 
dekse. Normų kodekso koncepcija viena prasme yra labai siaura, 
mat ji nekelia jokių turinio reikalavimų normoms, kurios gali būti 
sudėtos į normų kodeksą. Ji tik reikalauja, kad normų, sudėtų į ko- 
deksą, turi būti laikomasi, kol jos pakeičiamos. Tiems, kurie laikosi 
šios teisės viešpatavimo koncepcijos, visgi rūpi normų, esančių ko- 
dekse, turinys, tačiau jie sako, jog tai - substantyvaus teisingumo 
dalykas ir kad substantyvus teisingumas yra nepriklausomas idealas, 
jokia prasme neįeinantis į teisės valdžios idealą. 

Antrą teisės viešpatavimo koncepciją vadinsiu „teisių“ koncepci- 
ja. Ji yra keletu atžvilgiu ambicingesnė už normų kodekso koncepci- 
ją. Anot jos piliečiai turi moralines teises ir pareigas vienas kito atžvil- 
giu ir politines teises valstybės kaip visumos atžvilgiu. Ji reikalauja, 
kad šios moralinės ir politinės teisės būtų pripažįstamos pozityvioje 

teisėje, kad individualiems piliečiams pareikalavus, jas būtų galima 
įgyvendinti per teismus ar kitas teismines įprasto tipo institucijas 
tiek, kiek tai yra praktiškai įmanoma. Pagal šią koncepciją, teisės 
viešpatavimas yra reguliavimo besilaikantis tikslios viešos individua- 
lių teisių koncepcijos idealas. Ji nedaro perskyros - kaip normų ko- 
dekso koncepcija - tarp teisės viešpatavimo ir esminio teisingumo; 
priešingai - reikalauja, kaip to, kas įeina į teisės idealą, kad normų 
kodekso normos apimtų ir suteiktų galią moralinėms teisėms. 

Tai sudėtingas idealas. Normų kodekso koncepcija, aiškinanti tei- 
sės viešpatavimą, žino tik vieną dimensiją, kurios politinė bendruo- 
menė galėtų netenkinti. Ji galėtų savo policijos galią individualių 
piliečių atžvilgiu naudoti kitaip, negu apibrėžia normų kodeksas. Tuo 
tarpu teisių koncepcija turi mažiausiai tris nepatenkinamumo dimen- 
sijas. Valstybė gali neužtikrinti viso individualių teisių, kurias ji pre- 
tenduoja įgyvendinti, masto. Pavyzdžiui, ji gali vengti įgyvendinti 
piliečių teises jos pačios atžvilgiu, nors pripažįsta, jog piliečiai turi 
tokias teises. Ji galėtų nepreciziškai identifikuoti teises, kurias pri- 
pažįsta; ji galėtų numatyti teises valstybės atžvilgiu, tačiau, valdi- 
ninkų neteisingai traktuojamos, tos svarbios teisės galėtų likti ne- 
pripažintos. Arba jos teisių įgyvendinimas galėtų būti neteisingas: 
valstybės pripažįstamų teisių užtikrinimo procese galėtų būti priim- 
tos normos, kurios blogina vargingųjų arba kokios nors deprivile- 
gijuotos rasės padėtį. 

"Tad teisių koncepcija yra sudėtingesnė negu normų kodekso kon- 
cepcija. Esama ir kitų svarbių kontrastų tarp šių dviejų koncepcijų; 
kai kuriuos iš jų galima identifikuoti atsižvelgiant į kiekvienos jų 
skirtingą vietą bendrojoje teisingumo teorijoje. Nors tos dvi koncep- 
cijos konkuruoja kaip teisinio proceso idealai (nes, kaip matysime, 
jos rekomenduoja skirtingas bylų sprendimo teorijas), jos vis dėlto 
yra suderinamos kaip bendresni teisingos visuomenės idealai. Bet 
kokia politinė bendruomenė yra geresnė, jeigu - visiems kitiems as- 
pektams sutampant - jos teismai nesiima jokių kitokių veiksmų, iš- 
skyrus tuos, kuriuos apibrėžia normos, paskelbtos iš anksto, ir geres- 
nė, visiems kitiems aspektams sutampant, jeigu jos teisinės instituci- 

jos įgyvendina tas teises, kurias turi individualūs piliečiai. Tačiau net 
kaip bendri politiniai idealai tos dvi koncepcijos skiriasi štai kuo. 
Koks nors aukštas normų kodekso koncepcijos atitikimo laipsnis at- 
rodo būtinas teisingai visuomenei. Bet kokia valdžia, kurios veiks- 
mai prieštarauja jos pačios normų kodeksui labai dažnai - bent jau 
dalykuose, kurie yra svarbūs atskiriems piliečiams, - negali būti tei- 
singa, kad ir kokios išmintingos ar teisingos šiaip yra jos institucijos. 
Tačiau akivaizdu, jog normų kodekso atitikimo nepakanka teisingu- 
mui įgyvendinti; visiškas atitikimas lems labai didelį neteisingumą, 
jeigu normos yra neteisingos. Teisių koncepcijos atveju yra priešin- 
gai. Visuomenė, kuri pasiekia gerų rodiklių pagal kiekvieną iš teisių 
koncepcijos dimensijų, yra beveik garantuotai teisinga visuomenė, 
nors ji ir gali būti prastai valdoma arba stokoti kitų pageidaujamos 
visuomenės savybių. Tačiau bent jau paplitusi nuomonė yra ta, jog 
teisių koncepcija nėra būtina teisingai visuomenei, nes ji nėra būti- 
na siekiant, kad piliečių teisės būtų saugomos, kad piliečiai būtų 
pajėgūs kaip individai reikalauti šias teises ginti teisme ir įgyven- 
dinti. Teisingų ir išmintingų pareigūnų valdžia teises apgins (anot 
šio argumento) savo pačios iniciatyva, be proceso, įgalinančio pi- 
liečius, kaip individus, diskutuoti, kokios yra šios teisės. Išties tei- 
sės viešpatavimą aiškinanti teisių koncepcija, tvirtinanti tos gali- 
mybės svarbą, dažnai atmetama kaip legalistinė, kaip skatinanti siau- 
ru matymu besiremiantį ir savanaudišką rūpinimąsi individualia 
nuosavybe ir jos įforminimu. 

Šios dvi koncepcijos taip pat skiriasi tuo, ką būtų galima pavadin- 
ti jų filosofiniu neutralumu, atžvilgiu. Teisių koncepcija atrodo pa- 
žeidžiamesnė filosofinių prieštaravimų atžvilgiu. Ji taria, jog pilie- 
čiai turi moralines teises - t. y. kitas, pirmesnes už tas, kurias suteikia 
pozityvus teisės aktas, - tad visuomenė gali būti prasmingai kriti- 
kuojama nurodant, jog jos teisės aktai nepripažįsta teisių, kurias turi 
žmonės. Tačiau daug filosofų abejoja, jog žmonės turi kokias nors 
teises, kurias jiems suteikia ne teisės aktai ar kiti oficialūs sprendi- 
mai; arba netgi - kad tokių teisių idėja yra prasminga. Būtent, jie 
abejoja, jog prasminga sakyti, kad žmonės turi moralines teises, kai 


22 PRINCIPO REIKALAS 


bendruomenėje yra ginčijamasi (kaip dažnai būna - tai turi pripažin- 
ti teisių koncepcija), kokias moralines teises jie turi. Kitaip tariant, 
teisių koncepcija turi tarti, jog valstybė gali nepreciziškai identifi- 
kuoti teises, net kai tai, ar ji iš tiesų jas identifikuoja nepreciziškai, 
yra kontroversiška; tačiau būtent tokios nuostatos prasmingumu abe- 
joja filosofai. Tad teisių koncepcija atrodo nusipelniusi prieštaravi- 
mo, jog ji laiko galimu filosofinį požiūrį, kuris pats yra kontroversiš- 
kas ir dėl to nebus pripažįstamas visų bendruomenės narių. 

Paskutinis skirtumas, kurį paminėsiu, susies du šioje esė svarsto- 
mus klausimus. Mat šios dvi įstatymo valdžios koncepcijos teikia 
labai skirtingas rekomendacijas, atsakančias į klausimą, ar teisėjai 
turėtų daryti politinius sprendimus sunkiosiose bylose, - t. y. bylose, 
kuriose jokia aiški normų kodekso norma tvirtai neišsprendžia vie- 
naip arba antraip. Nors abi tos koncepcijos, kaip bendri politiniai 
idealai, gali turėti savo vietą išsamioje politinėje teorijoje, be galo 
svarbu ir lemiama, kuri yra laikoma teisės (law) idealu, nes būtent šis 
idealas valdo mūsų pažiūras į bylų sprendimą. Normų kodekso kon- 
cepcija teikia ir negatyvią, ir pozityvią rekomendaciją sunkiųjų bylų 
klausimu. Ji argumentuoja - pozityviai, - jog teisėjai sunkiąsias bylas 
turėtų spręsti mėgindami nustatyti, kas „iš tikrųjų“ yra normų ko- 
dekse, viena ar kita to teiginio prasme. Ji argumentuoja - negatyviai, — 
jog teisėjai turėtų tokių bylų niekuomet nespręsti savo pačių politi- 
nio vertinimo pagrindu, nes politinis sprendimas yra sprendimas ne 
dėl to, kas yra —- bet kuria prasme - normų kodekse, bet veikiau 
sprendimas dėl to, kas ten turi būti. Normų kodekso koncepcija re- 
mia konvencinį britų požiūrį politiškų teisėjų klausimu. 

Dabar turiu stabtelėti, kad paaiškinčiau idėją, kurią pasitelkia ši 
pozityvi rekomendacija: idėją, jog sunkiojoje byloje yra prasminga 
klausti, kas „iš tikrųjų“ yra normų kodekse. Modernioje teisinėje 
sistemoje sunkieji atvejai paprastai iškyla ne dėl to, kad normų ko- 
dekse nėra nieko, kas tiktų tam ginčui išspręsti, o dėl to, kad nor- 
mos, kurios yra kodekse, byloja netvirtu balsu. Pavyzdžiui, Chbarter 
byla buvo sunkioji byla, nes buvo neaišku, ar norma, kurią Parla- 
mentas įtraukė į normų kodeksą, - norma, jog organizacijos, kurios 

aptarnauja „tam tikrą visuomenės sektorių“, turi nevykdyti diskri- 
minacijos, - draudžia politiniam klubui nepriimti juodaodžių. Šia 
prasme yra „neaišku“, ką normų kodeksas iš tiesų, deramai supran- 
tant, numato. Teisininkas, kalbantis šiuo būdu, normų kodeksą trak- 
tuoja kaip mėginimą perteikti intenciją ir taria, jog neaiškią normą 
galima geriau suprasti taikant metodus, kuriuos naudojame geriau 
suprasti kitų rūšių komunikaciją. 

Skirtingos normų kodeksą išpažįstančių teisininkų kartos - ir skir- 
tingi kiekvienos iš kartų teisininkai - gina skirtingus metodus šiam 
tikslui siekti. Kai kurie pirmenybę atiduoda semantiniams klausi- 
mams. Jie argumentuoja štai kaip. „Kai legislatūra leidžia normą, ji 
pavartoja tam tikrus žodžius, ir šių žodžių reikšmė fiksuoja, kokias 
normas ji išleido. Taigi bet kokia teorija, aiškinanti frazės „visuome- 
nės dalis“ reikšmę, yra teorija, apibrėžianti Rasinių santykių aktą. 
Todėl normų kodekso koncepcija kreipia teisėjų pastangas semanti- 
nių teorijų konstravimo linkme. Jie turėtų, pavyzdžiui, klausti, ko- 
kia reikšmė būtų priskiriama frazei „visuomenės sluoksnis“ panašia- 
me kontekste kasdieniame diskurse. Arba — kokia yra pati natūra- 
liausia kurio nors tos frazės komponento reikšmė, pavyzdžiui, žodžio 
„visuomenė“. Arba - ką panašias frazes manyta reiškiant kituose įsta- 
tymuose. Suprantama, skirtingi teisėjai pateiks skirtingus atsakymus 
į šiuos semantinius klausimus; nė vienas atsakymas nebus toks aki- 
vaizdžiai teisingas, kad kiekvienas ir visi sutiktų. Vis dėlto kiekvie- 
nas teisėjas, siekdamas nenusižengti sąžinei, mėgins vadovautis nor- 
mų kodekso koncepcijos teikiamo teisės viešpatavimo idealu, nes 
mėgins, vadovaudamasis sąžine, nustatyti, ką iš tikrųjų reiškia nor- 
mų kodekso žodžiai.“ 

Šie semantiniai klausimai yra labai populiarūs Britanijoje. Jungti- 
nėse Valstijose dabar populiaresni kito klausimų komplekso - gru- 
pės psichologijos (growp-psycbological) klausimai. Tie, kurie į pirmą 
planą kelia grupės psichologijos, o ne semantinius klausimus, reika- 
lo esme laiko sprendimus, o ne žodžius. „Kodėl tos konkrečios nor- 
mos, kurias išleidžia legislatūra (o ne, pavyzdžiui, normos, kurioms 
pirmenybę teikia teisės profesoriai), yra normos, sudarančios teisės 

normų kodeksą? Todėl, kad teisės leidėjams bendruomenė kaip vi- 
suma suteikė autoritetą 1uspręsti, kurios normos turi reguliuoti gy- 
venimą. Žodžiai, kuriuos jie pasirenka, paprastai yra geriausias liu- 
dijimas to, ką jie nusprendė, nes visuomet tikima, jog įstatymų leidė- 
jai žodžius savo sprendimams perteikti vartoja jų įprasta reikšme. 
Tačiau jeigu pavartotieji žodžiai dėl kokios nors priežasties viena- 
reikšmiškai neperteikia tam tikro sprendimo, tai reikia atsigręžti į 
bet kuriuos kitus, kokius tik galime rasti, esamus liudijimus, patvirti- 
nančius tai, ką jie norėjo padaryti. Ar įstatymų leidėjai - arba kuri 
nors svarbi jų grupė —- manė, jog jų Rasinių santykių aktas galios 
politiniams klubams, taigi draus rasinę diskriminaciją juose? Jeigu 
jie taip manė, tai Aktas reprezentuoja tą sprendimą, ir būtent šis 
sprendimas yra įtvirtintas normų kodekse, deramai suprantant. Ta- 
čiau jeigu jie manė, jog Aktas negalios politiniams klubams, tuomet 
normų kodeksas, deramai suprantant, fiksuoja būtent šį sprendimą.“ 

Kartoju: čia nedaroma prielaida, jog visi supratingi teisininkai 
sutars dėl to, kokia buvo įstatymų leidėjų intencija. Priešingai, nor- 
mų kodekso modelio gynėjai žino, jog net įgudę teisininkai nesutars 
dėl legislatyvinės intencijos, išvestos iš tos pačios faktinės medžia- 
gos, implikacijų. Vis dėlto jie tvirtina, jog intencijos klausimas yra 
reikalingas klausimas, nes kiekvienas teisėjas, kuris jį kelią, bent jau 
pagal išgales stengiasi laikytis normų kodekso modelio, taigi (pagal 
šią koncepciją) tarnauti įstatymo valdžiai. 

Semantiniai ir psichologiniai klausimai, kuriuos teikia šios skir- 
tingos grupės, yra istoriniai, o ne politiniai. Pastaruoju metu išpopu- 
liarėjo trečia (įmantresnių) istorinių klausimų grupė. „Tarkime, jog 
sunkiosios bylos negalima išspręsti semantiniais pagrindais. Galbūt 
frazė „visuomenės sluoksnis“ išties galėtų būti vienodai deramai pa- 
vartota tiek apimti asociacijoms, tokioms kaip politiniai klubai, tiek 
ir jų neįtraukti į įstatymo apimtį. Tarkime, jog šito neįmanoma 
nuspręsti klausiant, ką tą įstatymą išleidę įstatymų leidėjai ketino 
tuo aktu padaryti. Netgi gali būti, kad tik labai nedaug įstatymų lei- 
dėjų apskritai buvo susimąstę apie tai, ar politiniai klubai turėtų būti 
apimami įsatymo. Tuomet turime iškelti klausimą, kuris skiriasi tiek 

nuo semantinio, tiek nuo psichologinio klausimo, - būtent klausi- 
mą, ką legislatūra būtų nusprendusi, jeigu, kitaip nei atsitiko faktiš- 
kai, ji bžžtų sprendusi, ar klubai turi įeiti į įstatymo apimtį?“ Teisinin- 
kai, norintys atsakyti į šį kontrafaktinį klausimą, galėtų, pavyzdžiui, 
atsižvelgti į kitus sprendimus, kuriuos tie patys įstatymų leidėjai priė- 
mė kitose teisės srityse. Arba jie galėtų pažvelgti plačiau, kad api- 
bendrintų, koks įstatymų leidybos modelis reguliuojant rasinius san- 
tykius arba asociacijos laisvę vyravo pastaraisiais metais. Šią liudija- 
mąją medžiagą jie galėtų panaudoti, pavyzdžiui, argumentuodami, 
jog jeigu Parlamentas dėl kokios nors priežasties būtų buvęs privers- 
tas svarstyti klauzulę, tiksliai pritaikančią tuos aktus politiniams klu- 
bams, jis būtų patvirtinęs tą klauzulę. 

Šio kontrafaktinio istorinio klausimo atveju dar akivaizdžiau ne- 
gu semantinio ar psichologinio klausimo atveju matyti, jog supratin- 
gi teisininkai nesutars dėl išvadų, išvestinų iš tos pačios liudijamo- 
sios medžiagos. Tačiau čia ir vėl galima pakartoti, jog, anot normų 
kodekso koncepcijos, geriau mėginti atsakyti į šį klausimą, nors ir 
nesutariant, negu kelti kitokį - politinį klausimą, dėl kurio jie garan- 
tuotai nesutars, - klausimą, ką Parlamentas būtų turėjęs padaryti. 
Mat kontrafaktinis klausimas, taip pat kaip semantiniai ir psicholo- 
giniai klausimai, bet kitaip nei politinis klausimas, yra grindžiamas 
teorija, kuri remia bei aiškina ir pačią normų kodekso koncepciją. 
Pagal šią teoriją, mes vadovaujamės normų kodeksu, nes politinei 
institucijai priskiriame atsakomybę ir galią spręsti, kaip bus naudoja- 
ma policinė valstybės galia. Jeigu kokia nors proga ta institucija iš 
tikrųjų nepriėmė sprendimo tuo klausimu (nes nesuvokė, jog spren- 
dimas buvo reikalingas), tačiau būtų nusprendusi vienaip, o ne ant- 
raip, jeigu būtų sprendusi tą klausimą, tai normų kodekso idealą 
labiau atitinka galios naudojimas būtent tuo būdu nei jos priešingas 
panaudojimas. Jeigu nė vienas iš dviejų sprendimų, kuriuos galėtų 
priimti teismas, nėra dokumentiškai užfiksuotas normų kodekse, tei- 
singiau, pagal šį argumentą, yra priimti sprendimą, kuris būtų atsira- 
dęs normų kodekse, jeigu ne istorinis atsitiktinumas. 

Šis argumentas už kontrafaktinį klausimą pripažįsta, jog normos, 

kuri yra taikytina, tikrajame normų kodekse nėra. Šiuo atžvilgiu kont- 
rafaktinis klausimas skiriasi nuo semantinių ir psichologinių klausi- 
mų, iš kurių kiekvieną reikia suvokti veikiau kaip atskleidžiantį, kas 
yra tikrajame normų kodekse, jį „deramai suprantant“. Tačiau fun- 
damentalesniu lygmeniu šiuos trijų rūšių klausimus sieja bendras ry- 
šys. Kiekvienas siekia išplėtoti tai, ką būtų galima pavadinti „pako- 
reguotu“ kodeksu, kuriame sakinių rinkinys yra patobulinamas, kad 
būtų geriau atspindėta įvairių institucijų valia, kurių sprendimais tie 
sakiniai atsidūrė normų kodekse. Visi šie klausimai yra - patys savai- 
me - politiškai neutralūs, nes siekia išsiaiškinti istorinį faktą — atsa- 
kingų įstatymų leidėjų valią, - o ne priskirti tai valiai tam tikrą šian- 
dien aktualų politinį sprendinį. Tikra tiesa - ir tai pripažįsta, kaip 
sakiau, normų kodekso modelis, - jog bet kurio konkretaus teisėjo 
atsakymas į šiuos politiškai neutralius klausimus visai gali būti ki- 
toks nei kito teisėjo atsakymas. Tuos skirtingus istorinius klausimus 
rekomenduotinus normų kodekso modeliui daro būtent jų pačių ver- 
tingumas, o ne atsakymo tikrumas ar numatomumas. Ta teisės vieš- 
patavimo koncepcija politiniams klausimams, tokiems kaip klausi- 
mas, ką įstatymų leidėjai būtų turėję padaryti, nepritaria ne dėl to, 
kad į šiuos klausimus įmanomi skirtingi atsakymai, bet todėl, kad tai 
tiesiog neteisingi klausimai. 

"Tuo tarpu teisių koncepcija tvirtins, jog bent jau vienos rūšies 
politinis klausimas yra kaip tik tas klausimas, kurį teisėjai, susidūrę 
su sunkiosiomis bylomis, privalo kelti. Mat galutinis klausimas, kurį 
ji kelia sunkiuoju atveju, yra klausimas, ar ieškovas turi moralinę 
teisę teisme gauti tai, ko jis ar ji, ar jie reikalauja. Normų kodeksas 
yra relevantiškas šiam galutiniam klausimui. Demokratijoje žmonės 
turi bent jau stiprią prima facie moralinę teisę į tai, kad teismai įgyven- 
dintų teises, kurias savo aktais yra įtvirtinusi reprezentatyvi legislatū- 
ra. Štai kodėl kai kurie atvejai yra lengvieji atvejai ir pagal teisių mo- 
delį, ir pagal normų kodekso modelį. Jeigu yra aišku, ką legislatūra 
jiems suteikė, tai yra aišku ir tai, į ką jie turi moralinę teisę teisme. 
(Šį teiginį reikėtų patikslinti demokratijos, kurios legislatyvinę ga- 
lią riboja konstitucija, atveju. Taip pat jis turėtų būti patikslintas 

demokratijos, kurioje įstatymai yra fundamentaliai neteisingi, atveju 
(nors klausimas, kaip jį reikėtų patikslinti, yra sudėtingas). 

Tačiau, nors teisių modelis pripažįsta, jog normų kodeksas šia 
prasme yra moralinių teisių teisme šaltinis, jis neigia, kad normų 
kodeksas yra išskirtinis tokių teisių modelis. Todėl, jeigu iškyla koks 
nors atvejis, kai normų kodeksas nieko nesako, arba jeigu žodžiai 
normų kodekse sudaro prielaidas konkuruojančioms interpretaci- 
joms, tuomet teisinga klausti, kuris iš dviejų galimų tos bylos spren- 
dimų geriausiai dera su pamatinėmis moralinėmis šalių teisėmis. Mat 
pagal teisių modelio bylų sprendimo idealą, moralinės teisės, kurias 
piliečiai iš tikrųjų turi, turėtų būti - kiek tai praktiškai įmanoma - 
jiems pasiekiamos teisme. Taigi to idealo požiūriu, sprendimas, ku- 
ris atsižvelgia į pamatines teises, bus pranašesnis už sprendimą, kuris 
vietoj to spekuliuoja, pavyzdžiui, apie tai, ką įstatymų leidėjai būtų 
padarę, jeigu jie būtų ką nors padarę. 

Tačiau svarbu pažymėti, jog normų kodeksas ir teisių modelyje 
išlieka svarbus klausimui, kokias teises šalys turi, net ir kai pamati- 
nės moralinės teisės yra svarbiausias veiksnys.? Teisėjas, kuris vado- 
vaujasi teisių koncepcija, aiškinančia įstatymų valdžią, sunkiojoje by- 
loje mėgins suformuluoti kokį nors principą, kuris jam atrodo suvo- 
kiąs - deramu abstrakcijos lygmeniu —- moralines šalių teises, susijusias 
su klausimais, suponuojamais tos bylos. Tačiau jis negali taikyti to 
principo, jeigu, kaip principas, jis nedera su normų kodeksu - štai 
kokia prasme. Principas privalo nekonfliktuoti su kitais principais, 
kuriuos reikia turėti kaip prielaidą, kad būtų galima pateisinti nor- 
mą, kurią jis įgyvendina, arba su bet kuria reikšminga kitų normų 
dalimi. Tarkime, jog pats teisėjas yra palankus tam, ką galima būtų 
pavadinti radikaliu krikščionišku principu: jog kiekvienas pilietis tu- 
ri moralinę teisę į tai, kad tie, kurie yra labiau pasiturintys už jį, 
padarytų jam prieinamą turto perteklių. Galbūt jis panorėtų šį prin- 
cipą taikyti sunkiosioms delikto ar sutarties teisės byloms, kad at- 
mestų pretenzijas į nuostolių atlyginimo išieškojimą iš vargingo atsa- 
kovo tuo pagrindu, jog už jį turtingesnio ieškovo teisė į kompensaci- 
Ją turi būti supriešinama su atsakovo teise į labdarą. Tačiau jis negali 

to padaryti, nes (laimei ar deja) tas principas nedera su daugybe nor- 
mų, įeinančių į normų kodeksą. Kitaip tariant, neįmanoma pateikti 
jokio adekvataus to, kas yra normų kodekse, pateisinimo, nedarant 
prielaidos, kad radikalus krikščioniškas principas yra atmestinas. Tei- 
sių koncepcija taria, kad normų kodeksas reprezentuoja bendruo- 
menės pastangas užfiksuoti moralines teises, ir reikalauja, kad bet 
koks principas, kuris buvo atmestas tai darant, nevaidins jokio vaid- 
mens sprendžiant bylas. 

Taigi teisėjas, besivadovaujantis teisių koncepcija, sunkiąją bylą 
turi spręsti neapeliuodamas į kokį nors principą, kuris yra tokia pras- 
me nesuderinamas su jo jurisdikcijos normų kodeksu. Tačiau jis vis 
tiek privalo daugelį bylų spręsti remdamasis politiniais pagrindais, 
nes šiose bylose kiekvienas iš priešingų moralinių principų, tiesio- 
giai susijusių su reikalo esme, dera su normų kodeksu. Du teisėjai 
tokią sunkiąją bylą išspręs skirtingai, nes jie laikosi skirtingų pažiūrų 
dėl pamatinių moralinių piliečių teisių. Tarkime, jog byla, kurioje 
taikomas komerciją reguliuojantis įstatymas, reikalauja pasirinkti ar- 
ba moralinį principą, teikiantį galią caveat emptor, arba konkuruo- 
jantį principą, pabrėžiantį moralines sutarties partnerių teises vienas 
kito, kaip bendro verslo projekto dalyvių, atžvilgiu. Visai galimas 
dalykas - dabartiniu komercinės teisės raidos etapu, — kad nei vie- 
nas, nei kitas atsakymas nėra aprašytąja prasme aiškiai nesuderina- 
mas su britų normų kodeksu kaip visuma. Kiekvienas teisėjas, spren- 
džiantis šį principo klausimą, priima tokį sprendimą, kokį priima, 
ne dėl to, kad visų galimų alternatyvų galimybę pašalina tai, kas jau 
yra normų kodekse, bet dėl to, kad jis savo principą mano esant 
teisingą ar bent jau artimesnį teisingam negu kiti principai, kurių 
galimybės taip pat niekas nepašalina. Taigi jo sprendimas yra politi- 
nis sprendimas aprašytąja prasme. Ir šis politinis sprendimas yra bū- 
tent toks, kokį neatlyžtamai smerkia normų kodekso koncepcija. 

Šitaip abi šios esė temos susijungia. Praktinis klausimas, ar teisė- 
jai turėtų daryti politinius sprendimus sunkiosiose bylose, susijungia 
su teoriniu klausimu, kuri iš dviejų teisės viešpatavimo koncepcijų 
yra geresnė. Ši sąsaja yra pavojinga teisių koncepcijai, nes daugelis 

žmonių yra įsitikinę, jog nėra teisinga, kai teisėjai daro politinius 
sprendimus, ir paskubės atmesti bet kokią teisės idealų teoriją, kuri 
tuos sprendimus rekomenduoja. Todėl toliau šias dvi temas, dabar 
sujungtas, aš nagrinėsiu klausdamas, ar įsitikinimas, jog teisėjai turi 
šalintis politikos, yra protingas. 


ARGUMENTAS, GRINDŽIAMAS DEMOKRATIJA 


Kodėl teigiama, jog teisingumas neleidžia teisėjams daryti tos rūšies 
politinių sprendimų, kokių, kaip sakiau, iš jų reikalauja teisių kon- 
cepcija? Vienas argumentas daugeliui iš jūsų atrodys turįs lemiamą 
balsą prieš politinius teisėjų sprendimus. Politiniai sprendimai, anot 
šio argumento, turėtų būti priimami pareigūnų, išrinktų visos bend- 
ruomenės, pareigūnų, kuriuos periodiškai galima tuo pačiu būdu pa- 
keisti. Šis principas galioja visiems politiniams sprendimams, įskai- 
tant sprendimą dėl to, kokias teises turi individai ir kurios iš šių 
teisių turėtų būti galimos įgyvendinti teisme. Teisėjai nėra renkami 
ar perrenkami, ir šitai yra išmintinga, nes sprendimai, kuriuos jie 
priima, konkrečioms byloms taikydami tokį normų kodeksą, koks 
jis yra, yra sprendimai, kurie neturėtų būti visuomenės kontroliuo- 
jami. Tačiau tai reiškia, jog jie neturėtų daryti nepriklausomų spren- 
dimų dėl normų kodekso keitimo ar platesnio taikymo, nes tokie 
sprendimai neturėtų būti priimami niekaip kitaip, o tik visuomenei 
kontroliuojant. 

Tai gerai žinomas argumentas, grindžiamas demokratija. Esama 
trumpo atsakymo į šį argumentą, bent jau Britanijoje. Jeigu Parlamen- 
tas, kurį išrinko žmonės, yra nepatenkintas tam tikru konkrečiu poli- 
tiniu sprendimu, kurį priėmė teisėjai, tai jis gali panaikinti tą sprendi- 
mą tam tikru deramu įstatymų leidybos aktu. Deja, šis trumpas atsa- 
kymas yra per trumpas. Įstatymų leidėjų laikas yra itin negausus 
išteklius, kad jį būtų galima skirstyti remiantis kokiu nors politinių 
prioritetų suvokimu, ir visiškai galimas dalykas, kad teisėjo sprendi- 
mas būtų atšauktas, jeigu Parlamentas turėtų laiko išleisti visus įstaty- 
mus, kuriuos jis nori išleisti, tačiau nebus atšauktas dėl to, kad Parla- 

mentas neturi to laiko. Kai kuriais atvejais tas trumpas atsakymas ke- 
lia ir kitą keblumą. Kai klausimas yra didelių ginčų objektas, Parla- 
mentas gali negalėti pakeisti teisėjų sprendimo dėl praktinių politinių 
priežasčių, mat bet koks pakeitimas įaudrintų kurį nors galingą bend- 
ruomenės sluoksnį arba atstumtų kurias nors valdančiosios koalicijos 
dalis. Toks klausimas galėtų būti klausimas, ar Rasinių santykių aktas 
turėtų galioti tam tikrų rūšių klubams. Bet kuris sprendimas sukeltų 
tokią stiprią politinę opoziciją, kad Parlamentas galiausiai būtų pri- 
verstas susigyventi su teismų priimtu sprendimu. 

Tad mes negalime pasitenkinti trumpu atsakymu į argumentą, grin- 
džiamą demokratija. Tačiau tas argumentas turi ir rimtesnių trūkumų. 
Pirmiausia tą, jog jis taria, kad normų kodekso koncepcijos suponuo- 
jamas sunkiųjų bylų sprendimas - raginantis teisėjus kelti mano nusa- 
kytuosius istorinius, o ne politinius klausimus - prisideda prie demok- 
ratijos tokiu būdu, kuriuo teisių koncepcija jos neskatina. Jis taria, kad 
šie istoriniai klausimai įgalina identifikuoti sprendimus, kuriuos iš- 
rinktoji legislatūra iš tikrųjų priėmė. Tačiau jeigu įdėmiau įsižiūrėsime 
į tuos klausimus, įsitikinsime, jog ši prielaida nepagrįsta. 

Tarkime, jog įstatymą galima interpretuoti dviem būdais, iš kurių 
vienas reikalauja vienokio sunkiosios bylos sprendimo, o kitas - kito- 
kio. Pavyzdžiui, frazė „visuomenės sluoksnis“ gali būti interpretuoja- 
ma taip, kad įstatymas apimtų tik patogumus ar sąlygas, prieinamus 
kiekvienam, kuris gali juos sau leisti, o tokiu atveju įstatymas neapims 
politinio klubo, kuris nėra atviras kitų partijų nariams. Arba jis gali 
būti interpretuojamas taip, kad neapimtų tik neviešų ar namų aplin- 
koje vykstančių dalykų, tokių kaip privatūs renginiai, o tokiu atveju 
tas įstatymas apima politinį klubą. Semantiniai ir grupės psichologijos 
klausimai remiasi prielaida, jog Parlamentas nusprendė priimti vieną 
arba kitą iš šių dviejų skirtingų įstatymų; jie siekia suteikti metodus 
spręsti, kurį iš tų dviejų sprendimų jis (greičiausiai) bus priėmęs. 

Semantiniai klausimai įgalina argumentuoti, jog jeigu svarbiau- 
sieji įstatymo žodžiai yra žodžiai, kurių labiau tikėtis galima iš to, 
kuris priėmė vienokį iš tų sprendimų, negu iš to, kuris priima kitokį, 
tai šitai yra įrodymas, liudijantis bent jau tai, jog legislatūra priėmė 

tą sprendimą. Taigi jeigu žodžių „visuomenė ar visuomenės dalis“ 
galima labiau tikėtis iš to, kuris nusprendžia neapimti politinių klu- 
bų Aktu, o ne iš to, kuris buvo nusprendęs apimti juos, tai Parlamen- 
tas greičiausiai bus priėmęs pirmąjį sprendimą. Tačiau taip sampro- 
tauti yra klaidinga. Mat nors ir prasminga teigti, jog jeigu legislatūra 
priėmė vieną arba kitą iš šių sprendimų, tai labiau tikėtina, kad ji 
priėmė tą, kurį natūraliau išreiškia jos pavartotieji žodžiai, nėra pras- 
minga tvirtinti atvirkščiai - jog kadangi ji vartojo tuos žodžius, ji bus 
priėmusi vienokį arba kitokį iš šių sprendimų. Ji galėjo nepadaryti 
nei vieno, nei kito sprendimo. Išties tai, jog pavartotieji žodžiai dera 
su bet kuriuo iš galimų sprendimų, didina tikimybę, kad ji nepriėmė 
nė vieno iš sprendimų, jeigu nėra kokio nors nepriklausomo liudiji- 
mo, jog ji jį priėmė. 

Grupės psichologijos klausimai neįgalina parūpinti tokį nepriklau- 
somą liudijimą, išskyrus labai retus atvejus, nes strategija, kurią jie 
rekomenduoja, taip pat daro prielaidą, o ne įrodo, jog individai, 
kurių intencijos turi reikšmės, išvis turėjo kokią nors sprendimui reikš- 
mingą intenciją. Retos išimtys yra tie atvejai, kai legislatyvinėje isto- 
rijoje yra koks nors aiškus pareiškimas, jog leidžiamasis įstatymas 
turi vieną, o ne kitą implikaciją, - pareiškimą, padarytą tokiomis 
aplinkybėmis, kad tie, kurie balsavo už įstatymą, turėjo turėti tą vie- 
ningą supratimą. Dauguma atvejų legislatyvinėje istorijoje nebus to- 
kių aiškių liudijimų. Grupės psichologijos klausimai tuomet susitel- 
kia į periferinius pareiškimus, padarytus legislatyvinių svarstymų metu 
ar legislatūros salėje arba papildomose rūpimojo įstatymo nuostato- 
se, arba įstatymų nuostatoms artimose srityse, mėgindami parodyti, 
jog šie pareiškimai ar nuostatos yra nesuderinamos su įstatymo kū- 
rėjų intencija pagal vieną neaiškios frazės interpretaciją, tačiau de- 
ra su įstatymų leidėjų intencija pagal kitą interpretaciją. Tai - ne 
argumentas pagrįsti teiginiui, jog pagrindiniai įstatymų leidėjai tu- 
rėjo intenciją priimti tą antrą įstatymą, jeigu nedaroma prielaida, 
kad šie įstatymų leidėjai turėjo turėti intenciją išleisti vienokį arba 
kitokį įstatymą. Tačiau jie galėjo neturėti intencijos išleisti nei vieno, 
nei kito; ir tai, jog jie nesuformulavo savo įstatymo tokiais žodžiais, 

kurie aiškiai suteiktų galią kuriai nors iš intencijų, yra labai stiprus 
argumentas, kad jie tos intencijos neturėjo. 

Čia turime būti apdairūs, kad išvengtume spąstų. Galėtume jausti 
pagundą apie bet kokį konkretų įstatymų leidėją sakyti, kad jis turė- 
jo intenciją išleisti tam tikrą įstatymą (t. y. turėjo galvoje tam tikrą 
žodžių, sudarančių įstatymą, už kurį jis balsuoja, interpretaciją) arba 
kad jis turėjo intenciją neišleisti tokio įstatymo. Jeigu taip būtų, tai 
liudijimas, sugestijuojantis, kad jis neturėjo intencijos išleisti įstaty- 
mą, kuris galiotų politiniams klubams, sugestijuotų, kad jis turėjo 
intenciją išleisti įstatymą, kuris jų neapima. Tačiau yra ne taip. Įsta- 
tymų leidėjas galėtų su dideliu entuziazmu balsuoti už įstatymą dėl 
to, kad žino, jog jis privers viešbučius ir restoranus atsisakyti diskri- 
minacijos, sykiu neturėdamas nei intencijos, kad tas pats draudimas 
turėtų galioti pusiau viešoms institucijoms, tokioms kaip politiniai 
klubai, nei intencijos, kad jis neturėtų jiems galioti. Jis galėjo papras- 
čiausiai nesusimąstyti apie tai, ar jis turėtų joms galioti. Arba jis galė- 
jo turėti pozityvią intenciją, tą, kad įstatymas būtų nekategoriškas 
tuo klausimu - klausimu, ar jis turi galioti tokioms institucijoms, — 
mat bet kuris sprendimas, jeigu jis aiškus, įpykdytų svarbią visuome- 
nės dalį arba kokiu kitu atžvilgiu pasirodytų esąs nediplomatiškas. 

Bet kuriuo atveju argumentas, jog su nuoseklumu būtų labiau 
derėjusi jo intencija neapimti politinių klubų nei intencija juos apim- 
ti, — jog ji būtų buvusi nuoseklesnė kitų šio įstatymo aspektų, už 
kuriuos jis balsavo, ar kitų įstatymų atžvilgiu, arba labiau derėjusi su 
argumentais, teiktais svarstymuose arba įstatymų leidybos instituci- 
jos salėje, - yra netaiklus. Tai gali būti argumentas dėl to, kokią in- 
tenciją jis turėjo turėti politinių klubų klausimu. Šis argumentas ne- 
įrodo, kad jis turėjo tokią intenciją, mat jis galėjo nepaisyti - arba 
turėti rimtą pagrindą ignoruoti - to, ko reikalavo nuoseklumas. 

Toks prieštaravimas negalioja mano minėtų kontrafaktinių klausi- 
mų atveju. Jie nesiremia prielaida, jog atskiri legislatūros nariai priėmė 
sprendimą arba turėjo vienam arba antram sprendimui palankią in- 
tenciją. Jie pripažįsta, jog esama galimybės, kad nė vienas iš jų nė ne- 
susimąstė apie tą svarbų dalyką. Jie klausia, ką įstatymų leidėjai būtų 

nusprendę daryti ar kokią intenciją būtų turėję, jeigu, kitaip nei nuti- 
ko, jie būtų buvę priversti atkreipti dėmesį į tą dalyką. Jie tvirtina, jog 
šis klausimas leidžia atsakyti iš principo, nors konkrečiais atvejais gali 
būti sunku atskleisti, koks yra atsakymas, ir bet kurio konkretaus tei- 
sėjo atsakymas bus kontroversiškas. Tad argumentas, jog kontrafakti- 
niai istoriniai klausimai gerbia demokratiją, skiriasi nuo argumento, 
jog semantiniai ir psichologiniai klausimai gerbia demokratiją. Jis yra 
štai koks. „Tarkime, kad mes nusprendžiame, jog, pasvėrus visas tiki- 
mybes, yra tikėtina, kad Parlamentas būtų politinius klubus įtraukęs į 
įstatymą, jeigu dėl kokios nors priežasties jis būtų buvęs priverstas 
spręsti, ar turi juos įtraukti, ar ne. Tuomet tai, kad Parlamentas iš tik- 
rųjų nenusprendė jų apimti, tėra atsitiktinumas. Latentinė Parlamento 
valia (galėtume pasakyti) yra juos apimti, ir nors latentinė valia nėra 
aktualizuota valia, vis dėlto demokratijos dvasiai artimesnis sprendi- 
mas yra realizuoti latentinę Parlamento valią, užuot raginus teisėjus 
įgyvendinti savo pačių valią šiuo klausimu.“ 

Šis argumentas yra nevykęs - dėl keleto priežasčių. Pirma, nega- 
lima atmesti - bent jau iš anksto — argumento, jog daugelyje bylų 
nesama atsakymo, net iš principo, į kontrafaktinį istorinį klausimą. 
Filosofai nesutaria dėl to, ar būtinai yra tiesa tai, jog jeigu Parlamen- 
tas būtų buvęs priverstas balsuoti politinių klubų klausimu, jis būtų 
balsavęs už įsatymą, kuris juos apimtų arba nebūtų balsavęs už juos 
apimantį įstatymą. Tačiau atidėkime šį filosofinį mintijimą į šalį ir 
tarkime, jog daugelyje bylų - kiekyje, kuris yra (mažų mažiausiai) 
pakankamas paremti argumentui, pagrįstam demokratija, - į kont- 
rafaktinius istorinius klausimus įmanomas teisingas atsakymas, net 
kai kontroversiška tai, koks yra tas teisingas atsakymas. Vis tiek 
bus teisinga teigti, jog apie bet kokį konkretų legislatyvinį sprendi- 
mą galima užduoti didelį skaičių kitokių kontrafaktinių klausimų, 
ir atsakymai į šiuos kitokius klausimus bus skirtingi, nes tai, ką Par- 
lamentas būtų nusprendęs, jeigu būtų buvęs priverstas spręsti, priklau- 
sys nuo to, kokiu būdu jis buvo priverstas spręsti. 

Pavyzdžiui, gali būti, kad jeigu Parlamento narys, rengęs pirmąjį 
Įstatymo projektą, į jį būtų įterpęs klauzulę, į įstatymo apimtį įtrau- 

kiančią politinius klubus, ta klauzulė galėtų išlikti dėl to, kad nebūtų 
buvęs pasiūlytas joks pakeitimas, kuris būtų sulaukęs palaikymo; ta- 
čiau tiesa ir tai, jog jeigu įstatymo projekto autorius būtų įtraukęs 
klauzulę, įtvirtinančią tai, jog įstatymas neapima politinių klubų, tai 
ir ši klauzulė būtų išlikusi dėl to, kad nebūtų buvęs pasiūlytas joks 
pakeitimas, kuris būtų palaikytas. Kokia tuomet yra latentinė Parla- 
mento valia - jeigu tariame, jog nei viena, nei kita klauzulė iš tikro 
nebuvo įterpta į įstatymą jokiu etapu? Kontrafaktinis metodas nega- 
li būti veiksmingas, jeigu jis nereikalauja kokios nors kontrafaktinio 
klausimo kanoninės formos. Tačiau kodėl turėtų viena klausimo for- 
ma - viena hipotezė dėl sąlygų, kuriomis Parlamentas būtų buvęs 
priverstas spręsti tam tikrą klausimą, - būti pranašesnė negu kita 
demokratija pagrįsto argumento požiūriu? 

Galimas ir kitoks prieštaravimas. Jokia kanoninė kontrafaktinio 
klausimo forma, kuri daro tą klausimą tikrai istorinį, nebūtų teisinin- 
kams ir teisėjams priimtina praktiškai. Mat nors kontrafaktiniai klau- 
simai yra įgiję savo vietą teisinėje praktikoje, jie naudojami kaip poli- 
tiniai, o ne kaip istoriniai klausimai. Jeigu šie klausimai iš tikrųjų būtų 
istoriniai, atsakymus į juos teisininkai atmestų kaip nerelevantiškus 
bylų sprendimui. Apsvarstykime štai kokią (arbitralią) kontrafaktinio 
klausimo formą: tarkime, jog prieš pat galutinį Rasinių santykių akto 
svarstymą vienas Kabineto narys įtikino savo kolegas, jog Aktas priva- 
lo išreikšti poziciją, vienokią arba kitokią, politinių klubų klausimu, ir 
kad vėliau Parlamentas galiausiai išreiškė poziciją šiuo klausimu. Ko- 
kią poziciją jis būtų užėmęs? Jeigu šis klausimas būtų pateiktas istori- 
kui, jis atmestų bet kokius a priori suvaržymus, taikomus įrodomajai 
medžiagai, kuri būtų svarbi ieškant atsakymo. Tarkime, kad jis atsklei- 
džia, jog tuometis ministras parašė laišką savo meilužei apie politinius 
klubus, aprašydamas ypatingą vieno ar kito iš jo kolegų neatsparumą 
spaudimui iš tokių klubų pusės. Tarkime, jog istorikas nustato, kad 
partija buvo užsakiusi slaptą politinę apklausą visuomenės požiūriui į 
šį ar kitą dalyką ištirti. Jis pareikalautų jam parodyti tą laišką arba tos 
apklausos rezultatus, jeigu tai iš viso įmanoma, ir, jeigu jį lydėtų pa- 
kankama sėkmė ir jis gautų, ko prašo, jis tvirtintų, jog šie dalykai turi 

lemiamą reikšmę atsakant į istorinį kotrafaktinį klausimą, kuris jam 
buvo užduotas. Jis būtų teisus, jeigu klausimas iš tikrųjų būtų istorinis, 
mat tikimybė, jog Kabinetas būtų pasiūlęs įtraukti į įstatymą politinius 
klubus, jeigu kuris nors narys būtų buvęs pažeidžiamas spaudimų atžvil- 
giu arba jeigu visuomenė griežtai oponuotų jų įtraukimui į įstatymą, 
būtų mažesnė. 

Tačiau teisėjui, keliančiam klausimą, ką būtų daręs Parlamentas, 
jeigu būtų skyręs dėmesio politinių klubų problemai, visiškai nerūpi 
laiškai meilužėms ar slaptos politinės apklausos. Jo argumentas yra ne 
tas, kad Parlamentas iš tikrųjų būtų priėmęs šį sprendimą, jeigu ap- 
skritai būtų priiminėjęs sprendimą tuo klausimu, o tas, kad Parlamen- 
tas būtų priėmęs tą sprendimą, jeigu būtų veikęs taip, kad būtų nuo- 
seklus kokio nors prisiimto pateisinimo to, ką jis yra padaręs, atžvil- 
giu. Tai visai kas kita, ir istorija su tuo turi mažai ką bendra. Argumentas, 
kurį sukonstravau kontrafaktiniam klausimui paremti, tvirtino, jog jeigu 
Pralamentas būtų įtraukęs į įstatymą politinius klubus tuo atveju, jei 
būtų buvęs priverstas apsispręsti, tai demokratijos požiūriu tėra atsi- 
tiktinumas, jog politiniai klubai nėra aiškiai įtraukti į įstatymą. Tačiau 
iš kitokio teiginio - teiginio, jog Parlamentas nuoseklumo sumetimais 
būtų turėjęs įtraukti į įstatymą klubus, negalima daryti išvados, kad tik 
dėl atsitiktinumo jis jų aiškiai neįtraukė. Tarkime, kad teisinga sakyti, 
jog Parlamentas iš tiesų turėjo juos įtraukti į įstatymą nuoseklumo 
sumetimais, tačiau tiesa ir tai, kad dėl politinių priežasčių jis iš tikrųjų 
būtų juos pašalinęs iš įstatymo, jeigu jis būtų išvis ką nors daręs. Tuo- 
met tariamoji demokratijos teorija, anot kurios sprendimus politiniais 
klausimais turėtų priimti Parlamentas, vargu ar teikia argumentą, kad 
politiniai klubai turėtų būti įtraukti į įstatymą. 

Tačiau dabar būtų galima sakyti, kad įmanoma kitokia demokrati- 
jos teorija, kuri iš tiesų daro aktualų klausimą, ką būtų turėjęs padaryti 
Parlamentas, nenusižengdamas nuoseklumui. Žmonių renkama le- 
gislatūra daro ši tą daugiau (anot šios teorijos) nei tik išleidžia tam 
tikras nuostatas, kurios sudaro įstatymų kodeksus. Ji nustato bend- 
ras politines nuostatas, kurių privalo laikytis valstybė, ir bendrus prin- 
cipus, kuriuos ji turi gerbti. Jeigu sunkiojoje byloje vienas sprendimas 

savaimingiau kyla iš principų, kuriems, leisdama įstatymą, tarnavo le- 
gislatūra, tai teisėjai turėtų priimti tą sprendimą, net jeigu teisinga teigti, 
jog, sprendžiant pagal istorinį faktą, pati legislatūra būtų priėmusi ki- 
tą sprendimą, jeigu apskritai būtų priiminėjusi kokį nors sprendimą 
tuo klausimu. Legislatūra, išleisdama aktą, įgyvendina tą aktą pateisi- 
nančius principus. Demokratijos dvasiai tarnaujama gerbiant tuos prin- 
cipus. Jai netarnaujama spekuliuojant, ar pati legislatūra kokia nors 
konkrečia proga būtų likusi jiems ištikima. 

Šio argumento intencija yra apginti kontrafaktinius klausimus, nau- 
dojamus praktiškai. Jis pripažįsta, kad šie klausimai yra vertinamieji, 
bent jau aprašytąja prasme, o ne tik istoriniai, bet teigia, kad klausi- 
mai, kurie yra ta prasme vertinamiėji, tarnauja demokratijai. Panašų 
argumentą turbūt galima pateikti pateisinti grupės psichologijos klau- 
simams. Būtų galima sakyti, jog šie klausimai iš tikrųjų nesuponuoja, 
jog individualūs įstatymų leidėjai turi intenciją, kad įstatymas būtų 
interpretuojamas vienaip, o ne kitaip. Jie klausia, kokius principus 
būtų manoma įtvirtinus įstatymų leidėją, kuris balsavo už įstatymą, - 
kad sprendimas sunkiojoje byloje galėtų būti reguliuojamas tų princi- 
pų. Jeigu grupės psichologijos klausimai suprantami ir ginami šiuo 
būdu, tai jie galiausiai nesiskiria nuo kontrafaktinių klausimų. Kai tei- 
sėjas klausia, ką įstatymų leidėjai turėjo būti sumanę įgyvendinti, jo 
intencija yra paklausti, kokios politinės nuostatos ar principai natūra- 
liausiai dera su įstatymu, kurį jie patvirtino. Kai jis klausia, ką jie būtų 
darę, jei iš jų būtų buvę pareikalauta atsakyti į tam tikrą jam tekusį 
klausimą, jo intencija yra paklausti, koks atsakymas kyla iš politinių 
nuostatų ir principų, kurie natūraliausiai dera su jų patvirtintu įstaty- 
mu. Nei vienas, nei kitas klausimas nėra iš tikrųjų psichologinis ar 
istorinis; jie klausia apie tą patį pamatinį dalyką, vienu atveju — su 
psichologijos kauke, kitu - su istorijos kauke. 

Tačiau jeigu psichologiniai ir kontrafaktiniai klausimai yra su- 
prantami šiuo būdu, nebeatrodo įtikinama tarti, jog teisėjas, kuris 
kelia šiuos klausimus, kad išspręstų sunkiąją bylą, nedaro politinio 
sprendimo. Mat vertinimai, kurių šie klausimai, taip suprantant, rei- 
kalauja, savo pobūdžiu nesiskiria nuo vertinimų, rekomenduojamų 

teisių koncepcijos, aiškinančios teisės viešpatavimą. Jeigu tik vienas 
principų kompleksas yra suderinamas su įstatymu, tai teisėjas, besiva- 
dovaujantis teisių samprata, turės taikyti šiuos principus. Jeigu su juo 
dera daugiau negu vienas principų kompleksas, klausimas, kuri in- 
terpretacija „natūraliau“ kyla iš įstatymo kaip visumos, reikalauja pa- 
sirinkti tokį įstatymo apibūdinimo būdą, kuris atspindėtų paties teisė- 
jo politinę moralę. Šitai yra šaltinis priekaišto, kurį minėjau pačioje 
šios esė pradžioje, būtent, jog britų teisėjai iš tikrųjų daro politinius 
sprendimus pagal savo pačių supratimą, kurie užmaskuojami kaip 
sprendiniai apie legislatyvines intencijas ar istoriją. Tai tiesa; tačiau 
įtaigauti, kad čia esama veidmainystės, didžiąja dalimi neteisinga. Jei- 
gu psichologiniai ar kontrafaktiniai klausimai yra pateikiami kaip au- 
tentiški istoriniai klausimai, tai jie neužtikrins jokių naudingų atsaky- 
mų. Kad jie būtų naudingi, juos reikia suprasti kaip klausimus, reika- 
laujančius tokio politinio sprendimo, kurio praktinėje plotmėje jie 
reikalauja iš juos naudojančių teisėjų. Teisėjai gali nepripažinti šių spren- 
dinių, tačiau tai yra vengimas pripažinti, o ne integralumo stoka. 


TEISĖS IR DEMOKRATIJA 


Taigi argumentas, grindžiamas demokratija, neteikia argumento nor- 
mų kodekso koncepcijos, aiškinančios bylų sprendimą, naudai. Iki 
šiol aš nekvestionavau pamatinės to argumento prielaidos - jog de- 
mokratija pažeidžiama, jei politinio principo dalykus sprendžia teis- 
mai, o ne išrinkti pareigūnai. Dabar turime paklausti, ar ši prielaida 
yra protinga. Ar pagal kokią nors įtikinamą demokratijos teoriją 
principo dalykų (kaip skirtingų nuo politinės nuostatos dalykų) spren- 
dimas teisme yra demokratijos pažeidimas? 

Argumentas, jog tai yra pažeidimas, taria, kad galiausiai geriau- 
sias būdas spręsti klausimus apie teises, kurias individualūs piliečiai 
turi vienas kito atžvilgiu 1r visuomenės kaip visumos atžvilgiu, yra 
legislatūros, kurią išrinko visuomenės dauguma, sprendimas. Tačiau 
tai gali būti grindžiama dviem skirtingų rūšių priežastimis arba ko- 
kia nors tų dviejų priežasčių kombinacija. Įstatymų leidyba galėtų 


38 PRINCIPO REIKALAS 


būti adekvatesnė procedūra spręsti, kokios yra žmonių teisės, negu 
alternatyvios procedūros, arba ji galėtų būti geresnė procedūra dėl 
kitų - ne atitikimo - priežasčių. Kitose institucijų teorijose mes re- 
miamės — tam tikru mastu - abiem pateisinimų rūšimis, kaip antai 
teorijoje, kad prisiekusiųjų teismas yra geras metodinis kelias tikrin- 
ti kaltinimams dėl nusikaltimo. Mes manome, jog prisiekusiųjų teis- 
mas yra pakankamai tikslus metodas, tačiau taip pat manome, kad 
šis metodas geras dėl kitų, ne atitikimo, priežasčių. 

Todėl turime dviem aspektais apsvarstyti demokratija grindžia- 
mą argumentą kaip strategiją spręsti klausimus dėl teisių. Pirma, ar 
esama institucinių priežasčių, dėl kurių būtų tikėtina, jog legislatyvi- 
nis sprendimas dėl teisių yra tikslesnis nei teisėjo sprendimas? Tiks- 
lumo klausimą sunku spręsti abstrakčiai, t. y. atsietai nuo kokios nors 
konkrečios teisių teorijos. Tačiau negaliu įsivaizduoti, kokį argumentą 
būtų galima manyti parodant, jog legislatyviniai sprendimai dėl tei- 
sių dėl savo pačios prigimties yra tokie, iš kurių galima tikėtis dau- 
giau teisingumo nei iš teisėjų sprendimų. Akivaizdu, kad pagal bet 
kokią teisių teoriją, sprendimai apie teises yra geresni, jei yra pagrįs- 
ti didesniu, o ne mažesniu kiekiu informacijos apie įvairius faktus. 
Tačiau man nėra žinoma jokia priežastis, dėl kurios yra labiau tikėti- 
na, jog būtent įstatymų leidėjas turės tikslias pažiūras į tos rūšies 
faktus, kurie, pagal bet kokią įtikinamą teisių koncepciją, būtų svar- 
būs nustatant, kokios yra žmonių teisės. Be to, pagal bet kokią įtiki- 
namą teisių teoriją, yra tikėtina, jog spekuliatyvaus nuoseklumo klau- 
simai — klausimai, kuriais teisių teorija testuojama įsivaizduojant ap- 
linkybes, kuriomis ta teorija produkuotų nepriimtinus rezultatus, — 
bus svarbūs argumentuojant apie konkrečias teises, nes jokia teisės 
pretenzija nėra pagrįsta, jeigu ji negali išlaikyti hipotetinio kontrpa- 
vyzdžio testo. Tačiau teisės teiginio nuoseklumo tikrinimo metodus 
yra kur kas labiau išsiugdę teisėjai, o ne įstatymų leidėjai ar didžiuma 
piliečių, renkančių įstatymų leidėjus. 

Be to, kai kuriais atvejais visuomenė, renkanti įstatymų leidėjus, 
galiausiai bus viena iš šalių ginče, ar kas nors turi teisę į ką nors, nes 
tam tikro visuomenės sluoksnio interesai prieštaraus konkrečios teisės 

pripažinimui. Šitaip paprastai būna tuo atveju, kai ginčas vyksta poli- 
tiškai delikačioje srityje, tokioje kaip rasinių santykių sritis. Politiškai 
įtakingos grupės gali teikti pirmenybę tam, kad politiniai klubai vyk- 
dytų diskriminaciją, ir jokia kita jėga, išskyrus pačią politiškai bejėgę 
mažumą, negali būti atsvara ir negali daug pagelbėti. Būtų neteisinga 
tarti, jog tokiomis aplinkybėmis įstatymų leidėjai stokos nepriklauso- 
mo sprendimo galios identifikuoti rūpimąją teisę arba ryžto ją įgyven- 
dinti. Tačiau vis tiek teisinga sakyti, kad tokiais atvejais įstatymų leidė- 
jai gali patirti tokį spaudimą, kokio teisėjai nepatiria, ir šitai turi būti 
laikoma priežastimi tarti, jog, bent jau tokiais atvejais, labiau tikėtina, 
kad teisėjai, o ne įstatymų leidėjai, pasieks protingas išvadas dėl teisių. 
Aš dabar teigiu tik tai, jog institucinė įstatymų leidėjų padėtis nėra 
palankesnė nei teisėjų spręsti teisių klausimus. Kas nors galėtų pa- 
prieštarauti, esą realiai žvelgiant, pavyzdžiui, Britanijoje, teisėjai bus 
prastesni talkininkai, mat jie laikosi blogesnių teorijų apie teises. Jie 
kilę iš tam tikros klasės, ugdomi tam tikru būdu ir yra tam tikros pro- 
fesijos nariai, dėl to labai tikėtina, jog jie nebus jautrūs visiškai kitų 
klasių piliečių teisėms. Niekas iš to, ką aš iki šiol pasakiau, neatremia 
šio argumento. Jo aktualumą svarstysiu vėliau. 

Antra, ar esama kitų teisingumo priežasčių, šalia tikslumo prie- 
žasčių, dėl kurių įstatymų leidyba turėtų būti išskirtinė strategija spren- 
džiant, kokias teises turi žmonės? Turime apsvarstyti gerai žinomą 
argumentą, grindžiamą pagarbos teisei bei kitų politinio stabilumo 
aspektų svarba. „Nėra tikėtina, jog legislatūros priims sprendimą dėl 
teisių, kuris užgaus kokį nors galingą bendruomenės sluoksnį tiek, 
kad šis sukrėstų politinę tvarką. Jeigu legislatūra visgi padaro tokią 
klaidą, ta valdžia kris, ir tvarkingo demokratijos proceso keliu toji 
kvaila legislatūra bus pakeista kita. Teismai neturi jokių panašių struk- 
tūrinių saugiklių, saugančių nuo labai nepopuliarių sprendimų, nes 
teisėjai nejaučia tiesioginės baimės dėl galimo liaudies nepasitenki- 
nimo jų darbu. Priešingai - kai kurie teisėjai gali mėgautis savo laisve 
nepaisyti populiariųjų pažiūrų. Taigi jei teisėjai priima politinį spren- 
dimą, kuris kelia pasipiktinimą, viešuomenė negalės apsiginti pakeis- 
dama juos. Vietoj to sumenks jos pagarba ne tik jiems, bet ir pačios 

teisės intitucijoms ir procesams, ir bendruomenė dėl to bus ne tokia 
susitelkusi ir ne tokia stabili. Būtent tokius padarinius neabejotinai 
sukėlė neprotingas Darbo santykių akto eksperimentas, įtraukęs teis- 
mus į politinį procesą.“ 

Šio argumento reikalavimu, teisėjai neturėtų daryti politinių spren- 
dimų, įskaitant ir politinius sprendimus dėl teisių, nes nuomonė, kad 
jie priima tokius sprendimus, lems tai, jog sumenks pagarba teisei. 
Šis konkretus argumentas, kitaip negu kiti, kuriuos svarstau, nesire- 
mia prielaida, jog „istoriniai“ klausimai, kuriuos teisėjas galėtų kelti 
vietoj politinių klausimų, yra nepolitiniai. Jis tik taria, jog jie bus 
suprantami kaip nepolitiniai. Tačiau ši prielaida iš tiesų yra tokia pat 
abejotina. Mat išskyrus keletą atvejų, visose bylose, kuriose teisėjų 
sprendimas buvo plačiai ir viešai kritikuojamas dėl politiškumo, tei- 
sėjai savo rašytinėse nuomonėse dėsto istorinius, o ne politinius pa- 
grindus. Nešlovę teisei užtraukė (kad ir ką tai reikštų) sprendimo 
turinys, o ne pateiktų argumentų pobūdis. Politinis stabilumas gali 
būti argumentas prieš teisės aktą, kuris sąmoningai arba per neapsi- 
žiūrėjimą politiškai jautrius klausimus palieka atvirus, kad juos spręstų 
teisėjai. Tai ne argumentas, teigiantis, jog jeigu teisėjai iš tiesų yra 
priversti spręsti tokius klausimus, jie juos turėtų spręsti remdamiesi 
istoriniais, o ne politiniais pagrindais. 

Be to, faktinis šio argumento pamatas yra geriausiu atveju neįro- 
dytas. Piliečių grupės, kuriems labai nepatinka teisėjo sprendimas, 
reikš nepasitenkinimą ne tik dėl paties sprendimo, bet ir dėl jį pro- 
dukavusios institucijos įgaliojimų. Jie netgi gali jausti impulsą ne- 
paklusti tam sprendimui, ypač jeigu jų politinė galia tokia, kad jie tai 
gali padaryti nebaudžiamai. Tačiau ko! kas nėra jokių įrodymų, jog 
polinkis nepaklusti bus visuotinis, o ne lokalus. Pavyzdžiui, būta niūrių 
prognozių, jog politinis priešiškumas Amerikos karui Vietname ir 
nepaklusimas įstatymams, sąlygojusiems tą karą, atves prie bendro 
teisės ir tvarkos pašlijimo. Ta grėsmė skirtingų grupių buvo supran- 
tama tiek kaip argumentas prieš karą, tiek kaip argumentas už teisinį 
disidentų persekiojimą. Tačiau, nors nusikalstamumo lygio Jungti- 
nėse Valstijose augimas ir toliau pasižymi slogiu pastovumu, nėra 

visai jokių įrodymų, kad anie politiniai įvykiai kokiu nors būdu turė- 
jo įtakos dabartinei situacijai. 

Bet kuriuo atveju, jeigu šis argumentas yra suprantamas kaip ar- 
gumentas konkrečiai prieš atvirai politinius teismų sprendimus, jis 
subliūška dėl priežasties, kurios iki šiol nepaminėjau. Mat jis taria, 
jog visuomenė skiria politinius sprendimus, priimtus legislatūros, ir 
politinius sprendimus, priimtus teismų, ir kad visuomenė mano, jog 
pirmieji yra legitimūs, o antrieji - ne. Tačiau net jeigu taip yra dabar, 
tokio viešojo nelegitimumo suvokimo greičiausiai nebeliktų, jeigu 
teisėjai ir kiti pareigūnai pripažintų, jog tokie sprendimai yra suderi- 
nami su demokratija ir rekomenduojami priimtinos teisės viešpata- 
vimo koncepcijos. Taigi aptariamasis argumentas suponuoja klausi- 
mą, ar teisininkai ir pareigūnai turėtų daryti tą išvadą. Jis teikia tik 
argumentą, jog bet kokį profesionalų tokių sprendimų priėmimą tu- 
rėtų lydėti — ir neišvengiamai lydėtų - visuomenės pažiūrų permai- 
nos taip pat ir teisės atžvilgiu. 

Aš pripažįstu, jog tarp Britanijos ir Jungtinių Valstijų esama daug 
skirtumų (kai kuriuos iš jų paminėsiu vėliau), kurie bet kokį skubotą 
šioms šalims būdingų viešųjų nuostatų palyginimą daro įtartiną. Ta- 
čiau verta pažymėti, jog prieš keletą dešimtmečių įvykusi Aukščiau- 
siojo teismo nuostatos Konstitucijos intepretacijos atžvilgiu permai- 
na - poslinkis nuo kliovimosi istoriniais argumentais prie politinių 
argumentų —- nebuvo lydima kokio nors ryškaus viešosios pagarbos 
to Teismo sprendimams praradimo, sprendžiant iš visuomenės nusi- 
teikimo paklusti. Priešingai, Warreno vadovaujamas teismas pasiekė 
kone stebuklingą paklusnumą kraštutinai nepopuliariems sprendi- 
mams - tuo metu, kai populiarusis Teismo vaidmens supratimas vis 
dar reikalavo - daug visuotiniau negu dabar - istorinės, o ne politi- 
nės Konstitucijos interpretacijos. Populiarioji opinija šiuo atveju pa- 
sekė Teismu. 

Tačiau politinis stabilumas nėra pagrindinė priežastis - greta pre- 
ciziškumo priežasčių, - dėl kurios dauguma žmonių nori, kad spren- 
dimus dėl teisių priimtų legislatūros. Tokio noro priežastis yra tei- 
singumo motyvas. Demokratija suponuoja politinės galios lygybę, ir 

jeigu tikrų politinių sprendimų teisė iš legislatūros pereina teismams, 
tuomet politinė individualių piliečių, kurie renka įstatymų leidėjus, 
bet ne teisėjus, galia yra susilpninama, o tai neteisinga. Learnedas 
Handas savo įžymiosiose Holmeso ciklo paskaitose šį motyvą patei- 
kė kaip argumentą, kodėl reikia neleisti Aukščiausiajam teismui 
priiminėti politinių sprendimų. Jis sakė, jog nenorėtų būti valdomas 
„pulkelio platoniškųjų sargybinių“, net jeigu žinotų, kaip juos pa- 
rinkti, — o šito jis nežinojo.!“ 

Jeigu visa politinė galia būtų perduota teisėjams, politinės galios 
demokratija ir lygybė būtų sugriauta. Tačiau dabar mes svarstome 
tik nedidelę ir ypatingą politinių sprendimų klasę. Nėra lengva įsi- 
vaizduoti, kaip turime nustatyti, ar - ir kiek - sumenksta individua- 
lių piliečių politinė galia, jeigu kai kurie iš šių sprendimų tenka teis- 
mams. Tačiau atrodo įtikinama tai, jog - kad ir kaip matuojama po- 
litinės galios padidėjimas ir nuostolis - kai kurie piliečiai laimi daugiau 
negu praranda. 

Neabejotina tiesa, labai apibendrintai tariant, yra tai, jog demok- 
ratijoje galia yra žmonių rankose. Tačiau pernelyg akivaizdu, kad 
jokia demokratija neužtikrina tikros politinės galios lygybės. Dauge- 
lis piliečių dėl vienokios ar kitokios priežasties yra visiškai beteisiai. 
Ekonominė didelio verslo galia garantuoja ypatingą politinę galią jo 
vadovams. Interesų grupės, tokios kaip profesinės sąjungos ir profe- 
sinės organizacijos, renka pareigūnus, kurie taip pat turi ypatingą 
galią. Tradicinių mažumų nariai, kaip individai, turi mažiau galios 
negu individualūs nariai kitų grupių, kurios, kaip grupės, yra galin- 
gesnės. Šie egalitarinio demokratijos pobūdžio defektai yra gerai ži- 
nomi ir iš dalies tikriausiai yra neištaisomi. Mes turime į juos at- 
sižvelgti spręsdami, kiek individualūs piliečiai praranda politinės ga- 
lios visais tais atvejais, kai individualių teisių klausimų sprendimas iš 
legislatūros persikelia į teismus. Kai kurie pralaimi labiau negu kiti 
tik dėl to, kad jie turi daugiau to, ką galima prarasti. Taip pat turime 
nepamiršti, jog kai kurie individai šio institucinių įgaliojimų perlei- 
dimo dėka įgyja daugiau politinės galios. Mat pagal teisių koncepci- 
ją, aiškinančią teisės viešpatavimą, individai turi tokių galių, kurių 

jie neturi pagal normų kodekso koncepciją. Jie, kaip individai, turi 
galią reikalauti naujo jų teisių nagrinėjimo teisme. Jeigu teismas pri- 
pažįsta jų teises, šios teisės bus įgyvendintos nepaisant to, kad joks 
Parlamentas neturėjo laiko ar valios jas įgyvendinti. 

Tai, ar bet koks konkretus individas įgyja daugiau galios nei pra- 
randa, kai teismai imasi spręsti, kokias politines teises jis turi, gali 
būti delikatus klausimas. Teismų prieinamumas gali būti brangus, 
todėl teisė bylinėtis teisme šiuo požiūriu yra vertingesnė turtingie- 
siems negu vargingiesiems. Tačiau kadangi, visiems kitiems aspek- 
tams sutampant, turtingieji turi daugiau galios legislatūros atžvilgiu 
negu vargingieji, tai, bent jau ilgalaikės perspektyvos požiūriu, kai 
kurių sprendimų priėmimo iškėlimas iš legislatūros gali būti vertin- 
gesnis vargingiesiems. Tradicinių mažumų atstovai teoriškai turi tu- 
rėti daugiausia naudos iš to perkėlimo, nes legislatūros palankumas 
daugumai yra itin nepalankus būtent jiems, ir labiausiai tikėtina, kad 
dėl šios priežasties kaip tik jų teisės bus ignoruojamos tame forume. 
Jeigu teismus saisto ypatinga atsakomybė - ginti individualias teises, 
tai mažumų politinė galia augs tuo mastu, kuriuo teisė bylinėtis teis- 
me iš tikrųjų bus jiems prieinama, ir tuo mastu, kuriuo teismų spren- 
dimai apie jų teises bus iš tiesų protingi. Šiomis sąlygomis nauda 
mažumoms būtų didžiausia esant sistemai, pagrįstai legislatyvinių 
sprendimų teismine peržiūra - tokiai, kokia galioja Jungtinėse Vals- 
tijose, o jeigu įsigalėtų kai kurios siūlomo konstitucinio Teisių bilio 
versijos, galiotų ir Britanijoje. Tačiau nauda gali būti nemaža net jei 
teismo galia spręsti dėl politinių teisių ribojasi tik tais atvejais, - to- 
kiais kaip Cbarter byla, - kai legislatūra aiškiai neatsakė į klausimą, 
kokias teises jie nustatė. Žinoma, aš darau prielaidą būsiant palan- 
kias sąlygas, kurių gali ir nebūti. Tačiau nėra jokio pagrindo many- 
ti, — abstrakčiai, - kad sprendimo dėl teisių galios perėjimas iš legis- 
latūrų į teismus žlugdys demokratinį politinės galios lygybės idealą. 
Visiškai įmanoma, jog jis tvirtins to idealo pozicijas. 

Mano argumentai iki šiol buvo teoriniai ir instituciniai. Todėl kai 
kas manys juos esant netaiklius, nes taria, kad pagrindiniai argumen- 
tai prieš teisėjų įgalinimą priiminėti politinius sprendimus yra prak- 
tiniai ir asmeniniai. „Britų teisėjai yra didžiai konservatyvūs ir nusi- 
teikę sergėti įtvirtintas autoriteto formas. Galbūt tai tik istorijos atsi- 
tiktinumas, o gal ir neišvengiama kitų institucinių konfigūracijų ir 
tradicijų pasekmė. Tačiau, šiaip ar taip, tai faktas. Šio fakto ignoravi- 
mas iškreiptų svarstymą, ar, pavyzdžiui, mažumos ir vargšai turėtų 
naudos, jeigu teisėjai būtų labiau politiški, arba ar galima tikėtis, kad 
šie teisėjai geriau ar blogiau negu Parlamentas identifikuos tikras po- 
litines teises.“ 

Aš neginčiju šio dabartinės teisėjų kartos Didžiojoje Britanijoje 
apibūdinimo. Neišleidžiant iš akių kai kurių ryškių išimčių, jis man 
atrodo korektiškas. Tačiau iš to nekyla išvada, kad teisėjai, kad ir 
kokie konservatyvūs būtų, padarys ne tokius priimtinus sprendimus, 
esant režimui, kuris įgalina juos daryti politinius sprendimus dėl in- 
dividualių teisių, negu esant režimui, kuris įpareigoja daryti „neutra- 
lius“ sprendimus, keliant mano aprašytuosius „istorinius“ klausimus. 
Įvairūs sprendimai, kuriuos nurodė Griffithsas ir kiti, kad įrodytų 
konservatyvų britų teisėjų charakterį, visi buvo oficialiai teisinami 
tokiais „istoriniais“ pagrindais. Nors kritikai mano, kad, pavyzdžiui, 
Tameside bylos sprendimas atspindi teisėjo nepalankumą visiems 
bendros edukacijos atžvilgiu, o Shaw byla rodo jų nusistatymą, jog 
seksualinė laisvė neturėtų būti skatinama, kiekvienas iš šių sprendimų 
pateiktas taip, tarsi teisėjai buvo įsipareigoję vadovautis neutraliais įs- 
tatymų aiškinimo ir precedento interpretacijos motyvais, siekdami tų 
išvadų, kurias jie padarė. Todėl sunku suprasti, kaip aiški direktyva 
teisėjams — sprendimus apie teises daryti remiantis politiniais pa- 
grindais - produkuotų daugiau „konservatyvių“ sprendimų. Reika- 
las ne tas, jog teisėjai sąmoningai ignoruoja savo pareigą daryti spren- 
dimus istoriniais, o ne politiniais pagrindais. Reikalas tas, jog pati 
reikalo esmė „istorinius“ sprendimus verčia būti būti politinius. 

Jeigu aiški direktyva turėtų kokį nors poveikį sprendimams, pro- 
dukuojamiems konservatyvių teisėjų, visiškai galimas dalykas, jog 
tas poveikis padarytų šiuos sprendimus me tokius konservatyvius, o 
ne dar konservatyvesnius. Prievolė nurodyti politinį sprendimo po- 
būdį, t. y. jog tai sprendimas dėl individualių teisių, o me dėl bendro- 
sios gerovės, turi veikti kaip bendra liberali įtaka. Shaw byloje, pa- 
vyzdžiui, Rūmai manė esą saistomi pareigos - kurią užduoda jų pa- 
žiūra į precedentus - svarstyti, ar Shaw parengto Moterų katalogo 
(Ladies Directory) publikavimas prisidėjo prie viešosios moralės smuk- 
dymo. Savaime šis klausimas yra klausimas apie bendrosios visuo- 
menės gerovės pobūdį (vikontas Simondsas tai pavadino „moraline 
gerove“), o iš konservatyvių teisėjų natūralu tikėtis konservatyvaus 
požiūrio į viešąją gerovę. Tačiau tarkime, jog viešpataujanti teisės 
teorija reikalavo, kad Rūmai pirmiausia iškeltų sau klausimą, ar pre- 
cedentai nedviprasmiškai reikalauja pripažinti tokį nusikaltimą, ir, 
jeigu ne, ar teorija, jog toks nusikaltimas egzistuoja, geriau dera su 
Shaw kaip individo teisėmis nei teorija, kad toks nusikaltimas neeg- 
zistuoja. Tuomet būtų buvę energingai argumentuojama, jog indivi- 
dai turi moralinę teisę, bent jau iš principo, nebūti baudžiami jokiu 
kitu atveju, o tik tuomet, kai jie padaro nusikaltimą, aiškiai ir viešai 
įvardytą iš anksto, ir kad turint omenyje šią teisę, būtų neteisinga 
bausti Shaw. Net ir „konservatyvūs“ teisėjai vargu ar norėtų neigti 
tokios teisės vidinį įtikinamumą, ir aš labai abejoju, ar bet koks kom- 
petentingas teisėjas įrodinėtų, kad jos pripažinimas būtų nesuderina- 
mas su britų teisine ir politine praktika. Tačiau teisėjas, iš kurio reika- 
laujama priimti sprendimą remiantis politinio principo pagrindais, ne- 
būtų galėjęs įkalinti Shaw, neatmetęs tos teisės kaip moralinio principo 
dalyko arba neįrodęs, kad britų praktika jos nepripažįsta. 

Būdą, kuriuo buvo išspręsta Cbarter byla, mano naudota kaip 
pagrindinis pavyzdys, būtų galima pavadinti konservatyviu, ir dėl 
to šis sprendimas kritikų yra likomas politiniu. Žinoma, lordų ra- 
šytinės nuomonės neapibūdina jų sprendimo kaip politinio: šiose 
nuomonėse semantiniai klausimai taikomi frazei „visuomenės 
sluoksnis“. Tačiau, be abejo, teisinga ir ta pastaba, jog ne tokie kon- 

servatyvūs teisėjai būtų galėję tai frazei priskirti griežtesnę reikš- 
mę, nes jų nuomonė dėl to, ar tai, kad pusiau viešos institucijos 
praranda dalį kontrolės jų narystės pobūdžio atžvilgiu, atitinka vie- 
šąjį interesą, galėjo būti kitokia. Tačiau tarkime, jog lordai vietoj 
semantinio klausimo, kviečiančio atsiverti to sprendinio apie bend- 
rąją gerovę įtakai, turi sau kelti atvirai politinį klausimą apie kon- 
kuruojančias teises: mažumų narių teisę nepatirti diskriminacijos 
ir klubo narių teisę pasirinkti bendravimo partnerius pagal kriteri- 
jus, kurie jiems atrodo priderami. Rasinių santykių aktas įkūnija 
kompromisą tarp tų dviejų teisių: jis laiko, jog teisė būti laisvam 
nuo diskriminacijos yra pakankamai stipri, kad visiškai viešos ins- 
titucijos negalėtų vykdyti diskriminacijos, tačiau ne tokia stipri, kad 
anuliuotų konkuruojančią teisę pasirinkti bendravimo partnerius 
visiškai privačioje aplinkoje, tokioje kaip pramogavimas namuose 
arba uždari klubai. Kaip turėtų būti nustatomas balansas tarpiniais 
atvejais, kurių Aktas aiškiai nereguliuoja, kaip antai neuždarų bend- 
rijų, apskritai atvirų kiekvienam tam tikros partinės politinės orien- 
tacijos asmeniui, atveju? 

Nėra visai neįmanoma, jog konservatyvus teisėjas nesutiks su 
pirminiu sprendimu dėl Akto. Jis galėtų manyti, jog Aktas per men- 
kai vertina asociacijos laisvę arba kad teisiškai reguliuoti moralę 
rasiniuose santykiuose yra bloga politinė strategija (tačiau kad pro- 
tinga tai daryti sekso srityje). Tačiau jeigu jam sakoma, jog jis turi 
spręsti bylą, tokią kaip Cbarter, remdamasis politinės moralės prin- 
cipų, suderinamų su Akto principais, pagrindu, jis bus priverstas 
atidėti į šalį tuos įsitikinimus, nes jie yra nesuderinami su anais. Jis 
negali teigti, jog esama morališkai relevantiško skirtumo tarp to 
laipsnio, kuriuo asociacijos laisvė suvaržoma, reikalaujant iš Cla- 
ridges nediskriminuoti, ir laipsnio, kuriuo ta laisvė varžoma pana- 
šių reikalavimų, keliamų West Hamo Konservatorių klubui. Nors 
jis nepritaria būdui, kuriuo Akte buvo nustatytas balansas, jis nega- 
li įtikinamai tarti, jog kitoks politinis principas, nustatantis balansą 
taip, kad Konservatorių klubą sutapatintų su privačia namų aplinka, 
yra suderinamas su tuo aktu. Juo atviriau politiškas bylos turinys, 

juo ta byla panašesnė į Chbarter, o ne į komercinę bylą, abstrakčiai 
aptartą anksčiau, - juo labiau atvirai politinis aptariamojo įstaty- 
mo ar precedento pobūdis varžys paties teisėjo politinę moralę ką 
tik aprašytuoju būdu. 

Čia vėl tariamai neutralūs semantiniai klausimai, kuriuos naudo- 
jo Lordų rūmai, įgalino sprendimą, kuris suteikė daugiau galios tei- 
sėjo asmeniniams įsitikinimams, negu būtų leidusi atvirai politiška 
jurisprudencija. Semantiniai klausimai - būtent dėl to, kad jie nėra 
politiški savo forma, - neskiria politinio sprendinio rūšių, neišven- 
giamai turėsiančių įtakos atsakymams, kuriuos teisėjai pateikia. Jie 
gimdo paslėptus politinius sprendinius, kurie gali būti nesuderinami 
pagal principą su tariamai įgyvendinamais teisės aktais. Tuo tarpu 
politiniai klausimai, kuriuos rekomenduoja teisių modelis, reikalau- 
ja, kad politiniai atsakymai į juos būtų ir aiškūs, ir pagrįsti princi- 
pais, kad jų apeliacija ir jų suderinamumas su principais, diegiamais 
platesniu mastu, galėtų būti galimi patikrinti. 

Taigi net tiems, kurie mano, jog politiniai dabartinių teisėjų prin- 
cipai yra neišmintingįi, ši nuomonė neteikia gero pagrindo oponuoti 
teisių modeliui ir bylų sprendimo stiliui, kurį jis rekomenduoja. At- 
rodo tikėtina, jog tas modelis sumažins to pobūdžio sprendimų, ku- 
riuos jie smerkia, skaičių. Tačiau esama tolesnės ir, ko gero, svarbes- 
nės priežasties, kodėl turėtume atmesti argumentą, grindžiamą kon- 
servatyviu dabartinių teisėjų charakteriu. Mat teisėjų charakteris yra 
galiojančios bylų sprendimo teorijos pasekmė; todėl jo negalima, ne- 
nusižengiant nuosaikumui, nurodyti kaip priežasties nekeisti tos teo- 
rijos. Jeigu teisių koncepcija, aiškinanti teisės viešpatavimą, šioje ša- 
lyje taptų populiaresnė negu buvo iki šiol, teisinė edukacija beveik 
garantuotai taptų platesnė ir įdomesnė nei dabar, ir vyrai bei mote- 
rys, kurie šiaip niekuomet nesirinktų teisininko karjeros dėl to, kad 
nori daryti tokią karjerą, kuri įgalintų dalyvauti socialinio teisingu- 
mo kūrime, pradės apie teisinę profesiją mąstyti kitaip. Profesija pa- 
sikeistų, kaip kad ji radikaliai pasikeitė Jungtinėse Valstijose šio am- 
Žiaus pirmoje pusėje, ir teisininkai, kuriuos ta profesija vertina ir 
kuriems skiria teisėjo kėdę, būtų kitokie. Argumentas, jog politinė 

jurisprudencija patirtų nesėkmę Britanijoje, nes čia teisėjai yra per- 
nelyg tvirtai įjaugę į nusistovėjusią tvarką, kelia abejonių. Jeigu teisė 
čia turėtų kitokią vietą, teisės srityje rastų vietą kitokie žmonės. 


DU IDEALAI IR DVI ŠALYS 


Daugelis žmonių prieštaraus mano Britanijos ir Jungtinių Valstijų pa- 
lyginimui ir sakys, jog teisės vaidmuo šiose dviejose šalyse toks skirtin- 
gas, kad toks palyginimas yra prastas pagrindas. Aš sutinku su šio prieš- 
taravimo dvasia; tačiau tie skirtumai nesusiję su dabar plėtojamu ar- 
gumentu. Aš neteigiu, jog yra tikėtina, kad Britanija judės atviriau 
politiškos jurisprudencijos link, o teigiu tik tai, jog jos teisėjai ir teisi- 
ninkai būtų kitokie, jeigu ji tai darytų. Aš pripažįstu, jog teisinės kultū- 
ros skirtumai atspindi fundamentalesnius skirtumus, kurie Jungtines 
Valstijas daro našesne dirva teisių koncepcijai. Amerikiečiai vis dar yra 
apžavėti individualių teisių idėjos, kuri yra zodiako ženklas, po kuriuo 
gimė jų šalis. Jų pasiekimai pripažįstant ir užtikrinant šias teises nebu- 
vo itin įspūdingi. Tačiau viešuosiuose debatuose Jungtinėse Valstijose 
dominuoja - tokiu mastu, kuris britų komentatoriams atrodo nuosta- 
bus, — diskusijos, kokias teises turi žmonės. 

Britanijoje politiniai debatai telkiasi apie kitą idėją, kurią keletą 
kartų nurodžiau, tačiau neaptariau, būtent - devynioliktojo amžiaus 
pagimdytą visuotinės gerovės (general welfare), arba kolektyvinio 
gėrio, idėją. Kai politiniuose debatuose kalbama apie teisingumą (/ai7- 
ness), paprastai turimas galvoje teisingumas visuomenės klasėms ir 
grupėms (tokioms kaip darbininkai arba vargingieji), o šitai yra ko- 
lektyvinės šių grupių gerovės dalykas. Amerikiečių debatuose buvo 
atkakliai ginama nuostata, jog teisės priklauso individams, o ne gru- 
pėms, ir priešintasi tam, kad teisingumas būtų matuojamas klasių, o 
ne individualių žmonių požiūriu. 

Šis skirtumas politinių debatų retorikoje atspindi ir prisideda prie 
skirtumo bendrosios teisininkų ir teisėjų nuostatos atžvilgiu ir jų vie- 
tos valdžios sistemoje atžvilgiu. Jungtinėse Valstijose teisininkai daž- 
nai buvo nenaudėliai (sconndrels), ir amerikiečiai šykšti jiems viešo 

pagarbumo, kitaip nei gydytojams ir net kai kuriems mokytojams. 
Tačiau Amerika teisininkams, kaip grupei, priskiria galią ir įtaką pa- 
čiuose įvairiausiuose reikaluose, tarp jų, pažymėtina, ir valdymo da- 
lykuose. Britanijoje teisininkai traktuojami labai palankiai. Jie puo- 
šiasi prabangiais kostiumais — nors daugiausia yra pagyvenę ir nuo- 
bodūs, - o kai tampa teisėjais, savo orumui ginti turi itin plačias 
galias nieko nepaisyti. Tačiau jie turi labai mažai tikros galios. 

Iki šiol išsakiau labai mažai argumentų, kurie tiesiogiai gintų tei- 
sių koncepciją kaip politinį idealą. Aš buvau pernelyg užsiėmęs jos 
gynyba. Pozityvūs argumentai, ginantys tą koncepciją, yra paprasti. 
Aš pripažinau, jog visuomenei, kuri yra ištikima šiai teisės viešpata- 
vimo koncepcijai, gali tekti sumokėti didelę kainą - neabejojamai 
efektyvumo sąskaita, taip pat galbūt bendruomenės dvasios sąskaita, 
dvasios, kurią, kaip tariama, per uolus rūpinimasis teise suluošina. 
Tačiau ta visuomenė teikia svarbų pažadą kiekvienam individui, ir 
man atrodo, jog tas pažadas vertas tokios kainos. Ji skatina kiekvie- 
ną individą tarti, jog jo santykiai su kitais piliečiais ir su savo valdžia 
yra teisiškumo (justice) dalykas, taip pat skatina diskutuoti su bend- 
rapiliečiais, kaip bendruomene, kokie, teisiškumo reikalavimu, šie 
santykiai turi būti. Ji žada forumą, kuriame jo pretenzijos dėl to, į ką 
jis turi teisę, bus nuolat ir rimtai svarstomos, jam pareikalavus. Ji 
negali jam pažadėti, jog sprendimas jį tenkins ar netgi - kad sprendi- 
mas bus teisingas. Tačiau šitai nėra būtina, kad pažadas ir jo kuria- 
mas teisiškumo jausmas būtų vertingas. Galėjo susidaryti įspūdis, jog 
aš noriu pasakyti, esą demokratija ir teisės viešpatavimas kovoja tar- 
pusavyje. Taip nėra; priešingai - abi šios svarbios politinės vertybės 
yra pagrįstos fundamentalesniu idealu - jog bet kokia priimtina val- 
džia privalo traktuoti žmones kaip lygius. Teisės viešpatavimas šioje 
koncepcijoje, kurią aš palaikau, praturtina demokratiją, ją papildy- 
damas nepriklausomu principo forumu, ir tai yra svarbu - ne tik dėl 
to, kad jame gali būti kuriamas teisiškumas, bet dėl to, kad tas foru- 
mas patvirtina, jog teisiškumas galiausiai yra individualios teisės da- 
lykas, o ne nuo jos nepriklausomas visuotinės gerovės dalykas.!! 


2. Principo torumas“ 


DVI KENKSMINGOS IDĖJOS 


Konstitucija yra pagrindinis Jungtinių Valstijų įstatymas, o teisėjai 
privalo įgyvendinti teisę. Šio paprasto ir stipraus argumento pagrin- 
du Johnas Marshallas pagrindė įstatymų leidybos aktų teisminės 
priežiūros instituciją — instituciją, kuri yra sykiu ir Amerikos jurispru- 
dencijos pasididžiavimas, ir mįslė.'2 Galvosūkis glūdi štai kur. Visi su- 
tinka, jog Konstitucija draudžia Kongresui ir valstijų legislatūroms tam 
tikras įstatymų leidybos formas. Tačiau nei Aukščiausiojo teismo tei- 
sėjai, nei konstitucinės teisės ekspertai, nei eiliniai piliečiai negali su- 
tarti dėl to, ką būtent ji draudžia, ir šis nesutarimas pats aštriausias yra 
tuomet, kai rūpimasis teisės aktas yra politiškai labiausiai kontrover- 
siškas ir skaldantis visuomenę. Todėl atrodo, jog šie teisėjai, drausda- 
mi žmonėms priimti sprendimus, kuriuos jie, nedidelis skaičius pa- 
skirtųjų iki gyvos galvos, mano esant neteisingus, realizuoja savo veto 
teisę tautos politikos atžvilgiu. Kaip šitai gali būti suderinama su de- 
mokratija? Tačiau ar esama kokios alternatyvos, išskyrus Marshallo 
paskelbtos galios atšaukimą? Toji galia dabar yra taip aiškai apibrėžta 
mūsų konstitucinėje sistemoje, jog atšaukimas būtų destruktyvesnis 
konsenso atžvilgiu - veikiau įprastų lūkesčių pamynimas nei tiesiog 
tradicinės praktikos tąsa. Atrodo, jog mes esame kaustomi dilemos, 
kurią apibrėžia prieštaravimas tarp demokratijos ir senovinės, funda- 
mentalios ir neaiškios teisės, kurių abiejų reikšmė tam, kaip mes suvo- 
kiame savo tradicijas, yra esminė. Ką daryti? 

Išeitis yra. Šios dilemos galime išvengti, sukonstravę apolitišką 
programą konstitucinėms byloms spręsti. Programą, kuri, pavyzdžiui, 


* Pastaba. Pirmą kartą publikuota New York University Law Review, 56, nos. 2-3 
(May-June 1981). 0 Ronald Dworkin. 

leidžia teisėjams spręsti, ar įstatymai, nustatantys minimalų atlygini- 
mą arba draudžiantys abortą, yra konstituciški!3, patiems nesprendžiant, 
ar minimalaus atlyginimo įstatymai yra neteisingi arba ar įstatymai, 
draudžiantys abortus, pažeidžia fundamentalias moralines ar politines 
teises. Tačiau kaip teisėjai gali tokias bylas spręsti apolitiškai, jeigu 
Konstitucijos tekstas pats nėra aiškus šiais klausimais? Šiuo metu ryš- 
kiausios yra dvi idėjos. Viena buvo žinoma ilgą laiką, ir nors jos žave- 
sys sužibęs išblėso, ji pasirodė patraukli naujai entuziastų kartai. Tai 
konstitucinės intencijos - dažnai vadinamos „pirmine“ (original) in- 
tencija arba Konstitucijos „Kūrėjų“ (Framers) intencija — idėja. Tarki- 
me, jog teisėjai gali nustatyti, kokio neaiškiųjų Konstitucijos nuostatų 
supratimo pageidavo Kūrėjai. Jeigu teisėjai vadovaujasi ta pirmine in- 
tencija, jie patys nedarytų esminių sprendimų, o tik įgyvendintų spren- 
dimus, prieš daug laiko priimtus kitų, - sprendimus, kuriems autorite- 
tą suteikė žmonės, ratifikuodami ir pripažindami Konstituciją. 

Antroji strategija taip pat turi ilgą istoriją, tačiau naują gyvybę ir 
kryptį jai suteikė įžymioji Teisėjo Harlano Stone'o pastaba ir - iš nau- 
jo, jau mūsų dienomis - įdomi Johno Ely knyga.“ Ši strategija remiasi 
ne pirminės intencijos idėja, o veikiau griežta perskyra tarp turinio 
dalykų ir proceso dalykų. Tarkime, jog teisėjai įsipareigoja ne peržiū- 
rėti teisingumo ar teisiškumo atžvilgiu esminius sprendimus, priimtus 
tų pareigūnų, kurie išleido peržiūrimuosius įstatymus, o tik patikrinti, 
ar teisingas procesas, kuriuo šie įstatymai buvo sukurti. Mąstantys žmo- 
nės gali nesutarti, ar tam tikri procesai yra teisingi (fair). Tačiau teisė- 
jai, kurie vadovaujasi savo pačių įsitikinimais dėl proceso teisingumo, 
bent jau neįsibraus į esminių sprendimų sritį. Šiaip ar taip, teisminė 
politinių procesų peržiūra tik prižiūri demokratiją; ji nesiekia padik- 
tuoti savo valios, kaip daro teisminė turinio peržiūra. 

Tai du būdai pabėgti nuo esminio turinio konstituciniuose spren- 
dimuose. Šioje esė siekiu parodyti, jog abu būdai patiria nesėkmę ir 
kad jie veda prie tos pačios nesėkmės. Teisėjai negali nuspręsti, ko- 
kia buvo rūpimoji Kūrėjų intencija arba koks politinis procesas yra 
tikrai teisingas ir demokratiškas, jeigu nedaro būtent tos rūšies esmi- 
nių politinių sprendimų, kurių, intencijos arba proceso teorijos pro- 

ponentų manymu, teisėjai neturėtų daryti. Intencija ir procesas yra 
kenksmingos idėjos, nes jos dangsto šiuos esminius turinio sprendi- 
mus procedūriniu uolumu ir vaizduoja, kad tie sprendimai nebuvo 
daromi. Dabar tai užmiršta. 


INTENCIJA 


Interpretacija ir konstitucinė teisė 


Tačiau prieš pradėdamas savąjį šių teiginių gynimą, turiu iškelti pre- 
liminarų klausimą, kad išvengčiau tam tikros painiavos. Tapo įprasta 
skirti „interpretacines“ ir „neinterpretacines“ teisminės peržiūros teo- 
rijas.!* Interpretacinės teorijos (anot šios perskyros) teigia, jog teis- 
minė legislatyvinių. sprendimų peržiūra turi būti pagrįsta pačios Kons- 
titucijos interpretacija. Tai gali būti teksto aiškinimo arba „Kūrėjų“ 
intencijos nustatymo dalykas, arba - tai labiau įtikima - kokia nors 
jų abiejų kombinacija. Sakoma, jog neinterpretacinės teorijos, prie- 
šingai, suponuoja, kad teismas bent jau kartais yra teisus, legislatyvi- 
niams sprendimams taikydamas standartus, teikiamus kokio nors ki- 
to šaltinio, ne teksto — tokio kaip paplitusi moralė arba išmintingos 
teisingumo teorijos arba kokia nors tikros demokratijos teorija.!* 
Menama perskyra tarp šių dviejų teorijos tipų teikia ne tik klasifi- 
kacijos schemą teisminės peržiūros teorijoms, bet ir schemą diskusi- 
joms apie tokias teorijas. Konstitucinės teisės specialistai rašo straips- 
nius, kuriuose, pavyzdžiui, teigia, kad jokia neinterpretacinė teorija 
nedera su demokratija.!" Arba kad bet kokia neinterpretacinė teorija 
būtinai yra pagrįsta prigimtinės teisės doktrina, todėl turi būti atmes- 
ta.'š Arba kad jokia interpretacinė teorija negali būti teisinga arba ga- 
linti paremti tai, ką beveik visi sutinka laikyti deramais Aukščiausiojo 
teismo sprendimais, kaip antai svarbiausiuosius sprendimus, skelbian- 
čius rasinę segregaciją edukacijoje esant nekonstitucinę.'* Šiuo būdu 
konstitucinės teorijos yra studijuojamos ir atmetamos urmu. 
Žinoma, natūralu ieškoti klasifikacijos schemų, kurios teikia argu- 
mentacines strategijas. Tačiau ši schema yra vargana - štai kodėl. Bet 

kokia pripažintina teisminės peržiūros teorija yra interpretacinė ta pras- 
me, kad siekia teikti Konstitucijos kaip pirminio, pamatinio teisinio 
dokumento interpretaciją, taip pat siekia integruoti Konstituciją į mū- 
sų konstitucinę ir teisinę praktiką kaip visumą. Niekas nesiūlo teismi- 
nės peržiūros tarsi tuščioje vietoje. Kiekviena teorija pretenduoja pa- 
teikti kuo aiškiau viską nušviečiantį mūsų esamos konstitucinės tradi- 
cijos, kaip visumos, realaus „rezultato“ paaiškinimą — konstitucinės 
sistemos, kuri buvo išplėtota mūsiškėje teisės istorijoje, „esmės“ (point) 
arba „geriausio pateisinimo“ paaiškinimą. Kiekviena teorija, remda- 
masi savąja tos sistemos interpretacija, pateikia tam tikrą požiūrį, kaip 
geriausia interpretuoti Konstituciją kaip pradinį tekstą. Taigi tezė, jog 
įmanoma padaryti naudingą perskyrą tarp tų teorijų, kurios atkakliai 
teigia Konstitucijos kaip tam tikro dokumento arba mūsų konstituci- 
nės sistemos kaip visumos interpretacijos būtinybę, ir tų, kurios atme- 
ta interpretaciją, veikiau sukelia painiavą, nei gelbsti. 

Teorijos, kurios paprastai klasifikuojamos kaip „neinterpretaci- 
nės“- tos, kurios mums atrodo labiausiai aktyvistinės arba mažiau- 
siai saistomos esamo Konstitucijos teksto, - yra akivaizdžiai interpre- 
tatyvistinės bet kokia įtikinama prasme. Jos neignoruoja nei Konsti- 
tucijos teksto, nei tų, kurie ją kūrė, motyvų; veikiau jos siekia tekstą 
ir motyvus deramai kontekstualizuoti. „Neinterpretaciniai“ teoreti- 
kai teigia, jog mūsų teisinės bendruomenės įsipareigojimas laikytis 
šio konkretaus dokumento su šiomis provizijomis, priimtomis žmo- 
nių, turėjusių šiuos motyvus, remiasi kaip prielaida laikytis tam tikrų 
pirmesnio įsipareigojimo politinio teisingumo principų, kuriuos tad, 
jeigu norime veikti atsakingai, privalo atspindėti Konstitucijos skai- 
tymo ir įgyvendinimo būdas. Tai tuščios vietos argumento antitezė ir 
interpretacijos metodo paradigma. Ji neignoruoja nei teksto, nei pra- 
dinės intencijos, o veikiau siūlo teoriją, mokančią, kaip nustatyti, ką 
tekstas reiškia ir kokia yra jo intencija. 

Išties, galėtų atrodyti labiau tikėtina, jog teorijos, dažniausiai 
vadinamos „interpretacinėmis“, — teorijos, kurios mums atrodo la- 
biausiai saistomos izoliuotai suvokiamo Konstitucijos teksto — pasi- 
rodys esančios neinterpretacinės šia plačiąja prasme. Mat jos atrodo 

skiriančios labai mažai dėmesio klausimams apie Konstitucijos „es- 
me“ arba kodėl Konstitucija yra pagrindinis įstatymas. Atrodo, kad 
jos pradeda (ir baigia) pačia Konstitucija ir taria, jog konstitucinė 
teorija neturi daryti jokių prielaidų, nepadiktuotų to, kas yra tarp 
šio dokumento „keturių kampų“. Tačiau ši regimybė yra klaidinanti. 
Mat „teksto saistomi“ (text-bound) teoretikai taria, jog jų nesutari- 
mas su „neinterpretacinėmis“ teorijomis yra tikras nesutarimas. Jie 
taria, jog ginče dėl to, kaip Aukščiausiojo teismo teisėjai turėtų vyk- 
dyti teisminę peržiūrą, jie yra teisūs, 0 jų oponentai - neteisūs. Todėl 
jie turi turėti (ar bent jau pripažinti, jog pageidautina turėti) pagrin- 
dą, remiantį jų „keturių kampų“ teoriją. Tačiau šis pagrindas pats 
negali būti paimtas iš teksto, suvokiamo izoliuotai; tai tebūtų klausi- 
mo nustūmimas. Jis turi remtis politinės moralės principais arba turi 
būti ginamas kaip tokie principai, tam tikru būdu reprezentuojantys 
konstitucinės praktikos, suvokiamos plačiau, rezultatą arba tikslą. 
Šį klausimą verta plačiau pagvildenti, nes tariamoji perskyra tarp 
interpretacinių ir neinterpretacinių teorijų yra labai populiari. Klau- 
simą galime paaštrinti paklausdami, kokiu pagrindu tekstu saisto- 
mas teoretikas turėtų pasisakyti prieš akivaizdžiai smerktiną atvejį, 
kurį jis laiko neleistinu. Tarkime, jog Teismas, nepaisydamas aiškių 
Konstitucijos teksto nuostatų, kurias patikslina pataisos, paskelbia, 
jog Senatas yra nelegalus, nes jis yra nereprezentatyvus, taigi nedera 
su demokratijos principais, kuriuos reikia pripažinti, norint, kad 
Konstitucijai būtų suteiktas apskritai koks nors legitimumas. Kokios 
abejonių nekeliančios teorijos pagrindu teksto saistomas teoretikas 
galėtų prieštarauti tam sprendimui? Jis galėtų sakyti, kad tokio spren- 
dimo nepripažintų žmonės. Tačiau tai nėra absoliučiai tikra, ir, šiaip 
ar taip, jis mano, jog sprendimas būtų neteisingas, net jei galiausiai 
jis būtų (sukąstais dantimis) pripažintas. Tačiau kodėl? 
„Tekstualistas“ negali tiesiog sakyti, jog tų, kurie parašė, ratifika- 
vo ir pripažino Konstituciją, intencija buvo ta, kad ji būtų pagrindi- 
nis įstatymas; juo labiau jis negali sakyti, jog tai numato pati Konsti- 
tucija. Mat rūpimas klausimas yra Konstitucijos galios klausimas, taigi 
intencijų, kurias ją galima sakyti įkūnijant, reikšmingumo klausimas. 

Pradėkime nuo pradžių. Grupė žmonių susirinko Filadelfijoje ir su- 
rašė dokumentą, kurį pagal procedūras, nustatytas pačiame doku- 
mente, žmonės pripažino ir nuo tol pripažįsta tuo būdu ir mastu, 
kuriuo jis buvo pripažįstamas. Jeigu šitai šį dokumentą daro įstaty- 
mu, tai taip tegali būti tik dėl to, kad mes pripažįstame politinės 
moralės principus kaip svarbius. Tačiau šie principai galėtų ne tik 
teikti Konstitucijai įstatymo statusą, bet ir ją riboti. Žinoma, mes 
negalime pasakyti, ar šie principai išties yra svarbūs, kol nenuspren- 
džiame, kokie yra tie principai. Bet koks atsakymas į šį klausimą turi 
turėti politinės teorijos formą - teorijos, parodančios, kodėl Konsti- 
tuciją dera traktuoti kaip įstatymą, ir kai kurios įtikinamos politinės 
teorijos bent jau kelia klausimą, ar to dokumento galiojimas turi būti 
kokiu nors būdu ribojamas. 

Tarkime, jog tekstualistas teigia, — ir tai teikia kaip svarbią teori- 
ją, - jog legitimi valdžia privalo turėti valdomųjų pritarimą. Tai, kaip 
puikiai žinoma, yra dviprasmis teiginys, ir net anas mitinis sprendi- 
mas, skelbiantis Senatą nelegalų, galėtų būti pateisintas remiantis ko- 
kia nors jos versija. Tas, kuris remia tą sprendimą, galėtų, pavyzdžiui, 
sakyti, jog privalomasis sutikimas turi būti platesnis nei tas, kuris buvo 
sutelktas pradiniame ratifikacijos procese, jog bet kuriuo atveju jis pri- 
valo egzistuoti dabar, jog toli gražu nėra tikra, kad nereprezentatyvus 
Senatas turi tokį pritarimą, ir kad teisinio koregavimo proceso gali- 
mybė, ypač turint omenyje Senato vaidmenį labiausiai įmanomame 
procese, yra ne atsakymas. Tai nekvailas argumentas; šiaip ar taip, jis 
ne toks kvailas, koks būtų anas mitinis sprendimas, taigi to, kad šis 
sprendimas mums atrodo absurdiškas, mes negalime paaiškinti tarda- 
mi, jog ši valdomųjų pritarimo interpretacija pati yra absurdiška. 

Ar „teksto“ advokatui, apeliuojančiam ne į politinę teoriją, o į 
teisės sampratą, pasisektų geriau? Jokia iš esamų filosofinių teisės 
teorijų neteikia reikalingų argumentų. Jų neteikia nė pozityvistinės 
teorijos, kurios atrodo tikėtiniausios kandidatės. Jų nesuteiks nei Bent- 
hamo, nei Austino pozityvizmo teorija. Jų nesuteiks net ir Kelseno 
teorija.2? Kiekviena iš jų turi tą implikaciją, jog jeigu teismo sprendi- 
mas būtų pripažintas, šitai parodytų, kad Teismas yra suverenus. 

Harto pozityvizmo versija galėtų atrodyti daugiau žadanti.?! Tačiau 
Harto teorija sugestijuoja, jog kadangi Konstitucija buvo iškart pri- 
pažinta kaip įstatymas ratifikacijos procesu, turėjo būti pripažinimo 
taisyklė, — visuotinai pripažinta teorija proceso, per kurį teisės aktai 
tampa įstatymu, - kurios dėka Konstitucija tapo įstatymu. Tačiau ta 
taisyklė yra būtent įstatymo už teises idėja (of a law bebind the law), 
į kurią apeliavo anas mitinis sprendimas. 

Tačiau aš tolstu nuo savo problemos. Jeigu tekstu saistomas teore- 
tikas apeliuoja į kokį nors politinių principų kompleksą, kaip į princi- 
pus, kurie iš tikrųjų yra įsišakniję amerikiečių tradicijoje, tam, kad 
pateisintų savo kliovimąsi Konstitucijos „keturiais kampais“, jo teori- 
ja tampa atvirai interpretacinė plačiąja prasme, kuria šis terminas čia 
vartojamas. Tačiau tai pasakytina ir tuo atveju, jeigu jis apeliuoja į 
teisės teoriją, mat bet kokia teisės teorija yra socialinės praktikos, netgi 
dar sudėtingesnės nei konstitucinė praktika ir apimančios ją, interpre- 
tacija — šia plačiąja prasme. Todėl bet koks teiginys apie vietą, kurią 
mūsų teisinėje struktūroje užima Konstitucija, turi būti pagrįstas teisi- 
nės praktikos apskritai interpretacija, o ne Konstitucijos, kokiu nors 
būdu izoliuotos nuo tos bendros praktikos, interpretacija. Tie moksli- 
ninkai, kurie sako, jog jų atramos taškas yra prielaida, jog Konstitucija 
yra įstatymas, sumenkina savo pačių teorijų sudėtingumą. 

Aš nesakau, kad nėra akivaizdu, jog Konstitucija yra pagrindinis 
įstatymas. Mano įsivaizduotas keistas sprendimas, skelbiantis Senatą 
nelegalų, yra absurdiškas būtent dėl to, kad aiškios Konstitucijos 
nuostatos mums yra teisiškai nekvestionuotinos. Tačiau taip yra — 
bent jau dabar - todėl, kad jokia, net minimaliai įtikinama mūsų 
teisinės praktikos kaip visumos interpretacija negalėtų kvestionuoti 
Konstitucijos užimamos fundamentalios vietos. Kas nors panašaus į 
tą ekscentrišką sprendimą būtų buvę šiek tiek įtikimiau pradžioje. 
(Kaip kad Marbury v. Madison bylos sprendimas, įtikinamas tąsyk, 
būtų tapęs neįtikinamas, jeigu byla būtų buvusi sprendžiama dar po 
šimto metų.) Tas mitinis sprendimas yra absurdiškas dabar, nes jo 
siūloma teisinės praktikos interpretacija yra absurdiška dabar. Kons- 
titucijos kaip pagrindinio įstatymo idėja yra tokia neatsiejama nuo 

visuotinai priimtų prielaidų, konstituojančių mūsų teisinę tvarką, jog 
interpretacija, kuri ją neigtų, būtų kažin kokio visiškai kito dalyko 
interpretacija, nelyginant architektūros stilių interpretacija, anot ku- 
rios Šartras, pasirodo, nėra gotikinio stiliaus, arba nelyginant Ham- 
leto interpretacija, kuri ignoruotų Princą. 

Tačiau dabar sakys, jog nors visos konstitucinės teorijos yra in- 
terpretacinės ta plačiąja prasme, kuria vartojau šią sąvoką, vis tiek 
esama svarbaus skirtumo tarp tų teorijų, kurios interpretuoja konsti- 
tucinę praktiką taip, kad padarytų Konstitucijos Kūrėjų intenciją le- 
miamos reikšmės, ir tų, kurios jos taip neinterpretuoja. Kai kurios 
teorijos (taip skelbtų argumentas) laiko, jog geriausia mūsų teisinės 
praktikos kaip visumos interpretacija reikalauja, kad legislatyvinius 
sprendimus Teismas atšauktų tik tuo atveju, kai Kūrėjų intencija bu- 
vo ta, kad taip turėtų būti daroma; tuo tarpu kitos teorijos, priešin- 
gai, mano, jog geriausia interpretacija leidžia Teismui įsikišti, net kai 
Kūrėjų intencija nebuvo tokia. Vis dėlto mes negalime pasakyti, ar ši 
perskyra yra svarbi ar netgi - ką ji reiškia, kol aiškiau nesuvokiame, 
kas per daiktas yra ta Kūrėjų intencija. 


Kūrėjų intencija 

„Tai, kokia buvo konkretaus kongresmeno ar konstitucinio konvento 
delegato intencija, kai jis balsavo už tam tikrą konstitucinę nuostatą, 
dažnai yra problemiškas dalykas, ypač kai ta nuostata yra viena iš mig- 
lotesnių, kaip kad vienodos apsaugos arba deramo proceso klauzulė. 
Kuris nors delegatas galėjo išvis neturėti jokios intencijos tam tikru 
klausimu arba jo intencija galėjo būti neapibrėžta. Viskas akivaizdžiai 
tampa dar kebliau, kai mėginame identifikuoti Kongreso arba konsti- 
tucinio konvento kaip visumos intenciją, nes tai yra individualių in- 
tencijų jungimo į kokią nors visa apimančią grupinę intenciją dalykas. 
Net kai kiekvienas kongresmenas ar delegatas turi aiškią ir nustatyti 
galimą intenciją, grupės intencija vis vien gali būti neapibrėžta, mat 
delegatų, turinčių kokią nors konkrečią intenciją, gali nebūti tiek daug, 
kad jų intencija būtų institucijos kaip visumos intencija.“ 

Šitiek argumentų sudaro bendrą pagrindą, siejantį tas besivar- 
žančias mokyklas, kai kalbama apie konstitucinę intenciją. Šią argu- 
mentaciją jos plėtoja skirtingai. Viena pusė teigia, jog, nepaisant 
sunkumų, turi būti dedamos visos pastangos - pasitelkiant istorijos 
ir analizės teikiamas galimybes - nustatyti, kokia buvo kolektyvinė 
konstitucijos Kūrėjų intencija ginčijamaisiais interpretacijos klausi- 
mais. Jų manymu, kantrus istorinis tyrimas atskleis svarbias ir būti- 
nas žinoti pirmines intencijas. Pastanga yra svarbi bet kuriuo atveju, 
nes, anot šios mokyklos, teisėjai gali išvengti esminių turinio spren- 
dimų, keliančių pavojų demokratijai, tik šiuo būdu identifikuodami 
pradinę konstitucinę intenciją. Kita šalis tvirtina, jog bet kokia pastan- 
ga atskleisti pradinę kolektyvinę Kūrėjų intenciją pasirodys esanti 
nevaisinga ar netgi ydinga. Galiausiai bus nustatyta, jog nesama — 
arba esama labai mažai - privalomų žinoti kolektyvinių intencijų ar- 
ba galbūt jog esama tik neaiškių kolektyvinių intencijų, o ne turinčių 
sprendžiamąją reikšmę vienos arba kitos alternatyvos labui, ar gal- 
būt — intencijų, taip prieštaraujančių mūsų dabartiniam teisingumo 
supratimui, kad galiausiai jos turi būti atmestos kaip netinkami orien- 
tyrai suvokti esamai Konstitucijai. 

Abi šio ginčo pusės taria, jog Kūrėjų intencija, - jeigu ji apskritai 
egzistuoja, - yra kažin koks sudėtingas psichologinis faktas, glūdin- 
tis istorijoje ir laukiąs, kol bus ištrauktas iš senų brošiūrų, laiškų ir 
protokolų. Tačiau tai yra didelė paplitusi klaida, nes tokio dalyko 
kaip Kūrėjų intencija, laukianti, kol bus atskleista, nesama, net iš 
principo. Veikiau tokio dalyko nėra, kol jis nesukurtas. 

Šį griežtą teiginį ginti pradėsiu išdėstydamas savo supratimą, kaip 
„konstitucinės“ intencijos samprata iš tikrųjų funkcionuoja dabarti- 
nėje teisinėje praktikoje. Mums bendra prielaida yra ta, jog, pavyz- 
džiui, kilus ginčui dėl to, ar vienodos apsaugos klauzulė draudžia 
segreguotas mokyklas, privalu klausti apie tikslus ar įsitikinimus, ku- 
riuos kokia nors prasme turėjo „galvoje“ kokia nors grupė žmonių, 
kokiu nors būdu susijusių su Keturioliktosios pataisos priėmimu, 
nes šie įsitikinimai ir tikslai kokiu nors būdu turėtų reikšmės spren- 
džiant, kokią galią vienodos apsaugos klauzulė turi dabar. Mes 

sutariame dėl šio bendro teiginio, o šis sutarimas teikia mums tai, ką 
būtų galima pavadinti konstitucinės intencijos samprata. Tačiau mes 
nesutariame dėl to, kaip turėtų būti užpildytos šio teiginio tuštumos. 
Nesutariame, kuria prasme koks nors tikslas turėjo glūdėti tam tikrų 
žmonių galvose, kuria prasme šie žmonės turėjo būti susiję su tos 
konstitucinės nuostatos priėmimu, ir taip toliau. 

Skirtingos konstitucinės intencijos koncepcijos teikia skirtingus 
atsakymus į šiuos klausimus. Bresto idėja, jog grupinė intencija yra 
tos grupės narių „intencinio balsavimo“ produktas, yra viena tokia 
koncepcija (jos dalis). „Kolektyvinio supratimo“ idėja, kurią svarstau 
16-ame skyriuje, galėtų būti panaudota konstruojant kitą, labai pana- 
šią koncepciją. Kiekviena iš šių koncepcijų pretenduoja pateikti „tei- 
singą“ atsakymą į klausimą, kokia yra konstitucinė intencija. Tačiau 
tai yra tuštumų, kuriamų bendros sampratos, užpildymo dalykas — 
politinių sprendimų, o ne geriausio perpratimo, kokia iš tikrųjų yra 
grupinė intencija, ją suvokiant kaip sudėtingą psichologinį faktą, už- 
pildymo dalykas. Nesama jokio nejveikiamo fakto, - jokios „realios“ 
intencijos, užfiksuotos istorijoje ir nepriklausomos nuo mūsų nuomo- 
nių apie deramą teisinę ar konstitucinę praktiką, — kurio atžvilgiu mū- 
sų konstruojamas koncepcijas būtų galima patikrinti tikslumo atžvil- 
giu. Todėl pirminio konstitucijos supratimo idėja negali būti teisminės 
peržiūros teorijos pradžios taškas ar pagrindas. Geriausiu atveju ji gali 
būti tokios teorijos vidurinė dalis, o dalis, kuri eina iki jos, yra ne 
filosofinė intencijos idėjos analizė, ir juolab ne detalus istorinis tyri- 
mas. Ta dalis - substanciška - ir kontroversiška — politinė moralė. 

"Turiu stengtis neperspausti šio momento. Aš nenoriu pasakyti, 
jog prisidengdami intencija galime nenusižengdami prasmingumui 
teikti bet kokią politinę išvadą, kurią pasirenkame, kaip kad būtų, 
jeigu, pavyzdžiui, manydami, jog pirmojo konstitucinio konvento 
delegatai turėjo delegitimuoti vergovę, galėtume pasakyti, jog jie tu- 
rėjo intenciją tai padaryti, kad ir ką jie sakė ar manė. Konstitucinės 
intencijos sąvoka yra saistoma tų intencijos sąvokos aspektų, kurie 
nėra kvestionuojami, kaip sugestijavau nusakydamas tas visuotinės 
prielaidas, kurios mums teikia tą sampratą. Vis dėlto ši samprata 

atvira daugeliui ir įvairioms konkuruojančioms koncepcijoms, kaip 
įsitikinsime, ir jos neliečiami kontūrai neapibrėžia, kurią iš jų yra 
geriausia pasirinkti. 

Taip aš suprantu konstitucinės intencijos sampratos funkcionavi- 
mą mūsų jurisprudencijoje. Daugelis konstitucinės teisės specialistų, 
priešingai, atrodo darą prielaidą, jog legislatyvinės intencijos idėja, 
įskaitant konstitucinę intenciją, yra taip išsamiai apibrėžta teisinėje 
praktikoje, jog kai visi reikalingi psichologiniai faktai yra žinomi, 
negali likti jokios erdvės abejonei ar ginčui apie tai, kokia buvo legis- 
latyvinė ar konstitucinė intencija. Brestas, pavyzdžiui, naujame pui- 
kiame straipsnyje remiasi prielaida, jog mums bendra kasdienė ir 
teisinė kalba teisinių tikslų požiūriu pakankamai išsamiai fiksuoja 
ryšį tarp asmens išgyvenamų mentalinių įvykių ar nusiteikimų ir jo 
intencijų.?2 Jis kelia įvairius klausimus apie mero, išleidžiančio potvar- 
kį, draudžiantį transporto priemonėms įvažiuoti į parką, intencijas 
ir juos svarsto tardamas, jog mes žinome visą to mero mentalinių 
potyrių istoriją — jog mes žinome viską, kas vyko mero galvoje. Į 
daugumą savo paties klausimų jis atsako užtikrintai ir nedelsdamas. 
Ji sako, pavyzdžiui, jog jeigu tas meras niekad nebuvo įsivaizdavęs, 
jog automobiliai gali būti nuleisti į parką iš sraigtasparnio reklami- 
nės akcijos metu, - jeigu tokio keisto įvykio vaizdas niekuomet ne- 
buvo kilęs jo galvoje, - tai jis tikrai neturėjo intencijos uždrausti ma- 
šinoms ten patekti tokiu būdu, net jei tuo atveju, jeigu jis būtų pagal- 
vojęs apie tai, jis būtų uždraudęs šitokį patekimo būdą. 

Tai teiginys apie pavienio įstatymų leidėjo intenciją ir, kaip maty- 
sime, tokie teiginiai kelia mažiau problemų negu teiginiai apie įsta- 
tymų leidėjų kaip grupės intencijas. Tačiau iš tikrųjų nesama net in- 
dividualios legislatyvinės intencijos visuotinės sampratos, kuri dik- 
tuotų išvadą, jog meras turėjo šią intenciją arba - kad jis jos neturėjo, 
arba netgi kad yra neaišku, ar jis turėjo tokią intenciją ar ne. Tarkime, 
jog mes, pavyzdžiui, sutinkame su teiginiu, jog jeigu kas nors būtų 
atkreipęs mero dėmesį į galimybę automobilius nuleisti iš sraigta- 
sparnių, kybančių padangėje, kai jis jau buvo parengęs savo potvarkio 
projektą, tačiau dar prieš jam jį pasirašant, tas asmuo būtų tikėjęsis, 

jog kalba, pavartota įsatymo projekte, neabejojamai draustų tokį rek- 
laminį veiksmą. Tačiau taip pat sutinkame, jog kadangi meras neno- 
rėjo šio rezultato, jis tuo atveju būtų pakeitęs tą įstatymą būtent taip, 
kad šis leistų automobilius nuleisti iš sraigtasparnio. Ar šitai patvirti- 
na, jog galiausiai jo intencija buvo uždrausti automobilius nuleisti iš 
sraigtasparnių? Ar kad šitai nebuvo jo intencija? Ar kad šiuo atžvil- 
giu jo intencija buvo neaiški? 

Apsvarstykime štai kokius tris argumentus: (1) pagarbos įstaty- 
mų leidėjo intencijoms - kai žodžiai, kuriuos jis vartojo, įgalina įvai- 
rias interpretacijas — tikslas yra užtikrinti, kad nebūtų uždrausta tai, 
ko jis nenorėjo uždrausti, o iš kontrafaktinio įrodymo mes žinome, 
jog Meras norėjo neuždrausti automobilius nuleisti iš sraigtasparnio. 
(2) Pagarbos įstatymų leidėjo intencijoms tikslas tokiu atveju yra už- 
tikrinti, kad jo žodžiai būtų perskaityti ta reikšme ar prasme, kuria 
jis juos vartojo ir tikėjosi būsiant suprastus, o kontrafaktinis įrody- 
mas rodo, jog meras šiais žodžiais norėjo išreikšti savo norą uždraus- 
ti neįprastą automobilių patekimą į parką. (3) Pagarbumo šioms in- 
tencijoms tikslas yra sudėtingas; jis apima tiek siekį, kad jo žodžiai 
būtų suprantami ta prasme, kurią jis turėjo omenyje, tiek - kad ne- 
būtų uždrausta tai, ko jis nenorėjo uždrausti. Paprastai šie du tikslai 
diktuoja tokį patį rezultatą, tačiau kontrafaktinis įrodymas rodo, jog 
čia jie reikalauja priešingų rezultatų, tad turėtume sakyti, jog mero 
intencija buvo neaiški. 

Šie trys argumentai teikia tris skirtingas (dalines) pavienio įstaty- 
mų leidėjo legislatyvinės intencijos teorijas. Pirmasis teigia, jog legis- 
latyvinė intencija apibrėžia tai, ko įstatymų leidėjas būtų norėjęs kaip 
savo akto teisinio rezultato, jeigu būtų pagalvojęs apie tą problemiš- 
ką atvejį; antrasis —- jog ją apibrėžia tai, ko jis būtų tikėjęsis kaip 
rezultato tuo atveju; o trečiasis - jog ją apibrėžia ir tai, ko jis būtų 
norėjęs, ir tai, ko būtų tikėjęsis. Nė vieno iš šių trijų argumentų teisi- 
nė lingvistinė konvencija nei aprobuoja, nei pašalina, juo labiau nė 
vieno iš jų neaprobuoja ir nepašalina bet kokia kasdienės kalbos są- 
voka besiremianti intencijos samprata. Jie yra konkuruojančios tos 
sampratos koncepcijos, naudojamos teisėje, ir tai, kuri iš jų pasiren- 

kama, priklauso - kaip sugestijuoja argumentai už kiekvieną iš jų — 
nuo bendresnių teisės ir politinės teorijos pozicijų. Brestas klysta tar- 
damas, jog esama tik vieno vienintelio įtikinamo atsakymo, reikalau- 
jamo tam tikros visuotinai pripažįstamos intencijos sampratos, - atsa- 
kymo, kokia buvo mero intencija šiuose pavyzdžiuose. (Jo argumentą 
pasitelkiu kaip pavyzdį tik dėl to, kad jis yra neįprastai diskriminaty- 
vus ir rafinuotas. Mažne kiekvienas, rašantis apie konstitucinę inten- 
ciją, daro panašią „fakto dalyko“ prielaidą.) Įvairių Bresto klausimų 
apie merą pamoka yra - kitaip nei mano jis pats — ne ta, jog mūsų 
intencijos samprata turi keistų pasekmių, kai ji paverčiama įstatymų 
ar konstitucijos interpretacijos teorijos centru, o ta, kad mes iš viso 
neturime jokios fiksuotos sampratos, pajėgios atlikti šį vaidmenį. 

Bresto klausimai aprašo sprendimus, kuriuos reikia padaryti plėto- 
jant legislatyvinės ar konstitucinės intencijos sampratą politinės teori- 
jos keliu. Tarkime, jog geriausia reprezentatyvios valdžios teorija skel- 
bia, jog įstatymas apima visus tuos atvejus, kuriuos apimti būtų norė- 
jęs jį išleidžiantis meras, jeigu būtų apie juos pagalvojęs (net jei jis apie 
juos visus nepagalvojo ar net detaliai nepagalvojo apie nė vieną iš jų) — 
bet tik su ta sąlyga, jog galima teigti, kad įstatymo kalba, kaip kalba, 
yra pakankamai plačios reikšmės, kad apimtų tuos atvejus. Mes galė- 
tume perteikti šią išvadą pritaikydami pirmąją iš trijų ką tik aprašytų 
legislatyvinės intencijos koncepcijų. Tačiau klystume sakydami, jog mū- 
sų teorija apie tikrąją įstatymo apimtį kyla iš mūsų nepriklausomos 
intencijos teorijos. Argumentas yra kaip tik priešingas. 

Iki šiol svarstėme tik individualios intencijos klausimą. Tačiau 
konstitucinė teorija reikalauja grupinės intencijos, kaip to, kas ski- 
riasi nuo individualios intencijos, idėjos, o tai, jog mes neturime jo- 
kios fiksuotos grupinės intencijos sampratos, kuri Kūrėjų intenciją 
laikytų paprasčiausiai gryno istorinio fakto dalyku, - fakto, kurį 
atskleidžiame paprasčiausiai nustatydami viską, kas vyko jų galvose, 
— atrodo dar akivaizdžiau. Tolesniuose skirsniuose pamėginsiu pa- 
grįsti šį teiginį parodydamas, jog nesama jokio neišvengiamo ar na- 
tūralaus atsakymo į klausimą, kurie individualių mentalinių būklių 
aspektai yra relevantiški grupinei intencijai, arba į tolesnį klausimą, 

kaip tos mentalinės būklės, kurios yra relevantiškos, turėtų būti kom- 
binuojamos siekiant gauti grupės intenciją. 

Tačiau pirma turiu pripažinti, jog mano bendras argumentas rei- 
kalauja dar vieno, paskutinio patikslinimo. Nors konstitucinės in- 
tencijos samprata yra ginčijama samprata, teisinė praktika vis tiek 
galėtų išspręsti — susitarimo būdu - kai kuriuos šios sampratos as- 
pektus, kuriuos ana palieka atvirus, - tuomet konstitucinė intencija 
tampa iš dalies techniniu terminu. 16-ame skyriuje iškeliu prielaidą, 
jog mūsų teisinė praktika iš tikrųjų susiaurino legislatyvinės intenci- 
jos sampratą šiuo būdu. Teisinė konvencija reikalauja, pavyzdžiui, 
kad pareiškimai, padaryti komiteto ataskaitoje, lydinčioje eilinį kong- 
reso įstatymą, galiausiai būtų įgyvendinami kaip tam tikra oficialios 
grupės intencijos išraiška, kartu su pačiu įstatymu. Tačiau taip pat 
pabrėžiu, jog ši konvencija daug klausimų apie legislatyvinę intenci- 
ją palieka atvirus, taigi palankius konkuruojančioms tos sampratos 
koncepcijoms. Kad ir kaip ten būtų, akivaizdu, jog nesama jokios 
taip pat išplėtotos konvencijos apie konstitucinę intenciją. Pavyz- 
džiui, nesama nei konvencijos, susaistančios įvairius fragmentus fe- 
deralistų dokumentuose (he Federalist Papers) su pačia Konstitucija, 
nei konvencijos, paneigiančios tokią sąsają. Priešingai: konstitucinė 
praktika, kitaip nei legislatyvinė praktika, pati savaime nei automa- 
tiškai atmeta, nei apima dalykus, kuriuos istorikas gali laikyti reikš- 
mingais nustatant Konstituciją kūrusiųjų intenciją. Šiaip ar taip, tie, 
kurie tvirtina pradinės intencijos svarbą, vargu ar gali apeliuoti į bet 
kokią šitokią konvenciją. Jie sako, jog Aukščiausiasis teismas siste- 
mingai ignoravo Kūrėjų intenciją, todėl jie negali tarti, jog Teismo 
praktika įtvirtino konvenciją, įgalinančią apibrėžti tą intenciją. 


Pradinės intencijos aiškinimas 


Šiame skirsnyje turime apsvarstyti įvairias galimybes, prieinamas teisi- 
ninkui, kuriančiam ar aiškinančiam konstitucinės intencijos koncepci- 
ją. Galėtume pradėti bendra perskyra tarp grynai psichologinių kon- 
Cepcijų ir tų, kurias vadinsiu mišriomis koncepcijomis. Anot grynos 

psichologinės koncepcijos, konstitucinę intenciją konstituoja tik tam 
tikri mentaliniai įvykiai arba polinkiai, arba kitos psichologinės iden- 
tifikuotų individų, tokių kaip kongresmenai ar konstitucinio kon- 
vento delegatai, būklės. Tuo tarpu anot mišrios koncepcijos, konsti- 
tucinę intenciją iš dalies konstituoja tam tikri „objektyvesni“ ele- 
mentai, pavyzdžiui, „natūralus“ dokumento supratimas. Arba - pagal 
kitokią versiją - vertybių ar tikslų kompleksas, kuriuos dokumento, 
imamo kaip visuma, schema presuponuoja arba remia. Arba reikš- 
mė, kurią mąslus ir reflektyvus bendruomenės narys priskirtų ar tu- 
rėtų priskirti dokumentui. (Tai tik galimų mišrios koncepcijos formų 
pavyzdžiai.) Mišriose koncepcijose psichologinės būklės figūruos, ta- 
čiau istorija jomis nesibaigs. 

Mano perskyra tarp psichologinių ir mišrių konstitucinės intenci- 
jos sampratų yra labai bendra; esama daug skirtingų abiejų rūšių versi- 
jų, ir bet kuri konkreti versija turi atsakyti į daugelį klausimų, kuriuos 
palieka atvirus bendroji deskripcija. Pamėginsiu apibendrintai nuro- 
dyti, kokie yra šie tolesni klausimai. Aprašysiu juos tokius, kokie kiltų 
tam, kuris mėgina konstruoti psichologinę koncepciją, nors, manau, 
bus akivaizdu, jog klausimų, su kuriais jis susidurtų konstruodamas 
mišrią koncepciją, nebūtų mažiau ir jie nebūtų lengvesni. 


Kieno intencija yra paisytina? Psichologinės koncepcijos privalo 
identifikuoti — iš pradžių - individus, kurių psichologinės būklės turė- 
tų būti laikomos atsižvelgtinomis. Kas tai bus konstitucinės bylos at- 
vėju - pirmojo konvento delegatai ir kongresų nariai, inicijavę tas įvai- 
rias pataisas? O gal visi delegatai ar nariai, įskaitant tuos, kurie balsa- 
vo prieš? Ar kai kurių iš jų psichologinės būklės - pavyzdžiui, tų, kurie 
kalbėjo arba dažniausiai kalbėjo debatuose - svarbesnės negu kitų? O 
kaip dėl psichologinių būklių tų, kurie dalyvavo ratifikacijos procese? 
Arba žmonių kaip visumos psichologinių būklių, arba psichologinių 
būklių tų išjų, kurie dalyvavo viešuosiuose debatuose, arba kurie skai- 
tė pateisinamuosius dokumentus, kai šie buvo priimti? Ar paisytino- 
mis laikytinos tik psichologinės būklės tam tikru konkrečiu momentu 
istorijoje? Ar vis dėlto tas procesas yra dinamiškesnis, tad svarstant 

atsakymą turėtų figūruoti vėlesnės psichologinės būklės? Jei taip - kie- 
no? Aukščiausiojo teismo teisėjų? Kongresmenų, kurie būtų galėję stum- 
ti tas pataisas, tačiau, kadangi Konstituciją suprato tam tikru būdu, to 
nepadarė? Visuomenės sluoksnių, kurie turėjo susiformavusias tam 
tikras pažiūras į konstitucijos galią, užtikrinančią jų saugumą tam tik- 
rais būdais, ir todėl priėmė tam tikrus politinius sprendimus, galbūt 
įskaitant sprendimą nesiekti tų pataisų? Jeigu kuri nors iš šių grupių 
nelaikytina paisytina, tai kodėl? Šaukti „demokratija“ - ar net ją keiks- 
noti - nėra atsakymas, kaip įsitikinsime. 

Nelaimei, teisininkai naudoja įvairius intelektinius trankvilizato- 
rius, siekdami save įtikinti, jog jie atsakė bent į kai kuriuos iš šių 
klausimų, nors jie ir neatsakė. Tai paprastai yra personifikacijos, pa- 
vyzdžiui, tokia, kokią aptinkame frazėje „Kongreso intencija“. Kons- 
titucinės teisės specialistai po ranka visada turi dar pavojingesnę per- 
sonifikaciją, reiškiamą baisios frazės „Kūrėjai“ (the Framers). Tie, 
kas menkai susipažinę su konstitucine teise, gali nenutuokti, kaip 
dažnai konstitucinės teisės specialistai naudojasi ta fraze. Aš esu skaitęs 
be galo daug straipsnių, kuriuose daugybė puslapių skiriama stro- 
piam svarstymui, kokia buvo „Kūrėjų“ intencija kokiu nors klausi- 
mu, nė nemėginant nurodyti, kas gi pagaliau tie žmonės buvo —- ar 
yra - ir kodėl. 


Kokia psichologinė būklė: viltys ir lūkesčiai? Čia ir palikime klau- 
simą, kurių asmenų intenciją reikia laikyti paisytina. Keltinas kitas 
klausimas: su kokiais mentaliniais įvykiais ar kitomis psichologinė- 
mis būklėmis čia turime reikalų. Aptardami Bresto kasdienės kalbos 
sąvoka grindžiamas prielaidas apie intenciją, pažymėjome tam tikrą 
galvosūkį dėl individualios intencijos. Ar mus domina vien įstatymų 
leidėjo lūkesčiai, nukreipti į tai, ką tam tikras įstatymas padarys tei- 
sės labui, ar taip pat ir jo pažiūros į šiuos lūkesčius? Filosofai (konk- 
rečiai Paulas Grice'as)? išplėtojo svarbią „kalbėtojo intencijos“ anali- 
Zę, t. y. analizę to, ką vartodamas sakinį turi omenyje kalbėtojas, atski- 
riant tai nuo to, ką tas sakinys reiškia abstraktesne prasme. Kalbėtojo 
intenciją apibrėžia tai, kokio savo intencijos supratimo kalbėtojas 

tikisi iš klausytojo. (Ši įžymiosios Grice'o analizės formuluotė igno- 
ruoja svarbius jos subtilumus ir sudėtingybes.) 

Įprastu atveju kalbėtojo lūkesčiai sutampa su jo viltimis dėl to, kaip 
jis bus suprastas. Jeigu sakau, jog mėnulis yra mėlynas, tikėdamasis, 
kad jūs suprasite, jog aš tikiuosi, kad tai suprasite tam tikra prasme, 
taip darau dėl to, jog noriu, kad jūs suprastumėte tai šitaip. Tačiau kas 
nors gali vartoti žodžius numatydamas, jog jie bus suprasti taip, kad 
lems pasekmes, kurias jis laiko nepriimtinomis. Pavyzdžiui, jis galėjo 
nereflektuoti visų implikacijų žodžių, suprantamų būtent ta prasme, 
kuria jis tikėjosi juos būsiant suprastus. Tokioje pozicijoje buvo meras 
mano Bresto pavyzdžio aprašyme. Analizuodamas tą pavyzdį sakiau, 
jog tokiu atveju galbūt turėtume rinktis arba kalbėtojo intenciją, jo 
lūkesčius Grice'o apibrėžta prasme, arba jo viltis. 

Įprastesniu atveju, kai įstatymų leidėjas balsuoja kaip vienas le- 
gislatyvinio korpuso narys, jo kalbėtojo intencija ir jo viltys gali ne- 
sutapti tam tikru būdu, kurį jis visiškai suvokia, ne tik vėliau, kaip 
mero atveju, bet net tuo momentu, kai balsuoja. Tarkime, jog jis 
balsuoja už Keturioliktąją pataisą kaip visumą, nes turi tik galimybę 
balsuoti už arba prieš ją kaip paketą. Jis tikisi, jog pataisa bus supran- 
tama kaip panaikinanti mokyklų segregaciją, tačiau tai jam atrodo 
labai apgailestautina ir jis viliasi, kad ji nebus taip suprasta. Arba 
tarkime, jog jis balsuoja už ją pirmiausia dėl to, kad viliasi, jog ji bus 
suprasta kaip panaikinanti segregaciją, tačiau baiminasi ir, atsižvel- 
gęs į viską, mano, kad ji nebus šitaip suprasta. Kai turime įskaityti jo 
individualią legislatyvinę intenciją, nustatinėdami grupės intenciją 
kaip visumą — ar žiūrėsime į jo lūkesčius (kaip juos apibrėžia Gri- 
ce'as), nukreiptus į tai, kaip tekstas greičiausiai bus aiškinamas? Ar 
turime Žiūrėti į jo viltis, kurios gali būti kitokios? Galbūt visa legisla- 
tūra tikėjosi, jog pataisa bus suprantama tam tikru būdu, tačiau dau- 
guma (sudaroma tų, kurie balsavo prieš, ir tų, kurie balsavo už ją, 
nors būtų atidavę pirmenybę tam, kad ji nesukeltų tų padarinių, ku- 
riuos jie numatė ją sukelsiant) vylėsi, jog ji bus suprasta kitaip. Kokia 
tuomet yra legislatyvinė intencija?*“ 

Nenoriu pasakyti, kad kai lūkesčiai ir viltys nesutampa, pirmeny- 

bę dera atiduoti jo viltims arba kad pirmenybė teiktina kongresme- 
nų lūkesčiams, - tik teigiu, jog reikia apsispręsti. Taip pat reikia pa- 
daryti kitus panašaus pobūdžio sprendimus. Ar mūsų atsakymai tu- 
rėtų būti kitokie, kai mūsų minimasis kongresmenas (ar kitas asmuo) 
yra tas, kuris prieštaravo tam aktui, jei tariame, jog tokių žmonių 
intencija iš viso laikytina atsižvelgtina? Ar visi kongresmeno lūkes- 
čiai (arba viltys, arba būgštavimai) laikytini atsižvelgtinais - gal tik 
tie, kurie yra kokiu nors būdu konstituciškai išreikšti? Tarkime, jog 
vienintelė mūsų turima liudijamoji medžiaga, rodanti, kokia buvo 
kongresmeno nuomonė dėl to, ko bus pasiekta tam tikru įstatymu, 
yra jo pokalbis su žmona prie pusryčių stalo. Ar į tai derėtų atsižvelgti? 
Kodėl ne? Dėl įrodomumo motyvų? Ar dėl to, kad mus domina tik 
tai, kokia buvo jo psichologinė būklė, jam esant tam tikrose patalpo- 
se arba kai jis buvo apsuptas kolegų? Ar dėl to, kad galiausiai mus 
domina ne tik jo psichologinė būklė? Pastaruoju atveju mūsų teorija 
tampa mišri.“ 


Kokia psichologinė būklė: negacija ir delegacija? Bet kokia prak- 
tiška konstitucinės intencijos koncepcija privalo turėti poziciją nega- 
cijos ir delegacijos klausimais, kurie yra susiję. Žinoma, esama skir- 
tumo tarp atvejo, kai kongresmenas neturi intencijos, kad tam tikras 
įstatymų leidybos aktas turėtų tam tikrą efektą, ir to atvejo, kai jis 
turi intenciją, kad jis nelemtų to efekto. Tačiau šis skirtumas nėra 
pakankamai suvoktas konstitucinėje teorijoje, nes paplitusi prielaida 
skelbia, jog jeigu įstatymų leidėjas neturi nei vienos, nei antros iš tų 
intencijų, tai jis turi turėti trečią intenciją, būtent tą, kad dalyką jis 
palieka spręsti ateityje kitiems, įskaitant teismus kaip iškiliausią vei- 
kėją. Perry pateikiamas šios prielaidos išsakymas man atrodo repre- 
zentatyvus. Jis sako: 


Jeigu Kūrėjai mąstė apie P, ... jie arba turėjo intenciją, kad klauzu- 
lė draustų P, arba jie neturėjo tokios intencijos. Jeigu jie jos netu- 
rėjo, klausimą, ar klauzulė turėtų būti laikoma draudžiančia P jie 
arba paliko spręsti ateityje, arba jie turėjo intenciją, kad klauzulė 

nedraustų P Tačiau ir vėl: nesama jokių įrodymų, jog svarbių ga- 
lias ribojančių provizijų Kūrėjai turėjo intenciją, kad jos būtų at- 
viros normos.“ 


Ši intencijos struktūros analizė atveria tris reikšmes: Kūrėjas gali 
turėti arba intenciją drausti, arba intenciją nedrausti, arba intenciją 
palikti dalyką atvirą, deleguojant sprendimą kitoms institucijoms. 
Perry, remdamasis šia trireikšme struktūra, daro išvadą, jog Keturio- 
liktosios pataisos Kūrėjai turėjo intenciją neuždrausti segreguotų vie- 
šųjų mokyklų, nes nesama jokių įrodymų, kad jie turėjo kurią nors iš 
kitų dviejų intencijų. 

Tačiau ši analizė nepalieka vietos galimybei, jog visi trys pozity- 
vūs teiginiai yra klaidingi. Pagal daugelį įprastų intencijos koncepci- 
jų jie visi galėtų būti neteisingi, net kai Perry sąlyga yra patenkinta, 
t. y. net tuo atveju, kai asmenys, kurių intencijos mums rūpi, „mąs- 
tė“ (kuria nors prasme) apie rūpimąjį dalyką. Perry taria, jog kong- 
resmenai, svarstę Keturioliktąją pataisą, būtinai turėjo „pagalvoti“ 
apie klausimą, ar ta pataisa panaikina viešųjų mokyklų segregaciją, 
nes kai jie diskutavo, segreguotos viešosios mokyklos buvo juos su- 
pančios tikrovės dalis. Tačiau tarkime, jog koks nors kongresmenas 
niekuomet nė nenutuokė, jog pataisa turės tokį efektą; ta mintis nie- 
kuomet neatėjo jam į galvą. Ar vakuumas - net neidentifikuotas klau- 
simas - yra numatomojo apmąstymo modusas? Šiaip ar taip, iš to 
tikrai negalima daryti išvados - kaip jau pažymėjome, - jog kongres- 
menas, kuris niekuomet nenutuokė, kad pataisa pakirs mokyklų seg- 
regaciją, turėjo intenciją, kad ji to nepadarytų. 

Tarkime, jog kongresmenas apie tokią galimybę galvojo aktyves- 
niu būdu. Tarkime, jog jis kalbėjo su savimi maždaug štai kaip: „Klau- 
siu, kaip Aukščiausiasis teismas spręs segreguotų mokyklų klausimą, 
kai bus iškelta tokia byla, o vieną dieną ji turės būti iškelta. Mano 
galva, esama štai kokių alternatyvų. Teisėjai gali manyti, jog kadangi 
mūsų intencija buvo uždrausti diskriminaciją su fundamentaliais in- 
teresais susijusiuose dalykuose, jie privalo nuspręsti, ar edukacija yra 
išties fundamentalaus intereso dalykas. Arba jie gali manyti, kad 

turėtų vadovautis mūsų specifiškesnėmis intencijomis dėl segreguo- 
tų mokyklų, o tokiu atveju jie gali mėginti nuspręsti, ar dauguma 
mūsų aktyviai manėme, jog mūsų priimama klauzulė draus segrega- 
ciją. Arba jie gali manyti, kad to, ką padarėme, efektas yra tas, jog 
klausimas buvo deleguotas šviežiai spręsti jiems patiems kaip politi- 
nės moralės klausimas, kad jie turėtų galią patys spręsti, ar, atsižvel- 
giant į viską, būtų geriau leisti ar drausti segregaciją. Aš viliuosi, jog 
jie nepasirinks pastarosios alternatyvos, nes, mano manymu, teismai 
turi nuspręsti, ką mes padarėme, o ne ko jie patys nori. Tačiau neži- 
nau, koks yra teisingas atsakymas į klausimą, ką mes padarėme. Tai 
priklauso nuo naudojamos konstitucinės intencijos koncepcijos ko- 
rektiškumo, o kadangi nesu konstitucinės teisės specialistas, šito ne- 
su giliau apmąstęs. Aš pats, tiesą sakant, taip pat neturiu kokių nors 
ypatingų nuostatų, palankių vienai arba kitai alternatyvai, segreguo- 
tų mokyklų klausimu. Apie tai taip pat nesu giliau susimąstęs.“ 

Tai realistinis konkrečių įstatymų leidėjų pozicijos daugeliu klau- 
simų aprašymas. Tačiau trijų reikšmių schema, pasiūlyta Perry ir pre- 
suponuojama daugelio kitų komentatorių, yra tiesiog neadekvati tos 
poezijos akivaizdoje. Mano aprašomas įstatymų leidėjas neturi nė 
vienos iš tų intencijų (vartojant šį žodį bet kuria įprastine reikšme), 
kurias Perry pateikia kaip išsamų galimų intencijų sąvadą.?? Tačiau 
Perry galėtų sukonstruoti tokią konstitucinės intencijos koncepciją, 
kuri įgalintų jo formuluojamą išvadą. Jis galėtų nustatyti tam tikrą 
savo koncepcijos užsklandą, paskelbdamas reguliatyviu principu 
nuostatą, jog jeigu kuris nors konstitucinio proceso dalyvis neturėjo 
intencijos kokiu nors būdu apriboti federacinę ar valstijos legislaty- 
vinę galią arba turėjo intenciją deleguoti šį sprendimą kitiems, tai 
laikytina jį turėjus intenciją neriboti tos galios. Ši užsklanda užtikrin- 
tų „plyšių“ nebuvimą bet kurio pavienio asmens teisės akto intenci- 
jos schemoje. Čia negaliotų prieštaravimas, jog šitaip nukrypstama 
nuo kasdienės „intencijos“ termino vartosenos. Juk koncepciją 
konstruojame tam tikram tikslui. Tačiau ir vėl: toks sprendimas rei- 
kalauja pateisinimo. 

Kokia individualių intencijų kombinacija? Visomis šiomis persky- 
romis ir komentarais buvo siekiama identifikuoti žmones, kurių psi- 
chologinės būklės laikytinos atsižvelgtinomis grynai psichologinėje 
konstitucinės intencijos koncepcijoje, ir apibrėžti psichologinę šių žmo- 
nių būklę, kuri laikytina atsižvelgtina. Tačiau tokia koncepcija taip pat 
turi numatyti šių būklių funkciją, kuri turi įgalinti nustatyti konstituci- 
nę „Kūrėjų“ kaip grupės intenciją, mat šios psichologinės būklės kiek- 
vieno asmens atveju skirsis, kai kuriais atvejais - radikaliai. Ar turėtu- 
me laikytis pažiūros, kurią galima pavadinti „daugumos intencijos“ 
perspektyva — pažiūros, tvirtinančios, jog konstitucinė intencija turi 
būti tam tikro poklasio - apibrėžiamo (kiekybiškai, tačiau apytikriai) 
kaip rūpimo gyventojų kontingento „didžioji dalis“ ar „dauguma“ — 
kiekvieno nario aktualių intencijų kompleksas? (Tai implikacija Bres- 
to „intencinio balsavimo“ teorijos apie tai, kaip individualios intenci- 
jos sudaro grupinę intenciją. Tačiau ir vėl: jis klysta manydamas, kad 
šį pasirinkimą mums padiktuoja kokia nors fiksuota grupės intencijos 
samprata.) Tuo atveju galėtume dažnai tikėtis nerasti apskritai jokios 
kolektyvinės intencijos svarbiais klausimais, nes net tie žmonės, kurių 
psichologinės būklės orientuoja ta pačia kryptimi kokiu nors klausi- 
mu, gali pakankamai skirtis ir dėl to jokia konkreti jokio paskiro as- 
mens nuomonė - pavyzdžiui, nuomonė apie tai, ką būtent vienodos 
apsaugos klauzulė turėtų drausti, - nepadiktuos reikiamo pritariamų 
balsų kvorumo. Jeigu daugumos intencijos koncepciją susietume su 
mano parašytuoju negatyviu užsklandos reikalavimu, tai bendras ga- 
lutinis efektas išties galėtų būti tas, jog pradinės konstitucinės intenci- 
jos požiūriu beveik niekas negali būti nekonstituciška. 

O gal mums verčiau rinktis kokią nors „reprezentatyvios intenci- 
jos“ perspektyvą, anot kurios konstitucinė intencija yra tam tikra 
sudėtinė intencija, ne pernelyg skirtinga nuo bet kurio įstatymų lei- 
dėjo aktualios intencijos, tačiau neidentiška nė vieno iš jų intencijai? 
(Galėtume apie ją galvoti kaip apie intenciją kokio nors mitinio ar 
vidurkinio, ar tipiško įstatymų leidėjo - tuo pačiu būdu, kuriuo so- 
ciologas, aiškinantis kokios nors bendruomenės „populiarią mora- 
lę“, galėtų aprašyti kompleksą pažiūrų, kurių visų drauge nesilaiko 

niekas.) Akivaizdu, jog šis pasirinkimas suteiks daugiau galios spren- 
dimo galiai (taigi paliks daugiau erdvės neempiriniam nesutarimui), 
tačiau jis įgalins nustatyti platesnę pozityvią intenciją - taigi mažiau 
galios liks bet kokiai pridėtai užsklandos taisyklei. 


Abstrakčios ir konkrečios intencijos 


Aš nenagrinėsiu šių įvairių klausimų, kuriuos suponuoja mėginimas 
sukurti konstitucinę intenciją: jie yra akivaizdūs ir akivaizdžiai svar- 
būs, tačiau į juos retai atsakoma - jie netgi retai pripažįstami —- pasta- 
rojo meto akademiniuose debatuose. Tačiau išsamiau aptarsiu vieną 
ypatingą ir galbūt ne tokią akivaizdžią problemą. Įsivaizduokite kong- 
resmeną, kuris balsuoja už įstatymą, skelbiantį prekybą varžančius 
susivienijimus nelegalius, - kongresmeną, kurio psichologinė būklė 
yra štai kokio pobūdžio. Jis mano, jog susivienijimai, varžantys pre- 
kybą, turėtų būti uždrausti, ir būtent dėl to, bendrąja prasme, jis 
balsuoja už tą įstatymą. Tačiau jis taip pat yra įsitikinęs, jog numato- 
mas susijungimas chemijos pramonėje nevaržo prekybos, ir puoselė- 
ja lūkestį, jog joks teismas nenuspręs, kad jis varžo prekybą. Kokia 
yra jo „legislatyvinė intencija“ šio susijungimo atžvilgiu? 

Turime atskirti skirtingus abstrakcijos lygmenis, kuriais galėtume 
aprašyti šią intenciją. Galėtume sakyti, jog jo intencija yra uždrausti 
visokius susivienijumus, kurie iš tikrųjų varžo prekybą, arba kad jo 
intencija yra nedrausti susijungimo chemijos pramonėje. Pirmasis nu- 
sakymas yra gana abstraktus jo intencijos perteikimas, atitinkantis 
žodžius, už kuriuos jis balsavo. (Arba, tą pačią mintį formuluojant 
kitaip - perteikia jo abstrakčią intenciją.) Antroji formuluotė yra kur 
kas konkretesnė (arba daug konkretesnės intencijos teiginys), nes ji 
paiso ne tik tų žodžių, bet ir jo paties įsitikinimų apie deramą jų 
taikymą.? Ne tas pat, kurį iš šių dviejų nusakymų laikome tinkamą 
savo legislatyvinės intencijos koncepcijai. Jeigu pasirenkame 
abstraktųjį nusakymą, tai teisėjai, kurie mano, jog susijungimas che- 
mijos pramonėje išties varžo prekybą, manys, jog uždrausdami ją, jie 
rodo ištikimybę to kongresmeno intencijoms. Jeigu pasirenkame 

konkrečiąją formuluotę, tai susijungimo uždraudimas frustruos jo 
intenciją, nepriklausomai nuo to, varžo ar nevaržo tas susijungimas 
prekybą. Kurią turėtume pasirinkti? 

Šis klausimas kyla ir konstituciniame kontekste. Tarkime, jog kong- 
resmenas balsuoja už pataisą, reikalaujančią „vienodos apsaugos“, 
nes mano, jog valdžia turėtų traktuoti žmones kaip lygius ir kad šitai 
reiškia netraktuoti jų skirtingai jų fundamentalių interesų atžvilgiu. 
Jis mano, pavyzdžiui, jog klauzulę, už kurią jis balsuoja, pažeistų 
baudžiamieji įstatymai, numatantys skirtingas bausmes juodaodžiams 
ir baltiesiems, kaltinamiems tuo pačiu nusikaltimu, nes mano, kad 
teisinė atsakomybė, užtraukianti bausmę, susijusi su fundamentaliu 
interesu. Tačiau taip pat jis mano, jog skirtingos ir nevienodos viešo- 
sios mokyklos nepažeistų tos klauzulės, nes edukacijos jis nelaiko 
fundamentaliu interesu. Ir vėl galime atskirti abstrakčią ir konkrečią 
jo intencijos formuluotę. Pagal pirmąją, jo intencija yra ta, jog tas 
interesas, kuris išties yra fundamentalus, yra gintinas, tad jeigu teis- 
mas pats yra įsitikinęs, jog edukacija yra (ar galbūt tapo) fundamen- 
talus interesas, tas teismas turi manyti, jog jis tarnauja kongresmeno 
intencijai, delegitimuodamas segregaciją. Tačiau pagal antrąją, konkre- 
čią formuluotę, kongresmeno intencija yra apginti tai, kas, jo paties 
supratimu, yra fundamentalus interesas, ir teismas, kuris panaikina 
segregaciją, veikiau oponuoja nei tarnauja jo intencijai. 

Vienas iš būdų pateikti šią perskyrą, kurią esu naudojęs kitomis 
progomis, dera su ką tik naudotuoju konstitucinio, bet ne kongreso 
sprendimo pavyzdžiu. Kai į sceną įžengia tokios frazės kaip „dera- 
mas procesas“ arba „vienoda apsauga“, įstatymų leidėjo arba dele- 
gato intenciją galime aprašyti abstrakčiai, kaip norą įgyvendinti tei- 
singumo ar lygybės „sampratą“, arba konkrečiai, kaip norą suteikti 
galią savo konkrečiai tų sampratų „koncepcijai“.? Mano ankstesnė 
šios perskyros vartosena, šiais terminais, susilaukė nemažai kritikos.?0 
Šie kritikai, mano galva, daro svarbią klaidą; tačiau, ko gero, aš bū- 
siu paskatinęs šią klaidą kai kuriais iš pavyzdžių, kuriais iliustravau, 
kaip perskyra tarp sampratų ir koncepcijų veikia kasdienėje kalbo- 
je.?! Jie suponuoja, jog bet kuris konkretus kongresmenas, balsavęs 

už Keturioliktąją pataisą, turėjo arba abstrakčią, arba konkrečią in- 
tenciją - jog jis arba turėjo intenciją uždrausti aktus, skirtingai trak- 
tuojančius žmones to, kas iš tiesų yra jų fundamentalūs interesai, 
atžvilgiu, arba turėjo intenciją uždrausti aktus, skirtingai traktuojan- 
čius žmones to, ką jis laiko jų fundamentaliais interesais, atžvilgiu — 
tačiau ne abi intencijas iš karto, ir kad tai, kurią iš šių intencijų jis 
turėjo, yra aiškaus istorinio fakto dalykas.*? Tačiau abu šie teiginiai 
apie jo intenciją yra teisingi, nors skirtingais abstrakcijos lygmeni- 
mis, tad klausimas, kylantis konstitucinei teorijai, yra ne tas, kuris 
teiginys yra istoriškai tikslus, o kurį teiginį naudoti konstruojant kons- 
titucinės intencijos koncepciją. 

Šis pasirinkimas yra milžiniškos svarbos. Jeigu pasirenkamas abstrak- 
tus teiginys, kaip deramas pradinės intencijos aiškinimosi modusas ar 
lygmuo, tai substantyvius politinės moralės sprendimus teisėjai turi 
priimti ne „Kūrėjų“ padarytų sprendimų vietoje, o veikiau siekdami 
pasitarnauti tiems sprendimams. Tuomet „intencionalistų“ siūlomas 
daug prakaito reikalaujantis istorinis tyrimas, turintis nustatyti konk- 
rečių aštuonioliktojo ir devynioliktojo amžiaus valstybės veikėjų inten- 
cijas, tėra beprasmiškas laiko švaistymas. Intencionalistai galėtų ap- 
ginti savo konkrečios intencijos pasirinkimą nebent apeliuodami į ko- 
kią nors kontroversišką reprezentatyvios demokratijos teoriją ar kokią 
kitą politinę teoriją, kuri konkrečioms įstatymų leidėjų intencijoms 
teikia sprendžiamąją reikšmę interpretacijoje. Tačiau ši strategija pa- 
mintų jų pačių teiginį, jog pradinės intencijos turinys yra išskirtinai 
istorijos, o ne politinės teorijos dalykas. Ar jie gali apginti savo konk- 
rečios intencijos pasirinkimą kokiu nors neutralesniu, grynai istoriniu 
būdu, surinkdami daugiau informacijos apie mentalinį delegatų ar 
kongresmenų gyvenimą? Manau, kad ne, tačiau apsvarstysiu tam tik- 
rus būdus, kuriais tai gali būti mėginama padaryti. 


Dominuojanti intencija Gali pajusti pagundą sakyti, jog jeigu kas 
nors turi abstrakčią ir konkrečią intenciją, viena iš šių intencijų turi 
būti dominuojanti - viena turi būti kitos variklis. Neabejotina, jog yra 
atvejų, kai ši perskyra yra išties prasminga. Tarkime, jog konstitucinio 

konvento delegatas yra priešiškas psichiatrijai ir mano, jog leidimas 
psichiatrams liudyti baudžiamuosiuose procesuose, - praktika, iš ku- 
rios jie pelno dideles pajamas, — pažeidžia deramą teisės procesą. 
Jeigu jis balsuoja už deramo proceso klauzulę, galime prasmingai 
paklausti, ar jo dominuojanti intencija buvo uždrausti deramo pro- 
ceso pažeidimus, ar - suduoti smūgį psichiatrams, ir spręsdami, kuri 
intencija buvo dominuojanti, galime pasistūmėti į priekį pasitelkę 
kontrafaktinį klausimą. Jeigu jo deramo proceso koncepcija būtų 
buvusi kitokia ir jis būtų manęs, kad leidimas psichiatrams liudyti 
nepažeidžia deramo proceso, ar jis vis tiek būtų balsavęs už tą klau- 
zulę? Jeigu ne, tai jo motyvas balsuoti už ją buvo suduoti smūgį psi- 
chiatrams. Jo dominuojanti intencija buvo atakuoti psichiatrus, ati- 
mant iš jų progas gauti honorarus; deramo proceso pažeidimų už- 
draudimas buvo tik išvestinė ir instrumentinė intencija. 

Žinoma, perskyra tarp dominuojančių ir išvestinių intencijų turi 
funkcionuoti kitaip, kai konkreti įstatymų leidėjo intencija yra nega- 
tyvi intencija neuždrausti tam tikro dalyko. Deramas kontrafaktinis 
klausimas tuomet yra šis: jeigu jo įsitikinimas būtų buvęs kitoks ir jis 
būtų manęs, jog ši nuostata uždraus tai, ko jis faktiškai tikėjosi neuž- 
drausti, ar jis, nepaisant to, vis tiek būtų balsavęs už tą nuostatą? 
Jeigu mūsų kongresmenas, pavyzdžiui, būtų laikęsis kitokios lygybės 
koncepcijos ir manęs, jog segreguotos mokyklos pažeidžia vienodos 
apsaugos klauzulę, ar jis vis tiek būtų norėjęs pareikalauti iš valdžios 
paisyti lygybės? 

Galime rasti priežasčių manyti, jog tokiomis aplinkybėmis koks 
nors kongresmenas nebūtų balsavęs už vienodos apsaugos klauzulę. 
Šios priežastys galėtų būti tokios pat negerbtinos kaip ir psichiatrų 
nekentėjo priežastys. Gal integruotų mokyklų idėja jam nepakelia- 
ma, nes sukelia instinktyvią kontrreakciją, taigi jis būtų balsavęs prieš 
jas, net jeigu būtų manęs, jog teisingumas reikalauja integracijos. To- 
kiu atveju galėtume sakyti, jog jo intencija, kad segreguotos mokyk- 
los nebūtų uždraustos, buvo jo dominuojanti intencija — ne dėl to, 
kad jo abstrakti intencija buvo priemonė tam tikslui siekti, bet todėl, 
kad konkreti intencija būtų koziriavusi abstrakčią intenciją, jeigu jis 

būtų suvokęs tą konfliktą. Kita vertus, visai įmanoma, jog mes rastu- 
me pozityvių įrodymų, jog konkretus kongresmenas vis vien būtų 
balsavęs už tą klauzulę, net jeigu būtų manęs, kad ji tikrai uždrau- 
džia segregaciją. Galėtume aptikti laišką, pranešantį, jog jis asmeniš- 
kai buvo palankus integracijai kitokiais pagrindais. 

Tačiau pačiais įdomiausiais atvejais mūsų kontrafaktinio kriteri- 
jaus rezultatas būtų ne abstrakčios ar konkrečios intencijos kaip do- 
minuojančios patvirtinimas. Mat mūsų kontrafaktinis klausimas yra 
pažymėtinai radikalus. Jis iš mūsų reikalauja įsivaizduoti, jog mūsų 
kongresmeno įsitikinimai dėl lygybės buvo visai kitokie, nei jie buvo 
iš tikrųjų - joks bent kiek nuosaikesnis kontrafaktinis klausimas ne- 
būtų naudingas argumentui už dominuojančią intenciją, - todėl turi- 
me tarti, kad ir likusi jo politinės teorijos dalis patirs tolesnes per- 
mainas, padarysiančias tuos įsitikinimus, kuriuos mes dabar tariame 
jį turint, padarytų natūralius jam. Tačiau šitai turės tą pasekmę, jog 
smarkiai sumažins turimos istorinės medžiagos, kuri gali būti aktuali 
atsakant į kontrafaktinį klausimą, kiekį. 

Tarkime, jog mes sužinome, kad mūsų kongresmenas daug svar- 
besne vertybe už lygybę laikė laisvę. Galėtume jausti pagundą pada- 
ryti išvadą, jog jis nebūtų balsavęs už vienodos apsaugos klauzulę, 
jeigu būtų manęs, kad konstitucinis lygybės reikalavimas sąlygotų 
segreguotų mokyklų panaikinimą, nes jos būtų substantyvus laisvės 
pažeidimas. Tačiau tai nepagrįsta išvada, nes asmens įsitikinimai dėl 
lygybės turinio ir dėl jos svarbos remia vieni kitus ir mes neturime 
jokio pagrindo manyti, kad jeigu mūsų kongresmenas būtų suvokęs 
lygybę plačiau nei suvokė, jis nebūtų sykiu laikęs jos svarbesne nei 
laikė. Kitaip tariant, mūsų spekuliacijos turi apimti ne tik hipotezę, 
jog jis kitaip galvojo apie tam tikrą politinės moralės problemą, bet 
kad jis dėl to kitaip mąstė apie politinę moralę apskritai, o kai atve- 
riame klausimą, ar jo bendresni politiniai įsitikinimai galėjo būti ki- 
tokie nei faktiškai buvo, netenkame paskutinių ramsčių. Aš nenoriu 
pasakyti, kad esame priversti padaryti išvadą, jog jeigu jis būtų ma- 
nęs, kad ta klauzulė lems mokyklų segregaciją, jis vis vien būtų balsa- 
vęs už ją. Noriu pasakyti tik tai, jog yra labai neįtikėtina, kad mes 

rasime istorinių įrodymų, kurie galėtų paremti priešingą išvadą. Dau- 
guma įrodymų, kuriuos galėtume manyti esant tiesiogiai susijusius, 
būtų buvę pašalinti deramai suformulavus kontrafaktinį klausimą. 
Taigi pagal kontrafaktinį kriterijų mes negalime rasti jokio bendro 
pagrindo tezei, jog konkrečios Kūrėjų intencijos turėjo būti jų domi- 
nuojančios intencijos. 


Intencija deleguoti Dabar apsvarstykime kitokį mėginimą pateisin- 
ti tą tezę. Tarkime, jog mes iškeliame štai kokį kontrafaktinį klausimą: 
jeigu mūsų kongresmenas būtų įsivaizdavęs, jog koks nors kitas parei- 
gūnas (gal valstybės įstatymų leidėjas, sprendžiantis, ar įteisinti segre- 
guotas mokyklas, arba teisėjas, sprendžiantis, ar segreguotos mokyk- 
los yra nekonstitucinės) galėtų laikytis kitokios lygybės koncepcijos 
nei jo, pagal kurią segregaciją yra lygybės pažeidimas, ar jis būtų norė- 
jęs, kad tas kitas pareigūnas laikytų segregaciją nekonstitucine? Tai — 
visai kitoks kontrafaktinis klausimas negu svarstytasis ankstesniame 
skyriuje, nes dabar laikome, jog mūsų kongresmenas tebemano, kad 
segregacija nepažeidžia lygybės. Mes klausiame, ar, taip manydamas, 
jis būtų norėjęs, kad teisėjas ar pareigūnas įgyvendintų požiūrį į lygy- 
bę, kuris (jo, kongresmeno, manymu) yra neteisingas. 

Veikiausiai būtų norėjęs, štai kodėl. Jis būtų galėjęs manyti, jog 
konstitucija turi atspindėti ne geriausius teisingumo standartus ko- 
kia nors objektyvia prasme, o veikiau teisingumo koncepciją, kurios 
įvairiomis progomis laikosi piliečiai, taip pat jis būtų galėjęs manyti, 
jog geriausia priemonė realizuoti šią ambiciją bus skatinti įstatymų 
leidėjus ir teisėjus remtis savo pačių koncepcijomis. Tačiau, nors mū- 
sų kongresmenas galėjo laikytis tokio požiūrio į deramą konstituci- 
nę praktiką, greičiausiai jis tokio požiūrio nesilaikė. Jis greičiausiai 
būtų norėjęs, kad (jo įsitikinimu) korektiški teisingumo standartai 
būtų taikomi nepaisant to, ar jie tuo metu populiarūs, ar ne. Tokiu 
atvėju į mūsų dabar svarstomą kontrafaktinį klausimą būtų atsakyta: 
ne. Mūsų kongresmenas nebūtų norėjęs, kad vėlesnis teisėjas, nesu- 
tinkantis su (kongresmeno įsitikinimu) teisinga lygybės teorija, tai- 
kytų savo paties, teisėjo, teoriją. Tačiau itin šiurkšti klaida būtų šią 

išvadą perteikti taip, tarsi ji skelbtų, jog konkreti kongresmeno in- 
tencija, - kad segregacija nebūtų panaikinta, - buvo jo dominuojanti 
intencija, o jo abstrakti intencija, - kad lygybė būtų apsaugota, - 
buvo tik išvestinė. Mes neturime pateisinimo tokiai išvadai, nes mū- 
sų kontrafaktinis klausimas neskiria tų dviejų intencijų — tardamas, 
jog jis nebesilaikė savo nevaržomos lygybės koncepcijos. 


Interpretacinė intencija Tačiau šitai atveda mus prie trečio ir 
daugeliu atžvilgiu įdomesnio argumento, kad teisėjai turi paisyti 
konkrečių, o ne abstrakčių Kūrėjų intencijų, tų, jog jie, teisėjai, 
turėtų paisyti Kūrėjų intencijų. Aš nežinau, ar Kūrėjai, kaip grupė, 
turėjo kokį nors konkretų požiūrį į dalykus, kuriuos mes svarsto- 
me. Nežinau, ar jie patys manė, jog teisėjai, interpretuojantys proble- 
mišką tekstą, turėtų paisyti įstatymų leidėjų intencijų, arba, jeigu 
jie taip būtų manę, kaip jie būtų atsakę į mano iškeltus klausimus 
dėl to, kas laikytini įstatymo autoriais arba kurios psichologinės tų 
autorių būklės yra paisytinos fiksuojant jų intencijas, ar atsižvelgti- 
nos abstrakčios, ar konkrečios intencijos, ir taip toliau. Tačiau tar- 
kime, jog mes išsiaiškiname, deramo tyrimo keliu, jog Kūrėjai išties 
turėjo požiūrį į šiuos klausimus ir kad jie manė, jog konkrečios, o 
ne abstrakčios įstatymų leidėjų intencijos turi turėti sprendžiamąją 
reikšmę interpretuojant problemiškus įstatymus. Jie būtų manę, tai- 
kant šią tezę jų pačių darbui, jog ateities pareigūnai, susidūrę su jų 
konstitucijos interpretavimo sunkumais, turi paisyti savo pačių, Kū- 
rėjų, teisingumo ir lygybės koncepcijų, net jei vėlesni pareigūnai 
įsitikins, jog šios koncepcijos buvo varganos. Ar visa tai išspręs mūsų 
klausimą? Ar iš to būtų darytina išvada, jog tai yra teisinga konsti- 
tucinės intencijos koncepcija, tinkama mūsų teisėjams ir kitiems 
pareigūnams? 

Kūrėjų nuomones apie deramą teisminio proceso atliktį galėtu- 
me vadinti jų bendra „interpretacine“ intencija.** Savo ankstesnėje 
esė sakiau, kad dauguma delegatų ir kongresmenų, balsavusių už 
„plačiąsias“ Konstitucijos nuostatas, greičiausiai neturėjo interpre- 
tacinės intencijos, kuri teiktų pirmenybę konkrečioms intencijoms. 

Nesama jokio pagrindo tarti, jog jie manė, kad kongresmenai ir vals- 
tybės įstatymų leidėjai turi vadovautis jų, Kūrėjų, deramo proceso 
arba lygybės, arba žiaurumo koncepcijomis, teisingomis ar klaidin- 
gomis.** (Tai teikiau kaip ad bhominem argumentą prieš pažiūrą, jog 
„griežtas“ Konstitucijos aiškinimas užtikrina maksimalų pagarbumą 
Kūrėjų norams.) Kritikai priekaištauja, jog aš nepateikiau ir neturė- 
jau visiškai jokių įrodymų, remiančių tą nuomonę.“ Tai pernelyg 
griežtas teiginys. Aš disponuoju geru įrodymu - tai kalba, kuria bu- 
vo surašytos pataisos. Itin neįtikimai skamba tezė, jog žmonės, kurie 
mano, kad turi būti laikomasi jų pažiūrų į tai, kas laikytina lygybe ar 
teisingumu, net jeigu tos pažiūros yra neteisingos, formuluodami sa- 
vo priesakus, vartotų tik bendrą lygybės ir teisingumo retoriką. Ži- 
noma, jie nebūtų galėję nors kiek detaliau nusakyti, kaip jie įsivaiz- 
duoja konkretų šių klauzulių taikymą, tačiau būtų galėję rasti kalbos 
priemonių, kurios jų pačių koncepcijas atskleistų labiau negu pa- 
prasčiausias pačių sampratų įvardijimas. Sunku įsivaizduoti, kokių 
įrodymų, be kalbos kaip įrodymo, mes turėtume tikėtis rasti, - įro- 
dymų, kurie paremtų mano teiginį, jeigu jis būtų teisingas. Mano 
kritikai šiuo klausimu taip pat neužsimena, jog jie turi įrodymų savo 
pačių priešingam teiginiui paremti. 

Taigi aš laikausi savo nuomonės, jog jeigu tie, kurie balsavo už 
deramo proceso, žiauraus ir neįprasto baudimo bei vienodos apsau- 
gos klauzules, laikėsi kokių nors teorijų apie tai, kaip vėlesni parei- 
gūnai turėtų padaryti sprendimą, ko reikalauja Konstitucija, jie grei- 
čiausiai manė, jog turėtų būti vadovaujamasi jų abstrakčia intencija. 
Tačiau klaida, kurią, mano įsitikinimu, darė mano kritikai, yra kito- 
kia. Jie klysta manydami, jog Kūrėjų interpretacinė intencija turi reikš- 
mės apsisprendžiant dėl vienos arba kitos alternatyvos. 

Brestas pritaria šiems kritikams, sakydamas, jog tuo mastu, ku- 
riuo Kūrėjų intencija turi būti mūsų bendriausia gairė, jų pačių in- 
terpretacinės intencijos turi turėti sprendžiamąją reikšmę ieškant atsa- 
kymų į visus klausimus, susijusius su tuo, kurią jų intencijos koncepci- 
ją mes turėtume naudoti, įskaitant klausimą, ar atsižvelgtinos yra 
jų abstrakčios ar konkrečios intencijos. Jis sako, jog pirmas darbas, 

tenkantis tam, kuris siekia atskleisti ir įgyvendinti Kūrėjų intenciją, 
būtų atskleisti jų interpretacinę intenciją.** Tačiau kodėl? Tarkime, 
jog mes nusprendžiame (dėl teisės ar kitos politinės teorijos priežas- 
čių), jog protinga konstitucinė praktika reikalauja iš teisėjų paisyti ir 
įgyvendinti abstrakčias Kūrėjų intencijas, nors, kad tai padarytų, tei- 
sėjai turi daryti politinės moralės sprendimus. Tuomet mes nustato- 
me, jog patys Kūrėjai mumis dėti būtų padarę kitokį sprendimą tuo 
klausimu. Kodėl šitai mums turėtų būti reikšminga? Kodėl mūsų pa- 
žiūra neturėtų gauti viršaus jų pažiūros atžvilgiu sudėtingu politinės 
teorijos klausimu - tam, kad - jeigu mūsų motyvai yra geri - mes 
neturėtume išsižadėti savo motyvų vien dėl to, kad kitame amžiuje 
žmonės jiems būtų nepritarę? 

Galėtume susigundyti štai kokiu atsakymu: „Mes privalome pri- 
pažinti jų pažiūras šiuo klausimu, nes jie sukūrė Konstituciją, ir jų 
intencijos dėl to, kaip ji turėtų būti interpretuojama, turėtų būti lai- 
komos atsižvelgtinomis, - o ne mūsų priešingos pažiūros.“ Tačiau 
tai labai prastas atsakymas. Prisiminkime argumentacijos kontekstą. 
Aš teigiu, jog visokia konstitucinės intencijos koncepcija turi būti 
ginama politiniais pagrindais, tarkim, pasitelkiant kokią nors pavyz- 
dinio valdymo teoriją kaip pranašesnę už kitas teorijas. Intenciona- 
listai atsako, jog viena koncepcija gali būti apginta kaip geriausia 
neutraliais pagrindais ir, konkrečiai, jog tokiu būdu galima apginti 
konkrečios intencijos pirmenybę abstrakčių intencijų atžvilgiu. Ta- 
čiau tuomet dabar svarstomasis argumentas, jog mes turime paisyti 
konkrečių intencijų, jeigu Kūrėjai turėjo intenciją, kad tai darytume, 
yra ydingas loginis ratas štai kokia prasme. 

Turime stengtis atskirti priežastis, dėl kurių išvis dera paisyti Kū- 
rėjų intencijų, nuo pačių intencijų, kurias išsiaiškiname, žvelgdami į 
tas intencijas. Aišku, jog savo pirminio bendro sprendimo paisyti jų 
intencijos negalime pateisinti sakydami, jog jų intencija buvo ta, kad 
mes turėtume tai daryti. Šis „argumentas“, akivaizdu, klausimą pa- 
liks be atsakymo. Tačiau mūsų dabartinis ketinimas - pamėginti 
apibrėžti tinkamą konstitucinės intencijos koncepciją - yra dalis pro- 
jekto pateisinti atodairą į intenciją, o ne projekto atskleisti, kokios 

būta tos intencijos, dalis. Mes mėginame suformuluoti - tiksliau 
negu tai daroma paprastai - prasmę ar pobūdį kolektyvinės inten- 
cijos, kurią mes turime gerbti, nes turime pagrindą tai daryti. Ta- 
čiau tuomet negalime sakyti, jog turėtume gerbti vienos, o ne kitos 
rūšies ar prasmės intenciją todėl, kad tų, kieno intencijos yra mini- 
mos šiame nusakyme, intencija buvo ta, kad mes turėtume taip da- 
ryti — klausimą vėl nustumtume tuo pačiu būdu. Jeigu kas nors 
teigia, jog teisėjai turi paisyti abstrakčios, o ne konkrečios intenci- 
jos, nes tokia buvo Kūrėjų intencija, tai, prieštaraujant šiam argu- 
mentui, būtų reikšminga pažymėti, jog jie neturėjo tokios intenci- 
jos. Tačiau mūsų motyvas buvo ne šitai. Mes darome prielaidą, mūsų 
dabartinių tikslų dėlei, jog pagrindą mums teikia bendro pobūdžio 
argumentai apie teisingą arba išmintingą konstitucinę praktiką. Jeigu 
taip, įsivaizduojamas faktas, jog Kūrėjai turėjo kitokias pažiūras 
tuo klausimu, nėra reikšmingas. 

Čia prieiname svarbų bendrą argumentą.37 Kuri nors bet kokios 
konstitucinės teorijos dalis turi būti nepriklausoma nuo žmonių, ku- 
riuos teorija įvardija Kūrėjais, intencijų, pažiūrų ar pagaliau aktų. 
Kuri nors politinės ar moralinės teorijos dalis turi būti autonomiška; 
antraip teorija būtų visiškai nelogiška ką tik aprašytąja prasme. Tai 
būtų nelyginant teorija, skelbianti, jog daugumos valia yra deramas 
metodas socialiniam sprendimui priimti, nes būtent to nori daugu- 
ma. Todėl konstitucinė teorija pasidalija į du lygmenis. Pirmuoju lyg- 
meniu teorija dėsto, kieno ir kokio pobūdžio pažiūros, intencijos ir 
aktai kuria konstituciją. Ir tik antruoju lygmeniu teorija žvelgia į ak- 
tus, intencijas ir pažiūras, aprašytus pirmuoju lygmeniu, kad paskelb- 
tų, ką mūsiškė konstitucija iš tikrųjų numato. Jeigu pirmasis nepriklau- 
somas lygmuo tvirtina, jog nustatant, kokia yra mūsų Konstitucija, 
paisytina abstrakčių Kūrėjų intencijų, mes neturime jokio pagrindo 
atšaukti šią nuomonę, jei išsiaiškinama, jog Kūrėjai būtų manę ki- 
taip. Pirmasis lygmuo yra teorijai, ne jiems. 

Šiam momentui skiriu vietos dėl to, kad prielaida, jog pirminis 
platus sprendimas paisyti Kūrėjų intencijų, būtinai apima sprendimą 
paisyti jų interpretacinių intencijų, yra labai paplitusi. Tam tikromis 

aplinkybėmis ši prielaida būtų dar akivaizdžiau nepagrįsta ar save pa- 
neigianti. Tarkime, kad mes padarėme pradinį sprendimą paisyti Kū- 
rėjų intencijos, tačiau, tirdami jų pačių konstitucinės intencijos teori- 
jas, išsiaiškinome, kad jie nemanė, jog jų pačių intencijos turėtų turėti 
kokios nors reikšmės, pagal bet kokią koncepciją. Pavyzdžiui, jie visi 
galėjo manyti, kad Konstitucija turėtų būti interpretuojama laikantis 
jos žodžių „aiškios reikšmės“, be jokios nuorodos į intencijas ar kitas 
psichologines autorių būkles. Arba tarkime (jeigu imtume kitą pavyz- 
dį), kad mes buvome nusprendę, vadovaudamiesi savo motyvais, kad 
atsižvelgtinomis turėtų būti laikomos ne tik delegatų ir kongresmenų, 
bet ir valstybės pareigūnų, kurie buvo lyderiai ratifikacijos proceso 
metu, intencijos. Tačiau pažvelgę į pastarųjų interpretacinę intenciją, 
mes nustatome, kad jie, mumis dėti, būtų laikę atsižvelgtinomis tik 
delegtų ir kongresmenų intencijas ir būtų ignoravę tokių žmonių kaip 
jie patys intenciją. Tai - bet kurio iš pavyzdžių atveju — nesuponuotų 
išvados, jog mes tuomet turėtume ignoruoti savarankiškas intencijas, 
kuriomis remtis buvome apsisprendę anksčiau. Jeigu pirmuoju lygme- 
niu mūsų konstitucinė teorija teikia gerą pagrindą paisyti Kūrėjų in- 
tencijos priimant deramo proceso ar vienodos apsaugos, ar kitas Kons- 
titucijos klauzules, anoks kontrargumentas yra tai, kad šios priežastys 
nebūtų atrodžiusios geros jiems patiems. Tačiau mūsų argumentai, pre- 
tenduojantys pagrįsti teiginį, jog abstrakčių intencijų viršenybės konk- 
rečių intencijų atžvilgiu klausimas turi būti siejamas su interpretacinė- 
mis Kūrėjų intencijomis, yra nė kiek ne geresni nei argumentas, reika- 
laujantis, kad jomis būtų grindžiamas atsakymas į klausimą, ar jų 
intencijos išvis turėtų būti laikomos paisytinomis. 

Reziumuosiu šio skirsnio argumentus. Svarbiausias pasirinkimas 
konstruojant konstitucinės intencijos koncepciją yra abstraktaus ar- 
ba konkretaus tos intencijos nusakymo pasirinkimas. Tai ne išsiaiški- 
nimo, kurią iš dviejų intencijų turėjo konkretus Kūrėjas, dalykas: jis 
turėjo jas abi. Taip pat negalime ir remdamiesi istorine medžiaga 
nustatyti, jog konkrečios Kūrėjų intencijos jiems buvo dominuo- 
jančios. Patikimą įrodymą, jog patys Kūrėjai nesilaikė interpretaci- 
nės nuomonės, esą tik jų konkrečios intencijos turėtų būti laikomos 

paisytinomis, mums teikia Konstitucijos kalba. Tačiau tai nėra svar- 
bu, nes į patį klausimą, kuri iš jų intencijų turėtų būti laikoma paisy- 
tina, negalima atsakyti remiantis jų intencijomis. 


Ar tai svarbu? 


Šiuo ilgu problemų ir klausimų sąvadu norėjau parodyti, jog legislaty- 
vinės ar konstitucinės intencijos idėja neturi jokios natūralios fiksuo- 
tos interpretacijos, kuri Kūrėjų intencijos turinį darytų tiesiog istori- 
nio, psichologinio ar kitokio fakto dalyku. Ši idėja reikalauja aiškini- 
mo, kurį skirtingi teisininkai ir teisėjai konstruos skirtingai. Bet koks 
pateisinimas, remiantis vieną konstrukciją, taigi vieną pažiūrą į tai, 
kokią intenciją turėjo Kūrėjai, turi būti rastas ne istorijoje ar semanti- 
nės arba konceptualinės analizės būdu, o politinės teorijos būdu. Jo 
reikia ieškoti, pavyzdžiui, argumente, jog viena iš koncepcijų geriau 
dera su pačia imperatyviausia atstovaujamosios valdžios teorija. Ta- 
čiau tuomet idėja, kuria pradėjome, - jog teisėjai gali daryti apolitiš- 
kus konstitucinius sprendimus atskleisdami ir įgyvendindami Kūrėjų 
intenciją, yra pažadas, kurio neįmanoma tesėti. Mat teisėjai negali iš- 
siaiškinti tos intencijos, nesukūrę ar nepasiskolinę vienos, o ne kitos 
konstitucinės intencijos koncepcijos, kitaip tariant, nedarydami poli- 
tinės moralės sprendimų, kurių jiems, pagal idėją, dera vengti. 
Akivaizdus atsakymas į šią griežtą išvadą yra toks: „Jūsų argu- 
mentas yra techniškai korektiškas, tačiau jūs persistengėte. Gal tei- 
singa sakyti, kad pradinės konstitucinės intencijos idėja nėra, kaip 
dažnai tariama, neutralus istorinis dalykas. Gal ir būtina daryti poli- 
tinius sprendimus pasirenkant vieną, o ne kitą tos pradinės intenci- 
jos koncepciją. Tačiau šie sprendimai nėra tos rūšies politiniai spren- 
dimai, kurių, anot „pradinės intencijos“ mokyklos, teisėjai turi vengti. 
Ta mokykla nori, kad teisėjai susilaikytų nuo savarankiškų politinių 
sprendimų, tokių kaip sprendimas, ar neteisinga uždrausti abortą 
arba bausti mirtimi nuteistus žudikus, arba be advokato kvosti įta- 
riamus nusikaltimu. Kūrėjų intencijos koncepcijos pasirinkimas 
priklauso - kaip jūs keletą kartų sugestijavote - ne nuo savarankiškų 

politinių sprendimų, tokių kaip šie, bet veikiau nuo sprendimų apie 
geriausią atstovaujamosios demokratijos formą, ir nors tai yra poli- 
tinės teorijos dalykas ir gali būti kontroversiška, tai - ne savarankiš- 
kos politinės teorijos dalykas. Taigi „pradinės intencijos“ mokykla 
galėtų pritarti visiems jūsų argumentams, neatsižadėdama savo pa- 
čios svarbiausių teiginių.“ 

Šis atsakymas yra neadekvatus jo paties prielaidų požiūriu. Net 
jeigu teisėjai, rinkdamiesi konstitucinės intencijos koncepciją, turi 
paisyti tik proceso dalykų, jų pasirinkta koncepcija vis vien gali iš jų 
reikalauti spręsti klausimus, kurių pobūdis yra kuo aiškiausiai ne- 
priklausomas. Šitai akivaizdžiai galioja, pavyzdžiui, momentui, kurį 
svarsčiau itin detaliai: abstraktaus arba konkretaus intencijos nusa- 
kymo pasirinkimui. Gal kokia nors procedūrinė teorija apie abstrakci- 
jos lygį, deramą demokratinei konstitucijai, ir galėtų nurodyti priežas- 
tį, dėl kurios teisėjai turėtų paisyti abstrakčių, o ne konkrečių intenci- 
jų (jeigu jie turi jų paisyti). Tačiau teisėjai, kurie pritaria šiai pažiūrai į 
konstitucinę intenciją, turi nuspręsti, ar aborto uždraudimas pažei- 
džia lygybę arba ar aukščiausioji bausmė yra žiauri ir neįprasta, kad 
galėtų įgyvendinti pradinę intenciją, kaip jie ją supranta. 

Tačiau mano aprašytasis atsakymas yra įdomus, nes parodo, kaip 
susijusios dvi bendros šių esė temos - bėgimas nuo turinio intencijos 
keliu ir bėgimas proceso keliu. Intencija negalėtų būti net įžanga į 
kelią, leidžiantį pabėgti nuo turinio, jeigu perskyra tarp turinio ir pro- 
ceso - perskyra, nuo kurios priklauso antrasis kelias - pati sugriūtų. 
Jeigu „pradinės intencijos“ mokykla būtų priversta pripažinti net tik 
tai, jog tam tikrų konstitucinės intencijos koncepcijų implikacijos rei- 
kalauja iš teisėjų spręsti turinio klausimus, bet ir tai, kad pasirinkimas 
Iš šių koncepcijų pats yra turinio dalykas, tai ji negalėtų pagrįsti savo 
pozicijos net radusi gerą politinį argumentą už koncepciją, kuri paiso 
tik konkrečių intencijų. Žaidimas jau būtų pralaimėtas. 

Kitoje šios esė dalyje mes įsitikinsime, jog perskyra tarp turinio ir 
proceso, kuria turi remtis „pradinės intencijos“ mokykla, yra iliuzi- 
nė. Tačiau pirma norėčiau pabaigti dabartinę reziumė, grįždamas prie 
gijos, pamestos anksčiau. Aš klausiau, ar perskyra tarp „interpretaci- 

nių“ ir „neinterpretacinių“ konstitucinių teorijų yra naudinga, jeigu 
„Interpretacines“ teorijas suprastume kaip besiremiančias Kūrėjų in- 
tencijomis. Dabar sakau, kad ji nebūtų naudinga, net taip suprantant, 
dėl dviejų priežasčių. Pirma, mažne kiekviena konstitucinė teorija 
remiasi kokia nors pradinės intencijos ar pradinio supratimo kon- 
cepcija. „Neinterpretacinės“ teorijos yra tos teorijos, kurios akcen- 
tuoja itin abstraktų pradinių intencijų nusakymą (arba lengvai galėtų 
būti peržiūrėtos taip, kad šis akcentas taptų eksplicitiškas, nekeičiant 
argumentų substancijos). Jų argumentas iškreipiamas tvirtinant, jog 
jie visai nesiremia jokia pradinės intencijos koncepcija. 

Antroji priežastis yra svarbesnė. Ta perskyra iškeliu prielaidą, kaip 
sakiau, jog yra galimi iškalbingi argumentai ir už, ir prieš „interpre- 
tacines“ arba „neinterpretacines“ teorijas kaip klasę. Tačiau dabar 
tai atrodo nepagrįsta prielaida. Konstitucinei teorijai svarbus klausi- 
mas yra ne tas, ar intencija tų, kurie sukūrė Konstituciją, turėtų būti 
laikoma paisytina, o veikiau klausimas, kas turėtų būti laikoma ta 
intencija. Bet koks sėkmingas atsakymas į šį klausimą bus sudėtin- 
gas, nes konstitucinės intencijos koncepcija susideda iš labai didelio 
skaičiaus atskirų sprendimų, iš kurių aprašiau tik kai kuriuos. Mes 
galbūt norėtume pasakyti, pavyzdžiui, jog geriausią atsakymą teikia 
geriausia demokratijos teorija. Tačiau tai nepadalys konstitucinių teo- 
rijų į dvi dideles klases ir neteiks „urminio“ (wbolesale) argumento 
už vieną klasę ir prieš kitą klasę. Veikiau tai suponuos klausimą, ku- 
ris, galime viltis, vieną teoriją išskirs iš kitų tiek bet kokios stambios 
klasės, kurią galime sukonstruoti pradžioje, viduje, tiek anapus jos. 
Konstitucinė teorija nėra prekyba urmu. 


PROCESAS 


Procesas ir demokratija 


„Jungtinės Valstijos yra demokratija. Tai nustato Konstitucija, ir jo- 
kia tai neigianti mūsų konstitucinės sistemos interpretacija negali būti 
įtikinama. Sis akivaizdus faktas teikia šansą ir paskatą teisminei per- 

žiūrai. Demokratija reiškia (jeigu ji apskritai ką nors reiškia), jog dėl 
esminių politinių vertybių pasirinkimo turi spręsti Žmonių atstovai, 
o ne nerenkami teisėjai. Todėl teisminė peržiūra neturi būti grin- 
džiama Aukščiausiojo teismo teisėjų nuomonėmis dėl to, ar, pavyz- 
džiui, įstatymai, draudžiantys prekybą kontraceptinėmis priemonė- 
mis, pažeidžia teises į privatumą. Dėl šios priežasties Griswoldo by- 
los sprendimas buvo neteisingas, kaip ir Roe v. Wade bei Lochbner 
bylų sprendimai.?5 Liberalai palaiko pirmuosius du iš šių sprendimų, 
ir keikia trečiąjį; konservatoriai — vice versa. Tačiau protinga teismi- 
nės peržiūros teorija - vienintelė teorija, kuri yra suderinama su de- 
mokratija, - smerkia juos visus ir smerkia bet kokį kitą sprendimą, 
atvirai ar netiesiogiai besiremiantį pamatinio deramo proceso idėja. 

„Tačiau mūsų įsipareigojimas demokratijai reiškia ne vien tai, jog 
Teismas negali daryti esminių turinio sprendimų, jis taip pat reiškia, 
jog Teismas turi ginti demokratiją. Konkrečiai, Teismas privalo už- 
tikrinti, kad demokratija veiktų užtikrindama, įžymiosios Teisėjo Sto- 
ne'o pastabos žodžiais, kad nebūtų galima tokia įstatymų leidyba, 
„kuri varžo tuos politinius procesus, kuriuos paprastai galima tikėtis 
įgalinsiant nepageidaujamo įstatymų leidybos akto panaikinimą“ ir 
kad „išankstiniam neigiamam nusiteikimui tam tikrų uždarų mažu- 
mų atžvilgiu“ nebūtų leidžiama „pertraukinėti tų politinių procesų 
veikimo, kuriais paprastai turi būti kliaujamasi siekiant apginti ma- 
žumas“.?? Taigi Teismas turi būti agresyvus gindamas laisvą žodį ir 
jautrus išankstinės nuostatos pasekmėms, nes tai - pačios demokra- 
tijos vertybių gynimas.“ 

Štai (parafrazė to) kaip Ely skaito pastabą Carolene Products by- 
loje.*? Tai yra jo teisminės peržiūros teorija, jo pasirinktas kelias pa- 
bėgti nuo turinio. Šis argumentas apima keletą teiginių: (1) Teisminė 
peržiūra turėtų paisyti įstatymų leidybos proceso, o ne rezultato, 
traktuojamo izoliuotai nuo to proceso. (2) Ji turi patikrinti tą proce- 
są demokratijos standarto atžvilgiu. (3) Todėl procesu besiremianti 
peržiūra yra suderinama su demokratija, tuo tarpu turiniu besire- 
Mianti peržiūra, kuri žiūri į rezultatus, yra antagonistiška jos atžvil- 
giu. (4) Taigi Teismas klysta, kai apeliuoja į tariamai fundamentalią 

turinio vertę, kad pateisintų legislatyvinio sprendimo atšaukimą. 
Griswold ir Roe v. Wade bylos buvo klaidingai išspręstos, ir teismas 
turėtų susilaikyti nuo tokių avantiūrų ateityje. Ely gina kiekvieną iš 
šių teiginių; drauge jie sudaro jo knygą. 

Manau, jog pirmasis teiginys yra stiprus ir teisingas.*! Tačiau kiti 
trys yra - skirtingais būdais - klaidingi ir visokeriopai klaidinantys; 
tai klaidos, kurios paskandina ir pražudo tą vienišą įžvalgą. Teisminė 
peržiūra turėtų paisyti proceso ne tam, kad išvengtų konkrečių poli- 
tinių klausimų, tokių kaip klausimas, kokias teises turi žmonės, bet 
veikiau teisingo atsakymo į tuos klausimus dėlei. Demokratijos idėja 
yra menka pagalba siekiant to atsakymo. Taip pat vien iš teisminės 
peržiūros įsipareigojimo procesui, o ne rezultatams, izoliuotiems nuo 
proceso, negalima daryti išvados, jog vadinamieji „konkretūs dera- 
mo proceso“ sprendimai, kuriuos Ely ir kiti kritikuoja, yra automa- 
tiškai blogi ir neleistini. Priešingai, įsipareigojimas procesui kai ku- 
riems iš šių sprendimų teikia naują ir stipresnę paramą. 

Šiame skirsnyje argumentuoju, jog abstraktus demokratijos idea- 
las pats savaime procesu grindžiamai teisminės peržiūros jurispru- 
dencijai neteikia geresnės paramos negu rezultatu grindžiamai teis- 
minės peržiūros jurisprudencijai. Kitame skirsnyje mėginu išplėtoti 
kitokį pamatą procesu grindžiamai peržiūrai, teisių kaip kozirių dau- 
gumos valios atžvilgiu teorijoje, o tuomet argumentuoju, jog Ely ar- 
gumentas, deramai suprantant, iš tiesų yra toks argumentas, o ne 
argumentas, grindžiamas demokratija, kurį matome jo knygos pava- 
dinime ir paviršiuje. 

Ely tvirtina, jog tikrasis Aukščiausiojo teismo vaidmuo yra pri- 
žiūrėti demokratijos procesą, o ne peržiūrinėti konkrečius sprendi- 
mus, padarytus taikant tuos procesus. Šitai galėtų būti įtikinama, 
jeigu demokratija būtų preciziška politinė sąvoka - tokia, kad nega- 
lėtų likti jokios erdvės nesutarimui, ar tam tikra procedūra buvo 
demokratiška. Arba jeigu Amerikos patirtis unikaliai apibrėžtų ko- 
kią nors konkrečią demokratijos koncepciją, arba jeigu Amerikos 
žmonės dabar būtų pasiekę sutarimą dėl vienos koncepcijos. Tačiau, 
kaip pripažįsta Ely, taip nėra.*? Tad jo teiginį dera perskaityti kaip 

tariantį, jog viena demokratijos koncepcija yra teisinga koncepcija — 
teisinga kaip „objektyvios“ politinės moralės dalykas - ir kad Teis- 
mo darbas yra identifikuoti ir ginti šią teisingą koncepciją. Tačiau 
toli gražu nėra tikra, jog ši prielaida yra suderinama su Ely argumen- 
tu prieš tai, ką jis vadina „fundamentalia vertybe“ grindžiamomis 
konstitucinės peržiūros teorijomis. Jis sako — teikdamas tai kaip to 
teiginio dalį, - kad negali būti konkrečių politinių teisių, kurias turė- 
tų atskleisti Teismas, nes nesama konsenso dėl to, kokias konkrečias 
politines teises žmonės turi ir netgi ar jie išvis turi kokias nors teises. 
Ar jis dabar gali tarti, kad esama teisingo atsakymo į klausimą, kas iš 
tikrųjų yra demokratija, nors nesama jokio konsenso dėl to, koks 
yra tas atsakymas? 

Tačiau dabar noriu pagvildenti kitą teiginį. Kuria prasme apskri- 
tai demokratijos sąvoka yra procedūrinė, priešpriešinama konkre- 
čiai sąvokai? Turiu būti apdairus, kad čia išvengčiau tam tikro nesu- 
sipratimo. Aš klausiu ne apie demokratijos koncepcijos turinį, o apie 
argumentacijos, reikalingos parodyti, jog viena demokratijos kon- 
cepcija yra pranašesnė už kitą, rūšį. Kai kurios demokratijos teorijos 
tai, ką mes linkę laikyti turinio dalykais, integruoja į pačią demokra- 
tijos deskripciją. Pavyzdžiui, demokratijos teorija, aukštinama „liau- 
dies“ demokratijose, taria, jog jokia visuomenė nėra demokratiška, 
jeigu jos materialinių vertybių paskirstymas yra labai nevienodas. 
Winstonas Churchillis, remdamasis visiškai kitokia idėja, kartą pasa- 
kė, jog demokratija reiškia, kad beldimas į duris ankstų rytą reiškia, 
jog atvyko pienvežys.“* Kitos teorijos tvirtina, jog demokratija yra 
politinių sprendimų priėmimo procesas - procesas, kurį dera 
apibrėžti nepriklausomai nuo bet kokios faktiškai padarytų spren- 
dimų deskripcijos. Jos apibrėžia demokratiją kaip kompleksą pro- 
cedūrų, reguliuojančių piliečių dalyvavimą politikoje, - procedū- 
rų, taikomų balsavimui, viešam kalbėjimui, kreipimuisi su reikala- 
Vimais į institucijas ir lobizmui, — o šios procedūros pačios neapima 
Jokių suvaržymų, taikytinų demokratiškai išrinktų pareigūnų veiks- 
mams ar motyvams, kuriais jie gali grįsti savo veiksmus. Net jeigu mes 
pripažintume šią pažiūrą (kuri yra įtikinama - galėčiau pridurti — tik 

jeigu laikomės labai optimistinio požiūrio į procesą), lieka klausi- 
mas, kaip nuspręsti, kurios procedūros sukuria geriausią demokra- 
tijos koncepciją. 

Galėtume išskirti dvi bendras strategijas, kurių gali būti laikoma- 
si priimant šiuos sprendimus, du argumentacijos už demokratiją ti- 
pus. Tarkime, jog mes nubrėžiame liniją tarp „sąlygų kūrimo“ ir „re- 
zultatų“ štai kokiu būdu. Apie sąlygų kūrimą kalbantys argumentai 
už demokratiją yra pagrįsti išskirtinai kokia nors teorija apie deramą 
politinės valdžios paskirstymą tarp žmonių ir pareigūnų, kuriuos jie 
išrenka, arba tarp pačių žmonių, ir nedaro jokios nuorodos į teisin- 
gumą (justice) ar įstatymų leidybos, tikėtina, kilsiančios iš tokio ga- 
lios paskirstymo, išmintį. Apie rezultatus kalbantys argumentai, prie- 
šingai, grindžiami, bent iš dalies, prognozėmis ir šios rūšies sprendi- 
niais. Gryna utilitarinė argumentacija už demokratiją (jei pasitelktume 
žinomą pavyzdį) yra rezultatų paisanti argumentacija. Utilitaristai 
gali sutikti, jog demokratinės valstybės apibrėžimas apima komplek- 
są procedūrų, aprašančių, kas gali balsuoti, kaip turi būti nustato- 
mos balsavimo apylinkių ribos ir t. t. Tačiau jie tvirtintų, jog demok- 
ratinės procedūros yra teisingos dėl to, kad labiau tikėtina, jog jos, o 
ne kitokios procedūros produkuos konkrečius sprendimus, maksi- 
mizuosiančius naudą. Todėl bet koks klausimas dėl to, kuri iš alterna- 
tyvių procedūrų sukuria geriausią demokratijos koncepciją, turi būti 
tikrinamas ilgalaikės naudos kriterijumi, t. y. rezultatų kriterijumi. 

Perskyra tarp sąlygų kūrimo ir rezultatų argumentų už demokra- 
tiją yra svarbi konstituciniame kontekste. Jeigu Aukščiausiasis teis- 
mas turi išplėtoti savo paties demokratijos koncepciją, nes negali 
rasti jokios pakankamai preciziškos koncepcijos nei istorijoje, nei 
tame, kas dabar galioja kaip konsensas, tai jis turi svarstyti, kas laiky- 
tina geru argumentu, pagrindžiančiu vienos, o ne kitos koncepcijos 
pasirinkimą. Jeigu Teismas šiuo tikslu gali remtis sąlygų kūrimo ar- 
gumentais, tai jis gali išvengti konkretaus teisingumo klausimų, ku- 
rių, anot Ely, jis privalo vengti. Tačiau jeigu ne, - jeigu vieninteliai 
įtikinantys argumentai už demokratiją (taigi vieninteliai įtikinantys ar- 
gumentai už vieną demokratijos koncepciją kaip pranašesnę už kitą) 

yra rezultatų argumentai, - tai Teismas turi imtis visų tų turinio klau- 
simų, kuriuos geriausia argumentacija daro būtinus kelti. Tuomet 
Ely argumentas, jog Teismas gali išvengti turinio klausimų, savo spren- 
dimus pagrįsdamas geriausia demokratijos koncepcija, būtų save pa- 
neigiantis. Mat šįkart Ely pripažįsta (nes jis neišvengiamai turi pripa- 
žinti), jog Teismas turi pats sau apibrėžti geriausią demokratijos kon- 
cepciją, taigi naujai priimti kokios nors rūšies politinius sprendimus.“ 
Jis turi tik du argumentus, remiančius programą, kurią jis aprašo: 
jog teismai turi visas sąlygas daryti sprendinius apie teisingą procesą, 
tačiau jų pozicija visiškai netinkama priimti konkretiems politiniams 
sprendimams ir kad teismo daromi sprendiniai apie procesą yra su- 
derinami su demokratija, tuo tarpu teismo priimami sprendiniai apie 
turinį nėra su ja suderinami. Jeigu sprendinių apie procesą, kuriuos 
rekomenduoja Ely, Teismas negali daryti nedarydamas sprendinių 
apie turinį, kuriuos Ely smerkia, tai jo paties argumentas suardys jo 
paties teoriją. Ar gali Ely argumentas (ar kokia kita Carolene Pro- 
ducts bylos teorijos versija) atlaikyti šį iššūkį, produkuodamas sąly- 
gų kūrimo argumentus už demokratiją? 

Atrodo neįtikėtina, jog yra įmanoma kokia nors tokia argumentaci- 
ja, bent jau tuo atveju, jeigu mes turime galvoje argumentaciją, pakan- 
kamai stiprią ne tik demokratijai kaip miglotai ir bendrai idėjai reko- 
menduoti, bet ir motyvams, remiantiems vienos, o ne kitos demokrati- 
jos koncepcijos pasirinkimą, pateikti. Rezultatų argumentai tikrai gali 
būti tokie stiprūs. Grynas utilitarizmas galėtų pasirodyti ne tik reko- 
menduojąs bendrą daugumos valdžios idėją, bet ir, kaip sakiau, reko- 
menduojąs be galo preciziškas nuostatas dėl apylinkių sudarymo 
reprezentatyvumo, pavyzdžiui, taip pat dėl balsavimo ribojimo pagal 
amžiaus grupes bei kitais būdais, žodžio laisvės ir mažumų apsaugos. 
Tačiau kur mes dairytumėmės tokių stiprių sąlygų kūrimo teorijų? At- 
rodo, bent jau iš pirmo žvilgsnio, jog mūsų idėjas apie teisingą politi- 
nės galios paskirstymą išsamiai nusako bendra kokios nors demokra- 
tijos formos rekomendacija, bet jos neįgalina atskirti, kurios formos. 

Šią pradinę intuiciją galėtume patikrinti panagrinėdami argumen- 
tus, kuriuos pats Ely pateikia gindamas tam tikrą demokratijos versiją. 

Jis taria, jog geriausia demokratijos koncepcija apima žodžio laisvės 
saugojimo schemą, kuri, pagal jo aprašymą, išlaiko atvirus politinės 
permainos kanalus. Nelaimė, nors Ely labai įdomiai ir įtaigiai rašo 
apie raiškos laisvę, tai jis išsako visuomet konkretaus patarimo for- 
ma, kaip Teismas turėtų spręsti žodžio laisvės bylas. Jis daro prielai- 
dą, o ne argumentuoja, kad jo patarimas remiasi proceso motyvais, 
o ne turiniu.“ Ar tikrai? Ar Ely iš tiesų gali pateikti sąlygų kūrimo 
argumentų už teiginį, jog demokratija turi apimti žodžio laisvę? 
Šiame lauke esama įvairių teorijų, kiekviena iš kurių pretenduoja 
paaiškinti normos, draudžiančios valdžiai varžyti tai, ką jos piliečiai 
gali sakyti, vertę. Ko gero, geriausiai žinoma yra Johno Stuarto Mil- 
lio teorija, kuri kreipia dėmesį į tokios normos vertę bendruomenei 
kaip visumai ilagalaikėje perspektyvoje. Millis teigia, jog labiau tikė- 
tina, kad tiesa apie geriausias socialinės organizacijos sąlygas - sąly- 
gas, kurios iš tikrųjų išugdys visuotinę gerovę - kils iš nesuvaržytos 
idėjų rinkos, o ne iš kokios nors cenzūros formos. Tačiau tai utilita- 
rinis, rezultatų argumentas už žodžio laisvę, ne sąlygų kūrimo, pro- 
cesu grindžiami argumentai. (Ir labai abejotina argumentacija, ta- 
čiau tai jau kitas klausimas.) Kitos teorijos, ginančios laisvą žodį, 
patenka į mokyklos, kurią Ely vadina „fundamentalios vertės“ teori- 
jomis, klasę. Įdomu, jog geriausiai Žinoma iš šių teorijų taip pat 
priklauso Milliui. Jis tvirtina, jog žodžio laisvė yra esminė individua- 
lios asmenybės vystymosi sąlyga; jog galėjimas viešai pasisakyti vi- 
suotinai rūpimais klausimais žmonėms yra fundamentaliai svarbi ga- 
limybė, be kurios jie netaps tokiais žmonėmis, kokie jie turėtų būti. 
Dar vienas įprastas argumentas už žodžio laisvę gali atrodyti, bent 
jau iš pirmo žvilgsnio, teikiąs sąlygų kūrimo argumentus. Galėtume 
sakyti, drauge su Madisonu, jog demokratija yra apgaulė (ar, dar 
blogiau, kad ji save paneigia), jeigu Žmonės nėra gerai informuoti, ir 
kad laisvas žodis yra esminės reikšmės dalykas siekiant, kad jiems 
būtu prieinama informacija, būtina tam, kad demokratija būtų realy- 
bė.** Neseniai panašų argumentą, grindžiamą demokratijos struktū- 
ra, Aukščiausiojo teismo teisėjas Brennanas pavertė savo argumenta- 
cijos už žodžio laisvę centru Richmond Newspapers byloje.“ Madisono 

argumentas nėra argumentas už politinės galios lygybę kiekvienam 
be išimties. Tai veikiau argumentas už žmonių kaip visumos politi- 
nės galios maksimizavimą, gyventojų galios išrinkti gerus pareigū- 
nus ir kontroliuoti juos, kai jie jau išrinkti, kad būtų pasiekta tai, ko 
žmonės - priešpriešinant juos tiems, kurie tuo metu yra valdžioje, — 
iš tikrųjų nori. Tai argumentas už demoso politinės galios ugdymą, o 
ne už politinės galios lygybę tarp demoso narių. 

Be to, tai varganas argumentas, bent jau tuo atveju, kai jis supran- 
tamas kaip pateisinantis plačią žodžio laisvę, kurią, Ely ir kitų supra- 
timu, užtikrina Pirmoji pataisa. Kodėl - mėginu parodyti esė, šioje 
knygoje publikuojamoje kaip 19-as skyrius. Bet koks demokratiškai 
išrinktos galios suvaržymas sumažina tą legislatūrą išrinkusių žmo- 
nių politinę galią. Mat politinė galia yra galia padaryti labiau tikėti- 
na, jog bus priimti tokie politiniai sprendimai, kokių norima. Tarki- 
me, jog dauguma nori, kad nebūtų publikuojama jokia literatūra, 
simpatizuojanti marksizmui, tačiau Konstitucija nesuteikia jai galios 
pasiekti šį tikslą įprastos politikos keliu. Šis konstitucinis draudimas 
išties mažina daugumos politinę galią. Mes galbūt norėsime pasaky- 
ti, jog dauguma neturi teisės apginti savo pačios intereso (to, ką ji 
juo laiko) cenzūros keliu, nes šitai sutrukdys kitiems veikti formuo- 
jant naują daugumą, įsipareigojusią naujoms vertybėms. Tačiau kiek- 
vienas dabartinės demokratijos narys galėtų nuspręsti, jog pats su- 
tinka gauti mažiau informacijos, ir šitaip apriboti savo galimybes pa- 
keisti nuomonę - tiesiog dėl to, jog jis nenori, kad kiti, kurie dabar 
su juo sutinka, turėtų tokią galimybę. Taigi argumentas, jog dabarti- 
nė dauguma neturi teisės cenzūruoti nuomones, iš tikrųjų yra argu- 
mentas už bet kokios daugumos politinės galios mažinimą. 

Madisono argumentas gali būti suprantamas kaip pažymintis tai, 
jog nors cenzūrą varžantis konstitucinis suvaržymas šiuo atžvilgiu 
sumažina politinę žmonių kaip visumos galią, jis sykiu padidina tą 
galią kitu atžvilgiu. Jis suteikia platesnę informacijos bazę, kuria rem- 
damiesi žmonės gali veikti. Tačiau net optimistišku požiūriu šitai ro- 
do tik tai, jog bet kokia konstitucinė žodžio laisvės apsauga, tikėtina, 
bus neatsiejama nuo kompromiso, kuriuo politinės galios nuostolis 


92 PRINCIPO REIKALAS 


vienu atžvilgiu yra kompensuojamas padidėjimo kitu atžvilgiu. Nėra 
pagrindo manyti, jog politinė galia kaip visuma visuomet balanso 
atžvilgiu patobulėja. Jeigu gyventojai yra, apskritai imant, gerai ar 
bent jau pakankamai gerai informuoti, kad turėtų kokią nors bendrą 
idėją apie tai, ką jie gali laimėti ar prarasti dėl kokios nors cenzūros, 
tai daugumos politinė galia dėl konstitucinės žodžio laisvės apsau- 
gos bendru mastu sumažės. Jeigu net ir šis dalykas abejojamas, tai 
atrodytų, jog bendra demokratijos dvasia sugestijuoja, jog pasirinki- 
mą, ar informuotumo ugdymas yra vertas tiesioginės politinės galios 
nuostolio, geriausiai palikti periodiškai spręsti žmonių daugumai. 

Taigi žodžio laisvė negali būti pateisinta sąlygų kūrimo argumen- 
tais, nukreiptais į žmonių kaip visumos politinės galios maksimizavi- 
mą. Tačiau bet kuriuo atveju atrodo prasmingiau už žodžio laisvę 
argumentuoti ne apeliuojant į tikslą maksimizuoti politinę galią bend- 
ru mastu, bet apeliuojant į kitokį tikslą - padaryti politinę galią ly- 
gesnę, imant paasmeniui, gyventojų visete. Įstatymas, draudžiantis 
marksistinę literatūrą publikuoti, išties atrodo mažinąs politinės ga- 
lios lygybę. Jeigu taip, tai konstitucinis tokių įstatymų draudimas, 
net jeigu jis silpnina politinę galią, bendrai imant, paskirsto tą galią 
lygiau. Šitai sugestijuoja kitokį sąlygų kūrimo argumentą už laisvą 
žodį: demokratijos esmė - žmonėms kaip visumai suteikti tiek poli- 
tinės galios, kiek suderinama su tokios galios lygybe, o laisvas žodis 
yra būtinas tai lygybei užtikrinti. 

Tačiau dabar mums reikia etaloninio politinės galios mato, adek- 
vataus uždaviniui tarnauti šiai egalitarinei demokratijos koncepcijai, 
ir neaišku, kokį turėtume naudoti. Iš pradžių galėtume apsvarstyti 
štai kokią prielaidą: politinės galios lygybės esmė - turėti tokias pa- 
čias galimybes daryti įtaką politiniams sprendimams, kokias turi ki- 
ti; tokias pačias galimybes balsuoti, rašyti laiškus kongresmenams, 
skųstis dėl skriaudos, viešai pasisakyti politiniais klausimais ir t. t. Jei- 
gu esama įtakos mechanizmo, prieinamo kai kuriems, jis turi būti priei- 
namas visiems. Šitai tuojau suponuoja klausimą, ar lygybė šių galimy- 
bių atžvilgiu yra pažeidžiama tuomet, kai kai kurie žmonės yra turtin- 
gi ir gali nusipirkti reklamą laikraščiuose, pažadėti stambų indėlį į 

politines kampanijas ir t. t., tuo tarpu kiti neturi galimybių jokiu iš šių 
būdų daryti įtaką politikai. Tačiau galėtume pamėginti atidėti šią sunkią 
problemą į šalį, teisę atskirdami nuo tos teisės vertės.“ Galėtume sa- 
kyti, - preliminariai, - jog politinė lygybė reikalauja, - mažų mažiau- 
siai, - kad kiekvienas turėtų vienodas galimybes daryti įtaką politi- 
niams sprendimams, taigi kad visos teisinės kliūtys galiotų kiekvie- 
nam, atidėdami į šalį klausimą, ar politinė lygybė taip pat reikalauja, 
kad kiekvieno galimybės jam turėtų tą pačią vertę. 

Ar įstatymas, draudžiantis marksistinių teorijų raišką, pažeidžia 
šitaip aprašomą politinę lygybę? Tarkime, jog kas nors sako, kad 
nors tas įstatymas išties nepripažįsta tam tikros galimybės daryti įta- 
ką politiniams sprendimams, jis jos nepripažįsta visiems. Šitai skam- 
ba kaip Anatole'io France'o pastaba, jog Prancūzijos įstatymai yra 
egalitariniai, nes tiek turčiams, tiek vargšams draudžia miegoti po 
tiltais.*? Tačiau kas su šiuo argumentu yra ne taip? Ar jis būtų geres- 
nis Cobeno („Fuck the Draft!“) byloje?*" Įstatymas, draudžiantis žmo- 
nėms nešioti nepadorius užrašus ant nugaros, neleidžia Cohenui tuo 
būdu pateikti savo politinių argumentų. Tačiau jis ir jo politiniams 
priešams draudžia ant nugaros nešioti prie tarnybinio kostiumo pri- 
siūtą užrašą „Fuck Karl Marx!“ Aukščiausiasis teismas apgynė Cohe- 
ną, remdamasis argumentu, anot kurio, supaprastintai kalbant, to- 
kios priemonės, įskaitant retorinį stilių, yra neatsiejamos nuo paties 
pranešimo.*! Toks yra ir Ely argumentas, palaikantis Teismo spren- 
dimą.?? Tačiau kai kurie žmonės bet kurioje politinio ginčo pusėje 
pritartų Cobeno priemonių ir retorikos naudojimu ir todėl būtų irgi 
suvaržyti normos, priešingos Cobeno bylos sprendimui. 

Taigi jeigu mes norime pasakyti, jog norma, priešinga Cobeno by- 
los sprendimui, pažeistų politinės galios lygybę, turime vėl grįžti prie 
idėjos, kurią prieš akimirką paskubėjome atidėti į šalį. Turime pasaky- 
ti, jog lygybė politinės galios atžvilgiu turi paisyti ne tik galimybių, 
kurias žmonės turi, jeigu nori jomis naudotis, bet ir tų galimybių ver- 
tės jiems. Pagal šį aiškinimą, tiems, kurie radikaliai prieštarauja politi- 
nei struktūrai, turi būti leidžiama reikšti protestą kalba, derančia su jų 
situacijos supratimu, jeigu laisvas žodis jiems turi turėti tą pačią vertę, 

kokią jis turi buržuazinio establišmento nariui. Turime paisyti vertės, 
kad laisvą žodį apgintume dabar svarstomais pagrindais net ir leng- 
vesnės klasikinės bylos atveju, kurį išdėsčiau pirma. Įstatymas, drau- 
džiantis publikuoti marksistinę literatūrą, pažeidžia politinės galios 
lygybę, nes nors jis palieka marksistui laisvę sakyti lygiai tą pat, ką gali 
pasakyti bet kas kitas, laisvą žodį jis daro jam daug mažiau vertingą. Iš 
tiesų jis sunaikina jo vertę jam, nors jokiu būdu nesumenkina jo vertės 
kitiems, kurie niekuomet nesusigundys marksizmu ir niekuomet ne- 
norės girdėti, ką mano marksistai. 

Kai pripažįstame, jog tariamai apie sąlygų kūrimą kalbantys argu- 
mentai už laisvą žodį turi įtraukti vertės dimensiją, pavojus tampa aki- 
vaizdus. Mat pats natūraliausias galimybės vertės matas yra pasekmės, 
o ne tolesnės procedūros. Teisės dalyvauti politiniame procese yra vie- 
nodai vertingos dviem žmonėms tik tuo atveju, jeigu šios teisės daro 
tikėtina, jog kiekvienas iš jų sulauks vienodos pagarbos ir kiekvieno 
interesai sulauks vienodo rūpesčio ne tik politinių pareigūnų atranko- 
je, bet ir sprendimuose, kuriuos šie pareigūnai daro. Tačiau tuomet 
argumentacija, ginanti laisvą žodį (ar bet kokį kitokį bruožą, skiriantį 
vieną demokratijos koncepciją nuo kitos), staiga ima atrodyti kaip re- 
zultatų argumentai. Tai, ar politinių galimybių, teikiamų sistemos, vertė 
yra vienoda, priklausys nuo to, ar įstatymų leidybos aktas, kurio gali- 
ma tikėtis proceso pabaigoje, visus traktuos kaip lygius. 

Tačiau tai, koks standartas yra teisingas sprendžiant, ar tam tik- 
ras įstatymų leidybos aktas traktuoja žmones vienodai, yra kontro- 
versiška. Jeigu kas nors mano, kad įstatymų leidybos aktas traktuoja 
žmones kaip lygius tuomet, kai subalansuotai paiso visų jų naudos 
perspektyvų, nedarydamas skirties tarp asmenų, tai jis naudos tuos 
argumentus, kuriuos aš anksčiau apibūdinau kaip grynai utilitarinę 
argumentaciją demokratijai ginti ir galimybę rinktis iš konkuruojan- 
čių demokratijos koncepcijų. Jeigu kas atmeta šį utilitarinį žmonių 
kaip lygių traktavimo aiškinimą kokio nors aiškinimo naudai, kuris 
taria, jog žmonės netraktuojami kaip lygūs, jeigu legislatyviniai spren- 
dimai negerbia tam tikrų fundamentalių teisių, tai šitai turi neišven- 
giamai paveikti jo kalkuliaciją, turinčią nustatyti, kada politinis pro- 

cesas užtikrina tikrą politinės galios lygybę. Tačiau tai reiškia, jog 
teisėjai, atsakingi už geriausios demokratijos koncepcijos identifika- 
vimą ir gynimą, negali išvengti būtent tos rūšies politinės moralės 
sprendimų, kurių išvengti Ely trokšta labiausiai: sprendimų dėl indi- 
vidualių konkrečių teisių. Teisėjai gali manyti, jog utilitarinis atsaky- 
mas į individualių teisių klausimą - jog Žmonės neturi teisių — yra 
teisingas. Tačiau tai yra konkretus politinės moralės sprendimas. Ir 
kiti teisėjai nesutiks. Jeigu jie nesutiks, tai sugestija, jog jie turi ap- 
ginti geriausią demokratijos koncepciją, neatleis jų nuo pareigos svars- 
tyti, kokias teises žmonės turi. 


Lygybė ir procesas 


Tarkime, jog pradedame iš kito galo. Užuot klausę, ko reikalauja 
demokratija, - o tai veda prie klausimo, kokias teises žmonės turi, 
pastarąjį klausimą iškelkime tiesiai. Pradžiai galime šį klausimą iš- 
kelti kitos Ely rūpimos svarbiausios temos kontekste: rasinio teisin- 
gumo problematikos kontekste. Tarkime, jog rasistinis nusiteikimas 
yra toks paplitęs bendruomenėje, kad įstatymai, specialiai priimti 
turint tikslą pabloginti nekenčiamos rasės padėtį, pažeistų daugu- 
mos žmonių bendras preferencijas, net matuojant pagal intensyvu- 
mą ir ilgalaikės perspektyvos požiūriu. Grynas utilitarizmas (ir gry- 
nas mažoritarizmas) tuomet palaikytų šiuos įstatymus, nes tai įstaty- 
mai, kuriuos išleistų legislatūra, visų piliečių preferencijas vertinanti 
vienodai, be jokios atodairos į tų preferencijų pobūdį ar šaltinį. Jei- 
gu teisėjas pripažįsta gryną utilitarinį žmonių kaip lygių traktavimo 
paaiškinimą, tai jis turi padaryti išvadą, jog šiomis aplinkybėmis įsta- 
tymai, sąmoningai sukurti siekiant ekonominės nenaudos juoda- 
odžiams (pavyzdžiui, nesuteikiantys jiems galimybės dirbti tam tik- 
rus darbus ar įgyti tam tikras profesijas), traktuoja juodaodžius kaip 
lygius. Jis negali remtis lygybe ar bet kokia egalitarine demokratijos 
teorija, kad pasmerktų tokius įstatymus. 

Tačiau mes žinome, jog tokie įstatymai netraktuoja juodaodžių kaip 
lygių. Kokia lygybės teorija tuomet turime remtis? Manau, pradinė 

alternatyva yra štai kokia. Mes galėtume teigti, pirma, jog šie įstaty- 
mai neišlaiko lygybės kriterijaus, nes pažeidžia kokį nors esminį juo- 
daodžių interesą, kuris pats savaime yra toks svarbus, kad neturėtų 
būti paliktas utilitariniam išskaičiavimui. Šitai apeliuoja į įstatymų 
leidybos akto pasekmes, atskiriant jas nuo jį išleidusių įstatymų lei- 
dėjų motyvų ar įsitikinimų. Tačiau tuomet mums reikia teorijos, aiš- 
kinančios, kuris interesas čia pažeistas ir kodėl jis yra fundamenta- 
lus. Ar tai - ekonominis interesas? Individualus interesas turėti to- 
kias pačias galimybes, kurias turi kiti? Grupinis interesas turėti tokias 
pačias galimybes kaip kitų rasių? Kodėl bet kuris iš šių interesų yra 
fundamentalus interesas? Mes pripažįstame, jog daugelis svarbių in- 
teresų, kuriuos turi žmonės, vis dėlto gali būti aukojami kompromi- 
sui visuotinės gerovės labui; kai kuriuose versluose žmonės klesti, 
tuo tarpu kitus žlugdo nesėkmės, nulemtos politinių sprendimų, pa- 
teisinamų teiginiu, jog visai bendruomenei tuomet yra geriau. Kodėl 
interesai, aukojami kompromisui rasiškai diskriminatyvia įstatymų 
leidyba, kad ir kokie jie būtų, yra kitokie? Taip negali būti dėl to, 
kad žmonės labiau rūpinasi šiais interesais arba patiria didesnę kan- 
čią, kai jie paminami visuotinai gerovės teiginių. Toli gražu nėra aki- 
vaizdu, kad žmonėms jie labiau rūpi ir kad jie labiau kenčia, ir, šiaip ar 
taip, gryna utilitarinė analizė savo išskaičiavimuose paisys šios ypatin- 
gos kančios ar ypatingai griežtos preferencijos. Jeigu tų interesų vis 
tiek nepaisoma, kodėl jie nusipelno išskirtinio gynimo teisių? 
Nemanau, jog į tokius klausimus kaip šie įmanoma patenkinamai 
atsakyti. Todėl turėtume apsvarstyti savo antrąją alternatyvą. Galė- 
tume teigti, jog rasiškai diskriminuojantys įstatymai yra neegalitariš- 
ki ne dėl to, kad jie pažeidžia ypač svarbius interesus, bet todėl, kad 
yra nepriimtina prietaringą išankstinę nuostatą priskirti interesams 
ar preferencijoms, kuriuos valdžia turėtų siekti patenkinti. Šiuo at- 
veju konstatuojame įstatymų leidybos privalomojo pateisinimo de- 
fektą, o ne kritikuojame jos pasekmes, suvokiamas nepriklausomai 
nuo šio pateisinimo. Mes pripažįstame, jog įstatymai, lemiantys ly- 
giai tokius pačius ekonominius rezultatus, galėtų būti pateisinami 
skirtingomis aplinkybėmis. Tarkime, jog nesama jokios rasistinės 

nuostatos, tačiau taip jau atsitiko, jog įstatymai, kurių padariniai bu- 
vo itin skaudūs būtent juodaodžiams, lėmė naudą bendruomenei kaip 
visumai. Šie įstatymai tuomet būtų ne labiau neteisingi nei įstatymai, 
kurie lemia ypatingą nenaudą užsienio automobilių importuotojams 
arba amerikiečiams, gyvenantiems užsienyje, tačiau lemia naudą bend- 
ruomenei kaip visumai. Rasiškai diskriminuojanti įstatymų leidyba 
mūsų sąlygomis yra neteisinga dėl to, kad joks prietaringos nuosta- 
tos nesaistomas jos pateisinimas nėra įmanomas arba, bet kuriuo at- 
veju, todėl, kad mūsų negali įtikinti tai, jog bet kuris politinis dari- 
nys, išleidžiantis tokį įstatymų aktą, remiasi laisvu nuo prietaringos 
nuostatos nesaistomu pateisinimu. 

Manau, jog šis antras argumentas yra racionalus ir teikia adekva- 
tų (nors ir nebūtinai išskirtinį) pagrindą teisminei peržiūrai.?? Be to, 
viena prasme tai yra tos peržiūros pateisinimas, apeliuojantis į „pro- 
cesą“, arba Carolene Products tipo pateisinimas. Jis skelbia, jog tei- 
sės, sukurtos konstitucinių deramo proceso ir vienodos apsaugos klau- 
zulių, apima teises į tai, kad įstatymai nebūtų priimami dėl tam tikrų 
motyvų, bet neapima teisių į tai, kad nebūtų priimami įstatymai, 
lemsiantys tam tikras pasekmes. Tai teorija, kuria iš tikrųjų remiasi ir 
pats Ely (nepaisant daug ko, ką jis sako).*“ 

Tačiau būtų klaida tarti (kaip daro Ely), jog teisėjai galėtų pasi- 
rinkti arba pritaikyti šią teisminės peržiūros teoriją, nesiimdami klau- 
simų, kurie pagal bet kokį aiškinimą yra esminiai politinės moralės 
klausimai. Teisėjai turi nuspręsti, pavyzdžiui, jog grynas utilitariz- 
mas yra neteisingas ir kad žmonės išties turi teises, kurios koziriuoja 
tiek nevaržomos naudos maksimizaciją, tiek mažoritarinius sprendi- 
mus, aptarnaujančius nevaržomą naudą. Tai - ne procedūriniai spren- 
dimai tos rūšies, kuriuos, Ely manymu, teisėjai ir teisininkai daro 
geriausiai. Jis sako, jog demokratija reikalauja, kad dauguma spręstų 
svarbius politinio principo klausimus, ir kad todėl demokratija pa- 
Šlyja, kai šie klausimai paliekami teisėjams. Jeigu tai tiesa, tai paties 
Ely argumentai smerkia vienintelę įmanomą „procesu“ grindžiamą 
teisminės peržiūros teoriją, tą pačią teoriją, kurią jis pats, deramai 
interpretuojant, teikia. Jeigu mums reikia teisminės peržiūros teori- 

jos, kuri teiktų priimtinus rezultatus - kuri leistų teismui panaikinti 
rasiškai diskriminuojančius įstatymus, net jeigu jie naudingi bend- 
ruomenei kaip visumai, skaičiuojant kiekvieno asmens interesą kaip 
vienetą, - mes negalime remtis idėja, jog Aukščiausiasis teismas turi 
rūpintis procesu kaip turinio priešingybe. Vienintelė priimtina „pro- 
cesu“ grindžiamos teorijos versija pati korektišką procesą - procesą, 
kurį turi ginti Teismas, - daro priklausomą nuo sprendimo, kokias 
teises žmonės turi arba kokių neturi. Taigi aš nesutinku su paties Ely 
pateikiamu savo teorijos apibūdinimu. Jis mano, jog ji leidžia teisė- 
jams išvengti esminių klausimų politinėje moralėje. Tačiau taip yra 
tik dėl to, kad pati teorija išsprendžia tuos klausimus, o teisėjai gali 
pripažinti šią teoriją tik jeigu jie pripažįsta esminius sprendimus, joje 
įamžintus. | 

Čia prieiname klausimą, svarbesnį nei apibendrinimo problema. 
Ely mano, jog „procesu“ grindžiama teisminės peržiūros teorija griež- 
tai apribos tos peržiūros mastą. Jis, pavyzdžiui, sako, jog tokia teorija 
neleidžia Teismui įgyvendinti „teisės būti skirtingam“.?* Tačiau tai da- 
bar atrodo arbitralu ir reikalauja daug daugiau pateisinamųjų argu- 
mentų, negu pateikia Ely. Kodėl rasistinė nuostata yra vienintelė grės- 
mė vienodam traktavimui legislatyviniame procese? Jeigu teismas turi 
užtikrinti vienodą žmonių traktavimą tame procese, ar jis neturėtų — 
dėl tos pačios priežasties - taip pat panaikinti įstatymus, delegalizuo- 
jančius kontraceptines priemones ar homoseksualius santykius? Tar- 
kime, jog vienintelis įtikinamas šių įstatymų pateisinimas glūdi fakte, 
jog dauguma bendruomenės narių mano, kad kontracepcija arba ho- 
moseksualumas prieštarauja sveikai seksualinei moralei. Arba kad už- 
draudžiant kontraceptines priemones ir homoseksualius ryšius tarnau- 
jama daugumos valiai. Arba kad tuo būdu bus geriausiai pasitarnauta 
naudai ilgalaikės perspektyvos požiūriu, turint omenyje įsišaknijusį 
bendruomenės priešiškumą šioms praktikoms. Jeigu rasistinę nuosta- 
tą neteisinga laikyti paisytinu įstatymų leidybos pagrindu, nes antraip 
žmonės netraktuojami kaip lygūs, kodėl nėra taip pat neteisinga - tai- 
gi taip pat vienodo atstovavimo pamynimas - laikyti paisytinais dau- 
gumos moralinius įstikinimus dėl to, kaip kiti žmonės turi gyventi? 

Kai kurie žmonės laiko aksioma tai, jog bet kokia teisinė persky- 
ra, pagrįsta rase, pažeidžia demokratiją, todėl mums nereikia jokio 
kito bendro paaiškinimo, kodėl rasinė diskriminacija yra nekonsti- 
tucinė. Tačiau tai atrodo arbitralu, ir Aukščiausiasis teismas, regis, 
tokį argumentą atmetė. Jį atmeta ir Ely.** Todėl Ely reikia bendres- 
nio paaiškinimo, kodėl politiniame pateisinime laikyti paisytina ra- 
sistinę nuostatą reiškia pažeisti lygybę. Kai turėsime tokį bendresnį 
paaiškinimą, kils klausimas, ar tas paaiškinimas galioja ir už rasės 
problematikos ribų ir ar jis galioja taip pat ir įstatymų leidybai, pa- 
remtai paplitusiomis nuomonėmis apie seksualinę moralę. 

Ely tik užsimena apie šią problemą išnašoje apie teisės aktus, kri- 
minalizuojančius homoseksualius santykius: 


Taip pat nėra nekonstituciška delegitimuoti aktą, vadovaujantis 
bona fide jausmu, jog jis yra nemoralus: šiuo jausmu, bent iš da- 
lies, remiasi dauguma baudžiamųjų įstatymų. (Mėginti visuotinai 
uždrausti elgesį, suvokiamą kaip nemoralų, nėra tas pat, kaip re- 
liatyviai pabloginti tam tikros grupės gyvenimo sąlygas tiesiog iš 
paprasto priešiškumo jos narių atžvilgiu. ... Mokydamas savo vai- 
kus, koks elgesys, mano manymu, yra nemoralus, net bausdamas 
juos, kai jie taip elgiasi, galiu susilaukti kai kurių pasmerkimo, 
tačiau nuodėmė, kuria būčiau kaltinamas, yra paternalizmas ar 
kokia panaši, vargu ar mane kaltintų tuo, jog nesirūpinu savo 
vaikų interesais ar vertinu juos negatyviai.)*? 


Iš to nieko neišeis. Ely klysta manydamas, jog įstatymų leidyba, 
nukreipta prieš homoseksualus, paprastai yra motyvuojama rūpi- 
nimusi jų interesais. (Net jei jis būtų teisus, tai nepagrįstų reikalin- 
gos perskyros. Rasinė diskriminacija dažnai pateisinama - kartais 
nuoširdžiai — teiginiu, jog juodaodžiams geriau, kai jie turi „savo 
vietą“ ar yra „tarp savų“.) Tačiau jis yra teisus tardamas, jog utilita- 
rinis įstatymų, nukreiptų prieš homoseksualus, pateisinimas nepa- 
lieka jų interesų „nepastebėtų“ ir nevertina jų negatyviai. Jis turi 
omenyje visą žalos homoseksualams kainą, tačiau mano, kad ją 

nusveria interesai tų, kurie nenori turėti reikalų su praktikuojančiais 
homoseksualais arba kurie juos ir jų kultūrą bei gyvenimą laiko že- 
mesniais. Tačiau ir utilitarinis rasinės diskriminacijos pateisinimas 
neignoruoja juodaodžių interesų arba žalos, kurią jiems daro diskri- 
minacija. Jis turi omenyje visą jos kainą, bet mano, kad jų interesus 
nusveria interesai kitų, kurie nenori turėti reikalų su juodaodžiais 
arba kurie laiko juos ir jų kultūrą bei įpročius žemesniais ir atgra- 
siais. Šie du utilitariniai pateisinimai yra formaliai panašūs, ir niekas 
Ely argumente nerodo, kodėl leisti vieną iš jų — reiškia nusižengti 
deramai demokratijos koncepcijai, o leisti kitą - nenusižengimas. 

Ši bendra perskyra tarp proceso ir turinio taip pat neįgalina rei- 
kalingos skirties. Turime klausti, kodėl procesas, kuris rasistines nuos- 
tatas laiko atsižvelgtinomis pagrindžiant įstatymų leidybą, priešta- 
rauja vienodam atstovavimui, o tada paklausti, ar mūsų paaiškini- 
mas turi ir tolesnę implikaciją - ar jis sykiu nepripažįsta jokio vaidmens 
populiariesiems įsitikinimams apie privačią seksualinę moralę. Įvai- 
riose vietose esu sakęs, panašiai, kaip darysiu netrukus, jog vieninte- 
lis adekvatus paaiškinimas išties turi tą implikaciją. Įstatymų leidy- 
ba, pagrįsta rasistine nuostata, yra nekonstitucinė ne dėl to, kad bet 
kokia perskyra, naudojanti rasę, yra nemorali, bet todėl, kad visokia 
įstatymų leidyba, kuri gali būti pateisinta vien apeliacija į daugumos 
preferencijas, nustatančias, kurie iš jų bendrapiliečių yra verti rūpes- 
čio ir pagarbos arba kokį gyvenimą jų bendrapiliečiai turi gyventi, 
nepripažįsta lygybės.*š Jeigu aš teisus, tai laisvės suvaržymai, kuriuos 
galima pateisinti vien tik tuo pagrindu, jog dauguma homoseksualu- 
mą laiko atgrasiu arba jiems nepriimtina kultūra, kurią jis generuoja, 
pažeidžia lygybę, taigi yra nesuderinami su atstovavimo teorija, grin- 
džiama vienodu rūpesčiu ir pagarba. Iš to nedarytina išvada, kad 
jokia įstatymų leidyba, reguliuojanti seksualinį elgesį, yra neleistina. 
Pavyzdžiui, įstatymus, draudžiančius prievartavimą, galima pateisin- 
ti apeliuojant į visų Žmonių įprastus interesus, pasitelkiant teisingu- 
mo teoriją, kuri nesiremia populiariaisiais įsitikinimais. Tačiau aš ne- 
manau, kad šiuo būdu galima pateisinti įstatymus, draudžiančius sa- 
vanoriškus homoseksualius aktus. 

Aš neketinu naujai argumentuoti savo nuostatų šių įvairių teigi- 
nių akivaizdoje*?. Tačiau jeigu Ely ir dabar atmeta mano argumentą, 
jis turi pateikti lygybės teoriją, kuri būtų pranašesnė. Kol kas nežino- 
me, kokią teoriją jis gali pasiūlyti. Tačiau bet kuriuo atveju jo teorija 
turi būti pagrįsta kokiu nors teiginiu ar prielaida apie tai, kokias 
teises žmonės turi kaip kozirius nevaržomo utilitarinio išskaičiavi- 
mo atžvilgiu ir kokių teisių jie neturi. Taigi net jeigu jis gali pateikti 
teoriją, pateisinančią jo perskyrą tarp rasistinės nuostatos ir morali- 
nio populizmo, jis turės atsisakyti savo pagrindinio teiginio — jog 
adekvačiai teisminės peržiūros teorijai nereikia užimti pozicijos to- 
kių teisių klausimu. 

Turėčiau pridurti, jog mano abejonės galioja Ely paradigminiam 
nederamos teisminės peržiūros pavyzdžiui, būtent Roe v. Wade by- 
lai.“? Tačiau čia problema sudėtingesnė. Kokie aborto draudimo pa- 
teisinimai įmanomi, sakykime, kai turima reikalų su ankstyvuoju, iki 
trijų mėnesių nėštumu? Jeigu atmetame - kaip mediciniškai nepagrįs- 
tą — idėją, jog abortas yra pavojingas motinai, tai į galvą ateina du 
pagrindiniai pateisinimai. Pirmasis apeliuoja į daugumos moralines 
opinijas, nedarydamas prielaidos, kad šios yra protingos. Tačiau jei- 
gu mes manome, jog tokių preferencijų laikymas paisytinomis patei- 
sinant laisvės suvaržymą prieštarauja lygybei, tai mūsų teorija smer- 
kia šį pateisinimą kaip nepriimtiną. Antrasis pateisinimas grindžia- 
mas negimusiųjų interesais. Jeigu negimę kūdikiai yra žmonės, kurių 
interesų, nenusižengdama deramumui, gali paisyti legislatūra, tai šis 
antrasis pateisinimas yra geras ir atitinka vienodo atstovavimo krite- 
rijų. Tačiau šią gilią ir įrodymo keliu neišsprendžiamą problemą teis- 
mas turi spręsti pats. Klausimo, ar negimę kūdikiai yra žmonės, jis 
negali perleisti daugumai, nes tuo pripažintų daugumos moralinėms 
Opinijoms autoritetą teikti pateisinimą legislatyviniams sprendimams, 
o būtent tai mūsų vienodo atstovavimo teorija draudžia. (Dėl tos 
pačios priežasties jis taip pat negali nei deleguoti tą klausimą legisla- 
tūrai, nei pripažinti tą atsakymą, kurį teikia pati legislatūra.) Aš ne- 
teigiu (dabar) nė vieno iš požiūrių į abortą arba - kad Roe v. Wade 
buvo teisingai išspręsta. Aš tik tvirtinu, jog kerėjimo žodžiai „proce- 

sas“, „demokratija“ ar „atstovavimas“ darbo už mus nepadarys. Vi- 
sas darbas - dar prieš akis. 


PRINCIPO FORUMAS 


Matėme, kiek gabumų sutelkta siekiant sutaikinti teisminę peržiūrą 
ir demokratiją. Strategija - ta pati: parodyti, jog derama teisminė 
peržiūra nereikalauja iš Aukščiausiojo teismo esminius legislatyvi- 
nius sprendinius pakeisti šviežiais savo paties sprediniais. Skiriasi tak- 
tika. Viena programa teigia, jog tokį konstitucinės priežiūros lygį, 
kokio reikia, teismas gali pasiekti remdamasis „Kūrėjų“ „intencija“. 
Kita - jog Teismas gali išvengti demokratijos pamynimo, prižiūrėda- 
mas pačios demokratijos procesą. Abi šios programos prieštarauja 
pačios sau: jos įkūnija būtent tokius konkrečius sprendinius, kuriuos, 
pasak jų, privalu palikti žmonėms. Bėgant nuo esmės neišvengiamai 
grįžtama prie esmės. 

Jeigu teisminė peržiūra mums iš viso reikalinga - jeigu mes neno- 
rime atšaukti Marbury v. Madison bylos sprendimo - tai turime pri- 
pažinti, jog Aukščiausiasis teismas privalo daryti svarbius politinius 
sprendimus. Klausimas yra veikiau tas, kokie motyvai - jo rankose — 
yra geri motyvai. Mano paties požiūris yra tas, kad Teismas turėtų 
daryti principo, o ne politinės nuostatos sprendimus - sprendimus 
apie tai, kokias teises turi žmonės mūsų konstitucinės sistemos sąly- 
gomis, o ne sprendimus apie tai, kaip labiau paskatinti visuotinę ge- 
rovę, — ir kad šiuos sprendimus jis turėtų daryti išplėtodamas ir tai- 
kydamas konkretaus atstovavimo teoriją, išvestą iš kertinio princi- 
po, jog valdžia turi traktuoti žmones kaip lygius. Ar aš esu teisus, tai 
teigdamas, ir ką tai reiškia, yra teisės ir politinės teorijos klausimai, 
ir būtent šių klausimų, mano galva, mes turėtume imtis. 

Ar, nepaisant to, mes vis vien visa tai turėtume pripažinti su ap- 
gailestavimu? Ar tikrai mus turėtų trikdyti tai, jog mūsų demokrati- 
jos versijoje paskirtasis teismas turi spręsti tam tikrus politinės mo- 
ralės klausimus, liečiančius kievieną? Galbūt - tačiau tai kur kas su- 
dėtingesnis dalykas nei dažnu atveju pripažįstama. Jeigu atsisakome 

idėjos, jog esama kanoninės demokratijos formos, tai turime atsiža- 
dėti ir idėjos, jog teisminė peržiūra yra neteisingas dalykas, nes neiš- 
vengiamai stato į pavojų demokratiją. Iš to negalima daryti išvados, 
jog teisminė peržiūra yra geras dalykas. Galima daryti tik tą išvadą, 
jog šio klausimo negalima išspręsti etikečių klijavimo būdu. Ar ge- 
riausi politinės moralės principai reikalauja, kad visuomet būtų tar- 
naujama daugumos valiai? Šis klausimas pats yra atsakymas. Tačiau 
tai tik kruopštaus teisminės peržiūros moralės nagrinėjimo pradžia. 

Jeigu imamės tokio tyrimo, turėtume nuolat turėti omenyje, ką 
mes laimėjome šios institucijos idėjos ir praktikos dėka. Turiu galvo- 
je ne tik mūsų teisės ir papročių permainas, pasiektas Aukščiausiojo 
teismo. Kiekvienas, studijuojantis mūsų teisės istoriją, ras sprendi- 
mų, vertų pasmerkti, kaip ir sprendimų, vertų pašlovinti. Teisminė 
peržiūra užtikrina, jog patys f£undamentaliausi politinės moralės klau- 
simai galiausiai bus keliami ir debatuojami kaip principo, o ne vien 
kaip politinės galios klausimai, o tokia transformacija negali įvykti, — 
kiekvienu atveju negali visiškai pavykti — pačioje legislatūroje. Tai 
svarbu, ir šios svarbos negalima susiaurinti iki faktinių sprendimų, 
priimtų šios pareigos saistomuose teismuose, svarbos. 

Teisminė peržiūra yra skriamasis mūsų politinio gyvenimo bruo- 
žas, kurio mums pavydima ir kuris vis dažniau kopijuojamas kitur. 
Tai visa smelkiantis bruožas, nes jis verčia į politinius debatus įtrauk- 
ti ginčą dėl principo, ne tik kai byla pasiekia Teismą, bet ir kol reika- 
las dar labai toli nuo teismo, ir teismas jau seniai pasibaigęs. Šie de- 
batai nebūtinai užgriebia labai giliai, taip pat nepasakysi, jog jie visa- 
da labai stiprūs. Vis dėlto jie yra vertingi. Keletą pastarųjų dešimtmečių 
amerikiečiai debatavo dėl rasinės segregacijos moralės ir pasiekė tam 
tikrą konsenso lygį, principo lygmeniu, kuris anksčiau atrodė ne- 
įmanomas. Tie debatai nebūtų turėję to pobūdžio, kurį turėjo, jeigu 
ne Teismo sprendimai ir jų simboliškumas. Ir pats konsensas nėra 
esmingai būtinas tai vertei, kurią turiu galvoje. Amerikos viešosios 
tarnybos pareigūnai — ypač ta didžiulė jų masė, kurie išėjo į teisės 
mokyklas, - nesutaria, kokiu mastu tuos, kurie kaltinami nusikalti- 
mais, turėtų saugoti baudžiamojo proceso efektyvumas, taip pat 

nesutaria dėl aukščiausios bausmės. Jie nesutaria dėl lyties ir kitų 
nerasinių perskyrų įstatymų leidyboje, dėl afirmatyviojo veiksmo, 
aborto ir moksleivių teises į vienodą viešąjį lavinimą nepriklausomai 
nuo to, ar jie gyvena turtingose, ar vargingose valstijos apylinkėse. 
Tačiau šie pareigūnai, kaip grupė, yra nepaprastai jautrūs politinio ir 
moralinio principo dalykams, slypintiems šiose kontroversijose; jaut- 
resni, manau, net už, pavyzdžiui, puikiai išsilavinusius ir įspūdingus 
Britanijos pareigūnus. Aš nenoriu pasakyti, kad jų mokytojas buvo 
Teismas. Daugelis iš jų reiškia gilų nepasitenkinimą tuo, ką yra pasa- 
kęs Teismas. Tačiau jie nebūtų tokie jautrūs principui, jei neegzistuo- 
tų teisinė ir politinė kultūra, kurios šerdis yra teisminė peržiūra. Jei 
nebūtų tos kultūros, tai ir visuomenė, kuriai jie atstovauja, neskaity- 
tų ir nedebatuotų, ir galbūt net nebalsuotų taip, kaip ji tai daro. 

Learnedas Handas mus įspėjo, jog mums nedera būti valdomiems 
teisėjų filosofų, net jeigu mūsų teisėjai būtų geresni filosofai negu 
yra dabar.“! Tačiau ši grėsmė tėra - ir liks - hiperbolė. Mes pasiekė- 
me balansą, kuriame Teismas atlieka savą vaidmenį valdyme, tačiau 
jokiu būdu ne pagrindinį vaidmenį. Akademiniai teisininkai daro meš- 
kos paslaugą, mėgindami užmaskuoti politinius sprendimus, kuriuos 
šis balansas skiria kaip užduotį teisėjams. Akademinių ganytojų, ser- 
ginčių kokios nors kanoninės pradinės intencijos mitą, valdžia nėra 
geresnė už platoniškųjų sargybinių, kad ir kitaip apsirengusių, val- 
džią. Bus kur kas naudingiau, jei mes atvirai ir tikslingai darbuosi- 
mės, kad parodytume, jog nacionalinis principo argumentas, kurį 
teikia teisminė peržiūra, mums yra geresnis argumentas. Mes turime 
instituciją, kuri reikalauja kai kuriuos klausimus iš galios politikos 
mūšio lauko perkelti į principo forumą. Jis puoselėja pažadą, jog 
giliausi, fundamentaliausi konfliktai tarp individo ir visuomenės ka- 
da nors, kur nors galiausiai taps teisingumo (justice) klausimais. Aš 
to nevadinu pranašų religija.“ž Aš tai vadinu teise. 

3. Principas, politinė nuostata, procedūra“ 


Nėra dalyko, kurio praktinė svarba teisininkui būtų labiau netarpiš- 
ka negu normos, reguliuojančios jo paties strategijas ir manevrus; 
ir niekas neprodukuoja daugiau gilių filosofinių galvosūkių nei klau- 
simas, kokios turėtų būti tos normos. Vieną tokį galvosūkį galima 
nusakyti labai lakoniškai. Žmonės turi pamatinę teisę nebūti be 
kaltės apkaltinti nusikaltimu. Jeigu prokuroras turėtų persekioti 
asmenį, kurį žinotų esant nekaltą, anoks pateisinimas ar ginamasis 
argumentas būtų tai, jog to asmens nuteisimas sutaupys kažkiek 
bendruomenės lėšų ar kokiu kitu būdu pakels visuotinę gerovę. 
Tačiau kai kuriais atvejais yra neaišku, ar asmuo yra kaltas dėl tam 
tikro nusikaltimo, ar ne. Ar iš to darytina išvada, jog kiekvienas 
pilietis turi teisę į įmanomai preciziškiausias procedūras jo kaltei 
ar nekaltumui nustatyti, kad ir kokios brangios šios procedūros 
būtų visai bendruomenei? 

Tarkime (jei pasitelktume šiurkštoką pavyzdį), jog teismai būtų 
šiek tiek preciziškesni, jeigu prisiekusiųjų teismą sudarytų dvidešimt 
penki, o ne dvylika prisiekusiųjų, nors teismo procesai tuomet truk- 
tų daug ilgiau, bylų peržiūrėjimas būtų dažnesnis, o visas procesas - 
kur kas brangesnis. Jeigu mes ir toliau išlaikome dvylika teisėjų, kad 
sutaupytume tą lėšų skirtumą, šitai lems tai, jog kai kurie žmonės 
bus apkaltinti be kaltės. Ar tas sprendimas yra neteisingumo aktas 
visų tų atžvilgiu, kuriuos teisia dvylika prisiekusiųjų? 


* Pastaba. Pirmą kartą publikuota kn. Crime, Proof and Punishment, Essays in 
Memory of Sir Rupert Cross (London and Boston: Butterworths, 1981.) O Ronald 
Dworkin. 

Jeigu taip, tai turime pripažinti, jog mūsų baudžiamoji sistema — 
tiek Jungtinėse Valstijose, tiek Britanijoje, taip pat visur kitur - yra 
neteisinga ir sistemingai pažeidinėja individualias teises. Mat mes 
suteikiame ne pačias preciziškiausias, kokias galėtume, procedūras 
nustatyti kaltei ar nekaltumui. Kartais mes taip darome tiesiog tam, 
kad sutaupytume viešąsias lėšas, o kartais - kad tiesiogiai užtikrintu- 
me tam tikrą socialinę naudą, pavyzdžiui, kad apsaugotume polici- 
jos galią rinkti informaciją neatskleidžiant informatorių vardų, - kad 
tokios informacijos iš jos negalėtų pareikalauti gynėjai teisme. Jeigu 
tai nėra sistemingas neteisingumas, tai kodėl? 

Jeigu žmonės neturi teisės į įmanomai preciziškiausią teismo pro- 
cesą, teisės, nepriklausomos nuo kainos, tai į kokį preciziškumo lygį 
jie turi teisę? Ar turėtume pulti į kitą kraštutinumą ir laikyti, jog 
žmonės, apkaltinti nusikaltimu, išvis neturi teisės į jokį apibrėžtą pre- 
ciziškumo lygį? Tokią prielaidą darytume, jeigu pasirinktume išskir- 
tinai visuomenės kaip visumos svarbiausių interesų finansinio efek- 
tyvumo apskaičiavimais pagrįstas teismo procedūras bei įrodymo tai- 
sykles, sudarydami lyginamąjį apkaltintojo interesų ir interesų tų, 
kuriems išeitų į naudą viešųjų lėšų sutaupymas didžiausios-naudos- 
didžiausiam-skaičiui būdu, balansą. Ar šis šaltas utilitarinis požiūris 
būtų suderinamas su mūsų liepsninga deklaracija, jog nekalti turi 
teisę likti laisvi? Jeigu ne, ar yra įmanoma kokia nors vidurio pozici- 
ja tarp šių dviejų kraštutinių teiginių, ginanti argumentą, jog indivi- 
das turi teisę į pačias preciziškiausias procedūras, kokios įmanomos, 
ir kad jis iš viso neturi teisės į ką nors procedūrų atžvilgiu? 

Tai sunkūs klausimai. Aš nesu girdėjęs apie kokį nors sistemingą jų 
svarstymą politinėje filosofijoje. Veikiau jie buvo palikti paprastai for- 
mulei, pasak kurios įrodymo ir procedūros klausimai turi būti spren- 
džiami nustatant „teisingą pusiausvyrą“ tarp individo interesų ir visos 
bendruomenės interesų, — o tai tik problemos persakymas. Tiesą sa- 
kant, tai šis tas blogesnio nei tiesiog persakymas, mat kiekvieno indi- 
vido interesai jau įtraukti į visos bendruomenės interesų balansą, tad 
pati tolesnio balanso idėja - balanso tarp jų atskirų interesų ir pirmojo 
balanso rezultatų - yra mįslinga. Turime pamėginti paieškoti naudin- 


POLITINIS TEISĖS PAGRINDAS 107 


gesnių atsakymų į mūsų klausimus, įskaitant, jeigu įmanoma, paaiški- 
nimą, kodėl šneka apie „deramą balansą“ iki šiol atrodė tokia priimti- 
na. Tačiau pirma verta stabtelėti, kad pažymėtume, kaip mūsų klausi- 
mai susiję su virtine iš pažiūros skirtingų klausimų, tiek teorinių, tiek 
praktinių, kylančių įrodymą reguliuojančioje teisėje. 

Galvosūkiai dėl turinio ir procedūros, sutinkami baudžiamojoje 
teisėje, kyla ir civilinėje teisėje, ir nors čia konfliktas tarp individua- 
laus ir viešojo intereso dalykų yra galbūt ne toks dramatiškas, jis yra 
sudėtingesnis. Kai asmuo kreipiasi į teismą civiliniu reikalu, jis ape- 
liuoja į teismą reikalaudamas įgyvendinti jo teises, ir argumentas, 
jog bendruomenei būtų geriau, jeigu ta teisė nebūtų įgyvendinta, ne- 
bus laikomas geru argumentu prieš jį. Turime būti atidūs, kad šioje 
vietoje nepatektume į įprastus spąstus. Labai dažnai tuo atveju, kai 
ieškovas savo argumentacijoje remiasi nuoroda į įstatymą, teikiantį 
jam teisę, į kurią jis dabar pretenduoja, pats tas įstatymas būna priim- 
tas, imant istoriškai, dėl to, kad legislatūra manė, jog visa visuomenė 
turės naudos, utilitarine prasme, jeigu žmonės, tokie kaip atsakovas, 
turės juridinę teisę į tai, ką specifikuoja tas įstatymas. (Kitaip tariant, 
įstatymas buvo išleistas ne dėl principo, o dėl politinės nuostatos 
priežasčių.) Vis dėlto pareikštas ieškinys, paremtas tuo įstatymu, yra 
teisių ieškinys. 

Tarkime, pavyzdžiui, jog ieškovas pateikia ieškinį pagal įstatymą, 
jam numatantį trigubą kompensaciją iš atsakovo, kurio verslas apribo- 
jo konkurenciją pirmojo nenaudai. Tarkime, jog legislatūra išleido šį 
įstatymą tik dėl ekonominių motyvų. Ji manė, jog šis įstatymas paska- 
tins investicijas, sukurs darbo vietų, sumažins infliaciją ir kitaip prisi- 
dės prie visuotinės gerovės. Nepaisant to, net tokiu aiškiu atveju pats 
ieškovas, teikdamas ieškinį teismui, remiasi principo, o ne politinės 
nuostatos argumentu. Mat mūsų teisinės praktikos sąlygomis jis turė- 
tų teisę laimėti net ir tuomet, jei pripažintų (o teismas sutiktų), jog 
politinės nuostatos požiūriu įstatymas buvo neišmintingas ir neturės 
tų naudingų pasekmių, kurių iš jo laukta, taigi kad visuomenės gerovė 
laimėtų, jei jis išeitų iš teismo tuščiomis. Norint šį teiginį padaryti prin- 
cipo, o ne politinės nuostatos teiginiu, nebūtina, kad kiekvienas iš 

tikrųjų manytų, jog įstatymas yra neišmintingas kaip politinė nuosta- 
ta. Tereikia, kad jo teiginys būtų nepriklausomas nuo jokių prielaidų 
apie įstatymo išmintį, o jis toks ir yra. Kol įstatymas neatšauktas, jis 
turi teisę į trigubą kompensaciją, kad ir kas būtų manoma apie politi- 
nės nuostatos pagrindus, kuriais remiantis jam buvo suteikta ta teisė. 

Taigi ta pati problema, kurią įžvelgėme baudžiamosios procedū- 
ros struktūroje, iškyla ir civiliniuose procesuose. Mat čia dar aiškiau 
negu baudžiamojoje byloje matyti, jog teismo procesai teikia ne op- 
timalią, kokia įmanoma, preciziškumo garantiją. Ir dar aiškiau ma- 
tyti, jog lėšų taupymas, įgyvendinamas tokiu būdu, yra pateisinamas 
visuomenės bendrosios gerovės motyvais. Du klausimai, kuriuos kė- 
lėme kalbėdami apie baudžiamąją teisę, vėl iškyla čia. Ar socialinės 
gerovės vaidmuo nustatant civilinę procedūrą suderinamas su mūsų 
supratimu, kad jeigu ieškovas arba atsakovas turi juridinę teisę lai- 
mėti, jis laimės arba turėtų laimėti net jeigu visuomenei tai nebūtų 
naudinga? Jeigu suderinamas - ar civilinio proceso šalys turi teisę į 
kokį nors apibrėžtą preciziškumo lygį? Ar tai tėra procedūrų ir įro- 
dymo taisyklių, kurios, į viską atsižvelgiant, atrodo tarnaujančios vi- 
suotiniam viešajam intersui, klausimas? 

Šie klausimai civilinių bylų kontekste sugestijuoja tolesnį galvo- 
sūkį dėl įrodymo teisės, galvosūkį, kuris priskirtinas bendresnei bylų 
sprendimo (adjudication) teorijai. Bijau, jog jam nusakyti prireiks 
daugiau vietos. Ką tik pasakiau, kad ieškovas civilinėje byloje tvirti- 
na teisę laimėti, o ne vien teikia politinės nuostatos argumentą, jog 
jo laimėjimas atitiktų bendrą interesą. Dėl šito, manau, būtų bend- 
riausiu lygiu sutariama kalbant apie tai, ką galėtume pavadinti leng- 
vaisiais atvejais, t. y. atvejais, kai ieškovo teisė laimėti yra nekontro- 
versiškai įtvirtinta kokio nors doktrininio autoriteto, tokio kaip įsta- 
tymas arba ankstesnė teismo nutartis, priimta pakankamai aukšto 
teismo. Kiekvienas sutiktų, jog ieškovo argumentas - jeigu paprasta 
nuoroda į įstatymą gali būti laikoma argumentu - yra principo, o ne 
politinės nuostatos argumentas. 

Tačiau šitai nėra taip aišku sunkiojoje byloje, t. y. kai kompeten- 
tingi teisininkai nesutaria, kuri nutartis priimtina, nes vieninteliai 

relevantiški įstatymai ar precedentai yra dviprasmiški arba nesama 
doktrininio autoriteto, į kurį būtų galima tiesiogiai apeliuoti, arba 
dėl kokios kitos priežasties įstatymas, kaip sako teisininkai, nėra nu- 
sistovėjęs. Tokiu atveju ieškovo teisininkai vis vien pateiks argumen- 
tą, aiškinantį, kodėl, į viską atsižvelgiant, argumentai ieškovo nau- 
dai yra stipresni negu atsakovo, o atsakovo advokatas pateiks kitokį 
argumentą, pagrindžiantį priešingą poziciją. Galiausiai teisėjas (gal- 
būt ištisa virtinė teisėjų, jeigu pateikiama apeliacija dėl nutarties) spręs 
pasirinkdamas vieną iš tų dviejų argumentų ar galbūt pateikdamas 
kitokį — savo paties - argumentą. Aš manau, kad net sunkiosiose 
bylose, tokiose kaip šios, argumentai, kuriuos iškelia teisininkai ir 
kuriuos pripažįsta teisėjai, yra principo argumentai, o ne politinės 
nuostatos argumentai ir kad taip ir turi būti. Net tuo atveju, kai teisė 
yra (priklausomai nuo metaforos, kurią mėgstate) arba miglota, arba 
nenusistovėjusi, arba neegzistuojanti, ieškovo intencija, mano įsiti- 
kinimu, yra teigti, jog jis turi teisę laimėti, į viską atsižvelgiant, o ne 
tik tai, kad jeigu jis laimės, laimės visa visuomenė. 

Tačiau aš (švelniai tariant) ne visus įtikinau, kad taip yra, ir įvai- 
rūs kritikai pateikė gausybę kontrpavyzdžių mano teiginiui paneigti. 
Daugelis iš jų yra paimti iš bendrosios procesinės teisės ir ypač iš 
įrodymą reguliuojančios teisės. Vieną tokį kompleksą kontrpavyz- 
džių, kaip manoma, teikia serija neseniai priimtų anglų sprendimų. 
Pavyzdžiui, D v. National Society for tbe Prevention of Cruelty to 
Children (D prieš Nacionalinę prievartos prieš vaikus prevencijos 
draugiją) byloje moteris, kuri anoniminio informatoriaus buvo ne- 
teisingai apkaltinta žiaurumu savo vaikų atžvilgiu, padavė į teismą 
atsakovę agentūrą ir pareikalavo paviešinti informatoriaus vardą.“ 
Agentūra atsisakė tai padaryti motyvuodama, jog jeigu taptų žino- 
ma, kad ji gali būti verčiama paskelbti informatorių vardus, ji gautų 
mažiau anoniminės informacijos, taigi jai būtų sunkiau ginti vaikus 
apskritai. Lordų rūmai pareiškė, jog nors paprastai tokiais atvejais teis- 
mai nurodytų atskleisti šios rūšies informaciją ikiteisminio tyrimo me- 
tu, šiuo atveju agentūros argumentas yra racionalus, nes informato- 
riaus vardo atskleidimas prieštarautų viešosios politikos interesams. 

Apeliacinis teismas panašioje byloje priėjo priešingą rezultatą, bet 
remdamasis argumentu, kuris, kaip galėtų atrodyti, patvirtina politi- 
nės nuostatos argumentų svarbą tokiais atvejais.“* Nežinomas Britų 
plieno korporacijos darbuotojas perdavė konfidencialų vidinį šios 
organizacijos memorandumą Granados televizijai, kuri tą memoran- 
dumą panaudojo laidoje, kritikuojančioje korporacijos vadovybę. 
Korporacija pareikalavo grąžinti dokumentą, ir Granada sutiko, bet 
dokumentą paretušavo taip, kad jame neliktų jokių ženklų, pagal 
kuriuos būtų galima nustatyti nelojalaus (korporacijos akimis) dar- 
buotojo tapatybę. Tuomet korporacija, remdamasi diskrecijos teise, 
kurią įgalino Lordų rūmų sprendimas Norwich Phbarmacal byloje, 
kreipėsi į teismą su reikalavimu paviešinti minėto darbuotojo var- 
dą.“* Lordas teisėjas Denningas apeliaciniame teisme pareiškė, jog 
jeigu ne tam tikros aplinkybės, kurias jis manė turint įtakos reikalo 
esmei, jis būtų turėjęs atmesti reikalavimą atskleisti informatorių — 
tuo pagrindu, jog žiniasklaida gali geriau vykdyti savo pareigą tar- 
nauti gyvybiškai svarbiam viešajam interesui, jeigu iš jos nereikalau- 
jama atskleisti savo informatorių vardų. Iš tikrųjų, palaikomas savo 
kolegų teisme, jis nurodė atskleisti šaltinį, nes, jo požiūriu, Grana- 
dos televizija pasielgė neteisingai. Pavyzdžiui, ji nepranešė korpora- 
cijai pakankamai greitai, kad turi jos memorandumą, o televizijos 
interviu, pagrįstas tuo memvrandumu, nepaisė prideramo etiketo. 

Šis sprendimo pagrindas yra ir kvailas, ir žalingas. Ne teismų rei- 
kalas nei svarstyti redakcijos nuomonę, nei vertinti spaudos manda- 
gumą, ir bet kokia teisės norma, kuri spaudos galias daro priklauso- 
mas nuo to, ką teisėjai mano apie jų išsiauklėjimą, yra didesnė grės- 
mė jų nepriklausomybei nei aiški norma, reikalaujanti iš jų įvardyti 
savo informatorius. Tačiau teismo pamatinis sprendinys - jog spren- 
džiant, kokia medžiaga gali būti atskleista ikiteisminio tyrimo metu 
civilinės teisės byloje, dera paisyti, kokių padarinių tai turės viešajai 
prieigai prie informacijos, - yra didžiai svarbus. 

Mat net jeigu sakome, jog D v. NSPCC byloje įrodymo klausimą — 
ar įrodymui būtina, kad būtų atskleistas informatoriaus vardas, — 
teismas padarė priklausomą nuo vaikų konkuruojančių teisių - vaikų, 

kurie būtų menkiau apsaugoti, jeigu būtų nurodyta atskleisti infor- 
matoriaus vardą, mes negalime laikytis tokio požiūrio Granados by- 
los atveju. Joks visuomenės narys neturi teisės į informaciją, kurią 
televizijos kompanijos prarastų, jeigu būtų priverstos atskleisti var- 
dus tų, kurie į jas slaptai kreipiasi. Šis akivaizdus faktas kartais pa- 
skandinamas migloje fraze, kurią pastaraisiais metais išpopuliarino 
spauda, - jog visuomenė turi tai, kas vadinama „teise žinoti“. Ši fra- 
zė yra prasminga tik jeigu ji suprantama kaip teigianti vien tai, jog 
apskritai visuomenės interesas yra turėti daugiau, o ne mažiau infor- 
macijos, pavyzdžiui, apie vidinį valstybės nuosavybėje esančių pra- 
monės subjektų valdymą. Tai nereiškia, jog bet kuris individualus 
visuomenės narys turi teisę į šią informaciją ta griežta prasme, jog jo 
teisė būtų principo argumentas, reikalaujantis atskleisti šaltinį. Ki- 
taip tariant, tai nereiškia, kad būtų neteisinga jam jos nepripažinti, 
net jeigu visa bendruomenė nukentėtų dėl tos informacijos atskleidi- 
mo. Taigi pamatinė prielaida Granados byloje - jog jeigu televizijos 
kompanija nebūtų nepaisiusi etiketo, Plieno korporacijos reikalavi- 
mas būtų buvęs atmestas dėl visuomenės suinteresuotumo informa- 
cija, atrodo besiremiąs politinės nuostatos, o ne principo argumen- 
tu, kad pateisintų teismo sprendimą.““ 

Tačiau jeigu pasirodo, kad yra taip, tai tenka suabejoti tiek deskrip- 
tyvia, tiek normatyvine mano teiginio apie sunkiąsias bylas puse. 
Normatyvinė pusė teigia, jog būtų neteisinga, jei teisėjai civilines 
bylas spręstų remdamiesi politinės nuostatos pagrindais. Tai teiginys 
apie galutinį atvejo vertinimą. Jis reikalauja (subjektyviu atžvilgiu), 
kad teisėjas neskirtų kompensacijos ieškovui, jeigu nemano, kad 
ieškovas turi teisę į tą išmoką. Nepakanka to, kad jis mano, esą 
sukuriant naują ieškovo teisę būtų pasitarnauta visuomenės intere- 
sui. Šitai savaime nesako nieko apie tai, kaip teisėjas turėtų formuoti 
savo nuomonę, a7 ieškovas turi teisę į tam tikras teisines koreguo- 
Jamąsias priemones. Nesako, kad jis neturi atsižvelgti į viešąjį intere- 
są aiškindamasis, kokiu būdu jis (ar kiti atkaklūs fakto ir teisės tyrė- 
jai) turėtų tirti tą klausimą. Tad mano teikiamas normatyvinis argu- 
mentas pats savaime nesmerkia teisėjų, kurie svarsto vienos įrodymo 

taisyklės socialines pasekmes, palyginti su kitos pasekmėmis, spręs- 
dami, ar turėtų reikalauti iš NSPCC ar Granados televizijos pavie- 
šinti tam tikrą informaciją, kuri bus panaudota nustatant jų konkre- 
čias juridines teises. 

Tačiau mano teiginio normatyvinė galia tikrai susilpnėtų - kai 
kurie pasakytų, jog prapultų, - jeigu teisėjams būtų leidžiama pro- 
cedūrinius klausimus spręsti remiantis to, ką galėtume pavadinti 
grynais politinės nuostatos argumentais, pagrindu. Pavyzdžiui, jei- 
gu klausimą, ar reikalauti iš NSPCC pateikti informatorių vardus, 
jiems būtų leidžiama spręsti tiesiog sudarant potencialaus nuosto- 
lio ieškovams balansą, palyginti su potencialia nauda vaikams, įpras- 
ta sąnaudų ir naudos kalkuliacija. Mat didžiavimąsi, jog visuomenė 
gerbia pretenzijas į teises net ir visuotinės gerovės sąskaita, tai pa- 
verstų tuščiu gestu, kurį galima lengvai sužlugdyti nepripažįstant 
procedūrų, reikalingų įgyvendinti tas teises, vien dėl to paties vie- 
šojo intereso, leidžiančio nesukti galvos dėl geresnių motyvų. Taigi 
tie, kuriems tai yra pasididžiavimo dalykas, turi priežastį aiškintis, 
ar įmanoma rasti kokią nors vidurio poziciją tarp neįgyvendina- 
mos maksimalaus preciziškumo idėjos ir visa paskandinančio visų 
procedūrinių teisių neigimo. 

Panašūs pavojai siejami su deskriptyviąja mano teiginių apie bylų 
sprendimą puse. Dar kartą: mano teiginys yra teiginys apie galutinį 
atvejo vertinimą byloje. Aš sakau, jog civilinius ieškinius teisėjai spren- 
džia laikydamiesi principo, o ne politinės nuostatos argumentų, net 
labai sunkiose bylose. Aš noriu pasakyti, kad jie neskiria išmokos, 
kurios reikalauja ieškovas, jeigu nėra įsitikinę, kad ieškovas turi teisę 
į tą išmoką, arba atmeta kompensacijos pretenziją, jeigu yra įsitiki- 
nę, jog ieškovas turi teisę į tai, kad ta pretenzija būtų atmesta. Ir vėl: 
šitai, griežtai kalbant, neapima jokio teiginio apie tai, kaip teisėjai — 
net būdingai - sprendžia, kaip nuspręsti, ar ieškovas turi teisę, ar jos 
neturi. Aš, žinoma, netvirtinu, jog teisėjai niekuomet nepaiso socia- 
linių pasekmių sumetimų, rinkdamiesi įrodymo taisykles ar kitas pro- 
cedūrines normas. Taigi anoks kontrpavyzdys mano teiginiui yra tie 
atvejai, kai teisėjai atsižvelgia į viešąjį interesą spręsdami, ar vaikų 

gynimo organizacija arba spaudos organas privalo atskleisti infor- 
maciją, susijusią su jiems tekusios bylos sprendimu. 

Tačiau ir vėl: mano deskriptyvinius teiginius pakirstų bet koks 
pripažinimas, jog tokie sprendimai dažnai buvo grynai politinės nuos- 
tatos dalykas, t. y. kad jie dažnai buvo sprendžiami įprastu utilitari- 
niu išskaičiavimu, lyginant žalą kurio nors besibylinėjančiojo finan- 
sinei padėčiai su nauda plačiajai visuomenei, teikiama tam tikro iš- 
imtinio sprendimo. Mat kadangi griežta perskyra tarp turinio ir 
procedūros normatyviniu požiūriu yra arbitrali, kaip ką tik įsitiki- 
nome, tai bet kokia deskriptyvi teorija, kuri labai priklauso nuo tos 
perskyros, net jeigu ta teorija yra faktiškai tiksli, negali būti gili bylų 
sprendimo esmės teorija, o būtinai bus tik teiginys, kuris aplinkybių 
valia yra teisingas - galbūt dėl istorinio atsitiktinumo priežasčių — 
vienos bylų sprendimo dalies atžvilgiu ir neteisingas kitos atžvilgiu. 

Taigi kiekvienam, kuris mano, kaip aš, jog konkrečių teisės klau- 
simų sprendimas teisme yra principo dalykas ir kad šis teiginys yra 
svarbus tiek normatyviai, tiek teoriškai, ypač rūpės tai, ar įmanoma 
rasti kokią nors vidurio poziciją, įsiterpiančią tarp ekstravagantiškų 
ir nihilistiškų teiginių apie teises, kurias žmonės turi į procedūras 
teisme. Tačiau prieš galiausiai imdamasis šio klausimo, taip pat kitų 
iki šios vietos iškeltų klausimų, aš nusakysiu dar vieną teisinę kont- 
roversiją, kuri daugelį iš šių klausimų iškelia dar kitokia forma. 

Apeliacinis teismas ir Lordų rūmai inicijavo patrauklią diskusiją 
apie to, kas Britanijoje vadinama natūraliu teisingumu, o Jungtinėse 
Valstijose - deramu teisės procesu, reikalavimus. Pavyzdžiui, byloje 
Busbell v. Secretary of State for the Environment iškilo klausimas, ar 
Aplinkos departamentas, surengęs klausymus nustatyti, ar turėtų būti 
tiesiamas greitkelis per Birmingamo miesto dalį, gali nenusižengda- 
mas deramumui tų klausymų problematiką susiaurinti tiek, kad ji 
neapimtų jo paties sudarytos Raudonosios knygos svarstymo - do- 
kumento, išdėstančio tam tikras bendro pobūdžio prognozes apie 
eismo srautą, kurias departamentas parengė kaip rekomendacijas vi- 
sai šaliai.“ Departamentas neleido greitkelio tiesimui oponuojan- 
čioms grupėms kvestionuoti Raudonojoje knygoje pateiktų skaičių, 

kuriuos jis siūlė laikyti sprendimo motyvacija, ir vietoj to svarstymus 
apribojo grynai vietinės reikšmės klausimais. Departamentas vėliau 
pripažino, jog skaičiai Raudonojoje knygoje buvo netikslūs, nes juos 
nustatant nebuvo atsižvelgta į numatomą greitkelio naudojimo in- 
tensyvumo mažėjimą, sąlygojamą išaugusios degalų kainos, tačiau 
vis vien teigė, kad jo sprendimas, būtent sprendimas tiesti greitkelį, 
buvo teisingas bet kuriuo atveju. 

Oponuojančios grupės padavė departamentą į teismą, ir apeliaci- 
nis teismas, lordo Denningo sprendimu, paskelbė, jog galimybės kves- 
tionuoti Raudonąją knygą nesuteikimas buvo natūralaus teisingumo 
nepaisymas, taigi kvestionavo svarstymus ir sprendimą. Lordų rū- 
mai - nevieningoje nuomonėje - atšaukė tą nutartį. Pagrindinėje kal- 
boje argumentuota, jog departamentas neviršijo savo teisių, vieti- 
nius klausymus apribodamas dalykais, kurie skirtingose vietovėse įvai- 
ruoja, ir neleisdamas svarstyti bendrųjų prognozių apie eismo srautą 
ir kitus dalykus, kurie turi būti sprendžiami centre, kad visus vieti- 
nius sprendimus būtų galima administruoti vieningu būdu. 

Busbell byla prezentuoja tą pačią problemą, kurią svarstėme iki 
šiol, - sąsajos tarp turinio ir procedūrinių politinių sprendimų pro- 
blemą, tačiau priešingu nuoseklumu. Mat nėra kontroversiška (ma- 
nau) tai, jog sprendimas, ar tiesti greitkelį tam tikra kryptimi, yra, 
nesant ypatingų aplinkybių, - o šiuo atveju, manau, jų nebuvo - 
politinės nuostatos dalykas. Jeigu toks greitkelio tiesimas, kokį su- 
manė departamentas, atitiko bendrą visuomenės interesą, spren- 
džiant remiantis tikslaus neigiamo poveikio tiems, kurie turėjo la- 
biausiai nukentėti dėl to sprendimo, įvertinimo pagrindu, tai spren- 
dimas tiesti greitkelį buvo teisingas sprendimas. Joks individas ar 
grupė neturi teisės - griežtąja prasme, - saugančios nuo tokio spren- 
dimo. (Nebūtų neteisinga tiesti greitkelį nepaisant bet kokio paski- 
ro asmens prieštaravimo, kitaip tariant, jeigu greitkelio tiesimas 
būtų išties bendras interesas.) Žinoma, jeigu greitkelis keltų rimtą 
grėsmę bet kurio konkretaus individo gyvybei ar sveikatai, tai tik- 
rai galėtų būti reikšminga. Tą asmenį tikrai būtų galima manyti 
turint teisę, saugančią jį nuo sprendimo tiesti greitkelį būtent ta 

griežtąja prasme. Tačiau tai yra tos rūšies ypatinga aplinkybė, ku- 
rios, kąip aš tariu, šiuo atveju nebuvo. 

Jeigu klausimas, ar tiesti tam tikros krypties kelią, yra politinės 
nuostatos klausimas, tai argi tolesnis klausimas - kokios formos ir 
masto viešuosius klausymus rengti siekiant išspręsti tą klausimą — 
nėra taip pat politinės nuostatos klausimas? Apeliacinis teismas ga- 
liausiai nepripažino šios sąsajos. Jis paskelbė, jog „natūralaus teisin- 
gumo“ sumetimai galioja net klausymams, pasitelkiamiems politi- 
niams sprendimams padaryti. Todėl turime paklausti, ar įsipareigoji- 
mas procedūrinėms teisėms baudžiamajame ir civiliniame teisės 
procese, kai esame pažengę identifikuodami šias teises, išties turi tą 
implikaciją. 


Mes identifikavome seriją klausimų, kuriuos dabar pakartosiu, 
tiesa, kiek kitokia tvarka. (1) Ar teiginiai, jog žmonės turi teisę nebū- 
ti apkaltinami nusikaltimu, jeigu jie yra nekalti, atžvilgiu nuoseklu 
nepripažinti žmonėms jokių teisių, griežtąja prasme, į procedūras, 
leidžiančias tikrinti jų nekaltumą? (2) Jeigu ne, ar nuoseklumas rei- 
kalauja, kad žmonės turėtų teisę į kiek įmanoma preciziškesnes pro- 
cedūras? (3) Jeigu ne, ar esama kokios nors apginti galimos vidurio 
pozicijos, pagal kurią žmonės turi kokias nors procedūrines teises, 
tačiau ne teises į įmanomai preciziškiausias procedūras? Kaip tokias 
teises būtų galima suformuluoti? (4) Ar mūsų išvados civilinei teisei 
galioja taip pat kaip baudžiamajai teisei? (5) Ar teismų sprendimai 
dėl procedūros, priimami teismo proceso metu, yra politinės nuos- 
tatos ar principo sprendimai? Kokie - politinės nuostatos ar princi- 
po jie turėtų būti? (6) Ar žmonės turi procedūrines teises politinių 
politinės nuostatos sprendimų atžvilgiu? 

Bus patogu pradėti nuo pirmųjų iš šių klausimų. Įsivaizduokime 
Visuomenę, kuri įtvirtina teisę nebūti apkaltintam be kaltės kaip abso- 
liučią, tačiau nepripažįsta ne tik teisės į patį preciziškiausią procesą, 
koks įmanomas, bet ir apskritai jokios teisės į jokį apibrėžtą procesą. 
Si visuomenė (kurią vadinsiu finansiškai efektyvia visuomene), kur- 
dama savo baudžiamąsias procedūras, įskaitant įrodymo taisykles, 

numatomą kančią tų, kurie būtų klaidingai nuteisti, jeigu būtų pasi- 
rinkta tam tikra norma, tačiau būtų išteisinti, jeigu būtų įtvirtintas aukš- 
tesnis preciziškumo standartas, matuoja lygindama su nauda kitiems, 
kurią lemtų tos normos pasirinkimas vietoj to aukštesnio standarto. 

Netiesa, kad teisė nebūti nuteistam be kaltės yra gryna iliuzija, 
neturi jokios vertės finansiškai efektyvioje visuomenėje. Mat ta teisė 
saugo Žmones nuo tyčinio teisminio persekiojimo, vykdomo parei- 
gūnų, kurie žino kaltinamąjį esant nekaltą. Tas draudimas neabejoti- 
nai turi moralinę vertę net finansiškai efektyvioje visuomenėje. Mat 
sąmoningai melagingai skelbti, kad asmuo įvykdė nusikaltimą, yra 
ypatingai neteisinga. Tai, be kitų dalykų, yra melas. Taigi neatrodo, 
jog moralinė schema, kuri pripažįsta nekaltų klaidų kaltės ar nekal- 
tumo dalykuose riziką, kad būtų įmanomas viešųjų lėšų kitoms reik- 
mėms taupymas, tačiau neleis tyčinio melo dėl to paties tikslo, yra 
logiškai nenuosekli. 

Tačiau esama kitokios rūšies nenuoseklumo, kuriam paaiškinti 
prireiks vienos kitos akimirkos. Politinių teisių, tokių kaip teisė ne- 
būti apkaltintam nesant kaltės, pagrindinė funkcija yra instruktuoti 
valdžią; todėl galėtume pasiduoti pagundai manyti, jog anokia ka- 
tastrofa, kai valdžia, nors ir paiso šios instrukcijos, padaro nekaltą 
riktą. Tačiau taip sakyti neteisinga, nes teisių pažeidimas sukelia ypa- 
tingos rūšies skriaudą, ir ta skriauda žmonėms gali būti padaryta, net 
jei pažeidimas yra atsitiktinis. Kitaip tariant, turime padaryti persky- 
rą tarp to, ką galėtume pavadinti gryna žala, kurią asmuo patiria 
baudžiamas, nesvarbu, ar ta bausmė teisinga, ar neteisinga - pavyz- 
džiui, kančia arba nusivylimas, arba skausmas, arba norų nepatenki- 
nimas, kuriuos jis patiria tiesiog dėl to, kad netenka savo laisvės arba 
yra sumušamas ar nužudomas, - ir kitos skriaudos, kurią jį būtų ga- 
lima sakyti patiriant visada, kai jo baudimas yra neteisingas, - tiesiog 
dėl to neteisingumo. Pastarąjį dalyką vadinsiu „neteisingumo fakto- 
riumi“, implikuojamu jo baudimo, arba jo „moraline“ skriauda. Ža- 
la, kurią kas nors patiria baudžiamas, gali apimti apmaudą arba pyk- 
tį, ar kokią panašią emociją, ir labiau tikėtina, kad kokią nors tokios 
rūšies emociją ji apims tuo atveju, kai baudžiamasis asmuo baudimą 

mano esant neteisingą, nepriklausomai nuo to, ar jis yra neteisingas, 
ar ne. Bet kokia tokia emocija yra grynos skriaudos dalis, o ne netei- 
singumo faktoriaus dalis. Pastarasis yra objektyvi sąvoka, kuri pre- 
suponuoja, jog asmuo patiria ypatingą skriaudą, kai jis traktuojamas 
neteisingai, nesvarbu, ar jis apie tai žino ir ar tai jam rūpi, tačiau 
tokios skriaudos nepatiria, kai nėra traktuojamas neteisingai, net jei 
jis mano, kad yra traktuojamas neteisingai ir jam tai kelia rūpestį. 
Tai, ar tas, kuris neteisingai baudžiamas, patiria didesnę grynąją skriau- 
dą tuo atveju, kai žino, jog pareigūnai padarė klaidą, negu tuo atve- 
ju, kai žino, kad jie tyčia jį neteisingai apkaltino, yra empirinis klau- 
simas. Tačiau, jeigu pastarosios pastraipos prielaida yra teisinga, tai 
moralinis faktas yra tas, jog neteisingumo faktorius jo skriaudoje yra 
didesnis antruoju atveju. 

Galima laikytis štai kokio skeptiško požiūrio į neteisingumo fakto- 
riaus, kaip žalos ar skriaudos komponento, idėją. Ši idėja (būtų galima 
pasakyti) painioja žalos, kurią asmeniui padaro oficialūs sprendimai, 
dydžio klausimą su kitu klausimu, ar ta žala yra teisinga, ar neteisinga. 
Tas, kuris patiria tam tikro lygio skausmą ar nusivylimą, ar netenka 
teisių dėl tam tikros bausmės, - „grynąją“ žalą, —- nepatiria daugiau 
žalos, kai yra nekaltas, negu tuo atveju, kai yra kaltas. Žala, kurią jis 
tikrai patiria, yra neteisinga pirmuoju atveju, kad ir koks būtų tos ža- 
los dydis, tačiau šį momentą tik suvelia pasakymas, jog neteisingumas 
kokia nors prasme padidina tą žalą. Nepaisant to, mes išties jaučiame 
simpatiją asmeniui, kai sužinome, kad jis buvo apgautas, net jeigu nie- 
ko daugiau nesužinome apie jo patirtą grynąją žalą, ir mes tikrai ma- 
nome, jog asmuo patiria skriaudą, kai jam meluojama, net kai jis to 
nesužino ir nepatiria dėl to jokios grynosios žalos. 

Tačiau mano dabartiniam tikslui nėra svarbu tai, ar atskiros mo- 
ralinės žalos idėja yra pripažįstama, ar atmetama, nes net jeigu mes 
atmetame tą idėją, vis vien turime pripažinti jos esmę kitokia forma. 
Mat neabejotina, jog mes norime turėti galimybę pasakyti, jog situa- 
Cija, kai nuteisiamas nekaltas asmuo, yra blogesnė tiesiog dėl netei- 
singumo, net jeigu nelinkstame sakyti, jog tam asmeniui blogiau; o 
kad galėtume sakyti net ir tik tai, mums reikia rezultatų ar situacijų 

moralinės vertės arba dėl jų patiriamo moralinio vertės nuostolio 
sąvokos. Ši sąvoka mano samprotavime turės tą pačią funkciją kaip 
ir moralinės žalos individualiam asmeniui idėja, išskyrus tai, jog ji 
traktuoja žalą kaip bendrą, o ne kaip galimą priskirti. Tarkime, jog 
mes išsiaiškiname, kad koks nors asmuo, prieš keletą dešimtmečių 
nubaustas mirties bausme už nužudymą, iš tikrųjų buvo nekaltas. 
Mes norėsime pasakyti, jog pasaulis nusirito žemiau, nei mes manė- 
me, tačiau galėtume pridurti, - jeigu atmetame moralinės žalos idė- 
ją, - jog niekas nepatyrė jokios žalos, apie kurią mes būtume nieko 
nežinoję, arba kad niekam nebuvo kokiu nors atžvilgiu blogiau, nei 
mes manėme. Likusioje šios esė dalyje naudosiu moralinės žalos, pa- 
daromos žmonėms, idėją, tačiau niekas šiuose argumentuose šiaip 
labai nepasikeistų, jeigu vietoj jos naudočiau moralinės situacijų kai- 
nos, negalimos priskirti žmonėms, idėją. 

Dabar galime suprasti, kodėl mūsų įsivaizduojamos finansiškai 
efektyvios bendruomenės, kuri pripažįsta absoliučią teisę nebūti nu- 
teistam nesant kaltės, tačiau įrodymo ir procedūros klausimus pa- 
lenkia paprastai utilitarinei sąnaudų ir naudos analizei, elgesys atro- 
do labai keistas. Mat mūsų bendruomenėje beprasmiška įtvirtinti teisę 
nebūti nuteistam, kai žinoma, jog kaltės nesama, kaip absoliučią tei- 
sę, jeigu ta visuomenė nepripažįsta moralinės žalos kaip atskiros ža- 
los rūšies, nuo kurios žmonės turi būti specialiai saugomi. Tačiau 
utilitarinis išskaičiavimas, kurį finansiškai efektyvi visuomenė nau- 
doja nusistatydama baudžiamąsias procedūras, yra išskaičiavimas, ku- 
ris negali palikti vietos moralinei žalai. Neteisingumo faktorius, impli- 
kuojamas klaidingo baudimo, išslys iš bet kokio - kad ir kokio rafi- 
nuoto - utilitarinio išskaičiavimo tinklo, kuris žalą matuoja pagal 
kokią nors psichologinę būklę pagal malonumo-skausmo ašį, arba 
pagal norų ir preferencijų žlugimą, arba kaip kokią nors funkciją 
tam tikrų žmonių preferencijų skirstyme pagal skaičių ir eiliškumą, 
net jeigu tas išskaičiavimas apima žmonių preferenciją, reikalaujan- 
čią, kad nei jie patys, nei kiti nebūtų baudžiami neteisingai. Mat mora- 
linė žala yra objektyvi sąvoka, ir jeigu kas nors yra moraliai sužalo- 
jamas (arba, alternatyvia kalba tariant, jeigu situacija susijusi su 

moraliniu nuostoliu), kai nubaudžiamas, nors yra nekaltas, tai ši mo- 
ralinė žala padaroma net kai to niekas nežino ar neįtaria ir net kai - 
galbūt ypač kai - labai nedaugeliui žmonių tai labai rūpi. 

Taigi finansiškai efektyvios visuomenės praktika yra prasminga, 
tik jeigu mes pripažįstame, jog padaroma didelė savarankiška morali- 
nė žala, kai asmuo yra neteisėtai apkaltinamas, tačiau nepadaroma 
visiškai jokios žalos, kai jis klaidingai nuteisiamas. Tai labai neįtikima, 
ir šitai paaiškina, manau, kodėl ši procedūrų kombinacija mums atro- 
do keista. Turime paklausti, kaip finansiškai efektyvios visuomenės 
procedūros turėtų būti pakeistos, kad būtų palikta erdvės moralinei 
žalai pripažinti. Gal būtina - arba įmanoma - ginti teisę į pačias preci- 
ziškiausias procedūras, kokios įmanomos? Tačiau pirma turime ap- 
svarstyti du galimus prieštaravimus mano ką tik pateiktam argumen- 
tui - jog finansiškai efektyvios visuomenės procedūros, tokios, kokios 
jos yra, išties pasižymi tam tikru moraliniu nenuoseklumu. 

Aš sakiau, kad, gindama absoliučią teisę nebūti nuteistam be kal- 
tės, ji rodo, jog pripažįsta moralinę žalą kaip nepriklausomą ir svar- 
bią žalos rūšį, o pripažindama įprastinį utilitarinį išskaičiavimą pro- 
cedūriniuose klausimuose, ji nepripažįsta tos nepriklausomybės ir 
svarbos. Kas nors galėtų kvestionuoti kiekvieną iš šių teiginių. Jis 
galėtų sakyti, pirma, jog visuomenė, kuri atmestų moralinės žalos 
idėją, kaip viršesnės ir svarbesnės už gryną žalą idėją, ir tik siektų 
maksimizuoti naudą pagal kokią nors įprastą koncepciją (sakykime, 
maksimizuoti malonumo balansą skausmo atžvilgiu), gerai padary- 
tų, įtvirtindama absoliučią teisę nebūti nuteistam dėl nusikaltimo, jei 
žinoma, kad nesama kaltės. Jis tvirtintų, jog visuomenė, kuri leidžia 
pareigūnams kad ir tik žaisti su tyčinio nekalto asmens nuteisimo 
idėja, generuos daugiau grynosios žalos negu visuomenė, kuri to ne- 
leidžia. Tai - dabar į įprastas dviejų lygmenų utilitarinis įprastų mora- 
linių sentimentų gynimas. Šis gynimas, čia kaip ir kitur, man atrodo 
esąs atvirkščio nuoseklumo. Tie, kurie tokiu būdu argumentuoja, 
neturi jokių tiesioginių įrodymų savo instrumentiniams teiginiams 
pagrįsti. (Iš kur jie gali žinoti —- ar netgi kaip jie gali turėti rimtą 
pagrindą manyti, jog mąslių utilitarinių pareigūnų visuomenė, kurie 


120 PRINCIPO REIKALAS 


svarstytų nekalto nuteisimą tik labai ypatingomis progomis, labiau 
pakenktų naudai ilgalaikės perspektyvos požiūriu negu visuomenė, 
kuri savo pareigūnams jokiomis aplinkybėmis nenumato jokių gali- 
mybių žengti tokį žingsnį?) Veikiau jie argumentuoja atvirkščiai — 
atsispirdami nuo fakto, jog mūsų moralinės intuicijos smerkia nekal- 
to apkaltą, ir eidami prie išvados, jog toks galimybių neturėjimas 
turi atitikti bet kokios visuomenės utilitarinius interesus ilgalaikės 
perspektyvos požiūriu. 

"Tačiau man nėra reikalo remtis mano bendrais įtarimais šio pobū- 
džio argumentų atžvilgiu. Mat įprastų moralinių įsitikinimų dviejų ly- 
gių pateisinimas, kad ir koks įtikinamas arba neįtikinamas jis būtų ki- 
tuose kontekstuose, čia nėra svarstymo objektas. Finansiškai efekty- 
vios visuomenės nariai mano pavyzdyje taria (kaip ir, manau, dauguma 
iš mūsų), kad būtų neteisinga tyčia nuteisti nekaltą, net jeigu tikėtasi 
gauti utilitarinės naudos ilgalaikės perspektyvos požiūriu. Kitaip ta- 
riant, jie taria, jog teisė nebūti nuteistam be kaltės yra autentiška teisė, 
kuri koziriuoja net naudą ilgalaikės perspektyvos požiūriu, o ne instru- 
mentinė ar tarsi-teisė, kuri tai naudai tarnauja. Būtent ši prielaida, 
mano supratimu, presuponuoja moralinės žalos idėją. 

Antra, kas nors galėtų pasakyti, jog utilitarinis kriterijus, kurį fi- 
nansiškai efektyvi visuomenė naudoja fiksuoti procedūroms, iš tik- 
rųjų neatmeta tos idėjos, arba suponuoti, kad nesama moralinės ža- 
los, kai kas nors yra neteisingai nuteisiamas, nes net įprastas utilita- 
rinis kriterijus iš tikrųjų bus jautrus moralinei žalai. Juk tarkime, jog 
mes išsiaiškiname, jog kas nors, prieš daug laiko apkaltintas žmog- 
Žudyste ir nubaustas, buvo nekaltas. Mes tuomet atskleidžiame, jog 
jam padaryta grynoji žala pati savaime buvo nebūtina, nes bendro- 
sios utilitarinės politinės baudžiamosios teisės nuostatos būtų ir šiaip 
klestėjusios - gal net labiau — jo nebaudžiant. Mes atskleidžiame, 
kitaip sakant, jog grynoji žala, atspindima utilitarinėje sumoje, buvo 
nepateisinama pagal paprastą utilitarinį kriterijų, o šitai teikia mums 
pagrindą apgailestauti dėl procedūrų, kurios produkavo ar įgalino 
tą žalą. Žinoma, mes vis tiek galime padaryti išvadą, kad šios proce- 
dūros vis vien davė daugiau grynos naudos negu būtų davusios pre- 

ciziškesnės procedūros, nes nereikalinga grynoji žala buvo mažesnė, 
susumavus, negu butų buvusios preciziškesnių procedūrų papildo- 
mos išlaidos. Tačiau mūsų kriterijus vis vien yra jautrus moralinei 
žalai, mat jis identifikavo grynąją žalą, susijusią su moraline žala, 
kaip nereikalingą, taigi, imant izoliuotai, kaip argumentą prieš pro- 
cedūras, kurios ją įgalino. 

Tačiau šis argumentas subliūkšta, nes netiesa, - bet kokia rele- 
vantiška prasme, - jog grynoji žala, susijusi su moraline žala, buvo 
nereikalinga. Šio konkretaus asmens, nors ir nekalto, nubaudimas 
dėl gausybės kuo įvairiausių priežasčių galėjo ypač efektyviai prisi- 
dėti prie atgrasymo arba kitų su baudžiamąja sistema, gera naudos 
požiūriu, susijusių pasekmių. Išties, jeigu kartais bendruomenės in- 
teresus ilgalaikės perspektyvos požiūriu galėtų atitikti tyčinis kokio 
nors asmens, kurį pareigūnai manė esant nekaltą, nuteisimas (ir ši 
galimybė yra proga pripažinti teisę, saugančią nuo to), tai lygiai taip 
pat tuos ilgalaikius bendruomenės interesus galėtų kartais atitikti ir 
nekalto netyčinis įkalinimas. Todėl negalima daryti išvados, jog kai 
mes atskleidžiame praeities neteisingumą, sykiu atskleidžiame pro- 
gą, kai naudos interesas būtų laimėjęs, netgi svarstant tik tiesiogines 
to neteisingumo pasekmes, jeigu jos butų buvę išvengta. Taigi net 
didelio skaičiaus tokių atsitikimų atskleidimas mūsų automatiškai 
neįgalintų nustatyti utilitarinę kainą, kurią galima priešpriešinti iš- 
laidoms, reikalingoms įdiegti brangesnėms procedūroms. 

Dar akivaizdžiau atrodo tai, jog kai grynoji žala, kuri sykiu yra 
moralinė žala, yra klaida utilitariniu požiūriu, - kai nauda būtų bu- 
vusi didesnė, jeigu tos grynos žalos būtų buvę išvengta, - grynos 
žalos dydis gali būti visai kitoks nei moralinės žalos dydis. Kai bend- 
ruomenė nubaudžia seną, ligotą ir bejėgį žmogų, kurį ji klaidingai 
apkaltina tėvynės išdavimu, grynoji žala, suvokiama šaltais utilitari- 
niais terminais, galėtų būti labai nedidelė, tačiau moralinė žala - la- 
bai didelė. Šis skirtumas bus svarbus, iškėlus klausimą, ar tos žalos 
galimybė pateisina brangių procedūrų priėmimą - procedūrų, ku- 
rios sumažins jos šansus. Jeigu nelaimingas atsitikimas didžiajame 
skaičiavime matuojamas tik grynosios žalos matu, tai jis vargu ar iš 

viso gali paremti argumentą, ginantį brangesnes procedūras. Tačiau 
jeigu jis matuojamas moralinės žalos matu, tai jis gali būti net labai 
svarus argumentas. 

Taigi šie priekaištai iš tikrųjų patvirtina mano mintį, jog visuome- 
nė, kuri klausimus dėl baudžiamosios procedūros palenkia papras- 
tam utilitariniam išskaičiavimui, nepripažįsta moralinės žalos ne- 
priklausomybės ar svarbos arba, jeigu pripažįsta, nepripažįsta, jog 
net atsitiktinė nekalto asmens apkalta yra moralinės žalos atvejis. 
"Tad mano įsivaizduojama finansiškai efektyvi visuomenė išties vei- 
kia nenuosekliai. Tačiau tai tik įžangos pabaiga. Mat dabar turime 
imtis antrojo klausimo iš mūsų sąrašo. Jeigu finansiškai efektyvi vi- 
suomenė yra defektyvi, ar turime kuo pakeisti praktiką, kuri reika- 
lauja visas kitas socialines reikmes ir lengvatas aukoti tam, kad būtų 
produkuotas labiausiai išplėtotas ir pats preciziškiausias baudžiama- 
sis procesas, kokį tik kada yra regėjęs pasaulis? 

Šį baisų reikalavimą galėtume įgyvendinti, reikalaudami morali- 
nės žalos vengimą iškelti kaip leksiškai pirmesnį už visas kitas reik- 
mes. Iš šios leksinės pirmenybės (lexical ordering) nebūtų galima da- 
ryti išvados, jog jokiomis aplinkybėmis neturėsime pasiteisinimo, rink- 
damiesi ne patį preciziškiausią baudžiamąjį procesą, mat, be nekalto 
nekaltojo nuteisimo, gali pasitaikyti ir kitokių moralinės žalos for- 
mų. Galbūt, pavyzdžiui, moralinė žala - neužčiuopiama jokiu įpras- 
tiniu utilitariniu išskaičiavimu — padaroma tuomet, kai visuomenė 
nesirūpina jaunimo lavinimu, - tuomet lėšų viešajam lavinimui nu- 
matymas konkuruotų su lėšomis, skiriamomis baudžiamojo proceso 
preciziškumui didinti, net esant leksinės pirmenybės suvaržymui. Ta- 
čiau visuomenė, reguliuojama to suvaržymo, būtų įpareigota užtik- 
rinti kiek įmanoma aukštesnį visiško moralinės žalos išvengimo sis- 
temos (kaip galėtume ją pavadinti) preciziškumo lygį, ir mes niekuo- 
met negalėtume skirti viešųjų lėšų tokiems patogumams kaip 
greitkelių sistemos tobulinimas, pavyzdžiui, jeigu jokios kitos išlai- 
dos baudžiamajam procesui negalėtų padidinti jo preciziškumo. Mū- 
siškė visuomenė akivaizdžiai nesilaiko tokio suvaržymo, ir dauguma 
žmonių manytų jį esant pernelyg griežtą. 

Vis dėlto mes negalėtume išvengti šio griežto reikalavimo, jeigu 
būtume priversti pripažinti, jog per klaidą atsitiktinai apkaltinti ne- 
kaltą yra lygiai taip pat blogai, kaip jį tyčia klaidingai nuteisti. Ar 
mes pritartume asmens nuteisimui dėl ginkluoto plėšimo, jeigu - dėl 
kokios nors priežasties — šitaip būtų išvengta šimto potencialių gink- 
luotų plėšimų? Jeigu bendrasis nacionalinis produktas dėl to patri- 
gubėtų? Jeigu tam tikras tos rūšies naudos kiekis nepateisintų ir vie- 
no vienintelio tyčinio teisės nebūti nuteistam be kaltės pažeidimo, 
tai tas naudos kiekis negalėtų pateisinti procedūrų patvirtinimo, ku- 
rios padidintų klaidingos apkaltos galimybę kad ir vienu klaidingai 
apkaltintu asmeniu tam tikru laikotarpiu. 

Ankstesniame skirsnyje aš neigiau šio griežto silogizmo premisą. 
Sakiau, jog morališkai blogiau yra sąmoningai nuteisti atsitiktinį ne- 
kaltą žmogų, nes sąmoningas aktas implikuoja melą, taigi ypatingą 
asmens orumo įžeidimą. Dabar svarbu išsiaiškinti, ar taip sakyti tei- 
singa — ar toks atskyrimo pagrindas galimas. Mat jeigu tai nėra tin- 
kamas pagrindas, tai turime pripažinti bet kokios klaidingo nuteisi- 
mo rizikos vengimo leksinę pirmenybę bet kokio patogumo, kurį 
mums galėtų teikti ne tokios brangios procedūros, atžvilgiu, kad ir 
kaip skausminga tai atrodytų. 

Teikiu štai kokius du teisingo žaidimo valdymo srityje principus. 
Pirma, bet koks politinis sprendimas privalo visus piliečius traktuoti 
kaip lygius, t. y. kaip turinčius vienodą teisę į rūpestį ir pagarbą. Šis 
principas nenumato, jog valdžia niekuomet negali sąmoningai kai 
kuriems uždėti didesnės grynosios žalos naštos nei kitiems, kaip ji 
daro tuo atveju, jei, pavyzdžiui, apmokestina specialiais importo mo- 
kesčiais benziną ar gazoliną. Šis principas numato, jog joks sprendi- 
mas negali tyčia pasmerkti kokį nors pilietį daug didesnei moralinės 
žalos rizikai nei bet kurį kitą. Šis lygybės principas moralinę žalą 
traktuoja kaip ypatingą. Antra, jeigu priimamas ir paskelbiamas po- 
litinis sprendimas, gerbiantis lygybę, kurios reikalauja pirmasis prin- 
Cipas, tai paskesnis to principo įgyvendinimas nėra naujai daromas 
politinis sprendimas, kuris turi būti toks pat ir savo efektu. Antrasis 
principas apeliuoja į paklusimo viešiesiems įsipareigojimams, kurie 

yra teisingi, kai priimami, teisingumą - pavyzdžiui, paklusimo mo- 
netos metimo rezultatui teisingumą, kai abi protauti gebančios šalys 
sutarė mesti monetą. 

Kiekvienas iš šių dviejų principų vaidina savo vaidmenį fiksuo- 
jant baudžiamosios procedūros normas. Tam tikromis aplinkybė- 
mis (kurias svarstysiu vėliau) sprendimas priimti tam tikrą įrody- 
mo normą, taikytiną baudžiamuosiuose procesuose, traktuoja pi- 
liečius kaip lygius, nes apriorinės tikimybės požiūriu kiekvienas 
pilietis turi vienodus šansus būti įtrauktas į baudžiamąjį procesą, 
nors yra nekaltas, ir vienodus šansus gauti naudos iš lėšų, sutaupy- 
tų pasirinkus tą įrodymo normą, o ne socialiai brangesnę normą. 
Taigi tas sprendimas gerbia pirmąjį teisingo žaidimo principą. Kai 
bet kuris konkretus pilietis yra apkaltinamas nusikaltimu, sprendi- 
mas įgyvendinti tą įrodymo normą to piliečio teismo procese, o ne 
atidėti ją į šalį arba atšaukti, yra sprendimas, kuris tikrai gali veikti 
tam tikrai to piliečio nenaudai, nes gali jį pasmerkti didesnei mora- 
linės žalos rizikai negu alternatyvi norma, - didesnei rizikai, negre- 
siančiai tiems, kurie nėra apkaltinti nusikaltimu. Tačiau antrasis 
principas reikalauja, kad normos pritaikymas piliečiui nebūtų nau- 
jai daromas politinis sprendimas, o veikiau ankstesnio sprendimo, 
kuris tam piliečiui buvo teisingas, išrutuliojimas. Taigi antrasis prin- 
cipas tvirtina, jog teisimas pagal įtvirtintą normą nėra nevienodo 
piliečio traktavimo atvejis. 

Šie du teisingo žaidimo principai, imami drauge, paaiškina, ko- 
dėl sąmoningas asmens, kurį žinoma esant nekaltą, nuteisimas yra 
didesnis blogis negu klaidingas nuteisimas pagal bendras, kad ir rizi- 
kingas procedūras, nustatytas iš anksto. Neteisingas asmens apkalti- 
nimas yra naujai daromo politinio sprendimo, netraktuojančio jo 
kaip lygaus, t. y. netraktuojančio taip, kaip reikalauja pirmasis prin- 
cipas, atvejis. Tai nėra (ir negali būti) tik atvirų viešųjų įsipareigoji- 
mų, nustatytų iš anksto, pritaikymas jo atvejui. (Neteisingas nuteisi- 
mas būtų beprasmiškas dalykas, jeigu egzistuotų viešasis įsipareigoji- 
mas neteisingai apkaltinti žmones, atitinkančius tam tikrą viešąjį testą.) 
Priešingai - tai sprendimas konkrečiam asmeniui padaryti ypatingą 

moralinę žalą, ir šitai sakytina net tuo atveju, kai iš grupės kandidatų 
būti neteisingai nuteistiems jis atrenkamas burtų keliu. Taigi tyčinis 
principo, saugančio nekaltą nuo apkaltos, pažeidimas implikuoja di- 
desnę moralinę žalą nei atsitiktinis klaidingas nuteisimas, nes pirma- 
sis ypatingu būdu, smerkiamu teisingo žaidimo principų, pažeidžia 
vienodą aukos statusą, ne tik lemia dar ir tą moralinę žalą, kurią 
lemia ir pastarasis nuteisimas. 

Tačiau mes nustatėme tik tai, jog rizika lemti atsitiktinę neteisybę — 
tokia, kurią kelia baudžiamosios procedūros normos, - nėra toks 
didelis blogis kaip tyčinės moralinės žalos padarymas. Mes nedaug 
pasistūmėjome spręsdami, koks blogas yra pastarasis ir kaip - jei iš 
viso - mes turime apskaičiuoti atsitiktinės moralinės žalos riziką bend- 
ros socialinės naudos atžvilgiu, kuri realizuojama pripažįstant tokią 
riziką. Galėtume apsvarstyti galimybę pagalbos ieškoti kitur. Turiu 
galvoje galimybę atsispirti nuo fakto, jog, kaip individai, mes visi 
darydami įvairius sprendimus dėl savo gyvenimo krypties moralinę 
žalą skiriame nuo grynos žalos, taip pat pripažįstame tam tikrą mo- 
ralinės žalos riziką tikėdamiesi mainais gauti įvairios naudos. 

Nedaugelis iš mūsų lygiai tokiu pačiu blogiu laikys ir būti nu- 
baustiems už nusikaltimą, kurį mes padarėme, ir būti nubaustiems 
už nusikaltimą, kurio nepadarėme, nors bendruomenė manė, kad jį 
padarėme. Daugumai iš mūsų neteisybė kelia ypatingą baimės jaus- 
mą. Labiau nemėgstame nukentėti nuo klastos, nei būti teisingai su- 
žlugdyti arba demaskuoti. Taip yra ne dėl to, kad tuo atveju patiria- 
ma didesnė grynoji žala. Priešingai - jeigu grynoji žala yra didesnė, 
taip yra todėl, kad manome, jog tapti klastos auka yra blogiau, ir dėl 
to jaučiame pyktį ir pagiežą, kurie padidina grynąją žalą. Kai kurie iš 
mūsų taip pat jaučia panieką sau, kuri yra paradoksali pasekmė jų 
patiriamo niekinamo kitų elgesio su mumis. 

Mūsų nuostata, jog neteisybė yra didesnis blogis nei pelnyta baus- 
mė, nėra neišvengiama. Juk pastaruoju atveju kaltė padidina grynąją 
žalą, o pirmuoju atveju naujai pajusta savigarba, bent jau stipriems 
Žmonėms, gali ją sumažinti. Tačiau įprasta kaltės fenomenologija pati 
apima idėją, jog moralinė žala yra ypatinga žala kitiems, nesutampanti 

su grynąja žala, kurią asmuo jiems lemia, ir ją pranokstanti. Juk dėl 
kokios kitos priežasties turėtume jaustis kalti dėl to, jog sąmoningai 
lėmėme žalą, kai tuo tarpu jaučiamės mažiau kalti ar netgi nejaučia- 
me jokios kaltės dėl tokios pačios žalos lėmimo atsitiktinai? Ir, ko 
gero, tas ypatingas kaltės sukeliamas skausmas yra pripažinimas Pla- 
tono teiginio, jog kai žmogus yra neteisingas, jis pats sau daro mora- 
linę žalą. 

Tad teisinga sakyti, jog mes, remdamiesi savo moraline patirtimi 
skiriame moralinę ir grynąją žalą ir (bent jau) dažnai skriaudą, api- 
mančią moralinę žalą, laikome didesniu blogiu už tą, kuri jos neapi- 
ma. Tačiau savo gyvenimo mes nesitvarkome taip, kad bet kokia 
kaina pasiektume minimalią moralinę žalą; priešingai - mes pripa- 
žįstame rimtą riziką patirti neteisybę tam, kad pasiektume net ir ga- 
na nežymų savo gyvenimo pagerėjimą bendrame procese. Tai daro- 
me pripažindami pažadus, sudarydami sutartis, pasitikėdami drau- 
gais ir balsuodami už procedūrinius baudžiamosios teisės dalykus, 
kurie žada ne patį aukščiausią preciziškumo lygį. Išties tam tikromis 
aplinkybėmis civilines ir baudžiamąsias procedūras galėtume suvok- 
ti kaip audinį, nuaustą iš bendruomenės įsitikinimų dėl skirtingų ža- 
los formų reliatyvaus svorio, nustatomo lyginant jas tarpusavyje ir 
įprastinių aukų, ir skriaudų atžvilgiu. 

Aš nenoriu pasakyti, jog korektiškas moralinės žalos pasvėrimas 
grynosios žalos atžvilgiu, net ir teisingo rizikos paskirstymo tikslu, 
yra konstituojamas socialinio sprendimo. Tai reikštų neteisingai su- 
prasti moralinės žalos idėją ir jos priešpriešą su grynąja žala. Grynąją 
žalą turbūt geriausia suprasti subjektyviai: asmuo patiria grynąją ža- 
14 tuo mastu, kuriuo netektis jam sukelia skausmą arba sužlugdo pla- 
nus, kuriuos jis laiko svarbiais savo gyvenimui. Tačiau moralinė žala, 
kaip sakiau, yra objektyvus dalykas; ir tai, ar kas nors patiria mora- 
linę žalą tam tikromis aplinkybėmis, bei tos žalos reliatyvus svoris ir 
svarba, palyginti su tuo, ką kiti tą žalą produkuojančių praktikų ar 
įvykių dėka išlaiko, yra moraliniai, o ne psichologiniai faktai. Mūsų 
visų moralinė patirtis rodo tik tai, jog mes pripažįstame moralinę 
žalą, bet neteikiame jai tokio svarumo, kuris ją darytų leksiškai svar- 

besnę už grynąją žalą ar įvairių rūšių netektį. Ji nerodo, jog mes 
esame teisūs tuo arba kitu atžvilgiu. 

Vis dėlto mūsų bendra patirtis sugestijuoja naudingą atsakymą į 
praktinį klausimą, kaip visuomenė turi nuspręsti, kiek svarbi yra mo- 
ralinė žala. Tam tikromis aplinkybėmis tas klausimas turėtų būti pa- 
liktas spręsti demokratinėms institucijoms — ne dėl to, kad legislatū- 
ra ar parlamentas būtinai bus teisūs, bet dėl to, kad šiomis aplinky- 
bėmis tai — teisingas kelias spręsti moralinius klausimus, dėl kurių 
nuosaikūs ir jautrūs žmonės nesutaria. Tai teisingas kelias spręsti, 
kada sprendimas tenkina mano aprašytąjį pirmąjį teisingo žaidimo 
principą, jeigu tas sprendimas kiekvieną traktuoja kaip lygų, nes, 
nepriklausomai nuo to, kokia įvairių moralinės žalos rūšių svarbos 
koncepcija yra pasirinkta, tas sprendimas vienodai atitinka arba vie- 
nodai prieštarauja visuminiam bet kurio asmens interesui - turiu gal- 
voje jo ar jos moralinių ir grynųjų interesų kombinaciją. 

Įsivaizduokime žmonių visuomenę, iš kurių kiekvienas yra aprio- 
riškai vienodai tikėtinas kandidatas būti apkaltintas nusikaltimu ir 
kiekvienas iš kurių patirtų tokią pačią grynąją žalą dėl tokios pat 
bausmės, jeigu būtų nuteistas. Ši visuomenė daugumos sprendimu 
išleidžia baudžiamąjį kodeksą, apibrėžiantį nusikaltimus, skiriantį 
bausmes už įvairias taip apibrėžtų nusikaltimų rūšis ir kaltės lygį ir 
nustatantį teismo proceso procedūras. Tas sprendimas kiekvieno vi- 
suminį interesą arba stato į pavojų, arba sukuria sąlygas jam įgyven- 
dinti — ir vienodu laipsniu. Žmonės nesutars dėl to sprendimo iš- 
mintingumo. Pralaiminčios mažumos nariai manys, jog precizišku- 
mo lygis, užtikrinamas procedūrų, taikomų kokio nors nusikaltimo 
teisminiam nagrinėjimui, yra per žemas, taigi nepakankamai įverti- 
na moralinę neteisingo nuteisimo už tą nusikaltimą žalą, arba kad 
tas lygis yra per aukštas, taigi priskiria tai žalai perdėtą vertę, turint 
omenyje naudą, kurios atsisakoma, visuomenės lėšas panaudojant 
šiuo būdu. Tačiau kadangi moralinė žala yra objektyvus dalykas ir 
nepriklauso nuo konkrečių žmonių moralinės žalos suvokimo, nie- 
kas nemanys, kad daugumos sprendimas yra neteisingas ta prasme, 
kad jis labiau atitinka vienų, o ne kitų interesus. Todėl daugumos 


128 PRINCIPO REIKALAS 


valdžia atrodo itin priimtina technika tokiam socialiniam sprendi- 
mui padaryti. 

Niekuomet, jokiu momentu, nėra teisinga sakyti, jog visi visuo- 
menės nariai yra vienodai tikėtini kandidatai būti apkaltinti bet ko- 
kiu konkrečiu nusikaltimu. Jeigu esama ekonominės nelygybės, tur- 
tingieji yra tikėtinesni kandidatai būti apkaltinti susimokymu mono- 
polizuoti, o vargingieji - dėl miegojimo po tiltais. Jeigu žmonės skiriasi 
temperamentu, karštakošiai yra tikėtinesni kandidatai būti apkaltin- 
ti kai kuriais nusikaltimais, o godūs - kitais. Ir taip toliau. Taigi tei- 
singos visuomenės konstitucija tikrai galėtų reikalauti, kad bausmės, 
numatytos už įvairius nusikaltimus, būtų nuoseklios pagal kokią nors 
pakankamai objektyvią teoriją, aiškinančią nusikaltimų svarbą, ir kad 
tariama moralinė žala, padaroma neteisingo nuteisimo, būtų kore- 
liuojama su bausmių rimtumu pagal kokią nors vieningą skalę. 

Net tokiu atveju aplinkybes, kuriomis, mūsų įsivaizdavimu, būtų 
įmanomas teisingas daugumos sprendimas, gadintų tikimybė, jog bū- 
tent kokia nors mažuma bus apkaltinta nusikaltimais apskritai arba 
nusikaltimais, užtraukiančiais reliatyviai rimtas bausmes. Tačiau šis 
faktas nepateisins atsisakyti daugumos sprendimo procedūros, jeigu 
padidėjusi rizika konkretiems individams nėra didelė. Be to, jokioje 
realioje visuomenėje skirtingi žmonės niekuomet nepatirs visiškai 
vienodos grynosios žalos dėl bet kurios skirtos bausmės. Tačiau šis 
faktas teikia dar mažiau pagrindo prieštarauti tam, kad sprendimą 
darytų dauguma, nes kur kas mažiau tikėtina, jog šio pobūdžio skir- 
tumai koreliuos su ekonomine ar socialine klase, taigi daug mažiau 
tikėtina, kad jie taps sisteminio neteisingumo priežastimi. Čia turi- 
me pažymėti trečią komplikaciją. Realiame pasaulyje skirtingi žmo- 
nės patirs skirtingą naudą iš bet kokio alternatyvaus viešųjų lėšų pa- 
naudojimo - lėšų, sutaupytų vietoj brangesnių pasirenkant ne tokias 
brangias baudžiamąsias procedūras. Taip bus net tuo atveju, kai tau- 
pymas yra pačios abstrakčiausios formos, būtent kai sutaupytosios 
lėšos papildo socialinius fondus, prieinamus bendriems tikslams. Ta- 
čiau visuomenė gali taupyti, baudžiamojo proceso preciziškumą au- 
kodama daug konkretesniais būdais, kaip ji, pavyzdžiui, daro, kai 

pripažįsta privilegiją policijai (arba tokioms anksčiau minėtoms or- 
ganizacijoms kaip Nacionalinė žiauraus elgesio su vaikais prevenci- 
jos draugija arba Granados televizija) neteikti informacijos apie in- 
formatorius arba - labiau konvencinėje srityje - jeigu pripažįsta to- 
kią privilegiją daktarui ir jo pacientui, kad medicininė priežiūra būtų 
veiksmingesnė. Teismo proceso preciziškumo aukojimo pateisinimas 
šiais pastaraisiais atvejais yra nė kiek ne menkesniu mastu politine 
nuostata grindžiamas pateisinimas, kaip ir tuomet, kai naudą rep- 
rezentuoja sutaupyti bendri pinigai, kurie gali būti panaudoti greitke- 
liams arba ligoninėms, arba nacionaliniam teatrui. Tačiau sprendimas 
dėl to, kas gauna naudos, - pavyzdžiui, vaikai arba ta visuomenės 
dalis, kuri domisi politika, - yra sprendimo sumažinti preciziškumą 
dalis, o ne - kaip bendru atveju - sprendimas, paliekantis naudos 
paskirstymą tolesnei politinei akcijai. Tačiau ir vėl: kompromisas su 
mūsų įsivaizduojamomis sąlygomis yra nedidelis, jeigu —- kaip yra 
šiuose pavyzdžiuose - klasė, kuri negauna naudos, nėra klasė, pagal 
bendrus socialinius ir ekonominius pagrindus besiskirianti nuo dau- 
gumos, darančios sprendimą. 

Taigi net realiame pasaulyje mažoritariniai sprendimai, kurie fik- 
suoja tam tikrą baudžiamiesiems sprendimams privalomą precizišku- 
mo lygį iki konkrečių teismo procesų, nustatydami įrodymo normas 
ir kitus procedūrinius sprendimus, gali būti kaltinami rimtu neteisin- 
gumu tik tuo atveju, jeigu šie sprendimai diskriminuoja kokią nors 
atskirą tapatybę turinčią grupę vienu ar kitu iš būdų, kuriuos mes ką 
tik nagrinėjome. Kad šiuos sprendimus būtų galima laikyti neteisin- 
gais, neužtenka, kad jie priskirtų vienokią, o ne kitokią vertę įvairių 
rūšių moralinei žalai - kol šis įvertinimas yra nuoseklus ir nešališkas. 

Aprioriniai šios rūšies sprendimai gali demonstruoti specialų dė- 
mesį moralinei žalai ne tik mokėdami didelę kainą už preciziškumą, 
bet taip pat — ir ypač - mokėdami nemažą kainą preciziškumo sąs- 
kaita, kad užkirstų kelią klaidai, kuri lemtų didesnę moralinę žalą 
nei alternatyvi klaida. Tokį rūpestį rodo, pavyzdžiui, norma, anot 
kurios kaltė turi būti įrodyta taip, kad nekeltų pagrįstos abejonės, o 
ne tikimybių svėrimu, taip pat jį rodo tokios normos kaip norma, 

anot kurios kaltinamasis negali būti verčiamas liudyti, kurios sudė- 
tingas pateisinimas numato persvarą kaltinamojo interesų naudai au- 
kojant preciziškumą, taip pat kaltinamojo saugą nuo tam tikrų rūšių 
riktų ir klaidingo įspūdžio, galinčių pakenkti preciziškumui. Tokie 
pavyzdžiai retesni civilinėje teisėje, mat paprastai tariama, jog vie- 
nokia arba priešinga klaida susijusi su vienoda moraline žala. Tačiau 
kai tiesos įrodymo našta gula ant atsakovo pečių, pavyzdžiui, garbės 
ir orumo įžeidimo byloje, po to, kai ieškovas pateikia savo tiesos 
įrodymus, šitai gali reprezentuoti kokį nors kolektyvinį sprendimą, 
jog didesnė moralinė žala yra patirti nekompensuojamą ir neteisingą 
šmeižtą nei būti priverstam mokėti kompensaciją už reputaciją griau- 
načios medžiagos, kuri iš tikrųjų yra teisinga, paskelbimą. 


Moralinės žalos idėja, drauge su tuo faktu, jog bendruomenės 
teisė dokumentuoja jos požiūrį į reliatyvią moralinės žalos svarbą, 
leidžia paaiškinti dvi skirtingas rūšis teisių, kurias, kaip gali būti sa- 
koma, žmonės turi baudžiamosios procedūros atžvilgiu. Pirma, žmo- 
nės turi teisę į tai, kad baudžiamosios procedūros teisingai priskirtų 
svarbą moralinės žalos rizikai. Tam tikromis aplinkybėmis būtų aiš- 
ku, jog ši pirmoji teisė yra pažeista —- kaip būtų, jeigu, pavyzdžiui, 
kokia nors bendruomenė baudžiamąsias bylas spręstų monetos me- 
timo būdu arba neleistų kaltinamajam dalyvauti tame teismo proce- 
se arba turėti advokatą, arba pateikti įrodomąją medžiagą, jeigu jis 
pageidautų, arba jeigu ta bendruomenė, pasirinkdama baudžiamą- 
sias procedūras, naudotų tik paprastus utilitarinius skaičiavimus, kaip 
darė finansiškai efektyvi visuomenė. Kitais, polemiškesniais atvejais 
debatų objektas būtų tai, ar moralinės žalos rizikai buvo korektiškai 
priskirtas svoris, ir nuosaikūs bei jautrūs žmonės nesutartų. Antroji 
teisė, būtent teisė į nuoseklų moralinės žalos svarbos įvertinimą, šio- 
mis aplinkybėmis turi didelę praktinę svarbą. Mat jis įgalina asmenį 
tvirtinti - net tais atvejais, kai korektiškas atsakymas į moralinės ža- 
los problemą yra didžiai kontroversiškas, - jog jis turi teisę į proce- 
dūras, derančias su pačios bendruomenės moralinės žalos vertini- 
mu, įtvirtintu teisėje kaip visumoje. 

Abi šios teisės yra teisės ta griežtąja prasme, kurią identifikavome 
anksčiau, mat kiekviena iš jų veikia kaip koziris grynos naudos ir 
nuostolio balanso, sudarančio paprastą utilitarinį išskaičiavimą atžvil- 
giu. Kai teisės turinys jau nustatytas, bendruomenė turi užtikrinti 
kaltinamiems nusikaltimu bent minimalų apsaugos lygį, saugantį nuo 
neteisingumo rizikos, lygį, kurio reikalauja tas turinys, nors bendroji 
gerovė, dabar suvokiama be jokios nuorodos į moralinę žalą, o vien 
kaip konstituojama grynos naudos ir nuostolio, dėl to nukenčia. Ta- 
čiau bet kuriuo atveju ta teisė yra teisė į apsaugos minimumą, o ne 
teisė į tokią apsaugą, kokią bendruomenė galėtų suteikti, jeigu būtų 
nusiteikusi visiškai paaukoti bendrąją gerovę. Antroji teisė, pavyz- 
džiui, verčia bendruomenę nuosekliai įgyvendinti jos moralinės ža- 
los teoriją, tačiau nereikalauja, kad ji pakeistų tą teoriją kitokia, kuri 
didesnę vertę teikia neteisingos bausmės išvengimui. Taigi šių teisių 
identifikavimas ir paaiškinimas yra pravartus atsakymas į trečiąjį klau- 
simą, nurodytą anksčiau. Šių teisių turinys teikia vidurio poziciją 
tarp visų procedūrinių teisių neigimo ir didžiosios teisės į aukščiau- 
sią preciziškumą pripažinimo. 

Perskyra tarp šių dviejų teisių nėra griežta ir greitai padaroma. 
Mat praktika, kurios reikalauja antroji teisė, - rasti tokį moralinės 
žalos paaiškinimą, kuris yra įtvirtintas substantyvioje ir procedūri- 
nėje baudžiamojoje teisėje kaip visumoje, - nesiduoda apibrėžiama 
tiesiog kaip tekstinio ir istorinio paveldo identifikavimas, nors tai 
yra viena iš užduočių. Ji apima ir tos medžiagos interpretaciją, tai 
reiškia - parinkti su juo derantį pateisinimą, o šis procesas, kaip mė- 
ginau paaiškinti kitur, remiasi - tačiau nesutampa su - nuoroda į 
principus, kurie laikomi nepriklausomai morališkai teisingais.“ 

Šią sąsają tarp nuoseklumo teiginių ir nepriklausomo teisingumo 
teiginių demonstruoja įvairūs Aukščiausiojo teismo mėginimai in- 
terpretuoti Keturioliktosios pataisos deramo proceso klauzulę, kuri 
yra konstituciniai šių teisių namai, bent jau baudžiamojo proceso 
kontekste. Tą klauzulę buvo sakoma saugant, pavyzdžiui, „tuos fun- 
damentalius laisvės ir teisingumo principus, kurie glūdi visų mūsų 
Civilinių ir politinių institucijų pamatuose“ (Hurtado v. California 

110 US 516 (1884)), „aukščiausią orumą civilizuotoje visuomenėje“ 
(Adamson v. California 332 US 45 (1947)), principus, kurie yra „pa- 
matiniai mūsų jurisprudencijos sistemoje“ (Re Oliver 333 US 257 
(1948)), ir, anot paties garsiausio šios klauzulės nusakymo, „teisin- 
gumo princip[us], tiek įsišaknijusius tradicijoje ir mūsų žmonių sąži- 
nėje, kad jiems galima pripažinti fundamentalių statusą“, taigi tokių, 
kuriuos „implicitiškai diktuoja laisvės sąvoka“ (Palko v. Connecticut 
302 US 319 (1937)). Visas šias ištraukas iš konstitucinių sprendimų 
konstitucinės teisės specialistai traktuoja kaip, trumpai tariant, skir- 
tingus tos pačios idėjos išsakymus. 

Vis dėlto istorija vaidins svarbų vaidmenį fiksuojant antrosios tei- 
sės - teisės į procedūros nuoseklumą - turinį, ir kai kuriais atvejais 
negali būti jokio stipresnio argumento tam tikrai institucinei tvarkai 
apginti už argumentą, jog šitaip buvo visada. Sunku įsivaizduoti, pa- 
vyzdžiui, jog baudžiamoji teisė būtinai būtų buvusi visai kitokia ir 
kitais atžvilgiais, jeigu jos praktika nuo seno būtų reikalavusi dešim- 
ties arba keturiolikos, o ne dvylikos prisiekusiųjų, tačiau pirmojo 
pasirinkimo atveju būtų buvę išvengta daugelio bylos peržiūrėjimo 
atvejų, taigi - per amžius sutaupyta nemažai lėšų, o antrasis pasirin- 
kimas atitinkamai būtų buvęs daug brangesnis. Sunku atsispirti pa- 
gundai tarti, jog pasirinktasis skaičius iš esmės buvo atsitiktinis. Ta- 
čiau prisiekusiųjų skaičius akivaizdžiai yra toks svarbus dalykas sau- 
gant kaltinamąjį nuo neteisingumo, kai reikalingas vienbalsis verdiktas 
jį nuteisti, jog bet koks žymus to skaičiaus pakeitimas bylų, kuriose 
skiriama mirties bausmė, atveju arba bylų, gresiančių griežtomis baus- 
mėmis, atveju - tarkime, sumažinant tą skaičių iki šešių - būtų laiky- 
tinas kaltinamojo teisių pažeidimu tiesiog dėl to, kad tai būtų realus 
saugumo lygio nusmukdymas, lygio, nuo seno buvusio centrine bau- 
džiamojo proceso sąlyga. Begalė Aukščiausiojo teismo sprendimų, 
taikančių prieš valstijų sprendimus deramo proceso klauzulę, liudija 
nepriklausomą svarbą to, ką galima suvokti kaip istorijos atsitiktiny- 
bes, kurias teisė į nuoseklumą pavertė konstitucine doktrina, - teisė, 
dabar suvokiama nepriklausomai nuo pirmosios ar pamatinės teisės 
į korektišką moralinės žalos vertinimą. 


POLITINIS TEISĖS PAGRINDAS 133 


Tad antroji teisė veikia kaip savarankiška tradicinė galia, sauganti 
kaltinamąjį nuo moralinės žalos vertinimo pokyčių. Tačiau ji taip pat 
veikia kaip reformos svertas - identifikuodama net ir senas procedū- 
ras kaip klaidas - nenuoseklumo salas, kurių neįmanoma integruoti į 
jokį pateisinimą, priskiriantį tokį neteisingumo faktoriaus klaidingoje 
apkaltoje svarbos lygį, kuris reikalingas paaiškinti visą likusią teisę. Šią 
antrąją, reformuojamąją, funkciją dera traktuoti labai apdairiai, mat ji 
turi gerbti tą faktą, jog baudžiamosios procedūros kaip sistema užtik- 
rina apsaugą - todėl, pavyzdžiui, vienos įrodymo normos galia gali 
būti suprasta neteisingai, jeigu jos veikimas studijuojamas be atodairos 
į kitus tos sistemos aspektus. Jeigu teisė nesuteikia pagrindo, kuris 
įgalintų neturtingus atsakovus reikalauti gynybai svarbaus, brangaus 
tyrimo, šitai galėtų rodyti, jog moralinei neteisingo nuteisimo žalai 
teikiama mažai svorio, jei šios negalimybės efektas nesvarstomas kaip 
dalis sistemos, didelį įrodomąjį svarumą teikiančios teisminiam tyri- 
mui, taip pat kitais būdais saugančios atsakovą. 

Nepaisant to, atremti prieštaravimui, jog tam tikras baudžiamo- 
sios teisės bruožas teikia nenuosekliai žemą vertę neteisingumo išven- 
gimo svarbai, nepakanka atsakyti, kad kitos baudžiamosios procedū- 
ros teisės dalys įkūnija priešingą klaidą. Mat įrodyti reikia ne tai, jog 
klaidos kiekvienoje iš nubrėžtos linijos pusių per ilgą baudžiamųjų by- 
lų sprendimo laiką atšauks viena kitą, o veikiau tai, kad normų siste- 
ma, imant jas visas kartu, kiekvienu iš atvejų kelia ne didesnę riziką 
nei nustatytoji, turint omenyje tuos konkuruojančius teiginius, kurie 
figūruoja toje byloje. Reformuojamoji funkcija (turėčiau pridurti) taip 
pat turi būti jautri momentui, kurį pažymėjome aptardami finansiškai 
efektyvią visuomenę. Vertė, kurią visuomenė teikia moralinei žalai, 
gali būti įtvirtinta kitur jos teisėje ar praktikose, ne jos baudžiamojoje 
procedūroje, ir tuomet ta procedūra galėtų būti nenuosekli likusios 
teisinės ir politinės praktikos atžvilgiu, nepriklausomai nuo bet kokio 
vidinio nenuoseklumo pačių procedūros normų viduje. 

Tačiau tiek kontroliuojamosios, tiek reformuojamosios antrosios 
teisės funkcijų atžvilgiu esama erdvės skeptiniam teiginiui, jog princi- 
pas, kuris leidžia nuosaikiems teisininkams nesutarti, neteikia jokios 

tikros apsaugos. Mat (kaip beveik visokioje teisinėje analizėje) klausi- 
mas, kiek teisė vertina moralinės žalos išvengimą ir kuri iš dviejų kon- 
kuruojančių procedūrų labiausiai priartėja prie to vertinimo standar- 
to, nėra klausimai, numatantys įrodymo galimybę, ir nuostabūs teisi- 
ninkai šiais klausimais nesutars. Nors antroji teisė taikoma nebus tokia 
vidujai kontroversiška kaip pirmoji, ji gali būti beveik tokia pat kont- 
roversiška. Vis dėlto (čia vėl, kaip ir kitur) būtų klaida šį skeptinį teigi- 
nį suprasti kaip neigiantį moralinio ar teisinio principo svarbą arba 
kaip pasiteisinimą dėl nenoro pasitelkti ir ginti kaip įtaigų tam tikrą to 
principo pritaikymą, bet kokiu konkrečiu atveju, kai galime. Mat prak- 
tinė ginčijamo principo svarba nėra kažkas, ką galima nustatyti a prio- 
ri, iki mūsų pačių stropiausių mėginimų suprasti, kokiu mastu tas prin- 
cipas mus atitolina nuo neteisingumo (to, ką mes laikome juo). Ši kvaila 
skepticizmo forma dažniausiai yra išsipildanti pranašystė. 

Ką mes prieiname? Matėme, jog žmonės, įtraukti į baudžiamąjį 
procesą, neturi teisės į kiek įmanoma preciziškesnes procedūras jiems 
inkriminuojamiems kaltinimams tikrinti. Tačiau jie turi kitas dvi tik- 
ras teises: teisę į procedūras, kurios deramai įvertina moralinę žalą 
apskaičiuojant jiems tenkančią neteisingumo riziką; ir su ja susijusią 
ir praktiškai svarbesnę teisę į vienodą traktavimą to įvertinimo atžvil- 
giu. Būtent ši antroji teisė paaiškina Aukščiausiajame teisme nagri- 
nėtas deramo proceso bylas, iš kurių kai kurias paminėjau ir kurias 
netrukus svarstysiu šiek tiek kitokiame kontekste. Tačiau pirma siū- 
lau mūsų išplėtotą baudžiamosios procedūros aiškinimą pritaikyti 
ketvirtam ir penktam iš mano išvardytų klausimų. Šie klausimai ke- 
lia civilinės procedūros problemą ir apima klausimą, ar įrodymo tei- 
sės taikymas civilinėse bylose įgalina atskleisti svarbų defektą ar ply- 
šį bylų sprendimo teorijoje, teigiančioje, jog civilinės bylos turėtų 
būti ir paprastai yra sprendžiamos remiantis principo, o ne politinės 
nuostatos pagrindu. 


Akivaizdu, jog niekas neturi teisės į pačias preciziškiausias, ko- 
kios įmanomos, procedūras, kai nagrinėjamos jo ar jos pretenzijos 
pagal civilinę teisę. Nepaisant to, asmuo, kuriam pareiškiamos pre- 

tenzijos dėl žalos, nulemtos nerūpestingo vairavimo, nors iš tikrųjų 
ne jis sėdėjo už vairo, arba asmuo, kuris negali tinkamai pareikšti 
ieškinio dėl žalos jo reputacijai, nes negali sužinoti asmens, kuris ją 
apšmeižė, vardo, arba asmuo, kuris pralaimi jam palankią sutarties 
bylą, nes informaciją, kuria būtų buvę galima pagrįsti ieškinį, įrody- 
mo normos daro privilegijuotą, patiria neteisingumą, nors morali- 
nės žalos dydis šiais skirtingais atvejais gali skirtis. Taigi civilinės tei- 
sės bylų šalys turi turėti iš principo tas pačias dvi teises, mūsų nusta- 
tytas tų asmenų, kurie kaltinami nusikaltimu, atveju. Jie turi teisę į 
procedūras, pateisinamas teisingo svarbos priskyrimo moralinei ža- 
lai, kurios pavojų kelia tos procedūros, ir su ja susijusią teisę į nuo- 
seklų tos žalos įvertinimą jiems numatytose procedūrose, palyginti 
su procedūromis, taikytomis kitiems kitokiose civilinėse bylose. 
Pirmoji iš šių dviejų teisių yra pamatinė legislatyvinė teisė. Kiek- 
vienas turi teisę į tai, kad legislatūra nustatytų civilines procedūras, 
kurios korektiškai įvertina moralinės žalos riziką ir svarbą, ir ši teisė 
galioja teismų atžvilgiu, kai šios institucijos veikia atvirai legislatyviu 
būdu, kaip, pavyzdžiui, yra tuo atveju, kai Aukščiausiasis teismas 
priima ir paskelbia civilinės procedūros normas nepriklausomai nuo 
bet kokio konkretaus teismo proceso. Antroji yra juridinė teisė. Ki- 
taip tariant, ji galioja teismų kaip bylų sprendimo instancijos atžvil- 
giu. Tai teisė į nuoseklų taikymą tos moralinės žalos teorijos, kuri 
figūruoja geriausiame nusistovėjusios teisinės praktikos pateisinime. 
Jungtinėse Valstijose, kaip sakiau, panaši teisė, galiojanti baudžia- 
muosiuose procesuose, sykiu yra konstitucinė teisė, įgalinama Kons- 
titucijos Penktosios ir Keturioliktosios pataisos deramo proceso klau- 
zulės. Tai reiškia, jog teismai turi pareigą peržiūrėti įstatymų leidy- 
bos aiškiai nustatytas procedūras, kad įsitikintų, ar istorinė moralinės 
žalos teorija, įkūnyta baudžiamosios praktikos tradicijose, yra pa- 
kankamai gerbiama. Kokios nors panašios bendros konstitucinės teisės 
civilinėje pusėje iš pažiūros nesama. Deramo proceso klauzulės buvo 
interpretuojamos kaip reikalaujančios bent jau teisminio nagrinėjimo, 
O tam tikros rūšies civilinių procesų atveju — tokios bylų sprendimo 
formos, kuri gali lemti nuosavybės netektį (nuosavybę suvokiant 

plačiai).“? Tačiau šiaip legislatūra civilinėje pusėje nėra saistoma ko- 
kio nors vertos prisiimti rizikos istorinio įvertinimo pareigos, kai 
priiminėja kokią nors naują įrodymo normą, sukurtą pinigams tau- 
pyti arba turinčią pasiekti kokios nors konkrečios naudos visai vi- 
suomenei. Ją saisto tik vienodos apsaugos klauzulė, taip pat kitos 
nuostatos, turinčios užtikrinti, kad piliečiai būtų traktuojami kaip 
lygūs kiekviename iš šių sprendimų. Kad ir kaip ten būtų, šiame skirs- 
nyje mums rūpi būtent juridinė teisė tot court, visiškai nepriklau- 
somai nuo bet kokios konstitucinės teisės. 

Įžangoje į šią problematiką sakiau, jog tokios bylos kaip D v. 
NSPCC ir Granada kelia svarbią problemą bylų sprendimo teori- 
joms, nes šiose bylose argumentai apie tai, kas ugdo bendrąją gero- 
vę, atrodo atlieką kontroliuojamąjį vaidmenį civiliniuose procesuo- 
se. Šalys nesutaria ne tik dėl rūpimųjų aukščiausiųjų konkrečių tei- 
sių, bet ir dėl teisinių mechanizmų, kurie bus naudojami tam 
galutiniam klausimui spręsti, o įvairių mechanizmų padarinius visai 
visuomenei teisėjai laiko mažų mažiausiai reikšmingais jų sprendi- 
mui tuo procedūriniu klausimu. Ar ši praktika verčia abejoti bendru 
teiginiu (gal net yra neklusni jo išimtis?), jog bylų sprendimas yra 
principo, o ne politinės nuostatos dalykas? 

Turėtume pažymėti, pirma, jog net jeigu procedūriniai klausimai 
būtų sprendžiami kaip aiškūs politinės nuostatos dalykai, šitai nebū- 
tų akivaizdus prieštaravimas teiginiui, jog pamatinis turinio klausi- 
mas yra principo klausimas. Ši išvada kyla iš to fakto, jog mūsų svars- 
tytos finansiškai efektyvios visuomenės praktikos, kalbant apie bau- 
džiamosios teisės sritį, nėra logiškai prieštaringos. Tačiau egzistuotų 
tam tikras moralinis nenuoseklumas, panašus į tą moralinį nenuo- 
seklumą, kurį konstatavome egzistuojant toje visuomenėje. Mat idė- 
ja, jog bylų sprendimas yra principo dalykas - jog asmuo turi teisę 
laimėti bylą, jeigu teisė yra jo pusėje, net jei visa visuomenė dėl to 
patiria nuostolį ir net jeigu teisė, kuria jis remiasi, iš pradžių buvo 
pateisinta remiantis politinės nuostatos pagrindais, - presuponuoja, 
jog mažų mažiausiai šiokia tokia savarankiška svarba yra priskiriama 
moralinei žalai; o jeigu taip yra, tai morališkai nenuoseklu procedū- 

ras, kurios saugo nuo moralinės žalos, palikti utilitariniam išskaičia- 
vimui, kuris tą prielaidą neigia. 

Tačiau šie samprotavimai taip pat rodo, kodėl ta šiurkšti deskrip- 
cija, anot kurios procedūriniai klausimai tokiose kaip D v. NSPCC ir 
Granados bylose yra sprendžiami remiantis politinės nuostatos pa- 
grindais, yra klaidinama. Mat centrinis klausimas, kylantis tokiose 
bylose, yra klausimas, ar bylos šalis, pretenduojanti į tam tikrą pro- 
cedūrinį pranašumą ar lengvatą, turi teisę į ją kaip teisių dalyką dėl 
savo bendrosios teisės į tam tikrą preciziškumo lygį, derantį su mo- 
ralinės žalos teorija, atspindima visoje civilinėje teisėje. Kitaip ta- 
riant, tai antrosios iš mūsų išskirtųjų teisių turinio klausimas. Tai 
paaiškina, kodėl teisėjų apskaičiavimai nėra tokie, kokiais, kaip įsi- 
vaizdavome, baudžiamosios procedūros fiksuojamos finansiškai efek- 
tyvioje visuomenėje (jie tokie būtų, jeigu anas šiurkštus nusakymas 
būtų patenkinamas). Tai, ką daro teisėjai, sprendžiantys sunkiąsias 
įrodymo ir procedūros bylas, nėra tiesiog grynosios žalos, asocijuo- 
jamos su neprecizišku sprendimu, balanso socialinės naudos, gauna- 
mos iš procedūrų ar normų, padidinančių netikslaus sprendimo rizi- 
ką, atžvilgiu nustatymas. Priešingai: kai po ranka jau turime mūsų 
nustatytąsias perskyras, matome, jog šie skaičiavimai yra priimtini 
veikiau tai teisingumo schemai, kuri pripažįsta atskirą procedūrinę 
teisę, mūsų identifikuotą kaip juridinė teisė. 

Teisėjų retorika šį faktą kartais ne mažiau užtemdo nei nušviečia. 
Pavyzdžiui, Rupertas Crossas cituoja štai kokį lordo Edmundo Da- 
vieso pasisakymą D v. NSPCC byloje: 


Kadangi visos įrodomosios medžiagos, svarbios dalyko teismi- 
niam tyrimui, atskleidimas visais atvejais kelia nemažą viešą susi- 
domėjimą, klausimas, į kurį reikia atsakyti, yra būtent tas, ar esa- 
ma aiškaus pagrindimo, jog, nepaisant to, tam tikru konkrečiu 
atveju viešajam interesui būtų geriau pasitarnauta pašalinant ga- 
limybę pateikti tam tikrus įrodymus, nepaisant jų svarbumo. Jei- 
gu, viską pasvėrus, dalykas lieka abejojamas, turėtų būti įsakmiai 
nurodyta paviešinti dalyką."? 

Tai panašu į įprastinio finansinio efektyvumo balanso retoriką, 
kurią nutraukia suinteresuotas reikalavimas vis dėlto atskleisti svar- 
bią informaciją. Tačiau pažvelgus įdėmiau, ji pasirodo beprasmiška, 
jei ją suprantame būtent šitaip. 

Nepaminant prasmingumo negalima manyti, jog visuomenė turi 
„nemažą“ interesą sužinoti konkretaus asmens, melagingai apkalti- 
nusio D žiauriu elgesiu su savo vaikais, tapatybę ar netgi sužinoti 
konkrečią tapatybę visų asmenų, kurie yra apkaltinami pateikę to- 
kius melagingus kaltinimus. Pavyzdžiui, sunku įsivaizduoti kokius nors 
politinius sprendimus, kuriuos visuomenė galėtų padaryti protingiau, 
jeigu disponuotų ta informacija. Galbūt esama ligūstai smalsių žmo- 
nių, kurie pasijustų darbingesni jeigu jie galėtų perskaityti informato- 
riaus vardą ryto bulvarinėje spaudoje. Tačiau nebūtų galima manyti, 
jog šis naudingumo išaugimas nusveria naudos vaikams nuostolį, jeigu 
Draugijos darbui grėstų kokia nors galimybė nukentėti dėl informaci- 
jos išviešinimo, ir vargu ar šis išaugimas pateisintų nusistatymą at- 
skleisti informaciją „abejojamais“ atvejais. Neabejotina tai, jog nuoro- 
dą į visuomenės suinteresuotumą informacija turime suprasti kaip nuo- 
rodą į jos suinteresuotumą tuo, kad būtų įvykdytas teisingumas, o ne į 
jos suinteresuotumą pačia informacija. Tačiau net ši formuluotė būtų 
klaidinama, jeigu ją būtų manoma nurodant aktualų visuomenės rū- 
pestį, kad būtų vykdomas teisingumas civiliniuose procesuose, kokį tą 
rūpestį gali parodyti, pavyzdžiui, sociologinė apklausa. Mat nei ger- 
biamas lordas, nei kas kitas neturi jokios juslės, kuri leistų aiškiai pa- 
justi, kiek visuomenei tai rūpi, - be abejo, kai kuriems šitai rūpi labiau 
nei kitiems, o kai kuriems visiškai nerūpi, - ir nei jis, nei kas nors kitas 
nemanytų, jog mažiau medžiagos teismo procese turėtų būti atskleista 
tais neišvengiamais periodais, kai visai visuomenei tai rūpi mažiau — 
gal dėl to, kad ji yra labiau susikoncentravusi į sezono įvykius, tokius 
kaip beisbolo finalas. 

Nuorodos į visuomenės suinteresuotumą informacijos išviešini- 
mu arba teisingumu yra prasmingos tik kaip užmaskuotos ir klaidi- 
namos nuorodos į individualias teises, t. y. kaip nuorodos į preciziš- 
kumo lygį, į kurį bylos šalys turi teisę, kad galėtų apsiginti tam tikro 


POLITINIS TEISĖS PAGRINDAS 139 


visuomenės intereso - pavyzdžiui, jos suinteresuotumo laisvu infor- 
macijos judėjimu naudingų viešųjų agentūrų ar spaudos kanalais — 
akivaizdoje. Mat visuomenė išties turi paprastą interesą — tos rūšies, 
kurį būtų galima apčiuopti kokia nors utilitarine analize, - kad šios 
institucijos veiktų efektyviai. Šiose bylose keliamas būtent klausi- 
mas, ar bylos šalis turi teisę į tokį preciziškumo lygį, - matuojant 
moralinės žalos rizikos požiūriu, - kuris koziriuotų šiuos šiaip svar- 
bius ir teisėtus socialinius rūpesčius. Tai - principo, o ne politinės 
nuostatos klausimas, nors ir - kaip, viliuosi, aiškiai atskleidžia šioje 
esė gvildenamas svarstymas - įvairiomis prasmėmis ypatingas prin- 
cipo klausimas. 

Pirma, tai klausimas, kuris reikalauja atidos įvairių normų ir prak- 
tikų socialinėms pasekmėms nustatinėjant teisių turinį. Kitur esu pa- 
mėginęs atskirti politinės nuostatos klausimus ir principo klausimus, 
susijusius su pasekmių svarstymu, siekdamas užbėgti už akių nelem- 
tam šių dviejų rūšių socialinių klausimų plakimui į krūvą.?! Tačiau 
pasekmių svarstymas yra neatsiejama skaičiavimų, suteikiančių galią 
svarstomajai teisei - teisei į nuoseklų moralinės žalos svarbos įverti- 
nimą, - dalis. Mat mūsų kalba nesuteikia mums jokio kitokio mato 
gvildenamas tam turiniui tiek detaliai, kad tai būtų pravartu, išsky- 
rus lyginamąjį atžvilgį, t. y. išvardijant socialinės naudos rūšis, kurios 
pateisintų tam tikrą moralinės žalos riziką arba jos nepateisintų. Tai 
1mplikacija to, ką aš labai stengiausi pabrėžti, būtent - jog aptaria- 
moji teisė yra teisė į tai, kad moralinės žalos rizikai būtų priskirta 
tam tikra svarba, o ne teisė į tam tikrą, galimą nepriklausomai apra- 
šyti, visiems atvejams bendrą preciziškumo lygį bylų sprendime. Jei- 
gu tam tikra įrodymo norma net ir nežymiai padidins teismo proce- 
so preciziškumą ir visuomenei nieko nekainuos nei bendrų išlaidų 
atžvilgiu, nei konkrečių konkuruojančių politinių nuostatų atžvil- 
giu, tai teismo nenoras diegti tą normą rodytų, jog neteisingumo 
riziką jis vertina beveik nuliu. Tačiau jeigu norma labai smarkiai pa- 
keltų preciziškumo lygį, bet bendruomenei atsieitų itin brangiai, tai 
vengimas priimti tą normą būtų suderinamas su išties aukštu netei- 
singumo rizikos įvertinimu. 

Ieškovas D v. NSPCC byloje argumentavo, jog jeigu civilinės ne- 
teisybės rizikai būtų suteikta normali galia, tos rizikos pavojus būtų 
svarbesnis negu socialinis nuostolis, kurį gali lemti informatoriaus 
vardo išviešinimas. Nebūta jokio kelio, kuriuo teismas būtų galėjęs 
nuspręsti, ar ji buvo teisi, nesvarstydamas, be vertės, skiriamos ne- 
teisingumo rizikai civilinėse bylose apskritai, - vertės, sugestijuotos 
lordo Edmundo Davieso pastabose apie abejojamas bylas, - taip pat 
ir sudėtingos tos agentūros darbo vertės visuomenės akyse. Tačiau 
būtų klaida daryti išvadą, jog kadangi teismas pastarąjį klausimą svars- 
tė kiek detaliau, problema, su kuria jis susidūrė, buvo politinės nuos- 
tatos, o ne principo problema. 

Antra, gali atrodyti, jog principo žaismas teismo sprendime dėl 
procedūrinių dalykų palieka erdvės teisėjo diskrecijai, taigi tikriems 
politinės nuostatos argumentams — tos rūšies, kurie paprastai yra 
nederami turinio dalykuose. Kai turima reikalo su turinio klausi- 
mais, atsakovo teisės prasideda ten, kur ieškovo teisės liaujasi galio- 
jusios, todėl, kai, pavyzdžiui, nusprendžiama, jog ieškovas neturi teisės 
į kompensaciją už sutarties nutraukimą, darytina išvada, jog atsako- 
vas turi teisę į tai, kad nuostolių kompensacija nebūtų skiriama. Kaip 
esu pamėginęs išaiškinti kitur, tai - ne kokios nors vidinės teisių ir 
pareigų gramatikos logikos implikacija (kaip tik priešingai, nes ta 
gramatika yra trivertė), o veikiau - fakto, jog konkreti teisė yra iš- 
dėstyta tame, ką aš vadinu „dispozicinėmis“ sampratomis, tokiomis 
kaip teisinės atsakomybės, kylančios iš sutarties, samprata, kurių funk- 
cija yra būtent užlopyti plyšį tarp ieškovo teisės nesėkmės ir atsako- 
vo teisės sėkmės."* Tačiau tokia sąsaja tarp šių dviejų teisių negalioja 
procedūros byloje, nes akivaizdu, jog iš fakto, kad, pavyzdžiui, ieš- 
kovas neturi teisės į tai, kad jam būtų leista disponuoti tam tikru 
dokumentu, nekyla išvada, jog atsakovas turi teisę į tai, kad būtų 
neleidžiama panaudoti tą dokumentą. 

Turime pasistengti šio momento nesuprasti klaidingai. Pamatinė 
procesinė teisė civiliniuose procesuose yra teisė į tai, kad neteisingo 
rezultato moralinės žalos rizika būtų įvertinta nuosekliai, kad tai ri- 
zikai nebūtų priskirta mažiau svarbos teismo procedūriniais spren- 

dimais, nei jai priskirta teisėje apskritai. Abi bylos šalys turi tą proce- 
dūrinę teisę, tačiau dauguma atvejų tik viena remsis ta teise, kad 
galėtų pareikalauti tam tikros procedūrinės lengvatos. Tačiau nė vie- 
na iš šalių neturi jokios teisės, saugančios nu0 preciziškesnių, nei rei- 
kalauja ta teisė, procedūrų. Todėl galėtų atrodyti, kad ir tuomet, kai 
jau yra aišku, jog bylos šalis, kovojanti dėl leidimo disponuoti tam 
tikra į;rodomąja medžiaga, neturi jokios teisės į tai, kad ji jai būtų 
prieinama, vis tiek lieka tikras politinės nuostatos klausimas, ar, at- 
sižvelgiant į viską, visuomenė daugiau laimėtų, ar netektų, jei šio 
pobūdžio informaciją būtų leista naudoti. Mat jeigu visuomenė iš 
tokio išviešinimo daugiau laimėtų, tai priežastis paviešinti tą infor- 
maciją turi būti visuomenės interesas, o ne procedūrinės bet kurios 
iš bylos šalių teisės, tad teisinga sakyti, jog priežastis įgalinti tokį 
priėjimą turi būti politinė nuostata, o ne principas. 

Tačiau iš ankstesnės diskusijos turėtų būti aišku, jog ši argumenta- 
cijos linija yra klaidinga. Anot šios argumentacijos, procedūrinė teisė 
yra teisė į fiksuotą preciziškumo lygį, o ne teisė į tam tikrą svarumą, 
priskirtiną neteisingumo ir moralinės žalos rizikai. Jeigu ta teisė būtų 
teisė į tam tikrą preciziškumo lygį, tai teismo sprendimas, kaip taria 
šis argumentas, būtų priimtas dviem žingsniais: pirmąjį sudarytų prin- 
cipo sprendinys, klausiant, ar reikiamas preciziškumo lygis būtų pa- 
siektas — apriorinės tikimybės požiūriu - net jeigu nebūtų leista nau- 
doti rūpimosios įrodomosios medžiagos; o antrasis žingsnis —- politi- 
nės nuostatos sprendinys, klausiant, ar - jeigu tas lygis būtų pasiektas — 
pašalinti tos medžiagos panaudojimo galimybę. Tačiau kadangi šis 
sprendimas - tai sprendimas, ar moralinės žalos rizika buvo deramai 
pasverta, šie du žingsniai susilieja į vieną. Mat jeigu „politinės nuosta- 
tos“ išskaičiavimai rodo, jog visuomenė iš tokių įrodymų galimybės 
pašalinimo arba iš normos, pašalinančios tokius kaip šie įrodymus, 
neturės naudos, tai sprendimas nepaisant to vis tiek pašalinti tų įrody- 
mų galimybę visai nerodytų rūpesčio dėl moralinės žalos rizikos ir 
akivaizdžiai pažeistų bylos šalies, siekiančios turėti galimybę panau- 
doti tą įrodomąją medžiagą, procedūrinę teisę. Taigi, nors priežastys 
skiriasi, instrumentiniai ir pasekmių apskaičiavimai, susiję su proce- 

dūriniais sprendimais, yra lygiai taip pat visiškai neatsiejami nuo prin- 
cipo argumentų kaip ir tuomet, kai tokie apskaičiavimai iškyla konk- 
rečiuose sprendimuose. Pasekmės figūruoja ne sprendžiant, ar leisti 
naudoti tam tikrus įrodymus, į kuriuos nė viena iš šalių neturi teisės, o 
sprendžiant, ar viena iš šalių turi teisę naudoti tuos įrodymus. 

Apeliacinio teismo sprendimas Granados byloje, nors ir įmant- 
rus, pakankamai gerai iliustruoja principinį apie pasekmes kalban- 
čių procedūros argumentų pobūdį, tačiau šį atvejį komplikuoja tai, 
jog Britų plienas ieškinį dėl informacijos, kurios norėjo, pareiškė 
atskiru aktu, remdamasis Norwich Pharmacal bylos medžiaga, o ne 
platesnės nepriklausomos akcijos prieš televizijos kompaniją metu. 
Apeliacinis teismas nutarė, jog Britų plienas „iš principo“ neturėjo 
teisės į tą informaciją, nes pavojų, jog tai informacijai esant nepriei- 
namai, jis patirs neteisybę, nusvėrė visuomenės suinteresuotumas lais- 
vu informacijos judėjimu, kuris, kaip manė Teismas, būtų tam tikru 
mastu apribotas, jeigu potencialūs informatoriai žinotų, kad jų var- 
dai galėtų būti atskleisti teisminio proceso metu. Tai nebuvo tiesiog 
finansinė sąnaudų ir naudos analizė, nes potencialių ieškovų, kurių 
pozicija tokia kaip Britų plieno, interesų svarumą ji įvertino daug 
aukščiau negu šiuos interesus įvertintų tokia analizė. Ji šiuos intere- 
sus identifikavo kaip interesus išvengti moralinės žalos. Vis dėlto 
Teismas nutarė, jog šiuos interesus, deramai pasvėrus, nusveria vi- 
suomenės suinteresuotumas gauti informaciją. Tačiau tuomet pridū- 
rė, jog konkrečiomis šio atvejo aplinkybėmis, atsižvelgiant į nevisiš- 
kai pavyzdingą Granados elgesį, viešajam interesui nebūtų gerai pa- 
sitarnauta ginant informatoriaus konfidencialumą. (Sunku suprasti, 
kaip Granados elgesys sugriovė jos visuomenei perduodamų žinių 
vertę, tačiau Teismas vis vien turėjo daryti tokią prielaidą, jeigu no- 
rėjo, kad jo sprendimas būtų racionalus.) Tačiau tokiu atveju netei- 
singumo grėsmė Britų plienui nebuvo, atsižvelgiant į ypatingus by- 
los faktus, nusverta viešojo intereso. Taigi informacijos išviešinimo 
nereikalavimas būtų pažeidęs tos kompanijos teisę į deramą rūpini- 
mąsi neteisingumo grėsme jai. 

Šeštas ir paskutinis klausimas iš tų, kuriuos išskyriau, klausia, ar 
piliečiai gali turėti kokių nors procedūrinių teisių dalyvauti tame, 
kas akivaizdžiai yra politinės nuostatos sprendimai (šalia jų teisės 
dalyvauti valdžios, sprendžiančios šiuos klausimus, rinkimuose tuo 
būdu, kuriuo dalyvauja visi piliečiai), nes šie sprendimai kokiu nors 
būdu turi tam tikrų padarinių būtent jiems. Šį klausimą suponuoja, 
kaip sakiau, Busbell bylos sprendimas Lordų rūmuose, kuris skelbė, 
jog nors prieš priimdama sprendimą tiesti greitkelį tam tikroje vie- 
tovėje, pagal nacionalinę schemą, valdžia privalo surengti klausy- 
mus, tie klausymai neprivalo apimti jokios vietinių gyventojų atlie- 
kamos kryžminės apklausos, turinčios leisti atsakyti į klausimą, ar 
tam tikros žinybos bendrosios prielaidos apie transporto srautą šaly- 
je yra teisingos. Lordas Diplockas pačioje mąsliausioje iš lordų kal- 
bų, sakė, jog tai, ar teisingumas reikalauja tokios kryžminės apklau- 
sos galimybės, priklauso nuo „visų tų aplinkybių“, kurios apima kaip 
„patį svarbiausią dalyką paties inspektoriaus pažiūras į tai, ar tiki- 
mybė, jog kryžminė apklausa įgalins jį parengti pranešimą, kuris bus 
pravartesnis ministrui priimant sprendimą nei būtų šiaip, yra pakan- 
kamai didelė, kad pateisintų bet kokias išlaidas ir diskomfortą ki- 
toms šalims, susijusioms su tyrimu, išlaidas ir diskomfortą, kuriuos 
lemtų bet koks to nulemtas to tyrimo pratęsimas“. Ši kalba daro 
prielaidą, jog žmonės, konkrečiai paliečiami greitkelį numatančio 
sprendimo, neturi jokių teisių į jokią konkrečią procedūrą rengiant 
kokius nors klausymus, be to, ką tam tikras įstatymas galėtų būti 
detaliai numatęs, todėl sprendimas, kokias procedūras užtikrinti, yra 
vien tik sąnaudų ir naudos politinių sumetimų - mūsų įsivaizduotos 
finansiškai efektyvios visuomenės stiliaus - reikalas. 

Ankstesnių šios esė skirsnių argumentacija nesugestijuoja jokios 
ydos lordo Diplocko aiškinime - jeigu mes nemanome, jog jei val- 
džia neišmintingai nutiesia greitkelį dėl to, kad remiasi netiksliomis 
eismo srautų prognozėmis, ji įvykdo neteisingumo aktą atžvilgiu tų, 
kurie dėl to greitkelio patirs diskomfortą. Ar neišmintingas greitke- 
lio nutiesimas yra neteisingumo aktas? Manau, jog niekas neturi tei- 
sės į tai, kad greitkelis nebūtų nutiestas - ta griežta prasme, jog būtų 

neteisinga jį tiesti, net jeigu tai daryti būtų išmintinga politinė nuos- 
tata. Tačiau tarkime, kad mes sakome, jog kadangi sąmoningas spren- 
dimas tiesti greitkelį, sprendimas, kurį žinoma esant nepateisinamą 
remiantis utilitariniais pagrindais, yra neteisingumo aktas ir padaro 
moralinę žalą kiekvienam, kuris dėl jo ko nors netenka, klaidingas 
sprendimas tiesti greitkelį, kurio negalima pateisinti remiantis utili- 
tariniais pagrindais, taip pat yra neteisingumo aktas, nors ir ne tokio 
rimto neteisingumo. Šį argumentą galima būtų paremti kokio nors 
teiginio analogija, jog klaidingas nekalto žmogaus apkaltinimas yra 
neteisingumo aktas, tačiau ne toks rimtas kaip tyčinis neteisingas nu- 
teisimas. Tačiau toks palyginimas yra nevalidus, nes beprasmiška sa- 
kyti, jog žmonės turi teisę į tai, ką jiems suteikia tikslus utilitarinis 
išskaičiavimas, bent jau ta prasme, kuria mes galime pasakyti, jog žmo- 
nės turi teisę nebūti baudžiami už nusikaltimą, kurio jie nepadarė. 
Tačiau dabar svarstomos argumentacijos klaida yra gilesnė nei 
šitai, nes ji subliūkšta, net jeigu mes tariame, jog kai valdžia padaro 
klaidą savo politinės nuostatos išskaičiavimuose, ji tuo pažeidžia kiek- 
vieno piliečio teises. Lordas Diplockas taria, jog net jeigu dėl tam 
tikro sprendimo dėl greitkelio visuomenė bendru mastu pralaimėtų, 
jai vis tiek gali būti naudingos procedūros, susijusios su didesne to- 
kios klaidos rizika negu kitos, brangesnės procedūros. Viskas priklau- 
so nuo to, ar išaugusią procedūrų kainą, mokamą, pavyzdžiui, už 
galimybę bet kurį nacionalinės programos punktą patikrinti vietiniu 
lygmeniu, atperka nauda, sukuriama tos programos patobulinimų, — 
nauda, kuri būtų aprioriškai tikėtina. Jeigu neatperka, tai faktas, — 
matomas tik post factum, - jog brangesnė procedūra iš tikrųjų būtų 
produkavusi geresnę programą, nesugestijuoja, jog tos procedūros 
nevykdymas atėmė iš piliečių tai, ką rekomenduotų nauda. Priešin- 
gai, geriausias sprendinys dėl apriorinės naudos tuomet rekomen- 
duotų pigesnę procedūrą, susijusią su didesniu prastesnės progra- 
mos pavojumi, o ne brangesnę procedūrą, kuri padidintų geresnės 
programos šansus. Tokiu atveju sprendimas neleisti kryžminės ap- 
klausos, pagal dabar svarstomą hipotezę, suteikė piliečiams tai, į ką 
jie turėjo teisę: sprendimą, kuris maksimizavo vidutinę numatomą 

naudą. Taigi tai ne klaidingas pažeidimas jų tariamos teisės į tai, ką 
rekomenduotų nauda, nors jo rezultatas ir buvo greitkelio nutiesi- 
mas, kurį nauda smerktų. Žinoma, sprendimas, ar brangesnės pro- 
cedūros bus vertos tos kainos, pats yra politinės nuostatos sprendi- 
mas. Tačiau faktas, jog skaičiai Raudonojoje knygoje buvo iš tikrųjų 
neteisingi, neįrodo, net žvelgiant post factum, jog brangesnės proce- 
dūros būtų buvusios geresnės. Lordo Diplocko mintis yra būtent ta, 
jog antrinis politinės nuostatos sprendimas turėtų būti priimamas 
valdžios, per šią administracinę žinybą, o ne teismų. 

Tačiau padarytume šiurkščią klaidą, jei iš šios minties išvestume 
išvadą, jog sprendimas dėl to, kokių procedūrų administracinės ži- 
nybos turėtų laikytis, visuomet arba būtinai yra antrinis politinės 
nuostatos sprendimas, kurio neturi daryti teismai. Kontroversiškoje 
byloje Matbews v. Eldridge (424 US 319 (1976)) Aukščiausiasis teis- 
mas buvo paprašytas nuspręsti, ar Jungtinių Valstijų vyriausybė galė- 
tų panaikinti asmens socialinės apsaugos garantijas, nesikreipdama 
dėl aplinkybių ištyrimo, ir šiuo veiksmu nenusižengti deramo proce- 
so klauzulei. Teismas pasakė, jog sprendimas, ar reikalingas aplinky- 
bių tyrimas, priklauso nuo trijų faktorių: 


pirma, privataus intereso, kuriam valdžios veiksmai turės padari- 
nių; antra, šiam interesui padaromos klaidingos skriaudos proce- 
dūriniu lygmeniu ir papildomų arba vietoj įprastinių naudojamų 
procedūrinių saugiklių tikėtinos vertės - jei tokia iš viso pripažįs- 
tama; ir galiausiai - nuo valdžios intereso, susijusio pirmiausiai 
su tam tikra konkrečia jos funkcija bei fiskalinės ir administraci- 
nės atsakomybės našta, kurią implikuotų papildomas ar pakeis- 
tas procedūrinis reikalavimas. 


Teismas pažymėjo - šio trečio faktoriaus atžvilgiu, - jog pinigai 
bet kokioms papildomoms išlaidoms, kurias žinyba būtų priversta 
padaryti, jeigu deramo proceso klauzulė būtų interpretuojama kaip 
reikalaujanti aplinkybių tyrimo, kai panaikinamos socialinės garan- 
tijos, būtų imami iš fondų, skirtų ir kitiems pretenduojantiesiems į 

socialines garantijas. Jis nusprendė, - pagal kriterijus, kuriuos pats 
pasiūlė, - kad Konstitucija nereikalauja svarstymų prieš panaikinant 
kieno nors socialinio saugumo garantijas. 

Nors sunku pasakyti, remiantis vien teisėjų retorika, ar tam tik- 
ras testas sumanytas kaip paprastas sąnaudų ir naudos apskaičiavi- 
mas utilitariniu stiliumi, ar ne (kaip įsitikinome pirma nagrinėdami 
lordo Edmundo Davieso kalbą D v. NSPCC byloje), Aukščiausiojo 
teismo kalba čia panaši veikiau į lordo Diplocko kalbą Busbell bylo- 
je. Ir teisiniai komentatoriai ją interpretavo kaip reikalaujančią pa- 
prastos utilitarinės analizės.'* Jeigu ši interpretacija teisinga, Teismas 
padarė rimtą klaidą tardamas, jog jo naudojamas kriterijus yra krite- 
rijus, kurio reikalauja Konstitucija. Mat kai Kongresas apibrėžia, kas 
turi teisę į socialinio saugumo garantijas, žmonės, kuriuos įvardija 
Kongresas, turi teisę į tas lengvatas. Iš to kyla išvada, jog žaloje, pa- 
daromoje šiems žmonėms, kai iš jų yra klaidingai atimamos jų ga- 
rantijos, esama neteisingumo faktoriaus, kurio neįmanoma suvokti 
jokiu utilitariniu apskaičiavimu, net sudėtingu, kuris numato bran- 
gių procedūrų apriorinės vertės klausimą. Šitai sudaro svarbų skirtu- 
mą tarp Busbell ir Matbews bylų. Niekas neturi teisės į tai, kad greit- 
kelis nebūtų tiesiamas ten, kur jis sužalos vietovaizdį, tačiau žmonės 
tikrai turi teisę į garantijas, kurias Kongresas (išmintingai ar ne) jiems 
numato. Taigi pastarosios bylos aplinkybėmis bet koks administraci- 
nis sprendinys kelia moralinės, ne tik grynos žalos riziką, riziką, ku- 
rios nėra pirmosios bylos aplinkybėmis, ir nauda kaip matas nedera 
vienu, tačiau ne kitu atveju. 

Aš nenoriu pasakyti, jog Teismo sprendimas Matbews byloje bū- 
tinai buvo neteisingas. Mat čia nesusiduriame - ne daugiau nei bau- 
džiamosios procedūros byloje - su griežtu pasirinkimu: arba iš viso 
nepripažinti jokios procedūrinės teisės, arba pripažinti teisę į tam 
tikrą procedūrą bet kokia kaina. Administracinio proceso dalyviai 
turi tas pačias bendras procedūrines teises, kurias į teismą atsineša 
visi besibylinėjantieji, nes šios teisės yra visų pirma politinės teisės. 
Žmonės turi teisę į tai, kad būtų paisoma neteisingumo faktoriaus 
bet kokiame sprendime, kuris atima iš jų tai, į ką jie turi teisę, ir kad 

jam būtų teikiamas deramas svoris bet kokiose procedūrose, sukur- 
tose patikrinti jų esmines teises. Tačiau iš šito automatiškai nekyla 
nei išvada, jog jie turi teisę, nei ta, jog jie neturi teisės į bet kokio 
konkretaus masto ir struktūros teisminį nagrinėjimą. Šitai priklauso 
nuo įvairių veiksnių, iš kurių pažymėtini tie, kuriuos Teismas pa- 
minėjo Matbews byloje. Teismas buvo neteisus ne dėl to, kad tuos 
faktorius manė esant svarbius, bet dėl to, kad tarė, jog pareiškėjui 
skirtoje svarstyklių pusėje buvo tik grynoji žala, kurią jis patirtų, 
jeigu jo įmokos būtų nusavintos, - jeigu šitai yra korektiška interp- 
retacija to, ką pasakė Teismas. Pareiškėjui skirta svarstyklių pusė 
turi deramai atspindėti moralinės žalos rizikos svorį, nors visiškai 
įmanoma, jog balansas vis vien galiausiai bus nepalankus išsamiam 
teisminiam nagrinėjimui. 

Kadangi klausimas, pateiktas teismui tokioje byloje kaip Matbews, 
yra principo klausimas, reikalaujantis sprendinio apie tai, ar teisė į 
nuoseklų moralinės žalos rizikos įvertinimą buvo patenkinta, tai yra 
tinkamas klausimas bylų sprendimui, ir Teismas pasielgs blogai, jei 
paprasčiausiai paklus žinybos sprendiniui tuo klausimu, nors jis gali 
paklusti, atiduodamas duoklę ekspertiniam žinojimui, žinybos spren- 
diniui apie logiškai išplaukiančius to klausimo komponentus. Ir vėl: 
šituo Matbews byla skiriasi nuo Busbell. Pastarojoje byloje procedū- 
ros klausimas pats buvo integruotas, su kitais klausimais, įprastinia- 
me politinės nuostatos sprendinyje, kuriame teisių turėjimo klausi- 
mas nebuvo išskirtas. Bendra institucinė schema, priskirianti politi- 
nės nuostatos klausimus vykdomosios valdžios atstovams, o ne 
teismams, procedūros klausimą priskiria žinybai. Matbews byloje ke- 
liamas atskiras principo klausimas, ir teismai negali šiuo klausimu 
kam nors paklusti, nepamindami savo pareigos pasakyti, kokios yra 
žmonių konstitucinės teisės. 

Tačiau dabar turime paklausti, ar esama kokių nors kitų argu- 
mentų, — be konkretaus neteisingumo rizikos, kuri šioje esė buvo 
mūsų pagrindinis dėmesio objektas, - ginančių brangias procedūras, 
kurių reikalautina iš administracinių žinybų ar kitų instancijų. Savo 
naujame ir svarbiame traktate apie konstitucinę teisę Laurence'as 

"Tribe'as siūlo atskirti du skirtingus Konstitucijos deramo proceso rei- 
kalavimus remiantis principo pagrindu tokiose bylose kaip Matbews. 
Jis sako, jog šie reikalavimai galėtų būti suprantami instrumentiškai, 
kaip nustatantys procedūras, pateisinamas dėl to, kad jos padidina 
grindžiamųjų konkrečių sprendinių preciziškumą, arba kaip savaime 
vertingi, kaip tai, į ką žmonės turi teisę, kai valdžia veikia tokiu bū- 
du, kuris tuos žmones išskiria, turi teisę nepriklausomai nuo jokio 
efekto, kurį ta procedūra gali turėti galutiniam rezultatui. Pastaroji 
interpretacija taria, pasak jo, jog tiek 


teisė būti išklausytam, tiek teisė gauti paaiškinimą yra analitiškai 
skirtingos nuo teisės užsitikrinti kitokį rezultatą; šios teisės išsa- 
kyti poziciją išreiškia elementarią idėją, jog būti asmeniu, o ne 
daiktu, reiškia tai, kad su jumis bent jau bus tariamasi apie tai, 
kas jūsų atžvilgiu daroma ... Mat kai valdžia veikia tokiu būdu, 
kuris išskiria identifikuoti galimus individus, - būdu, kuris, tikėti- 
na, remiasi išankstinėmis prielaidomis apie tam tikrus asmenis, - ji 
skatina ypatingą susirūpinimą dėl to, kad su jumis būtų asmeniš- 
kai kalbama apie sprendimą, o ne paprasčiausiai sprendžiamas 
jūsų likimas.?“ 


Tribe'as pažymi, jog faktiniai Teismo sprendimai atrodo labiau 
derą su pirmąja iš jo dviejų deramo proceso reikalavimo interpreta- 
cijų nei su antrąja, ir daro prielaidą, jog taip yra galbūt dėl to, kad 
Teismas nekreipė dėmesio į šią perskyrą. 

Ši analizė yra nepaneigiamai įdomi. Tačiau nuoroda į „ypatingą“ 
rūpestį reikalauja šiek tiek dėmesio. Ji negali reikšti, jog tiesiog at- 
kreipiamas dėmesys į grynosios žalos aspektą, kuris galėtų būti ne- 
pastebėtas. Mat nors gal ir galima laikyti psichologiniu faktu tai, jog 
apskritai žmones nepriimtinas sprendimas labiau jaudina tuomet, kai 
jis yra priimamas anonimiškai, jiems patiems nedalyvaujant, tačiau 
šios rūšies žala figūruoja bet kokiame gerame utilitariniame išskai- 
čiavime ir tai ne priežastis, dėl kurios sprendimas, ar reikalingas teis- 
minis svarstymas, neturėtų būti grindžiamas tokiu išskaičiavimu. Kad 

ir kaip ten būtų, abejotina, ar šios rūšies grynoji žala nusvertų nuos- 
tolį, patirsimą kitų pretenduojančiųjų į socialines garantijas arba ki- 
tų recipientų, turinčių naudos iš federalinių gerovės programų, ku- 
riems galiausiai ir teks brangaus teisminio nagrinėjimo išlaidų našta. 

Taigi „ypatingo rūpesčio“ objektas turi būti kokios nors morali- 
nės žalos faktas arba rizika, ne tik ypatinga grynosios žalos rūšis. 
Tačiau tai negali būti tik konkretaus neteisingumo rizika, nes šią žalą 
numato instrumentinė procedūrinių reikalavimų interpretacija. Sa- 
vaiminės vertės interpretacija nurodo kitokią moralinės žalos formą. 
Tačiau kokią? Kalba apie tai, jog su žmonėmis reikia tartis, užuot už 
juos tvarkius jų gyvenimą, ir apie jų kaip žmonių, o ne kaip daiktų 
traktavimą čia menkai gelbsti, kitaip nei paprastai politinėje teorijo- 
je. Mat tai nepaaiškina, kodėl neabejojama anonimiškų sprendimų 
žala nėra tik grynoji žala, o teiginiai apie tai, koks traktavimas asme- 
nį traktuoja kaip asmenį, geriausiu atveju yra argumentų išvados, o 
ne prielaidos. Taip pat nuoroda į tą faktą, jog sprendimas liečia konk- 
rečius individus, o ne dideles žmonių grupes, menkai gelbsti. Mes 
turime žinoti, kodėl tai ne tas pat. Vienintelė prielaida šiuose frag- 
mentuose yra ta, jog sprendimas dėl nedaugelio žmonių, „tikėtina, 
remsis išankstinėmis prielaidomis apie tam tikrus asmenis“. Tačiau 
šitai mus sugrąžina prie preciziškumo problemos, nes teigiama, jog 
asmuo patiria moralinę žalą arba jos nepatiria, kai yra laikomas tu- 
rinčiu arba neturinčiu tam tikras negalias arba savybes, ir šitai, nepa- 
teikiant jokių tolesnių argumentų, gali būti suprantama kaip morali- 
nė žala, tik jeigu tai yra neteisinga. 

Taigi norint pagrįsti moralinės žalos atskyrimą nuo neprecizišku- 
mo, reikia įdėti daugiau darbo. Gal Tribe'as tenori pasakyti, jog dera- 
mo konstitucinio proceso reikalavimai yra pateisinami, nes netikslūs 
administraciniai sprendimai produkuoja moralinę žalą, greta gryno- 
sios žalos, o tokiu atveju jo mintis nereikalauja perskyros tarp instru- 
mentinių ir savaime vertingų deramo proceso aspektų — veikiau ji rei- 
kalauja perskyros instrumentinio aspekto viduje, perskyros, kuri at- 
kreipia dėmesį į saugos nuo tos rūšies moralinės žalos, kurios 
nesučiuopia sąnaudų ir naudos utilitariniai išskaičiavimai, svarbą. 

Tačiau mes bent jau galime nujausti, jog procedūriniai klausimai 
klausia apie kažką daugiau nei net ir tos rūšies moralinė žala. Tarki- 
me, jog kas nors yra nubaudžiamas už nusikaltimą, kurį - esame 
absoliučiai tikri - jis įvykdė, tačiau visiškai be jokio teismo. Mes jau- 
čiame, kad jis patyrė neteisingumą, tačiau, manau, būtų dirbtina tar- 
ti, jog šitai susiję su rizika, jog jis bus nuteistas be kaltės. Juk mes 
esame tikri, kad tokios rizikos šiuo atveju visiškai nėra. Mūsų netei- 
singumo jausmas čia be abejonės sietinas su idėja, jog žmonės turi 
būti išklausyti, prieš visuomenei oficialiai padarant tam tikras išva- 
das apie juos. Tačiau tos išvados turi kaip nors juos diskredituoti. 
Gal ne per stipru pasakyti, jog tai turi būti kokia nors moralinė diskre- 
ditacija, moralės terminą čia vartojant platesniąja iš dviejų prasmių, 
kurias pravarčiai išskyrė Johnas Mackie.'* Tai paaiškintų pilietinių 
teisių atėmimo idėją ir jos įkvėptus įstatymų projektus, t. y. įstaty- 
mus, kurie yra nekonstituciniai dėl to, kad yra legislatyvinis, o ne 
teisminis įvardytųjų individų ar grupių kaltės apibrėžimas. 

Klausimas, kokia moralinė žala, skirtinga nuo konkrečios netei- 
sybės rizikos, įžvelgtina šiame kaltės ex parte apibrėžime, kuris ne- 
numato jokio vaidmens smerkiamajam individui, lieka atviras. Tai 
pernelyg platus klausimas, kad čia galėtume pradėti jį gvildenti. Vis 
dėlto akivaizdu, jog tos rūšies svarstymuose dėl greitkelio, kurie fi- 
gūravo Busbell byloje, nekeliamas joks kokios nors tokio pobūdžio 
moralinės žalos klausimas. Daugiau erdvės ginčui gali suteikti spren- 
dimas panaikinti socialinės saugos garantijas atveju, tačiau tai ne- 
abejotinai turi priklausyti nuo pagrindo, kuriuo remiamasi ar kuris 
yra netiesiogiai siūlomas priimant sprendimą panaikinti tas garanti- 
jas, pobūdžio. 

4. Pilietinis nepaklusnumas ir protestas 
prieš branduolinį ginklavimąsi 


Toliau pateikiamas pilietinio nepaklusnumo aptarimas buvo pareng- 
tas šiai temai skirtai konferencijai, kurią Bonoje organizavo Vokieti- 
jos socialdemokratų partija. Idėja yra nauja daugumai vokiškų audi- 
torijų. Jie žino, jog pilietinis nepaklusnumas buvo intensyviai anali- 
zuojamas toje tradicijoje, kurią jie vadina anglų ir amerikiečių 
tradicija; todėl aš buvau paprašytas nusakyti šios diskusijos specifiką 
Britanijoje ir Jungtinėse Valstijose. Iš tiesų šios idėjos istorija tose 
dviejose kultūrose yra kiek skirtinga. Jungtinės Valstijos išgyveno 
ilgą politinio skaldymosi procesą, kuris legalumo dilemas padarė ypač 
opias. Pirmas dalykas, produkavęs filosofinę literatūrą ir nacionali- 
nius debatus apie tai, buvo vergovė. Prieš Amerikos pilietinį karą Kong- 
resas išleido Vergų bėglių aktą, kuriuo buvo kriminalizuota šiauriečių 
pagalba pabėgusiems vergams, šiems vengiant vergų gaudytojų; dau- 
gelis žmonių pažeidinėjo tą įstatymą, nes sąžinė jiems neleido jam pa- 
klusti. Kitas dalykas, generavęs antrą ir kiek kitokią paklusnumo kri- 
zę, buvo religinės sektos. Pavyzdžiui, Jehovos liudytojams jų tikėjimas 
draudžia sveikinti vėliavą, o daugelio valstijų įstatymai reikalavo iš 
moksleivių kiekvienos dienos pradžioje pasveikinti Amerikos vėliavą. 
Jehovos liudytojų atsisakymas paklusti šiam įstatymui išprovokavo kai 
kuriuos iš pačių svarbiausių Aukščiausiojo teismo sprendimų mūsų 
Konstitucijos istorijoje, tačiau iš pradžių sektos narių veiksmai buvo 
suprantami ir vertinami kaip pilietinio nepaklusnumo aktai. 


* Pastaba. Ši esė parengta pranešimo, perskaityto konferencijoje pilietinio nepaklu- 
simo tema, kurią 1983 m. rugsėjo mėn. Bonoje surengė Jūrgenas Habermasas, 
globojant Vokietijos socialdemokratų partijai, pagrindu. O Ronald Dworkin. 

Europiečiams, be abejo, žinomi ne tokie seni nepaklusnumo at- 
vejai Jungtinėse Valstijose. Martinas Lutheris Kingas Jaunesnysis su- 
silaukė pagarbos visame pasaulyje. Jis vadovavo nepaklusnumo kam- 
panijai, nukreiptai prieš Jimo Crow įstatymus, kurie institucionali- 
zavo rasisistines vergvaldiškas kategorijas praėjus šimtui metų po to, 
kai buvo laimėtas Pilietinis karas. Šis pilietinių teisių sąjūdis įsiliejo į 
didelę protesto prieš Amerikos įsitraukimą į Vietnamo karą bangą ir 
su ja susiliejo. Karas išprovokavo kai kuriuos iš pačių aštriausių pi- 
lietinio nepaklusnumo epizodų amerikiečių istorijoje ir didžiąją dalį 
pačios įdomiausios filosofinės literatūros šia tema. 

Angliškoji pilietinio nepaklusnumo mūsų dienomis istorija yra 
plonesnė. Į galvą ateina Bertrand'o Russello, įkalinto dėl pacifizmo, 
atvejis, dar — sufražistės ir ankstyvasis darbininkų judėjimas. Tačiau 
šie fenomenai nepaskatino jokių pastovių nacionalinių debatų apie 
pilietinio nepaklusnumo principus; kad ir kaip ten būtų, debatai apie 
principus yra ne tokie įprasti, ne taip dera su britų gyvenimu ir poli- 
tika. Tačiau kaip tik dabar Britanija, drauge su kitomis Vakarų Euro- 
pos šalimis, taip pat Jungtinėmis Valstijomis išgyvena naują pilieti- 
nio nepaklusnumo situaciją, susijusią su karštai ginčijamu ir baimę 
keliančiu klausimu, ar Europoje turėtų būti dislokuoti Amerikos bran- 
duoliniai ginklai. 

Didžioji dalis mano ką tik suminėtos filosofinės literatūros, atrodo, 
paviršutiniškai žvelgiant, perdėm terminologinė. Politikos filosofai sky- 
rė tikrai nemažai dėmesio pilietinio nepaklusnumo apibrėžimui, klau- 
simui, kuo jis skiriasi nuo kitų rūšių politiškai motyvuotos nusikalsta- 
mos veikos. Tačiau šie pratimai yra terminologiniai tik paviršiuje. Jie 
siekia atskleisti įvairių rūšių aktų įvairių rūšių situacijose moralinės 
kokybės skirtumus. Perskyros čia yra esminės svarbos dalykas; jų ne- 
sužiūrėsime praktinių sprendimų ir vertinimų įkarštyje, jeigu jos nėra 
įrėžtos teorijoje, per kurios akinius mes regime politinį pasaulį. 

Pilietinis nepaklusnumas, kad ir kokias tolimesnes perskyras ga- 
lėtume būti linkę padaryti šios bendros kategorijos viduje, labai ski- 
riasi nuo įprastinės nusikalstamos veikos, motyvuojamos savanau- 
diškumo arba pykčio, arba žiaurumo, arba pamišimo. Taip pat jis 

skiriasi — šito nepastebėti yra lengviau — nuo pilietinio karo, kuris 
kyla tam tikroje teritorijoje, kai viena grupė kvestionuoja valdžios 
arba tam tikrų politinės bendruomenės dimensijų legitimumą. Pilie- 
tinis nepaklusnumas yra elgsena žmonių, kurie valdžios autoriteto 
nekvestionuoja tokiu fundamentaliu būdu. Jie savęs nelaiko - ir ne- 
reikaluja, kad kiti juos laikytų, — siekiančiais kokio nors pamatinio 
lūžio ar konstitucinės reorganizacijos. Jie pripažįsta tiek valdžios, 
tiek bendruomenės fundamentalų legitimumą; savo veiksmais jie sie- 
kia įvykdyti, o ne kvestionuoti savo kaip piliečių pareigą. 

Jeigu apie pilietinį nepaklusnumą mąstome taip bendrai, abstra- 
huodamiesi nuo tolesnių perskyrų, kurias ketinu padaryti, šiandien 
mes galime pasakyti tai, ko nebūtumę galėję pasakyti prieš tris de- 
šimtmečius: kad amerikiečiai pripažįsta, jog pilietinis nepaklusnu- 
mas turi legitimią, nors ir neformalią vietą jų bendruomenės politi- 
nėje kultūroje. Nedaugelis amerikiečių dabar smerkia 7-ojo dešimt- 
mečio pilietinius teisių ir antikarinius sąjūdžius arba apgailestauja 
dėl jų. Žmonės politikos spektro centre, taip pat jo kairėje, viešai 
kalbėdami teigiamai vertina įžymiausius pilietinio nepaklusnumo epi- 
zodus, bent jau retrospektyviai. Jie pripažįsta, jog šie aktai išties an- 
gažavo kolektyvinį bendruomenės moralinį jausmą. Pilietinis ne- 
paklusnumas nebėra bauginanti idėja Jungtinėse Valstijose. 


Kokios pilietinio nepaklusnumo teorijos mums reikia? Jeigu no- 
rime, kad ji būtų patvari, o ne tuščiavidurė, turime išvengti gundan- 
čio trumpesnio kelio. Pilietinį nepaklusnumą savo politinės patirties 
elementu laikome ne dėl to, kad kai kurie žmonės yra dorybingi, o 
kiti sugedę, ir ne dėl to, kad kai kurie turi išminties monopolį, o kiti — 
neišmanymo monopolį. Reikalas veikiau tas, kad mes nesutariame, 
kartais iš pagrindų - taip, kaip nesutars nepriklausomi žmonės, tu- 
tintys gyvą teisingumo jausmą - dėl labai rimtų politinės moralės ir 
strategijos klausimų. Taigi pilietinio nepaklusnumo teorija yra be- 
vertė, jeigu ji skelbia tik tai, jog žmonės yra teisūs, kai nepaklūsta 
įstatymams ir sprendimams, kurie yra ydingi arba kvaili, jog ne- 
paklusnumo teisumas tiesiogiai kyla iš teisės neteisingumo. Beveik 

visi sutiks, jog jeigu tam tikras konkretus sprendimas yra labai ydin- 
gas, žmonės turi jam nepaklusti. Tačiau šis sutarimas bus bevertis 
tam tikrais konkrečiais atvejais, mat žmonės tais atvejais nesutars, ar 
įstatymas yra toks ydingas ir ar jis iš viso ydingas. 

Turime nevengti sunkesnės užduoties. Turime pamėginti išplėtoti 
pilietinio nepkalusnumo teoriją, kuri galėtų padiktuoti sutarimą dėl 
to, ką žmonės iš tikrųjų turėtų daryti, net kai iš pagrindų nesutaria- 
ma dėl įstatymo, kuriam nepaklūstama, išminties ar teisingumo. Ta- 
čiau tai reiškia, jog mes turime stengtis jokio sprendimo dėl pilieti- 
nio nepaklusnumo teisumo xedaryti priklausomo nuo to, kuri pusė 
yra teisi principiniame ginče. Kitaip tariant, turime siekti, kad mūsų 
sprendimai priklausytų nuo kiekvienos iš pusių puoselėjamų įsitiki- 
nimų rūšies, o ne nuo tų įsitikinimų gerumo. Šio tipo teoriją galėtu- 
me pavadinti darbine pilietinio nepaklusnumo teorija. 

Mūsų sėkmė priklausys nuo štai kokios perskyros. Turime iškelti 
du skirtingus klausimus ir įtvirtinti jų nepriklausomumą vienas nuo 
kito. Pirmasis yra šis: ką žmonėms dera daryti, turint omenyje jų įsiti- 
kinimus, kitaip tariant - ką dera daryti žmonėms, kurie yra įsitikinę, 
jog tam tikras politinis sprendimas yra tam tikru atžvilgiu neteisingas 
arba nemoralus? Antrasis yra šis: kaip turėtų reaguoti valdžia, kai žmo- 
nės nusižengia įstatymui, kai šitai - turint omenyje jų įsitikinimus - jų 
atveju yra teisingas poelgis, nors dauguma, kuriai atstovauja valdžia, 
ir toliau mano, kad tas įstatymas yra geras? Šie klausimai turi tokią 
formalią struktūrą, kurios mums reikia, kad sukurtume patvarią teori- 
ją, nes žmonės gali — iš principo - atsakyti į juos tuo pačiu būdu bet 
kokia konkrečia proga, net jei jie nesutaria dėl principiniame politinia- 
me ginče diskutuojamų dorybių. Tie, kurie sudaro daugumą, gali savęs 
paklausti - pirmojo klausimo dvasia - „Ką mums derėtų daryti, jeigu 
mūsų įsitikinimai būtų tokie kaip jų?“ Tie, kurie sudaro mažumą, gali 
paklausti - antrojo klausimo dvasia - „Ką mums derėtų daryti, jeigu 
mes turėtume tokią politinę galią ir tokias pažiūras kaip dauguma?“ 
Tada galime viltis pasiekti bent apytikrį sutarimą dėl geriausių atsaky- 
mų į šiuos klausimus, nors ir neturime ginče dalyvaujančiųjų konsen- 
so dėl pamatinių moralinių ir strateginių įsitikinimų. 

Kai imamės pirmojo klausimo - dėl to, ką dera daryti žmonėms, 
manantiems, kad tam tikri įstatymai yra neteisingi, - viskas priklauso 
nuo to, kurį bendrą pilietinio nepaklusnumo t/54 mes turime galvoje. 
Iki šiol aš kalbėjau taip, tarsi visų mano paminėtųjų įžymiųjų pilietinio 
nepaklusnumo aktų motyvai ir aplinkybės buvo vienodi. Tačiau taip 
nebuvo, ir dabar turime pažymėti skirtumus. "Tas, kuris mano, jog bū- 
tų didžiai neteisinga nesuteikti pagalbos pabėgusiam vergui, besibel- 
džiančiam į jo duris, o dar blogiau — perduoti jį teisėsaugos tarny- 
boms, - mano, jog Vergų bėglių aktas reikalauja iš jo elgtis nemoraliai. 
Jo asmeninis principingumas, jo sąžinė, neleidžia jam paklusti. Karei- 
viai, įstatymu pašaukti kariauti kare, kurį jie laiko blogu, yra tokioje 
pačioje padėtyje. Žmonių pilietinį nepaklusnumą tokiomis aplinkybė- 
mis aš vadinsiu nepaklusnumu, „pagrįstu padorumo sumetimais“. 

Kaip kontrastą apsvarstykime moralinę poziciją juodaodžių, pa- 
žeidusių teisę pilietinių teisių sąjūdžio metu, - juodaodžių, sėdėjusių 
viešojo maitinimo įstaigose, kuriose jiems buvo uždrausta lankytis, 
ir šitaip siekusių privilegijos valgyti riebiuosius mėsainius šalia jų ne- 
kenčiančių žmonių. Prašautume pro šalį sakydami, kad jie ten buvo 
paklusdami sąžinei, kad jie pažeidė teisę dėl to, kad negalėjo nenusi- 
žengdami principingumui daryti tai, ko reikalavo teisė. Niekas netu- 
ri bendros moralinės pareigos siekti teisių, kurias jis mano turįs, ir 
pretenduoti į jas. Jie veikė vedami kitokio motyvo: oponuoti pro- 
gramai, kurią jie manė esant neteisingą, - daugumos sukurtai mažu- 
mos priespaudos programai - ir siekti jos atšaukimo.“ Tie pilietinių 
teisių sąjūdžio dalyviai, kurie pažeidė teisę, bei daugelis civilių, kurie 
ją pažeidė protestuodami prieš karą Vietname, manė, kad dauguma 
savo interesų ir tikslų įgyvendinimo siekė neteisėtai, nes nepaisė kitų 
teisių, mažumos savo šalyje teisių pilietinių teisių sąjūdžio atveju ir 
kitos šalies teisių - karo atveju. Tai — „teisingumu grindžiamas“ pi- 
lietinis nepaklusnumas. 

Šių dviejų pirmųjų rūšių pilietinis nepaklusnumas implikuoja — 
tiesa, nevienodai - principo įsitikinimus. Esama trečios nepaklus- 
numo rūšies, kuri susijusi ne su principo, o su politinės nuostatos 
sprendimais. Kartais žmonės pažeidžia teisę ne dėl to, kad mano, 

jog programa, kuriai jie oponuoja, yra nemorali ir neteisinga - nu- 
sakytomis prasmėmis, - bet dėl to, kad ją laiko labai neišmintinga, 
kvaila ir pavojinga pačiai daugumai taip pat, kaip ir kokiai nors 
mažumai. Neseniai vykę protestai prieš Amerikos raketų disloka- 
vimą Europoje tuo mastu, kuriuo buvo pažeista vietinė teisė, buvo 
daugiausiai šios trečios rūšies pilietinio nepaklusnumo atvejai, ne- 
paklusnumo, kurį vadinsiu „grindžiamu politine nuostata“. Jeigu 
pamėgintume rekonstruoti moterų iš Greenbam Common Anglijo- 
je pažiūras ir elgseną arba žmonių, įsibrovusių į karines bazes Vo- 
kietijoje, pamatytume, jog dauguma - ne visi, bet dauguma - ne- 
manė, jog jų valdžios sprendimas įsileisti raketas buvo daugumos, 
siekiančios savų interesų mažumos teisių arba kitos šalies teisių pa- 
žeidinėjimo kaina, aktas. Veikiau jie manė, kad dauguma šiuo spren- 
dimu padarė tragišką klaidą visuotinių interesų požiūriu - savo pa- 
čios interesų požiūriu, kaip ir bet kokių kitų interesų požiūriu.?? 
Jie siekė priversti daugumą ne likti ištikimą teisingumo principams, 
bet paprasčiausiai atsitokėti. 

Bet kokia analitinė perskyra, kuri remiasi, kaip ši, nuomonių skir- 
tumais, susijusi su akivaizdžių pavojumi. Bet koks politinis sąjūdis ar 
grupė apims labai skirtingų pažiūrų ir įsitikinimų žmones. Ir jokia 
būtinybė neužtikrina, jog pavienio asmens įsitikinimai sklandžiai įtilps 
į išankstinę kategoriją. Pavyzdžiui, dauguma iš tų, kurie protestavo 
prieš Amerikos karą Vietname, buvo įsitikinę, jog jų valdžios politi- 
nis kursas buvo sykiu neteisingas ir kvailas. Nepaisant to, perskyra 
tarp pilietinio nepaklusnumo tipų (ir tolesnė perskyra, kurią aš dar 
padarysiu) yra reikalinga ir svarbi, nes jie įgalina mus iškelti hipote- 
tinius klausimus maždaug štai kokiu būdu. Mes galime pamėginti 
identifikuoti sąlygas, kurioms esant pilietinio nepaklusnumo aktai 
būtų pateisinami, jeigu veikėjų įsitikinimai ir motyvai būtų įsitikini- 
mai ir motyvai, asocijuojami su kiekvienu iš nepaklusnumo tipų, pa- 
liekant kaip tolimesnį klausimą tai, ar rūpimieji įsitikinimai tam tik- 
ra konkrečia proga galėtų būti įtikinamai laikomi tokios rūšies įsiti- 
kinimais arba apimančiais tokios rūšies įsitikinimus. 

Šia prasme apsvarstykime pirmąjį pilietinio nepaklusnumo tipą, 

kai teisė iš žmonių reikalauja daryti tai, ką jiems absoliučiai draudžia 
sąžinė. Manau, beveik kiekvienas sutiks, jog žmonės, užimantys to- 
kioje padėtyje poziciją, elgiasi teisingai, - turint omenyje jų įsitikini- 
mus, - jei pažeidžia teisę. Žinoma, prievartos ir terorizmo tuo ne- 
įmanoma pateisinti. Jeigu kam nors sąžinė neleis paklusti kokiam 
nors įstatymui, ji jam taip pat neturėtų leisti žudyti arba skriausti 
nekaltų žmonių. Tačiau sunku sugalvoti kokių nors kitų patikslini- 
mų, kuriuos darbinė teorija čia turėtų pripažinti. Pavyzdžiui, ji nega- 
lėtų pridurti tolesnio - gundančio - patikslinimo, jog pilietis turėtų 
būti išnaudojęs visas įmanomas normalaus politinio proceso galimy- 
bes vienaip ar kitaip atšaukti politinį sprendimą, su kuriuo jis nesu- 
tinka. Principingumu grindžiamas nepaklusnumas paprastai yra ne- 
atidėliotinas dalykas. Šiaurietis, iš kurio reikalaujama perduoti pa- 
bėgėlį vergą vergų gaudytojui, net mokinys, iš kurio reikalaujama 
sveikinti vėliavą, kaip būta kadaise, patiria nepataisomą nuostolį, 
jeigu paklūsta šiems reikalavimams, ir jam yra menka paguoda, jei 
įstatymas netrukus po to atšaukiamas. Įtikinamesnis kitoks patiksli- 
nimas. Teorija gali reikalauti, kad veikėjas atsižvelgtų į pasekmes ir 
nepažeistų įstatymo, jeigu tikėtinas rezultatas yra tas, kad situacija 
ne pagerės, o pablogės pagal jo paties kriterijus. Tačiau vargu ar šis 
konsekvencialistinis perspėjimas galėtų pretenduoti į nekontrover- 
siškumą. Ar asmuo turėtų žudyti nekaltus civilius Vietname arba pa- 
dėti grąžinti vergą į nelaisvę tiesiog todėl, kad jeigu, užuot tai daręs, 
pažeistų teisę, jis paskatintų atsakomąją reakciją, dėl kurios būtų nu- 
Žudyta daugiau civilių ir daugiau žmonių žūtų vergijoje nei tuo atve- 
ju, jeigu jis būtų paklusęs teisei? Turbūt žmonės turi moralinę privi- 
legiją atsisakyti daryti bloga, net kai žino, jog dėl šio jų atsisakymo 
bus padaryta daugiau blogio. Iš tiesų ši galimybė dabar plačiai disku- 
tuojama moralės filosofijoje. 

Dabar pažvelkime - vis dar turėdami omenyje pirmąjį iš mūsų 
dviejų pagrindinių klausimų - į teisingumu grindžiamą nepaklusnu- 
mą, tokį kaip pilietinių teisių sąjūdžio praktikuotasis bei daugelis 
pilietinių protestų, nukreiptų prieš karą Vietname. Kada žmonės yra 
teisūs, pažeisdami teisę tam, kad išreikštų protestą prieš politines 

programas, kurias jie laiko neteisingomis? Ir vėl turėtume pradėti 
pripažindami, kad pilietinis nepaklusnumas šiomis aplinkybėmis yra 
bent jau kartais pateisinamas. Tačiau mūsų sąlygos dabar bus daug 
griežtesnės. Mes, žinoma, nedarysime nuolaidų dėl sąlygos, kurią 
atmetėme principingumu grindžiamo nepaklusnumo atveju. Žmo- 
nės turi iki galo išnaudoti visas normalaus politinio proceso galimy- 
bes siekdami, kad programa, kuri jiems nepatinka, būtų atšaukta kons- 
titucinėmis priemonėmis; jie privalo nepažeisti teisės, kol nepasiekia 
taško, kai šios normalios politinės priemonės nebeteikia vilties lai- 
mėti. Taip pat mes nenuolaidžiausime dėl tolesnės - pasekmių sąly- 
gos, kurią sakiau esant problemišką principingumu grindžiamo ne- 
paklusnumo atveju ir kuri dabar atrodo labai svarbi ir aiški. Tas, 
kuris pažeidęs teisę teisinasi „Bet aš tai darau tam, kad būtų atšaukta 
nemorali politinė nuostata“, neturi jokio gero atsakymo į prieštara- 
vimą „Tuo, ką darai, tu paprasčiausiai remi tą politinę nuostatą“. 
Šios dvi tolesnės sąlygos atspindi svarbią perskyrą tarp pirmųjų 
dviejų nepaklusnumo tipų. Principingumu grindžiamas nepaklusnu- 
mas yra gynybinio pobūdžio: jo tikslas tėra tas, kad veikėjas nedary- 
tų to, ką draudžia jo sąžinė. Teisingumu grindžiamas nepaklusnumas 
yra kitoks: jis yra instrumentinis ir strateginis ir siekia visa apiman- 
čio tikslo - sužlugdyti nemoralią politinę programą. Taigi mūsų teo- 
rijoje, aiškinančioje pastarąjį nepaklusnumą, figūruos tokie išpūsti 
patikslinimai, kurie yra nederami bet kokioje pirmojo nepaklusnu- 
mo teorijoje. Be to, tampa neišvengiama nauja perskyra. Teisingumu 
pagrįstas nepaklusnumas galėtų naudoti dvi pagrindines strategijas, 
kad pasiektų savo politinių tikslų. Pirmąją strategiją galėtume pava- 
dinti įtikinamąja strategija. Ji tikisi priversti daugumą išklausyti ar- 
gumentus prieš jos programą, puoselėdama lūkestį, jog tuomet dau- 
guma pakeis savo nuomonę ir nebepalaikys tos programos. O antro- 
ji strategija yra neįtikinamoji. Ji siekia ne pakeisti daugumos nuomonę, 
o padidinti tos programos, kurią dauguma toliau remia, įgyvendini- 
mo kainą, vildamasi, jog daugumai naujoji kaina atrodys nepriimti- 
nai didelė. Esama daug skirtingų neįtikinamosios strategijos formų — 
daug skirtingų būdų pakelti kainą, ir kai kurios iš jų yra patrauklesnės 

negu kitos, kai yra įmanomos. Pavyzdžiui, mažuma gali pakelti kai- 
ną, priversdama daugumą arba atsisakyti programos, arba įkalinti 
visą mažumą. Jeigu daugumos simpatijos yra įprastos dorų žmonių 
simpatijos, ši neįtikinamoji strategija gali būti efektyvi. Kitas kraštu- 
tinumas yra neįtikinamosios strategijos panaudojant bauginimą kurs- 
tant baimes ir gąsdinant, o tarp šių kraštutinumų yra strategijos, be- 
siremiančios nepatogumų ir finansinių nuostolių kūrimu: trikdant 
eismą arba blokuojant importą, arba neleidžiant oficialioms žiny- 
boms ar departamentams efektyviai funkcionuoti arba jiems iš viso 
neleidžiant funkcionuoti. 

Akivaizdu, kad įtikinamosios strategijos pagerina teisingumu grin- 
džiamo nepaklusnumo pateisinimą. Tačiau jos tai padaro tik tuomet, 
kai sąlygos yra palankios jų sėkmei. Sąlygos buvo išties palankios pi- 
lietinių teisių judėjimui Jungtinėse Valstijose 7-ame dešimtmetyje. Ame- 
rikos politikos diskursas daugelį dešimtmečių iki tol buvo sklidinas 
lygybės retorikos, o Antrasis pasaulinis karas buvo paaštrinęs rasinio 
persekiojimo neteisingumo suvokimą bendruomenėje. Aš neneigiu, jog 
toje retorikoje ir tariamame įsipareigojime būta ir tebėra daug veid- 
mainiškumo. Tačiau pats veidmainiškumas teikia svertą įtikinimo stra- 
tegijoms. Dauguma, net Pietuose, turėjo raudonuoti, kai buvo pri- 
versta perskaityti savo pačios įstatymus. Politinė dauguma neturėjo 
galimybės sakyti: „Taip, mes darome būtent tai. Vieno bendruomenės 
sluoksnio žmones traktuojame kaip prastesnius už mus“. Ir ramia ą- 
Žine nusigręžti. Pilietinis nepaklusnumas kiekvieną privertė pažvelgti į 
tai, ko dauguma - dėl įvairių priežasčių - nebegalėjo ignoruoti. Taigi 
nuostatos pakito, ir ryškiausias permainos įrodymas - tai, jog mūšiui 
įpusėjus, teisė, buvęs priešas, tapo sąjūdžio sąjungininke. 

Tačiau kartais įtikinamosios strategijos nežada jokios didelės sėk- 
mės perspektyvos, nes sąlygų nepavadinsi palankiomis, kaip (galbūt) 
yra Pietų Afrikoje. Kada - jei išvis kada nors - teisingumu grindžia- 
mo nepaklusnumo atveju yra pateisinamos neįtikinamosios strategi- 
Jos? Manau, pernelyg griežta būtų sakyti, jog jos niekuomet nėra 
pateisinamos. Geresnis atrodo štai koks pakankamai atsargus teigi- 
nys. Jei kas nors mano, jog tam tikra oficiali programa yra didžiai 


160 PRINCIPO REIKALAS 


neteisinga, ir jeigu politinis procesas neteikia jokios realistinės vil- 
ties, jog ta programa artimiausiu metu galėtų būti atšaukta, ir jeigu 
nesama efektyvaus įtikinamojo pilietinio nepaklusnumo galimybės, 
ir jeigu esama galimybės pasitelkti neprievartinius neįtikinamuosius 
metodus, kurie leidžia tikėtis sėkmės, ir jeigu šie metodai negresia 
nepageidautinomis priešingomis pasekmėmis, tai tas asmuo, naudo- 
damas tas neįtikinamąsias priemones, elgiasi teisingai, turint omeny- 
je jo įsitikinimus. Šitai kai kuriems skaitytojams gali atrodyti kaip 
nepriimtinai silpna argumentacija; tačiau kiekvienas iš patikslinimų, 
kuriuos išvardijau, atrodo būtinas. 

Galiausiai pereinu prie politine nuostata grindžiamo pilietinio ne- 
paklusnumo: kai veikėjai siekia atšaukti politinę nuostatą dėl to, kad 
mano ją esant pavojingai neišmintingą. Jie mano, kad politinė nuos- 
tata, kuriai jie oponuoja, yra bloga kiekvienam, ne tik kokiai nors 
mažumai; jie mano žiną, kas atitinka daugumos interesą, ne tik koks 
yra jų pačių interesas, - žiną geriau negu pati dauguma. Galime ir 
vėl atskirti įtikinamąsias nuo neįtikinamųjų strategijų šiame naujame 
kontekste. Įtikinamosios strategijos siekia įtikinti daugumą, kad jos 
sprendimas - dėl jos tikrųjų interesų - yra neteisingas, taigi kad ji 
turi nebepalaikyti programos, kurią iki tol palaikė. Neįtikinamosios 
strategijos veikiau siekia padidinti kainą, kurią dauguma turi mokėti 
už programą, kurią ji ir toliau palaiko. 

Perskyra tarp įtikinamųjų ir neįtikinamųjų strategijų politine nuos- 
tata grindžiamo nepaklusnumo atveju yra dar svarbesnė nei teisin- 
gumu grindžiamo nepaklusnumo atveju, nes atrodo problemiška ma- 
nyti, jog neįtikinamosios strategijos kokiomis nors aplinkybėmis ga- 
lėtų būti pateisintos darbinėje pirmojo nepaklusnumo teorijoje. Kad 
suprastume kodėl, turime pažymėti nuolatinę problemą, su kuria su- 
siduria bet kokios formos pilietinis nepaklusnumas. Dauguma žmo- 
nių pripažįsta, kad demokratijai esminę reikšmę turi daugumos val- 
džios principas; turiu galvoje principą, jog kai teisė fiksuojama dau- 
gumos atstovų verdiktu, jai turi paklusti ir mažuma. Pilietinio 
nepaklusnumo - visų formų, kad ir kokias strategijas jis naudotų, — 
santykis su daugumos valdžia yra permainingas ir sudėtingas. Šio 

principo jis neatmeta visiškai, kaip galėtų padaryti radikalus revoliu- 
cionierius; pilietiškai nepaklusnieji širdyje lieka demokratai. Tačiau 
nepaklusnumu reikalaujama kokio nors patikslinimo arba išimties, 
ir skirtingus nepaklusnumo tipus ir strategijas galėtume gretinti ir 
vertinti kompleksiškai, klausdami, kokios rūšies išimties reikalauja- 
ma kiekvienos iš tų rūšių nepaklusnumo atveju ir ar yra nuoseklu 
reikalauti tos išimties, tuo pat metu vis dėlto apskritai pretenduojant 
į lojalumą minėtam principui. 

Įtuikinamosios strategijos, nesvarbu, ar jos figūruoja teisingumu 
grindžiamame ar politine nuostata grindžiamame nepaklusnume, čia 
turi aiškų pranašumą. Akivaizdu, jog tas, kurio tikslas yra įtikinti 
daugumą pakeisti nuomonę, pripažinus argumentus, kurie, jo įsiti- 
kinimu, yra protingi argumentai, nenušalina daugumos valdžios prin- 
cipo jokiu fundamentaliu būdu. Jis pripažįsta, jog galiausiai daugumos 
valia turi būti vykdoma, tik reikalauja, kaip šio principo patikslini- 
mo ar papildymo, kad dauguma būtų priversta svarstyti argumen- 
tus, kurie galėtų ją priversti pakeisti savo nuostatas, net kai iš pra- 
džių ji atrodo nelinkusi to daryti. Neįtikinamosios strategijos neturi 
tokio gero paaiškinimo, štai kodėl, ypač demokratijoje, jos morali- 
niu požiūriu visuomet yra prastesnės. Tačiau kai nejtikinamosios stra- 
tegijos naudojamos - palenkiant jas sąlygoms, kurias išvardijau, — 
teisingumu grindžiamo nepaklusnumo atveju, jos gali bent apeliuoti 
į nusistovėjusią ir puikiai suprantamą daugumos valdžios principo 
išimtį, ne tik Jungtinėse Valstijose, bet ir Vokietijoje, taip pat dauge- 
lyje kitų šalių. Turiu galvoje išimtį, pramanytą konstitucinės teisėjų 
galios daugumos atstovų aktus skelbti niekiniais, kai, teisėjų požiū- 
riu, šie sprendimai pamina teisingumo principus, įtvirtintus Konsti- 
tucijoje. Ta galia numato, jog dauguma neturi teisės veikti neteisiš- 
kai, piktnaudžiauti turima galia tenkinant savo pačios interesus ma- 
žumos interesų kaina. Aš neteigiu, jog teisminė peržiūra, vykdoma 
Konstitucinio teismo, yra savotiška neįtikinamoji pilietinio nepaklus- 
numo rūšis. Aš tik teigiu, jog teisminė peržiūra yra grindžiama daugu- 
mos valdžios principo patikslinimu - tuo, jog dauguma gali būti ver- 
čiama būti teisinga prieš savo valią, - į kurį neįtikinamosios strategijos 

taip pat galėtų apeliuoti, kad paaiškintų, kuo jų iššūkis daugumos 
valdžiai skiriasi nuo visiško jos atmetimo. 

Politine nuostata grindžiamas nepaklusnumas negali pasitelkti to- 
kios apeliacijos, nes nusistovėjęs patikslinimas, kurį ką tik įvardijau, 
politinės nuostatos dalykams negalioja. Kai pripažįstama, jog mums 
rūpi tik visuotinis interesas - kad joks daugumos ar mažumos atski- 
rų interesų klausimas nekyla, - įprastos priežasties varžyti daugumą 
nebelieka, o į jos vietą pretenduoja tik labai abejotini kandidatai. 
Tas, kuris viliasi ne įtikinti daugumą pripažinti jo požiūrį, privertus 
ją įsiklausyti į jo argumentus, o veikiau padaryti taip, kad už savo 
politinį kursą ji mokėtų tokią didelę kainą, kad kapituliuotų be įtiki- 
nėjimo, turi apeliuoti į kokią nors elitizmo ar paternalizmo formą, 
kad pateisintų tai, ką daro. O bet kokia šios formos apeliacija išties 
atrodo kertanti per pačias daugumos valdžios principo šaknis, ata- 
kuojanti jos pamatus, o ne tik reikalaujanti šį principą išplėtoti ar 
patikslinti. Jeigu tas principas ką nors reiškia, jis reiškia tai, jog dau- 
guma, o ne kokia nors mažuma, galiausiai turi turėti galią spręsti, 
kas atitinka visuotinį interesą. 

Taigi atrodo itin neįtikėtina, kad neįtikinamosios priemonės, nau- 
dojamos politine nuostata grindžiamo nepaklusnumo atveju, bus pa- 
teisintos kokioje nors bendroje darbinėje teorijoje. Anksčiau sakiau, 
jog dauguma tų, kurie sėdėjo draudžiamose vietose bei įsibraudavo į 
uždaras teritorijas protestuodami prieš branduolinių raketų dislokavi- 
mą Europoje, turi motyvų, dėl kurių jų nepaklusnumas yra politine 
nuostata pagrįstas nepaklusnumas. Todėl svarbu apsvarstyti, ar jie gali 
savo naudojamas priemones įtikinamai laikyti įtikinamosiomis, o šitai 
savo ruožtu priklauso nuo to, ar esama pakankamai palankių sąlygų 
įtikinamosios strategijos sėkmei. Kontrastiškas pilietinių teisių sąjū- 
džio ir protesto prieš branduolinį ginklavimąsi sugretinimas šiuo at- 
žvilgiu yra pakankamai iškalbus. Jau ankstyvuoju pilietinių teisių sąjū- 
džio etapu buvo akivaizdu, jog sėdėjimas draudžiamoje vietoje ir kiti 
nepaklusnumo metodai turi įtikinamąją galią, mat buvo aišku, kad 
rūpimasis klausimas yra teisinis klausimas ir kad sąjūdžio pusėje — ir 
retorikos tradicija, ne tik teisingumas. Tereikėjo priversti tai matyti 

pakankamai didelį skaičių žmonių, kuriems būtų gėda nusigręžti. Tuo 
tarpu politinės nuostatos klausimai, glūdėję branduolinės kontrover- 
sijos gelmėje, priešingai - yra itin sudėtingi. Pavyzdžiui, aišku, jog nė- 
ra akivaizdu ar labiau tikėtina, kad raketų dislokavimas Europoje at- 
grasins, ar kad išprovokuos agresiją, arba netgi tai, kokios rūšies argu- 
mentas būtų geras argumentas ginant vieną arba kitą iš šių pažiūrų. 
Šiomis aplinkybėmis sunku įžvelgti, kaip nelegalūs aktai galėtų nu- 
skaidrinti diskusiją arba suintensyvinti debatus. Priešingai, atrodo la- 
biau tikėtina, jog dėl tokių aktų plačioji visuomenė ims kreipti mažiau 
dėmesio į sudėtingus klausimus, kuriais turi būti paremtas bet koks 
protingas požiūris, mat jie manys turį mažų mažiausiai vieną paprastą 
ir lengvai suprantamą priežastį laikytis politinės nuostatos, kurią patvir- 
tino jos lyderiai: tą, jog bet kokia tos politinės nuostatos permaina 
reikštų pasidavimą pilietiniam šantažui. 

Jeigu taip sakyti teisinga, tai tie, kurie dabar remia ribų pažeidinė- 
jimo ir kitus nelegalius aktus kaip protestą prieš branduolinę politiką, 
privalo - jeigu yra sąžiningi - pripažinti, kad jie turi galvoje neįtikina- 
mąją strategiją. Jie siekia padidinti politinio kurso, kuris, jų įsitikini- 
mu, yra tragiška klaida, kainą, padaryti tą kainą tokią didelę, kad dau- 
guma kapituliuotų, nors tai ir reikštų pasiduoti mažumos prievartai. 
Taigi jie turi imtis klausimo, kuris, kaip sakiau, yra didžiai problemiš- 
kas, - ar stipri darbinė teorija galėtų pateisinti šios rūšies nepaklusnu- 
mą. Gal bus pravartu apsvarstyti, ar nejįtikinamąsias priemones many- 
tume esant deramas kaip nepaklusnumo aktus protestuojant prieš ki- 
tas, su branduoliniais ginklais nesusijusias politines nuostatas, kurių 
diegimą daugelis žmonių laiko šiurkščia klaida. Ar būtų pateisinamas 
neįtikinamasis nepaklusnumas blogai ekonominei nuostatai? Jungti- 
nių Valstijų ir Britanijos vyriausybės dabar laikosi ekonominių politi- 
nių nuostatų, kurios, mano įsitikinimu, yra neišmintingos, nes turės 
neigiamą poveikį bendrajam interesui ir ilgalaikėje, ne tik trumpalai- 
kėje perspektyvoje. Be to, manau, jog iš tiesų šios ekonominės politi- 
nės nuostatos yra ir neteisingos; net jeigu jos atitiktų svarbiausius dau- 
gumos interesus, vis tiek būtų neteisingos mažumai, kuri turi teisių tos 
daugumos atžvilgiu. Tačiau aš noriu čia plėtojamo argumento sumeti- 

mais atidėti į šalį šį tolesnį teiginį apie neteisingumą ir tik tarti, jog 
daugelis žmonių, tokių kaip aš, monetarinę politiką mano esant blo- 
gą bet kurio asmens požiūriu. Ar tai, jog mes buvome tokios nuomo- 
nės, pateisintų nelegalius aktus, kurių siekis yra priversti mokėti to- 
kią didelę kainą - sukeliant nepatogumų ir nesaugumą, - kad daugu- 
ma atsisakytų savo ekonominio politinio kurso, nors ir liktų įsitikinusi, 
jog tai buvo geriausia politinė nuostata? 

Manau, atsakymas yra - ne. Tačiau, žinoma, pražūtingos bran- 
duolinio ginklavimosi strategijos keliami pavojai yra nepalyginti 
didesni negu tie, kuriuos kelia klaidinga ekonominė politinė nuosta- 
ta. Ar dėl to, kad tiek daug pastatyta ant kortos, analogija sugriū- 
na? Jūrgenas Habermasas yra teigęs, jog politiniam legitimumui 
kyla grėsmė, kai priimami sprendimai, sukelsiantys dramatiškų pa- 
darinių, nors sprendimą remia tik minimali ar nežymi balsų daugu- 
ma." Ar galime pateisinti neįtikinamąjį pilietinį nepaklusnumą, nu- 
kreiptą prieš sprendimą pritarti raketų dislokavimui, apeliuodami 
į šį principą? Akivaizdu, kad tai sunku. Mat būtent šis principas 
teiktų argumentų ir prieš valdžios sprendimą medislokuoti raketų. 
Tai lygiai taip pat būtų sprendimas - kaip ir sprendimas jas įsileisti, 
ir naujausios apklausos rodo, kad jis nepatrauktų ir paprastos dau- 
gumos, juo labiau - didelės daugumos, kurios reikalautų Haber- 
maso principas. Žodžiu, dabartinė kontroversija yra simetriška to- 
kiu būdu, kuris pakerta jo principo vertę. Tie, kurie priešinasi ra- 
ketoms, mano, kad jų dislokavimas padarys nepataisomą žalą, nes 
jis kelia grėsmę pačiai bendruomenės egzistencijai. Tačiau būtent 
taip žmonės kitoje pusėje — o mes tariame, kad šių yra šiek tiek 
daugiau, - galvotų apie sprendimą nedislokuoti raketų. Jie mano, 
kad toks sprendimas padarytų branduolinį karą daug tikėtinesnį ir 
sukeltų grėsmę bendruomenės egzistavimui. Taigi jokia vyriausy- 
bė, pritardama raketų dislokavimui, nepažeidžia jokio legitimumo 
principo, kurio ji nebūtų pažeidusi jų nepriimdama. 

Negalime dogmatiškai teigti, kad nebus surastas joks geresnis, nei 
aš pajėgiau suformuluoti, argumentas už pilietinį nepaklusnumą šio- 
mis aplinkybėmis. Būtų pateisinama tik silpnesnė išvada, kad tiems, 

kurie gina šią nepaklusnumo formą, dabar tenka atsakomybė įrodyti, 
kaip tą nepaklusnumą galėtų pripažinti darbinė teorija. Jie galėtų sa- 
kyti, jog šis iššūkis nesvarbus; jog delikatūs klausimai dėl to, kokius 
pateisinimus galėtų pripažinti visos ginčo pusės, atrodo trivialūs pa- 
sauliui gresiančios pražūties akivaizdoje. Šioje nekantroje, be abejo, 
esama išminties, kurios aš neketinu neigti. Tačiau jei mes nebetęsiame 
šios esė projekto, jei teisumą to, ką darome, paverčiame visiškai priklau- 
somą nuo protingumo to, ką manome, mes negalime tikėtis pagarbos 
ar palankumo iš tų, kurie mano, jog tai mes esame naivūs ir kvaili. 


Iki šiol kalbėjau tik apie pirmąjį iš dviejų pagrindinių klausimų, 
kuriuos išskyriau pradžioje. Kada žmonės, kurie priešinasi politiniam 
sprendimui, turint omenyje jų įsitikinimus, nusižengdami teisei el- 
giasi teisingai? Apie antrąjį klausimą kalbėsiu trumpiau. Tarkime, 
kad mus tenkina išvada, prieita pirmojo klausimo svarstyme, jog kas 
nors pasielgė teisingai, turint omenyje jo įsitikinimus, pasielgdamas 
neteisėtai. Kaip valdžia privalėtų reaguoti į tai, ką jis padarė? Turė- 
tume išvengti dviejų šiurkščių klaidų. Negalime sakyti, jog jeigu as- 
muo yra teisus - turint omenyje tai, ką jis mano,- pažeisdamas teisę, 
valdžia tokiu atveju privalo niekuomet jo nebausti. Nėra jokio prieš- 
taravimo, - o dažnai tai labai įtikinama, - kai nusprendžiama, jog 
asmuo turėtų būti baudžiamas, nepaisant to, kad jis padarė būtent 
tai, ką mes, jeigu laikytumėmės jo įsitikinimų, būtume darę ir būtu- 
me turėję daryti. Tačiau priešinga klaida yra lygiai tokia pat bloga. 
Neturėtume sakyti, jog jeigu asmuo pažeidė įstatymą, kad ir dėl ko- 
kios priežasties ir kad ir kokie gerbtini būtų jo motyvai, jis visuomet 
privalo būti baudžiamas, nes įstatymas yra įstatymas. Teisininkai, net 
patys konservatyviausi, jau retai kada kartoja šią neturiningą maksi- 
mą, nes žino, kad daugumoje šalių žmonės, kuriuos žinoma padarius 
nusikaltimą, kartais - ir nenusižengiant deramumui - nėra teisiškai 
persekiojami. Prokuroro diskrecijos idėja - diskrecijos, galiojančios 
plačiam nusikaltimų spektrui ir jautrios pačioms įvairiausioms prie- 
Žastims, leidžiančioms netaikyti teisminio persekiojimo, - yra mo- 
dernios teisės teorijos konstanta. 

Kada valdžia turėtų susiturėti? Utilitarizmas gali būti vargana bend- 
roji teisingumo teorija, tačiau jis puikiai išsako vieną būtiną sąlygą, 
taikytiną teisingam baudimui. Niekas jokiomis aplinkybėmis neturė- 
tų būti baudžiamas tuo atveju, jeigu jo baudimas neduos ko nors 
gera bendru mastu ilgalaikėje perspektyvoje, į viską atsižvelgiant. 
Aišku, jog tai nėra pakankama sąlyga bausti. Tačiau tai - būtina sąly- 
ga, ir kartais ji smerks sprendimą teisiškai persekioti pilietinį ne- 
paklusnumą. Manau, jog, pavyzdžiui, vokiečių policija buvo teisi 
nusprendusi ignoruoti neteisėtus protesto aktus Mitlangene. Jei bū- 
tų areštavusi ir taikiusi teisinį persekiojimą pažeidėjams, ji greičiau- 
siai būtų padariusi daugiau žalos nei gero. 

Kai atmetame šiuos du šiurkščius ir klaidingus teiginius, - kad 
visuomet yra neteisinga persekioti ir kad visuomet teisinga tai dary- 
ti, - susiduriame su sunkesniu klausimu. Tarkime, jog to, kuris pa- 
žeidė teisę vadovaudamasis sąžine, nubaudimas duotų kokios nors 
naudos; tarkime, tai atgrasytų panašius aktus ir šitaip gyvenimą pa- 
darytų ramesnį ir našesnį daugumai. Ar negalėtų vis tiek būti dera- 
ma jo nebausti - paprasčiausiai dėl to, kad jo motyvai buvo geresni 
nei kitų nusikaltėlių motyvai? Ši prielaida daugeliui žmonių skamba 
kaip elitizmas. Tačiau kai mes atsakome į savo pirmąjį klausimą pri- 
pažindami, kad asmuo pažeisdamas teisę elgiasi deramai, turint ome- 
nyje jo įsitikinimą, jog įstatymas yra neteisingas, atrodo nenuoseklu 
šito nepripažinti ir kaip priežasties, kurios prokurorai gali ir turėtų 
paisyti spręsdami, ar taikyti teisminį persekiojimą, net kai utilitari- 
nis kriterijus yra išlaikomas.?? Ir kaip priežasties atlaidžiau bausti 
asmenį, kuris buvo teisiamas ir nuteistas. Kitaip tariant, tai priežas- 
tis, kuri gali deramai figūruoti balanse drauge su konkuruojančiais 
utilitariniais motyvais, skatinančiais bausti. Šie konkuruojantys mo- 
tyvai gali būti labai stiprūs, ir tuo atveju jie nusvers tai, jog kaltina- 
masis veikė vadovaudamasis sąžine. Štai kodėl nueitume per toli, jei 
sakytume, jog žmonės, kurie elgiasi teisingai, turint omenyje jų įsiti- 
kinimus, niekuomet neturėtų būti baudžiami už tai, kad taip daro. 

Liko pasakyti du paskutinius dalykus. Pirmasis yra ką tik apsvars- 
tyto klausimo veidrodinis atspindys. Ar žmonės, kurie veikia vedami 

pilietinio nepaklusnumo motyvų, turėtų prašytis ar netgi reikalauti 
būti nubausti? Mano paties požiūris yra labai paprastas. Aš manau, 
jog Sokratas buvo neteisus manydamas, jog pilietinis nepaklusnu- 
mas yra nevisiškas, kokia nors prasme netikras, be bausmės, veikėjui 
neprisistačius ir nepasakius: „Aš pažeidžiau mūsų bendruomenės tei- 
sę: nubauskite mane“. Suprantu šios pažiūros apeliaciją, dramatišką 
apeliaciją, tačiau man ji atrodo klaidinga ir pagrįsta paniava. Pir- 
miausia ji negali būti protinga, kai svarstome principingumu grin- 
džiamą nepaklusnumą. Tas, kuris atsisakė talkinti vergų gaudyto- 
jams arba kariauti kare, kurį mano esant nemoralų, savo tikslui ge- 
riausiai tarnauja tuomet, kai jo aktas yra nepastebimas ir niekuomet 
neatskleidžiamas. Bausmė, žinoma, gali būti strategijos dalis, kai ne- 
paklusnumas grindžiamas teisingumu arba politine nuostata. Pavyz- 
džiui, kas nors galėtų norėti būti baudžiamas, nes laikosi mano mi- 
nėtos neįtikinamosios strategijos - priversdamas bendruomenę su- 
vokti, kad ji turės įkalinti tokius žmones kaip jis, jeigu nori toliau 
vykdyti politinį kursą, kurį jis mano esant neteisingą. Tačiau šio instru- 
mentinio argumento už baudimo pripažinimą neturėtume painioti 
su jokiu moraliniu ar konceptualiniu nuolankumo reikalavimu baus- 
mės akivaizdoje. Jeigu pilietinio nepaklusnumo aktas gali pasiekti 
savo tikslą išvengdamas bausmės, tai šitai, apskritai imant, yra ge- 
riau visiems toje situacijoje. 

Mano paskutinė mintis yra svarbus visos argumentacijos patiksli- 
nimas. Šioje esė iki šiol laikiausi prielaidos, jog aktai, kuriuos mes 
visi turėjome galvoje kaip pilietinio nepaklusnumo aktus, iš tiesų 
yra, deramai suprantant, rūpimos jurisdikcijos teisės pažeidimai. Ta- 
čiau gali pasirodyti, jog taikant sudėtingesnę pažiūrą į tą teisę, jie 
nėra tokie pažeidimai. Habermasas ir kiti pabrėžia legalumo ir legi- 
timumo santykio dviprasmybę, nurodydami, kaip legalumas ir legi- 
timumas gali būti priešingos idėjos. Jungtinėse Valstijose ir Vokieti- 
Joje, kurių konstitucijos pripažįsta abstrakčias politines teises kaip 
sykiu juridines teises, neišvengiamai egzistuos tolesnė dviprasmybės 
sritis, kuriama klausimų dėl to, kas yra teisė. Prieš keletą metų teigiau, 
kad Jungtinių Valstijų Konstitucija, deramai suprantant, iš tikrųjų gali 

sankcionuoti aktus, kurie tuomet apskritai buvo traktuojami kaip 
teisę pažeidžiantys aktai.** Nenustebčiau, jeigu dabar būtų išsakomi 
tokio paties pobūdžio argumentai apie vokiečių teisę, ir žinau, jog 
šios šalies konstitucinės teisės specialistai yra svarstę tokią galimybę. 
"Tačiau iš to nieko gero neišeis, jei, pristigę apdairumo, nepažymėsi- 
me dar vienos, paskutinės perskyros, dažnai išleidžiamos iš akių tei- 
sės teorijoje. 

"Turime nuspręsti, ar šis argumentas - kad aktai, laikomi pilieti- 
nio nepaklusnumo aktais, iš tikrųjų yra ginami Konstitucijos, - yra 
vis tiek įmanomas ir tuomet, kai teismai nusprendžia, jog šie aktai, 
jų požiūriu, nėra tuo būdu ginami. Pernelyg gerai žinome aforiz- 
mą, kad teisė yra tokia, kokią ją esant sako teismai. Tačiau šitai gali 
reikšti du labai skirtingus dalykus. Tai galėtų reikšti, jog teismai 
visuomet yra teisūs aiškindami, kokia yra teisė, jog jų sprendimai 
sukuria teisę, tad kai teismai pateikia tam tikrą Konstitucijos in- 
terpretaciją, tai būtinai yra teisingas būdas ją interpretuoti ir atei- 
tyje. Arba tai gali paprasčiausiai reikšti, kad teismų sprendimams, 
bent jau bendru mastu, privalome paklusti dėl praktinių priežas- 
čių, nors ir pasiliekame sau teisę tvirtinti, jog teisė nėra tokia, ko- 
kią jie sakė ją esant. Pirmoji pažiūra yra teisinio pozityvizmo pa- 
žiūra. Manau, jog ji yra neteisinga ir galiausiai giliai priešiška įsta- 
tymo ir teisės viešpatavimo idėjai. Argumentas, kurio imtis raginu 
vokiečių teisėjus, - jog teisė, deramai suprantant, gali remti tai, ką 
vadiname pilietiniu nepaklusnumu, - gali būti veiksmingas argu- 
mentas tik tuomet, kai atmetame šį pozityvizmo aspektą ir tvirti- 
name, jog nors teismams gali tekti galutinis žodis bet kokioje konk- 
rečioje byloje dėl to, kokia yra teisė, galutinis žodis nėra vien tik 
dėl šios priežasties teisingas žodis. 


ANTRA DALIS 


TEISĖ KAIP INTERPRETACIJA 


s. Ar tikrai sunkiosiose bylose 
negalimas teisingas atsakymas? 


KOKS KLAUSIMAS? 


Kada nėra teisingo atsakymo į teisės klausimą? Tarkime, jog legislatū- 
ra išleido įstatymą, nustatantį, jog „šventvagiškos (sacrilegious) sutar- 
tys nuo šiol neturi galios“. Bendruomenė nesutaria, ar sutartis, pasira- 
šyta sekmadienį, yra vien dėl šios priežasties šventvagiška. Yra žino- 
ma, jog tik labai nedaugelis iš įstatymų leidėjų turėjo tą klausimą 
omenyje, kai balsavo, ir kad dabar jie lygiai taip pat nesutaria, ar jis 
turi būti taip interpretuojamas. Tomas ir Timas sekmadienį sudarė 
sutartį, ir Tomas dabar padavė ieškinį prieš Timą, reikalaudamas lai- 
kytis sutarties, kurios teisėtumą Timas ginčija, sąlygų. Ar sakysime, 
jog teisėjas privalo ieškoti teisingo atsakymo į klausimą, ar Tomo pasi- 
rašyta sutartis yra teisėta, nors bendruomenė ir yra giliai susiskaldžiusi 
dėl to, koks gi yra teisingas atsakymas? Ar daug realistiškiau yra saky- 
ti, jog į tą klausimą paprasčiausiai nėra teisingo atsakymo? 

Tai centrinis itin gausių ginčų dėl to, kokia yra teisė, klausimas. 
Dėl jo buvo diskutuojama su įvairiomis antraštėmis, įskaitant klau- 
simą, ar teisėjai visuomet turi diskreciją sunkiosiose bylose ir ar 
esama to, ką kai kurie teisės filosofai vadina teisės „spragomis“. 
Dabar noriu apginti nepopuliarią pažiūrą - jog ką tik aprašytomis 
aplinkybėmis Tomo sutarties klausimas tikrai gali turėti teisingą 
atsakymą, — nuo tam tikrų argumentų, kuriais jos oponentai — su- 
vokdami ar ne - remiasi. Taip pat pamėginsiu parodyti, kokia pras- 
mė glūdi tezėje, jog teisingo atsakymo nesama, ir kodėl atvejai, kai 
teisinis klausimas neturi teisingo atsakymo, mūsiškėje teisinėje siste- 


* Pastaba. Pirmą kartą paskelbta žurnale New York University Law Review, 53, 
no. 1 (April 1978). 6 Ronald Dworkin. 

moje gali būti daug retesni nei paprastai manoma. Tačiau pradžioje 
tvirtinsiu, jog šis klausimas reikalauja paaiškinimo, pašalinsiančio 
problemišką dviprasmiškumą. 

Tam tikros teisinės sampratos, tokios kaip teisėtos sutarties, pi- 
liečio teisinės atsakomybės ir nusikaltimo, turi štai kokią charakte- 
ristiką: jeigu samprata galioja tam tikroje konkrečioje situacijoje, tai 
teisėjai turi pareigą, bent jau prima facie, tam tikrą teisinę pretenziją 
išspręsti vienos alternatyvos naudai; tačiau jeigu samprata negalioja, 
teisėjai turi pareigą, bent jau prima facie, tą pačią pretenziją išspręsti 
priešingos alternatyvos naudai. Tokias sampratas vadinsiu „dispozi- 
cinėmis“ (dispositive) sampratomis. Teisininkai atrodo turį galvoje — 
sprendžiant iš to, kaip jie kalba ir argumentuoja - tai, ką galėtume 
pavadinti „bivalentiškumo teze“ apie dispozicines sampratas: t. y. 
tezę, jog kiekvienu iš atvejų turi būti teisingas arba pozityvus teigi- 
nys, jog atvejis patenka į dispozicinę sampratą, arba priešingas teigi- 
nys - jog jis nepatenka į ją, net jeigu yra kontroversiška, katras yra 
teisingas. Pavyzdžiui, teisininkai atrodo tarią, jog apsikeitimas paža- 
dais reiškia teisėtą sutartį arba jos nereiškia. Jeigu jis ją reiškia, tai 
teisėjai turi bent jau prima facie pareigą pripažinti galią šiems paža- 
dams, jeigu to pareikalaujama pagal jų jurisdikciją; tačiau jeigu jis jos 
nereiškia, tai jie turi bent jau pri»2a facie pareigą to nedaryti rem- 
damiesi sutarties teisės pagrindais. Teisininkai atrodo tarią, jog konk- 
retus žmogus yra arba atsakingas prieš teisę dėl žalos, kurią jo ak- 
tas padarė, arba nėra atsakingas; jeigu jam galioja teisinė atsako- 
mybė, tai teisėjai turi pareigą pareikalauti iš jo mokėti kompensaciją, 
tačiau jeigu jam tokia atsakomybė negalioja, tai jie turi pareigą šito 
nereikalauti. Jie atrodo tarią, jog tam tikras elgesio epizodas, tu- 
rint omenyje intenciją ir aplinkybes, arba reiškia nusikaltimą, arba 
ne; jeigu jis reiškia nusikaltimą, o veikėjas negali apsiginti jokiais 

itais pagrindais, tai teisėjas (arba prisiekusysis), turi pareigą pa- 
Skelbti jį kaltu; tačiau jeigu - ne, tai teisėjas (arba prisiekusysis) turi 
Pareigą skelbti jį nekaltą. 

Jeigu tiesa, jog apsikeitimas pažadais arba reiškia teisėtą sutartį, 

arba jos nereiškia ir kad asmeniui, prieš kurį paduodamas ieškinys 

pagal delikto teisę, arba galioja, arba negalioja teisinė atsakomybė 
dėl žalos, ir kad asmuo, apkaltintas nusikaltimu, arba yra, arba nėra 
kaltas, tai bent jau kiekvienu iš tų atvejų, kai šie klausimai yra dispo- 
ziciniai, bus galimas teisingas atsakymas. Žinoma, gali būti neaišku 
ir kontroversiška, koks yra tas teisingas atsakymas, lygiai kaip yra 
netikra ir kontroversiška, ar Ričardas III nužudė princą. Iš to netik- 
rumo nebūtų galima daryti išvados, jog nesama teisingo atsakymo į 
teisinį klausimą, lygiai kaip neatrodo galima iš netikrumo dėl Ričar- 
do daryti išvadą, jog nesama teisingo atsakymo į klausimą, ar jis nu- 
žudė princą. Tačiau ar iš tiesų apsikeitimas pažadais visuomet arba 
reiškia teisėtą sutartį, arba jos nereiškia, arba — ar asmeniui, prieš 
kurį paduotas ieškinys pagal delikto teisę, visuomet arba galioja tei- 
sinė atsakomybė, arba ne, arba - ar jis arba kaltas, arba nekaltas dėl 
nusikaltimo? 

Dabar galiu nusakyti dviprasmybę, glūdinčią tezėje, jog kai ku- 
riais atvejais teisės klausimas neturi teisingo atsakymo. Galime iš- 
skirti dvi tos tezės versijas. Abi versijos neigia, jog svarbioms dispo- 
zicinėms sampratoms galioja bivalentiškumo tezė. Jos neigia, jog ap- 
sikeitimas pažadais visuomet arba reiškia teisėtą sutartį, arba jos 
nereiškia (ir kad atsakovui visuomet arba galioja teisinė atsakomybė 
pagal delikto teisę, arba ne - ir taip toliau). Tačiau jos skiriasi pobū- 
džiu to argumento, kurį kiekviena teikia. Pirmoji versija teigia, jog 
ką tik aprašytasis paviršinis kalbinis teisininkų elgesys yra klaidina- 
mas, nes jis iškelia prielaidą, jog tarp teiginio, jog sutartis yra teisėta, 
ir teiginio, jog ji yra neteisėta, nesama loginės erdvės; kitaip tariant — 
dėl to, jog jis nenumato galimybės, kad abu šie teiginiai gali būti 
neteisingi. Tačiau iš tikrųjų, jeigu pažvelgiame giliau į reikalo esmę, 
konstatuojame, jog galėtų būti neteisingas tiek teiginys, jog sutartis 
yra teisėta, tiek ir teiginys, jog jis yra neteisėtas, galėtų būti neteisin- 
gas tiek teiginys, jog asmeniui galioja teisinė atsakomybė, tiek teigi- 
nys, jog jam negalioja teisinė atsakomybė už tam tikrą aktą, ir netei- 
singa tiek tai, jog tam tikras aktas reiškia nusikaltimą, tiek ir tai, kad 
jis jo nereiškia. Kiekvienu iš atvejų abu teiginiai gali būti neteisingi, 
nes kiekvienu iš atvejų jie neužpildo visos loginės erdvės, kurioje jie 

randasi; kiekvienu iš atvejų esama trečios nepriklausomos galimybės, 
kuri užima erdvę tarp kitų dviejų. Pagal šią pirmąją tezės versiją klau- 
simas „Ar Tomo sutartis yra teisėta ar neteisėta?“ daro klaidą, panašią 
į tą, kurią daro klausimas „Ar Tomas yra jaunas vyras ar senas vyras?“ 
Pastarasis klausimas gali neturėti teisingo atsakymo, nes jis ignoruoja 
trečią galimybę, būtent tą, jog Tomas yra vidutinio amžiaus vyras. Anot 
pirmosios versijos, minėtas teisinis klausimas taip pat ignoruoja trečią 
galimybę, būtent tą, jog apsikeitimas pažadais gali nereikšti nei teisė- 
tos sutarties, - tokios, kad teisėjai turėtų pareigą pripažinti galią tam 
apsikeitimui, — nei neteisėtos sutarties, tokios, kad teisėjai turėtų pa- 
reigą nepripažinti jai galios, o reikšti kita - tai, ką būtų galima pava- 
dinti, pavyzdžiui, „užuomazgine“ sutartimi. 

"Tuo tarpu antroji tezės, jog teisingo atsakymo nesama, versija ne- 
numato, kad esama kokios nors loginės erdvės — šia prasme - tarp 
teiginių, jog sutartis yra teisėta ir —- kad ji yra neteisėta, arba tarp 
teiginių, jog asmeniui galioja teisinė atsakomybė ir - kad ji jam nega- 
lioja, arba kad aktas yra nusikalstamas ir - kad jis nėra nusikalsta- 
mas. Ji nenumato, kad esama kokios nors trečios galimybės, tačiau 
vis tiek neigia, jog viena iš dviejų įmanomų galimybių visuomet ga- 
lioja, nes gali nebūti tiesa, kad kuri nors iš jų galioja. Pagal šią antrąją 
tezės versiją klausimas „Ar Tomo sutartis yra teisėta ar ne?“ yra pa- 
našus į klausimą „Ar Tomas yra vidutinio amžiaus ar ne?“ Į pastarąjį 
klausimą gali nebūti teisingo atsakymo, jeigu Tomas yra tokio am- 
Žiaus, kuris yra ribinis tarp jaunystės ir vidutinio amžiaus, - ne dėl 
to, kad mes pripažįstame ir kitas amžiaus kategorijas — nei vidutinio 
amžiaus, nei ne-vidutinio amžiaus, bet dėl to, kad ties riba yra klaida 
sakyti apie asmenį, jog jis yra vidutinio amžiaus arba kad jis nėra 
vidutinio amžiaus. 

Teikdamas šį palyginimą, nenoriu įteigti, jog antroji tezės versija 
turi daryti prielaidą, jog teisėtos sutarties, teisinės atsakomybės ir 
nusikaltimo sampratos yra miglotos kaip vidutinio amžiaus sampra- 
ta. Nors, kaip pamatysime, kai kurie argumentai už antrąją versiją 
yra pagrįsti teiginiais apie miglotumą, kiti yra kitokio pobūdžio, ku- 
rį siūlo štai koks palyginimas. Kai kurie filosofai mano, jog nesama 

teisingo atsakymo į klausimą, ar Charlesas buvo narsus, jeigu Char- 
lesas yra miręs, o būdamas gyvas niekuomet nesusidūrė su jokiu pa- 
vojumi, - ne dėl to, kad „narsus“ yra miglota sąvoka, bet dėl to, kad 
yra neteisinga sakyti, jog žmogus buvo narsus arba nenarsus, jeigu 
mes negalėtume turėti jokių įrodymų, reikšmingų klausimui, koks gi 
jis buvo - narsus ar ne.*! Antrąją tezės versiją galima apginti - tai taip 
pat pamatysime, - tokiu būdu, kuris atrodo artimesnis šiam argu- 
mentui, o ne argumentui, grindžiamam miglotumu. 

Skirtumą tarp pirmosios ir antrosios versijų tezės, jog teisingo 
atsakymo nesama, galime išreikšti formaliau. Apibrėžkime (— p) kaip 
loginį (p) neiginį, tuomet jeigu (p) yra klaidinga, (— p) yra teisinga, o 
jeigu (— p) yra klaidinga, (p) yra teisinga. Teiginį, kad Tomo sudary- 
ta sutartis yra teisėta, tegu reprezentuoja „p“, o teiginį, kad jo sutar- 
tis nėra teisėta, - „ne-p“. Bivalentiškumo tezė suponuoja, jog klausi- 
mas dėl Tomo sutarties turi turėti teisingą atsakymą, net jeigu nesa- 
me tikri, koks jis yra, nes (ne-p) yra identiška (— p) ir arba (p) yra 
teisinga, arba (— p) yra teisinga, nes (p) arba (— p) būtinai yra teisin- 
ga. Abi tezės, jog teisingo atsakymo nesama, versijos sutinka, jog tai 
yra klaida, tačiau jos nesutaria, kokia tai klaida. Pirmoji versija tei- 
gia, jog (ne-p) nėra identiška (— £); (ne-p) reikėtų reprezentuoti kaip 
teiginį (7), kuris nėra loginis (p) neiginys. (Pasirinkdamas (r) šioje 
reprezentacijoje, nenoriu tvirtinti, kad pirmoji versija turi skelbti, 
jog (ne-p) yra nestruktūruota, o tik tai, kad ji nėra (p) neiginys.) 
Akivaizdu, jog ((p) arba (7)) nebūtinai yra teisinga; ji nenumato (g) 
galimybės, kuri nėra nei (p), nei (7), o kažkas tarpinio. Tuo tarpu 
antroji versija neneigia, jog (ne-p) yra identiška (— p); vietoj to ji 
skelbia, jog kai kuriais atvejais nei (p), nei (— p) nėra teisinga, t. y. 
kad kai kuriais atvejais bivalentiškumas negalioja. 

Jeigu bet kuri iš tezės versijų yra teisinga, tai gali būti daug tei- 
sės bylų, kuriose būtų neteisinga sakyti, jog viena arba kita iš bylos 
šalių turi teisę į sprendimą, ir teisinga pripažinti, jog teisėjas gali 
laisvai pasirinkti vieną arba kitą alternatyvą. Tačiau esama štai ko- 
kio svarbaus skirtumo. Jeigu teisinga pirmoji versija, tai šią veiks- 
mų laisvę numato teisė, nes teisė identifikuoja aplinkybes, kuriomis, 

pavyzdžiui, apsikeitimas pažadais patenka į atskirą kategoriją, imp- 
likuojančią veiksmų laisvę. Tuo tarpu jeigu teisinga antroji versija, 
veiksmų laisvė kyla ne iš palankių sąlygų, o negatyviai: kadangi 
reisė nenustato nieko, net veiksmų laisvės, teisėjas turi savo nuo- 
žiūra daryti, ką gali. 


PIRMOJI VERSIJA 


Lengvai galime įsivaizduoti teisinę sistemą, kurioje, jei kas nors teig- 
tų, jog visada esama teisingo atsakymo į klausimą, ar teisėjai turi 
pareigą pripažinti galią apsikeitimui pažadais arba nepripažinti jam 
galios, tai jis darytų klaidą, kylančią iš pirmosios versijos. Juk net 
mūsiškės teisės sąlygomis esama daug tokių sprendimo situacijų, kai 
teisėjo nesaisto pareiga priimti vienokį arba priešingą sprendimą. 
Šitaip yra, pavyzdžiui, tuomet, kai ieškovas reikalauja nenumatytos 
pertraukos kokią nors konkrečią dieną, o atsakovas prašo, kad tas 
reikalavimas būtų atmestas. Taip yra ir kai atsakovas yra teisiamas už 
nusikaltimą, už kurį įstatymas numato bausmę nuo trejų iki penke- 
rių metų, ir prokurorai reikalauja maksimalios bausmės, o gynyba 
reikalauja minimalios bausmės. Pareigos samprata numato erdvę tarp 
teiginio, kad teisėjas turi pareigą nuspręsti vienos iš alternatyvų nau- 
dai, ir teiginio, kad jis turi pareigą nuspręsti kitos alternatyvos nau- 
dai; šią erdvę užima teiginys, jog jis neturi pareigos nuspręsti vienos 
arba kitos alternatyvos naudai, o veikiau turi laisvę arba, kaip teisi- 
ninkai sako, „diskreciją“, nuspręsti vienaip arba kitaip. 

Ši erdvė lengvai gali būti panaudota tokiai sutarties formai, kuri 
Yra nei teisėta, nei neteisėta — ta prasme, kuria mes dabar vartojame 
šiuo terminus, - o užuomazginė. Teisė galėtų numatyti, pavyzdžiui, 
jog jeigu sutartį, šiaip nekeliančią prieštaravimų, sudaro du žmonės, 
iš kurių kiekvienas yra vyresnis nei dvidešimt vienerių metų, ji yra 
„teisėta“ ir teisėjai turi pareigą pripažinti jai galią; jeigu bet kuri iš 
šalių yra jaunesnė nei šešiolika metų, sutartis yra „neteisėta“ ir teisė- 
jai turi pareigą nepripažinti jai galios; tačiau jeigu jaunesniosios iš 
šalių amžius - tarp šešiolikos ir dvidešimt vienerių metų, sutartis yra 

„užuomazginė“, ir teisėjas turi laisvę pripažinti jai galią arba ne 
priklausomai nuo to, ar, į viską atsižvelgiant, jis mano, kad tai reikia 
padaryti. Panašiu būdu teisė galėtų nustatyti aplinkybes, kuriomis 
padariusiam žalą nei galioja, nei negalioja teisinė atsakomybė už tą 
žalą - kuriomis jis veikiau, kaip galėtume pasakyti, yra „potencialus 
atsakomybės subjektas“, arba aplinkybes, kuriomis tam tikras aktas 
yra nei nusikalstamas, nei nenusikalstamas, o gal veikiau „artimas 
nusikalstamam“. Tokioje teisinėje sistemoje, žinoma, būtų neteisin- 
ga teiginį „Tomo sutartis yra teisėta“ versti kaip „p“, o teiginį „Tomo 
sutartis yra neteisėta“ - kaip „— p“, taigi neteisinga apeliuoti į biva- 
lentiškumo tezę turint tikslą tvirtinti, jog vienas iš tų teiginių turėtų 
būti teisingas. 

Pirmoji tezės, jog teisingo atsakymo nesama, versija tvirtina, jog 
priešingai tam, kaip atrodo kalbą teisininkai, mūsiškė teisinė sistema 
iš tikrųjų yra tokia; t. y. - jog esama erdvės tarp kiekvienos dispozi- 
cinės sampratos ir jos tariamo neiginio, erdvės, kurią užima atskira 
samprata, tokia kaip užuomazginės sutarties samprata, nors mes iš- 
ties neturime atskiro vardo tai ypatingai sutarčiai. Tačiau kokiu ar- 
gumentu įmanoma pagrįsti šį teiginį? Tai semantinis teiginys apie 
teisinių sampratų reikšmę, todėl būtų natūralu jį paremti kokia nors 
apeliacija į lingvistinę praktiką, kuri yra lemiamos reikšmės. Tačiau 
kadangi teisininkai terminą „nėra teisėtas“ atrodo traktuoja kaip ter- 
mino „teisėtas“ neiginį, „negalioja teisinė atsakomybė“ — kaip „ga- 
lioja teisinė atsakomybė“ neiginį, „nėra nusikaltimas“ — kaip „yra 
nusikaltimas“ neiginį, argumentacija negali judėti tuo natūraliu ke- 
lių. Ji negali būti panaši į argumentą, jog terminas „senas žmogus“ 
nėra tikras termino „jaunas žmogus“ neiginys. Ta argumentacija gali 
rutuliotis tiesiog atkreipdama dėmesį į paplitusią lingvistinę prakti- 
ką arba - labiau tikėtina - paprasčiausiai primindama kalbėtojui, pa- 
dariusiam klaidą, kaip jam, kaip kalbančiajam ta kalba, įprasta kal- 
bėti. Kadangi teisinis argumentas negali plėtotis tuo tiesiu keliu, yra 
neaišku, kaip jis iš viso gali plėtotis. 

Pavyzdžiui, būtų akivaizdžiai klaidinga teikti argumentus už pir- 
mąją versiją taip: „Esama loginės erdvės tarp teiginio, jog teisėjas 

turi pareigą pripažinti galią sutarčiai, ir teiginio, jog jis turi pareigą 
nepripažinti jai galios. Šią erdvę užima teiginys, jog jis yra laisvas 
pripažinti jai galią arba nepripažinti jai galios. Kadangi teiginio, jog 
sutartis yra teisėta, implikacija yra ta, jog teisėjas turi pareigą jai pr1- 
pažinti galią, o teiginio, jog sutartis nėra teisėta, — ta, jog jis turi 
pareigą nepripažinti jai galios, vadinasi, turi būti panaši erdvė tarp 
šių dviejų teiginių apie sutartį, erdvė, kuri daro įmanomą teiginį, jog 
sutartis yra užuomazginė.“ 

Tai būtų klaidingas argumentas, nes iš to, jog pareigos samprata 
turi - šia prasme — tris vertes, negalima daryti išvados, jog samprata, 
naudojama apibrėžti pareigą užtraukiantiems atvejams, taip pat turi 
būti trijų verčių. Pavyzdžiui, tenise teisėjai turi pareigą neįskaityti 
padavimo, jeigu kamuoliukas nukrenta aiškiai už aikštelės ribos, ir 
pareigą įskaityti padavimą, jei taip neatsitinka. Esama erdvės tarp 
teiginių, jog teisėjas turi pareigą neįskaityti padavimo ir kad jis turi 
pareigą įskaityti padavimą, tačiau tai nereiškia, jog esama erdvės tarp 
teiginių, jog kamuoliukas aiškiai nukrito už aikštelės ribų ir kad jis 
nenukrito už jos ribų. Dispozicinės sampratos yra naudojamos apra- 
šyti oficialias pareigas užtraukiantiems atvejams, tačiau tai nereiškia, 
jog šios sampratos pačios turi turėti tokią pačią struktūrą kaip parei- 
gos samprata. 

Tačiau tas, kuris nori apginti pirmąją tezės versiją, bus teisus prieš- 
taraudamas šiai analogijai. Jis teisingai sakys, jog teisėtos sutarties 
samprata ne paprasčiausiai aprašo faktines aplinkybes, kuriomis tei- 
sėjai išties turi tam tikrą pareigą. Mes galime nesunkiai įsivaizduoti, 
jog teniso normos pakeičiamos taip, kad, pavyzdžiui, teisėjas turės 
pareigą neįskaityti padavimo, jeigu kamuoliukas nukrenta ant aikš- 
telės ribos linijos. Tačiau mes negalime įsivaizduoti tokio teisės nor- 
mų pakeitimo, kad teisėjai nebeturėtų net prima facie pareigos pri- 
Pažinti galią teisėtai sutarčiai; bet kuriuo atveju, jeigu toks pakeiti- 
mas ir būtų padarytas, mes iš tikrųjų turėtume sakyti, jog sutarties 
Sąvoka pati yra radikaliai pasikeitusi. Juk mes tą sampratą (taip pat 
teisinės atsakomybės pagal deliktą ir nusikaltimo sampratas) naudo- 
Jaime ne tam, kad paprasčiausiai neutraliai praneštume, jog įvyko 

tam tikri įvykiai, kuriuos galima palyginti su kamuoliuko nukritimu 
tam tikroje vietoje, bet kaip savarankišką argumentą, teigiantį, jog iš 
tų faktų kyla tam tikrų teisinių pasekmių, įskaitant oficialias pareigas. 

Tačiau, nors tai, be abejonės, tiesa, neaišku, kokias pravarčias išva- 
das gali iš to padaryti pirmosios versijos gynėjas. Tarkime, jog jis žen- 
gia šiuo keliu toliau ir sako ne tiesiog, jog teiginiai apie sutartis visuo- 
met teikia pagrindus teiginiams apie oficialią pareigą, bet kad tokių 
teiginių negalima atskirti nuo teiginių apie pareigą. Jis galėtų pasakyti, 
pavyzdžiui, jog tą patį dalyką reiškia pasakymas, jog sutartis yra teisė- 
ta, ir pasakymas, jog teisėjas turi pareigą pripažinti galią pažadams, 
kurie ją sudaro, taip pat jog tą patį reiškia pasakymas, kad ji yra netei- 
sėta, ir pasakymas, kad jis turi pareigą šiems pažadams nepripažinti 
galios. Jeigu šios reikšmės tapatybės teisingos, tai pirmoji tezės versija 
kyla tiesioginės implikacijos keliu. Kadangi esama erdvės tarp tų dvie- 
jų teiginių apie teisėjų pareigą ir kadangi du teiginiai apie sutartis reiš- 
kia tą patį dalyką kaip teiginiai apie teisėjo pareigą, tai turi taip pat 
egzistuoti erdvė tarp pastarųjų dviejų teiginių. 

Šis argumentas būtų nepriekaištingas, jeigu semantinė teorija, kuria 
jis pagrįstas, — ta, jog teisės teiginiai savo reikšme yra ekvivalentiški 
teiginiams apie oficialias pareigas, - atitiktų sveikos nuovokos reika- 
lavimus. Tačiau ta teorija neatitinka sveikos nuovokos. Turi būti ko- 
kių nors skirtumų reikšmės atžvilgiu tarp teiginio, jog sutartis yra 
teisėta, ir teiginio, jog teisėjai turi pareigą pripažinti galią pažadams, 
kurie sudaro sutartis, nes pirmasis teiginys paprastai yra supranta- 
mas kaip teikiąs argumentą antrajam, o ne vien kaip jo klausimą 
nustumiantis persakymas. Jeigu esama konceptualaus, o ne tik kon- 
tingentiško ryšio tarp dispozicinių sampratų ir juridinių teisių ir pa- 
reigų, tai esama ir konceptualaus, o ne tik kontingentiško ryšio tarp 
tų sampratų ir įvykių, apie kuriuos jos praneša, tipų. Jeigu teisinin- 
kas sako, jog jo klientas turi teisę laimėti ginčą, nes sutartis, į kurią 
jis apeliuoja savo ieškinyje, yra teisėta, arba dėl to, kad sutartis, į 
kurią apeliuoja prieš jį teikiamas ieškinys, yra neteisėta, jis nurodo 
savo pasirengimą teikti tam tikrų, o ne kitų rūšių argumentus, kad 
nurodytų faktus, susijusius su pasiūlymu, pripažinimu, kompetencija, 

nelegalumu ar klaida, o ne kitų rūšių faktus savo kliento pretenzijai 
paremti. Tad semantinė teorija, kuri teiginius apie sutartis tiesiog 
išverčia į teiginius apie oficialias pareigas, užtemdo įdomų ir sava- 
rankišką dispozicinių sampratų vaidmenį teisiniame argumente. Šios 
sampratos užtikrina ypatingą sąsają tarp tam tikrų rūšių įvykių ir 
išvadinių teiginių apie teises ir pareigas, kurie yra teisingi, jeigu gali- 
ma parodyti, jog šie įvykiai įvyko. Jos sykiu ir numato kriterijus išva- 
diniams teiginiams tikrinti, ir nustato, jog jeigu kriterijai, kuriuos jos 
skiria, nepatenkinami, tai vietoj ano galioja priešingas išvadinis kri- 
terijus, o ne tik pirmojo neiginys. Sampratų, turinčių tokią funkciją 
teisinėje argumentacijoje, poreikis iškyla dėl to, kad teisės ir parei- 
gos sampratos, kuriomis grindžiami išvadiniai teiginiai, yra struktū- 
ruotos, t. y. dėl to, kad esama erdvės tarp priešingų išvadinių teigi- 
nių. Ta funkcija yra neigimo, jog šitaip atsirandanti erdvė gali būti 
panaudota atmesti abu vienas kitam prieštaraujančius teiginius, funk- 
cija. Dispozicinės sampratos yra pajėgios atlikti šią funkciją būtent 
dėl to, kad pirmoji tezės, jog teisingo atsakymo nesama, versija yra 
klaidinga; jeigu egzistuotų erdvė tarp teiginių, jog sutartis yra teisėta 
ir kad ji nėra teisėta, ta samprata negalėtų užverti erdvės, teikiamos 
teisės ir pareigos sampratų. 

Korektiška analogija, anot šio aiškinimo, yra ne analogija tarp 
dispozicinių teisinių sampratų ir faktinių žaidimo įvykių, tokių kaip 
kamuoliuko nukritimas fizinio ploto viduje ar už jo ribų. Korektiška 
analogija yra analogija tarp šių sampratų ir dispozicinių sampratų, 
kurios žaidime atlieka tą pačią funkciją. Padavimo „taisyklingumo“ 
arba „netaisyklingumo“ samprata towt court, o ne tai, ar pažeistos 
fizinio ploto ribos, yra dispozicinė teniso samprata. Įvykiai, kurie 
padavimą daro „taisyklingą“, gali būti įvairūs, nelygu nubrėžti ap- 
ribojimai, kaip būtų tuo atveju, jei normos pasikeistų taip, kad, 
kamuoliukui nukritus ant ribos, būtų laikoma, kad jis nukrito į „už- 
ribį“, tačiau dispozicinė samprata vis tiek atlieka tų įvykių, kurie 
Išties reiškia padavimo „taisyklingumą“, susiejimo su oficialiomis 
Pareigomis funkciją taip, kad erdvė, atverta pareigos teiginių struk- 
tūros, užsiveria. 

Tas, kuris gina pirmąją tezės, jog teisingo atsakymo nesama, ver- 
siją, be abejo, ginčys mano dispozicinių sampratų funkcijos aprašy- 
mą. Jis sakys, jog šių sampratų funkcija yra suteikti galią teisių ir 
pareigų teiginių struktūrai, o ne susilpinti ją. Tačiau šio ginčo su 
manimi jis negali laimėti iš anksto; jeigu jis mano, jog būdas, kuriuo 
teisininkai naudoja šią sampratą, pateisina jo teikiamą jos funkcijos 
nusakymą, o ne mano, jis privalo pateikti įrodymus, paimtus iš jų 
praktikos. Aš galiu nurodyti faktą, kad teiginį, jog sutartis yra netei- 
sėta, teisininkai traktuoja kaip teiginio, jog ji yra teisėta, neiginį, o 
teiginį, jog asmeniui negalioja teisinė atsakomybė, - kaip teiginio, 
jog jam galioja teisinė atsakomybė, neiginį ir taip toliau; taip pat 
galiu parodyti, kad teisininkai nevartoja tokių žodžių, kuriuos, anot 
jo aprašymo prielaidos, jie vartotų, tokių kaip „užuomazginės“ su- 
tartys arba „potencialus atsakomybės subjektas“, arba „artimi nusi- 
kalstamiems“ aktai. Tai stiprūs argumentai mano naudai ir prieš jo 
aiškinimą, ir nors jie nėra galutiniai, aš neįsivaizduoju jokių argu- 
mentų, kuriuos jis galėtų pateikti iš savo pusės. 

Vienas argumentas (kurį esu girdėjęs įvairiai suformuluotą) ge- 
riausiu atveju atideda klausimą. Tas argumentas yra štai koks: „Pa- 
prastas teisinis teiginys, toks kaip „Tomo sudaryta sutartis yra teisė- 
ta“, yra tik sutrumpinta ilgesnio ir labiau struktūriškai apibrėžto tei- 
ginio forma, būtent teiginio „Teisė užtikrina, kad Tomo pasirašyta 
sutartis yra teisėta“. Panašiai ir teiginys „Tomo pasirašyta sutartis yra 
neteisėta“ yra tik sutrumpinta teiginio „Teisė numato, kad Tomo pa- 
sirašyta sutartis yra neteisėta“ forma. Tačiau akivaizdu, kad abu šie 
ilgesni teiginiai gali būti neteisingi. Teisė gali paprasčiausiai nieko 
nesakyti, t. y. nieko nenumatyti nė vienos iš alternatyvų atžvilgiu. 
Tačiau tokiu atveju, kadangi anie du trumpesni teiginiai turi tą pačią 
reikšmę kaip ir ilgesnieji teiginiai, abu trumpesnieji teiginiai taip pat 
yra neteisingi, o būtent tai ir numato pirmoji tezės, kad teisingo at- 
sakymo nesama, versija.“ 

Tačiau turime paklausti, kas turima galvoje teigiant, kad teiginys 
„Tomo pasirašyta sutartis yra teisėta“ turi tą pačią reikšmę, kaip ir 
teiginys „Teisė numato, kad Tomo pasirašyta sutartis yra teisėta“. 

Čia galėtų būti turima galvoje tai, kad pastarasis yra perteklinis bū- 
das išsakyti pirmąjį teiginį, lygiai kaip teiginys „Teisiškai Tomo pasi- 
rašyta sutartis yra teisėta“ galėtų būti suvokiama kaip perteklinis bū- 
das pasakyti „Tomo pasirašyta sutartis yra teisėta“. Tačiau tokiu at- 
veju nebuvo suteiktas joks pagrindas tarti, kad teiginys „Teisė numato, 
jog Tomo pasirašyta sutartis yra teisėta“ ir teiginys „Ieisė numato, 
jog Tomo pasirašyta sutartis yra neteisėta“ abu gali būti neteisingi. 
Nėra akivaizdu, kad teiginys „Teisiškai Tomo pasirašyta sutartis yra 
teisėta“ ir teiginys „Teisiškai Tomo pasirašyta sutartis yra neteisėta“ 
gali abu būti neteisingi. Šitai pirmoji versija turi įrodyti, o ne drausti. 
Jeigu kam nors atrodo akivaizdu, kad teiginys „Teisė numato, jog su- 
tartis yra teisėta“ ir teiginys „Teisė numato, jog sutartis yra neteisėta“ 
gali abu būti neteisingi, šitaip yra todėl, kad jis personifikuoja „teisę“; 
kitaip tariant, jis ją suvokia kaip asmenį, kuris gali teikti teiginį (p) 
arba (— p), arba nei vieno, nei kito. Tačiau teisė nėra asmuo. 

Tačiau galbūt tas siūlymas yra pagrįstas ne ta pertekliaus nuoro- 
da, o pretenzingesnei semantika, anot kurios paprasti teisės teiginiai 
turi tokią pačią prasmę kaip teiginiai apie tai, ką koks nors asmuo ar 
institucija pasakė. Teiginys „Teisė numato, jog Tomo pasirašyta su- 
tartis yra teisėta“ gali būti suprantamas, anot šios sampratos, kad 
teiginys „Atitinkamos valdžios institucijos išleido tam tikrą normą, 
pagal kurią tokioms sutartims, kaip Tomo pasirašytoji, turi būti pri- 
pažįstama galia“ ar panašiai. Tikrai gali būti neteisinga sakyti, jog 
atitinkamos valdžios instancijos paskelbė tą normą arba priešingą 
normą. Tačiau vargu ar yra akivaizdu, kad teiginys „Tomo pasirašyta 
sutartis yra neteisėta“ reiškia tą patį dalyką kaip teiginys „Valdžios 
instancijos išleido tam tikrą normą, pagal kurią ši sutartis yra ne- 
teisėta“ (arba kad teiginys „Tomo negalima apkaltinti nusikaltus“ 
reiškia tą patį kaip teiginys „Valdžios institucijos paskelbė tam tikrą 
normą, pagal kurią tai, ką Tomas padarė, nėra nusikaltimas“). Prie- 
Šingai — tai atrodo klaidinga. Vienas stiprus argumentas prieš tai yra 
tiesiog tas faktas, kad teiginys „Tomo pasirašyta sutartis yra neteisė- 
ta“ atrodo esanti teiginio „Iomo sutartis yra teisėta“ neiginys (o tei- 
ginys „Tomo negalima apkaltinti nusikaltus“ - teiginio „Tomui tenka 

kaltė dėl nusikaltimo“ neiginys). Taigi svarstomasis argumentas (pa- 
gal šią antrąją interpretaciją, kaip ir pagal pirmąją) nėra argumentas 
už pirmąją tezės, kad teisingo atsakymo nesama, versiją; veikiau jis 
tą tezę laiko prielaida. 

Paminėsiu dar vieną tariamai akivaizdų argumentą, kurio galėtų 
griebtis pirmosios versijos gynėjas ir kurį mes galėtume vadinti rea- 
lizmu grindžiamu argumentu. Jis galėtų sakyti, kad mano teikiamas 
dispozicinių sampratų funkcijos aprašymas turi būti neteisingas, nes 
jeigu jis būtų teisingas, teisinė praktika būtų be galo nerealistiška štai 
kokia prasme: jeigu pažvelgiame į tikrus kriterijus, teisės numato- 
mus teiginiams apie sutarčių teisėtumą tikrinti, mes įsitikiname, jog 
kartais iš tiesų nesama teisingo atsakymo į klausimą, ar šie kriterijai 
konkrečiu atveju yra patenkinami. Pavyzdžiui, kadangi gali nebūti 
teisingo atsakymo į klausimą, ar sutartis yra šventvagiška ar ne, gali 
nebūti teisingo atsakymo ir į klausimą, ar Tomo pasirašyta sutartis 
yra teisėta ar neteisėta, nepriklausomai nuo to, ar teisininkai mano, 
jog teisingo atsakymo esama, ar taip nemano. Su šios rūšies netikru- 
mu susiduriama taip dažnai, kad teisininkai būtų nerealistiški ir iš- 
ties užsispyrę, jei tvirtintų, jog, nepaisant to, vis tiek nesama jokios 
loginės erdvės tarp teisėtos sutarties ir neteisėtos sutarties. Kitaip 
tariant, tokių atvejų dažnumas teikia stiprų motyvą pakoreguoti tei- 
sinę semantiką, kad būtų galima įtraukti atvejį, taigi turėtume tikė- 
tis, jog teisininkai jau yra padarę tą korektūrą. Jie gali ir nebūti iš 
tikro išplėtoję atskirų pavadinimų kiekvienai iš trečiųjų kategorijų, 
kurias jie buvo priversti pripažinti, - gal jie apgailestauja dėl šių tre- 
čiųjų kategorijų ir nori jas nuslėpti nuo plačiosios visuomenės, - ta- 
čiau jie vis tiek turi pripažinti tokius atvejus kaip atskirus. Taigi jeigu 
esame labai atidūs jų argumentų niuansams, galime tikėtis įžvelgti 
neįvardytos, bet iš tikrųjų naudojamos sampratos pėdsakus. 

Šį realizmu grindžiamą argumentą gvildenu dėl to, kad manau, 
jog jis buvo ir yra įtakingas. Tačiau dabar turime pažymėti, kad tai 
nėra nepriklausomas argumentas, ginantis pirmąją tezės, jog teisin- 
go atsakymo nesama, versiją; priešingai - jis taria, jog antroji versija 
jau buvo įrodyta. Sveika nuovoka, kurios tikimasi iš teisininkų, yra 

sveika nuovoka, reikalinga pripažinti antrajai tezės versijai, taigi jų 
semantiką priderinti prie jos tiesos. Todėl galime niekuo nerizikuo- 
dami ignoruoti realizmu grindžiamą argumentą, ir vietoj jo imtis pa- 
čios tezės, kad teisingo atsakymo nesama, antrosios versijos. Jeigu 
antroji versija žlunga, realizmu grindžiamas argumentas subliūkšta; 
jeigu antroji versija pasitvirtina, realizmu grindžiamas argumentas 
nėra nepriklausomai filosofiškai įdomus. 


ANTROJI VERSIJA 


Apsvarstysiu tris argumentus, kuriuos būtų galima manyti remiant 
antrąją tezės, kad teisingo atsakymo nesama, versiją. Anot pirmojo, 
dėl neišvengiamo teisinės kalbos miglotumo arba atviros struktūros 
kartais yra neįmanoma sakyti, jog tam tikras teisės teiginys yra arba 
teisingas, arba neteisingas. Antrasis argumentas taria, jog teisės teigi- 
niai, tokie kaip teiginys, kad Tomo pasirašyta sutartis yra teisėta, 
turi paslėptą struktūrą, plėtojamą teisinio pozityvizmo, kuri paaiški- 
na, kada gali būti teisinga sakyti, kad neteisingas nei teiginys, jog 
"Tomo pasirašyta sutartis yra teisėta, nei - kad ta sutartis yra neteisė- 
ta. Trečiasis argumentas remiasi faktu, kad kartais - kaip mūsų pa- 
vyzdyje — teisės teiginys yra ginčijamas taip, jog nė viena iš pusių 
neturi jokios vilties įrodyti kitą esant neteisų; šis argumentas daro 
prielaidą, jog vidujai kontroversiški teisės teiginiai negali būti nei 
teisingi, nei klaidingi. 


Argumentas, grindžiamas miglotumu 


Tarp teisininkų labai populiari idėja, jog jų vartojamos kalbos miglo- 
tumas garantuoja, kad neišvengiamai nebus teisingo atsakymo į tam 
tikrus teisinius klausimus. Tačiau šios idėjos populiarumas yra pa- 
grįstas negebėjimu atskirti kanoninės teisinės kalbos miglotumo fak- 
to ir pasekmių. 

Apsvarstykime argumentą, jog kadangi žodis „šventvagiškas“ yra 
miglotas, negali būti teisingo atsakymo į klausimą, ar Tomo pasira- 

šyta sutartis yra teisėta. Aš turėčiau tvirtinti, jog šis argumentas daro 
vieną, dabar nesvarbią, klaidą. Jis painioja atvejį, kai legislatūra var- 
toja miglotą terminą, tokį kaip „vidutinio amžiaus“ arba „raudo- 
nas“, su kitu atveju - kai ji paskelbia sampratą, kuri įgalina skirtingas 
koncepcijas. Tačiau čia aš pernelyg neakcentuosiu tos perskyros, nes 
tas, kuris pripažįsta šią perskyrą, galėtų tiesiog pridurti, jog bet ku- 
riuo atveju tai, ką legislatūra pasakė, nediktuoja konkretaus atsaky- 
mo į Tomo sutarties klausimą - todėl, kad ji vartojo miglotą terminą 
arba - jeigu aš esu teisus - dėl kitos priežasties - tos, jog ji naudojo 
sampratą, kuri įgalina skirtingas koncepcijas. Todėl šioje esė darysiu 
prielaidą, jog terminas „šventvagiškas“ yra miglotas ir kad aptaria- 
masis įstatymas dėl to yra miglotas ta prasme, kuria būtų miglotas 
įstatymas, numatantis, jog sutartys, pasirašytos vidutinio amžiaus žmo- 
nių, yra neteisėtos. 

Bet kuriuo atveju miglotumu grindžiamas argumentas daro kitą 
klaidą. Jis remiasi prielaida, jog jeigu legislatūra išleidžia įstatymą, 
to įstatymo poveikis teisei sietinas išskirtinai su abstrakčiąja žodžių, 
kuriuos ji pavartoja, reikšme, tad jeigu šie žodžiai yra migloti, dary- 
tina išvada, jog to įstatymo poveikis teisei turi būti kokiu nors atžvil- 
giu neaiškus. Tačiau ši prielaida yra akivaizdžiai neteisinga, nes teisi- 
ninko kriterijai, turintys nustatyti įstatymo poveikį teisei, gali apimti 
įstatymų interpretacijos ar aiškinimo kanonus, kurie apibrėžia, ko- 
kią galią dera priskirti miglotam žodžiui tam tikru atveju, ar bent jau 
padaro jo galią priklausomą nuo tolesnių klausimų, iš principo tu- 
rinčių teisingą atsakymą. Šie kriterijai gali kreipti prie intencijos ar 
kitų psicholginių faktų dalykų. Pavyzdžiui, teisininkas gali atvirai aiš- 
kinti, jog termino „šventvagiškas“ apimtis, šiuo jo pavartojimo atve- 
jų, turi būti suvokiama kaip talpinanti tik tuos atvejus, kuriuos turė- 
jo galvoje mažų mažiausiai dauguma balsavusiųjų už įstatymą arba 
kuriuos jie būtų norėję apimti, jeigu tas atvejis būtų buvęs pateiktas 
jų teismui. Tačiau tie kriterijai gali nesiremti psichologiniais faktais. 
Teisininkui yra atvira galimybė argumentuoti, kaip pats esu daręs*?, 
jog įstatymo poveikis teisei yra nustatomas klausiant, kuri iš tų skir- 
tingų interpretacijų, kurias įgalina abstrakčioji termino prasmė, 

labiausiai palanki tam principų ir politinių nuostatų kompleksui, ku- 
ris teikia geriausią politinį įstatymo pateisinimą tuo metu, kai jis išlei- 
džiamas. Arba jam yra atvira galimybė argumentuoti kur kas konser- 
vatyvesnę poziciją, anot kurios, jeigu įstatymas vartoja miglotą kalbą, 
jis turi būti suvokiamas kaip pakeitęs teisinį status guo ante tik tuo 
mastu, kurį pateisina neginčijamas pasitelktosios kalbos branduolys. 

Pastaroji prielaida yra įdomi - ne dėl to, kad rekomendacija sau- 
goti status guo yra populiari arba patraukli, bet dėl to, kad ji drama- 
tiškai parodo, jog miglotumas kanoninėje teisinėje kalboje negaran- 
tuoja teisės teiginių neaiškumo. Tačiau ši prielaida yra atvira akivaiz- 
džiam prieštaravimui. Tarkime, šią prielaidą pateikiu štai kaip: (A) 
Jeigu teiginys, kad tam tikra konkreti sutartis yra šventvagiška, nėra 
teisingas, tai teisė turi jį traktuoti kaip klaidingą, taigi teisingi yra 
visi tos teisės teiginiai, kurie būtų teisingi, jeigu ji būtų klaidinga. 
Gali būti paprieštarauta, jog lygiai taip pat, kaip gali būti neaišku, ar 
sutartis yra šventvagiška, gali būti neaišku ir tai, ar teiginys, kad ji 
yra šventvagiška, yra teisingas. Pagaliau juk tas, kuris siekia pritaiky- 
ti (A) praktikoje, gali įsitikinti, kad išties klampus galvosūkis jam yra 
tai, ar (A) iš jo reikalauja tam tikrą sutartį traktuoti kaip šventvagiš- 
ką arba kaip nešventvagišką. Tarkime, kad visos sutartys yra išdėsto- 
mos spektru, pradedant tomis, kurios yra akivaizdžiai šventvagiš- 
kos, ir baigiant tomis, kurios yra akivaizdžiai nešventvagiškos. Vie- 
name gale bus grupė sutarčių, kurių atžvilgiu teiginys „Ši sutartis yra 
šventvagiška“ bus teisingas, o kitą grupę, maždaug apie vidurį, suda- 
rys tos sutartys, kurių atžvilgiu tas teiginys bus nei teisingas, nei klai- 
dingas. Tačiau vis tiek yra dar kitokių sutarčių (maždaug ties trečda- 
lio padala), kurių atžvilgiu neaišku, ar tas teiginys teisingas, ar nei- 
teisingas-nei-klaidingas. Taigi tokios instrukcijos kaip (A) negali 
pasidalinti neaiškumo, nors jos ir gali jį sumažinti. 

Šis prieštaraujamasis argumentas kelia įdomių klausimų, tačiau 
Jis nėra vykęs kaip mano dabar teikiamo argumento paneigimas. No- 
riu kondensuotai pakartoti savo argumentus, pasitelkęs Asmenį (V), 
tvirtai įsitikinusį, jog miglotumas teisinėje kalboje būtinai sukelia teisės 
teiginių neaiškumą. V, kuris laikosi tezės, kad teisingo atsakymo 

nesama, antrosios versijos, teigia, jog jeigu „8“ yra miglotas termi- 
nas, tai bus sakinių, turinčių formą „x yra o“, kurie yra teisingi, taip 
pat kitų sakinių, kurie yra klaidingų, ir dar kitų, kurie yra nei teisingi, 
nei klaidingi. (Šitai skiriasi nuo teiginio, kurį teiktų tas, kuris remia 
pirmąją tos tezės versiją, anot kurios kai kuriais atvejais „X yra 0“ ir 
„X nėra 8“ abi yra neteisingos.) Šioje argumentacijos vietoje aš atsa- 
kau, jog jeigu taip yra, tai neaiškumo nekils, jei bus laikomasi įstaty- 
mų leidybos principo, reikalaujančio, kad jeigu „x yra 0“ nėra teisin- 
ga, ji turi būti traktuojama kaip neteisinga. O tas, kuris išsako dabar 
svarstomą prieštaravimą, (R), atsako, jog nors šitai gali sumažinti 
neaiškumą, negali jo pašalinti; R palypėja vienu kalbiniu lygmeniu 
aukščiau, kad galėtų teigti, jog jeigu 6 yra miglota, tai bus atvejų, kai 
teiginys „„X yra 0“ yra teisinga“ pats bus nei teisingas, nei klaidin- 
gas. Jeigu aš pamėginu atsižvelgti į R kritiką, pataisydamas savo re- 
komenduojamą įstatymų leidybos principą taip, kad numatyčiau, jog 
jeigu „„X yra 0“ yra teisinga“ nėra teisinga, tai ji turi būti traktuoja- 
ma kaip neteisinga, aš nieko nepasiekiu. Tuomet R gali pakilti į dar 
aukštesnį kalbos lygmenį, ir aš jį vysiuosi be galo. 

Tačiau ar pats pirmas R judesys atitinka sveiką nuovoką? Ar gali 
teiginys „„X yra 9“ yra teisinga“ pats būti nei teisingas, nei klaidin- 
gas? Ne, jeigu laikomės V pradinės trijų visas galimybes išsemiančių 
tiesos verčių schemos - teisinga, klaidinga ir nei-teisinga-nei-klai- 
dinga. Jeigu „X yra 6“ yra teisinga, tai „„X yra 8“ yra teisinga“ yra 
teisinga; tačiau jeigu „x yra 6“ yra neteisinga arba nei teisinga, nei 
klaidinga, tai „„x yra o“ yra teisinga“ yra klaidinga. Nė vienu iš šių 
trijų galimų atvejų teiginys „„X yra 8“ yra teisinga“ pats nėra nei- 
teisingas-nei-klaidingas. Taigi atrodo, jog R yra paties V argumento 
formuluotės auka. V argumentas remiasi prielaida, kad teisės teigi- 
niai yra neaiškūs tik tuomet, kai koks nors teiginys, turintis formą „x 
yra 8“, yra neaiškus dėl „o“ miglotumo, tačiau jis taip pat remiasi 
prielaida, jog visada, kai yra neaišku, ar „6“ yra teisinga, teiginys, 
kad „x yra 8“, yra neteisingas.*? 

Taigi prieštaravimą, kurį iki šiol diskutavome, galima atidėti į šalį. 
Nesama jokio pagrindo tarti, kad neįmanoma rasti jokios bendros įs- 

ratymų leidybos teorijos, kuri teiktų atsakymą į klausimą, kas atsi- 
tinka teisei, kai kokia nors institucija pavartoja miglotą kalbą. Ta- 
čiau dabar būtų galima pasakyti, jog tokios bendru mastu naudoja- 
mos įstatymų leidybos teorijos nesama. Jei pažvelgiame į teismų, 
kuriems buvo pavesta išaiškinti įstatymus, kuriuose yra miglotų ter- 
minų, sprendimus, pamatome, kad teismai arba nesutaria dėl įsta- 
tymų aiškinimo metodų, arba sutaria tik dėl kanonų, kritiškai var- 
tojančių tokius terminus kaip „intencija“ ir „tikslas“, savo ruožtu 
tokių pat miglotų kaip „šventvagiškas“. Tačiau kas iš to? Net jeigu 
šiuos teismų pasakymus traktuojame kaip kanonines teisės formu- 
luotes, kaip įstatymus, vis tiek klausimas, kaip teisę paveikia tai, 
jog teismai šiuose kanoniniuose pareiškimuose pavartojo miglotus 
terminus, lieka atviras. 

Tarkime, jog savo klausimą dėl Tomo sutarties, į kurį tariamai 
neturi būti teisingo atsakymo, pateikiame štai kaip. Turint omenyje, 
jog legislatūra išleido įstatymą, numatantį, jog „šventvagiškos“ su- 
tartys yra niekinės, turint omenyje visa tai, ką mes galime tarti apie 
įstatymų leidybos, tai padariusių, proto būklę, turint omenyje visa 
tai, ką galėtume tarti apie plačiosios visuomenės pažiūras į šabą, ir 
turint omenyje visa tai, kas be to gali būti svarbu, ar Tomo pasirašyta 
sutartis yra teisėta pagal teisę - kas suteiktų jam teisę į tai, kad apsi- 
keitimui pažadais būtų pripažinta galia, - ar sutartis yra neteisėta, 
kas Tomui suteiktų teisę į tai, kad apsikeitimui pažadais nebūtų pri- 
pažinta galia? Termino „šventvagiška“ miglotumas ir miglotumas, 
būdingas bet kokiam savo proto būklės nusakymui, kurį būtų galėję 
pateikti įstatymų leidėjai, arba nusakymui, kurį galėjo pateikti vi- 
suomenės nariai, kalbėdami apie savo pažiūras, yra faktai, į kuriuos 
mūsų išplėstas klausimas kviečia atsižvelgti. Tas miglotumas nereiš- 
kia, jog mūsų klausimas neturi teisingo atsakymo. Jeigu dabar kas 
nors nurodo, jog pačiuose teisėjų pareiškimuose apie įstatymų aiški- 
nimą yra miglotų terminų, jis paprasčiausiai pateikia papildomą fak- 
tą. Jeigu mes sutariame, jog šis papildomas faktas yra svarbus mūsų 
klausimui, - o tai akivaizdu, - tai prie savo motyvų sąrašo galėtume 
pridurti tai, jog teisėjai yra padarę tokių pareiškimų. Dar nebuvo 

pasakyta nieko, kas, remiantis termino „šventvagiška“ miglotumu, 
mus verstų abejoti, jog mūsų klausimas turi atsakymą. 

Aš akcentuoju šį patikslinimą todėl, kad manau, jog populiari 
idėja, skelbianti, kad kai kurie teisiniai klausimai neturi teisingo at- 
sakymo, nes teisinė kalba kartais esti miglota, galiausiai priklauso ne 
nuo kokio nors argumento, grindžiamo miglotumu, o veikiau nuo 
kitokio argumento, kurį aprašysiu vėliau, - jog negali būti teisingo 
atsakymo į teisinį klausimą, kai išmintingi teisininkai nesutaria dėl 
to, koks yra teisingas atsakymas. Teisėtos sutarties samprata pati nė- 
ra miglota, tokia kaip vidutinio amžiaus samprata, ir iš to, jog tam 
tikra įstatymų kalba, svarbi sutarties teisėtumui, yra miglota, negali- 
ma daryti išvados, jog taip pat miglotas yra ir klausimas, ar, turint 
omenyje tą kalbą, sutartis yra teisėta. Tačiau tas faktas išties daro 
labiau tikėtina, jog teisininkai nesutars, ar sutartis yra teisėta, — la- 
biau tikėtina nei tuo atveju, kad įstatyme nebūtų miglotų terminų — 
ne dėl to, kad terminų reikšmė turi lemiamą reikšmę sutarties teisė- 
tumui, o dėl to, kad teisininkai išties nesutaria dėl interpretacijos ir 
aiškinimo metodų, kuriuos dera naudoti atsakant į tokius klausimus. 


Argumentas, grindžiamas pozityvizmu 


Esama daug skirtingų teisinio pozityvizmo formų, tačiau jas visas 
sieja idėja, jog teisė egzistuoja tik kokio nors žmogiško akto ar spren- 
dimo dėka. Kai kuriose pozityvizmo formose šis aktas yra asmens ar 
grupės, turinčios tikrą politinę galią, komanda; kitose formose tai 
gali būti pasyvus aktas, toks kaip bendras ir atsitiktinis paprotinės 
normos pripažinimas; tačiau bet kurios formos pozityvizmas kokį 
nors aktų kompleksą apibrėžia kaip būtiną ir pakankamą. Todėl po- 
zityvizmo, kaip teisinės teorijos tipo, struktūrą galime nusakyti štai 
kaip. Jeigu „p“ reprezentuoja teisės teiginį, o „L(p)“ išreiškia faktą, 
jog asmuo ar tam tikra grupė atliko veiksmus, kurie daro (p) teisin- 
ga, tai pozityvizmas skelbia, jog (p) negali būti teisinga, jeigu nėra 
teisinga L(p). 

Todėl galėtų atrodyti, kad pozityvizmas, bet kuria iš jo skirtingų 

formų, teikia argumentą už antrąją tezės, jog teisingo atsakymo ne- 
sama, versiją. Tarkime, kad (p) negali būti teisinga, jeigu nėra teisin- 
ga L(p), ir kad (—p) negali būti teisinga, jeigu L(—p) nėra teisinga. 
Bet kokios įtikinamos „L“ reikšmės atveju kai kuriais atvejais tiek 
L(p), iek L(—p) yra neteisingos. Pavyzdžiui, jeigu „L“ išreiškia faktą, 
jog suverenas paskelbė tam tikrą potvarkį, galėtų būti neteisinga sa- 
kyti, kad jo paskelbtas potvarkis reikalauja to akto, taip pat neteisin- 
ga sakyti, kad jo paskelbtas potvarkis reikalauja nedaryti to veiksmo, 
t. y. neteisinga sakyti, kad jis uždraudė tą veiksmą. Tačiau jeigu tiek 
L(p), tiek L(—p) abi yra neteisingos, tai nei (p), nei (—p) negali būti 
teisinga, ir kaip tik tai skelbia antroji tezės, kad teisingo atsakymo 
nesama, versija. 

Žinoma, tai, kad teisinis pozityvizmas remia antrąją tezės, jog 
teisingo atsakymo nesama, versiją, negaliotų kaip pakankamas ant- 
rosios versijos įrodymas, nesant nepriklausomo įrodymo, jog pozi- 
tyvizmas yra teisus. Vis dėlto, kadangi pozityvizmas, ta ar kita for- 
ma, yra labai populiari teisinė teorija, tariamas ryšys tarp tos teorijos 
ir antrosios versijos, jeigu jį galima įrodyti, teiktų svarbią paramą 
antrajai versijai, taip pat paaiškintų tą didžiulį tezės, jog teisingo at- 
sakymo nesama, populiarumą. Tačiau galima neužtrunkant parody- 
ti, jog nė viena iš įprastų pozityvizmo formų iš tikro neremia antro- 
sios versijos ir kad vienintelė forma, kuri galėtų tai padaryti, ją pa- 
remtų tik labai ribotai. 

Pozityvizmo tipus galime išskirti ne tik atskirdami skirtingas reikš- 
mes, teikiamas mano aprašytoje „L“ bendrojoje struktūroje, bet ir 
atskirdami įvairius santykius, kuriuos manoma egzistuojant tarp (p) 
ir L(p). Semantinis pozityvizmas skelbia, jog (p) savo reikšme yra 
identiška L(p), tad, pavyzdžiui, teiginys „Tomo sudaryta sutartis yra 
teisėta“ reiškia tą patį dalyką, kaip teiginys „Suverenas paskelbė 
potvarkį, reiklaujantį, kad sutartims, tokioms kaip Tomo sudarytoji, 
būtų pripažįstama galia“ ar pan. Akivaizdu, kad semantinis pozity- 
Vizmas negali pateikti argumento už antrąją tezės, jog teisingo atsa- 
kymo nesama, versiją. Antroji versija pripažįsta, kad teiginys „Tomo 
sudaryta sutartis yra neteisėta“ yra loginis teiginio „Tomo sudaryta 

sutartis yra teisėta“ neiginys; ji pripažįsta, kad jeigu pastarasis teigi- 
nys yra reprezentuojamas kaip „p“, pirmasis turi būti reprezentuoja- 
mas kaip „—p“. Jeigu tam tikros formos semantinis pozityvizmas 
teikia „L“ tokią reikšmę, kad L(p) ir L(—p) abi negali būti neteisin- 
gos, tai ką tik aprašytas argumentas už antrąją tezės versiją šios pozi- 
tyvizmo formos atveju nepasitvirtina. Tačiau jeigu jis teikia „L“ ko- 
kią nors tokią reikšmę, kad L(p) ir L(—p) gali būti abi neteisingos 
(tokią reikšmę teikia komandą postuluojanti semantinio pozityviz- 
mo forma), tai toks pozityvizmas prieštarauja sau pačiam, mat ka- 
dang: (p) ir (—p) abi negali būti neteisingos, tai (>) negali reikšti tą 
patį kaip L(p), o (—p) - reikšti tą patį kaip L(—p). Tad semantinis 
pozityvizmas turi neigti, kad teiginys „Tomo sudaryta sutartis yra 
neteisėta“ yra teiginio „Tomo sudaryta sutartis yra teisėta“ neiginys; 
ji žinoma, teisę tai neigti jis turi tik jeigu jau yra parodyta, kad pavir- 
šinis lingvistinis teisininkų elgesys yra klaidinamas ta prasme, kuria 
Jį tokį esant teigia pirmoji tezės versija. 

Tačiau esama pozityvizmo formų, kurios neteigia, kad santykis 
tarp (p) ir L(p) yra reikšmės tapatumas. Kai kurios pozityvizmo for- 
mos teigia tik abipusės loginės implikacijos santykį, taigi, kad, pa- 
vyzdžiui, Tomo sutarties teisėtumas yra logiškai būtinas, jeigu suve- 
renas yra paskelbęs potvarkį, reikalaujantį, kad sutartims, tokioms 
kaip Tomo pasirašytoji, būtų pripažįstama galia, ir vice versa. Kitos 
teigia tik dar silpnesnį tiesos funkcijos lygiavertiškumo santykį, tai- 
gi, kad visada, kai Tomo sutartis yra teisėta, visuomet bus tiesa ir tai, 
jog koks nors suverenas yra paskelbęs įsaką teisėjams pripažinti galią 
tokioms sutartims, kaip Tomo pasirašytoji, ir vice versa. 

Tačiau lengva parodyti, jog nei abipusį priežastingumą postuluo- 
jantis pozityvizmas, nei pozityvizmas, kalbantis apie tiesos funkcijos 
lygiavertiškumą, negali paremti tezės, kad teisingo atsakymo nesa- 
ma, antrosios versijos. Aš pateiksiu argumentą už pastarąją, silpnes- 
nę pozityvizmo formą; tas pats argumentas, aišku, tinka ir stipresnei 
formai ginti. Jeigu (p) yra L(p) tiesos funkcijos atitikmuo, tai kai 
L(p) yra klaidinga, (p) yra klaidinga, o ne tik paprasčiausiai neteisin- 
ga. Taigi kai L(p) yra klaidinga, (—p), kuri yra loginis (p) neiginys, 

turi būti teisinga. Kadangi L(p) turi būti arba teisinga, arba klaidin- 
ga, tai arba (p), arba (—p) turi būti teisinga, o būtent šitai antroji 
versija neigia. 

Pozityvizmu grindžiamas argumentas, kurį aprašiau anksčiau šia- 
me skirsnyje, yra klaidinamas, nes jis viską stato ant tariamos persky- 
ros tarp vidinio L(p) neiginio, būtent L(—p), ir išorinio L(p) neigi- 
nio, būtent —L(p). Jeigu (p) yra L(p) tiesos funkcijos atitikmuo, tai, 
atrodytų, natūraliai kyla išvada, jog (—p) yra L(—) tiesos funkcijos 
atitikmuo. Šitai, atrodo, palieka —L(p) be jokio atitikmens, ir dėl to 
atrodo įtikinama, jog nei (p), nei (—p) nėra teisinga, kai —L(p) yra 
teisinga. Tačiau visa tai neatsižvelgia į tai, jog jeigu L(p) iš tiesų yra 
(p) atitikmuo, o L(—p) yra (— p) atitikmuo, tai iš pirmojo lygiavertiš- 
kumo kyla išvada, jog —L(p) yra (—p) atitikmuo, taigi, kad L(—p) ir 
—L(p), būdamos lygiavertiškos tam pačiam dalykui, yra lygiavertiš- 
kos viena kitai. Tiesos funkcijos sąvoka pagrįstas pozityvizmas, jeigu 
jis pripažįsta, jog pirmoji tezės, jog teisingo atsakymo nesama, versi- 
ja yra klaidinga, teikia argumentą prieš, o ne už antrąją versiją. 

Iš šito randasi štai koks įdomus rezultatas. Visuomet buvo taria- 
ma, kad reikšmės, kurias tradicinių formų pozityvizmas priskiria „L“, 
remiasi įprastinėmis terminų, kuriuos jos pasitelkia, reikšmėmis; pa- 
vyzdžiui, jog komandos teorija įprastine reikšme vartoja „koman- 
dos“ terminą. Tačiau jeigu pozityvizmas nesilaiko tezės, kad teisingo 
atsakymo nesama, pirmosios versijos, šitai negali būti tiesa. Įprasti- 
ne „potvarkio“ reikšme teiginys, kad kas nors paskelbė potvarkį, 
reikalaujantį, kad sutarčiai nebūtų pripažįstama galia, nėra lygiaver- 
tiškas teiginiui, jog jis nepaskelbė potvarkio, reikalaujančio, kad su- 
tarčiai būtų pripažįstama galia. Tačiau jeigu laikomasi teiginio, jog 
teiginys „Tomo sudaryta sutartis yra teisėta“ yra tiesos funkcijos atžvil- 
giu lygiavertiškas teiginiui „Teisės leidėjai paskelbė potvarkį, reika- 
laujantį, kad tokioms sutartims būtų pripažįstama galia“ ir kad teigi- 
nys „Tomo sudaryta sutartis yra neteisėta“ yra loginis teiginio „To- 
mo sudaryta sutartis yra teisėta“ neiginys, tai reikia daryti išvadą, 
Jog teiginys „Teisės leidėjai paskelbė potvarkį, reikalaujantį, kad su- 
tarčiai nebūtų pripažįstama galia“ yra lygiavertiškas teiginiui „Teisės 

leidėjai nepaskelbė potvarkio, reikalaujančio, kad sutarčiai būtų pri- 
pažįstama galia“.š* 

Bet kuriuo atveju jokia pozityvizmo forma, nustatanti tiesos 
funkcijos lygiavertiškumą arba abipusį kiekvieno teisės teiginio ir 
kokio nors teiginio apie įstatymų leidybos aktus priežastingumą, 
negali paremti antrosios tezės, kad teisingo atsakymo nesama, ver- 
sijos. Jeigu pozityvizmu grindžiamas argumentas nori būti veiks- 
mingas, turi būti rasta kokia nors pozityvizmo forma, kuri ryšį tarp 
šių teiginių daro ypatingą, tokį, jog teisės teiginys būtų teisingas, 
Jeigu — ir tik jeigu - teiginys apie įstatymų leidybos aktus yra teisin- 
gas, tačiau nebūtų klaidingas, kai tas teiginys apie įstatymų leidy- 
bos aktus yra klaidingas. Jokia iš ortodoksiškų pozityvizmo formų 
neatrodo įtikinamai pagrindžianti tokią ypatingą ir ribotą sąsają. 
Jeigu teisės teiginys yra teisingas, kai - ir tik kai - suverenas yra 
paskelbęs tam tikros rūšies potvarkį, tai kodėl jis turėtų nebūti ne- 
teisingas, kai jis nėra išleidęs to potvarkio? Jeigu teisės teiginys yra 
teisingas tik kaip tam tikra norma, iš kurios tas teiginys kyla, yra 
išleista ar priimta laikantis tam tikros pripažinimo taisyklės, kodėl 
jis turėtų nebūti klaidingas, kai jokios tokio pobūdžio normos nėra 
išleista ar priimta, ar pripažinta? 

Pamėginsiu, pasitelkęs analogiją, parodyti, kaip pozityvistui galė- 
tų pavykti atsakyti į šiuos sunkius klausimus, ir šitaip padaryti tą 
ypatingą vienpusę sąsają įtikinamesnę, nei ji galėtų atrodyti. Tarki- 
me, jog grupė Dickenso specialistų pasiūlo aptarinėti Deividą Ko- 
perfyldą taip, tarsi Deividas būtų realus asmuo. Jie siūlo sakyti, pa- 
vyzdžiui, kad Deividas lankėsi Salemo namuose, kad jis buvo gabus, 
ir t. t. Jie tikrai galėtų išrutulioti štai kokias grindžiamąsias taisykles, 
reguliuojančias tuos įvairius teiginius: 


(1) Bet koks teiginys apie Deividą gali būti patvirtinamas kaip 
„teisingas“, jeigu Dickensas tai pasakė arba pasakė ką nors, ko 
atžvilgiu būtų buvę nenuoseklu, jei Dickensas būtų neigęs tai, ką 
teigia tas teiginys. 

(2) Bet koks teiginys apie Deividą gali būti paneigtas kaip „klai- 

dingas“, jeigu Dickensas neigė tai, ką jis teigia, arba pasakė ką 
nors, ko atžvilgiu būtų buvę nenuoseklu, jei Dickensas būtų sakęs 
tai, ką jis teigia. 


Pirmoji tezės, kad teisingo atsakymo nesama, versija šiame pro- 
jekte negaliotų. Imkime bet kokią sampratą, kuria remiamės apibū- 
dindami realius žmones: jeigu yra teisinga sakyti, kad asmuo turi 
aptariamąją savybę, tai neteisinga sakyti, kad jis jos neturi, o jeigu 
neteisinga sakyti, kad jis turi tą savybę, teisinga sakyti, kad jis jos 
neturi. Loginis šios sampratos funkcionavimas bus toks pat ir litera- 
tūrinėje diskusijoje. Jeigu teisinga sakyti, kad Deividas lankėsi Sale- 
mo namuose, tai, pagal šias taisykles, turi būti klaidinga sakyti, kad 
jis to nedarė, ir vice versa. Jeigu teisinga sakyti, kad Deividas ten 
patyrė romaną su Styrfortu, tai, pagal tas taisykles, turi būti neteisin- 
ga sakyti, kad jis nepatyrė to romano, ir vice versa. Jeigu teisinga 
sakyti, kad Deivido kraujas buvo A grupės, tai neteisinga sakyti, kad 
jo kraujas nebuvo toks, ir vice versa. Mes netgi galime pasakyti — 
apie Deividą, kaip ir apie realius žmones, - kad apie bet kokią savy- 
bę yra teisinga sakyti, jog arba Deividas turėjo tą savybę, arba ne, nes 
neleidžiamo vidurio dėsnis yra privaloma tiesa, ir jeigu Dickensas 
būtų ką nors neigęs po to, kai jau buvo tai pasakęs apie Deividą, jis 
būtų buvęs nenuoseklus. 

Tačiau antroji tezės, kad teisingo atsakymo nesama, versija galios 
literatūriniame kontekste, mat čia būtų įmanoma pateikti daug teigi- 
nių apie Deividą, kurie, kaip žinotų dalyviai, būtų nei galimi patvir- 
tinti kaip teisingi, nei galimi paneigti kaip klaidingi. Dickensas nie- 
kur nėra pasakęs, kad Deividas turėjo homoseksualų romaną su Styr- 
fortu, o to, ką jis tikrai pasakė, atžvilgiu nebūtų buvę nenuoseklu, 
Jeigu jis tai būtų paneigęs. Tačiau jis to nepaneigė, ir to, ką jis pasakė, 
atžvilgiu nebūtų buvę nenuoseklu, jeigu jis būtų tai teigęs. Taigi daly- 
Viai negali nei patvirtinti, nei paneigti to teiginio - ne dėl to, kad jie 
stokoja informacijos, o dėl to, kad turi pakankamai informacijos, 
kad būtų tikri, jog pagal jų taisykles teiginys yra nei teisingas, nei 
klaidingas. 

Šis pasakojimas siūlo pozityvizmo formą, kuri numato ypatingą 
mano nusakytąjį ryšį tarp teisės teiginių ir teiginių apie įstatymų lei- 
dybos aktus. Teisė yra tokia veikla, kad teisės teiginiai neaprašo rea- 
laus pasaulio tuo būdu, kaip tai daro paprasti teiginiai - veikiau jos 
teiginių teigiamoji galia yra garantuojama pamatinių normų, tokių 
kaip literatūrinių pratybų taisyklės. Pagal šias pamatines taisykles, 
teisės teiginį bus galima patvirtinti kaip teisingą, jeigu suverenas yra 
paskelbęs tam tikros rūšies potvarkį arba jeigu pareigūnai tam tikru 
būdu priėmė tam tikros formos normas, ar pan. Tas pats teiginys bus 
galimas paneigti kaip klaidingas tik jeigu suverenas yra paskelbęs 
priešingą potvarkį arba jeigu pareigūnai priėmė priešingą normą, ar 
pan. Ši pozityvizmo forma nepresuponuoja pirmosios tezės, jog tei- 
singo atsakymo nesama, versijos, nes nesugestijuoja, jog teisės insti- 
tucijos viduje esama kokios nors konceptualinės erdvės tarp bet ko- 
kio teiginio ir jos tariamo neiginio. Ji nesuponuoja, jog teiginys, kad 
sutartis yra teisėta, ir teiginys, kad ji nėra teisėta, gali abu būti klai- 
dingi. Tačiau ji tikrai remia antrąją tezės versiją, nes parodo, kaip 
tam tikras teiginys gali būti nei teisingas, nei klaidingas ne dėl kokio 
nors silpnumo ar kanoninės kalbos atviros struktūros, bet dėl to, 
kad pamatinės teisinės veiklos normos - panašiai kaip mano aprašy- 
tos pamatinės literatūrinės veiklos taisyklės — turi tą implikaciją. 

Dabar turime pažymėti, jog ši pozityvizmo forma vienu svarbiu 
atžvilgiu skiriasi nuo įprastesnių formų. Ortodoksinis pozityvizmas, 
kiekviena iš savo formų, teigia kokį nors konceptualinį ryšį tarp tei- 
sės ir konkretaus akto (ar aktų), teorijos įvardijamo kaip išskirtinis 
įstatymų leidybos aktas. Pavyzdžiui, ostiniškajam pozityvistui faktas, 
kad teisė yra suvereno potvarkis, nėra paprasčiausiai konkrečių tei- 
sinių praktikų kai kuriose šalyse pasekmė. Jis, priešingai, yra esminis 
pačiai teisės idėjai. Tačiau mano sukonstruotoji nauja pozityvizmo 
versija, pagrįsta literatūrinio žaidimo analogija, neleidžia pozityvis- 
tui teikti tokio globalaus teiginio. Jis turi apsiriboti ir sakyti, jog (iš 
tikrųjų) piliečiai ir pareigūnai tam tikroje jurisdikcijoje vadovaujas! 
pamatinėmis teisinių teiginių patvirtinimo ir paneigimo normomis, 
todėl joks šitoks teiginys negali būti patvirtintas, jeigu suverenas nėra 

paskelbęs deramo potvarkio, arba paneigtas, jeigu jis nėra paskelbęs 
priešingo potvarkio, ir kad dėl šios priežasties esama teisės teiginių, 
kurie negali būti nei patvirtinti, nei paneigti. Tačiau tuomet jo teigi- 
nys yra ne tas, jog bet kokioje teisinėje sistemoje turi egzistuoti teisės 
klausimai, kurie dėl tos priežasties neturi teisingo atsakymo, o tik 
tas, jog dėl tos priežasties tokių klausimų esama svarstomoje teisinė- 
je sistemoje. Jis turi pripažinti bent jau galimybę kitokių teisinių sis- 
temų, kuriose laikomasi visai kitokių pamatinių normų apie teisės 
teiginių patvirtinimą ir paneigimą, taip pat pripažinti, jog teisės klau- 
simai, kurie neturi teisingų atsakymų toje sistemoje, kurią jis aprašo, 
turi teisingus atsakymus tose kitose sistemose, nors daugiau jokių 
potvarkių ar kitų įstatymų leidybos aktų ten nėra buvę.55 Šias kito- 
kias sistemas nesunku įsivaizduoti. 

Literatūrinio žaidimo dalyviai (jei sugrįžtume prie šios analogi- 
jos) išties galėtų būti pasirinkę ne tokias asketiškas pamatines taisyk- 
les sau. Iš tikrųjų, tolydžio švelnindami šias pamatines taisykles, ga- 
lėtume išskirti labai daug literatūrinių pratybų atmainų. Pavyzdžiui, 
antra tų pratybų forma galėtų numatyti, jog tolesni teiginiai apie 
Deividą yra galimi patvirtinti kaip teisingi (arba galimi paneigti kaip 
klaidingi), jeigu išties būtų labai tikėtina (arba išties labai neįtikėti- 
na), jog realus asmuo, turintis Deividui teisingai priskiriamų savy- 
bių, standartinio žaidimo sąlygomis taip pat turėtų savybių, teigia- 
mų tuose tolesniuose teiginiuose. Antroji tezės, jog teisingo atsaky- 
mo nesama, versija vis tiek galiotų šiai antrajai literatūrinių pratybų 
formai, tačiau šios antrosios formos pratybose daug retesni negu pir- 
mosios formos žaidime būtų atvejai, kai klausimai neturėtų teisingo 
atsakymo, - ne dėl to, kad faktinė medžiaga, kurioje užfiksuota tai, 
ką Dickensas pasakė, pasikeitė, bet todėl, kad pamatinės normos 
dabar įgalina garantuotai patvirtinti arba paneigti daug daugiau da- 
lykų. Galime įsivaizduoti trečią pratybų formą, kurioje tokių klausi- 
mų skaičius sumažėtų iki labai negausių nuobodžių klausimų, kurių 
niekas nenorėtų kelti. Šios trečios formos pratybų taisyklės numaty- 
tų, jog tolesnis teiginys apie Deividą yra galimas patvirtinti kaip teisin- 
gas (arba galimas paneigti kaip klaidingas), jeigu tas tolesnis teiginys 

geriau (ar blogiau) negu jo negimas dera su jau įtvirtintais teiginiais, 
nes labiau patenkinamu būdu paaiškina, kodėl Deividas buvo toks, 
koks jis buvo, arba kodėl jis pasakė tai, ką pasakė, arba padarė tai, ką 
padarė, sutikdamas su tais jau įtvirtintais teiginiais. Iš tiesų literatū- 
ros kritika dažnai būna šioms trečios formos pratyboms, o ne kuriai 
nors iš kitų dviejų formų, artimesnės formos. 

Galime įsivaizduoti atitinkamai skirtingas teisinės veiklos formas, 
įsivaizduodami vis švelnesnes pamatines teisės teiginių patvirtinimo 
ir paneigimo normas. Galime įsivaizduoti veiklą, panašią į pirmąją 
literatūrinių pratybų formą, kurios dalyviai patvirtina arba paneigia 
teisės teiginius, tik jei koks nors nustatytos kategorijos teisės leidėjas 
patvirtino arba paneigė būtent tuos teiginius arba teiginius, kurie 
sąlygoja šiuos teiginius. Tačiau taip pat galime įsivaizduoti veiklą, 
daug panašesnę į trečiosios formos pratybas, kai dalyviai patvirtina 
(arba paneigia) teiginius, kurie geriau (ar prasčiau) dera su politine 
teorija, teikiančia geriausią jau įtvirtintų teisės teiginių pateisinimą. 

Klausimas, ar esama teisingo atsakymo į bet kokį konkretų teisės 
klausimą, esmingai priklausys nuo to, su kokia teisinės veiklos for- 
ma turima reikalų. Jeigu ji panaši į pirmosios formos literatūrines 
pratybas, tai klausimas, ar Tomo sudaryta sutartis yra teisėta, netu- 
rės teisingo atsakymo remiantis paprastais faktais, kuriuos sakiau 
esant privalomus esė pradžioje. Tačiau jeigu jis panašus į trečiąją pra- 
tybų formą, tas klausimas beveik garantuotai turės teisingą atsaky- 
mą, nes —- dėl priežasčių, kurias išsamiau svarstysiu artimiausiame 
skirsnyje — labai neįtikėtina, jog vienas iš atsakymų nederės geriau ką 
tik aprašytąja prasme. Jeigu pozityvistas nori argumentuoti, jog to- 
kiais kaip Tomo atvejais teisingo atsakymo nesama, tad reikia pasi- 
naudoti teisėjo diskrecija, norima to ar ne, tai jis turi parodyti, jog 
mūsiškės teisinės praktikos yra panašios į pirmosios, o ne trečiosios 
formos literatūrines pratybas. (Nuošalyje palieku klausimą, ar pasta- 
roji apskritai galiotų kaip pozityvistinis aiškinimas.) Tačiau tai, ar 
mūsų sistema yra panašesnė į pirmąją, o ne į trečiąją formą, yra fak- 
to klausimas. Taigi net jeigu mes pripažįstame mano aprašytąjį bend- 
rąjį teisės aiškinimą, anot kurio teisiniai teiginiai nėra tiesiogiai tei- 

singi arba klaidingi kokio nors išorinio pasaulio atžvilgiu, o veikiau 
yra tokie teiginiai, kurių patvirtinimas (arba paneigimas) yra sank- 
cionuojamas pamatinių normų, kurios įvairuoja priklausomai nuo 
praktikos, iš šios bendros teisės teorijos nekyla jokia išvada apie tai, 
kokiu mastu antroji tezės, jog teisingo atsakymo nesama, versija yra 
teisinga bet kokios konkrečios teisinės jurisdikcijos atžvilgiu (jei ji 
išvis teisinga). 


Argumentas, grindžiamas kontroversija 


Dabar apsvarstysiu argumentą, kurį manau buvus patį įtakingiausią 
ginant tezės, kad teisingo atsakymo nesama, antrąją versiją, nors šis 
argumentas ir ne visada buvo pripažintas ar aiškiai išdėstytas minty- 
se tų, kuriems jis turėjo įtakos. Šis argumentas gali būti pateiktas 
doktrinos forma, kurią vadinsiu įrodomumo teze. Ši tezė skelbia, 
jog jeigu teiginio negalima įrodyti esant teisingo po to, kai visi stip- 
rieji faktai, kurie galėtų būti svarbūs jo tiesai, yra arba žinomi, arba 
privalomi, tai jis negali būti teisingas. Sakydamas „stiprieji faktai“, 
turiu galvoje fizinius faktus ir faktus apie žmonių elgesį (įskaitant 
mintis ir nuostatas). Sakydamas „įrodyti“, turiu galvoje - paremti 
argumentais taip, kad kiekvienas, supratęs kalbą, kuria suformu- 
luotas tas teiginys, turėtų pripažinti jo tiesą arba jį būtų galima 
kaltinti iracionalumu. 

Jeigu įrodomumo tezė teisinga, tai turi egzistuoti teisiniai klausi- 
mai, į kuriuos joks teisingas atsakymas negali būti pateiktas, nes nei 
teiginys, jog kokia nors dispozicinė samprata yra teisinga, nei teigi- 
nys, jog ji nėra teisinga, negali būti teisingas. Jeigu išmintingi teisi- 
ninkai gali nesutarti, ar sekmadienį sudarytos sutartys yra šventva- 
giškos ta prasme, kuria apie tai kalba įstatymas, nes jie laikosi skir- 
tingų pažiūrų į tai, kaip įstatymai, kuriuose yra miglotų terminų, 
turėtų būti interpretuojami ar išaiškinami, tai negali būti įrodyta, 
kad teiginys, jog Tomo sudaryta sutartis yra teisėta, yra teisingas, net 
kai visi faktai apie tai, ką įstatymų leidėjai turėjo galvoje, yra žinomi ar 
privalomi. Taigi pagal įrodomumo tezę jis negali būti teisingas. Tačiau 


198 PRINCIPO REIKALAS 


tas pat galioja teiginiui, jog Tomo sudaryta sutartis nėra teisėta. Ka- 
dangi nė vienas iš šių teiginį negali būti teisingas ir kadangi jie taria- 
mai išsemia atsakymo galimybes, tai į šį klausimą teisingo atsakymo 
nesama. 

Taigi įrodomumo tezė teikia tvirtą argumentą už antrąją tezės, 
kad teisingo atsakymo nesama, versiją. Tačiau kodėl turėtume pri- 
pažinti įrodomumo tezę? Ją, suprantama, pripažins tas, kuris savo 
metafizikoje laikosi griežtos formos empirizmo. Jeigu mes mano- 
me, kad joks teiginys negali būti teisingas kitaip kaip tik dėl kokio 
nors fakto, kuris jį daro teisingą, ir kad pasaulyje nesama kitokių 
faktų, išskyrus stiprius faktus, tai iš tokios metafizikos kyla įrodo- 
mumo tezė. Manyti, kad teiginys yra teisingas, net jei jo tiesa ne- 
įrodyta, kai visi stiprieji faktai yra žinomi arba privalomi, būtų ra- 
cionalu tik tuomet, jei pasaulyje egzistuotų dar kažkas, dėl ko būtų 
įmanoma teigti, kad jis gali būti teisingas. Tačiau jeigu daugiau nie- 
ko nesama, tai teiginio negalima racionaliai manyti esant teisingo; 
jei stiprieji faktai negali padaryti jo teisingo, nebeliktų jokios vil- 
ties padaryti jį teisingą. 

Tačiau jeigu vis dėlto tariame, jog pasaulyje, be stipriųjų faktų, 
esama dar kažko, dėl ko teisės teiginiai galėtų būti teisingi, tai įrodo- 
mumo tezė - ta forma, kuria ją išdėsčiau - turi būti neteisinga. Tarki- 
me, pavyzdžiui, jog esama moralinių faktų, kurie nėra paprasčiausiai 
fiziniai faktai ar faktai apie žmonių mintis ar nuostatas. Noriu pasa- 
kyti ne tai, jog esama dalyko, kuris kartais vadinamas „transcenden- 
tiniais“ ar „platoniškais“ moraliniais faktais; išties nežinau, kas tai 
galėtų būti. Mano intencija tėra tarti, jog tam tikra socialinė institu- 
cija, tokia kaip vergovė, galėtų būti neteisinga ne dėl to, kad žmonės 
mano ją esant neteisingą arba turi konvencijas, pagal kurias ji yra 
neteisinga, ar pan., o tiesiog todėl, kad vergovė yra neteisinga. Jeigu 
tokių moralinių faktų esama, tai teisės teiginį būtų galima racionaliai 
tarti esant teisingą, net jei teisininkai ir toliau nesutaria dėl teiginio 
po to, kai visi stiprieji faktai yra žinomi arba privalomi. Jis galėtų 
būti teisingas moralinio fakto dėka, kuris nėra prieitas pažinimu ar 
privalomas. 

Tad įrodomumo tezė atrodo priklausanti nuo atsakymo į klausi- 
mą, kas egzistuoja. Šioje esė ne mėginsiu padaryti įtikinamą idėją, 
jog egzistuoja moraliniai faktai, o pamėginsiu paremti idėją, jog eg- 
zistuoja tam tikri faktai šalia stipriųjų faktų. Šiuo tikslu noriu dar 
kartą grįžti prie trečiosios literatūrinių pratybų formos, kurią apra- 
šiau ankstesniame skirsnyje. Dalyviai patvirtina teiginį apie Deividą 
kaip teisingą (arba paneigia jį kaip klaidingą), jeigu tas teiginys ge- 
riau (arba blogiau) negu jos neigimas dera su jau įtvirtintais teigi- 
niais, nes labiau patenkinamu būdu paaiškina, kodėl Deividas pada- 
rė tai, ką padarė, arba pasakė tai, ką pasakė, arba manė tai, ką manė, 
sutikdamas su įtvirtintais teiginiais. 

Pasitelkdamas šį pasakojimą, neturiu intencijos kelti klausimą, ar 
pramanyti asmenys kokia nors prasme yra realūs, kas įgalintų visus 
šiuos teiginius sakyti esant teisingus kokio nors asmens ar dalyko 
atžvilgiu. Kitaip tariant, aš neturiu intencijos įteigti, jog, be stipriųjų 
faktų, esama ir tokių faktų kaip tas, kad Deividas Koperfyldas Sale- 
mo namuose pirmiausia perskaitė Hamletą. Mano įsivaizduojamos 
literatūrinės pratybos nereikalauja šios prielaidos, kad būtų prasmin- 
gas užsiėmimas. Tačiau, manau, jos reikalauja prielaidos, jog esama 
naratyvinio nuoseklumo faktų, tokių kaip faktas, jog hipotezė, kad 
Deividas turėjo seksualinį ryšį su Styrfortu, teikia labiau patenkina- 
mą paaiškinimą to, ką jis padarė ar galvojo vėliau, negu hipotezė, 
kad jis tų santykių neturėjo. 

Tai, mano supratimu, ne stiprus faktas. Tai ne tos rūšies faktas, 
kurį - kad ir tik iš principo - būtų įmanoma įrodyti įprastais moksli- 
niais metodais. Kadangi niekas niekada nepatyrė būtent tokios isto- 
rijos ir neturėjo tokio charakterio, kurį Dickensas pasakė turėjus Dei- 
vidą, mes negalėtume pateikti įprastinių tikėtinumo argumentų, net 
Jei būtų žinomos visos realių žmonių istorijos, - argumentų, kurie 
būtinai įtikins bet kokį racionalų žmogų pripažinti arba atmesti tą 
hipotezę. Kai kuriais atvejais argumentas už tam tikrą teiginį, be abejo, 
bus toks stiprus, kad turėsime pasakyti, jog kiekvienas dalyvis, kuris 
nesutiko su tuo teiginiu, buvo nekompetentingas pratybų dalyvis. 
Kitais atvejais mes visai neturėtume šito sakyti; turėtume sakyti, jog 

tiek daug galima pasakyti abiejose pusėse, jog kompetentingi daly- 
viai galėtų nesutarti, nenusižengdami nuosaikumui. 

Tarkime, jog pratybos vyksta pakankamai sėkmingai. Dalyviai daž- 
nai sutaria ir net, kai nesutaria, supranta argumentus abiejose pusėse 
pakankamai gerai, kad galėtų kiekvieną jų kompleksą išrikiuoti, pa- 
vyzdžiui, apytikre įtikimumo tvarka. Dabar tarkime, jog grupės už- 
siėmimuose apsilanko filosofas empiristas ir jiems pasako, jog tokio 
dalyko kaip naratyvinio nuoseklumo faktai nesama arba kad bet ku- 
riuo atveju tokių faktų nesama, kai išmintingi žmonės gali nesutarti 
dėl to, kokie tie faktai yra. Jis priduria, jog dėl to niekas negali turėti 
jokio pagrindo manyti, atsiliepdamas į pratybų nuostatas, kad argu- 
mentas, jog Deividas turėjo romaną su Styrfortu, yra stipresnis už 
argumentą, kad jis to romano neturėjo. Kodėl juos turėtų įtikinti tai, 
ką jis sako? Šis atvejis nėra toks kaip Dummetto pateikiamas pavyz- 
dys apie Charleso šaunumą, kurį minėjau anksčiau. Dalyviai turi prie- 
žasčių vienam teiginiui teikti pirmenybę kito atžvilgiu ar bent jau 
mano jų turį ir net, kai jie nesutaria, kiekvienas iš jų mano, jog jis 
gali atskirti atvejus, kada jo oponentai turi tikrus motyvus savo pu- 
sėje, nuo atvejų, kada jie neturi tokių motyvų. Jeigu jie visi suklydo, 
ir jokių priežasčių nesama, sunku suprasti, kodėl jie mano turį pa- 
grindą ir kaip jų veikla galėjo būti tokia sėkminga, kokia buvo. 

Be to, filosofo argumentą darytų nepatikimą štai koks samprota- 
vimas. Labai tikėtina, kad, paprašytas dalyvauti pratybose, jis įsiti- 
kins, bent jau valandėlę pasiklausęs grupės kalbėjimo, kad jis ir pats 
turės įsitikinimų dėl naratyvinio nuoseklumo ir kad pats galės pa- 
teikti argumentų, kuriuos kiti pripažįsta argumentais, ir t. t. Tačiau 
kaip jis gali sakyti, jog yra įsitikinęs, kad Deividas turėjo romaną su 
Styrfortu, ir motyvuoti tą įsitikinimą ir vis tiek laikytis nuomonės, 
jog niekas negali turėti motyvų tokiam įsitikinimui pagrįsti arba kad 
visi tokie įsitikinimai yra iliuziniai? 

Tarkime, jog jis sako, kad nors yra tiesa, jog jis ir kiti dalyviai turi 
tokių įsitikinimų, jie jų turi tik kaip dalyviai, todėl nepriklausomam 
stebėtojui ar kritikui būtų visiškai neįmanoma sakyti, jog vieno daly- 
vio įsitikinimai yra pranašesni už kito įsitikinimus. Ar nepriklausomas 

stebėtojas ar kritikas pats turėtų įsitikinimų, jei taptų dalyviu, net 
kontroversiškais atvejais? Jeigu ne, tai dalyviai ne be pagrindo abe- 
jos, ar jis yra pajėgus vertinti jų debatus. Tačiau jeigu turėtų, tai pa- 
svarstęs jis prieitų nuomonę, jog kai kurie iš dalyvių turi geresnių 
argumentų - būtent tie, kuriems jis pritartų. Kodėl jis turėtų prarasti 
tą įsitikinimą ir motyvus jam paremti, kai pasitraukia iš ginčo ir vėl 
prisiima kritiko vaidmenį? Žinoma, savo įsitikinimų jis negali pa- 
grįsti įrodymais nei kaip dalyvis, nei kaip kritikas — lygiai taip pat, 
kaip ir kiti dalyviai. Tačiau tas faktas, jog kritikas laikosi tokios nuos- 
tatos, yra ne geresnis argumentas už įrodomumo tezę nei faktas, jog 
dalyvis nesilaiko tokios nuostatos. 

Dabar galime pradėti filosofo puolimą sakydami, kad ligšiolinės 
veiklos sėkmės faktas yra pagrindas tarti, jog esama naratyvinio nuo- 
seklumo faktų, dėl kurių dalyviai ir ginčijasi. Jis galėtų paprieštarau- 
ti šiam argumentui štai kaip: jis galėtų pamėginti parodyti, jog faktą, 
kad konkretus dalyvis laikosi tam tikro įsitikinimo dėl naratyvinio 
nuoseklumo, galima patenkinamai paaiškinti atsižvelgiant vien tik į 
paties dalyvio asmenybę, polinkius ir istoriją, taigi, jog norint paaiš- 
kinti jo įsitikinimus, nėra reikalo suponuoti kokį nors objektyvų fak- 
tą, į kurį jis atsiliepia, - taip, kaip mes paprastai suponuojame objek- 
tyvius faktus aiškindami, kodėl žmonės laikosi tam tikrų įsitikinimų 
dėl stipriųjų faktų. Neaišku, kaip jis galėtų tai suvokiamai parodyti. 
Gal jis galėtų sukurti mašiną, kuri būtų pajėgi be galo tiksliai numa- 
tyti, koks būtų dalyvio įsitikinimas bet kokiu galimu klausimu dėl 
Deivido, įprogramavus į ją labai specifinę informaciją apie dalyvio 
kraujo chemines savybes. Žinoma, labai spekuliatyvu tarti, jog jeigu 
tokia mašina būtų sukurta, ji pateiktų tokias prognozes šių literatūri- 
nių pratybų atveju, tačiau jų nepateiktų, pavyzdžiui, ir astronomų, 
kurie ginčijasi dėl Jupiterio mėnulių skaičiaus, atveju. Jeigu įrodo- 
mumo tezė priklauso nuo spekuliacijos, anot kurios tokia mašina 
duotų teigiamų rezultatų vienu atveju, bet ne kitu, tai ji remiasi į 
labai nepatvarų pamatą. 

Vis dėlto tarkime, kad tokia mašina galėtų būti sukonstruota ir kad 
ji teiktų tą išskiriamąją informaciją apie literatūrinę veiklą. Kokios 

išvados dabar darytinos? Filosofas galėtų būti teisus darydamas išva- 
dą, kad literatūrinės pratybos buvo ypatinga veikla štai kokia pras- 
me: daugelyje veiklų, įskaitant eksperimentinius mokslus, dalyviai 
yra išlavinti reaguoti į savo išorinio pasaulio stebėjimo rezultatus 
tokiu būdu, kuris, kaip mes tariame, ugdo mūsų kolektyvinį pasau- 
lio pažinimą. Literatūrinių pratybų dalyviai yra išlavinti reaguoti į 
tam tikrus labai specifiškai suformuluotus klausimus, kurių, kaip ta- 
riamai įrodė mašina, negalima sakyti esant apie išorinį pasaulį. Jie 
yra išmokę savo atliepį palenkti refleksijos ir nuoseklumo discipli- 
noms, o tada teikti tam tikrus teiginius, kuriuos jų išsilavinimas sank- 
cionuoja su taip disciplinuojamo atliepio sąlyga. Šitaip išlavintų da- 
lyvių veikla tarnauja kokiam nors kitam tikslui, ne mūsų kolektyvi- 
nio išorinio pasaulio pažinimo ugdymui - galbūt rekreacijai arba 
kultūriniam tikslui. 

Tarkime, jog iš tikrųjų įmanoma padaryti perskyrą - arba įmano- 
ma kokia nors rafinuotesnė jos versija - tarp tokių veiklų kaip astro- 
nomija ir literatūriniai žaidimai. Tai būtų svarbus atradimas, ir mes, 
be abejo, turėtume siekti šį skirtumą kaip nors pažymėti. Tarkime, 
kad filosofas teigia, jog dėl šio skirtumo mes neturėtume sakyti, kad 
teiginiai, patvirtinami literatūrinių pratybų dalyvių, gali būti arba 
teisingi, arba klaidingi. Jeigu jis paaiškintų šiuo būdu norįs pažymėti 
svarbią perskyrą, mes galėtume sutikti arba galėtume nesutikti, kad 
suvaržymas, kurį jis siūlo, yra deramas būdas tai padaryti. Tačiau 
turime būti apdairūs ir nusistatyti, kokios išvados neturi būti daro- 
mos iš sprendimo tuo būdu suvaržyti terminų „teisinga“ ir „klaidin- 
ga“ vartojimą. 

Pavyzdžiui, negalima daryti išvados, kad dalyviai neturi pagrindo 
vieną sprendimą dėl naratyvinio nuoseklumo laikyti pranašesniu už 
kitą, kai nesutaria, kuris yra pranašesnis. Jie vis tiek turi būtent tą 
pagrindą, kurį ši veikla moko juos pripažinti - jų disciplinuoto ir 
reflektyvaus atliepio į atskirus klausimus, kuriuos ši veikla iš jų rei- 
kalauja kelti, faktą. Filosofas galėtų tai pripažinti, tačiau tada pasa- 
kyti, jog jie turi pripažinti, kad veikla, kuri juos skatina daryti šios 
rūšies sprendimus, yra pagrįsta iliuzija. Tačiau jeigu jų užsiėmimas 

atlieka savo paskirtį, kad ir kokia ši būtų, kokia reforma, atsižvel- 
gianti į tai, ką jis sako, būtų pateisinama? Jeigu nebūtų pateisinama 
jokia reforma, kokia gi yra toji iliuzija? 

Mūsų filosofas galėtų pasakyti, jog iliuzinė yra prielaida, kad fak- 
rai apie naratyvinį nuoseklumą yra išorinio pasaulio dalis ta pačia 
prasme, kuria faktai apie geležies svorį yra pasaulio dalis. Tačiau 
dalyviai tikrai nemano, kad naratyvinis nuoseklumas yra tos pačios 
rūšies dalykas kaip geležies svoris arba kad tai yra išorinio pasaulio 
dalis nors kiek panašia prasme kaip geležies svoris. Filosofas gali 
pasakyti, jog jie mano, kad jų sprendiniai dėl naratyvinio nuoseklu- 
mo yra objektyvūs, nors dabar įrodyta, jog jie - grynai subjektyvūs. 
Tačiau jo paties teorija neleidžia kontroliuoti šios senovinės persky- 
ros tvirtinamo skirtumo. Kad ir kokią prasmę turėtų teiginiai apie 
naratyvinį nuoseklumą, jiems tą prasmę suteikia veikla, lavinanti da- 
lyvius tokius teiginius teikti ir atsakyti į juos. Filosofo teiginys, kad 
vieno motyvai yra ne geresni - neteikia pranašesnės garantijos jo 
teiginiui - negu kito motyvai, yra teiginys, kurį įmanoma teikti tik iš 
veiklos vidaus. Iš veiklos vidaus žvelgiant (išskyrus veiklą tam tikro- 
mis aplinkybėmis, kurias svarstysiu netrukus) tas teiginys yra papras- 
čiausiai klaidingas arba, jeigu nusprendžiame vengti šio žodžio, pa- 
prasčiausiai be garantijų. Žinoma, mūsų filosofas gali sakyti, kad ši- 
taip sukonstruota institucija yra kvaila, ir šitai gali būti tiesa arba ne. 
Ar taip yra, priklausys nuo to, ar veikla, imant ją kaip visumą, tar- 
naus kokiam nors vertingam tikslui ir ar tarnaus jam geriau, nei tar- 
nautų peržiūrėta tos veiklos forma. 

Taigi trečioji literatūrinių pratybų forma yra veikla, kelianti rū- 
Pesčių įrodomumo tezei. Ankstesniame skirsnyje sakiau, jog mūsiš- 
kė teisinė sistema galėtų būti panaši į šią literatūrinių pratybų formą. 
Išties kitur esu pasiūlęs bylų sprendimo teoriją, kuri remia štai kokį 
mūsų teisinės veiklos aprašymą.** Teisės teiginys, toks kaip teiginys, 
kad Tomo sudaryta sutartis yra teisėta, yra teisingas, jeigu geriausias 
įmanomas teisės teiginių, laikomų nusistovėjusiais, rinkinio pateisini- 
Mas teikia geresnę argumentaciją už tą teiginį, o ne už priešingą teiginį 
—Jog Tomo sudarytoji sutartis yra neteisėta, tačiau yra klaidinga, jeigu 

tas pateisinimas teikia geresnę argumentaciją už tą priešingą teiginį. 
Esama svarbių skirtumų tarp nuoseklumo idėjos, naudojamos šiame 
teisinio samprotavimo aiškinime, ir naratyvinio nuoseklumo idėjos, 
naudojamos literatūrinėse pratybose. Teisinis samprotavimas nau- 
doja normatyvinio nuoseklumo idėją, kuri yra akivaizdžiai sudėtin- 
gesnė nei naratyvinio nuoseklumo ir gali būti suprantama kaip tei- 
kianti naujus pagrindus subjektyvizmo teiginiams. Vis dėlto šis paly- 
ginimas gali padėti paaiškinti, kodėl prasminga tarti, kad galėtų 
egzistuoti teisingas atsakymas į klausimą, ar Tomo sudaryta sutartis 
yra teisėta, net kai šio atsakymo negalima įrodyti. 

Šis palyginimas yra pravartus taip pat ir kitu atžvilgiu. Jis mums 
padeda suprasti, kodėl, nors ir atmetame įrodomumo tezę, taigi ir 
idėją, kad teisingo atsakymo nesama visuomet, kai to teisingo atsa- 
kymo negalima įrodyti, vis tiek galėtų būti prasminga sakyti, jog tei- 
singo atsakymo į teisės klausimą nesama tam tikrais labai ypatingais 
atvejais. Tam tikromis aplinkybėmis, netgi trečiosios formos litera- 
tūrinių pratybų atveju, deramu dalyvių elgesiu galėtų būti laikomas 
nesutikimas patvirtinti arba kad Deividas turėjo tam tikrą savybę, 
arba kad jos neturėjo. Tarkime, kad iškeliamas klausimas, ar Deivido 
kraujas buvo A grupės, ar ne, ir nesama jokio pagrindo manyti, jog 
būtų buvę labiau tikėtina, kad berniuko su ta kraujo grupe istorija ir 
charakteris būtų buvęs toks, kokį Deividui skyrė Dickensas, negu 
berniuko su bet kuria kita kraujo grupe. Teiginys, kad Deivido krau- 
jas buvo A grupės, nėra miglotas; mes galime pasakyti, jog bet kurio 
istorinio berniuko kraujas arba būtų buvęs A grupės, arba ne, ir kad 
į klausimą, ar jo kraujas buvo tos grupės, esama teisingo atsakymo, 
net jei mes to niekuomet nesužinosime. Tačiau literatūrinių pratybų 
teiginių patvirtinimo sąlygos neleidžia to sakyti apie Deividą; atro- 
do prasmingiau, paisant tų sąlygų, sakyti, jog nors teiginys, kad jo 
kraujas buvo tos grupės, nėra teisingas, teiginys, kad jo kraujas ne- 
buvo A grupės, taip pat nėra teisingas. Tokiu atveju pagrindą sakyti, 
jog teisingo atsakymo į tą klausimą nesama, teikia ne kokia nors 
išorinė veiklos kritika arba kokia nors išorinė filosofinė pozicija, to- 
kia kaip įrodomumo tezė. Pagrindas yra tiesiog tas, jog šitai yra tei- 

singas atsakymas, išsitenkantis pačios veiklos sąlygų teikiamoje erd- 
vėje. Galime įsivaizduoti nesutariant neperžengiant pačios veiklos 
ribų dėl to, ar kiekvienu konkrečiu atveju tas atsakymas yra teisingas 
atsakymas. Viena iš šalių gali sakyti, jog esama pagrindo manyti, kad 
dėl tos priežasties yra labiau tikėtina, jog tokių berniukų kaip Deivi- 
das kraujas būtų buvęs A grupės, o kita - jog esama pagrindo many- 
ti, kad labiau tikėtina, jog jų kraujas nebūtų buvęs tos grupės, o tre- 
čia - jog arba nesą pagrindo teigti nei vieną, nei kitą alternatyvą arba 
jog kad ir kokios priežastys būtų skatinusios tai teigti, jos būtų buvu- 
sios tokios lygiasvorės, kad būtų buvęs neįmanomas joks prasmingas 
pasirinkimas. 

Situacijos, kai dalyviai jaustų pagundą sakyti, jog nebūta teisingo 
atsakymo į kokį nors klausimą apie Deividą, būtų dviejų motyvaci- 
nių argumentų funkcija. Pirmasis - romano apimtis, o tiksliau infor- 
macijos, kurią Dickensas faktiškai pateikė, gilumas. Antrasis - klau- 
simo pobūdis. Jeigu tai klausimas apie ypatumą, kuris atsitiktiniu 
dažnumu pasiskirstęs tarp gyventojų —- dėl ko tas faktas, jog berniu- 
kas turi tas specifines charakteristikas, kurias aprašė Dickensas, ne- 
priklausomai nuo to, kiek informatyvus yra tas aprašymas, negali 
turėti daug reikšmės klausimui, ar jis turėjo rūpimąjį bruožą, — tai 
labiau tikėtina, kad tas klausimas neturės teisingo atsakymo. 

Ar galime įsivaizduoti klausimus, galimus iškelti teisinės sistemos 
viduje, kurie neturėtų teisingo atsakymo dėl tos pačios priežasties? 
Šitai, žinoma, turi priklausyti nuo teisinės sistemos, tačiau tai priklauso 
ir nuo to, kaip mes suprantame ir išplečiame ką tik paminėtą teiginį, 
kad teisės teiginys yra pagrįstas, jeigu jis figūruoja geriausiame įma- 
nomame nusistovėjusiomis laikomų teisinių teiginių rinkinio patei- 
sinime. Aš teigiu, jog esama dviejų dimensijų, pagal kurias turi būti 
sprendžiama, ar teorija teikia geriausią turimos teisinės medžiagos 
pateisinimą: dermės dimensijos (the dimension of fit) 1 politinės mo- 
ralės dimensijos.*7 Dermės dimensija suponuoja, jog viena politinė teo- 
rija yra pro tanto geresnis pateisinimas negu kita, jeigu, bendrai kal- 
bant, tas, kuris laikytųsi tos teorijos, jai tarnaudamas išleistų daugiau 
tokių normų, kurios yra įtvirtintos, negu išleistų tas, kuris laikytųsi 

kitos teorijos. Dvi skirtingos teorijos tikrai gali teikti vienodai gerus 
pateisinimus, pagal tą dimensiją, nebrandžiose teisinėse sistemose, 
turinčiose nedaug nusistovėjusių normų, arba teisinėse sistemose, pri- 
žiūrinčiose tik kai kuriuos savo piliečių elgesio aspektus. Tačiau mo- 
dernioje, išplėtotoje ir sudėtingoje sistemoje apriorinė tos rūšies ly- 
giųjų tikimybė yra labai maža. Lygus rezultatas yra įmanomas bet 
kokioje sistemoje, tačiau jis bus toks retas, kad šiose sistemose bus 
egzotiškas. Nenoriu pasakyti, jog bus reta atvejų, kad teisininkai ne- 
sutartų dėl to, kuri teorija teikia —- net pagal tą dimensiją - geresnį 
pateisinimą. Manau, reti bus atvejai, kad daugelis teisininkų sutartų, 
jog nė viena iš jų su teisės visuma nedera geriau už kitą. 

Antroji dimensija - politinės moralės - suponuoja, jog jeigu du 
pateisinimai vienodai gerai dera su teisine medžiaga, vienas iš jų vis 
tiek teikia geresnį pateisinimą negu kitas, jei yra pranašesnis politi- 
nės ar moralės teorijos atžvilgiu; kitaip tariant, jeigu jis labiau priar- 
tėja prie suvokimo teisių, kurias žmonės iš tiesų turi.3š Šios antrosios 
dimensijos galimumas daro dar mažiau tikėtina, kad koks nors konk- 
retus atvejis neturės jokio teisingo atsakymo. Tačiau antrosios di- 
mensijos galia - ir jos kuriamo neaiškumo pobūdis - bus ginčo daly- 
kas, nes teisininkai, kurie laikosi skirtingų tipų moralės teorijos, skir- 
tingai vertins šiuos dalykus. Tiesaus būdo moraliniai skeptikai tvirtins, 
jog antroji dimensija nieko nepriduria, nes jokia teorija politinės mo- 
ralės atžvilgiu nėra pranašesnė už bet kurią kitą. Jeigu koks nors 
atvejis neturi teisingo atsakymo paisant vien pirmosios dimensijos, 
tai tas atvejis neturi teisingo atsakymo towt court. Tuo tarpu tas, 
kuris laikosi ssnamadiškos malonumo ir skausmo sąvokomis pagrįs- 
tos utilitarinės teisių teorijos, manys esant neįtikėtina, kad dvi teori- 
jos, pakankamai skirtingos, kad reikalautų skirtingų sprendimų bet 
kokiu konkrečiu atveju, gaus vienodą pažymį pagal antrąją dimensi- 
ją. Jis pripažins teorinę galimybę, kad du skirtingi moralinių normų 
kompleksai galėtų turėti lygiai tokias pačias malonumo ir skausmo 
pasekmes ilgalaikėje perspektyvoje; tačiau jis manys, kad ta galimy- 
bė yra tokia menka, kad praktikoje jos galima nepaisyti. 

Kai kurių teisių teorijų atveju bus problemiška tai, ar esama net ir 

reorinės galimybės atvejo, kai nesama teisingo atsakymo. Įsivaizduo- 
kime teisėmis pagrįstą politinės moralės teoriją, kuri siekia tam tik- 
ras individualias teises išvesti iš kokios nors menamos absoliučios 
teisės būti traktuojamam kaip lygiam, t. y. su vienodu rūpesčiu ir 
pagarba. Du teisininkai, kurie pripažįsta tą bendrą teoriją, gali laiky- 
tis skirtingų to, kas laikytina vienoda pagarba, koncepcijų. Ar gali 
trečias teisininkas įtikinamai manyti, jog nė vienas iš jų nėra teisus, 
nes viena pagarbos koncepcija yra lygiai tokia pat gera kaip ir kita? 
Kai suvokiame senamadiško utilitaristo idėjas, galime suprasti, ko- 
dėl jo sistemos viduje prasminga suponuoti lygiąsias tarp dviejų aktų 
ar dviejų normų, ar principų. Jų galia būtų lygi, jeigu kiekvienas iš jų 
teiktų lygiai tokį patį pozityvų malonumo balansą. Tačiau nėra taip 
paprasta suprasti, kaip kas nors galėtų pripažinti bendrą vienodos 
pagarbos teorijos idėją ir vis tiek tvirtinti ne kad jis nėra tikras, kuri 
koncepcija yra pranašesnė, bet kad nė viena nėra pranašesnė. Atro- 
do, kad čia nesama jokios erdvės įprastinei lygiųjų idėjai. Jeigu sunkio- 
joje byloje nesama teisingo atsakymo, šitaip turi būti dėl problemiš- 
kesnio neaiškumo ar nepalyginamumo, su kuriuo susidurta morali- 
nėje teorijoje, tipo. 

Taigi klausimas, ar nesama atvejų, kai tam tikroje jurisdikcijoje 
teisingo atsakymo nesama - ir ar tokie atvejai yra reti, ar jų gausu, — 
nėra paprastas empirinis klausimas. Aš manau, kad tokie atvejai, jei- 
gu jie iš viso egzistuoja, turi būti nepaprastai reti Jungtinėse Valstijo- 
se ir Didžiojoje Britanijoje. Tas, kuris šitai ginčija, negali - jeigu šios 
€sė argumentai yra teisingi —- pagrįsti savo argumentų paprasčiausiai 
remdamasis įrodomumo teze ar kitais a priori argumentais, svarsty- 
tais anksčiau. Tačiau neįtikėtina ir tai, kad jam pavyks rasti realių 
pavyzdžių tokių atvejų, kai teisingo atsakymo nesama, byla po bylos 
tiriant teisės ataskaitas. Kiekvienoje bylos ataskaitoje yra nuomonė, 
teigianti, kad viena iš pusių pasvėrus turi geresnių teisinių argumen- 
tų. Kai kuriose bylose yra ir atskiroji nuomonė, tačiau šitai yra taip 
Pat argumentas, kad viena iš šalių turi geresnių argumentų. Gal 
tiek daugumos, tiek mažumos nuomonės yra klaidingos: gal kokia 
nors teisinės ir filosofinės analizės kombinacija gali parodyti, jog 

šiuo konkrečiu atveju nė vienos iš šalių argumentai pasvėrus nėra 
stipresni nei kitą pusę ginantys argumentai. Tačiau be galo neįtikėti- 
na, jog argumentas, kad taip yra kokiu nors konkrečiu atveju, įtikins 
visus teisininkus. Bet kokia byla, kuria kaip pavyzdžiu remiasi vienas 
mokslininkas, bus ginčijama kitų. 

Todėl argumentas, kad aš esu neteisus, turi būti filosofinis argu- 
mentas. Jis turi ginčyti mano prielaidą, kad sudėtingoje ir visa api- 
mančioje teisinėje sistemoje yra aprioriškai neįtikėtina, kad dviejų 
teorijų nuostatos nesutars tiek, kad reikalautų skirtingų atsakymų 
tam tikru atveju, ir vis dėlto vienodai gerai derės su rūpima teisine 
medžiaga. Jis, tas filosofinis argumentas, turi teikti ir ginti kokią nors 
skepticizmo idėją arba neaiškumo moralinėje teorijoje idėją, kuri daro 
įtikimą prielaidą, kad nė vienai iš tokių teorijų negalėtų būti atiduo- 
ta pirmenybė kitos atžvilgiu politinės moralės pagrindais. Aš nema- 
nau, kad koks nors tokio pobūdžio argumentas buvo pateiktas, bet 
tikrai neparodžiau, kad joks tokio pobūdžio argumentas negalėtų 
būti pateiktas. 


6. Kuo teisė panaši į literatūrą 


Įrodinėsiu, kad teisinė praktika yra interpretacinė veikla ne tik tuo- 
met, kai teisininkai interpretuoja konkrečius dokumentus ar įstaty- 
mus, bet apskritai. Taip suvokiama teisė yra giliai ir iš pagrindų po- 
litiška. Teisininkai ir teisėjai negali išvengti politikos plačiąja politi- 
nės teorijos prasme. Tačiau teisė nėra asmeninės ar šališkos politikos 
dalykas, ir teisės kritika, kuri nesupranta šio skirtumo, teiks varganą 
supratimą ir dar varganesnes gaires. Aš teigiu, kad mes galime pato- 
bulinti savo teisės supratimą, teisinę interpretaciją gretindami su in- 
terpretacija kitose pažinimo srityse, konkrečiai literatūros srityje. Aš 
taip pat tikiuosi, kad teisė, geriau ją supratus, padės geriau suvokti, 
kas apskritai yra interpretacija. 


TEISĖ 


Centrinė analitinės jurisprudencijos problema yra ši: kokia prasmė 
turėtų būti teikiama teisės teiginiams? Turiu galvoje tuos įvairius pa- 
reiškimus, kuriuos teisininkai teikia skelbdami, kokia yra teisė vienu 
ar kitu klausimu. Teisės teiginiai gali būti labai abstraktūs ir bendri, 
kaip teiginys, kad Jungtinių Valstijų valstijos, teikdamos pamatinės 
paslaugas piliečiams, negali vykdyti diskriminacijos remdamosi rasi- 
niais pagrindais, arba pakankamai konkretūs, tokie kaip teiginys, 
Jog tas, kuris normaliame verslo procese priima čekį, nieko neįtar- 


* Pastaba. Pirmą kartą publikuota Critical Inguiry, 1982 m. rugsėjį. Perspausdinta 
kn. W J. T. Mitchell, ed., The Politics of Interpretation (Chicago and London: 
Chicago University Press, 1983). O Ronald Dworkin. 

damas dėl šio galiojimo problemiškumo, turi teisę išsireikalauti pini- 
gų iš čekio savininko; arba labai konkretūs, kaip teiginys, jog poniai 
X taikytina atsakomybė dėl nuostolių, padarytų ponui Y už 1150 
JAV dolerių sumą, nes jis paslydo ant jos apledėjusio šaligatvio ir 
susilaužė šonkaulį. Kiekvienu iš šių atvejų kyla galvosūkis. Apie ką iš 
tikrųjų kalba teisės teiginiai? Kas galiausiai daro juos teisingus arba 
neteisingus? 

Šis galvosūkis kyla dėl to, kad teisės teiginiai atrodo deskriptyvūs — 
jie yra apie tai, kaip viskas yra teisėje, o ne apie tai, kaip viskas turėtų 
būti, - ir vis dėlto patirtis rodo, jog be galo sunku pasakyti, kas yra 
tai, ką jie nusako. Teisiniai pozityvistai mano, kad teisės teiginiai iš 
tikrųjų yra grynai deskriptyvūs: jie yra istorijos fragmentai. Teisės 
teiginys, jų požiūriu, yra teisingas tik tuo atveju, jei yra įvykęs tam 
tikras apibrėžto pobūdžio įstatymų leidybos įvykis, o priešingu atve- 
ju — ne. Šitai iš pažiūros veikia pakankamai gerai labai paprastais 
atvejais. Jeigu Ilinojaus legislatūra suteikia įstatymo galią žodžiams 
„Joks testamentas negalioja nesant trijų liudininkų“, tai teisės teigi- 
nys, jog Ilinojaus valstijoje testamentui privalomi trys liudytojai, at- 
rodo esantis teisingas tik dėl to istorinio įvykio. 

Tačiau sunkesniais atvejais ši analizė neduoda norimų rezultatų. 
Apsvarstykime teiginį, kad tam tikra pozityvaus veiksmo schema (dar 
neišmėginta teismuose) yra konstituciškai teisėta. Jeigu tai teisinga, 
taip negali būti tiesiog dėl Konstitucijos teksto ir ankstesnių teismo 
sprendimų, nes racionalūs teisininkai, tiksliai žinantys, ką sako Kons- 
titucija ir ką yra padarę teismai, vis vien gali nesutarti, ar tai teisinga. 
(Aš abejoju net tuo, jog pozityvistų analizė galioja net ir paprastoje 
testamento byloje; tačiau tai kitas klausimas, kurio čia negvildensiu.) 

Kokių kitų galimybių esama? Galima tarti, jog kontroversiški te1- 
sės teiginiai, tokie kaip pozityviojo veiksmo deklaracija, apskritai 
nėra deskriptyvūs, o veikiau yra išraiškos, nurodančios, kokios tei- 
sės kalbėtojas nori. Kita galimybė yra ambicingesnė: kontroversiški 
pareiškimai yra mėginimai aprašyti tam tikrą gryną objektyvią af 
prigimtinę teisę, kuri egzistuoja objektyvios moralinės tiesos dėka, O 
ne istorinio sprendimo dėka. Abu šie projektai mažų mažiausiai kai 

kuriuos teisinius pareiškimus laiko grynai vertinamaisiais (kurių prie- 
šingybė — aprašomieji pareiškimai): jie išreiškia arba tai, kam kalbė- 
rojas teikia pirmenybę, - jo asmenines politines nuostatas, - arba tai, 
ko, jo įsitikinimu, objektyviai reikalauja idealios politinės moralės 
principai. Nei vienas, nei kitas projektas nėra įtikinamas, nes tas, 
kuris sako, kad tam tikras nepatikrintas pozityviojo veiksmo planas 
yra konstitucinis, iš tikro turi intenciją apibūdinti teisę tokią, kokia 
ji yra, o ne tokią, kokios jos norėtų ar kokia ji, jo manymu, turėtų 
būti pagal geriausią moralinę teoriją. Jis galėtų pasakyti, jog apgai- 
lestauja, kad tas planas yra konstitucinis, ir mano, jog pagal geriau- 
sią moralinę teoriją jis neturėtų toks būti. 

Esama geresnės alternatyvos: teisės teiginiai nėra tik teisės isto- 
rijos tiesioginis aprašymas, taip pat nėra tik vertinamieji kokia nors 
prasme, atsieta nuo teisės istorijos. Jie interpretuoja teisės istoriją, 
o tame dera tiek deskripcijos, tiek vertinimo elementais, tačiau tai 
skiriasi tiek nuo viena, tiek nuo kita. Ši prielaida bus priimtina, 
bent jau iš pirmo žvilgsnio, daugeliui teisininkų ir teisės filosofų. 
Jiems įprasta sakyti, jog teisė yra interpretacijos dalykas; bet gal- 
būt tik dėl to, kad interpretaciją jie supranta tam tikra prasme. Kai 
kokia nors įstatymo (arba Konstitucijos) vieta yra neaiški - dėl to, 
kad koks nors esminės svarbos terminas yra miglotas arba dėl to, 
kad sakinys yra dviprasmiškas, teisininkai sako, jog tą įstatymą rei- 
kia interpretuoti, ir taiko tai, ką vadina „įstatymo aiškinimo meto- 
dais“. Didžioji dalis literatūros taria, jog tam tikro dokumento in- 
terpretacija yra to, ką autoriai (teisės kūrėjai arba konstitucinio 
konvento delegatai) norėjo pasakyti pavartodami tuos žodžius, ku- 
riuos pavartojo, nustatymo dalykas. Tačiau teisininkai pripažįsta, 
Jog dėl daugelio klausimų autoriai neturėjo jokios intencijos, pa- 
lankios vienai arba kitai alternatyvai, ir kad kitais klausimais jo 
intencijos neįmanoma nustatyti. Kai kurie teisininkai laikosi skep- 
tiškesnės pozicijos. Jie sako, jog visuomet, kai teisėjai pretenduoja 
atskleidžią intenciją, motyvavusią kokį nors įstatymų leidybos ak- 
tą, tai tėra migla, kuria teisėjai prisidengia tvirtindami savo pačių 
pažiūrą apie tai, koks tas įstatymas būtų turėjęs būti. 

Interpretacija kaip teisinės analizės metodas yra ne tokia įprasta 
bendrosios teisės atveju, tačiau nėra visai neįprasta. Tarkime, kad 
Ilinojaus Aukščiausiasis teismas prieš keletą metų nutarė, jog neati- 
džiam vairuotojui, kuris suvažinėjo vaiką, turi būti taikoma teisinė 
atsakomybė dėl emocinės žalos, kurią patyrė to vaiko motina, stovė- 
jusi šalia vaiko kelyje. Dabar ieškinį prieš kitą nerūpestingą vairuo- 
toją dėl patirtos emocinės žalos pateikia teta, kuri, būdama už dau- 
gelio mylių nuo nelaimingo įvykio vietos, telefonu sužinojo, jog bu- 
vo partrenktas jos sūnėnas. Ar teta turi teisę gauti kompensaciją už 
tą žalą? Teisininkai dažnai sako, kad šitai yra ankstesnio sprendimo 
teisingo interpretavimo dalykas. Ar teisės teorija, kuria iš tikrųjų rė- 
mėsi ankstesnis teisėjas, darydamas savo sprendimą apie motiną ke- 
lyje, implikuoja atvejį tetos, informuojamos telefonu? Skeptikai ir 
vėl pažymi, jog yra menkai tikėtina, kad ankstesnis teisėjas turėjo 
omenyje išvis kokią nors teoriją, pakankamai išplėtotą, kad vienaip 
arba antraip išspręstų tetos atvejį, taigi - jog teisėjo atliekamas anks- 
tesnio sprendimo „interpretavimas“ iš tikrųjų yra naujos teisės kūri- 
mas — tokios, kokią jis ar ji mano būsiant geriausią. 

Tačiau interpretacijos idėja negali būti pravarti kaip bendras tei- 
sės teiginių esmės ar tiesos vertės aiškinimas, jeigu ją atsiejame nuo 
šių asociacijų su kalbėtojo ketinimu ar intencija. Tuomet ji tampa 
tiesiog viena iš pozityvisto tezės versijų — tezės, kad teisės teiginiai 
nusako sprendimus, žmonių ar institucijų priimtus praeityje. Jeigu 
interpretacijos idėja turi teikti kitokios ir įtikimesnės teorijos apie 
teisės teiginius pamatą, tai mes turime išplėtoti talpesnės reikšmės 
aiškinimą, kas yra interpretacija. Tačiau tai reiškia, kad teisininkai 
turi netraktuoti teisinės interpretacijos kaip sui generis veiklos. 
Interpretaciją turime studijuoti kaip visuotinę veiklą, kaip pažinimo 
būdą, įsižiūrėdami į kitus tos veiklos kontekstus. 

Teisininkai neapsiriktų pasidomėdami literatūrinėmis ir kitomis 
meno interpretacijos formomis. Šis patarimas gali atrodyti prastas 
(nuo vilko ant meškos užbėgti), mat patys kritikai yra iš pagrindų 
susiskaldę dėl to, kas yra literatūros interpretacija, o ir kitose meno 
srityse situacija vargu ar geresnė. Tačiau būtent todėl teisininkai Ir 

turėtų studijuoti šias diskusijas. Ne visi mūšiai literatūros kritikos 
srityje yra pamokomi ar netgi suvokiami, tačiau literatūros srityje 
buvo ginama daug daugiau interpretacijos teorijų nei teisės srityje, ir 
šios teorijos apima tokias, kurios abejoja paprasta aprašymo ir verti- 
nimo perskyra - perskyra, kuri buvo kone apsėdusi teisės teoriją. 


LITERATŪRA 


Estetinė bipotezė 


Tačiau jeigu teisininkai nori turėti naudos iš teisinės ir literatūros 
interpretacijos sugretinimo, pastarąją jie turi suprasti tam tikru bū- 
du, ir šiame skirsnyje pamėginsiu nusakyti, ką turiu galvoje. (Aš no- 
rėčiau, kad pastabos, kurias netrukus išdėstysiu, tarp literatūros moks- 
lininkų perteiktų neginčijamus dalykus, tačiau vargu, ar tokių esa- 
ma.) Su antraštėmis „interpretacija“ ir „hermeneutika“ literatūros 
studijose daroma daug dalykų, ir daugelis jų taip pat vadinami ir 
„teksto reikšmės atskleidimu“. Manęs nedomins - nebent atsitikti- 
nai — vienas iš dalykų, kuriuos daro tie tyrėjai, būtent mėginimai 
nustatyti reikšmę, kuria koks nors autorius vartojo tam tikrą žodį ar 
frazę. Mane labiau domina teiginiai, teikiantys kokią nors kūrinio 
kaip visumos reikšmės interpretaciją. Šie teiginiai kartais yra teigi- 
nių apie veikėjus formos: pavyzdžiui, jog iš tikrųjų Hamletas mylėjo 
savo motiną arba kad iš tikrųjų jis jos nekentė, arba kad iš tikrųjų 
nebuvo jokios šmėklos, o vien pats šizofreniškai susidvejinęs Hamle- 
tas. Arba - apie užsceninius pasakojamosios istorijos įvykius: jog iki 
Pjesės veiksmo pradžios momento Hamletas ir Ofelija buvo meilu- 
Žiai (arba nebuvo). Įprastesniu atveju jie teikia hipotezes tiesiog apie 
dramos kaip visumos „tikslą“ arba „temą“, arba „reikšmę“, arba „pras- 
mę“, arba „toną“: pavyzdžiui, jog Hamletas yra pjesė apie mirtį arba 
apie kartas, arba apie politiką. Šie interpretaciniai teiginiai gali turė- 
ti praktinį tikslą. Pavyzdžiui, jie gali praversti režisieriui, kuriančiam 
naują pjesės pastatymą. Tačiau jie gali būti ir bendresnės reikšmės — 
padėti mums geriau suprasti svarbius mūsų kultūrinės aplinkos 

aspektus. Žinoma, keblumai dėl kalbėtojo tam tikram teksto žodžiui 
teikiamos reikšmės (interpretacijos „probleminis centras“) gali būti 
susiję su šiais stambesniais dalykais. Tačiau jie sietini su kūrinio kaip 
visumos tikslu (point) ar reikšme, o ne su atskiros frazės reikšme. 

Kritikai intensyviai ginčijasi dėl to, kaip atsakyti į tokius klausi- 
mus. Aš noriu, kiek tai įmanoma, ne palaikyti vieną kurią pusę gin- 
če, o pamėginti suvokti tuos nesutarimus kokiu nors pakankamai 
bendru aprašymu to, dėl ko jie nesutaria. Mano iš pažiūros banali 
prielaida (kurią vadinsiu „estetine hipoteze“) yra ši: literatūros kūri- 
nio interpretacija siekia parodyti, kuris teksto skaitymo būdas (arba 
kalbėjimo, arba režisavimo, arba vaidinimo būdas) jį atskleidžia kaip 
geriausią meno kūrinį. Skirtingos teorijos ar interpretacijos tradicijų 
mokyklos nesutaria dėl šios hipotezės, nes laikosi gana skirtingų nor- 
matyvinių teorijų, kas yra literatūra ir kokia jos paskirtis ir kas vieną 
literatūros kūrinį daro geresnį už kitą. 

Aš neabejoju, jog ši prielaida, nepaisant jos tariamo nuosaikumo, 
daugelio mokslininkų bus atmesta kaip painiojanti interpretaciją ir 
kritiką arba, šiaip ar taip, kaip beviltiškai reliatyvistiška, taigi kaip 
skeptine pažiūra, kuri iš tikrųjų apskritai neigia interpretacijos gali- 
mybę. Mano estetinė hipotezė išties gali atrodyti kaip kitokia dabar 
populiarios teorijos formuluotė, būtent teorijos, anot kurios, kadan- 
gi interpretacija kuria meno kūrinį ir atstovauja tik tam tikros kriti- 
nės bendruomenės išankstinei nuostatai, esama tik interpretacijų ir 
neįmanoma jokia geriausia bet kokio konkretaus eilėraščio, romano 
arba pjesės interpretacija. Tačiau estetinė hipotezė nėra nei tokia ne- 
žabota, nei tokia nuosaiki, nei tokia neišvengiamai reliatyvistinė, kaip 
galėtų atrodyti iš pradžių. 

Teksto interpretacija siekia jį parodyti kaip geriausią meno kūri- 
nį, geriausią, koks jis tik gali būti, ir šis įvardis čia tvirtina skirtumą 
tarp meno kūrinio paaiškinimo ir jo pakeitimo į kitokį. Galbūt Sha- 
kespeare'as būtų galėjęs parašyti geresnę pjesę nei parašė, remdama- 
sis tais šaltiniais, kuriuos naudojo Hamletui, ir toje geresnėje pjesėje 
herojus būtų buvęs stipresnis veiksmo žmogus. Iš to negalima daryti 
išvados, kad Hamletas, drama, kurią jis parašė, galiausiai iš tikrųjų ir 

yra tokia. Žinoma, interpretacijos teorija privalo apimti pateoriję 
apie meno kūrinio tapatybę, kad galėtų identifikuoti skirtumą tarp 
kūrinio interpretavimo ir keitimo. (Bet kokia pravarti tapatybės teo- 
rija bus kontroversiška, tad tai vienas akivaizdus būdas, kuriuo nesu- 
tarimai interpretacijoje priklausys nuo bendresnių nesutarimų este- 
tinėje teorijoje.) 

Atrodo, jog visų šiuolaikinių interpretacijos teorijų atliepio į šią 
reikalavimo dalį sudaro jų naudojama kanoninio teksto idėja (arba 
partitūros —- muzikos atveju, arba unikalaus fizinio objekto - daugu- 
mos menų atveju). Teksto tapatybė teikia vieną griežtą suvaržymą: 
privalu paisyti visų žodžių, ir jokie iš jų negali būti keičiami siekiant 
„ji“ padaryti tariamai geresniu meno kūriniu. (Šis suvaržymas, kad ir 
koks įprastas, nėra neišvengiamas. Pavyzdžiui, anekdotas gali išlikti 
tas pats net ir papasakotas įvairiomis formomis, iš kurių nė viena nėra 
kanoninė; anekdoto interpretacija pasirinks tam tikrą jo būdą, - ir šis 
gali būti visiškai originalus - tam, kad išryškintų jo „tikrąją“ mintį 
arba tai, dėl ko jis „iš tiesų“ juokingas.) Taigi bet kokio literatūros 
kritiko interpretacijos stilius bus preciziškas jo teoriniams įsitikinimams 
apie kanoninio teksto esmę ir įrodymą įgalinančias jo savybes. 

Interpretacinis stilius taip pat bus preciziškas interpretuotojo nuo- 
monėms apie vientisumą ar integralumą mene. Interpretacija negali 
padaryti meno kūrinio iškilesnio, jeigu didelę teksto dalį laiko nesvar- 
bia arba didžiumą sutapimų - atsitiktiniais, arba didelę dalį tropų ar 
stiliaus elementų palieka nuošalyje ir jį vertina tik pagal atsietus gro- 
žinės literatūros standartus. Taigi estetinė hipotezė neleis padaryti 
išvados, jog kadangi filosofinis romanas yra estetiškai vertingesnis 
nei detektyvinė istorija, Agathos Christie romanas iš tikrųjų yra trak- 
tatas apie mirties prasmę. Tokia interpretacija būtų nevykusi ne tik 
dėl to, kad Agathos Christie romanas, suvokiamas kaip esė apie mir- 
tį, yra vargana esė, mažesnės vertės nei geras detektyvas, bet ir todėl, 
kad tokia interpretacija romaną paverčia nežinia kuo. Ne daugiau 
nei vienas ar du sakiniai būtų nesvarbūs tariamai temai; o struktūra, 
stilius bei figūros atrodytų tinkamos ne filosofiniam romanui, o visiš- 
kai kitokiam žanrui. Tiesa, kai kurios knygos, iš pradžių pateiktos 

publikai kaip detektyvai ar trileriai (ir galbūt jų autorių laikyti to- 
kiais) buvo „perinterpretuotos“ kaip kažkas daug ambicingesnio. Ge- 
ras pavyzdys - dabar kilęs kritinis susidomėjimas Raymondu Chand- 
leriu. Tačiau tas faktas, jog toks perinterpretavimas gali būti sėkmin- 
gas Chandlerio atveju, bet ne Christie atveju, kaip tik ir iliustruoja 
integralumo suvaržymą. 

Vis dėlto esama daug erdvės nesutarimui tarp kritikų dėl to, kas 
laikytina integralumu, dėl to, kokios rūšies vienovė yra pageidautina, 
o kokia nesvarbi ir nepageidautina. Ar iš tikrųjų pranašumu laikytina 
tai, kad skaitytojo liežuvis, skaitant eilėraštį balsu, turi „mėgdžioti“ 
veiksmus ar vyksmus, perteikiamus to eilėraščio tropų ar pasakojimo? 
Ar tai padidina integralumą dėl to, kad priduria dar vieną koordinaci- 
jos plotmę? Ar tai privalumas, kai jungtys ir eilučių pabaigos yra su- 
tvarkytos taip, kad skaitytojas, „besiderantis“ su eilėraščiu, skaitymo 
procese išplėtoja prieštaringas prielaidas ir perskaitymus, todėl jo su- 
pratimas pabaigoje labai skiriasi nuo to, koks jis buvo atskirais mo- 
mentais jo kelyje? Ar šitai priduria dar vieną sudėtingumo dimensiją 
vienovei, ar veikiau sugadina vienovę, nes literatūros kūrinys privalė- 
tų turėti tą pačią reikšmę ar svarbą skaitomas ir antrą kartą? Interpre- 
tacijos mokyklos iškils arba išnyks kaip reakcija į šiuos estetinės teori- 
jos klausimus, ir būtent tai sako estetinė hipotezė. 

Tačiau pagrindiniai skirtumai tarp interpretacijos mokyklų yra 
ne tokie subtilūs, nes jie susiję ne su šiais kvaziformaliais meno as- 
pektais, o su meno funkcija ir tikslu, plačiau suvokiant. Ar literatū- 
ros tikslas yra (pirmiausia ar iš esmės) kognityvinis? Ar menas yra 
geresnis, kai kokiu nors atžvilgiu yra pamokomas, kai iš jo sužinome 
ką nors apie tai, kokie yra žmonės arba koks yra pasaulis? Jeigu taip 
ir jeigu psichoanalizė yra teisi (prašau atleisti už tokį primityvų šios 
minties išsakymo būdą), tai psichoanalitinė literatūros teksto interpre- 
tacija parodys, kodėl tai yra pavykęs menas. Ar menas yra geras tiek, 
kiek jis yra sėkmingas komunikavimo aktas įprasta prasme? Jei taip, 
tai gera interpretacija sutelks dėmesį į tai, kokia buvo autoriaus in- 
tencija, nes komunikacija nėra pavykusi, jeigu neišreiškia to, ką kal- 
bėtojas nori ja išreikšti. Arba — ar menas geras, kai jis išraiškingas 


TEISĖ KAIP INTERPRETACIJA 217 


kita prasme - tiek, kiek jis gali stimuliuoti ar formuoti gyvenimą tų, 
kurie tą meną išgyvena? Jeigu taip, tai interpretacija į pirmą planą 
iškels skaitytoją (arba klausytoją arba žiūrovą). Ji nurodys tokį kūri- 
nio perskaitymą, kuris daro jį vertingiausią — geriausią kaip meno 
kūrinį - ta prasme. 

Meno teorijos neegzistuoja izoliuotai nuo filosofijos, psicholo- 
gijos, sociologijos ir kosmologijos. Tas, kuris pripažįsta religinį po- 
žiūrį, greičiausiai laikysis kitokios meno teorijos negu tas, kuris 
nepripažįsta to požiūrio, ir naujausios kritinės teorijos privertė mus 
suprasti, kad interpretacinis stilius labai priklauso nuo įsitikinimų 
dėl reikšmės, referencijos bei kitais techniniais kalbos filosofijos 
klausimais. Tačiau estetinė hipotezė nedaro prielaidos, jog kiekvie- 
nas, kuris interpretuoja literatūrą, turės visiškai išplėtotą ir savitą 
estetinę teoriją. Ji taip pat neimplikuoja, jog kiekvienas, kuris at- 
lieka interpretaciją, turi be išlygų įsipareigoti vienai arba kitai iš 
mano bendrais bruožais aprašytų mokyklų. Geriausi kritikai, ma- 
nau, neigia, jog esama vienos unikalios literatūros funkcijos ar tikslo. 
Romanas ar pjesė gali būti vertinga kuo įvairiausiais atžvilgiais, iš 
kurių kai kuriuos suvokiame skaitydami, žiūrėdami arba klausyda- 
mi, o ne abstrakčiai mąstydami apie tai, koks turi būti geras menas 
ir kokia turi būti jo paskirtis. 

Nepaisant to, kiekvienas, kuris interpretuoja meno kūrinį, re- 
miasi teorinio pobūdžio įsitikinimais apie tapatybę ir kitas forma- 
lias meno savybes, taip pat atviriau normatyviomis pažiūromis į 
tai, kas yra gera mene. Abi įsitikinimų rūšys figūruoja sprendinyje, 
jog vienas teksto skaitymo būdas daro jį geresniu tekstu negu kitas 
būdas. Šie įsitikinimai gali būti neartikuliuoti (arba „išsakyti“). Vis 
dėlto tai tikri įsitikinimai (o ne tik „reakcijos“), nes jų galia bet 
kokiam kritikui ar skaitytojui gali būti suprantama kaip galia, vei- 
kianti ne tik vienu atskiru interpretacijos atveju, bet įvairiausiais 
kitais atvejais, taip pat dėl to, kad jie figūruoja argumentacijoje ir 
pasiduoda argumentui.5? (Šiais nuosaikiais teiginiais nepretenduo- 
jame į jokią poziciją besiplėtojančiuose debatuose dėl to, ar esama 
kokių nors būtinų ar pakankamų „vertės principų“ mene arba ar 

meno teorija išvis gali pateisinti interpretaciją nepriklausomai nuo 
tiesioginės interpretuojamo kūrinio patirties.)?? 

Nė vienas iš šių argumentų neatremia pagrindinio priekaišto, kurį 
numačiau būsiant keliamą prieš estetinę hipotezę: jog ji yra trivialį. 
Akivaizdu (galėtumėte pasakyti jūs), kad skirtingi interpretaciniai sti- 
liai yra pagrįsti skirtingomis teorijomis, aiškinančiomis, kas yra me- 
nas, kam jis reikalingas ir kas meną daro geru menu. Šis argumentas 
yra toks banalus, kad jį būtų galima pateikti ir atvirkščiai: skirtingos 
meno teorijos yra generuojamos skirtingų interpretacijos teorijų. Jei- 
gu kas nors mano, kad interpretacijai yra svarbi stilistika, meno kūrinį 
jis manys esant geresnį, jei šis sujungia dikciją ir tropus; jeigu kam 
patraukli dekonstrukcija, jis nepripažins referencijai jos įprasta pras- 
me jokios svarbios vietos kalbos aiškinime. Taip pat mano teikiamas 
hipotezės išplėtojimas jokiu atžvilgiu negelbsti sprendžiant ginčą tarp 
interpretacijos teorijų ar atremiant kaltinimą nihilizmu arba reliaty- 
vizmu. Priešingai, kadangi žmonių pažiūros į tai, kas meną daro geru 
menu, yra iš esmės subjektyvios, estetinė hipotezė nebepuoselėja vil- 
ties išgelbėti objektyvumą interpretacijoje, gal tik tarp tų, kurie laikosi 
labai panašios meno teorijos, o šitai vargu ar labai guodžia. 

Be abejo, estetinė hipotezė svarbiais atžvilgiais yra banali - ji turi 
būti abstrakti, jeigu nori pateikti paaiškinimą, dėl ko nesutaria pa- 
čios įvairiausios teorijos — tačiau ji vis dėlto nėra tokia nuosaiki, kaip 
vaizduojama. Ši hipotezė svarbi tuo, jog akademinės interpretacijos 
teorijos nebesuprantamos kaip tai, kuo jos dažnai pretenduoja būti - 
pačios interpretacijos idėjos analize, - o veikiau kaip kandidatės pa- 
teikti geriausią atsakymą į pamatinį klausimą, keliamą interpretaci- 
jos. Interpretacija tampa samprata, kurios atžvilgiu skirtingos teori- 
jos yra konkuruojančios jos koncepcijos. (Iš to kyla išvada, jog nesa- 
ma radikalaus skirtumo - o tik abstraktumo lygio skirtumo - tarp 
interpretacijos teorijos ir konkretaus meno kūrinio interpretacijos 
išplėtimo.) Be to, ši hipotezė neigia griežtas perskyras, puoselėtas 
kai kurių mokslininkų. Tampa nebeįmanoma paprasta perskyra tarp 
interpretacijos, suvokiamos kaip tikrosios meno kūrinio reikšmės at- 
skleidimas, ir kritikos, suvokiamos kaip to meno kūrinio nusisekimo 

ar svarbos vertinimas. Tam tikras skirtumas lieka, nes visuomet esa- 
ma skirtumo tarp pasakymo, koks vertingas tam tikras kūrinys gali 
rapti taip interpretuojamas, ir pasakymo, konstatuojančio gerumą. 
Tačiau vertinamieji įsitikinimai apie meną figūruoja abiejuose šiuose 
sprendiniuose. 

Objektyvumas yra kitas dalykas. Manau, jog klausimas, ar dau- 
gumą mūsų sprendinių apie meną iš tiesų galima sakyti esant teisin- 
gus arba klaidingus, pagrįstus arba nepagrįstus, yra atviras. Sis klau- 
simas yra dalis bendresnės filosofinės objektyvumo problemos, šiuo 
metu intensyviai diskutuojamos tiek etikoje, tiek kalbos filosofijoje, 
ir tas, kuris gilinasi vien tik į estetinio sprendimo problematiką, ne- 
gali pretenduoti turįs poziciją šiais klausimais. Žinoma, jokio reikš- 
mingo estetinio teiginio negalima „įrodyti“ esant teisingo arba klai- 
dingo; neįmanoma sukurti tokio interpretaciją ginančio argumento, 
kuris garantuotai atrodytų priimtinas kiekvienam, net tokio, kuris 
būtų priimtinas kiekvienam, turinčiam patirties ir išmanančiam tam 
tikrą meno formą. Jeigu pasakymas, kad estetiniai sprendimai yra 
subjektyvūs, reiškia neva ką kita, oO tai, jog jie yra negalimi įrodyti, — 
tai jie yra subjektyvūs. Tačiau iš šito negalima daryti išvados, jog 
jokia normatyvi teorija apie meną nėra geresnė už bet kurią kitą, 
taip pat negalima daryti išvados, jog viena iš teorijų negali būti ge- 
riausia iš visų tų, kurios iki šiol buvo sukurtos. 

Estetinė hipotezė apverčia (manau, tai tik prideda jai taškų) įpras- 
tinę strategiją. Antai E. D. Hirschas teigia, kad tik tokia teorija kaip 
jo interpretaciją gali padaryti objektyvią, o konkrečias interpretaci- 
jas - pagrįstas.?! Šitai man atrodo klaidinga dėl dviejų susijusių prie- 
Žasčių. Interpretacija yra veikla, viešoji institucija, ir klaidinga a priori 
daryti prielaidą, kad teiginiai, sudarantys visokios viešos veiklos pa- 
grindą, privalo būti įrodomi. Taip pat yra neteisinga daryti pernelyg 
daug išankstinių prielaidų numatyti, koks tas pagrįstumas turi būti 
tokiose veiklose, - pavyzdžiui, ar pagrįstumas reikalauja įrodomu- 
mo. Čia atrodo geriau eiti empiriškesniu keliu. Pirmiausia turime 
panagrinėti įvairias veiklas, kuriose žmonės vadovaujasi prielaida, 
kad jie turi gerą pagrindą sakyti tai, ką sako, pagrindą, kuris, kaip jie 

taria, galioja bendrai, o ne tik vieno ar kito individo požiūriu. Tuo- 
met galime spręsti, kokių standartų žmonės laikosi praktikoje, - stan- 
dartų, leidžiančių manyti, kad jie turi tokį pagrindą. 

Taip pat ir argumentas apie apverčiamumą — kad meno teoriją 
lygiai taip pat gali priklausyti nuo interpretacijos teorijos, kaip ir 
vice versa, - nėra argumentas prieš estetinę hipotezę. Aš neginu jo- 
kio konkretaus paaiškinimo, kodėl žmonės ėmė laikytis interpreta- 
cijos arba meno teorijų, o tik ginu teiginį apie argumentacines sąsa- 
jas tarp šių teorijų, kad ir kokios kilmės jos būtų. Žinoma, net argu- 
mentacijos lygmeniu šios dvi teorijų rūšys viena kitą sutvirtina. 
Pavyzdžiui, akivaizdu, jog tai, kad tam tikra teorija, aiškinanti, kas 
yra meno objektas, generuoja akivaizdžiai kvailą interpretacijos teo- 
riją, yra pagrindas abejoti ta teorija. Mano mintis yra būtent ta, kad 
tas ryšys yra abipusis, todėl kiekvienas, iš kurio pareikalaujama ap- 
ginti tam tikrą pažiūrą į interpretaciją, priverstas remtis bendresniais 
meno teorijos aspektais, suvokia jis tai ar ne. Ir šitai gali būti teisin- 
ga, net jei priešingas teiginys tam tikru mastu taip pat yra teisingas. 
Turėčiau pridurti, kad būtų klaida šį abipusės priklausomybės faktą 
laikyti savaime teikiančiu kokį nors pagrindą skepticizmui ar reliaty- 
vizmui dėl interpretacijos. Atrodo, kad jis įkvepia tokius šūkius kaip 
„interpretacija sukuria tekstą“; tačiau nesama jokios labiau tiesiogi- 
nės skeptinės implikacijos idėjoje, jog tai, ką mes laikome meno kū- 
riniu, turi būti adekvatu tam, ką laikome meno kūrinio interpretavi- 
mu, negu analogiškoje idėjoje, jog tai, ką mes laikome fiziniu objek- 
tu, turi derintis su mūsų pažinimo teorijomis - jeigu priduriame, - 
abiem atvejais, - jog egzistuoja ir priešingos krypties ryšys. 


Autoriaus intencija 


Tačiau svarbiausias estetinės hipotezės kriterijus - ne jos atsparumas 
šiems įvairiems kaltinimams, bet jos aiškinamoji, ir konkrečiai - jos 
kritinė galia. Jeigu pripažįstame, kad interpretacijos teorijos nėra ne- 
priklausomos analizės to, ką reiškia ką nors interpretuoti, o veikiau 
yra pagrįstos normatyvinėmis meno teorijomis ir priklausomos nuo 


TEISĖ KAIP INTERPRETACIJA 221 


jų, tai turime pripažinti ir tai, kad jos yra taikinys priekaištams, išsa- 
komiems normatyvinei teorijai, kuria jos pagrįstos. Pavyzdžiui, man 
išties atrodo, kad šiuo atžvilgiu pažeidžiamos yra labiau doktriniš- 
kos autorių intencijos teorijos. Šios teorijos, pagal dabar svarstomą 
hipotezę, turi tarti, kad tai, kas meno kūrinyje yra vertinga, tai, kas 
turi Mus versti vieną meno kūrinį vertinti labiau negu kitą, yra tai ir 
tik tai, ką autorius norėjo ten įdėti kokia nors siaura ir suvaržyta 
prasme. Šis teiginys, kaip sakiau anksčiau, laiko galima bendresnę 
tezę, jog menas turi būti suprantamas kaip kalbėtojo ir auditorijos 
komunikacijos forma; tačiau net ši abejotina tezė, įdėmiau pažvel- 
gus, pasirodo jo neremianti. 

Intencionalistai prieštarautų šioms pastaboms. Jie tvirtintų, kad 
jų interpretacijos teorija nėra aiškinimas to, kas yra vertinga knygoje 
ar eilėraštyje, ar pjesėje, o tik aiškinimas, ką reiškia bet kokia konk- 
reti knyga ar eilėraštis, ar pjesė, ir kad mes pirma turime suprasti, ką 
kas nors reiškia, kad galėtume nuspręsti, ar tai vertinga ir kur glūdi 
ta vertė. Taip pat jie prieštarautų teigdami, jog nesako, kad vien tik 
autoriaus intencijos „kokia nors siaura ir ribota prasme“ yra paisyti- 
nos nustatant jo kūrinio reikšmę. 

Pirmajame iš šių prieštaravimų autoriaus intencijos teorija save 
pateikia ne kaip estetinės hipotezės rezultatas — ne kaip geriausią 
interpretacijos teoriją pagal tos hipotezės nustatytas gaires, - o vei- 
kiau kaip jos varžovę, geresnę teoriją apie tai, kas per daiktas yra 
interpretacija. Tačiau autoriaus intencijos teoriją labai sunku supras- 
ti kaip kokią nors varžovę dabar svarstomai hipotezei. Į kokį klausi- 
mą ji siūlo geresnį atsakymą? Tikrai ne į klausimą dėl kasdienės kal- 
bos ar netgi dėl formalios žodžių „reikšmė“ ar „interpretacija“ reikš- 
mės. Intencionalistas negali manyti, jog visi jo kritikai ir tie, kuriuos 
Jis pats kritikuoja, kai sako „interpretacija“, turi galvoje, autoriaus 
intencijos atskleidimą. Taip pat jis negali manyti, kad jo teiginiai tiks- 
liai aprašo tai, ką kiekvienas kritinės brolijos narys iš tikrųjų daro po 
antrašte „interpretacija“. Jeigu taip būtų, tai jį varžantys varžtai ir 
polemika būtų beprasmiški. Tačiau jeigu jo teorija nėra semantinė ar 
€mpirinė šiomis prasmėmis, kokia tai teorija? 

Tarkime, kad intencionalistas atsako: „Širai nurodo svarbų klau- 
simą, susijusį su literatūros kūriniais, t. y. kokį kūrinį jo autorius 
norėjo matyti? Tai akivaizdžiai svarbus klausimas, net jeigu jo svarbą 
lemia tai, kad jis yra įžanginis svarstant kitus vienodai svarbius ar 
dar svarbesnius reikšmės ar vertės klausimus. Šitai iš tiesų yra tai, ką 
dauguma žmonių ilgai vadino „interpretacija“. Tačiau vardas neturi 
reikšmės, jeigu veikla pripažįstama svarbia ir jeigu yra suprantama, 
kad mokslininkai yra iš principo pajėgūs pateikti objektyviai teisin- 
gus atsakymus į klausimą, kurį ji suponuoja“. 

Šio atsakymo esmė štai kokia: mes galime nustatyti, kokią intenci- 
ją turėjo autorius (ar bent jau prieiti tikimybines išvadas apie tai), ir tai 
svarbu padaryti kitų literatūrinių tikslų požiūriu. Tačiau kodėl tai svar- 
bu? Kokių kitų tikslų? Bet koks atsakymas remsis prielaida, kad vertė 
ar reikšmė mene sietina visų pirma su tuo, ką norėjo pasakyti auto- 
rius, tiesiog dėl to, jog būtent tokia buvo autoriaus intencija. Antraip 
kodėl turėtume vertinti tai, ką šis interpretacijos stilius skelbia meno 
kūriniu? Tačiau tuomet teiginys, kad šio stiliaus interpretacija yra svarbi, 
priklauso nuo didžiai kontroversiškos normatyvinės teorijos, o ne nuo 
neutralaus stebėjimo, sudarančio bet kokio nuoseklaus vertinimo pa- 
grindą. Jokia įtikinama interpretacijos teorija neskelbia, jog autoriaus 
intencija visuomet yra nesvarbi. Kartais yra akivaizdu, kad ji - reikalo 
šerdis, kaip ir tuo atveju, kai koks nors klausimas priklauso nuo to, ką 
Shakespeare'as turėjo galvoje sakydamas „vanagas“, o ne „pjautuvas“. 
Tačiau tai, ar mes turime žinoti, ar Shakespeare'as manė Hamletą bu- 
vus sveikos nuovokos ar beprotį, apsimetantį pamišusiu, kad nuspręs- 
tume, ko verta jo parašyta pjesė, vis tiek yra kontroversiška. Intencio- 
nalistas mano, kad mes šitai turime žinoti, ir būtent dėl to jo interpre- 
tacijos teorija nėra estetinės hipotezės varžovė, o veikiau kandidatė į 
šios hipotezės dėvimą karūną. 

Antrą prieštaravimą mano kaltinimui autoriaus intencijos teori- 
joms galima parodyti esant įdomesnį. Intencionalistai autoriaus pro- 
to būseną iškelia į interpretacijos centrą. Tačiau, mano supratimu, 
jie klaidingai supranta tam tikras proto būsenos sudėtingybes; konkre- 
čiai jie neįvertina to, kaip sąveikauja intencijos, mukreiptos į kūrinį, 1T 

įsitikinimai apie kūrybą. Turiu galvoje patirtį, pažįstamą kiekvienam, 
kuris ką nors kuria, - kai savo „kūrinyje“ kūrėjas staiga įžvelgia tai, 
ko iki tol jame nematė. Kartais šią patirtį autorius reiškia kliše (nors, 
mano manymu, tai nelabai vykusi išraiška), kad jo veikėjai atrodo 
turį savo pačių protą. Johnas Fowlesas yra pavyzdys iš populiarios 
grožinės literatūros. 


Kai Čarlsas paliko Sarą ant uolos krašto, aš jam paliepiau tučtuo- 
jau keliauti atgal į Lyme Regis. Tačiau jis to nepadarė; jis aikštingai 
apsisuko ir patraukė į Dairy. Na ką tu čia dabar, sakysite jūs - na, iš 
tikro aš noriu pasakyti, jog kai rašiau, mane aplankė mintis, jog gal 
bus protingiau jį sustabdyti, kad jis atsigertų pieno ... ir vėl susitik- 
tų su Sara. Neverta abejoti, kad tai vienas paaiškinimas to, kas nu- 
tiko; bet aš galiu tik papasakoti, - ir esu pats patikimiausias liudy- 
tojas, - jog man atrodė, kad ta idėja kilo tikrai Čarlsui, o ne man. 
Svarbu ne tik tai, kad jis pradėjo darytis autonomiškas; aš privalau 
šią autonomiją gerbti ir nepaisyti visų savo paties kvazidieviškų 
planų, skirtų jam, jeigu noriu, kad jis būtų realus.?2 


Fowlesas persigalvojo dėl to, kaip istorija Prancūzų leitenanto mo- 
teryje „iš tikrųjų“ klostosi, įpusėjęs jos rašymą, jeigu turime pasitikėti 
šiuo pasakojimu. Tačiau taip pat jis būtų galėjęs persigalvoti dėl kokio 
nors romano „tikslo“ aspekto praėjus daugeliui metų, kaip, anot gan- 
dų, ir nutiko, kai jis pasižiūrėjo filmą, sukurtą pagal jo knygą. Galbūt 
jis ėmė visai kitaip regėti Saros motyvus, perskaitęs Haroldo Pinterio 
scenarijų arba stebėdamas ją vaidinančią Meryl Streep: Pinteris ir Streep 
interpretavo romaną, ir viena ar abi iš jų interpretacijų galėjo priversti 
Fowlesą pakeisti savo interpretaciją dar kartą. Gal aš neteisus tarda- 
mas, kad taip atsitinka dažnai. Tačiau tai atsitinka pakankamai dažnai, 
ir svarbu aiškiai suvokti, kas tokiais atvejais įvyksta. 

Intencionalistas nori, kad mes pasirinktume iš dviejų galimybių. 
Arba autorius ūmai suvokia, kad jis ir anksčiau turėjo „pasąmoningą 
intenciją“, kurią tik dabar atskleidžia, arba jis vėliau pakeitė savo 
intenciją. Nė vienas iš šių paaiškinimų toli gražu nėra patenkinamas. 

Kyla pavojus, kad pasąmonė čia virs savotišku flogistonu, jeigu nesu- 
galvosime kokių nors nepriklausomų įrodymų, be autoriaus naujo 
požiūrio į savo kūrinį, tam, kad padarytume prielaidą jį turėjus anks- 
tesnę pasąmoningą intenciją. Aš nenoriu pasakyti, jog meno kūrinio 
bruožai, kurių autorius neįsisąmonina, turi būti nevaldoma atsitikti- 
nybė. Priešingai. Jeigu romanas yra ir įdomesnis, ir vientisesnis, jei- 
gu darome prielaidą, jog veikėjai turi motyvų, skirtingų nuo tų, apie 
kuriuos galvojo romanistas, kai rašė (arba jeigu poeto tropai ir stilius 
atrodo sutvirtiną jo temą tokiais būdais, kurių jis nesuvokė tąsyk), 
šito priežastis turi kokia nors prasme būti menininko talentas. Kūry- 
bos psichologijoje esama neišspręstų paslapčių, tačiau pasąmoningų 
intencijų suponavimas, neparemtas kitais įrodymais tos rūšies, kurių 
reikalautų psichoanalitikas, neišsprendžia jokių paslapčių ir nesutei- 
kia jokio paaiškinimo. Tačiau tai dabar neturi lemiamos reikšmės, 
nes nepriklausomai nuo to, ar Fowlesas turėjo pasąmoningą intenci- 
ją padaryti Čarlsą arba Sarą skirtingais veikėjais, negu numatė „kva- 
zidieviškame plane“, kurį manė turįs, ar ne, jo vėlesni sprendimai ir 
įsitikinimai nei sutampa, nei yra pagrįsti kokiu nors tos ankstesnės 
intencijos atskleidimu. Jie atsirado ne akistatoje su savo ankstesniu 
Aš, o akistatoje su kūriniu, kurį jis sukūrė. 

Taip pat jokios naujos nuomonės, kurią Fowlesas susidaro apie 
savo veikėjus, nedera vadinti (kaip antrojoje intencionalisto prielai- 
doje) nauja ir diskrečia intencija. Tai ne intencija dėl to, kokios rū- 
šies veikėjus kurti, nes tai - nuomonė apie tai, kokios rūšies veikėjus 
jis sukūrė; ir tai ne intencija apie tai, kaip kiti turėtų suprasti knygą, 
nors intencija gali apimti tokį lūkestį (arba jo neapimti). Fowlesas 
savo požiūrį pakeitė knygos rašymo metu, tačiau jį pakeitė, kaip pats 
tvirtina, akistatoje su tekstu, kurį jau parašė, traktuodamas savo vei- 
kėjus kaip realius ta prasme, kad jie yra galimi atsieti nuo jo paties 
apriorinių planų, žodžiu, interpretuodamas jį, o ne gilindamasis | 
pasąmonines kokio nors ankstesnio plano gelmes ar suvokęs, kad jis 
turi naują planą. Jeigu tiesa, kad jis persigalvojo dar kartą, pamatęs 
filmą, tai šitai buvo, kartoju, ne retrospektyvi nauja intencija ar nau- 
jai atskleista sena intencija. Tai buvo kita interpretacija. 

Autorius gali atsieti tai, ką parašė, nuo savo ankstesnių intencijų 
ir nuostatų traktuoti tai kaip savaimingą objektą. Jis gali padaryti 
naujas išvadas apie savo kūrinį, pagrįstas estetiniais sprendiniais: kad 
jo knyga yra ir vientisesnė, ir geresnė svarbesniųjų temų analizė, skai- 
tant kiek kitaip, nei jis suprato, kai ją rašė. Šitai, manau, yra labai 
svarbus faktas dėl keleto priežasčių; tačiau mano dabartinių tikslų 
dėlei noriu pabrėžti tik vieną iš jų. Bet koks išsamus aprašymas to, 
kokia buvo Fowleso „intencija“, kai jis ėmėsi kurti Prancūzų leite- 
nanto moterį, turi apimti intenciją sukurti tai, ką įmanoma traktuoti 
būtent taip, - tai, ką šitaip galėtų traktuoti jis pats, taigi ir kiti, tad ji 
turi apimti intenciją sukurti kažką nepriklausomo nuo jo intencijų. 
Dar kartą pacituosiu Fowlesą, ir vėl kaip liudytoją, o ne dėl jo meta- 
fizikos: „Tik vienas motyvas yra bendras visiems mums [romanis- 
tams]: mes norime sukurti tokius realius pasaulius kaip - bet kito- 
kius nei - egzistuojantis pasaulis. Arba koks jis buvo. Štai kodėl mes 
negalime suplanuoti. ...Mes taip pat žinome, kad autentiškai sukur- 
tas pasaulis turi būti nepriklausomas nuo jo kūrėjo.“ 

Aš įtariu, kad to, kas sukurta kaip romanas ar eilėraštis, ar tapy- 
ba, o ne kaip teiginių ar ženklų virtinė, kaip tokio suvokimas priklauso 
nuo suvokimo, jog tai gali būti atsieta ir interpretuojama ta prasme, 
kurią aprašiau. Bet kuriuo atveju šitaip paprastai patys autoriai su- 
vokia tai, ką padarė. Autorių intencijos nėra paprasčiausiai jungia- 
mosios, kaip intencijos to, kuris eina į parduotuvę su pirkinių sąra- 
šu, o struktūruotos, todėl konkretesnės iš šių intencijų, tokios kaip 
intencijos dėl konkretaus romano veikėjo motyvų, yra priklausomos 
nuo interpretacinių įsitikinimų, kurių tvirtumas priklauso nuo to, 
kas kuriama, ir kurios kartais gali patirti radikalią permainą. 

Gal galime išskirti ištisą kompleksą interpretacinių įsitikinimų, 
kuriuos autorius turi tam tikru momentu (tarkime, tuo momentu, 
kai pasiunčia galutinį maketą į spaustuvę) ir labai rimtai paskelbti, 
kad šie įsitikinimai, visu savo konkretumu, fiksuoja tai, koks roma- 
nas yra arba ką jis reiškia. (Šie įsitikinimai neišvengiamai bus iki galo 
neišplėtoti, tačiau tai - kitas dalykas.) Tačiau net jeigu šį konkretų 
įsitikinimų kompleksą mes (klaidingai) vadiname „intencijomis“, 

pasirinkdami juos, mes ignoruojame kitą intencijos rūšį ar plotmę, 
būtent intenciją sukurti kūrinį, kurio esmės ar reikšmės negalima nusta- 
tyti šiuo būdu, nes tai meno kūrinys. Štai kodėl autoriaus intenciją 
postuluojanti mokykla, kaip aš ją suprantu, meno kūrinio vertę daro 
priklausomą nuo siauro ir suvaržyto požiūrio į autoriaus intencijas. 


TEISĖ IR LITERATŪRA 
Teisės grandinė 


Šios eskiziškos pastabos apie literatūrinę interpretaciją galėjo įteigti 
pernelyg griežtą perskyrą tarp menininko vaidmens kuriant meno 
kūrinį ir kritiko - jį vėliau interpretuojant. Menininkas nieko negali 
sukurti, neinterpretuodamas savo kūrybos jos procese; kadangi jis 
turi intenciją kurti meną, jis turi turėti bent neišsakytą teoriją, aiški- 
nančią, kodėl tai, ką jis kuria, yra menas, ir kodėl būtent tokiu, o ne 
kitokiu plunksnos braukimu ar teptuko potėpiu sukuriamas geresnis 
menas. Savo ruožtu kritikas kuria interpretuodamas; mat nors jis 
yra saistomas kūrinio fakto, apibrėžiamo formalesnėse ir akademiš- 
kesnėse jo meno teorijos dalyse, jo praktiškesnį meninį jausmą akty- 
vuoja jo atsakomybė nuspręsti, kuris to kūrinio matymo, skaitymo 
ar supratimo būdas parodo jį kaip geresnį meną. Nepaisant to, esa- 
ma skirtumo tarp interpretavimo kuriant ir kūrimo interpretuojant, 
taigi — ir atpažinti galimo skirtumo tarp menininko ir kritiko. 
Literatūros interpretaciją noriu pasitelkti kaip modelį pagrindi- 
niam teisės analizės metodui, todėl turiu parodyti, kaip net ir šią 
perskyrą tarp menininko ir kritiko tam tikromis aplinkybėmis gali- 
ma panaikinti. Tarkime, kad romanistų grupė įsipareigoja tam tik- 
ram projektui ir kad jie traukia burtus nustatyti žaidimo tvarkai. Ma- 
žiausią numerį ištraukęs parašo įžanginį romano skyrių, kurį jis ar ji 
tada siunčia ištraukusiam kitą numerį, kuris priduria skyrių, supras- 
damas, jog priduria skyrių prie šio romano, o ne pradeda naują kūri- 
nį, ir tada siunčia tuos du skyrius ištraukusiam tolesnį numerį ir t. t. 
Dabar kiekvienas romanistas, išskyrus pirmąjį, turi dvigubą užduotį — 


TEISĖ KAIP INTERPRETACIJA 227 


interpretuoti ir kurti, mat kiekvienas privalo perskaityti viską, kas 
parašyta iki tol, kad nustatytų, — interpretavimo prasme, - koks yra 
iki šiol sukurtas romanas.?* Jis ar ji turi nuspręsti, kokie veikėjai yra 
„iš tikrųjų“; kokiais motyvais jie vadovaujasi; koks yra romano rutu- 
liojimo sumanymas ar tema; kokiu mastu kokia nors literatūrinė prie- 
monė ar figūra, sąmoningai ar nesąmoningai naudojama, prisideda 
prie šių siekinių ir ar ji turi būti išplėtota arba patobulinta, arba ap- 
genėta, arba išmesta, norint romaną ir toliau orientuoti viena, o ne 
kita kryptimi. Tai turi būti intencijos nesaistoma interpretacija, nes, 
bent jau visiems romanistams po antrojo, nesama jokio vieno auto- 
riaus, kurio intencijas kiekvienas interpretuotojas pagal projekto tai- 
sykles galėtų laikyti lemiamomis. 

Kai kurie romanai iš tikrųjų buvo parašyti tokiu būdu (įskaitant 
softcore pornografinį romaną Naked Came tbe Stranger [Atėjo nuo- 
gas svečias|), tiesa, nuvainikavimo sumetimais; taip pat tam tikri sa- 
lono žaidimai, tinkami lietingais vakarais Anglijos kaime, turi kaž- 
kuo panašią struktūrą. Tačiau mano įsivaizduojamoje veikloje iš 
romanistų tikimasi, kad jie rimtai žiūrės į savo pareigas ir pripažins 
pareigą kurti — tiek, kiek jiems leidžia išgalės, - vieną, vieningą 
romaną, o ne, pavyzdžiui, savarankiškų apsakymų seriją su veikė- 
jais, vadinamais tais pačiais vardais. Gal ši užduotis nereali; gal šis 
projektas pasmerktas sukurti net ne blogą romaną, bet - išvis jokio 
romano, nes geriausia meno teorija reikalauja vieno kūrėjo arba, 
jeigu daugiau negu vieno, - kad kiekvienas turėtų kažkiek kontro- 
lės visumos atžvilgiu. Tačiau kaip dėl legendų ar anekdotų? Nėra 
reikalo toliau rutulioti šį klausimą, nes man rūpi tik tai, kad ta už- 
duotis paaiškina, kaip kiekvienas iš grandinės romanistų gali turėti 
kokią nors nuovoką apie tai, ką iš jo ar jos reikalaujama padaryti, 
kad ir kokių abejonių kiekvienas iš jų turėtų dėl vertės ar pobūdžio 
to, kas tuomet bus sukurta. 

Sunkių teisės bylų sprendimas yra labai panašus į šią keistą litera- 
tūrinę veiklą. Šis panašumas akivaizdžiausias tuo atveju, kai teisėjai 
svarsto ir sprendžia bendrosios teisės bylas; t. y. kai joks įstatymas 
nefigūruoja teisinių klausimų centre ir argumentas priklauso nuo to, 

kokios teisės normos ar principai „pagrindė“ panašaus pobūdžio ki- 
tų teisėjų sprendimus praeityje. Kiekvienas teisėjas tuomet yra kaip 
romanistas grandinėje. Jis ar ji turi perskaityti viską, ką kiti teisėjai 
praeityje yra parašę, - ne tik tam, kad atskleistų, ką tie teisėjai yra 
pasakę arba jų mentalinę būseną tuo metu, kai jie tai sakė, bet ir tam, 
kad prieitų nuomonę apie tai, ką šie teisėjai kolektyviai padarė, — 
tokiu būdu, kuriuo kiekvienas iš mūsų romanistų susidarė nuomonę 
apie iki tol parašytą kolektyvinį romaną. Kiekvienas teisėjas, turintis 
spręsti bylą, ras - jeigu atsivers tam tikras knygas - medžiagos apie 
daugelį tariamai panašių atvejų, spręstų dešimtmečių procese ar net- 
gi per praėjusius šimtmečius daugelio kitų teisėjų, skirtingų stilių ir 
teismo bei politinių filosofijų atstovų, įvairių procedūros ir teismo 
konvencijos ortodoksijų periodais. Kiekvienas teisėjas, spręsdamas 
naują jam tekusią bylą, turi save suvokti kaip partnerį sudėtingoje 
grandinės veikloje, kurios istoriją sudaro šie nesuskaičiuojami spren- 
dimai, struktūros, konvencijos ir praktikos; jo darbas yra tęsti tą 
istoriją į ateitį per tai, ką jis daro šiandien. Jis privalo interpretuoti 
tai, kas padaryta iki tol, nes jį saisto atsakomybė plėtoti rūpimąją 
veiklą, o ne pakreipti ją savaip, kokia nors visai nauja linkme. Taigi 
jis turi nustatyti - vadovaudamasis savo paties sprendimu apie tai, 
kokia yra ankstesnių sprendimų esmė, - koks iš tiesų yra ligi šiol 
plėtotos praktikos tikslas ar tema, imant tą praktiką kaip visumą. 
Mano anksčiau aprašytuoju hipotetiniu atveju, kai teta patiria 
emocinį šoką, teisėjas turi nuspręsti ne tik tai, kokia yra konkretaus 
precedento, motinos patirto kelyje, problema, bet ir tai, kokia yra 
nelaimingų įvykių, įskaitant tą precedentą, kaip visumos problema. 
Gal jis turės rinktis, pavyzdžiui, iš štai tokių dviejų teorijų apie tos 
sprendimų grandinės „reikšmę“. Pagal pirmąją, nerūpestingi vairuo- 
tojai yra atsakingi tiems, kuriems jų elgesys, tikėtina, padarys fizinę 
žalą, tačiau šiems žmonėms jie atsakingi dėl visokios žalos - fizinės 
ar emocinės, - kurią jie faktiškai padaro. Jeigu šitai yra teisingas 
principas, tai lemiamas skirtumas tarp to atvejo ir tetos atvejo yra 
tiesiog tas, kad teta nebuvo fizinės žalos pavojaus zonoje, todėl ji 
negali pretenduoti į kompensaciją. Tačiau pagal antrąją teoriją; 

nerūpestingi vairuotojai yra atsakingi už visokią žalą, kurią buvo 
galima reikalauti numatyti, jeigu apie savo elgesį jie galvoja iš anksto. 
Jeigu tai teisingas principas, tai teta dar gali tikėtis kompensacijos. 
Viskas priklauso nuo to, ar pakankamai prognozuojamas dalykas 
yra tai, jog vaikas, be savo tiesioginių tėvų, turės artimųjų, kurie 
gali patirti emocinį šoką, sužinoję apie vaiko sužalojimą. Teisėjas, 
nagrinėjantis tetos bylą, turi nuspręsti, kuris iš šių dviejų principų 
atstovauja geresnį tos sprendimų grandinės, kurią jis turi pratęsti, 
„perskaitymą“. 

Ar galime pasakyti, - kokia nors bendra prasme, - dėl ko nesuta- 
ria tie, kurie ginčijasi dėl geriausios teisinio precedento interpretaci- 
jos? Aš sakiau, kad literatūrinė interpretacija siekia parodyti, kaip 
svarstomasis kūrinys gali būti suprantamas kaip pats vertingiausias 
meno kūrinys, taigi turi būti atidi ir formaliems bruožams, būtent 
tapatumui, vientisumui ir integralumui, lygiai kaip turinio dalykams, 
būtent meninei vertei. Įtikinama teisinės praktikos interpretacija taip 
pat privalo —- panašiu būdu - patenkinti dviejų dimensijų kriterijų: ji 
turi ir derėti su ta praktika, ir parodyti jos prasmę ir vertę. Tačiau 
prasmė ir vertė čia negali reikšti meninės vertės, nes teisė, kitaip nei 
literatūra, nėra meninė veikla. Teisė yra politinė veikla, kurios bend- 
ra prasmė - jeigu ji turi vieną prasmę - yra koordinuoti visuomeni- 
nes ir individualias pastangas arba spręsti socialinius ir individualius 
ginčus, arba užtikrinti teisingumą santykiuose tarp piliečių ir tarp 
piliečių ir jų valdžios, arba kokia nors visų šių dalykų kombinacija. 
(Šis apibūdinimas, žinoma, pats yra interpretacija, tačiau čia leistina, 
nes pakankamai neutrali.) Taigi visokio teisės korpuso ar padalinio 
interpretacija, tokio kaip nelaimingus įvykius reguliuojanti teisė, tu- 
ri parodyti to teisės korpuso vertę politiniais terminais, pade- 
monstruodama geriausią principą ar politinę nuostatą, kuriai jį gali- 
ma laikyti tarnaujant. 

Iš panašaus argumento literatūros srityje žinome, kad šis bendras 
interpretacijos teisėje nusakymas nesuteikia kiekvienam teisėjui lei- 
dimo doktrinos istorijoje matyti tik tai, kas, jo nuomone, ten turė- 
jo būti. Ta pati perskyra galioja interpretacijos ir idealo santykiui. 

Teisėjo pareiga yra interpretuoti teisės istoriją, kurią jis randa, o ne 
išgalvoti geresnę istoriją. Dermės dimensijos teiks tam tikras ribas, 
Žinoma, nesama algoritmo, leidžiančio nuspręsti, ar tam tikra in- 
terpretacija pakankamai dera su ta istorija, kad nebūtų atmesta. Kai 
įstatymas ar konstitucija, ar kitas teisinis dokumentas yra doktrinos 
istorijos dalis, tam tikrą vaidmenį vaidins kalbėtojo intencija. Tačiau 
pasirenkant, kuri iš kelių iš esmės skirtingų kalbėtojo ar įstatymų 
leidėjo intencijos reikšmių yra derama, jau negalima pasitelkti nuo- 
rodos į kieno nors dar intenciją, - tas, kuris privalo apie tai spręsti, 
turi šitai spręsti kaip politinės teorijos klausimą.?* Bendrosios teisės 
bylose dermės klausimas yra sudėtingesnis. Bet kuri konkreti hipo- 
tezė apie sprendimų virtinės tikslą („šie sprendimai įtvirtina princi- 
pą, kad kompensacijos už emocinę žalą negali gauti tas, kuris asme- 
niškai nebuvo fizinės žalos pavojaus zonoje“), tikėtina, susidurs, jei 
ne su akivaizdžiais kontrpavyzdžiais kokioje nors ankstesnėje byloje, 
tai bent jau su kalba ar argumentu, kurie atrodo įtaigauja priešingą 
išvadą. Taigi bet kokia pravarti interpretacijos koncepcija turi apimti 
klaidos doktriną - kaip ir kiekvieno romanisto interpretacijos teori- 
ja, taikoma grandinės romanui. Kartais teisinis argumentas atvirai 
pripažins tokias klaidas: „Kadangi A v. B byla ir C v. D byla galėjo 
būti išspręstos priešingai, nei buvo išspręstos, jos, mūsų įsitikinimu, 
buvo išspręstos klaidingai ir jomis čia neturi būti vadovaujamasi“. 
Kartais precedento doktrina draudžia tokį kategorišką požiūrį ir rei- 
kalauja maždaug tokio santykio: „E v. F byloje konstatavome, kad 
yra taip ir taip, tačiau šioje byloje kilo ypatingų klausimų ir ji, mūsų 
manymu, privalo būti sprendžiama nenukrypstant nuo jos faktų“, o 
šitai nėra taip jau nesąžininga, kaip galėtų atrodyti). 

Gali atrodyti, kad toks lankstumas kėsinasi į skirtumą, kurio aš 
nenoriu pamiršti, - tarp interpretacijos ir naujai tuščioje vietoje da- 
romo sprendimo apie tai, kokia teisė turėtų būti. Ir vis dėlto esama 
štai kokio visa pranokstančio suvaržymo. Bet kokio teisėjo nuovoka 
apie teisės prasmę ar funkciją, nuo kurios priklausys kiekvienas jo 
pažiūros į interpretaciją aspektas, apims ar turės mintyje kokią nors 
teisės kaip institucijos integralumo ir vientisumo koncepciją, ir ši 

koncepcija sykiu ir kontroliuos, ir varžys jo darbinę dermės teoriją - 
r. y. jo įsitikinimus apie tai, su kokia ligšiolinės teisės dalimi interpre- 
racija turi derėti ir kuria būtent dalimi, ir kaip. (Sugretinimas su lite- 
ratūros interpretacija čia taip pat tinka.) 

Tačiau turėtų būti akivaizdu, kad bet kurio konkretaus teisėjo 
teorija apie dermę dažnai negalės sukurti vieningos interpretacijos. 
(Galima sakyti, kad perskyra tarp sunkių ir lengvų teisės bylų yra, 
būtent perskyra tarp bylų, kuriose ji sukuria tokią interpretaciją, ir 
tų, kuriose nesukuria.) Lygiai taip kaip kiekvienas iš dviejų eilėraš- 
čio perskaitymų gali rasti pakankamą paramą tekste, kad parodytų 
jo vienovę ir vientisumą, kiekvienas iš dviejų principų gali rasti 
pakankamai paramos įvairiuose praeities sprendimuose, kad pa- 
tenkintų bet kokią įtikinamą dermės teoriją. Tuo atveju turinio po- 
litinė teorija (kaip antai turinio meninių ypatybių motyvais) turės 
lemiamą reikšmę. Supaprastintai tariant, nelaimingus įvykius regu- 
liuojančios teisės interpretacija, anot kurios nerūpestingam vairuo- 
tojui galioja teisinė atsakomybė tiems, kuriems padaryta žala yra ir 
esminė, ir tokia, kurią buvo galima numatyti, yra geresnė interpre- 
tacija — jeigu ji tokia yra — greičiausiai tik dėl to, kad ji skelbia 
labiau pasvertą teisingumo principą nei bet kuris principas, ski- 
riantis fizinę ir emocinę žalą arba kompensaciją už emocinę žalą 
darantis priklausomą nuo to, ar ieškovas patyrė fizinės žalos grės- 
mę. (Turėčiau pridurti, jog šis klausimas, kaip politinės moralės 
klausimas, yra labai sudėtingas, ir daugelis iškilių teisėjų ir teisinin- 
kų yra gynę ir vieną, ir kitą iš šių pozicijų.) 

Šiuos argumentus galėtume reziumuoti štai kaip. Teisėjai išplėto- 
ja tam tikrą pažiūrą į teisinę interpretaciją, formuluodami ir tobulin- 
dami politinę teoriją, jautrią tiems klausimams, nuo kurių interpre- 
tacija priklausys konkrečiais atvejais; ir tai jie vadina savo teisės filo- 
sofija. Ji turės abu struktūrinius bruožus, išplėtodama bendrą 
reikalavimą, kad interpretacija turi derėti su doktrinos istorija, ir 
turinio teiginius apie socialinius tikslus ir teisingumo principus. Tai- 
gi kiekvieno teisėjo nuomonė apie geriausią interpretaciją bus iš- 
versta iš įsitikinimų, kurie nebūtinai yra tokie pat kaip kitų teisėjų. 

Jeigu teisėjas mano, kad vyraujantis teisinės sistemos tikslas, pagrin- 
dinis siekis, kuriam ji turėtų tarnauti, yra ekonominis, tai praeities 
sprendimuose dėl nelaimingų įvykių jis įžvelgs kokią nors ekonomi- 
nės nelaimingų įvykių kainos mažinimo bendru mastu strategiją. Ki- 
ti teisėjai, kurie visokį šitokį teisės funkcijos pavaizdavimą mano esant 
nevykusį, istorijoje nematys jokios tokios strategijos, o tik galbūt 
mėginimą suteikti galią konvencinei kaltės ir atsakomybės moralei. 
Taigi jeigu savo teisinės sistemos aprašymui keliame labai aukštus 
neutralumo reikalavimus, savo teisinės interpretacijos esmės aprašy- 
mo negalime padaryti daug konkretesnio, nei padariau aš. 


Autoriaus intencija teisėje 


Vietoj to noriu apsvarstyti įvairius prieštaravimus, kurie galėtų būti 
pateikti ne mano argumento detalėms, o pagrindinei tezei - jog in- 
terpretacija teisėje yra iš esmės politinė. Neskirsiu daugiau laiko jau 
pažymėtam bendro pobūdžio prieštaravimui: kad ši pažiūra į teisę 
daro ją kraštutiniai ir nepataisomai subjektyvią, priklausomą tiesiog 
nuo to, ką konkretūs teisėjai mano esant geriausia, arba nuo to, ką 
jie valgė pusryčių. Kai kuriems teisininkams ir teisės mokslininkams 
tai visai ne prieštaravimas, o tik skeptinės išminties apie teisę pra- 
džia. Tačiau mano argumento nervas yra tas, jog paprasta perskyra 
tarp aprašymo ir vertinimo, kuria remiasi šis skepticizmas, - persky- 
ra tarp „objektyviai egzistuojančios“ teisės radimo istorijoje ir jos 
visos pramanymo, - čia netinka, nes interpretacija skiriasi tiek nuo 
viena, tiek nuo kita. 

Todėl noriu pakartoti savo įvairius samprotavimus apie subjekty- 
vumą ir objektyvumą literatūros interpretacijoje. Mano pateiktas tei- 
sinės interpretacijos aiškinimas nesuteikia akivaizdaus pagrindo abe- 
joti tuo, kad viena teisės interpretacija gali būti geresnė už kitą ir kad 
viena gali būti geriausia iš visų. Ar taip yra, priklauso nuo bendrų 
filosofijos klausimų, kurie teisei nėra būdingesni nei literatūrai; ir 
būtų gerai, jei svarstydami šiuos bendrus klausimus, nepradėtume 
nuo kokių nors fiksuotų idėjų apie būtinas ir pakankamas objekty- 

vumo sąlygas (pavyzdžiui, kad jokia teisės teorija negali būti akivaiz- 
džiai teisinga, jeigu ji nėra įrodomai teisinga, jeigu ji neišgautų suti- 
kimo ir iš akmens). Kol kas gal bus prasminga siekti išplėtoti įvairius 
teisės koncepcijos lygmenis sau patiems, kad rastume sudėtingos ir 
be galo svarbios praktikos interpretaciją, kuri mums atrodytų sykiu 
ir derama interpretacijos rūšis teisei, ir teisinga kaip tos rūšies in- 
terpretacija. 

Detaliau svarstysiu kitą - ir visai kitokį - prieštaravimą: kad mano 
politinė hipotezė apie teisinę interpretaciją, kaip ir estetinė hipotezė 
apie meno interpretaciją, nenumato tikslios vietos autoriaus intenci- 
jai. Ji nesupranta, jog interpretacija teisėje yra tiesiog atskleidimo, 
kokia buvo įvairių teisinio proceso veikėjų - konstitucinių delegatų, 
Kongreso ir valstijos legislatūrų narių, teisėjų ir vykdomųjų pareigū- 
nų - intencija, dalykas. Pakartosiu: svarbu suprasti, kas čia satoma 
ant kortos. Politinė hipotezė palieka erdvės autoriaus intencijos ar- 
gumentui kaip interpretacijos koncepcijai, - koncepcijai, kuri teigia, 
kad geriausia politinė teorija įstatymų leidėjų ir praeities teisėjų in- 
tencijoms teikia lemiamą vaidmenį interpretacijoje. Suprantama ši- 
taip, autoriaus intencijos teorija ne ginčija politinę hipotezę, o siekia 
paveržti jos autoritetą. Tad jeigu dabar svarstomas prieštaravimas iš 
tikrųjų yra prieštaravimas argumentacijai iki šio momento, jo teigi- 
nys turi būti suprantamas kitaip - pavyzdžiui, kaip teiginys, kad pati 
interpretacijos „reikšmė“ teisėje reikalauja, kad tik šių pareigūnų in- 
tencijos būtų laikomos paisytinomis ar bent jau kad šiuo reikalu esa- 
ma tvirto konsenso tarp teisininkų. Abu šie teiginiai yra tokie pat 
kvaili kaip ir paraleliniai teiginiai apie idėją ar praktiką interpretaci- 
jos mene. 

Todėl tarkime, kad autoriaus intencijos teoriją prasmingumo dė- 
lei iš tikrųjų suprantame kaip teisinės interpretacijos sampratos kon- 
cepciją, o ne išaiškinimą. Ši teorija, kaip sakiau anksčiau, atrodo tu- 
rinti tvirčiausią pagrindą tuomet, kai interpretacija yra kanoninio 
teisės teksto interpretacija, tokio kaip Konstitucijos klauzulė arba 
įstatymo skirsnis, arba sutartis, arba testamento teiginys. Tačiau ly- 
giai taip pat, kaip pažymėjome, kad romanisto intencija yra sudėtinga 

ir struktūruota taip, kad nepasiteisina jokia paprasta autoriaus in- 
tencijos literatūroje teorija, dabar turime pažymėti, kad įstatymų lei- 
dėjo intencija yra sudėtinga panašiu būdu. Tarkime, kad konstituci- 
nio Konvento delegatas balsuoja už klauzulę, garantuojančią trakta- 
vimo lygybę nepriklausomai nuo rasės dalykuose, susijusiuose sų 
fundamentaliais žmonių interesais; tačiau jis mano, jog edukacija nėrą 
fundamentalaus intereso dalykas, taigi nemano, kad ta klauzulė ra- 
siškai segreguotas mokyklas daro nekonstitucines. Čia mes galime 
prasmingai atskirti abstrakčią ir konkrečią intenciją: delegatas turi 
intenciją uždrausti diskriminaciją toje srityje, kuri iš tiesų yra funda- 
mentalaus intereso sritis, taip pat turi intenciją neuždrausti segre- 
guotų mokyklų. Tai ne izoliuotos, atskiros intencijos; galėtume pa- 
sakyti, kad mūsų aprašymai skirtingais būdais nusako tą pačią inten- 
ciją. Tačiau labai svarbu, kurį aprašymą legislatyvinės intencijos teorija 
laiko kanoniniu. Jeigu kanoniniu laikome pirmąjį aprašymą, tai tei- 
sėjas, kuris nori vadovautis delegato intencijomis, tačiau mano, kad 
edukacija yra fundamentalaus intereso dalykas, laikys segregaciją ne- 
konstitucine. Jeigu tokiu laikome antrąjį aprašymą, jis nelaikys jos 
nekonstitucine. Pasirinkimas iš šių dviejų aprašymų negali būti priei- 
tas kokia nors tolesne refleksija apie tai, kokia iš tiesų yra intencija. 
Jį reikia prieiti nusprendžiant, jog vienas, o ne antras aprašymas yra 
priimtinesnis dėl to, kad reprezentuoja geriausią atstovaujamosios 
demokratijos teoriją arba kokiais kitais atvirai politiniais pagrindais. 
(Galėčiau pridurti, kad, kiek žinau, iki šiol nėra sugalvotas joks ne- 
paneigiamas argumentas, reikalaujantis įsipareigoti konkretesnėms 
delegato intencijoms, ir kad šitai yra nepaprastai svarbu argumenta- 
cijai apie tai, ar Kūrėjų „pradinė intencija“ reikalauja, pavyzdžiui, 
panaikinti rasinę diskriminaciją ar mirties bausmę.) 

Kai svarstome bendrosios teisės interpretacijos problemas, auto- 
riaus intencijos teorija pasirodo dar varganesnėje šviesoje. Proble- 
mos čia susijusios ne vien su įrodomumu. Gal galime nustatyti, kas 
buvo visų tų teisėjų, kurie vienu ar kitu mūsų teisės istorijos metu 
sprendė nelaimingų įvykių bylas, „galvose“. Taip pat galėtume nusta- 
tyti (ar spekuliuoti apie) psichodinaminius ar ekonominius, ar 

socialinius paaiškinimus, kodėl kiekvienas teisėjas manė tai, ką jis ar 
jį manė. Be abejonės, viso šito tyrimo (ar spekuliacijos) rezultatas 
būtų daugybė tyrimo apimamų psichologinių duomenų, esmingai 
skirtingų kiekvieno iš praeities teisėjų atveju, ir tvarką toje gausybėje 
galima įvesti - jei išvis įmanoma — tik pasitelkiant statistinį apibend- 
rinimą, kokios nuomonės kokia teisėjų proporcija kokiu istoriniu 
periodu greičiausiai laikėsi ir kokioms įtakoms ji buvo daugiau ar 
mažiau neatspari. Tačiau ši daugybė, net ir apdorota statistiniu api- 
bendrinimu, bus ne didesnė pagalba teisėjui, mėginančiam atsakyti į 
klausimą, kokia yra ankstesnių sprendimų, juos imant kaip visumą, 
tikroji esmė, nei panaši informacija būtų naudinga vienam iš mūsų 
grandinės romanistų, mėginančiam nuspręsti, kokį romaną kolekty- 
viai parašė ankstesni grandinės romanistai. Tas sprendimas kiekvie- 
nu iš atvejų reikalauja naujo interpretacijos akto, kuris nėra nei gry- 
nus faktus renkantis istorinis tyrimas, nei tuščioje vietoje reiškiama 
nuostata, kaip turėtų būti idealiu atveju. 

Teisėjas, kuris manė, kad yra svarbu įžvelgti autoriaus intenciją, 
galėtų pamėginti išvengti šių problemų, parinkdamas vieną konkre- 
tų praeities teisėją arba mažą teisėjų grupę (sakykime, teisėjus, kurie 
sprendė patį paskiausią iš atvejų, kuo nors panašių į jo sprendžiamą- 
jį, arba atvejį, kurį jis mano esant artimiausią jo svarstomam atvejui) 
ir klausdamas, kokią normą tas teisėjas ar grupė norėjo nustatyti 
ateičiai. Šitaip konkretūs ankstesni teisėjai būtų traktuojami kaip įsta- 
tymų leidėjai, todėl iškiltų visos įstatymų interpretacijos problemos, 
įskaitant labai rimtą problemą, kurią ką tik pažymėjome. Net tokiu 
atveju galiausiai nebūtų išvengta specifinių bendrosios teisės bylų 
sprendimo problemų, nes teisėjas, kuris taikė šią interpretacijos teo- 
riją, būtų turėjęs tarti turįs teisę paisyti tik tam tikro konkretaus anks- 
tesnio teisėjo ar teisėjų, kuriuos jis buvo pasirinkęs, intencijų ir ne- 
būtų galėjęs šito tarti, jeigu nemanytų, jog šitai yra teisminės prakti- 
kos kaip visumos išvada (o ne tik kokio nors kito atrinkto ankstesnio 
teisėjo intencijų rezultatas), jog šitai yra tai, ką teisėjai, esantys jo 
Pozicijoje, turėtų daryti. 

Jeigu mano teiginiai apie politikos vaidmenį teisinėje interpretacijo- 
je yra pagrįsti, tai turime tikėtis rasti akivaizdžiai liberalių arba radi- 
kalių, arba konservatyvių nuomonių ne tik apie tai, kokia turėtų būti 
mūsų šalies Konstitucija ir įstatymai, bet ir apie tai, kokie jie yra. Ir 
kaip tik tai mes randame. Jungtinių Valstijų Konstitucijos vienodos 
apsaugos klauzulės interpretacija teikia ypač raiškių pavyzdžių. Ne- 
įmanoma jokia pravarti tos klauzulės reikšmės interpretacija, kuri 
nebūtų priklausoma nuo kokios nors teorijos apie tai, kas yra politi- 
nė lygybė ir kokiu mastu teisingumas reikalauja lygybės, ir pastaro- 
sios amžiaus pusės konstitucinės teisės istorija yra daugiausiai būtent 
šitų politinės moralės klausimų nagrinėjimas. Konservatyvūs teisėjai 
nuolat (nors ir nenuosekliai) gynė į autoriaus intencijas apeliuojantį 
tos klauzulės interpretavimo stilių ir kaltino kitus - kurie naudoja 
kitokį stilių, leidžiantį gauti labiau lygiavinius rezultatus - kad jie 
kuria, o ne interpretuoja teisę. Tačiau tai buvo smarkavimas, turėjęs 
nuslėpti tą vaidmenį, kurį vaidino jų pačių politiniai įsitikinimai, jiems 
pasirenkant interpretacinį stilių, ir didieji teisiniai debatai dėl vieno- 
dos apsaugos klauzulės būtų suteikę daug daugiau skaidrumo, jeigu 
būtų buvę plačiau pripažinta, jog kliovimasis politine teorija yra ne 
interpretacijos yda, o dalis to, ką interpretacija reiškia. 

Ar turėtų politika vaidinti kokį nors panašų vaidmenį literatūros 
1r kitokioje meninėje interpretacijoje? Mes pripratome prie interpre- 
tacijos politikos idėjos. Antai Stanley Fishas propagavo interpretaci- 
jos teoriją, tariančią, kad varžybos tarp priešiškų literatūrinės interpre- 
tacijos mokyklų yra labiau politinės nei argumentacinės: profesorių 
varžymasis siekiant dominuoti.** O tai, kad mada interpretacijoje 
yra jautri bendresnėms politinėms ir ekonominėms struktūroms Ir 
jas išreiškia, yra, žinoma, literatūros sociologijos, o ne tik marksisti- 
nio indėlio į tą discipliną truizmas. Šie svarbūs teiginiai yra išoriniai: 
jie kalba apie šito ar ano požiūrio į literatūrą ir interpretaciją iškili- 
mo priežastis. 

Šie klausimai svarstomi kai kuriuose iš pranešimų, perskaitytų 

konferencijoje, kuriai ši esė buvo pirmą kartą rengiama.““ Tačiau da- 
bar mums rūpi vidaus klausimas, dėl politikos interpretacijoje, o ne 
interpretacijos politikos. Kiek politinės moralės principai iš tikro ga- 
li būti laikomi argumentais už tam tikrą konkretaus kūrinio interpre- 
raciją arba už tam tikrą bendrą požiūrį į meninę interpretaciją? Čia 
esama daug galimybių, ir daugelis iš jų yra parazitiškos teiginių, plė- 
totų ir minėtų šiose esė, atžvilgiu. Buvo sakoma, kad mūsų įsiparei- 
gojimas feminizmui arba mūsų ištikimybė tautai, arba mūsų nepasi- 
tenkinimas naujųjų dešiniųjų iškilimu turėtų daryti įtaką mūsų lite- 
ratūros vertinimui ir suvokimui. Tai išties buvo vyraujantis (tačiau 
ne vienbalsis) suvokimas toje konferencijoje, - kad profesionaliąją 
kritiką būtina kritikuoti dėl jos neatidos tokiems politiniams klausi- 
mams. Tačiau jeigu mūsų įsitikinimai apie šiuos konkrečius politi- 
nius dalykus yra paisytini sprendžiant, ko vertas yra koks nors ro- 
manas, pjesė ar eilėraštis, tai jie turi būti taip pat paisytini ir spren- 
džiant, kuri interpretacija geriausia, kai renkamasi iš tam tikrų 
konkrečių tų kūrinių interpretacijų. Arba - jie turėtų būti paisytini, 
jeigu mano argumentacija yra pagrįsta. 

Galėtume panagrinėti ir ne tokią tiesioginę sąsają tarp estetinės ir 
politinės teorijos. Bet kokios visa apimančios meno teorijos centrą, 
tikėtina, sudarys kokia nors epistemologinė tezė, koks nors pažiūrų 
į santykį tarp patirties, savimonės ir vertybių suvokimo ar ugdymo 
kompleksas. Jeigu ji kokį nors vaidmenį mene skiria savižinai, jai 
reikės asmeninės tapatybės teorijos, tinkamos nubrėžti asmenybės 
ribas jo ar jos aplinkybių atžvilgiu, taip pat kitų asmenų atžvilgiu, ar 
bent jau paneigti bet kokių tokių ribų realumą. Atrodo tikėtina, kad 
plačios išsamios socialinio teisingumo teorijos šaknys taip pat glūdės 
įsitikinimuose apie šiuos ar su jais labai glaudžiai susijusius dalykus. 
Pavyzdžiui, liberalizmas, kuris didelę svarbą teikia autonomijai, gali 
priklausyti nuo tam tikro vertės sprendinių vaidmens žmonių gyve- 
nime pavaizdavimo; jis gali priklausyti nuo tezės, kad žmonių įsitiki- 
nimai apie vertę yra nuomonės, atviros ginčui ir peržiūrėjimui, o ne 
paprasčiausiai asmenybės duotybė, lemiama genetinių ir socialinių 
priežasčių. O kiekviena politinė teorija, kuri svarbią vietą teikia 

lygybei, taip pat reikalauja prielaidų apie asmens ribas, nes turi atskirtį 
žmonių kaip lygių traktavimą nuo jų keitimo, kad taptų kitokie. 

Prasmingas sumanymas gali būti bent jau pasiaiškinti, ar nesamą 
tam tikrų filosofinių pagrindų, siejančių tam tikras estetines ir tam 
tikras politines teorijas, tokių, kad deramai galėtume šia prasme kal- 
bėti, pavyzdžiui, apie liberalią ar marksistinę, ar perfekcionistinę, ar 
totalitarinę estetiką. Žinoma, įprasti klausimai ir problemos vargu 
ar leis tai įžvelgti. Pavyzdžiui, būtų būtina suprasti, ar liberalizmas 
išties gali būti kildinamas - kaip buvo linkę manyti daugelis filosofų — 
iš abstraktaus epistemologinio pamato, skirtingo nuo kitų politinių 
teorijų pagrindo, ir tuomet paklausti, ar tas abstraktus pamatas galė- 
tų būti perkeltas į estetinę teoriją ir ten sukurti savitą interpretacinį 
stilių. Mano nuovoka nesako, kad šis projektas galėtų būti sėkmin- 
gas; aš tik perteikiu savo nuojautą, jog politika, menas ir teisė yra 
kažin kaip susiję filosofijoje. 


7. Apie interpretaciją ir objektyvumą 


DU PRIEŠTARAVIMAI 


Nuo tada, kai pirmą kartą buvo paskelbtas 6-0 skyriaus „Kuo teisė 
panaši į literatūrą“ tekstas, buvau įtrauktas į diskusiją apie jį, kuri 
tebevyksta iki šiol.?7 Pasinaudosiu šia esė pridurti keletą komentarų, 
įkvėptų tos diskusijos. Mažiausiai vienas pirminės esė skaitytojas ma- 
nė, kad nepaisant mano daugelio atsižadėjimų, aš buvau įsipareigo- 
jęs kvailai metafizinei interpretacijos teorijai, anot kurios reikšmės 
objektyviai egzistuoja visatoje, literatūros žanrai yra „patys save pa- 
skelbiantys“, tekstai funkcionuoja kaip „savaime įsigaliojantis suvaržy- 
mas“ bet kokiai interpretacijai, todėl interpretacija yra nuogų, nein- 
terpretacinių ir nepasiduodančių prievartai faktų atskleidimas. Ži- 
noma, aš niekada nesakiau nė vieno iš šių dalykų, ir juos neigiau, 
tačiau, nepaisant to, buvo tariama, kad aš jiems įsipareigojau tuo, 
ką pasakiau. Mat aš tikrai sakiau, be kitų dalykų, kad interpretavi- 
mas skiriasi nuo kūrimo ir kad tam tikros Agathos Christie detek- 
tyvo interpretacijos būtų neteisingos, nes iš jos romano padarytų 
šlamštą. Anot argumento, kurį dabar perpasakoju, šie teiginiai lai- 
ko galima kvailą pažiūrą, teigiančią „objektyvumą“, pažiūrą, kurią 
sakiau atmetąs. 

Manau, tai rimtas nesusipratimas, kuriam ištaisyti verta skirti 
pastangų. Jis remiasi klaidinga prielaida apie interpretacinių teigi- 
nių prasmę, t. y. apie tai, ką žmonės turi galvoje, kai tvirtina ar 
atmeta tam tikrą veikėjo ar pjesės, ar paprotinės teisės bylų linijos 
* Pastaba. Ši nauja esė remiasi medžiaga iš Ronaldo Dworkino „My Reply to 
Stanley Fish (and Walter Benn Michaels): Please Don't Talk about Objectivity Any 


More“, kn.: W. J. T. Mitchell, ed., The Politics of Interpetations (Chicago and 
London: University of Chicago Press, 1983). 

interpretaciją. Čia tariama, kad žmonės, kurie daro interpretacį- 
nius sprendimus, mano, kad reikšmės, kurias jie perteikia, yra „tie- 
siog duotos“ universume kaip stiprus faktas, kurį kiekvienas galį 
matyti ir privalo pripažinti. Tačiau tai, ar šitai yra tiesa, yra seman- 
tikos klausimas — ar būtent tai mano žmonės, kai teikia interpreta- 
cinius teiginius, — ir kai pažvelgiame antrą kartą, pamatome, jog 
taip nėra, štai dėl kokios lemiamos priežasties. Žmonės, kurie tei- 
kia tuos sprendimus, netiki jokia iš šių nesąmonių apie nuogus fak- 
tus (aš abejoju, ar čia apskritai yra kuo patikėti) ir vis dėlto toliau 
teikia ir ginčijasi dėl savo interpretacinių teiginių kaip kritikai ar 
teisėjai, tardami, kad kai kurie teiginiai yra geresni nei kiti, kad kai 
kurie yra teisingi, o kiti klaidingi. 

Mano esė buvo mėginimas patikslinti klaidingai suprantamą in- 
terpretacinių sprendimų objektyvumo teoriją. Paaiškinti interpreta- 
cinius teiginius ir argumentus apie literatūrą galime tik liovęsi juos 
traktavę kaip nesėkmei pasmerktus mėginimus perteikti ontologiš- 
kai nepriklausomas reikšmes, išsklidusias visatos tyruose. Vietoj to 
juos turėtume suprasti kaip specifinius ir kompleksinius estetinius 
teiginius apie tai, kas tam tikrą meno kūrinį daro geresniu meno 
kūriniu. Kitaip sakant, interpretaciniai teiginiai yra interpretaciniai, 
taigi visada priklausomi nuo estetinės ar politinės teorijos. Tačiau 
tai, kaip stengiausi pabrėžti, reiškia, kad perskyra tarp interpretavimo 
ir kūrimo pati yra interpretacinio sprendimo produktas, nes mes turi- 
me kliautis vienos rūšies interpretaciniu įsitikinimu ar instinktu — 
apie tai, kokie perskaitymai sugriautų teksto meninį integralumą, - 
kad galėtume atidėti į šalį kaip netinkamus perskaitymus, kurie, jei- 
gu būtų tinkami, kūrinį padarytų iš tiesų labai gerą. Mums reikia 
šios interpretacinio spręsmo dimensijos, kad paaiškintume, kodėl, 
pavyzdžiui, nemanome (taip nemano dauguma iš mūsų), jog interp- 
retacija, aiškinanti Christie detektyvą kaip traktatą apie mirties pras- 
mę, yra gera Christie detektyvo interpretacija, nors mes išties mano- 
me, jog mirties reikšmė yra tauri tema. 

Taigi priekaištas, kad mano esė svarstomos „objektyvios“ reikš- 
mės, yra baisus nesusipratimas. Tačiau mano atsarginis interpretac!- 

nių sprendinių prasmės aiškinimas gali išprovokuoti du visai kito- 
kius ir nepalyginti svarbesnius prieštaravimus. Pirmasis yra šis: in- 
rerpretacija, pagal mano aiškinimą, iš tikrųjų niekuo nesiskiria nuo 
kūrimo. Perskyra tarp šių dviejų veiklų numato, kad interpretacijos 
atveju tekstas nustato tam tikrą suvaržymą rezultatui. Tačiau pagal 
mano aiškinimą pats tekstas yra interpretacinių sprendimų produk- 
tas. Šiame pasakojime negalima pamatyti didesnio suvaržymo negu 
Wittgensteino pavyzdyje apie žmogų, abejojusį tuo, ką perskaitė laik- 
raštyje, ir nusipirkus; kitą to paties laikraščio egzempliorių, kad pa- 
tikrintų tai, kuo suabejojo. 

Antrasis prieštaravimas yra dar fundamentalesnis. Jis tvirtina, kad 
interpretacija, pagal mano aiškinimą, negali būti iš tikrųjų teisinga 
arba klaidinga, gera arba bloga, nes interpretacijos teisingumą aš da- 
rau priklausomą nuo klausimo, kuris eilėraščio ar romano, ar bylų 
serijos perskaitymas daro jį ar ją estetiškai ir politiškai geriausią, ir 
negali būti jokio objektyvaus „fakto“, patvirtinančio šios rūšies spren- 
dinį, — tik skirtingos „subjektyvios“ reakcijos. Šis prieštaravimas iš- 
kelia argumentą, pažįstamą studijuojantiems moralės filosofiją, ku- 
ris kartais vadinamas įvairovę grindžiamu argumentu. Žmonės ne- 
sutaria dėl estetinės vertės, taigi dėl to, kurie meno kūriniai yra geresni 
už kitus. Jie nesutaria dėl teisingumo ir kitų politinių dorybių, taigi 
dėl to, kurie politiniai sprendimai yra geresni, o kurie - blogesni. Tai 
ne tokie nesutarimai, kuriuos viena iš šalių galėtų laimėti kokiu nors 
triuškinančiu argumentu, kurį kiekvienas turi pripažinti. Taigi žmo- 
nės ir toliau nesutaria, net kai argumentavimas išsemtas. Šiomis ap- 
linkybėmis, anot antrojo prieštaravimo, niekas negali prasmingai ma- 
nyti, jog jo paties pažiūros apie geriausią interpretaciją yra „iš tikrų- 
jų“ teisingos. Taigi mano rekomendacijos, kaip grandinės romanistai 
ir teisėjai turėtų daryti savo sprendimus, pataria jiems veikti vado- 
Vaujantis įsitikinimais, kurie yra absurdiški. 

Ar pirmasis prieštaravimas teisingas? Jis skelbia, kad jeigu visos in- 
terpretacijos dalys yra priklausomos nuo teorijos taip, kaip teigiu aš, 
tai negali būti jokio skirtumo tarp interpretavimo ir kūrimo, nes teks- 
tas gali teikti tik iliuzinį suvaržymą rezultato atžvilgiu. Šį prieštaravi- 
mą aš numačiau savo aiškinime, kad interpretaciniai įsitikinimai gali 
veikti kaip kontrolė vienas kito atžvilgiu tokiu būdu, kuris reikalin- 
gas išvengti šio rato ir duoti peno interpretaciniams teiginiams. In- 
terpretacinius įsitikinimus suskirsčiau į dvi grupes - į įsitikinimus 
apie formą ir įsitikinimus apie turinį - ir iškėliau prielaidą, kad ne- 
paisant akivaizdžių sąveikų, šios dvi grupės vis dėlto yra pakankamai 
atskiros, kad įgalintų pirmuosius varžyti pastaruosius, kaip parodžiau, 
pasitelkęs grandinės romano pavyzdį. 

Pirmasis prieštaravimas galėtų pašalinti mano argumentą did- 
meniniu arba mažmeniniu būdu. Jis galėtų neigti pačią galimybę, 
kad skirtingos bendros teorinės struktūros dalys išvis galėtų veikti 
kaip suvaržymas ar kontrolė viena kitos atžvilgiu. Arba jis galėtų 
pripažinti šią galimybę, bet neigti jos pritaikomumą literatūrinės ar 
teisinės interpretacijos atveju. Jeigu nušalinimas yra didmeninis, 
neigiantis vidinio teorinio suvaržymo galimybę, jis neigia svarbią 
šių dienų mokslo filosofijos temą. Mat toje disciplinoje gerai žino- 
ma tezė yra ta, kad jokie iš mūsų turimų įsitikinimų apie pasaulį ir 
tai, kas jame egzistuoja, nėra mums priverstinai teikiami nuo teori- 
jos nepriklausomos, besipriešinančios realybės; kad įsitikinimus tu- 
rime tik dėl to, kad esame pripažinę kokią nors konkrečią teorinę 
struktūrą. Anot vienos žinomos šios pažiūros versijos, visas mūsų 
įsitikinimų apie logiką, matematiką, fiziką ir kita rinkinys liudija 
visą patirties visumą, kaip viena nedaloma sistema, ir nėra tokios 
šios sistemos dalies, kuri negalėtų, iš principo, būti peržiūrėta II 
kurios būtų galima atsisakyti, jeigu norėtume ar galėtume peržiūrėti 
ir pataisyti visas kitas dalis. Jeigu laikytumėmės visai kitokių įsitiki- 
nimų apie teorines fizikos ir kitų mokslų dalis, tai padalytume pa- 
saulį į labai skirtingus esinius, ir šiuos skirtingus esinius nusakantys 


TEISĖ KAIP INTERPRETACIJA 243 


faktai, kuriuos „aptiktume“, būtų visai kitokie nei tie faktai, ku- 
riuos dabar laikome neliečiamais. 

Dabar tarkime, kad mes pripažinome šią bendrą pažiūrą į pažini- 
mą ir iš jos išvedėme pribloškiančią išvadą, jog atskiros mokslinės 
hipotezės iš viso negali būti patikrintos faktais, nes kai teorija jau yra 
priimta, nesama absoliučiai nepriklausomų faktų, kurių atžvilgiu 
būtų galima tikrinti tą teoriją. Mes būtume neteisingai supratę filo- 
sofinę tezę, kurią norėjome pritaikyti. Mat tos tezės esmė yra ne 
neigti, jog faktai varžo teorijas, o paaiškinti, kaip jie tai daro. Teigi- 
nyje, kad faktai ir priklauso nuo teorijų, ir varžo teorijas, kurios 
juos aiškina, nesama jokio paradokso. Priešingai, tas teiginys yra 
esminė ką tik aprašyto pažinimo pavaizdavimo dalis, - pažinimo 
kaip kompleksiško ir integralaus pažiūrų komplekso, liudijančio 
patirtį kaip vientisą visumą. 

Taigi pirmasis prieštaravimas yra įtaigesnis, jeigu jį perskaitome 
kaip pašalinantį ne apskritai galimybę nuo teorijos priklausomo pa- 
žinimo, bet jo galimybę literatūros ir meno atveju. Faktai kontro- 
liuoja teorijas moksle, nes visa aprėpiantis teorinis mokslo aparatas 
yra pakankamai sudėtingas, kad įgalintų vidines įtampas, kontrolę ir 
subalansavimą. Tai būtų neįmanoma, jeigu mokslinio žinojimo siste- 
moje nebūtų funkcinių perskyrų tarp įvairių įsitikinimo rūšių ir lyg- 
menų. Jeigu mes neturėtume ypatingų ir konkrečių nuomonių apie 
tai, kas laikytina, pavyzdžiui, stebėjimu, mes negalėtume paneigti 
įtvirtintų teorijų naujais stebėjimų duomenimis. Pirmasis prieštara- 
vimas turėtų būti suprantamas kaip priekaištaująs, jog mūsų interpre- 
tacinės sistemos šiuo atžvilgiu yra daug mažiau sudėtingos nei mūsų 
mokslinės sistemos, jog pirmosios neturi būtinos vidinės struktūros, 
kad įgalintų vidinį varžymą, kuris yra pastarųjų bruožas. 

Tai, manau, yra įžvalga, kad perskyra tarp sprendinio ir skonio 
intuicijos dažnai priklauso nuo teorinio aparato sudėtingumo ar pa- 
prastumo. Būtų kvaila teigti, kad, pavyzdžiui, mūsų nusistatymai šo- 
koladui vanilės atžvilgiu esą sprendiniai, varžomi faktų apie pačius 
ledus. Akivaizdus šios rūšies skonio sprendinių „subjektyvumas“ daž- 
nai suprantamas kaip pleištas, atveriantis erdvę bendrajai estetikai ir 

net moraliniam skepticizmui. Tačiau ledų atvejį gana lengva paaiš- 
kinti tokiu būdu, kuris atskiria, o ne implikuoja sudėtingesnius spren- 
dinius. Nuomonės apie ledus nėra pakankamai susijusios su kitais 
įsitikinimais ir pažiūromis ir nuo jų priklausomos, kad įgalintų jau 
susiformavusio, šokoladui palankaus, skonio konfliktą, remiantis ko- 
kia kita nuostata. Taigi klausimas, iškeltas pirmojo prieštaravimo, 
suprantant įdomiau, gali būti formuluojamas paprastai: ar tos rūšies 
interpretaciniai teiginiai, kuriuos teikia kritikai ir teisininkai, šiuo 
atžvilgiu panašesni į mokslinius teiginius, ar labiau gretintini su sko- 
nio sprendiniais apie ledus? Ar jie turi reikalingą struktūrą, kad įga- 
lintų naudingą vidinio suvaržymo lygį, ar jos neturi? 

Skyriuje „Kuo teisė panaši į literatūrą“ mėginau parodyti, kad jie 
išties turi reikalingą struktūrą, ir nėra jokios prasmės kartoti mano 
argumentus. Aš pabrėžiau skirtumą tarp to, ką vadinau įsitikinimais 
apie integralumą, susijusiais su dermės dimensijomis, ir to, ką vadinau 
įsitikinimais apie menines dorybes, susijusiais su vertės dimensijomis. 
Mėginau parodyti, kaip kiekvienam interpretuotojui šių dviejų pažiū- 
rų ir įsitikinimų kompleksų sąveika ne tik kuria interpretacijos suvar- 
žymus ir standartus, bet ir yra esminė tos veiklos aplinkybė, jo gebėji- 
mo suteikti konkrečią prasmę interpretaciniams sprendiniams pagrin- 
dai. Šie du interpretacinių įsitikinimų padaliniai iš tiesų nėra visiškai 
atriboti vienas nuo kito; aš veikiau teigiu, kad kiekvienam asmeniui jie 
yra pakankamai izoliuoti, kad tarp jų būtų trintis, taigi kad teiktų prasmę 
kiekvieno interpretacinei analizei. O tai, kokiu mastu bet kurios iš tų 
rūšių interpretaciniai įsitikinimai yra - ar turi būti - paplitę žmonių 
bendruomenėje, kurie tarp savęs kalbasi ir ginčijasi dėl interpretavi- 
mo, yra kitas klausimas. Tam tikras bendrumas yra neabejotinai būti- 
nas net tam, kad vienas asmuo suprastų kito sprendinį kaip interpre- 
tacinį; tačiau būtų klaida manyti, kad nuomonių sutapimas turėtų bū- 
ti net toks tobulas, koks jis yra paprastame moksle. Mat mes žinome, 
kad tarp mūsų jis vieningumu nė iš tolo neprilygsta pastarajam, 1I 
mums, atrodo, pavyko suteikti prasmę tiek sutarimui, tiek nesutar!- 
mui dėl interpretacijos. Aš nenoriu, kad ši paskutinė pastaba atrody- 
tų įžūli. Galų gale mes negalime pateikti jokio geresnio atsakymo | 

pirmąjį prieštaravimą, kaip tik nurodyti į mūsiškes interpretacijos prak- 
tikas. Mat negalėtume turėti jokio pagrindo pripažinti kriterijų, taiko- 
mą tam, kas būtina, kad interpretacijai būtų galima suteikti prasmę, 
kurio mūsų pačių praktikos neišlaikytų, nebent, žinoma, mes turėtu- 
me kokį kitą pagrindą jų išsižadėti. 


OBJEKTYVUMAS 


Mano dėmesys objektyvumo klausimui, kylančiam iš antrojo mano 
nusakyto prieštaravimo, yra visiškai negatyvus. Aš nematau jokios 
prasmės mėginti rasti kokį nors bendrą argumentą, kad moraliniai 
ar politiniai, ar teisiniai, ar estetiniai, ar interpretaciniai sprendiniai 
yra objektyvūs. Tie, kurie reikalauja tokio argumento, nori kažko 
kito nei tokie argumentai, kuriuos aš ir jie pateiktume, gindami konk- 
rečius tokių sprendinių pavyzdžius ar atvejus. Tačiau aš neįsivaiz- 
duoju, kaip galėtų būti įmanomi kokie nors tokie kitokie argumen- 
tai. Aš neturiu kitų argumentų moralinio sprendinio objektyvumui 
ginti, išskyrus moralinius, jokių argumentų interpretacinių sprendi- 
nių objektyvumui ginti, išskyrus interpretacinius, ir taip toliau. 

Aš manau, pavyzdžiui, kad vergovė yra neteisinga modernaus pa- 
saulio aplinkybėmis. Aš manau turįs argumentų, patvirtinančių šią 
pažiūrą, nors žinau, kad jeigu šie argumentai būtų užginčyti, turė- 
čiau galiausiai remtis įsitikinimais, kuriems patvirtinti neturėčiau jo- 
kio tolesnio tiesioginio argumento. Aš sakau, kad „aš manau“ turįs 
argumentų ne dėl to, kad nerimauju dėl mano turimų filosofinio 
statuso argumentų, bet dėl to, kad žinau, jog kiti laikėsi priešingos 
pažiūros, jog galėčiau nepajėgti juos įtikinti, ir kad iš tiesų jie patys 
galėtų būti pajėgūs mane įtikinti, jeigu suteikčiau jiems tinkamą pro- 
g3 tai padaryti. Bet dabar tarkime, kad kas nors, išklausęs mano ar- 
gumentus, paklausia manęs, ar aš turiu kokių nors kitokių argumen- 
tų, patvirtinančių tolesnę pažiūrą, jog vergovė yra objektyviai arba 
realiai neteisinga. Aš žinau, kad neturiu, nes, mano supratimu, tai 
Visai ne tolesnis teiginys, o tiesiog tas pats teiginys, pateiktas šiek 
tiek kategoriškesne forma. 

Žinoma, kas nors galėtų nustatyti tokią žodžio „objektyviai“ reikš- 
mę, kuri padarytų tą „tolesnį“ teiginį iš tikrųjų kitokį. Jis galėtų sa- 
kyti, kad tolesnis klausimas apie tai, ar vergovė yra objektyviai ne- 
teisinga, klausia, ar kiekvienas sutinka, jog ji tokia yra, pavyzdžiui, 
arba sutiktų esant palankioms aplinkybėms refleksijai. Tuo atveju aš 
pasakyčiau nemanąs kad vergovė yra objektyviai neteisinga. Tačiau 
šitai niekaip nepaveiks ar nepatikslins mano pradinio sprendinio, 
kad vergovė yra neteisinga. Aš niekuomet nemaniau, jog visi sutiko 
ar sutiks. 

Taigi aš neturiu jokio intereso mėginti formuluoti bendrą mano 
interpretacinių ar teisinių, ar moralinių nuomonių objektyvumo gy- 
nybą. Iš tikrųjų aš manau, kad visas šis triukšmas dėl objektyvumo, 
vyraujantis šiandieninėje teorijoje šiose srityse, yra tam tikra klasto- 
tė. Turime toliau laikytis savųjų siūlių. Mes turėtume sau patiems 
atsiskaityti už savo įsitikinimus kiek įmanoma geriau, būdami pasi- 
rengę atsisakyti tų, kurie neatlaiko reflektyvinės inspekcijos. Tokius 
argumentus turėtume teikti ir kitiems, kurių nuomonės nesutampa 
su mūsų, likdami ištikimi sąžinei, ir nutraukti ginčus, kai joks toles- 
nis argumentas neatrodo deramas. Aš nenoriu pasakyti, kad tai ir 
viskas, ką galime padaryti, nes esame padarai, kuriems duota ribota 
prieiga prie tikros realybės arba neišvengiamai siaura žiūra. Aš noriu 
pasakyti, jog mes negalime suteikti jokios prasmės idėjai, jog yra 
įmanoma imtis dar ko nors, sprendžiant, ar mūsų sprendiniai „iš 
tiesų“ yra teisingi. Jeigu koks nors argumentas mane įtikintų, kad 
mano pažiūros apie vergovę nėra iš tikrųjų teisingos, tai jis turėtų 
taip pat įtikinti mane atsisakyti savo pažiūrų apie vergovę. Ir jeigu 
joks argumentas negalėtų manęs įtikinti, jog vergovė nėra neteisin- 
ga, joks argumentas negalėtų manęs įtikinti, jog ji nėra „iš tikrųjų“ 
neteisinga. 

Tačiau aš negaliu nusigręžti nuo objektyvumo problemos taip, 
kaip norėčiau, ir Fisho esė parodo, kodėl negaliu. Tokie žmonės kaip 
Fishas sako, jog tame, ką aš ir kiti manome apie teisę, moralę ir 
literatūrą, esama radikalios klaidos. Mūsų argumentai taria, pasak 
jų, jog sprendiniai šiose veiklose gali būti objektyviai teisingi arba 

klaidingi, tačiau 1š tikrųjų jie negali tokie būti. Kadangi aš laikausi 
pažiūros, kurios laikausi, apie tai, ką objektyvumo teiginys šiose dis- 
ciplinose gali reikšti, jaučiu pagundą atsakyti argumentais už spren- 
dinius, kurie, pasak jų, negali būti objektyvūs. Aš noriu atremti teigi- 
nį, jog moraliniai sprendiniai negali būti objektyvūs, pakartodamas 
savo argumentus, kodėl, pavyzdžiui, vergovė yra neteisinga. Tačiau 
jie nenori, kad jų argumentai būtų šitaip suvokiami. Moralės filoso- 
fas, neigiantis, kad vergovė gali būti iš tikrųjų ar objektyviai netei- 
singa, nenori būti suprastas kaip besilaikantis tokios pozicijos kaip 
fašistas, kuris argumentuoja, jog vergovė nėra joks blogis. Jis tvirti- 
na, kad jo argumentai yra visai ne moraliniai argumentai, o filosofi- 
niai visai kitokio pobūdžio argumentai, į kuriuos aš turiu atsakyti 
visai kitokiu būdu. 

"Tačiau aš negaliu to padaryti, kol nesuprantu skirtumo tarp teigi- 
nio, kad vergovė yra neteisinga, ką neigia fašistas, ir teiginio, kad ver- 
govė yra iš tikrųjų ar objektyviai neteisinga, ką neigia filosofas skepti- 
kas. Filosofas sako: pastarasis teiginys yra kitoks, nes jis teigia, kad 
vergovės neteisingumas yra visatos sandaros dalykas, kad jis iš tikrųjų 
yra tam tikra prasme „objektyviai“. Mes vėl grįžome į nesuvokiamų 
metaforų šalį. Aš išties manau, kad vergovė yra neteisinga, kad šitai 
nėra „tik mano nuomonė“, kad kiekvienas turėtų taip manyti, kad 
kiekvienas turi priežastį priešintis vergove! ir t. t. Ar šitaip manyti — 
reiškia manyti, jog vergovės neteisingumas yra visatos sąrangos dalis? 
Jeigu taip, tai aš išties taip manau, tačiau tuomet negaliu įžvelgti skir- 
tumo tarp teiginio, kad vergovė yra neteisinga, ir teiginio, kad vergo- 
vės neteisingumas yra visatos sąrangos dalis. Šitaip interpretuojamas, 
teiginys apie sąrangą tapo moraliniu teiginiu apie tai, ką aš ir kiti turė- 
tų manyti ir daryti, ir aš nesuprantu, kaip gali būti įmanomas koks 
nors argumentas prieš šį moralinį teiginį, kuris nėra moralinis argu- 
mentas. Koks kitos rūšies argumentas gal galėtų įtikinti mane atsisaky- 
ti šių teiginių apie tai, ką kiti turėtų manyti ir daryti? 

Tačiau filosofas tvirtintų, kad aš neužčiuopiu esmės. Kai dėl mo- 
ralinių nuomonių, sakys jis, jo nuomonė sutampa su manąja. Jis taip 
pat mano, kad vergovė yra neteisinga. Jis nesutaria su manimi ne 

moralės viduje, o dėl moralės. Kaip šitai įmanoma? Kaip jis gali ma- 
nyti, kad vergovė yra neteisinga, ir taip pat manyti, kad jokie politi- 
nės moralės teiginiai negali būti realiai ar objektyviai teisingi? Keletą 
dešimtmečių buvo labai populiarus vienas paaiškinimas. Filosofai 
skeptikai sakė, kad tai, kas atrodo kaip moraliniai įsitikinimai, iš 
tikrųjų yra visai ne įsitikinimai, o tik emocinės reakcijos. Taigi kai 
filosofas sako, po darbo, kad vergovė yra neteisinga, jis tik perteikia 
ar reiškia savo paties subjektyvią reakciją į vergovę, ir nesama jokio 
nenuoseklumo, kai, grįžęs į tarnybą, jis vėl sako, kad jokie morali- 
niai teiginiai negali būti teisingi. Tačiau šis paaiškinimas neišgelbės, 
nes nuostatos, kurias filosofai mėgina diskredituoti šitokiu būdu, jų 
pačių mentalinėje erdvėje nefunkcionuoja kaip emocinės reakcijos. 
Jie svarsto argumentus, laikosi arba atsisako įvairių pozicijų, atsi- 
liepdami į argumentus, mato logines ir kitas sąsajas tarp šių pozicijų 
ir tų sąsajų paiso, taip pat kitais atžvilgiais jų elgesio stilius yra bū- 
dingas įsitikinimui, o ne tiesiog subjektyviai reakcijai. Taigi jų mora- 
linių įsitikinimų kaip emocinių reakcijų peraiškinimas yra tiesiog pras- 
tas nusakymas. Faktas tas, jog jie mano, kad vergovė yra neteisinga. 

Dabar apsvarstykime naujesnį aiškinimą, kaip įmanoma taip ma- 
nyti ir vis tiek būti skeptiškam. Tarkime, kad mes darome perskyrą 
tarp tiesos specialaus žaidimo ar veiklos viduje ir realios ar objekty- 
vios tiesos anapus tos veiklos ar žaidimo. Imdami literatūrinę kūry- 
bą kaip modelį, mes galėtume pasakyti, kad tam tikro pasakojimo 
kaip veiklos viduje tas ir tas nužudė Rogerį Ackroydą. Tačiau realia- 
me pasaulyje, anapus tos veiklos, Rogeris Ackroydas niekada neeg- 
zistavo, taigi negali būti teisinga sakyti, kad kas nors jį nužudė. Kaip 
nors panašiai mes galėtume būti linkę suvokti ir moralės, meno, tei- 
sės bei interpretacijos socialines elgsenas. Veiklos viduje mes teikia- 
me argumentus ir laikomės tam tikrų įsitikinimų, - kad vergovė yra 
neteisinga, pavyzdžiui, arba kad Christie romanai demonstruoja tam 
tikrą požiūrį į blogį. Tačiau kai mes stovime anapus tos veiklos, mes 
žinome, kad joks tokio pobūdžio teiginys negali būti iš tikrųjų ar 
objektyviai teisingas. 

Ši strategija yra patraukli, nes, kaip ką tik pasakiau, skeptikai ne 

tik turi moralines ir interpretacines nuomones, bet ir traktuoja jas 
kaip įsitikinimus, ir šis naujas vaizdelis paaiškina, kaip ir kodėl. Kai 
žmonės teikia interpretacinius ar moralinius, ar teisinius sprendi- 
nius, sako jis, jie žaidžia tam tikrą įsivaizdavimo žaidimą, klausdami 
savęs, kuri interpretacija būtų geresnė, jeigu kokia nors iš tikrųjų 
galėtų būti geresnė, arba kokia būtų morališkai teisinga, jeigu kas 
nors iš tikrųjų galėtų būti morališkai teisinga, ir t. t. Nesama priežas- 
ties, kodėl filosofai skeptikai patys neturėtų „žaisti žaidimo“, nors ir 
žino, kad iš tikrųjų, objektyviai kalbant, tai yra vien nesąmonės. 

Tačiau dabar sugrįžome į pradžios tašką, ir mano pradinė proble- 
ma, - kad aš nesuprantu, kokį skirtumą gali sukurti žodis „objekty- 
viai“, — išlieka. Mat tas paaiškinimas taria, jog mes galime atskirti 
žaidimą nuo tikrojo pasaulio, jog galime atskirti teiginį, kad vergovė 
yra neteisinga, teikiamą kaip ėjimas kokioje nors kolektyvinėje veik- 
loje, kurioje tokie sprendiniai yra teikiami ir debatuojami, nuo teigi- 
nio, kad vergovė yra iš tikrųjų ir objektyviai neteisinga realiame pa- 
saulyje; arba kad mes galime atskirti teiginį, kad Christie romanai 
yra apie blogį, teiginį, siūlomą kaip ėjimas kitokio pobūdžio veiklo- 
je, nuo teiginio, kad jie iš tiesų yra apie blogį, teikiamo kaip teiginys 
apie tai, kokie dalykai yra iš tikrųjų. Jis, tas aiškinimas, taria, jog mes 
galime atskirti šiuos teiginius kaip dvi skirtingas teiginių rūšis taip, 
kaip skiriame teiginius apie Rogerį Ackroydą kaip veikėją romane 
nuo teiginių apie Rogerį Ackroydą kaip istorinį veikėją. O būtent 
šito mes negalime padaryti, nes žodžiai „objektyviai“ ir „iš tikrųjų“ 
negali pakeisti moralinių ar interpretacinių sprendinių prasmės. Jei- 
gu moraliniai ar estetiniai, ar interpretaciniai sprendiniai turi tokią 
prasmę ir galią, kokią jie turi, tiesiog dėl to, kad jie figūruoja kolek- 
tyvinėje žmonių veikloje, tai tokie sprendiniai negali turėti „realios“ 
prasmės ir „tikros“ tiesos vertės, kuri pranoksta tą veiklą ir kažin 
kaip įvaldo „realų“ pasaulį. 

Man dar nebuvo suteiktas joks pagrindas manyti, jog koks nors 
skeptinis argumentas apie moralę gali būti kitoks, ne moralinis, arba 
kad skeptinis argumentas apie teisę gali būti kitoks, ne teisinis argu- 
mentas, arba kad skeptinis argumentas apie interpretaciją kitoks, ne 

interpretacinis argumentas. Aš manau, kad objektyvumo problema, 
kaip ji paprastai keliama, yra akių dūmimas, nes perskyra, kuri galė- 
tų suteikti jai prasmę, - perskyra tarp konkrečių argumentų sociali- 
nių elgsenų viduje ir skeptinių argumentų apie socialines elgsenas, — 
pati yra akių dūmimas. Tačiau dabar turiu būti pakankamai apdai- 
rus, kad apsidrausčiau nuo neteisingo to, ką pasakiau, supratimo. 
Kas nors galėtų pasakyti, kad mano pozicija yra giliausia, kokia tik 
įmanoma, skepticizmo dėl moralės, meno ir interpretacijos forma, 
nes iš tiesų aš sakau, jog moraliniai ar estetiniai, ar interpretaciniai 
sprendiniai negali nusakyti nepriklausomos objektyvios realybės — 
jie neįmanomi. Tačiau aš taip nesakiau. Aš sakiau, jog klausimas, kas 
yra „nepriklausomumas“ ir „realumas“, bet kokios elgsenos atveju 
yra klausimas tos elgsenos viduje, todėl tai, ar moraliniai sprendiniai 
gali būti objektyvūs, pats yra moralinis klausimas, o tai, ar esama 
objektyvumo interpretacijoje, pats yra interpretacijos klausimas. Su 
šituo susijusi grėsmė yra ne ta, kad skepticizmas tampa neišvengia- 
mas, o ta, kad jis tampa neįmanomas. 


SKEPTICIZMAS 


Šitai graso padaryti skepticizmą neįmanomą, nes atrodo, jog čia nei- 
giama, kad, pavyzdžiui, kas nors gali kritikuoti moralę, pats nesilai- 
kydamas moralinio požiūrio. Skepticizmas, pagal šį aiškinimą, būtų 
save paneigiantis, mat jeigu skeptikas turi teikti moralinius argumen- 
tus, kad kvestionuotų moralę, jis turi pripažinti prasmę ir teisėtumą 
argumentų, kurių prasmę ir teisėtumą jis nori paneigti. Tačiau šitai 
taip pat yra perdėtas teiginys, nes ignoruoja tai, ką mėginau pabrėžti 
visoje savo pirminėje esė, o būtent moralinių ir interpretacinių prak- 
tikų, kurias skeptikai nori užginčyti, sudėtingumą. Mano argumen- 
tai apie objektyvumą netgi palieka erdvės labai bendro skepticizmo, 
kaip pozicijos jo ginčijamos veiklos viduje, galimybei. 

Jau esu pažymėjęs vieną skeptinių argumentų apie interpretaci- 
nius sprendinius rūšį. Kas nors galėtų pamėginti parodyti, jog 1n- 
terpretaciniai sprendiniai yra pernelyg nestruktūruoti ir nesusiję, kad 

būtų kontroliuojami kitų sprendinių taip, kaip tokius sprendinius 
reikalauja kontroliuoti interpretacijos veikla - pernelyg nestruktū- 
ruoti, kad net tos veiklos viduje galiotų kaip įsitikinimai. Ši skepti- 
cizmo forma išties reikalauja laikytis kokios nors minimalios pozici- 
jos, - kuri vis dėlto galėtų būti kontroversiška tarp interpretuotojų, — 
dėl interpretacijos tikslo ir vertės. Iš tikrųjų ji atrodo besiremianti 
būtent tuo požiūriu, kurį gyniau savo esė, - jog įtikinamos interpre- 
tacijos privalo būti susietos su normatyvinėmis estetinėmis ar politi- 
nėmis teorijomis, kurios pačios yra įtikinamos. Šią labai bendrą prie- 
laidą apie interpretacijos tikslą ji naudoja pagrįsti sėkmingų interp- 
retacijų negalimybei, o šitai turi būti pakankamai skeptiška kiekvieno 
akyse. (Ji taip pat sąlygoja klaidingą interpretacijos psichologiją, ir 
kaip tik dėl to nepavyksta.) Tačiau šios rūšies tariu, kad ir labai bend- 
ras, yra vis dėlto vidinis ta prasme, kurią dabar tariu. Tas, kuris pri- 
pažįsta šį argumentą, negalėtų po to pridurti, jog, jo asmenine nuo- 
mone, Christie romanas iš tikrųjų yra blogio prigimties studija. 

Esama daug kitų - ir įtikimesnių — galimybių skepticizmui in- 
terpretacijos viduje. Interpretuotojas galėtų pripažinti kokią nors teo- 
riją apie meno tikslą ar vertę, anot kurios tam tikri (ar netgi visi) 
interpretaciniai klausimai tiesiog neturi atsakymo, nes joks atsaky- 
mas į šiuos klausimus negali lemti jokio skirtumo meno kūrinio ver- 
tės požiūriu. Kas nors tikrai galėtų manyti, pavyzdžiui, jog senas klau- 
simas, ar Hamletas ir Ofelija buvo meilužiai, neturi atsakymo, nes 
joks atsakymas nesikirstų su jokiu dramos vertės kriterijumi. Pjesė 
negalėtų būti perskaityta geriau vienu, o ne kitu būdu. Kone kiekvie- 
na meno teorija turėtų tokią implikaciją kai kuriems klausimams - 
ar Hamletas miegojo ant šono, pavyzdžiui. Tačiau kai kurios turėtų 
Ją daugumai klausimų, kurie rūpi kritikams, ir šios teorijos pateiks 
labai skeptiškus interpretacijos aiškinimus. 

Netgi galime įsivaizduoti skeptinį argumentą, kylantį iš klausi- 
mų, kurie atrodo svarbūs Fishui ir jo skeptiškiems kolegoms. Jie tel- 
kiasi į tą faktą, kad du interpretuotojai dažnai nesutars dėl to, koks 
literatūrinio kūrinio apibūdinimas yra teisingas, nes apibūdinimai 
labai priklauso nuo teorijos. Tikriausiai būtent šitai jie nori pasakyti 

tomis nelemtomis metaforomis apie tai, jog reikšmės neegzistuoja 
„tiesiog štai ten“ (just there). Jeigu kas nors mano, kad interpretaci- 
jos tikslas yra užtikrinti plataus masto tarpasmeninį sutarimą, jis pa- 
žymės, jog interpretacija, kaip ji šiandien praktikuojama, nežada to- 
kios perspektyvos, ir padarys atitinkamas globalias skeptines išva- 
das. Tačiau jo argumentai tuomet priklausys nuo tos pažiūros į veiklos 
tikslą įtikimumo. 

Visos šios skirtingos skepticizmo dėl interpretacijos formos reiškia 
vidinį santykį su ta veikla. Jos laikosi kokio nors kontroversiško po- 
žiūrio į interpretacijos tikslą ar esmę taip pat kaip pozityvios teorijos, 
tačiau pažiūra, kurios jos laikosi, turi skeptines i1mplikacijas. Galime 
nesunkiai sukonstruoti panašių vidinio skepticizmo apie meno vertę 
ir apie politinę moralę pavyzdžių. Šios rūšies skepticizmui nekyla jo- 
kia nuoseklumo problema, nes turime reikalą nebe su dviejų pozicijų 
mitu, - vidinės pozicijos, kurioje būdamas interpretuotojas turi savo 
atsakymą į interpretacinius klausimus, ir išorinės pozicijos, iš kurios 
jis pripažįsta, jog tokie klausimai negali turėti atsakymo. Tas, kuris 
sako, jog nesama atsakymo į klausimą apie Hamletą ir Ofeliją, nes 
joks atsakymas nedaro pjesės geresnės ar blogesnės nei kitas atsaky- 
mas, toliau pasakys, jog, jo asmenine nuomone, jie buvo meilužiai. 

Jeigu atsisakome šio mito, sukeliame ne skepticizmo neįmano- 
mybės grėsmę, bet neįmanomybės to, ką mes galėtume pavadinti — 
priešpriešindami toms skepticizmo rūšims, kurias pripažinome, - iš- 
oriniu skepticizmu. Išorinis skeptikas taria, jog visus interpretaci- 
nius sprendinius jis gali kontroliuoti kokios nors išorinės tikrovės 
atžvilgiu, kurios turinys turi būti nustatomas ne tais argumentais, 
kuriuos įprastus padarė praktika, o turi būti užčiuoptas kokiu nors 
kitu būdu. Jis taria, jog gali žengti absoliučiai anapus veiklos, inter- 
pretaciniams sprendiniams suteikti kokią nors kitokią prasmę nei ta, 
kurią jie turi jos viduje, tikrinti šiuos šitaip suvokiamus sprendinius 
kokiu nors būdu, kuris skiriasi nuo darbo su argumentais, pasitelkia- 
mais jiems ginti ir prieš juos įprastinėje interpretacijos praktikoje, if 
konstatuoti juos visus esant klaidingus ar beprasmiškus, vertinant 
šio tariamai objektyvesnio standarto atžvilgiu. Jeigu mes atmetame 

šios rūšies išorinį skepticizmą, tai galėtume pasakyti - Fishui ir ki- 
tiems, norintiems būti skeptikais, - jog savo ekstravagantišką teigi- 
nį, - kad bet koks tekstas įgalina bet kokią interpretaciją — jie gali 
padaryti gerą vieninteliu būdu - pateikdami tikrą tai pagrindžiantį 
argumentą, išdėstydami kokią nors priimtiną normatyvinę meninio 
integralumo teoriją, kuri turi tą implikaciją. Jeigu Fishas nori, kad 
mes svarstytume tokį argumentą, jis turi iš pat pradžių mus įtikinti 
savo paties garbingumu. Jeigu jis iš tiesų pats išpažįsta tokią teoriją, 
turėtų atsisakyti, kaip nenuoseklių, savo paties mėgstamiausių teks- 
tų interpretacijų, įskaitant, pavyzdžiui, jo Paradise Lost interpretaci- 
ją, ką jau kalbėti apie Peri! at End House. 

Žinoma, jeigu jis iš tiesų pateiktų tokį argumentą, galiausiai jis 
galėtų mus įtikinti. Mes negalime užtikrintai iš anksto pasakyti, kad 
jis mūsų neįtikintų. Vienintelė skepticizmo rūšis, kurios galimybę 
pašalina mano ankstesnės pastabos, yra skepticizmas, atnešamas į 
veiklą iš išorės, skepticizmas, kuris nesiima jokių tos rūšies argumen- 
tų, kurių reikalauja ta veikla, skepticizmas, kuris paprasčiausiai yra 
užvožiamas ant mūsų įvairių interpretacinių ir politinių įsitikinimų 
pyrago, kažin kaip išlaikydamas juos sveikus ir nepaliestus. Šios rū- 
šies skepticizmas negali sudaryti jokio skirtumo mūsų pačių pastan- 
gų suprasti ir patobulinti interpretaciją apskritai, meną ir teisę atžvil- 
giu. Ko mes netenkame jo atsisakydami? 


TREČIA DALIS 


LIBERALIZMAS 
IR TEISINGUMAS 


g. Liberalizmas 


Šioje esė pasiūlysiu teoriją, aiškinančią, kas yra liberalizmas. Tačiau 
iškart susiduriu su problema. Mano projektas taria, jog esama tokio 
dalyko kaip liberalizmas, bet štai staiga išpopuliarėja opinija, jog to- 
kio dalyko nesama. Kadais prieš Vietnamo karą politikai, save vadi- 
nę „liberalais“, laikėsi tam tikrų pozicijų, kurias galima identifikuoti 
kaip grupę. Liberalai pasisakė už didesnę ekonominę lygybę, už in- 
ternacionalizmą, už žodžio laisvę ir prieš cenzūrą, už didesnę lygybę 
tarp rasių ir prieš segregaciją, už griežtą Bažnyčios ir valstybės atsky- 
rimą, už didesnę procedūrinę apkaltintųjų nusikaltėlių apsaugą, už 
„moralės“ pažeidimų dekriminalizaciją, būtent - narkotikų vartoji- 
mo ir savanoriškų lytinių santykių, kuriuose dalyvauja tik suaugusie- 
ji, dekriminalizavimą ir už agresyvų centrinės valdžios galios naudo- 
jimą visiems šiems tikslams pasiekti. Tokių būta, pasak žinomos fra- 
zės, liberaliųjų „idealų“ (cawses), ir tuos, kurie rėmė šiuos siekius, 
būtų galima atskirti nuo kitos stambios politinių nuostatų partijos, 
kurią patogumo dėlei būtų galima vadinti „konservatyvia“. Konser- 
vatoriai buvo linkę laikytis kiekvienam iš klasikinių liberalinių idea- 
lų priešingų pozicijų. 

Tačiau virtinė procesų 7-ajame ir 8-ajame dešimtmečiuose išpro- 
vokavo klausimą, ar liberalizmas vis dėlto buvo atskira politinė teo- 
rija. Vienas iš tokių įvykių buvo karas. Johnas F. Kennedy ir jo žmo- 
nės save vadino liberalais; taip save vadino ir Johnsonas, kuris išlaikė 


* Pastaba. Pirmą kartą publikuota kn. Stuart Hampshire, ed., Public and Private 
Morality (Cambridge: Cambridge University Press, 1978). 01978 Cambridge 
University Press. 

Kennedy'io žmones ir jų būrį papildė savo parinktais liberalais. Ta- 
čiau karas buvo nehumaniškas ir diskreditavo idėją, jog liberalizmas 
yra žmoniškumo partija. Žinoma, būtų buvę įmanoma argumentuo- 
ti, jog Bundy ir McNamara ir Rostowai buvo netikri liberalai, paau- 
koję Liberalius principus asmeninės galios labui, arba nekompeten- 
tingi liberalai, nesupratę, jog liberalūs principai draudžia tai, ką jie 
daro. Tačiau daugelis kritikų padarė kitokią išvadą, — jog karas at- 
skleidė slaptus ryšius tarp liberalizmo ir eksploatacijos. Kai šios ta- 
riamos sąsajos buvo atskleistos, imta manyti, kad jos apima ir vi- 
daus, ne tik išorinę eksploataciją, ir liniją tarp liberalizmo ir konser- 
vatizmo tuomet imta manyti esant apgaulingą. 

Antra, politika pradėjo kelti klausimų, kurių nebeatrodė įmano- 
ma suskirstyti į liberalų ir konservatorių. Pavyzdžiui, buvo neaišku, 
ar rūpinimasis aplinkos sauga nuo taršos, netgi ekonominio augimo 
kaina, - augimo, kuris galėtų sumažinti nedarbą, - yra (ar ne) libera- 
linis siekis. Vartotojo gynimas vienodai angažavo vartotojus, kurie 
save vadino liberalais, ir tuos, kurie sakė esą konservatoriai. Dauge- 
lis skirtingų grupių — ne tik aplinkosaugos aktyvistai bei vartotojų 
teisių gynėjai — oponavo tam, ką jie vadino augimo mentalitetu, t. y. 
prielaidą, jog svarbus valdžios tikslas turėtų būti padidinti šalies su- 
minę gerovę ar produktą. Tapo madinga reikalauti daugiau vietinės 
kontrolės politinių sprendimų atžvilgiu suteikti mažoms grupėms, 
ne tik dėl to, kad sprendimai, priimti vietiniu lygmeniu, tikėtina, bus 
geresni, bet ir dėl to, kad asmeniniai politiniai abipusės pagarbos ir 
bendradarbiavimo santykiai, kuriami vietinių sprendimų, yra pagei- 
dautini patys savaime. Oponavimas augimui dėl augimo bei galios 
koncentracijai atrodo liberalus savo dvasia, nes liberalai tradiciškai 
priešinosi stambaus verslo augimui ir tradiciškai rėmė politinę lygy- 
bę. Tačiau šios pozicijos vis dėlto smerkia centralizuotos ekonomi- 
nės ir politinės organizacijos strategijas, kurios bent jau nuo Naujojo 
kurso laikų laikytos aiškiai liberaliomis strategijomis. 

Trečia, dėl to politikai ėmė nebe taip noriai kaip anksčiau tapatin- 
tis su „liberalais“ ar „konservatoriais“ ir labiau tikėtinas tapo politi- 
nių pozicijų, anksčiau laikytų liberaliomis, kombinavimas su tomis, 

kurios anksčiau laikytos konservatyviomis. Pavyzdžiui, prezidentas 
Carteris pozicijas dėl žmogaus teisių, kurios atrodė „liberalios“, skelbė 
drauge su „konservatyviomis“ pozicijomis dėl svarbos išlaikyti na- 
cionalinio biudžeto balansą net ir gerovės programų plėtros kaina, ir 
daugelis komentatorių jo netikėtą išrinkimą aiškino jo gebėjimu ši- 
taip laužyti politines kategorijas. Britanijoje taip pat atsirado naujų 
senųjų pozicijų kombinacijų: pavyzdžiui, naujoji leiboristų vyriausy- 
bė neatrodo „liberalesnė“ už torius cenzūros klausimais ir vargu ar 
liberalesnė imigracijos ar policijos procedūrų klausimais. 

Reagano prezidentavimas ir Thatcher administracija sustabdė šį 
procesą ir atgaivino savo tautų jausmą, jog esama svarbios linijos 
tarp liberalizmo ir konservatizmo. Problemos, kurios sukrėtė tą per- 
skyrą 8-ajame dešimtmetyje, dabar yra nustumtos nuošalėn; ginčai 
dėl ekonominio teisingumo ir nacionalinio saugumo tapo triukšmin- 
gesni ir skatina didesnį susiskaldymą, tad priskirti politikus liberalia- 
jai arba konservatyviajai pusei šiais klausimais yra lengviau. Tačiau 
kilo naujų diskusijų tarp „senųjų“ liberalų ir „neo“ liberalų. Daly- 
vaudamas rinkimų kovoje kaip Demokratų partijos kandidatas Wal- 
teris Mondale'is buvo vadinamas senojo sukirpimo liberalu, ištiki- 
mu nuostatai dėl itin svaraus vyriausybė prižiūrimojo vaidmens eko- 
nominiuose reikaluose; Gary Hartas, priešingai, buvo laikomas 
naujųjų liberalų ruporu, atmetančių Naujojo kurso nuostatas kaip 
netinkamas tautai, kuriai reikia lankstesnio ir subtilesnius skirtumus 
matančio požiūrio į industrinę politiką. Leiboristų partija Britanijoje 
pasuko į kairę; daugelis iš iškiliausių „liberalų“ toje partijoje ją pali- 
ko, kad sudarytų Socialdemokratų partiją, kuri, - teigia jie, - dabar 
neša tikrojo liberalizmo vėliavą. 

Aš noriu pateikti argumentų, kad liberalizmo šerdis yra tam tikra 
lygybės koncepcija, kurią vadinsiu liberalia lygybės koncepcija. Ta- 
čiau tai daro prielaidą, jog liberalizmas yra autentiška ir koherentiš- 
ka politinė moralė ir dėl to prasminga kalbėti apie „jo“ centrinį prin- 
cipą; bet ką tik aprašytoji istorija gali būti suprantama kaip įtaigo- 
janti, kad taip nėra. Gali atrodyti, jog vietoj to siūloma štai kokia 
skeptinė tezė. „Žodis „liberalizmas“ nuo pat aštuonioliktojo amžiaus 

vartotas nusakyti įvairioms politinių pozicijų grupėms, tačiau neiš- 
keliant jokio reikšmingo panašumo principo atžvilgiu tarp skirtin- 
gų grupių, skirtingu laiku vadintų „liberaliomis“. Paaiškinimo, ko- 
dėl įvairiomis aplinkybėmis susiformavo skirtingos grupės arba ko- 
dėl tos istorijos buvo vadinamos „liberaliomis“, negalima rasti 
ieškant kokio nors tokio principo. To paaiškinimo veikiau reikia 
ieškoti sudėtinguose istorijos sutapimuose, kuomet tam tikrų gru- 
pių savanaudiškas interesas, tam tikros politinės retorikos vyravi- 
mas bei daugelis kitų konkrečių veiksnių suvaidino tam tikrą vaid- 
menį. Viena tokia grupė dėl šitokių priežasčių susiformavo Naujo- 
jo kurso laikotarpiu: ji derino nelygybės mažinimo pabrėžimą su 
didesnio ekonominio stabilumo - kartu su platesnės politinės ir 
pilietinės laisvės grupėms, tuomet kovojusioms dėl šių tikslų, rei- 
kalavimu. Mūsų dabartinę „liberalo“ sampratą formavo būtent to 
paketo politiniai tikslai.“ 

„Tačiau jėgos, kurios suformavo ir išlaikė tą paketą, dabar yra 
įvairiais atžvilgiais pakitusios. Pavyzdžiui, verslininkai dabar ėmė 
suprasti, kad įvairūs to paketo elementai - ypač tie, kurie palaiko 
ekonominį stabilumą, - yra jiems labai naudingi. Baltieji darbinin- 
kai ėmė suvokti, kad tam tikros rasinėms mažumoms taikomos eko- 
nominės ir socialinės lygybės rūšys kelia grėsmę jų interesams. Po- 
litinėmis laisvėmis naudojosi ne tik - ar netgi daugiausia ne - tie, 
kurie troško pasiekti ribotą ekonominę lygybę, numatomą Naujo- 
jo kurso, bet ir socialiniai maištininkai, grasantys socialinės tvar- 
kos ir viešosios pagarbos idealams, kuriais senasis liberalas neabe- 
jojo. Izraelio klausimas ir intelektualų teisių pažeidimai Sovietų Są- 
jungoje privertė senąjį liberalą atsisakyti savo ankstesnės tolerancijos 
Sovietų Sąjungos ir jos galios ekspansijos atžvilgiu. Taigi Naujojo 
kurso „liberalizmas“, kaip politinių pažiūrų paketas, nebėra reikš- 
minga politinė jėga. Gal dar susiformuos naujas nuostatų komp- 
leksas, kurį jo rėmėjai ir kritikai pavadins „liberaliu“. Gal ne. Šitai 
nėra labai svarbu, mat naujasis kompleksas, ar vadinamas liberaliz- 
mu, ar ne, neturės jokių tikrų principinių sąsajų su senuoju liberaliz- 
mu. Liberalizmo, kaip fundamentalios politinės teorijos, produka- 

vusios liberalių siekinių paketą, idėja yra mitas, neturintis visiškai 
jokios aiškinamosios galios.“ 

Tai skeptiko aiškinimas. Tačiau esama alternatyvaus aiškinimo, 
kodėl iširo liberalių idėjų paketas. Bet kokioje koherentiškoje politi- 
nėje programoje esama dviejų elementų: pagrindinių politinių pozi- 
cijų, kurios yra vertinamos savaime, dėl jų pačių, ir išvestinių nuos- 
tatų, kurios vertinamos kaip strateginės - kaip priemonės pagrindi- 
niams tikslams pasiekti.?* Skeptikas mano, jog liberalusis idėjų paketas 
neturėjo visai jokios konstitutyvios politinės moralės; tai būta pake- 
to, susiformavusio atsitiktinumų dėka ir išlaikomo savanaudiškų in- 
teresų. Alternatyvus aiškinimas tvirtina, jog tas paketas turėjo kons- 
titutyvią moralę ir iširo - tuo mastu, kuriuo taip atsitiko, — dėl to, 
kad tapo nebe taip aišku, kurios išvestinės nuostatos geriausiai tar- 
nauja tai konstitutyviai moralei. 

Pagal šį aiškinimą, Naujojo kurso liberalizmo suirimas buvo ne 
kokio nors ūmaus nusivylimo ta fundamentalia politine morale pa- 
sekmė, o veikiau visuomenės ir aplinkybių permainų pasekmė, - per- 
mainų, dėl kurių imta abejoti, ar senosios tos moralės įgyvendinimo 
strategijos buvo teisingos. Jeigu šis alternatyvus aiškinimas teisingas, 
tai liberalizmo, kaip fundamentalios politinės moralės, idealas yra 
ne pasenęs mitas, bet idėja, būtina bet kokiam adekvačiam moder- 
nios politinės istorijos aiškinimui ir bet kokiai adekvačiai dabartinių 
politinių debatų analizei. Ši išvada, suprantama, bus patraukli tiems, 
kurie ir toliau save laiko liberalais. Tačiau tai turi būti ir liberalizmo 
kritikų tezė, bent jau tų, kurie tvirtina, kad liberalizmas yra iš pri- 
gimties išnaudotojiškas arba lemiantis svarbių bendruomenės verty- 
bių destrukciją, arba kokiu nors kitu atžvilgiu kenksmingas. Mat šie 
nusiteikę nepalikti akmens ant akmens kritikai, ne mažiau nei šali- 
ninkai, turi neigti, kad Naujojo kurso liberalinis konsensas buvo tik 
atsitiktinis politinių nuostatų sutapimas. 

Tačiau, žinoma, mes negalime nuspręsti, ar pranašesnis yra skep- 
tinis aiškinimas, ar šis alternatyvus aiškinimas, jeigu pastarajam ne- 
priskiriame kokios nors teorijos, aiškinančios, kurie liberaliausiojo 
paketo elementai laikytini esminiais, o kurie - išvestiniais. Deja, libe- 

ralai ir jų kritikai nesutaria - tiek kiekvienos iš minėtų dviejų grupių 
viduje, tiek grupių tarpusavio ginče —- būtent dėl šio klausimo. Pa- 
vyzdžiui, kritikai dažnai sako, jog liberalai yra įsipareigoję ekonomi- 
niam augimui, biurokratiniam valdžios ir industrijos aparatui, kuris 
būtinas tam ekonominiam augimui, ir gyvenimo formai, kai augimo 
siekiama dėl jo paties, gyvenimo formai, pabrėžiančiai konkurenci- 
ją, individualizmą ir materialinį atlygį. Neabejotina tiesa yra tai, jog 
politikai, kuriuos mes laikome pavyzdiniais liberalais, tokie kaip Hu- 
bertas Humphrey ir Roy Jenkinsas, pabrėžė ekonominio augimo bū- 
tinybę. Tačiau ar šis augimo akcentavimas yra pagrindinio principo 
dalykas dėl to, kad liberalizmas yra susijęs su kokia nors utilitarizmo 
forma, kuri bendrą klestėjimą skelbia savaiminiu gėriu? Jeigu taip, 
tai daugelio liberalų nusivylimas augimo idėja yra pagrįstas skeptine 
pažiūra, jog liberalizmas buvo laikinas nesusijusių politinių nuostatų 
aljansas, kurio dabar išsižadėta. O gal tai veikiau išvestinės strategi- 
jos liberalios teorijos viduje dalykas - pavyzdžiui, diskutuotinos stra- 
tegijos ekonominei nelygybei sumažinti, - taigi dalykas, dėl kurio 
liberalai galėtų nesutarti be gilaus skilimo ar krizės? Į šį klausimą 
negalima atsakyti tiesiog nurodant pripažintą faktą, jog daugelis iš 
tų, kurie save vadina liberalais, kadaise entuziastingiau rėmė ekono- 
minę plėtrą nei dabar, lygiai kaip negalima parodyti, jog esama prin- 
cipo sąsajos tarp imperializmo ir liberalizmo, tiesiog įvardijant žmo- 
nes, save vadinusius liberalais ir buvusius tarp tų, kurie buvo atsa- 
kingi už Vietnamo karą. Lemiami čia yra klausimai dėl teorinio ryšio, 
ir tiesiog rodyti į istoriją be bent kokios nors hipotezės apie tų ryšių 
esmę yra beprasmiška. 

Tokį patį klausimą reikia kelti dėl bendresnės ryšio tarp liberaliz- 
mo ir kapitalizmo problemos. Daugelis iš tų, kurie save vadino libe- 
ralais, ir Jungtinėse Valstijose, ir Britanijoje, troško rinkos ekonomi- 
ką padaryti teisingesnę tiek proceso, tiek rezultatų atžvilgiu arba hib- 
ridizuoti rinką ir kolektyvinę ekonomiką, užuot visiškai pakeitus rinką 
grynai socialistine sistema. Šitai yra pamatas įprastam kaltinimui, 
jog nesama tikro skirtumo - Vakarų politikos kontekste - tarp libe- 
ralų ir konservatorių. Tačiau ir vėl: yra įmanomi skirtingi požiūriai į 


ryšį tarp kapitalizmo ir liberalizmo. Gali būti, kad pagrindinės Nau.- 
jojojo kurso liberalizmo nuostatos turi apimti ir patį verslo laisvės 
principą arba laisvės principus, kuriuos gali patenkinti tik rinkos eko- 
nomika, - dėl konceptualių priežasčių. Jeigu taip, tai bet kokie rin- 
kos suvaržymai, - per perskirstymą ar reguliaciją, ar mišrią ekono- 
miką, - kuriems galėtų pritarti liberalas, būtų kompromisas su pa- 
matiniais liberaliais principais, - kompromisas, priimamas galbūt iš 
praktinės būtinybės tam, kad pamatinė struktūra būtų apsaugota nuo 
revoliucijos. Šis atskleidimas patvirtintų kaltinimą, jog ideologiniai 
skirtumai tarp liberalizmo ir konservatyvizmo yra reliatyviai nesvar- 
būs. Jeigu kas nors būtų įtikintas visiškai atsisakyti kapitalizmo, jis 
nebebūtų liberalas; jeigu daugelis buvusių liberalų taip padarytų, tai 
liberalizmas kaip politinė jėga būtų suluošintas. Tačiau galbūt, prie- 
šingai, Naujojo kurso liberalizme kapitalizmas yra ne pagrindinis, o 
išvestinis. Gal jis buvo populiarus tarp liberalų dėl to, kad atrodė — 
teisingai ar klaidingai - esąs geriausias kelias kitokiems ir fundamen- 
talesniems liberaliesiems tikslams pasiekti. Tuo atveju liberalai gali 
nesutarti dėl to, ar laisvas verslas yra vertas išsaugoti naujomis aplin- 
kybėmis, ir vėl be teorinės krizės ar skilimo, ir šis svarbus ideologinis 
skirtumas konservatorių atžvilgiu visgi dar gali būti išsaugotas. Dar 
kartą: mes turime telkti dėmesį į teorinį klausimą, kad suformuluo- 
tume hipotezes, kurias pasitelkę galėtume imtis politinių faktų. 

Šie du klausimai - liberalizmo ryšys su ekonominiu augimu ir su 
kapitalizmu - yra itin kontroversiški, tačiau panašių problemų - to, 
kas yra fundamentalu, atskyrimo nuo to, kas strategiška, - mes gali- 
me aptikti kone kiekviename Naujojo kurso liberalinio konsenso kam- 
putyje. Liberalas garbina žodžio laisvę. Tačiau ar laisvas žodis yra 
fundamentali vertybė, ar tik priemonė kokiam kitam tikslui siekti, 
tokiam kaip tiesos atskleidimas (kaip teigė Millis) arba efektyvus de- 
mokratijos funkcionavimas (kaip sugestijavo Michaeljohnas)? Libe- 
ralas nepritaria, kad moralė būtų diegiama per baudžiamąją teisę. Ar 
šitai reiškia, jog liberalizmas nepritaria visuotinio bendruomenės oru- 
mo jausmo ugdymui? O gal liberalizmas yra priešiškas tik baudžiamo- 
sios teisės naudojimui siekiant užtikrinti tą visuotinį bendruomenės 

supratimą? Privalau pasakyti, gal rodydamas perdėtą atsargumą, jog, 
kad ir kaip žiūrėsi, į šiuos klausimus negalima atsakyti be atodairos į 
istoriją ir be išplėtotos socialinės teorijos; tačiau šiam truizmui ne- 
prieštarauja tvirtinimas, jog filosofinė liberalizmo idėjos analizė yra 
esminė paties šio proceso dalis. 

Taigi mano pradinis klausimas - kas yra liberalizmas? - pasirodo 
esąs klausimas, į kurį turi būti atsakyta, bent jau pamėginti, prieš 
imantis istoriškesnių klausimų, keliamų skeptinės tezės. Mat mano 
klausimas yra būtent klausimas, kokie moralės principai yra pagrin- 
diniai konkretiems liberaliems konsensams, tokiems kaip Naujojo 
kurso paketas. 

Mano projektas, be abejo, laikosi tam tikro požiūrio į politinės 
teorijos vaidmenį politikoje. Jis numato, jog liberalizmo esmė - ko- 
kie nors pagrindiniai principai politinės moralės, kuri išliko maž- 
daug tokia pati per tam tikrą laiko tarpą ir kuri tebelieka įtakinga 
politikoje. Jis daro prielaidą, kad konkretūs liberalieji konsensai su- 
siklosto tuomet, kai dėl vienos ar kitos priežasties tie, kuriuos anga- 
žuoja tie pagrindiniai moralės principai, susitaria dėl konkrečios iš- 
vestinių nuostatų schemos kaip tinkamos užbaigti praktinę liberalią- 
ją politinę teoriją, o kiti, dėl savų motyvų, tampa sąjungininkais 
diegiant tą projektą. Tokie konsensai suyra — ir liberalizmas tuomet 
susiskaldo, kai nustatoma, jog šios išvestinės nuostatos yra neefekty- 
vios arba kai ekonominės ar socialinės aplinkybės pasikeičia taip, 
kad jos tampa neefektyvios, arba kai sąjungininkams, reikalingiems 
sukurti paveikią politinę jėgą, tas projektas nėra įdomus. Nenoriu 
pasakyti, jog pagrindinė liberalizmo moralė yra vienintelė galia, vei- 
kianti telkiant liberaliuosius konsensus, ar net kad tai - galingiausias 
veiksnys, o tik kad ji yra pakankamai savarankiška ir įtakinga, kad 
būtų galima laikyti prasminga idėją, bendrą liberalams ir jų kriti- 
kams, - jog liberalizmas egzistuoja, ir suteikti prasmę populiariai 
argumentavimo, kas liberalizmas yra, praktikai. 

Argumentacija iki šios vietos parodė, jog teiginys, kad tam tikra 
nuostata politinėje teorijoje yra pagrindinė, o ne išvestinė, bus sykiu 
ir kontroversiškas, ir sudėtingas. Kaip turėčiau argumentuoti toliau? 

Bet koks patenkinamas liberalizmo moralės pagrindinių principų ap. 
rašymas turi tenkinti štai kokias sąlygas. (1) Jis turi išsakyti nuostą. 
tas, kurias prasminga tarti esant tokias, kurios galėtų būti pagrindį. 
nės politinėms programoms, skirtoms žmonėms mūsų kultūroje. Ma- 
no teiginys nėra tiesiog tas, jog koks nors pagrindinių principų 
kompleksas galėtų paaiškinti liberalius konsensus, jeigu tų principų 
laikytųsi žmonės, bet - kad tam tikras kompleksas išties padeda pa- 
aiškinti liberalius konsensus dėl to, kad žmonės iš tikrųjų laikėsi tų 
principų. (2) Jis turi būti pakankamai susietas su naujausiu aiškiu 
liberaliuoju konsensu - politinėmis nuostatomis, kurias aprašiau pra- 
džioje kaip pripažintus liberaliuosius „idealus“, - kad jį būtų galima 
suprasti kaip pagrindinį visai schemai, kitaip tariant, idant visos ki- 
tos nuostatos toje schemoje galėtų būti suvokiamos kaip išvestinės, 
turint omenyje tą pagrindinę moralę. (3) Jis privalo suformuluoti 
pagrindinius principus pakankamai detaliai, kad liberaliąją politinę 
moralę atskirtų nuo kitų, konkuruojančių politinių moralių. Jeigu, 
pavyzdžiui, aš sakau tik kad liberalizmui yra svarbu tai, jog valdžia 
privalo traktuoti savo piliečius su pagarba, aš neišsakau pagrindinio 
principo pakankamai detaliai, nes, nors liberalai galėtų tvirtinti, jog 
visos jų politinės programos kyla iš šio principo, konservatoriai, mark- 
sistai ir gal net fašistai pateiktų tą patį teiginį gindami savo teorijas. 
(4) Kai šie autentiškumo, išbaigtumo ir savarankiškumo reikalavi- 
mai yra patenkinti, pirmenybė teiktina daugiau apimančiai ir tau- 
pesnei pagrindinių principų formuluotei, tenkinančiai šiuos reikala- 
vimus, o ne mažiau apimančiai ir ne tokiai glaustai, nes pirmoji turės 
didesnę aiškinamąją galią ir teiks geresnį kriterijų patikrinti tezei, 
jog šie pagrindiniai principai egzistuoja iki konkrečių konsensų ir 
juos pergyvena. 

Antroji iš šių keturių sąlygų teikia pradžios tašką. Todėl turiu pa- 
kartoti sąrašą tų nuostatų, kurias aš laikau politinėmis naujausio li- 
beralaus konsenso nuostatomis, ir patogumo dėlei „liberaliais“ lai- 
kysiu tuos, kurie remia tas nuostatas. Ekonominėje politikoje libera- 
lai reikalauja mažinti turto nelygybę pasitelkiant socialinę paramą ir 
kitas perskirstymo formas, finansuojamas progresyvinių mokesčių. 

Jie mano, jog valdžia turėtų kištis į ekonomiką, kad skatintų ekono- 
minį stabilumą, kontroliuotų infliaciją, mažintų nedarbą ir užtikrin- 
rų paslaugas, kurios kitaip nebūtų užtikrintos, tačiau jie pasisako už 
pragmatišką ir selektyvų kišimąsi, o ne radikalią transformaciją iš 
laisvo verslo į tvarką, pagrįstą vien kolektyviniais sprendimais dėl 
investavimo, produkcijos, kainų ir algų. Jie remia rasinę lygybę ir 
teigiamai žiūri į valdžios kišimąsi siekiant ją užtikrinti — per viešosios 
ir privačiosios diskriminacijos varžymą edukacijoje, būsto politikoje 
ir įdarbinant. Tačiau jie nepritaria kitoms kolektyvinės individualaus 
sprendimo reguliacijos formoms: jie nepritaria politinės kalbos turi- 
nio reguliavimui, net kai toks reguliavimas galėtų užtikrinti didesnę 
socialinę tvarką, taip pat nepritaria seksualinės literatūros ir elgesio 
reguliavimui, net kai toks reguliavimas turi svarią mažoritarinę pa- 
ramą. Jie yra įtarūs baudžiamosios teisės atžvilgiu ir trokšta apriboti 
jos normų taikymą elgesiui, kurio moralė yra ginčų objektas, ir re- 
mia tokius procedūrinius suvaržymus ir priemones kaip normos, skel- 
biančios neleistinu tam tikrą prisipažinimą, kas apsunkina baudžia- 
mųjų nuosprendžių priėmimą. 

Aš nenoriu pasakyti, jog tas, kuris laikosi kurios nors iš šių nuosta- 
tų, laikysis ar laikėsi jų visų. Kai kurie žmonės, kurie save vadina 
liberalais, neremia keleto šio paketo elementų; kai kurie iš tų, save 
vadinantys konservatoriais, palaiko daugumą iš jų. Tačiau tai - nuosta- 
tos, kurias naudojame kaip lakmusą, kai klausiame, kiek liberalus ar 
konservatyvus yra asmuo; išties tai nuostatos, kuriomis mes dabar 
remiamės, kai sakome, jog linija tarp liberalų ir konservatorių yra ne 
tokia aiški kaip kadaise. Aš nesvarsčiau tų nuostatų, kurias liberali- 
nio paketo elementams galima priskirti tik kaip galimas ginčyti, kaip 
antai paramos karinei intervencijai į Vietnamą arba dabar vykstan- 
čios kampanijos žmogaus teisėms komunistinėse šalyse paremti, ar- 
ba rūpesčio dėl būtinybės didinti piliečių aktyvumą, arba dėl varto- 
tojų gynimo nuo gamintojų, arba dėl aplinkos. Taip pat neaptarinė- 
jau ginčytino liberalinių doktrinų taikymo apimties išplėtimo, tokio 
kaip mokyklinių autobusų programos atveju bei kvotų vykdant diskri- 
minaciją, palankią mažumoms švietimo srityje ir įdarbinant atveju. 

Aš tarsiu, jog nuostatos, kurios yra ginčytinai liberalios, yra libera- 
laus konsenso ašis. Jeigu mano teiginys, jog tam tikrą lygybės kon- 
cepciją galima parodyti esant pagrindinę toms ašinėms nuostatoms, 
yra teisingas, tai tos koncepcijos pavidalu turėsime priemonę formu- 
luoti ir tikrinti teiginiui, jog tam tikra ginčyti galima nuostata taip 
pat yra „iš tikrųjų“ liberali. 


Ar esama kokios principo gijos, kuri smelktų visas ašines libera- 
liąsias nuostatas ir jas atskirtų nuo atitinkamų konservatyvių nuosta- 
tų? Esama įprastinio atsakymo į šį klausimą, - atsakymo, kuris yra 
klaidingas, tačiau jo klaidingumas pamokomas. Demokratinė politi- 
ka, anot šio atsakymo, pripažįsta keletą nepriklausomų pagrindinių 
politinių idealų, patys svarbiausi iš kurių yra laisvės ir lygybės idea- 
lai. Deja, laisvė ir lygybė dažnai konfliktuoja: kartais vienintelis efek- 
tyvus būdas įtvirtinti lygybę reikalauja kokio nors laisvės ribojimo, o 
kartais laisvės diegimo pasekmės yra žalingos lygybei. Šiais atvejais 
gera valdžia reiškia geriausią kompromisą tarp konkuruojančių idealų, 
tačiau skirtingi politikai ir piliečiai skirtingai sieks kompromiso. Li- 
beralai linkę lygybę vertinti kiek labiau, o laisvę - mažiau nei kon- 
servatoriai, ir mano nusakytoji ašinė liberaliųjų nuostatų grupė yra 
pusiausvyros nustatymo šiuo būdu rezultatas. 

Šis aiškinimas teikia teoriją apie tai, kas yra liberalizmas. Libera- 
lizmas dalijasi tais pačiais pagrindiniais principais su daugeliu kitų 
politinių teorijų, įskaitant konservatizmą, tačiau nuo šių skiriasi tuo, 
jog tam tikriems principams priskiria kitokią lyginamąją svarbą. Tad 
ši teorija palieka erdvės - spektre, kurį ji aprašo, - radikalui, kuriam 
lygybė rūpi dar labiau, o laisvė - dar mažiau negu liberalui ir kuris 
tad stovi dar toliau nuo kraštutinio konservatoriaus. Liberalas tam- 
pa žmogumi, užimančiu vidurio poziciją, o tai paaiškina, kodėl libe- 
ralizmas dabar taip dažnai laikomas neaiškia pozicija, kompromisu 
tarp dviejų tiesesnių pažiūrų, kurio neįmanoma apginti. 

Be jokios abejonės, šį Amerikos politikos aprašymą galima pada- 
ryti subtilesnį. Jis galėtų palikti erdvės kitiems nepriklausomiems 
pagrindiniams idealams, bendriems liberalizmui ir jo oponentams, 

rokiems kaip stabilumas arba saugumas, - tuomet kompromisai, su- 
siję su konkrečiais sprendimais, pasidarytų sudėtingesni. Tačiau jei- 
gu teorijos šerdimi lieka varžybos tarp laisvės ir lygybės kaip pagrin- 
dinių idealų, tai ši teorija nepasiseks. Pirmiausia, ji netenkina sąlygos 
(2) iš mano išdėstyto sąlygų sąvado. Geriausiu atveju ji atrodo tinka- 
ma taikyti tik ribotam skaičiui tų politinių kontroversijų, kurias ji 
mėgina paaiškinti. Ji sukurta ekonominėms kontroversijoms, bet ne- 
tinka arba klaidina cenzūros ir pornografijos atvejais ir, tiesą sakant, 
baudžiamojoje teisėje apskritai. 

Tačiau šiame aiškinime esama daug svarbesnio defekto. Teigia- 
ma, jog laisvė yra pamatuojama, todėl, jeigu du politiniai sprendi- 
mai pažeidžia piliečio laisvę, mes galime prasmingai sakyti, jog vie- 
nas sprendimas iš jo atima daugiau laisvės negu kitas. Ši prielaida yra 
būtina, antraip postulatas, jog laisvė yra tiek liberalių, tiek konserva- 
tyvių politinių struktūrų pagrindinis idealas, negali būti išlaikytas. 
Net užkietėję konservatoriai sutinka, jog jų laisvė važiuoti automo- 
biliu taip, kaip jie nori (pavyzdžiui, važiuoti aukštyn Leksingtono 
aveniu), gali būti pažeista ne dėl kokio nors konkuruojančio politi- 
nio idealo, o tik nedidelės naudos patogumo atžvilgiu labui arba 
eismo tvarkos labui. Tačiau kadangi akivaizdu, jog eismo reglamen- 
tavimas numato kokį nors laisvės nuostolį, negalima sakyti, jog kon- 
servatorius laisvę vertina savaime, jeigu negali įrodyti, jog dėl ko- 
kios nors priežasties mažiau laisvės netenkama reglamentuojant eis- 
mą negu, pavyzdžiui, varžant žodžio laisvę arba reguliuojant laisvę 
prekiauti tokia kaina, kurią kiti yra nusiteikę sumokėti, arba regu- 
liuojant bet kokią kitą laisvę, kurią jis laiko fundamentalia. 

Būtent šito jis negali parodyti, nes mes neturime laisvės sampra- 
tos, kuri darytų laisvę galimą išreikšti skaičiais taip, kaip reikalautų 
toks įrodymas. Jis negali pasakyti, pavyzdžiui, jog greičio taisyklės 
mažiau kertasi su tuo, ką dauguma vyrų ir moterų nori daryti, ne- 
gu kirstųsi įstatymas, draudžiantis jiems viešai teigiamai kalbėti apie 
komunizmą, arba įstatymas, reikalaujantis iš jų nenustatyti kainų 
taip, kaip jiems atrodo geriausia. Daugumai žmonių labiau rūpi 
Važiavimas automobiliu, nei pasisakyti už komunizmą, ir jie neturi 

galimybių nustatyti kainas, net jei jie nori tai padaryti. Aš nenorių 
pasakyti, jog mes negalime suteikti jokios prasmės fundamentalių 
laisvių idėjai, tokių kaip žodžio laisvė. Tačiau mes negalime jų apgin- 
ti parodydami, jog jos apgina daugiau laisvės, laikomos kad ir apy- 
tikriai pamatuojama vertybe, negu apgina teisė važiuoti kaip norį- 
me; fundamentalios laisvės yra svarbios dėl to, kad mes vertiname 
kažką kita — tai, ką jos gina. Tačiau jeigu taip yra, tai skirtumo tarp 
liberalių 1 konservatyvių politinių nuostatų negalime paaiškinti tar- 
dami, jog pastarosios efektyviau nei pirmosios gina laisvės vertybę, 
vertinamą savaime.?? 

Tačiau dabar būtų galima pasakyti, jog antroji laisvės ir lygybės 
sąvokomis grindžiamo aiškinimo pusė gali būti išgelbėta. Net jei mes 
negalime pasakyti, kad konservatoriai vertina laisvę savaime labiau 
negu liberalai, mes vis tiek galime pasakyti, kad lygybę jie vertina 
mažiau ir kad šiuo būdu galima paaiškinti šias skirtingas politines 
pažiūras. Konservatoriai linkę nuvertinti lygybės svarbą, kai ji pasta- 
toma greta kitų tikslų, tokių kaip bendrasis klestėjimas ar netgi sau- 
gumas; tuo tarpu liberalai vertina lygybę daug labiau, o radikalai — 
dar labiau. Ir vėl: akivaizdu, kad šis aiškinimas yra pritaikytas eko- 
nominėms kontroversijoms ir prastai tinka neekonominėms. Tačiau 
ir čia - jo defektai yra bendresnio pobūdžio ir reikšmingesni. Turime 
aiškiau nustatyti prasmę, kuria lygybė galėtų būti pagrindinis idealas 
arba liberalams, arba konservatoriams. Kai tai padarysime, matysi- 
me, jog klaidinama yra sakyti, esą konservatorius lygybę ta prasme 
vertina mažiau negu liberalas. Vietoj to būsime linkę sakyti, jog jis 
turi kitokią koncepciją, aiškinančią, ko reikalauja lygybė. 

Turime padaryti perskyrą tarp dviejų skirtingų principų, kurie 
lygybę laiko politiniu idealu.'*? Pirmasis reikalauja, kad valdžia visus, 
priklausančius jos atsakomybės sričiai, traktuotų kaip lygius, t. y. kaip 
turinčius teisę į jos vienodą rūpestį ir pagarbą. Tai ne tuščias reikala- 
vimas: daugelis mūsų nemanome, kad mes, kaip individai, privalo- 
me traktuoti savo kaimynų vaikus su tokiu pat rūpesčiu kaip savo 
pačių vaikus arba kiekvieną, kurį sutinkame, traktuoti su vienoda 
pagarba. Vis dėlto įtaigu manyti, kad kiekviena valdžia visus savo 

piliečius turėtų traktuoti kaip lygius šiuo būdu. Antrasis principas 
reikalauja, kad valdžia, skirstydama tam tikrą išteklių ar galimybes, 
visus, priklausančius jos atsakomybės sričiai, traktuotų vienodai, ar 
bent jau dėtų pastangas siekdama užtikrinti tokią dalykų padėtį, ku- 
rioje jie visi tuo atžvilgiu būtų lygūs ar labiau lygūs. Visi pripažįsta, 
jog valdžia negali kiekvieno padėtį padaryti lygią visais atžvilgiais, 
tačiau žmonės išties nesutaria dėl to, kokiu mastu valdžia turėtų mė- 
ginti užtikrinti lygybę kokio nors konkretaus ištekliaus atžvilgiu, pa- 
vyzdžiui, piniginio turto atžvilgiu. 

Jeigu žvelgiame tik į ekonomines politines kontroversijas, tuo- 
met tikrai galėtų būti pateisinama sakyti, jog liberalai nori daugiau 
lygybės antrojo principo prasme nei konservatoriai. Tačiau būtų klaida 
daryti išvadą, jog jie kiek nors aukščiau vertina lygybę pirmojo ir 
fundamentalesnio principo prasme. Aš sakau, jog pirmasis principas 
yra fundamentalesnis, nes tariu, jog tiek liberalams, tiek konservato- 
riams pirmasis principas yra pagrindinis, o antrasis - išvestinis. Kar- 
tais traktuoti žmones vienodai yra vienintelis būdas traktuoti juos 
kaip lygius; tačiau kartais - ne. Tarkime, jog yra ribotas kiekis lėšų 
pagalbai dviem vienodai gyventojų turinčioms sritims, nukentėju- 
sioms nuo potvynių; abiejų sričių gyventojų traktavimas kaip lygių 
reikalauja suteikti daugiau pagalbos labiau nuniokotai sričiai, o ne 
padalyti esamas lėšas po lygiai. Konservatorius mano, jog daugeliu 
kitų, ne tokių akivaizdžių atvejų piliečius traktuoti vienodai reiškia 
netraktuoti jų kaip lygių. Jis galėtų, pavyzdžiui, pripažinti, jog pozi- 
tyvi diskriminacija priimant į universitetą įgalins artinti abi rases prie 
lygybės turto atžvilgiu, ir vis tiek tvirtinti, kad tokios programos ne- 
traktuoja juodaodžių ir baltųjų, stojančiųjų į universitetą, kaip lygių. 
Jeigu jis yra utilitaristas, jis pasitelks panašų, nors daug bendresnį 
argumentą prieš bet kokį turto perskirstymą, kuris mažina ekonomi- 
nį našumą. Jis sakys, jog vienintelis būdas traktuoti žmones kaip ly- 
gius yra maksimizuoti visų bendruomenės narių vidutinę gerovę, skai- 
čiuojant naudą ir nuostolius visiems pagal vienodas skales, ir kad lais- 
voji rinka yra vienintelis - ar geriausias — instrumentas tam tikslui 
pasiekti. Šis argumentas (manau) nėra geras, tačiau jeigu jį teikiantis 

konservatorius yra nuoširdus, negalima sakyti, kad jis nuvertino vi- 
sų piliečių traktavimo kaip lygių svarbą. 

Taigi turime atmesti paprastą idėją, kad liberalizmas reiškia ypa- 
tingą svėrimą siekiant nustatyti santykį tarp pagrindinių lygybės ir 
laisvės principų. Tačiau mūsų lygybės idėjos svarstymas siūlo pro- 
duktyvesnę kryptį. Aš darau prielaidą (kaip sakiau), kad modernioje 
politikoje esama plataus sutarimo, jog valdžia visus savo piliečius 
turi traktuoti su vienodu rūpesčiu ir pagarba. Aš neketinu neigti di- 
džiulės išankstinių nuostatų galios, pavyzdžiui, Amerikos politikoje. 
Tačiau nedaug piliečių ir dar mažiau politikų šiandien pritartų poli- 
tiniams įsitikinimams, kurie prieštarauja abstrakčiam vienodo rūpes- 
čio ir pagarbos principui. Tačiau įvairūs žmonės - kaip išaiškino mū- 
sų svarstymas - laikosi labai skirtingų koncepcijų, aiškinančių, ko 
reikalauja tas abstraktus principas konkrečiais atvejais. 


Ką valdžiai reiškia traktuoti savo piliečius kaip lygius? Tai, mano 
galva, tas pats klausimas kaip šis: ką valdžiai reiškia visus savo pilie- 
čius traktuoti kaip laisvus arba kaip nepriklausomus, arba vienodai 
orius. Bet kuriuo atveju tai klausimas, kuris buvo politinės teorijos 
centre vėliausiai nuo Kanto laikų. 

Į jį galima atsakyti dviem iš pamatų skirtingais būdais. Pirmasis 
atsakymas taria, jog valdžia privalo būti neutrali, apsispręsdama dėl 
to, kas vadintina geru gyvenimu. Antrasis taria, jog valdžia tuo klau- 
simu negali būti neutrali, nes savo piliečių ji negali traktuoti kaip 
lygių žmogiškų būtybių, neturėdama teorijos, aiškinančios, kokie žmo- 
nės turėtų būti. Aš turiu paaiškinti šią perskyrą išsamiau. Kiekvienas 
asmuo vadovaujasi daugiau ar mažiau išplėtota koncepcija, aiškinan- 
čia, kas teikia vertę gyvenimui. Tokią koncepciją turi mokslininkas, 
vertinantis kontempliatyvų gyvenimą; tokią koncepciją turi ir televi- 
zorių žiūrintis ir alų geriantis pilietis, mėgstantis sakyti: „Tai yra gy- 
venimas“, nors jis mažiau mąstė šiuo klausimu ir ne toks pajėgus 
nusakyti ar apginti savo koncepciją. 

Anot pirmosios lygybės teorijos, politiniai sprendimai privalo 
būti - kiek tai įmanoma - nepriklausomi nuo jokios pavienės gero 

gyvenimo koncepcijos arba koncepcijos, aiškinančios, kas suteikia 
vertę gyvenimui. Kadangi visuomenės piliečių koncepcijos skiriasi, 
valdžia netraktuoja jų kaip lygių, jeigu teikia pimenybę vienai iš kon- 
cepcijų kitos atžvilgiu dėl to, kad pareigūnai mano, jog viena yra 
vidujai pranašesnė, arba dėl to, jog jos laikosi gausesnė arba galin- 
gesnė grupė. Antroji teorija teigia, priešingai, kad vienodo traktavi- 
mo turinys negali būti nepriklausomas nuo jokios teorijos apie gero- 
vę Žmogui arba gyvenimo gerumą, nes traktuoti asmenį kaip lygų — 
reiškia traktuoti jį taip, kaip norėtų būti traktuojamas geras ar iš 
tiesų išmintingas asmuo. Gera valdžia reiškia gero gyvenimo skatini- 
mą ar bent jau pripažinimą; traktuoti kaip lygų - reiškia kiekvieną 
asmenį traktuoti taip, lyg jis norėtų gyventi gyvenimą, kuris yra iš 
tikrųjų geras, bent jau tiek, kiek tai įmanoma. 

Ši perskyra yra labai paprasta, tačiau sykiu labai svarbi. Dabar 
pagrįsiu, jog liberalizmas savo pagrindine politine morale laiko pir- 
mąją lygybės koncepciją. Šį teiginį pamėginsiu paremti štai kaip. Ki- 
tame šios esė skirsnyje parodysiu, kaip yra įmanoma - ir netgi tikėti- 
na, - jog mąslus asmuo, kuris pripažino pirmąją lygybės koncepciją, 
prieis — turint omenyje pastarųjų keleto dešimtmečių ekonomines ir 
politines aplinkybes Jungtinėse Valstijose - nuostatas, kurias identi- 
fikavau kaip įprastą liberalių nuostatų ašį. Jeigu taip yra, tai ši hipo- 
tezė tenkina antrąją iš mano aprašytųjų sąlygų, taikytinų sėkmingai 
teorijai. Aš vėliau pamėginsiu patenkinti trečiąją sąlygą, parodyda- 
mas, kaip yra įmanoma ir net tikėtina, jog tas, kuris laikėsi tam tik- 
ros antrosios lygybės teorijos versijos, prieis tai, kas paprastai laiko- 
ma amerikiečių konservatyvių nuostatų ašimi. Aš sakau „tam tikros 
versijos“, nes amerikiečių konservatizmas automatiškai nekyla iš li- 
beralios lygybės teorijos atmetimo. Antroji (arba neliberali) lygybės 
teorija tvirtina ne ką kita kaip tai, jog elgesys, privalomas valdžiai 
piliečių atžvilgiu, yra bent iš dalies lemiamas kokios nors gero gyve- 
nimo koncepcijos. Ši tezė yra bendra daugeliui politinių teorijų, įskai- 
tant tokias tolimas viena kitai teorijas kaip, pavyzdžiui, amerikiečių 
konservatizmas ir įvairios socializmo ar marksizmo formos, nors jos 
laikosi skirtingos gero gyvenimo koncepcijos, todėl nevienodos ir jų 

politinės institucijos bei priimami politiniai sprendimai. Šiuo atžyi]. 
giu liberalizmas, akivaizdu, nėra koks nors kompromisas ar nei vel. 
nias, nei gegutė tarp stipresnių pažiūrų, o teorija, stovinti vienoje 
svarbios linijos pusėje, - linijos, kuri atskiria jį nuo visų konkurentų, 
suvokiamų kaip grupė. 

Šioje esė neplėtosiu argumentų, jog mano liberalizmo teorija ten- 
kina pirmąją iš aprašytųjų sąlygų, — kad teorija turi teikti politinę 
moralę, kurios, kaip galima prasmingai manyti, laikosi žmonės mū- 
sų kultūroje, - tačiau, manau, yra akivaizdu, kad mano teorija išties 
tenkina šią sąlygą. Ketvirtoji sąlyga reikalauja, kad teorija būtų tokia 
abstrakti ir bendra, kiek leidžia pirmosios trys sąlygos. Aš abejoju, 
jog mano teorija susilauks kokių nors prieštaravimų šiuo atžvilgiu. 
Dabar liberalą apibrėžiu kaip tą, kuris laikosi pirmosios, arba libera- 
lios, teorijos, aiškinančios, ko reikalauja lygybė. Tarkime, jog libera- 
lo paprašoma įkurti naują valstybę. Jis turi padiktuoti savo konstitu- 
ciją ir pamatines institucijas. Jis turi pasiūlyti bendrą politinio pa- 
skirstymo teoriją, t. y. teoriją, aiškinančią, kaip tai, ką bendruomenė 
turi paskirstyti kaip gėrybes, išteklius ar galimybes, turėtų būti pa- 
skirstyta. Iš pradžių jis prieis ką nors panašaus į štai tokį apytikrės 
lygybės principą: ištekliai ir galimybės turėtų, kiek tai įmanoma, bū- 
ti paskirstyti vienodai, kad apytikriai vienoda dalis to, kas yra, būtų 
skirta patenkinti kiekvieno ambicijoms. Bet koks kitoks bendras pa- 
skirstymo tikslas remsis prielaida, kad kai kurių žmonių likimas tu- 
rėtų susilaukti didesnio rūpesčio nei kitų arba kad kai kurių ambici- 
jos ar talentai yra vertesni ir dėl to turėtų būti remiami dosniau. 

Kas nors galėtų paprieštarauti, jog šis apytikrės lygybės principas 
yra neteisingas, nes ignoruoja tai, kad žmonių polinkiai yra skirting! 
ir kad kai kurių iš jų patenkinimas atsieina brangiau nei kitų, tad, 
pavyzdžiui, žmogui, kuris teikia pirmenybę šampanui, reikės dau- 
giau lėšų, jeigu jis nori nepatirti frustracijos, negu žmogui, kurį ten- 
kina alus. Tačiau liberalas gali atsakyti, jog polinkiai, kuriais žmonės 
skiriasi, šiaip jau nėra tokia nelaimė kaip ligos, o veikiau išsiugdo- 
mi pagal kiekvieno asmens teoriją, koks turėtų būti jo gyvenimas.!"' 
Tad pats efektyviausias neutralumas reikalauja, kad kievienam būtų 


LIBERALIZMAS IR TEISINGUMAS 273 


skiriama vienoda dalis, idant kiekvienas asmuo galėtų pats pasirink- 
(i iš brangiau atsieinančių ir mažiau atsieinančių polinkių, nepuose- 
lėdamas lūkesčio, jog jo bendra dalis padidės, jam pasirinkus bran- 
gesnį gyvenimą, arba jog, kad ir kokį gyvenimą jis pasirinktų, jo pa- 
sirinkimas subsidijuos tuos, kurie pasirinko brangesnį gyvenimą.!92 
Tačiau ko apytikrės paskirstymo lygybės principas reikalauja prak- 
tikoje? Jeigu visi ištekliai būtų paskirstomi tiesiogiai, vyriausybei skirs- 
tant maistą, būstą ir t. t.; jeigu kiekviena galimybė, kurią piliečiai 
turi, būtų suteikta tiesiogiai vyriausybės civilinės ir baudžiamosios 
teisės straipsniais; jeigu kiekvienas pilietis turėtų visiškai vienodus 
gabumus; jeigu kiekvienas pilietis pradėtų savo gyvenimą neturėda- 
mas ko nors daugiau nei bet kuris kitas pilietis pradžioje; ir jeigu 
kiekvienas pilietis turėtų lygiai tokią pačią gero gyvenimo teoriją, 
taigi ir visiškai tokią pačią teikiamų pirmenybių schemą, kaip ir kiek- 
vienas kitas pilietis, įskaitant teikiamas pirmenybes įvairių produk- 
tyvios veiklos formų ir laisvalaikio atžvilgiu, tai apytikrės traktavi- 
mo lygybės principas galėtų būti patenkintas paprasčiausiai po lygiai 
paskirstant viską, kas turi būti paskirstyta, taip pat visuotinai taikant 
civilinius ir baudžiamuosius įstatymus. Vyriausybė kontroliuotų ga- 
mybą, kuri maksimizuotų kiekvienam priimtinų gėrybių rinkinį, įskai- 
tant darbo vietas ir laisvalaikį, lygiai paskirstydama produktą. 
Žinoma, nė viena iš tų vienodumo sąlygų nėra reali. Tačiau mo- 
ralinė skirtingų įvairovės rūšių reikšmė yra labai skirtinga - tai gali- 
ma parodyti štai kokiu pratimu. Tarkime, jog visos panašumo sąly- 
gos, kurias minėjau, išties galioja, išskyrus paskutinę: piliečiai turi 
skirtingas gėrio teorijas, taigi ir skirtingas preferencijas. Todėl jie ne- 
sutaria, kokiam produktui gaminti turėtų būti naudojamos bendruo- 
menės žaliavos, darbas ir santaupos, taip pat nesutaria, kokios veik- 
los turėtų būti draudžiamos ar reguliuojamos tam, kad taptų įmano- 
mos ar lengviau įgyvendinamos kitos. Liberalui, kaip įstatymų leidėjui, 
nepaisant šių nesutarimų, dabar reikia mechanizmų vienodo trakta- 
vimo principui patenkinti. Jis nuspręs, jog nesama geresnių mecha- 
nizmų - bendrų politinių institucijų, - už dvi pagrindines mūsiškės 
politinės ekonomijos institucijas: ekonominės rinkos - sprendimams 

apie tai, kokios gėrybės bus kuriamos ir kaip jos bus skirstomos, įr 
atstovaujamosios demokratijos - kolektyviniams sprendimams apie 
tai, koks elgesys bus draudžiamas ar reguliuojamas tam, kad galėtų 
tapti įmanomas ar patogus kitoks elgesys. Būtų galima tikėtis, jog 
kiekviena iš šių įprastų institucijų užtikrins labiau egalitarinę sandalą 
nei bet koks kitas bendras sistematizavimas. Rinka, jeigu jos funk- 
cionavimą galima padaryti efektyvų, nustatys kiekvieno produkto 
kainą, kuri atspindi sąnaudas žaliavinių išteklių, darbo jėgos ir kapi- 
talo atžvilgiu, kurie būtų galėję būti panaudoti kokiam nors kitam 
dalykui kurti - dalykui, kurio nori kas nors kitas. Kiekvienam, kuris 
vartoja tą produktą, ta kaina lemia, kokia jo sąskaitos dalis turėtų 
būti įtraukta apskaičiuojant egalitarinę socialinių išteklių sandalą. Ji 
teikia matą nustatant, kiek jo sąskaitos dalis, atiduodama už namą, 
turi būti didesnė už dalį, atiduodamą už knygą, ir dalis, atiduodama 
už vieną knygą, didesnė už tą, kuri atiduodama už kitą knygą. Rinka 
taip pat suteiks darbininkui matą, leidžiantį matyti, kiek jo sąskaitai 
turėtų būti palanku tai, jog jis pasirinko produktyvią veiklą vietoj 
laisvalaikio ir vieną veiklą, o ne kitą. Ji mums pasakys, per kainą, 
kurią ji nustato jo darbui, kiek jis turėtų gauti naudos ar kokį nuos- 
tolį patirti dėl savo sprendimo daryti vieną karjerą, o ne kitą. Šie 
matavimai paties piliečio pasirinktą paskirstymą daro kitų, ne tik jo 
paties asmeninių preferencijų funkcija, ir būtent šių asmeninių pre- 
ferencijų suma fiksuoja tikrąją jo pirmenybių, atiduodamų gėrybėms 
ir veikloms, patenkinimo kainą bendruomenei. Egalitarinis paskirs- 
tymas, reikalaujantis, kad vieno asmens preferencijų patenkinimo 
kaina turėtų, kiek tai įmanoma, būti tokia pat kaip ir ir kito prefe- 
rencijų patenkinimo kaina, negali būti įgyvendintas, jeigu neatlieka- 
mi tokie skaičiavimai. 

Mes puikiai žinome praktinius egalitarizmui prieštaraujančius lais- 
vojo verslo padarinius; todėl gali atrodyti paradoksalu, jog liberalas 
kaip įstatymų leidėjas turėtų rinktis rinkos ekonomiką dėl lygybės 
priežasčių, o ne dėl efektyvumo priežasčių. Tačiau, esant ypatingai 
sąlygai, - jog žmonės skiriasi tik preferencijomis, atiduodamomis 
gėrybėms ir veikloms, - rinka yra labiau egalitarinė nei bet kokia 

kira panašaus bendrumo alternatyva. Pati įtikinamiausia alternatyva 
būtų sprendimus dėl produkcijos, investavimo, kainos ir atlyginimo 
leisti daryti išrinktiems pareigūnams socialistinės ekonomikos sąly- 
gomis. Tačiau kokius principus turėtų pasitelkti pareigūnai, daryda- 
mi tuos sprendimus? Liberalas galbūt jiems lieptų imituoti sprendi- 
mus, kuriuos padiktuotų rinka, jeigu ji veiktų efektyviai, esant tei- 
singai konkurencijai ir visiškam informuotumui. Tokia simuliacija 
realiai būtų daug mažiau efektyvi negu tikra rinka. Šiaip ar taip, jei- 
gu liberalas neturėtų pagrindo manyti, jog ji būtų daug efektyvesnė, 
jis turėtų gerą pagrindą ją atmesti. Bet koks minimaliai efektyvus 
hipotetinės rinkos imitavimas reikalautų pažeisti privatumą, kad bū- 
tų galima nustatyti, kokius sprendimus individai padarytų, jeigu bū- 
tų priversti iš tikrųjų susimokėti už savo investicijų, vartojimo ir įdar- 
binimo sprendimus pagal rinkos kainas, ir šis informacijos rinkimas 
būtų daugeliu kitų atžvilgių daug brangesnis nei tikroji rinka. Be to, 
prielaidos, kurias pareigūnai daro apie tai, kaip žmonės elgtųsi hipo- 
tetinėje rinkoje, neišvengiamai atspindi pačių pareigūnų įsitikinimus 
apie tai, kaip Žmonės turėtų elgtis. Todėl liberalas gautų mažai nau- 
dos - ir daug ką prarastų - socialistinėje ekonomikoje, kurioje iš 
pareigūnų būtų reikalaujama imituoti hipotetinę rinką. 

Tačiau bet kurios kitokios instrukcijos būtų tiesioginis nusižengi- 
mas liberaliajai teorijai, aiškinančiai, ko reikalauja lygybė, mat jeigu 
priimamas sprendimas prekes gaminti ir parduoti kaina, mažesne už 
kainą, kurią nustatytų rinka, tai tie, kurie pasirenka tas prekes, gau- 
na, pro tanto, dalį, didesnę už vienodą bendruomenės išteklių dalį — 
ir ją gauna sąskaita tų, kurie atiduotų pirmenybę kokiam nors kitam 
išteklių panaudojimui. Tarkime, jog ribota knygų paklausa, konku- 
ruodama su alternatyvių medienos masės panaudojimo būdų paklau- 
sa, diktuos aukštesnį knygų kainų lygį nei ekonomikos vadovų so- 
Cialistų vertinimas; tie, kurie nori knygų, patiria mažesnes išlaidas, 
negu reikalautų egalitarinis principas. Būtų galima pasakyti, jog so- 
Cialistinėje ekonomikoje knygos paprasčiausiai labiau vertinamos, nes 
jos yra iš principo vertingesnis socialinių išteklių panaudojimas, visiš- 
kai nepriklausomai nuo masinės knygų paklausos. Tačiau liberalioji 

lygybės teorija nenumato tokios apeliacijos į vienos teorijos, aiškį. 
nančios, kas yra gera gyvenime, vidinę vertę galimybės. 

Tuomet visuomenėje, kurioje žmonės skirtųsi tik preferencijomis, 
į rinką būtų žiūrima palankiai dėl jos darinių lygybei. Finansinio tur. 
to nelygybė tebūtų pasekmė to fakto, jog kai kurios preferencijos 
yra brangesnės už kitas, įskaitant laisvalaikio rinkimąsi vietoj pelnin- 
giausios produktyvios veiklos. Tačiau dabar privalome grįžti į realų 
pasaulį. Tikroje visuomenėje, kuriai liberalas turi sukonstruoti polį- 
tines institucijas, egzistuoja įvairiausių kitų skirtumų. Gabumais ne 
visi apdovanoti vienodai, taigi vieno asmens sprendimas dirbti fabri- 
ke, o ne teisės firmoje, arba išvis nedirbti dideliu mastu bus lemia- 
mas jo gebėjimų, o ne darbo preferencijų ar darbo ar laisvalaikio 
pasirinkimo. Gerovės institucijos, leidžiančios žmonėms naudotis tuo, 
ką jie gauna dovanų, reiškia, jog sėkmingųjų vaikai savo gyvenimą 
pradės turėdami daugiau turto negu nesėkmingųjų vaikai. Kai kurie 
žmonės turi ypatingų poreikių dėl to, kad yra neįgalūs; jų neįgalu- 
mas ne tik neleis gauti darbo, susijusio su pačia produktyviausia ir 
pačia pelningiausia veikla, bet ir trukdys taip pat efektyviai pasinau- 
doti to darbo, kurį jie susiranda, užtikrinamomis pajamomis, todėl 
patenkinti lygiai tokioms pačioms ambicijoms jiems reikės daugiau 
nei tiems, kurie nėra neįgalūs. 

Šie nelygumai turės didelių, dažnai katastrofiškų pasekmių pa- 
skirstymui, kurį užtikrina rinkos ekonomika. Tačiau kitaip nei pre- 
ferencijų skirtumų, šių skirtumų, kuriuos lemia šie nelygumai, nega- 
lima apginti remiantis liberaliąja lygybės koncepcija. Liberaliosios 
koncepcijos požiūriu būtų akivaizdžiai nepriimtina, pavyzdžiui, je! 
kas nors turėtų turėti daugiau to, ką bendruomenė kaip visuma tur! 
paskirstyti, dėl to, kad jis ar jo tėvas buvo gabesnis už kitus ar buvo 
lepinamas sėkmės. Todėl liberalus įstatymų leidėjas susiduria su sun- 
kiu uždaviniu. Jo lygybės koncepcija reikalauja ekonominės siste- 
mos, kuri produkuotų tam tikrus nelygumus (atspindinčius tikras 
diferencines gėrybių ir galimybių kainas), bet neprodukuotų kitų ne- 
lygumų (lemiamų pajėgumo, paveldėto turto skirtumų ir t. t.). Rin- 
ka produkuoja tiek reikalaujamus, tiek draudžiamus nelygumus, IF 

nėra jokios alternatyvios sistemos, kuria būtų galima kliautis siekiant, 
kad būtų produkuoti pirmieji nelygumai, bet nebūtų antrųjų. 

Todėl liberalas turėtų jausti pagundą reformuoti rinką pasitelk- 
damas perskirstymo schemą - schemą, kuri jos kainų sistemą palie- 
ka, galima sakyti, nepakeistą, bet griežtai apriboja (bent jau) mate- 
rialinės gerovės nelygumus, draudžiamus pradinio principo. Joks 
sprendimas neatrodys tobulas. Geriausią atsakymą liberalas gali ras- 
ti gerovės teisių schemoje, finansuojamoje per konvencinio tipo per- 
skirstomuosius pajamų ir paveldėjimo mokesčius, perskirstant tik iki 
rolsiškosios ribos, t. y. iki tos ribos, kai grupė, esanti blogiausioje 
padėtyje, tolesnių perskirstymų būtų nuskriausta užuot suteikus jai 
paramą. Tuo atveju jis liks nuosaikus kapitalistas, manantis, jog, ši- 
taip reformuota rinkos ekonomika yra pranašesnė - jo lygybės kon- 
cepcijos požiūriu - už bet kokią realią socialistinę alternatyvą. Arba 
jis gali manyti, jog kapitalistinėje ekonomikoje įmanomas perskirs- 
tymas bus toks neadekvatus arba bus įmanomas tik tokio našumo 
nuostolio kaina, jog geriau būtų imtis radikalesnių priemonių - pa- 
keisti rinkos sprendimus socialistiniais sprendimais, reguliuojančiais 
didelę dalį ekonomikos, o tuomet, kliaujantis politiniu procesu, už- 
tikrinti, kad kainos būtų nustatytos taip, kad bent apytikriai derėtų 
su jo lygybės koncepcija. Tuo atveju jis būtų nuosaikus socialistas, 
pripažįstantis socializmo defektus lygybės atžvilgiu, tačiau laikąs juos 
ne tokiais skausmingais kaip realios alternatyvos. Abiem atvejais miš- 
rią ekonominę sistemą - perskirstomąjį kapitalizmą arba ribojamą 
socializmą - jis renkasi ne tam, kad rastų kompromisą tarp antago- 
nistinių efektyvumo ir lygybės idealų, bet tam, kad pasiektų geriau- 
sią praktinę būtent lygybės reikalavimų realizaciją. 

Tarkime, jog liberalas šiuo būdu patobulina arba iš dalies atsižada 
savo pradinio rinkos ekonomikos pasirinkimo. Dabar jis privalo ap- 
svarstyti antrąją iš dviejų įprastinių institucijų, kurias pirmiausia pasi- 
rinko, būtent atstovaujamąją demokratiją. Demokratija yra patei- 
sinama, nes suteikia galią kiekvieno asmens teisei į pagarbą ir rū- 
pestį jo kaip individo atžvilgiu; tačiau tikrovėje demokratinės 
daugumos sprendimai dažnai gali pažeisti tą teisę, pagal liberalią 

teoriją, aiškinančią, ko ta teisė reikalauja. Tarkime, jog legislatūra, 
išrinkta daugumos, nusprendžia kriminalizuoti kokį nors aktą (kaip 
antai viešą nepopuliarių politinių pažiūrų gynimą arba dalyvavimą 
neįprastose seksualinėse praktikose) - ne todėl, kad toks aktas atimą 
iš kitų galimybes, kurių jie nori, bet dėl to, kad dauguma nepritaria 
toms pažiūroms ar tokiai seksualinei moralei. Kitaip tariant, šis poli- 
tinis sprendimas atspindi ne kokią nors kiekvieno asmeninių prefe- 
rencijų akomodaciją, kad visų galimybės būtų kiek galima priartin- 
tos prie lygybės, o vienos išorinių preferencijų grupės - t. y. žmonių 
preferencijų to, ką kiti turi daryti ar turėti, atžvilgiu - dominavi- 
mą.'93 Šis sprendimas pažeidžia, o ne įgyvendina piliečių teisę būti 
traktuojamiems kaip lygiems. 

Kaip liberalas gali apginti piliečius nuo tokio jų fundamentalios 
teisės pažeidimo? Liberalas nieko nepeštų, paprasčiausiai pamoky- 
damas įstatymų leidėjus, kokiu nors pamokslu apie konstituciją, ne- 
paisyti rinkėjų išorinių preferencijų. Piliečiai, rinkdami savo atsto- 
vus balsuoja už šias preferencijas, ir įstatymų leidėjas, kuris nuspren- 
džia jas ignoruoti, neišsilaikys poste. Bet kuriuo atveju kartais 
neįmanoma atskirti — net introspekcijos būdu - išorinių ir asmeninių 
politinių pažiūrų komponentų: šitaip, pavyzdžiui, yra su bendravi- 
mo preferencijomis, t. y. kai kurių žmonių preferencijomis, atiduo- 
damomis tam tikroms galimybėms, tokioms kaip galimybė lankyti 
viešąsias mokyklas, bet tik su kitais iš tokios pačios „aplinkos“ kilu- 
siais žmonėmis. 

Todėl liberalui reikia tokios pilietinių teisių schemos, kurios efektas 
būtų tas, kad būtų galima apibrėžti politinius sprendimus, kurie pa- 
gal antecedentinę tikimybę atspindėtų griežtas išorines preferenci- 
jas, ir visiškai pašalinti tokių sprendimų galimybę mažoritarinėse po- 
litinėse institucijose. Teisių schema, reikalinga tai padaryti, priklau- 
sys nuo bendrų faktų apie daugumos išankstines neigiamas nuostatas 
ir kitas išorines preferencijas bet kuriuo konkrečiu metu, ir įvairūs 
liberalai nesutars dėl to, ko reikia bet kuriuo konkrečiu metu.!?* Ta- 
čiau teisės, užkoduotos Jungtinių Valstijų Konstitucijos Teisių bilyje, 
kaip jis paprastai interpretuojamas Aukščiausiojo teismo, - yra tokios 

teisės, kurias svarus liberalų skaičius manytų esant visiškai tinkamas 
dabartiniams Jungtinių Valstijų poreikiams patenkinti (nors daugu- 
ma manytų, jog individo apsauga tam tikrose svarbiose srityse, įskai- 
tant sekso leidinius ir praktiką, yra pernelyg silpna). 

Tačiau pagrindinės baudžiamosios teisės dalys kuria ypatingą 
problemą, kurios negali lengvai išspręsti pilietinių teisių schema, — 
teisių, kurios neleidžia legislatūrai daryti tam tikrų sprendimų. Libe- 
ralas žino, jog daugelis iš pačių svarbiausių sprendimų, kurių reika- 
lauja veiksminga baudžiamoji teisė, yra padaryti visai ne įstatymų 
leidėjų, o prokurorų, sprendžiančių, kam taikyti teisinį persekiojimą 
ir už kokį nusikaltimą, ir prisiekusiųjų bei teisėjų, sprendžiančių, ką 
paskelbti kaltu ir kokias bausmes skirti. Jis taip pat žino, jog esama 
didelės tikimybės, kad šie sprendimai bus neleistinai veikiami juos 
priimančiųjų išorinių preferencijų, mat tų, kuriuos jie teisia, pažiū- 
ros ir gyvenimo būdas paprastai labai skiriasi nuo jų pačių pažiūrų ir 
gyvenimo būdo. Liberalas nedisponuoja - jokia strategija nuo tokio 
sprendimo apsisaugoti, kuri prilygtų pilietinių teisių, tiesiog pašali- 
nančių sprendimo galimybę institucijoje, strategijai. Sprendimus tai- 
kyti teisinį persekiojimą, nuteisti ir paskirti bausmę turi priimti koks 
nors asmuo. Tačiau turėdamas procedūrinių teisių sampratą, jis dis- 
ponuoja kitokiu įrankiu, leidžiančiu kitu būdu apsaugoti lygybę. Jis 
reikalaus, kad baudžiamoji procedūra būtų struktūruota taip, kad 
būtų pakankamai apsidrausta nuo sprendimo rizikos tam, kad pro- 
cesas būtų griežtai nepalankus nekalto asmens apkaltinimui. Būtų 
klaida manyti liberalą manant, kad šios procedūrinės teisės padidins 
baudžiamojo proceso adekvatumą, t. y. tikimybę, jog bet kuris konk- 
retus sprendimas dėl kaltės arba nekaltumo bus teisingas. Procedūri- 
nės teisės įsiterpia į procesą, net jei nukenčia adekvatumas, tam, kad 
apytikriu būdu kompensuotų antecedentinę riziką, jog baudžiamasis 
procesas, ypač jeigu jis didžiąja dalimi administruojamas vienos kla- 
sės ir yra nukreiptas prieš kitą klasę, bus iškreiptas išorinių preferen- 
cijų, kurių neįmanoma pašalinti tiesiogiai. Tai tik pats glausčiausias 
eskizas, parodantis, kaip įvairios pamatinės ir procedūrinės pilieti- 
nės teisės kyla iš pradinės liberaliosios lygybės koncepcijos; jis turi 

pasiūlyti, o ne įrodyti detalesnį argumentą, kuris būtų įmanomas 
konkretesnėms teisėms pagrįsti. 

Taigi liberalas, palankus ekonominei rinkai ir politinei demokra- 
tijai dėl išskirtinai egalitarinių priežasčių, konstatuoja, jog šios insti- 
tucijos kurs egalitarizmui prieštaraujančius rezultatus, jeigu jis savo 
schemos nepapildys įvairiomis individualių teisių rūšimis. Šios teisės 
funkcionuos kaip koziriai individų rankose; jos įgalins individus pa- 
sipriešinti tam tikriems sprendimams, nepaisant to, kad šie sprendi- 
mai yra - ar būtų - padaryti normalaus bendrųjų institucijų funkcio- 
navimo sąlygomis, kurios pačios neginčijamos. Aukščiausias šių tei- 
sių pateisinimas yra tas, kad jos yra būtinos apginti vienodam rūpesčiui 
ir pagarbai; tačiau jų nedera suprasti kaip reprezentuojančių lygybę, 
priešpriešinamą kokiam nors kitam tikslui ar principui, aptarnauja- 
mam demokratijos ar ekonominės rinkos. Pavyzdžiui, gerai žinoma 
idėja, jog teises į perskirstymą pateisina lygybės idealas, kuris tam 
tikrais atvejais pranoksta rinkos našumo idealus, neturi vietos libe- 
ralioje teorijoje. Liberalui teises pateisina ne koks nors principas, 
besivaržantis su nepriklausomu politinių ir ekonominių institucijų, 
kurias jos įgalioja, pateisinimu, - jos yra pateisinamos todėl, kad 
būtina ištobulinti vienintelį pateisinimą, kuriuo ir pačios tos institu- 
cijos tegali remtis. Jeigu liberalūs argumentai už tam tikrą teisę yra 
protingi, tai ta teisė yra besąlygiška politinės moralės pataisa, o ne 
būtinas, nors ir apgailestautinas kompromisas, aukojantis kokį nors 
kitą nepriklausomą tikslą, tokį kaip ekonominis našumas. 


Aš sakiau, jog konservatorius laikosi vienos iš kelių galimų alter- 
natyvų liberaliajai lygybės koncepcijai. Visas šias alternatyvas sieja 
nuomonė, jog pagarbus asmens traktavimas reikalauja jį traktuoti 
taip, kaip norėtų būti traktuojamas geras žmogus. Konservatorius 
taria, jog geras Žmogus norėtų būti traktuojamas pagal ypatingos 
visuomenės, kurią vadinsiu dorybių visuomene, principus. Dorybių 
visuomenė pasižymi šiais bendrais bruožais. Jos narius sieja racionali 
dorybės koncepcija, t. y. savybių ir įpročių, kurių žmonės turėtų siekti 
ir kurias turėtų demonstruoti, koncepcija. Jie visi laikosi šios dorybės 


LIBERALIZMAS IR TEISINGUMAS 281 


koncepcijos ne tik privačiai, kaip individai, bet 1r viešumoje: jie ma- 
no, jog jų bendruomenė savo socialinėje ir politinėje veikloje de- 
monstruoja dorybes ir kad jie turi atsakomybę, kaip piliečiai, puose- 
lėti šias dorybes. Šia prasme kitų savo bendruomenės narių gyveni- 
mą jie traktuoja kaip savo pačių gyvenimo dalį. Konservatyviosios 
pažiūros nėra vienintelės, kurios remiasi šiuo dorybių visuomenės 
idealu (juo remiasi ir kai kurios socializmo formos). Tačiau konser- 
vatorius išsiskiria tuo, jog mano, kad jo visuomenė, su savo dabarti- 
nėmis institucijomis, yra dorybių visuomenė dėl tos ypatingos prie- 
žasties, jog jos istorija ir bendra patirtis yra geresni vedliai racionalių 
dorybių srityje nei tie, kuriuos gali suteikti bet kokia neistorinė ir 
todėl abstrakti dorybės dedukcija iš pirmųjų principų. 

Tarkime, jog konservatorius paprašomas suformuluoti konstitu- 
ciją, tinkamą visuomenei, apskritai imant, panašiai į mūsiškę, kurią 
jis mano esant dorybingą. Panašiai kaip liberalas, jis supras didelę 
įprastinių politinės demokratijos ir ekonominės rinkos institucijų nau- 
dą. Tačiau konservatoriui tų institucijų patrauklumas bus visai ki- 
toks. Ekonominė rinka realiame gyvenime dosniau atlygina tiems, 
kurie dėl to, kad pasižymi talento ir stropumo dorybėmis, suteikia 
daugiau to, ko nori kiti dorybių visuomenės nariai; ir tai konserva- 
toriui yra paskirstymo teisingumo paradigma. Politinė demokratija 
per civilinės ir baudžiamosios teisės nuostatas galimybes paskirsto 
taip, kaip jos turi būti paskirstytos dorybių visuomenės piliečių pa- 
geidavimu, ir šis procesas suteiks daugiau erdvės dorai veiklai — ir 
mažiau nedorybėms —- negu bet koks kitas ne toks demokratiškas 
metodas. Be to, demokratija turi ir kitą privalumą, kurio negalėtų 
turėti joks kitas metodas. Ji leidžia bendruomenei naudoti įstatymų 
leidybos procesus įtvirtinti, kaip bendruomenei, savo viešosios do- 
rybės koncpecijai. 

"Taigi įprastinių institucijų patrauklumas konservatoriui yra visai 
kitoks nei liberalui. Kadangi ir konservatorius, ir liberalas įprastines 
institucijas laiko naudingomis, nors ir dėl skirtingų priežasčių, šių 
institucijų, kaip institucijų, egzistavimas nebūtinai bus jų ginčo objek- 
tas. Tačiau jie aštriai nesutars klausimu, kokie koreguojamieji įran- 

kiai — individualių teisių forma - yra būtini išlaikyti teisingumui, ir 
šis nesutarimas nebus dėl laipsnio. Liberalas, kaip sakiau, rinką ma. 
no esant iš principo defektyvią dėl to, kad ji įgalina morališkai ne. 
reikšmingų skirtumų, tokių kaip talento skirtumai, įtaką paskirsty- 
mui, todėl mano, jog tie, kurie turi mažiau talento, - pagal rinkos 
primestus talento kriterijus — turi teisę į kokios nors formos perskirs- 
tymą apeliuojant į teisingumą. Tačiau konservatorius giria būtent tą 
rinkos bruožą, kad ji skatina talentus, vertinamus bendruomenėje, 
nes šie talentai dorybių bendruomenėje yra dorybės. Tad jis nema- 
tys jokio tikro gėrio perskirstymo idėjoje — tik tarnavimą prakti- 
nėms reikmėms. Jis paliks erdvės labdarybės dorybei, nes tai - dory- 
bė, kuri įeina į viešąjį sąvadą; tačiau pirmenybę jis atiduos priva- 
čiai, o ne viešai labdarybei, nes tai - grynesnė tos dorybės išraiška. 
Jis gali pripažinti ir viešąją labdarą, būtent tuo atveju, kai ji atrodo 
būtina išsaugoti politinį lojalumą tų, kurie priešingu atveju patirs 
pernelyg didelę kančią, kad apskritai ištvertų kapitalistinėje visuo- 
menėje. Tačiau viešoji labdarybė, pateisinama dorybės pagrindais 
arba praktinių reikmių tenkinimo pagrindais, konservatoriaus aky- 
se bus kompromisas, žalojantis pirmiausiąjį rinkos pateisinimą, o 
ne - kaip perskirstymą regi liberalas - to pirmiausiojo pateisinimo 
patobulinimas. 

Be to, konservatorius įžvelgs ne tuos pačius atstovaujamosios de- 
mokratijos defektus, kuriuos joje įžvelgia liberalas. Konservatorius 
nekels tikslo iš demokratinio proceso kokia nors pilietinių teisių sche- 
ma pašalinti moralistines ar kitas išorines preferencijas; priešingai — 
jo akimis, tai - demokratijos pasididžiavimas, jog išorinės preferen- 
cijos įstatymų leidybos keliu paverčiamos viešąja morale. Tačiau kon- 
servatorius matys kitokius demokratijos defektus ir įsivaizduos kito- 
kią teisių schemą, skirtą pašalinti jų lemiamam neteisingumui. 

Ekonominė rinka paskirsto atlygį talentams, vertinamiems do- 
rybių visuomenėje, tačiau kadangi šie talentai yra nevienodai pasi- 
skirstę, materialinis turtas bus sutelktas vienoje vietoje, ir turtingieji 
bus priklausomi nuo pavydžios politinės daugumos malonės, daugu- 
mos, trokštančios pasitelkiant teisę pasiimti tai, ko ji negali įgyti 

talentu. Teisingumas reikalauja kokios nors apsaugos sėkmingiesiems. 
Konservatorius norės (istoriškai visada stengėsi) laikytis kokios nors 
linijos prieš balsavimo teisių išplėtimą toms grupėms, kurios, tikėti- 
niausia, bus pavydžios, tačiau esama akivaizdaus konflikto tarp 
abstrakčios lygybės idealo — net konservatyviai suprantamo - ir di- 
delių gyventojų grupių teisių pamynimo. Kad ir kaip ten būtų, jeigu 
konservatizmas nori būti politiškai galingas, jis privalo negrasinti nu- 
šalinti nuo politinės galios tų, iš kurių būtų reikalaujama sutikti — 
formaliai ar nebyliai - su savo pačių išstūmimu. Konservatorius įŽ- 
velgs daugiau patrauklumo kitokioje ir politiškai daug realesnėje idė- 
joje — teisių į nuosavybę idėjoje. 

Šios teisės turi tokią pačią galią kaip liberalo pilietinės teisės, ta- 
čiau, žinoma, radikaliai kitokį turinį. Liberalas savo paties tikslų labui 
pripažins kokią nors teisę į nuosavybę, nes kokį nors suverenumą įvai- 
rių asmeninio turto objektų atžvilgiu laikys esminiu orumui dalyku. 
Tačiau konservatorius sieks apginti visai kitokio pobūdžio nuosavybės 
teises; jis ieškos teisių, saugančių ne kokią nors minimalią valdžią tam 
tikro turto kiekio atžvilgiu, kurį galima nepriklausomai parodyti esant 
pageidautiną, o neribotos valdymo teisės viso to atžvilgiu, kas buvo 
įgyta per instituciją, kuri apibrėžia ir atlygina talentą. 

Konservatorius neseks liberalu ir nesirūpins taip kaip pastarasis 
procedūrinėmis teisėmis baudžiamajame procese. Pamatines - bau- 
džiamosios teisės ir teismo proceso - institucijas jis pripažins kaip 
prideramas; tačiau galimame kalto asmens išteisinime jis matys ne 
šiaip atgrasymo strategijos nesėkmę, o pamatinio principo, jog ne- 
dorybės smerkimas yra dorybės autoriteto sąlyga, pažeidimą. Tad jis 
manys, kad teisingos baudžiamosios procedūros yra tos, kurios didi- 
na antecedentinę tikimybę, jog tam tikri sprendimai dėl kaltės arba 
nekaltumo bus teisingi. Jis rems teises, saugančias, pavyzdžiui, nuo 
kvotimo ar parodymų davimo prieš save, kai tokios teisės atrodo 
būtinos apsisaugoti nuo žalojimo ar kitų priemonių, kuriomis gali 
būti tikimasi išgauti prisipažinimą iš nekalto asmens; tačiau jam ne- 
berūpės tokios teisės kitais atvejais, kai neprievarta gali būti užtik- 
rinta kitais būdais. 

Teisingumui jautriam konservatoriui rūpės rasinė diskriminaci- 
ja, tačiau jo rūpestis skirsis nuo liberalo rūpesčio, ir teisinės taiso- 
mosios priemonės, kurias jis palaikys, taip pat bus kitokios. Perskyrą 
tarp galimybių lygybės ir rezultato lygybės yra lemiamos reikšmės 
konservatoriui: ekonominės rinkos ir atstovaujamosios demokra- 
tijos institucijos negali pasiekti to, ką, kaip jis taria, jos pasiekia, 
jeigu kiekvienas pilietis neturi vienodų galimybių naudotis savo įgim- 
tais talentais ir kitomis vertybėmis konkurencijoje, kurią šios insti- 
tucijos užtikrina. Tačiau kadangi konservatorius žino, jog šios do- 
rybės yra nelygiai pasiskirsčiusios, jis taip pat žino, jog galimybių 
lygybė neišvengiamai bus pažeista, jeigu konkurencijos rezultatas 
yra rezultatų lygybė. 

Todėl sąžiningas konservatorius turi įsiklausyti į kaltinimą, kad 
išankstinė neigiama nuostata neigia skirtingų rasių narių galimybių 
lygybę, ir turi pripažinti teisinių taisomųjų priemonių, sukurtų at- 
kurti tą lygybę tiek, kiek tai gali būti įmanoma, teisingumą. Tačiau 
jis nuolat oponuos visokiai „afirmatyviojo veiksmo“ formai, kuria 
suteikiamos išskirtinės galimybės, kaip antai vietos medicinos mo- 
kykloje ar darbo vietos, nustatant kokius nors kitokius kriterijus, 
išskyrus kokią nors deramą dorybės, vertos atlygio, koncepciją. 

Ginklų kontrolės problema, kurios iki šiol nesu paminėjęs, yra 
puiki konservatoriaus postuluojamos pagrindinės politinės moralės 
galios iliustracija. Jis pasisako už griežtą sekso leidinių publikavimo ir 
seksualinio elgesio kontrolę, tačiau oponuoja panašiai ginklų laikymo 
ar naudojimo kontrolei, nors ginklai yra pavojingesni už seksą. Ant- 
ruosiuose Carterio ir Fordo debatuose prezidentas Fordas labai aiš- 
kiai suformulavo konservatyviąją poziciją dėl ginklų kontrolės. Nuo- 
seklūs konservatoriai neginčija, jog privatus ir nekontroliuojamas 
ginklų laikymas veda prie prievartos, nes paleidžia į apyvartą gink- 
lus, kuriuos blogi žmonės gali panaudoti blogam. Tačiau (sakė prezi- 
dentas Fordas), jeigu mes reaguojame į tą problemą neleisdami turė- 
ti ginklų geriems žmonėms, mes nubaudžiame ne tuos žmones. Ži- 
noma, konservatyviąją poziciją išskiria būtent tai, kad reguliavimą į! 
suvokia kaip pasmerkimą, taigi kaip baudimą. Tačiau šitaip traktuoti 

reguliavimą konservatorius turi dėl to, kad mano, jog dorybių visuo- 
menėje galimybės turi būti paskirstytos taip, kad būtų palaikomi do- 
ri aktai - nedorų aktų sąskaita. 


Vietoj išvados šį tą - nors ir nedaug - pasakysiu apie du iš dauge- 
lio svarbių klausimų, suponuojamų to, ką pasakiau. Pirmasis - klau- 
simas, suformuluotas pirmajame šios esė skirsnyje. Ar mano aprašy- 
toji liberalizmo teorija atsako į skeptinę tezę? Ar ji paaiškina mūsų 
netikrumą dėl to, ko gi liberalizmas šiandien reikalauja ir ar jis yra 
sąžininga ir kritikai atspari politinė teorija? Didelę dalį to netikrumo 
galima kildinti iš dvejonių dėl liberalizmo siejimosi su staiga nema- 
dinga tapusia ekonominio augimo idėja. Anot populiarios nuomo- 
nės, liberalizmui yra svarbi kokia nors utilitarizmo forma, augimą 
visgi laikanti savaimine vertybe, tačiau mano argumentai, jeigu jie 
vykę, rodo, jog ši nuomonė yra klaidinga. Ekonominis augimas, ma- 
tuojamas konvenciniais matais, buvo išvestinis Naujojo kurso libera- 
lizmo elementas. Jis atrodė atliekąs naudingą vaidmenį siekiant su- 
dėtingo egalitarinio išteklių paskirstymo, kurio reikalauja liberaliz- 
mas. Jeigu dabar atrodo, jog ekonominis augimas labiau žaloja 
liberalią lygybės koncepciją nei jai padeda, tai liberalo valia atmesti 
ar apriboti augimą kaip strategiją. Jeigu augimo naudą galima ginčy- 
ti, - o aš manau, kad galima, - tai liberalai atrodys neužtikrinti ir 
dviveidiškai traktuoją šį klausimą. 

Tačiau šis dalykas yra sudėtingesnis, nei jį parodo ši analizė, nes 
ekonominį augimą galima kritikuoti dėl daugelio skirtingų motyvų, 
tarp kurių yra tokių, kurie akivaizdžiai neįmanomi liberalo atveju. 
Esama stipraus sentimento, jog paprastesnis gyvenimas yra geresnis — 
savaime — už vartotojišką gyvenimą, kurį mūsų dienomis pasirinko 
dauguma amerikiečių; paprastesnis gyvenimas reikalauja gyventi san- 
taikoje su gamta, todėl jis sutrikdomas, kai, pavyzdžiui, gražų kalno 
vaizdą sudarko kasykla, kurioje kasama anglis, glūdinti tuose kal- 
nuose. Ar kalno vaizdas turėtų būti išsaugotas, kad būtų apsaugotas 
nuo jo priklausomas gyvenimo būdas, - išsaugotas normomis, 
draudžiančiomis angliakasybą, arba perperkant mokesčių mokėtojų 

pinigais, skirtais nacionaliniam parkui? Ar liberalas gali paremti to- 
kias politines nuostatas, likdamas ištikimas savo pagrindinei politi- 
nei moralei? Jeigu jis mano, jog vyriausybės įsikišimas yra būtinas 
teisingam išteklių paskirstymui pasiekti, remdamasis tuo pagrindu, 
jog rinka neteisingai atspindi preferencijas tų, kurie nori parko, atžvil- 
giu tų, kurie nori to, ką produkuos anglis, tai jis turi standartinį 
egalitarinį motyvą įsikišimui paremti. Tačiau tarkime, jog jis taip ne- 
mano, 0 mano, jog tie, kurie nori parko, turi pranašesnę koncepciją, 
aiškinančią, koks gyvenimas iš tiesų yra vertingas. Neliberalas gali 
paremti gamtosaugą, remdamasis šia teorija; tačiau liberalas negali. 

Tačiau tarkime, jog liberalas laikosi kitokios, sudėtingesnės pa- 
žiūros į natūralių išteklių išsaugojimo svarbą. Jis mano, jog nepalies- 
to gamtos kampelio pajungimas vartotojų ekonomikai yra natūralus 
ir neatšaukiamas dalykas ir kad šis procesas gyvenimo būdą, kuris 
buvo trokštamas ir laikytas tenkinančiu praeityje, padarys nebeįma- 
nomą ateities kartoms ir, tiesą sakant, ateityje neįmanomą ir tiems, 
kurie dabar atrodo nesuvokią jo patrauklumo. Jis bijo, jog šis gyve- 
nimo būdas taps nežinomas, tad šis procesas nėra neutralus visų kon- 
kuruojančių gero gyvenimo idėjų atžvilgiu - iš tikrųjų jis yra destruk- 
tyvus pačios kai kurių iš jų galimybės atžvilgiu. Tokiu atveju liberalas 
už gamtosaugos programą turi motyvų, kurie ne tik dera su jo pagrin- 
dine morale, bet ir yra jos remiami. 

Šias galimas argumentacijos linijas brėžiu ne tam, kad parody- 
čiau liberalui lengvesnį kelią prieiti populiarias politines nuostatas, 
bet tam, kad iliustruočiau naujosios politikos iškeltų klausimų sudė- 
tingumą. Liberalizmas atrodo adekvatus ir stiprus tuomet, kai pa- 
kankamai aišku, kurios praktinės politinės nuostatos yra išvestos iš 
jo pamatinės pagrindinės moralės; tais atvejais politikoje tampa įma- 
noma tai, ką pavadinau liberaliuoju politinių nuostatų konsensu. Ta- 
čiau toks konsensas yra trapus, ir kai jis išyra, liberalai turi persigru- 
puoti, pirmiausia gilindamiesi ir analizuodami, kad paskatintų švie- 
žią ir gilesnį supratimą to, kas yra liberalizmas, o tada formuluodami 
naują ir šiuolaikišką liberalų programą. Analizė ir teorija dar neįs!- 
bėgėjo, o naujos programos horizonte dar nematyti. 

Pagaliau, antrasis klausimas, kurį noriu paminėti, yra klausimas, 
kurio iki šiol iš viso nepaliečiau. Ką galima pasakyti liberalizmo nau- 
dai? Aš nedarau prielaidos, jog liberalizmą padariau patrauklesnį sa- 
kydamas, kad jo pagrindinė moralė yra lygybės teorija, reikalaujanti 
oficialaus neutralumo visų teorijų, aiškinančių, kas yra vertintina gy- 
venime, atžvilgiu. Šis teiginys sukels įvairių prieštaravimų. Gali būti 
sakoma, jog liberalizmas, šitaip suvokiamas, remiasi skepticizmu dėl 
gėrio teorijų arba kad jis pagrįstas menkinančia pažiūra į žmogaus 
prigimtį - pažiūra, tariančia, jog žmonės yra atomai, galintys egzistuo- 
ti ir realizuoti save nepriklausomai nuo politinės bendruomenės, arba 
kad jis pats save paneigia, nes liberalizmas pats turi būti gėrio teorija, 
arba kad jis nepripažįsta politinei visuomenei jos aukščiausios funkci- 
jos ir galutinio pateisinimo, būtent - jog visuomenė privalo padėti 
savo nariams pasiekti tai, kas iš tikrųjų yra gėris. Pirmieji trys iš šių 
prieštaravimų mums neturėtų ilgai rūpėti, nes jie pagrįsti filosofinė- 
mis klaidomis, kurias galiu greitai įvardyti, nepradėdamas kontrargu- 
mentuoti. Liberalizmas negali būti pagrįstas skepticizmu. Jo pagrindi- 
nė moralė numato, jog žmones jų valdžia turi traktuoti kaip lygius ne 
dėl to, kad politinėje moralėje nesama teisingumo ir neteisingumo, 
bet dėl to, kad būtent šitaip traktuoti žmones yra teisinga. Liberaliz- 
mas nėra pagrįstas kokia nors specialia asmenybės teorija, taip pat jis 
neneigia, jog dauguma žmonių manys, kad jiems gėris - tai būti akty- 
viems visuomenėje. Liberalizmas neprieštarauja sau: liberalioji lygy- 
bės koncepcija yra politinės organizacijos principas, kurio reikalauja 
teisingumas, o ne gyvenimo būdas individams, ir liberalams, kaip libe- 
ralams, nerūpi, ar žmonės nusprendžia viešai pasisakyti politiniais klau- 
simais arba gyventi neįprastą gyvenimą, arba pasižymėti dar kokiu 
nors elgesiu, kurio, kaip tariama, neva pageidauja liberalai. 

Tačiau ketvirtojo prieštaravimo negalima taip lengvai atidėti į ša- 
lį. Nesama paprasto būdo parodyti, koks turi būti institucijų, turin- 
čių galios monopolį kitų gyvenimo atžvilgiu, vaidmuo; racionalūs ir 
moralūs žmonės dėl to nesutars. Klausimas iš esmės yra mano iden- 
tifikuotasis: koks yra pagarbos, būtinos orumui ir nepriklausomy- 
bei, turinys? 

Šitai kelia problemų moralės ir proto filosofijoje - problemų, kų. 
rios yra fundamentalios politinei teorijai, nors čia mūsų ir neaptar- 
tų; tačiau ši esė teikia implikacijų vienam klausimui, kurį kartais ma- 
noma esant svarbų. Kartais sakoma, jog liberalizmas yra neabejoti- 
nai neteisus, nes taria, kad žmonių nuomonės dėl to, kokio gyvenimo 
jie nori, yra spontaniškos, nors iš tikrųjų šios nuomonės yra ekono- 
minės sistemos ar kitų visuomenės, kurioje jie gyvena, aspektų pro- 
duktai. Taip prieštarauti liberalizmui būtų galima, jeigu jis būtų pa- 
grįstas kokia nors preferencijų utilitarizmo forma, anot kurio pa- 
skirstymo teisingumo esmė - pasiekti, kad kuo daugiau žmonių turėtų 
tai, ko jie tomis aplinkybėmis nori. Ieškant argumentų prieš prefe- 
rencijų utilitarizmą, pravartu pažymėti, jog kadangi žmonių prefe- 
rencijas formuoja jau egzistuojanti paskirstymo sistema, šios prefe- 
rencijos paprastai yra palankios sistemai, o tai - ir ydingas ratas, ir 
neteisinga. Tačiau liberalizmas, kaip aš jį aprašiau, preferencijų turi- 
nio nedaro paskirstymo teisingumo kriterijumi. Priešingai: jis nori 
apsaugoti individus, kurių poreikiai yra ypatingi arba kurių ambici- 
jos yra neįprastos tos aplinkybės akivaizdoje, jog populiaresnės pre- 
ferencijos yra instituciškai ir socialiai įtvirtintos, nes šitai yra liberalo 
ekonominių ir politinių teisių schemos paskirtis ir pateisinimas. Į 
priekaištą, jog preferencijas lemia paskirstymo sistemos, liberaliz- 
mas pateikia logišką atsakymą: tokiu atveju yra juolab svarbu, kad 
paskirstymas būtų teisingas savaime, o ne tikrinant preferencijomis, 
kurias jis produkuoja. 


o. Kodėl liberalams turėtų rūpėti lygybė“ 


Nors liberalizmas dažnai svarstomas kaip vieninga politinė teorija, iš 
tikrųjų esama dviejų pamatinių liberalizmo formų, ir perskyra tarp 
jų yra didžiai svarbi. Abi pasisako prieš teisinį privačios moralės įgy- 
vendinimą - pavyzdžiui, abi teikia argumentus prieš Moraliosios dau- 
gumos pažiūras į homoseksualumą ir abortą - ir abi pasisako už di- 
desnę seksualinę, politinę ir ekonominę lygybę. Tačiau jos nesutaria, 
kuri iš šių dviejų tradicinių liberalių vertybių yra pagrindinė, o kuri 
išvestinė. Liberalizmas, pagrįstas neutralumu, pagrindine laiko idė- 
ją, kad valdžia privalo nebūti šališka moraliniais klausimais, ir palai- 
ko tik tokias egalitarines priemones, kurios, kaip galima parodyti, 
yra šio principo rezultatas. Liberalizmui, pagrįstam lygybe, funda- 
mentalu yra tai, kad valdžia savo piliečius traktuotų kaip lygius, ir 
moralinio neutralumo jis reikalauja tik tuo laipsniu, kuriuo jo reika- 
lauja lygybė. 

Skirtumas tarp šių dviejų liberalizmo versijų yra lemiamos reikš- 
mės, nes tiek liberalios teorijos turinys, tiek jos patrauklumas priklauso 
nuo to, kuri iš šių dviejų vertybių suprantama kaip jos tikrasis pa- 
grindas. Liberalizmas, pagrįstas neutralumu, savo pačią natūraliau- 
sią ginamąją argumentaciją randa kokioje nors moralinio skepticiz- 
mo formoje, o šitai jį daro neatsparų kaltinimui, jog liberalizmas yra 
negatyvi teorija neįsipareigojusiems žmonėms. Be to, jis nepateikia 
Jokių efektyvių argumentų prieš utilitarinį bei kitus šiuolaikinius eko- 
nominės nelygybės pateisinimus, todėl nesuteikia jokios filosofinės 


* Pastaba. Pirmą kartą publikuota The New York Review of Books, February 3, 
1983. 6 Ronald Dworkin. 

paramos tiems, kurie baisisi Reagano administracijos ekonomine pro- 
grama. Liberalizmas, pagrįstas lygybe, neturi nė vieno iš šių defektų. 
Jis remiasi pozityviu įsipareigojimu egalitarinei moralei ir dėl šios 
savo moralės sudaro ryškų kontrastą privilegijų ekonomikai. 

Šioje esė išdėstysiu tai, ką laikau pagrindiniais liberalizmo, pa- 
grįsto lygybe, principais.!05 Ši liberalizmo forma reikalauja, kad val- 
džia traktuotų žmones kaip lygius štai kokia prasme. Ji privalo ne- 
versti aukotis ir nevaržyti jokių piliečių remdamasi argumentu, ku- 
rio pilietis negalėtų pripažinti, neatsižadėdamas savo lygios vertės 
suvokimo. Šis abstraktus principas verčia liberalus oponuoti Naujo- 
sios dešinės liberalizmui, nes joks save gerbiantis asmuo, kuris ma- 
no, kad tam tikras gyvenimo būdas jam yra pats vertingiausias, nega- 
li sutikti, kad šis gyvenimo būdas yra niekingas arba žeminantis. Joks 
save gerbiantis ateistas negali sutikti, kad bendruomenė, kurioje re- 
ligija yra prievolės dalykas, dėl šios priežasties yra geresnė, ir nė 
vienas, kuris yra homoseksualus, - kad homoseksualumo išgyvendi- 
nimas daro bendruomenę grynesnę. 

Taigi liberalizmas kaip lygybe grindžiama koncepcija pateisina 
tradicinį liberalinį principą, kad valdžia neturėtų teikti galios priva- 
čiai šios rūšies moralei. Tačiau jis turi ir ekonominę, ne tik socialinę 
dimensiją. Jis reikalauja ekonominės sistemos, kurioje jokiam pilie- 
čiui netenka mažesnė nei lygi dalis bendruomenės išteklių tiesiog dėl 
to, kad kiti galėtų turėti daugiau to, ko jis neturi. Nenoriu pasakyti, 
jog liberalizmas reikalauja to, kas dažnai vadinama „rezultatų lygy- 
be“, t. y. kad kiekvienas iš piliečių kiekvienu savo gyvenimo momen- 
tu turėtų tiek pat turto kiek kitas. Valdžia, prisiekusi šiam idealui, 
turi nuolat perskirstyti turtą, pašalindama visus turto nelygumus, 
kuriuos produkuoja rinkos transakcijos. Tačiau šitai reikštų nelygios 
išteklių dalies skyrimą skirtingai gyvenantiems žmonėms. Tarkime, 
kad dviejų žmonių, įpusėjusių savo karjeras, bankų sąskaitos laba! 
skiriasi, nes vienas nusprendė nedirbti arba nedirbti pačiame pelnin- 
giausiame darbe, kokį jis būtų galėjęs rasti, tuo tarpu kitas atsidėjęs 
dirbo, siekdamas pelno. Arba, pavyzdžiui, dėl to, kad vienas iš JU 
turėjo ryžto imtis itin daug reikalaujančio ar atsakingo darbo, kurio 

atsisakė kitas. Arba dėl to, kad vienas pasmerkė save didesnei rizikai, 
kuri galėjo baigtis katastrofa, tačiau iš tikrųjų atnešė sėkmę, tuo tar- 
pu kitas investavo santūriai. Principas, kad žmonės turėtų būti trak- 
tuojami kaip lygūs, neteikia gero pagrindo perskirstymui šiomis ap- 
linkybėmis; priešingai - jis teikia gerą motyvą prieš jį. 

Mat žmonių kaip lygių traktavimas reikalauja, kad kiekvienam 
būtų suteikta laisvė projektams, kuriems jis skiria savo gyvenimą, 
naudoti ne daugiau kaip vienodą dalį išteklių, prieinamų visiems, o 
apskaičiuoti, kiek kiekvienas asmuo suvartojo, turint omenyje visus 
aspektus, negalime neatsižvelgdami į išteklius, kuriuos jis investavo, 
o ne tik į tuos, kuriuos jis gavo iš ekonomikos. Žmonių daromi spren- 
dimai dėl darbo, laisvalaikio ir investavimo turi įtakos bendruome- 
nės kaip visumos ištekliams, ir šis poveikis privalo atsispindėti skai- 
čiavimuose, kurių reikalauja lygybė. Jeigu vienas asmuo pasirenka 
darbą, kuris mažiau prisideda prie kitų žmonių gyvenimo kokybės 
nei kitas darbas, kurį jis būtų galėjęs pasirinkti, tai, nors šitai tikrai 
galėjo būti deramas pasirinkimas jo atveju, turint omenyje jo asme- 
ninius tikslus, jis vis dėlto menkiau papildė išteklius, prieinamus ki- 
tiems, ir šito turi būti paisoma egalitarinėje kalkuliacijoje. Jeigu vie- 
nas asmuo nusprendžia investuoti į produktyvią veiklą, užuot iš kar- 
to išleidęs savo lėšas, ir jeigu jo investicija yra sėkminga, nes pagausina 
gėrybių asortimentą ar paslaugas, kurių iš tikrųjų nori kiti žmonės, 
nieko neprievartaudama, jo pasirinkimas bus gausiau papildęs socia- 
linius išteklius nei sprendimas to, kuris neinvestuoja, ir šitai taip pat 
turi atsispindėti bet kokiuose skaičiavimuose, kurie turi nustatyti, ar 
jis, viską turint omenyje, pasiėmė daugiau nei savo dalį. 

Šitai, manau, paaiškina, kodėl liberalai praeityje jautė potraukį 
rinkos kaip išteklių skirstymo metodo idėjai. Naši rinka, palanki in- 
vestavimui, darbo jėgai ir gėrybėms, veikia tarsi aukcionas, kuriame 
asmeniui kainą to, ką jis vartoja kaip gėrybes, taip pat laisvalaikiu, ir 
vertę to, kuo jis prisideda, produktyviu darbu ir sprendimais, fik- 
suoja suma, kurią jo naudojimasis kokiu nors išteklių kainuoja ki- 
tiems, arba mastas, kuriuo jo įnašas duoda jiems naudos, kiekvienu 
atveju matuojant jų nusiteikimu mokėti už tai. Išties, jeigu pasaulis 


292 PRINCIPO REIKALAS 


būtų visai kitoks nei yra, liberalas galėtų pripažinti našios rinkos 
rezultatus kaip apibrėžiančius lygias bendruomenės išteklių dalis. 
Jeigu žmonės pradžioje turi vienodą turto kiekį ir apytikriai vieno- 
do lygio įgimtą pajėgumą, tai rinkos reguliuojamas paskirstymas 
užtikrintų, jog niekas negalėtų pagrįstai skųstis, kad jis per visą 
savo gyvenimą turėjo mažiau negu kiti. Jis būtų galėjęs turėti tiek 
pat kaip jie, jeigu būtų priėmęs sprendimus vartoti, taupyti ar dirb- 
ti, kuriuos priėmė jie. 

Tačiau realiame pasaulyje žmonės nepradeda savo gyvenimo vie- 
nodomis sąlygomis; kai kurie pradeda, turėdami ryškių pranašumų 
šeimos turto arba formalaus ar neformalaus išsilavinimo dėka. Kiti 
kenčia dėl to, kad jų rasė yra niekinama. Be to, procesuose, le- 
miančiuose, kam tenka darbo vietos, kurių nori kiekvienas, arba kas 
jas išlaiko, svarbų, kartais visa lemiantį vaidmenį vaidina sėkmė. Vi- 
siškai nepriklausomai nuo šių akivaizdžių nelygumų, žmonės nėra 
lygūs savo įgimtais gebėjimais ar protiniu pajėgumu, ar kitomis pri- 
gimtinėmis galiomis; priešingai, jie labai skiriasi - ne savo valia - tais 
įvairiais pajėgumais, kuriuos rinka linkusi atlyginti. Tad kai kurie 
žmonės, kurie visiškai tvirtai nusiteikę, netgi veržiasi daryti būtent 
tokius sprendimus dėl darbo, vartojimo ir taupymo, kokius daro kiti 
žmonės, galiausiai vis tiek įgyja mažiau išteklių, ir jokia įtikinama 
lygybės teorija negali šito pripažinti kaip teisingo dalyko. Tai idealo, 
apgaulingai vadinamo „galimybių lygybe“, defektas: apgaulingai, nes 
rinkos ekonomikoje lygių galimybių neturi tie žmonės, kurie ne to- 
kie pajėgūs sukurti tai, ko nori kiti. 

Taigi, turint visa tai omenyje, liberalas negali pripažinti rinkos 
rezultatų kaip apibrėžiančių vienodą dalį. Jo ekonominio teisingu- 
mo teorija turi būti sudėtinga, nes jis pripažįsta du principus, kurių 
sunku laikytis administruojant dinamišką ekonomiką. Pirmasis rel- 
kalauja, kad žmonės bet kuriuo savo gyvenimo momentu kiekvienas 
turėtų skirtingą turto kiekį, nes sąžiningi sprendimai, kuriuos jie p2- 
darė, daugiau ar mažiau brangiai atsiėjo ar atnešė naudos bendruo- 
menei, matuojant tuo, ko kiti žmonės nori savo gyvenimui pagerin- 
ti. Rinka šiam principui atrodo neišvengiama. Antrasis reikalauja 

kad žmonės neturėtų skirtingo turto kiekio tiesiog dėl skirtingų įgimtų 
gebėjimų sukurti tai, ko nori kiti, arba dėl to, kad yra nevienodai 
lepinami atsitiktinės sėkmės. Šitai reiškia, jog rinkos reguliuojamas 
gėrybių pasiskirstymas turėtų būti koreguojamos tam, kad kai ku- 
riems žmonėms tenkanti išteklių dalis būtų priartinta prie tos, kurią 
jie būtų turėję, jei ne tie įvairūs pradinių pranašumų, sėkmės ir įgim- 
tų gebėjimų skirtumai. 

Akivaizdu, jog bet kokia praktinė programa, pretenduojanti gerbti 
abu šiuos principus, veiks netobulai ir nebus išvengta spekuliacijos, 
kompromiso ir arbitralių sprendimų nežinios akivaizdoje. Mat ne- 
įmanoma nustatyti, net iš principo, kurie būtent kiekvieno asmens 
ekonominės padėties aspektai kyla iš jo sprendimų, o kurie - iš pra- 
našumų ar prastos padėties, kurie nebuvo pasirinkimo dalykas; ir 
net jeigu mes galime tai nustatyti konkrečių žmonių atveju, kiekvie- 
nam individualiai, būtų neįmanoma sukurti mokesčių sistemą naci- 
jai kaip visumai — sistemą, kuri neliestų pirmo principo, o pataisytų 
tik antrąjį. Todėl nesama tokio dalyko kaip tobulai teisinga perskirs- 
tymo programa. Mes turime tenkintis pasirinkdami tas programas, 
kurios, mūsų įsitikinimu, mus labiau priartina prie sudėtingo ir ne- 
pasiekiamo lygybės idealo, į viską atsižvelgiant, — labiau negu įma- 
nomos alternatyvos, ir būti pasirengę nuolat persvarstyti tą išvadą, 
kai yra pateikiami nauji įrodymai ar naujos programos.!9* 

Vis dėlto, nepaisant to idealo sudėtingumo, kartais gali būti aki- 
vaizdu, kad visuomenė toli gražu neatitinka jokios įtikinamos jo rei- 
kalavimų interpretacijos. Manau, akivaizdu, jog Jungtinės Valstijos 
dabar labai tolimos nuo to idealo. Svari amerikiečių mažuma yra 
nuolatiniai bedarbiai arba gauna atlyginimus, peržengiančius bet ko- 
kią realistinę „skurdo ribą“, arba turi įvairių negalių, arba yra ka- 
muojami specialių poreikių; ir dauguma iš šių žmonių dirbtų darbą, 
reikalingą užsidirbti prideramas gyvenimo sąlygas, jeigu turėtų gali- 
mybę ir būtų pajėgūs. Išteklių lygybė reikalautų perskirstyti daugiau, 
nei mes dabar siūlome, o ne mažiau. 

Tai, žinoma, nereiškia, jog turėtume tęsti praeities liberalias pro- 
gramas, kad ir kokios neveiksmingos šios pasirodytų esančios, ar 

netgi jog turėtume reikalauti toliau vykdyti „į specialius poreikius 
orientuotas“ programas, tokias, kurioms buvo palankūs kai kurie 
liberalai, - t. y. programas, kurios siekia suteikti tam tikrą galimybę 
ar išteklių, kaip antai edukaciją ar mediciną, tiems, kuriems jų rei- 
kia. Gal bendresnė išteklių skyrimo forma, kaip antai negatyvus pa- 
jamų mokestis, pasirodys esanti, turint omenyje visus aspektus, efek- 
tyvesnė ir teisingesnė, nepaisant tokioms schemoms kylančių sunku- 
mų. Ir kad ir kokie instrumentai pasirenkami priartinti paskirstymą 
prie išteklių lygybės, kokia nors parama neabejotinai tenka ir tiems, 
kurie vengė darbo, užuot jo ieškoję. Dėl to tenka apgailestauti, nes 
tai pažeidžia vieną iš dviejų principų, kurie kartu kuria išteklių lygy- 
bę. Tačiau mes labiau priartėjame prie to idealo, toleruodami šį ne- 
teisingumą nei neduodami paramos daug didesniam skaičiui žmo- 
nių, kurie dirbtų, jei galėtų. Tad jeigu išteklių lygybė butų mūsų vie- 
nintelis tikslas, mes vargiai galėtume pateisinti dabartinį, tolimą nuo 
perskirstomųjų gerovės programų. 


Todėl turime apsvarstyti kitą - sunkesnį - klausimą. Ar liberalai 
turi reikalauti išteklių lygybės, kad ir kokia būtų jos kaina nacionali- 
nei ekonomikai kaip visumai? Toli gražu nėra akivaizdu, jog žmonių 
kaip lygių traktavimas neleidžia nė kiek nukrypti nuo išteklių lygy- 
bės, kad ir kokia dingstimi. Priešingai, žmonės, turintys gyvą savo 
vienodos vertės jausmą ir su pasididžiavimu besilaikantys savo įsiti- 
kinimų, vis dėlto gali pripažinti tam tikrus motyvus prisiimti specia- 
lius įsipareigojimus visos bendruomenės labui. Pavyzdžiui, gynybi- 
niame kare iš tų, kurie pajėgūs tarnauti kariuomenėje, tikimės, kad 
jie prisiims nepalyginti didesnę pavojaus dalį nei kiti. Taip pat nely- 
gybė nėra leistina tik nepaprastosios padėties atvejais, kai ant kortos 
stovi bendruomenės išlikimas. Galėtume manyti, pavyzdžiui, jog val- 
džiai dera skirti ypatingus išteklius išskirtinai talentingų menininkų 
ir muzikų rengimui, viršijant tą kainą, kurią rinka mokėtų už paslau- 
gas, kurias tie menininkai produkuoja, - nors šitai ir sumažina ki- 
tiems tenkančią dalį. Šitai pripažįstame ne dėl to, kad manome, jog 
menininko gyvenimas yra vidujai vertingesnis nei kitų gyvenimas, O 

dėl to, kad bendruomenė su gyvybinga kultūrine tradicija yra aplin- 
ka, kurioje piliečiai gali gyventi kūrybingiau ir kuria jie gali didžiuo- 
tis. Liberalizmas neprivalo būti nejautrus šioms ir panašioms bend- 
ruomenės dorybėms. Klausimas tuomet yra jau nebe tas, ar koks 
nors nuokrypis nuo principo yra leistinas, bet - kokie motyvai, pa- 
grindžiantys nuokrypį, dera su vienodu rūpesčiu ir pagarba. 

Šis klausimas dabar yra itin aktualus štai dėl kokios priežasties. 
Daugelis ekonomistų mano, kad ekonominės nelygybės mažinimas 
perskirstant yra žalingas bendrai ekonomikai, o ilgalaikėje perspek- 
tyvoje - save žlugdantis. Sakoma, kad gerovės programos yra inflia- 
cinės, o mokesčių sistema, reikalinga joms išlaikyti, slopina paska- 
tas, taigi ir produkciją. Teigiama, jog ekonomikai galima sugrąžinti 
stimulą tik mažinant mokesčius bei diegiant kitas programas, kurios 
trumpalaikėje perspektyvoje produkuos aukštą nedarbo lygį ir pa- 
darys kitokios ypatingos žalos tiems, kurie jau ir šiaip yra ekonomi- 
kos dugne. Tačiau ši žala bus tik laikina. Mat dinamiškesnė ekono- 
mika sukurs klestėjimą, o šitai galiausiai užtikrins daugiau darbo vie- 
tų ir daugiau pinigų neįgaliesiems ir kitiems, kuriems tikrai reikia 
pagalbos. 

Kiekvienas iš šių teiginių yra abejotinas, ir visai galimas dalykas, 
jog visi jie yra klaidingi. Tačiau įsivaizduokime, jog juos pripažįsta- 
me. Ar jie teikia argumentų ignoruoti tuos, kurie dabar yra ekono- 
minėje duobėje? Žinoma, argumentas būtų neatremiamas, jeigu kiek- 
vieno, kuris pralaimėjo dėl negailestingo politinio kurso, padėtis da- 
bar iš tikrųjų būtų geresnė ilgalaikės perspektyvos požiūriu. Tačiau 
nors tai yra dažnai sakoma lengvabūdiškoje mokesčių mažinimo re- 
torikoje, tai - absurdiška. Labai neįtikėtina, kad žmonės, nušalinti 
nuo darbo ne vieneriems metams, be jokios efektyvaus persikvalifi- 
kavimo galimybės, kompensuos savo nuostolius vėliau, ypač jeigu 
turime omenyje jų psichologinius nuostolius. Vaikai, neturintys gali- 
mybės prideramai maitintis ar jokio realaus šanso įgyti aukštąjį išsi- 
lavinimą, kęs nuolatinį nuostolį, net jeigu ekonomika pačiu optimis- 
tiškiausiu kursu plėtojasi atsigavimo link. Kai kurie iš tų žmonių, 
kurie netenka darbo ir socialinės paramos, ypač vyresnio amžiaus, 

kiekvienu atveju negyvens tiek ilgai, kad pasinaudotų tuo atsigavi- 
mu, nors jis ir pasirodys visa apimantis. 

Taigi šiuo metu populiarus argumentas, jog dabar mes turime su- 
mažinti socialinę paramą, kad vėliau sulauktume visuotinio klestėji- 
mo, yra paprasčiausiai utilitaristinis argumentas, mėginantis patei- 
sinti nepataisomus praradimus, patiriamus mažumos, kad būtų pa- 
siekta naudos didelei daugumui. (Viena Reagano Ekonominių 
patarėjų tarybos ataskaita pakankamai atvirai rėmėsi šia utilitarine 
nuostata: joje aiškinta, jog Reagano ekonominė politika buvo reika- 
linga tam, kad itin skurdžiai gyvenantys žmonės, kurių nuostolis bus 
nuolatinis, nebūtų traktuojami kaip specialus interesas!) Tačiau šitai 
pamina fundamentalų liberalizmo, pagrįsto lygybe, principą, - prin- 
cipą, jog žmonės privalo būti traktuojami su vienodu rūpesčiu. Iš kai 
kurių žmonių reikalaujama pripažinti gyvenimą didelio skurdo sąly- 
gomis ir be jokios vilties, be jokios geresnės ateities perspektyvos, 
tiesiog tam, kad didžioji bendruomenės dauguma galėtų turėti dar 
daugiau to, ko tie žmonės niekada neturės. Gal žmones ir galima 
jėga įstumti į tokią padėtį. Tačiau jie negali jos pripažinti, visiškai ar 
iš dalies neišsižadėdami savo nepriklausomybės ir savo teisės į vie- 
nodą rūpestį iš valdžios pusės. 

Tačiau tarkime, jog administracijos politinių nuostatų pagrindi- 
mas formuluojamas kitaip - atkreipiant dėmesį į ypatingus sociali- 
nius pavojus, kuriuos kelia praeities perskirstymo programų tąsa ar 
taikymo išplėtimas. Galėtume įsivaizduoti du šios rūšies argumen- 
tus. Pirmasis kreipia dėmesį į infliacijos žalą ne tik perkamajai galiai, 
santaupoms bei daugumos, kaip individų, ateities perspektyvai, bet ir 
viešajam klimatui, kurio sąlygomis visi piliečiai turi gyventi ir kuriuo 
visi galėtų didžiuotis arba dėl kurio galėtų jausti gėdą. Kai visuome- 
nė tampa skurdesnė dėl to, kad nusmunka gamyba, o gerovės užtikri- 
nimo mechanizmai suyra, ji praranda tas įvairias savybes, kurias mes 
giriame. Jos kultūra tampa nebegyvybinga, jos tvarka smunka, jos 
baudžiamosios ir civilinės teisės sistema tampa ne tokia preciziška Ir 
ne tokia teisinga; šiais ir kitais atžvilgiais ji laipsniškai tolsta nuo 
mūsų geros visuomenės koncepcijos idealų. Šio nuopuolio neįmanoma 

sustabdyti gausinant mokesčius, kad būtų galima remti šias viešąsias 
gėrybes, nes tai tik toliau slopins produkciją ir spartins smukimą. 
Anot šio argumento, tie, kurie patiria žalą dėl programų, sukurtų 
sustabdyti infliaciją ir atgaivinti ekonomiką, yra raginami aukotis — 
ne tik tam, kad praturtintų kitus privačiai, bet ir jaučiant lojalumą 
viešoms savo pačių visuomenės institucijoms. 

Antrasis argumentas yra kitoks, nes kreipia dėmesį į ateities kar- 
tų interesus. Jis tikina mus tarti, jog jeigu mes dabar būsime pernelyg 
jautrūs lygybei, taip nususinsime bendruomenės gerovę, jog ateities 
amerikiečiai kęs dar blogesnę padėtį, nei patys skurdžiausi - dabar. 
Greičiausiai ateities amerikiečiai turės ne daugiau nei ekonomiškai 
išsekinti trečiojo pasaulio šalių piliečiai dabarties pasaulyje. Antrasis 
argumentas iš esmės sako štai ką: iš dabar skurdžiai gyvenančiųjų 
prašoma aukotis jų bendrapiliečių naudai dabar, kad būtų išvengta 
daug didesnio neteisingumo, kurį patirtų daug didesnis skaičius pi- 
liečių vėliau. 

Nė vienas iš šių dviejų argumentų aiškiai nenusižengia liberalo 
aksiominiam principui - vienodo rūpesčio ir pagarbos principui. Kiek- 
vieną iš jų galima pasiūlyti žmonėms, kurie didžiuojasi savo lygia 
verte ir savo įsitikinimu ta verte. Tačiau tik tam tikromis aplinkybė- 
mis. Abu argumentai, nors ir skirtingais būdais, apeliuoja į idėją, kad 
kiekvienas pilietis yra bendruomenės narys ir kad tos bendruomenės 
lemtyje jis gali rasti motyvą tiems ypatingiems įsipareigojimams pa- 
grįsti, kuriuos jis gali pripažinti su pasididžiavimu, o ne kaip pažemi- 
nimą. Šitai priimtina, tik kai ta bendruomenė siūlo jam mažų ma- 
Žiausiai galimybę plėtoti ir gyventi tokį gyvenimą, kurį jis gali laikyti 
vertingu tiek sau, tiek jai. 

Kitaip tariant, turime skirti pasyvią ir aktyvią narystę bendruome- 
nėje. Totalitariniai režimai taria, kad kiekvienas, kuris gyvena jų bend- 
ruomenėje, taigi yra pavaldus jos politinei galiai, yra bendruomenės 
narys, iš kurio galima teisingai reikalauti aukotis dėl tos bendruome- 
nės didybės ir ateities. Žmonių kaip lygių traktavimas reikalauja akty- 
vesnės narystės koncepcijos. Jeigu iš žmonių reikalaujama aukotis sa- 
vo bendruomenei, jiems turi būti pateikta kokia nors priežastis, dėl 

kurios bendruomenė, kuri turi naudos iš tos aukos, yra jų bendruome- 
nė; turi būti kokia nors priežastis, kodėl, pavyzdžiui, Detroito bedar- 
biams juodaodžiams turėtų labiau rūpėti Mičigano viešoji dorybė ar- 
ba ateities kartos nei Malio viešoji dorybė arba ateities kartos. 

Turime paklausti, kokiomis aplinkybėmis tas, kuris turi tikrą sa- 
vo paties nepriklausomybės ir lygios vertės supratimą, gali didžiuo- 
tis bendruomene kaip savo bendruomene, o tam atrodo būtinos ma- 
žiausiai dvi sąlygos. Jis gali didžiuotis jos dabartiniu patrauklumu — 
kultūros turtingumu, institucijų teisingumu, edukacijos kūrybingu- 
mu - tik jeigu jo paties gyvenimas yra toks, kuris kokia nors prasme 
yra paremtas tomis viešosiomis dorybėmis ir prisideda prie jų klestė- 
jimo. Jis gali tapatintis su bendruomenės ateitimi ir pripažinti dabar- 
tinį skurdą kaip auką, o ne kaip tironiją, tik jeigu jis turi kokią nors 
galią padėti spręsti dėl tos ateities pobūdžio ir tik jeigu pažadėtasis 
klestėjimas užtikrins bent jau vienodą naudą mažesnėms, netarpiš- 
kesnėms bendruomenėms, kurioms jis jaučia ypatingą atsakomybę, 
pavyzdžiui, jo šeimai, jo palikuonims ir - jeigu visuomenė yra tokia, 
kuri šitai padarė jam svarbiu dalyku, - jo rasei. 

Atrodo, kad tai yra minimalios sąlygos, tačiau jos vis dėlto yra 
neapeinamos. Drauge jos nustato esminius suvaržymus bet kokiai 
politinei nuostatai, kuri nepripažįsta kokiai nors piliečių grupei, kad 
ir kokiai mažai ir politiškai neprižiūrimai, vienodų išteklių, kuriuos 
šiaip jiems teiktų vienodas rūpestis. Žinoma, jokia įsivaizduoti įma- 
noma programa negali kiekvienam piliečiui užtikrinti gyvenimo, ver- 
tingo jo paties akyse. Tačiau tie suvaržymai nustato ribą tam, ką val- 
džia, gerbianti lygybę, gali sąmoningai nuspręsti, kai yra įmanomi ir 
kitokie sprendimai. Žmonės neturi būti pasmerkiami - jeigu tai nėra 
neišvengiama - gyvenimui, kuriame jie praktiškai negali atlikti jokio 
aktyvaus vaidmens politiniame, ekonominiame ir kultūriniame bend- 
ruomenės gyvenime. Taigi jeigu ekonominė politinė strategija nu- 
mato nedarbo augimą, ji privalo numatyti ir dosnų valstybės aprūpi- 
nimą, užtikrinantį perkvalifikavimą ar viešuosius darbus. Skurdžiai 
gyvenančių žmonių vaikų išsilavinimo galimybės neturi būti ribotes- 
nės, taip pat kitais atžvilgiais jie neturėtų būti užsklęsti visuomenės 

dugno padėtyje. Antraip jų tėvų lojalumas jiems veikia ne kaip tiltas, 
o kaip kliūtis bet kokiam tapatinimuisi su ateitimi, kurios šie tėvai 
esą turėtų trokšti. 

Jeigu tai tiesa, tai šitai skatina prioritetų hierarchiją, kurios turė- 
tų paisyti bet koks socialinės paramos programų karpymas. Tokios 
programos kaip maisto talonai, parama šeimoms, turinčioms nuola- 
tinės globos reikalaujančių vaikų, ir tos, kurios naudoja federalines 
lėšas, kad aukštąjį mokslą padarytų prieinamą skurdžiai gyvenan- 
tiems žmonėms, yra paskutinės iš programų, kurios turėtų būti ap- 
karpomos, arba (o tai iš esmės tas pat) perleidžiamos valstijų nuožiū- 
rai apeliuojant į kokį nors „naująjį federalizmą“. Jeigu „specialias“ 
programas, tokias kaip šios, manoma esant per brangias arba perne- 
lyg neveiksmingas, tai valdžia turi parodyti, kaip alternatyvūs planai 
ar programos atgaivins dalyvavimo ateities kūrime pažadą, kurį šios 
programos teikė. Bet kuriuo atveju bendro socialinės paramos, tei- 
kiamos skurdžiai gyvenantiems žmonėms, masto mažinimas turėtų 
eiti pagrečiui su pastangomis padaryti sklandesnius juodaodžių ir 
kitų mažumų, kurios daugiausia kenčia, socialinę integraciją ir poli- 
tinį dalyvavimą tam, kad joms būtų užtikrintas svaresnis vaidmuo 
bendruomenėje, kuriai jie aukojasi. Socialinės paramos mažinimas 
neturėtų sutapti su kokia nors bendra tendencija atsisakyti pritaria- 
mojo veiksmo ir kitų pilietinių teisių programų arba su kokia nors 
pastanga atšaukti arba pasipriešinti Balsavimo teisių akto patobuli- 
nimams. Štai kodėl dabartinės administracijos iki šiol pasiūlytos ar 
priimtos ekonominės ir socialinės programos atrodo tokios manipu- 
liatyvios ir ciniškos. Visos drauge jos greičiau sumažins, o ne padi- 
dins tos klasės, iš kurios jie reikalauja didžiausios aukos, politinį da- 
lyvavimą ir socialinį mobilumą. 

Šios pastabos teikia tik apytikres būtinų sąlygų, leidžiančių reika- 
lauti iš žmonių aukoti vienodus išteklius savo bendruomenės labui, 
gaires. Skirtingi Žmonės šias gaires interpretuos skirtingai ir nesutars 
dėl to, kada jos yra pažeistos. Tačiau jos vis vien gali tapti liberalios 
teorijos pavėlinto plėtojimo pradžia. Per ilgą liberalizmo dominavi- 
mo laikotarpį, nuo Naujojo kurso laikų iki pat 7-0jo dešimtmečio 

pabaigos, liberalai buvo užtikrinti, jog tiesioginis skurdo mažinimas 
buvo visais atžvilgiais geras dalykas platesnei bendruomenei. Socia- 
linis teisingumas, pasak Lyndono Johnsono frazės, padarytų visuo- 
menę vertą pasigėrėjimo. Šitaip liberalai išvengė klausimo, ko reika- 
lauja liberalizmas, kai teisingumas kelia grėsmę gerovei, o ne skatina 
ją. Jie nepateikė jokio aiškaus ir praktiško paaiškinimo, pagrindžian- 
čio tai, ką būtų galima pavadinti ekonominėmis teisėmis sunkiems 
laikams: kokia yra apatinė riba, žemiau kurios negalima leisti nus- 
mukti žmonių gyvenimo lygiui didesnio gėrio labui. 

Jeigu liberalai atsimena vienodo rūpesčio priesaką, jie dabar su- 
konstruos tokią teoriją, nurodydami minimalius pagrindus, kuriais 
iš žmonių, turinčių savigarbos, galima tikėtis, kad jie žiūrės į bend- 
ruomenę kaip savo bendruomenę ir žiūrės į jos ateitį kaip visomis 
prasmėmis savo pačių ateitį. Jeigu valdžia stumia žmones žemiau 
lygmens, iki kurio jie dar gali padėti kurti bendruomenę ir tame ma- 
tyti savo pačių gyvenimo vertę, arba jeigu ji žada šviesią ateitį, kurio- 
Je jų pačių vaikams numatytas tik antros rūšies gyvenimas, tai ji pa- 
mina tą vienintelę prielaidą, kuri galėtų pateisinti jos pačios elgesį. 

Nebūtinai turime tikėti niūriomis Naujosios dešinės ekonomistų 
prognozėmis, anot kurių sugriausime savo ateitį, jeigu mėginsime 
kiekvienam užtikrinti išteklius gyventi gyvenimą, kuriame įmano- 
mas pasirinkimas ir kuris turi vertę, arba jeigu ir toliau mobilumą 
pripažinsime absoliučiu prioritetu ir mėginsime užtikrinti deramą 
aukštąjį išsilavinimą kiekvienam, turinčiam kvalifikacijų. Tačiau jei- 
gu šios niūrios prognozės būtų pagrįstos, turėtume paprasčiausiai 
atitinkamai apgenėti savo ambicijas, nukreiptas į ateitį. Mat visuo- 
menės prievolės galioja pirmiausia jos šiandien gyvenantiems pilie- 
čiams. Jeigu mūsų valdžia gali užtikrinti patrauklią ateitį tik dabarti- 
nio neteisingumo kaina - tik versdama kai kuriuos piliečius aukotis 
dėl bendruomenės, iš kurios jie yra visais atžvilgiais išstumti, — tai 
mes, visi kiti, turėtume atsisakyti tokios ateities, kad ir kokia patraukli 
ji būtų, nes ir mes neturėtume jos laikyti savo ateitimi. 


10. Kas nėra teisingumas 


Knygoje Įtakos sferos (Sbberes of Influence) Michaelas Walzeris siūlo 
pliuralistinę socialinio teisingumo teoriją, orientuotą į tai, ką jis 
vadina „kompleksine“ lygybe. Jis atmeta „paprastų“ egalitaristų 
tikslus - egalitaristų, kurie nori padaryti žmones kiek įmanoma ly- 
gesnius jų bendros padėties atžvilgiu. Jis mano, jog jie ignoruoja tą 
faktą, kad konvencijos ir paplitusios sampratos, kurios ir sudaro vi- 
suomenę, netraktuoja visų gėrybių kaip tų pačių paskirstymo princi- 
pų objekto. Mūsų konvencijos, sako jis, skirtingos rūšies išteklius ir 
galimybes priskiria skirtingoms teisingumo „sferoms“, kiekviena iš 
kurių yra reguliuojama jos pačios atskiro teisingumo principo. Šios 
konvencijos kuria tai, ką Walzeris vadina skirtingų gėrybių „sociali- 
ne reikšme“; pasak jo, mums į socialinę reikšmę įeina tai, kad medi- 
cina ir kitos oraus gyvenimo būtinybės turėtų būti paskirstytos pagal 
poreikius, bausmės ir garbė - pagal tai, ko žmonės nusipelno, aukš- 
tasis lavinimas - pagal talentą, darbo vietos - pagal darbdavio porei- 
kius, turtas - pagal gebėjimus ir sėkmę rinkoje, pilietybė —- pagal 
bendruomenės poreikius ir tradicijas ir t. t. 

Kompleksinės lygybės teorijos esmė - dvi idėjos. Kiekvienos rū- 
šies išteklius turi būti paskirstytas pagal principą, prideramą jo sferai, 
o sėkmė vienoje sferoje neturi „išsilieti per kraštus“ ir tapti priežastimi 
įtvirtinti dominavimą kitoje sferoje. Pavyzdžiui, tam, kuris rinkoje įgyja 
didelį turtą, mes turime neleisti nusipirkti balsų ir šitaip kontroliuoti 
politiką. Tačiau jeigu mes išlaikome sferų ribas nepaliestas, tai mums 


* Pastaba. Pirmą kartą publikuota The New York Review of Books, April 14, 1983. 
ORonald Dworkin. 

nereikia jokio bendro individų lyginimo, apimančio visas sferas; 
mums nėra reikalo nerimauti, jog kai kurie žmonės turi jachtas, o 
kiti neturi nė paprastos valties, arba kad kai kurie geriau nei kiti 
geba įtikinti savo tiesa politikoje, arba kad kai kurie laimi prizus ir 
pelno meilę, o kiti neturi nei to, nei to. 

Tai rami ir simpatiška socialinio teisingumo vizija: ji žada visuo- 
menę, sugyvenančią su savo tradicijomis, be nuolatinių įtampų, gre- 
tinimų, pavydo ir disciplinavimo, būdingų „paprastai“ lygybei. Pi- 
liečiai harmoningai gyvena drauge, tačiau nė vienas neturi lygiai tiek 
turto ar išsilavinimo, ar galimybių, kiek jų turi kuris nors kitas, nes 
kiekvienas supranta, jog jis gavo tai, ko teisingumas reikalauja kiek- 
vienoje sferoje, ir nemano, kad jo savigarba ar padėtis bendruome- 
nėje priklauso nuo kokio nors bendro jo bendros situacijos palygini- 
mo su kitų bendra situacija. Deja, Walzeris nepasiūlo jokio išsamaus 
nusakymo, koks tokioje visuomenėje būtų gyvenimas, kas ir kokią jo 
aptariamų įvairių tipų išteklių dalį turėtų. Vietoj to jis pateikia anek- 
dotinių ir istorinių pavyzdžių, iliustruojančių, kaip skirtingos visuo- 
menės, įskaitant mūsiškę, plėtojo skirtingus paskirstymo principus, 
taikytinus skirtingoms sferoms. 

Jo tikslas pateikiant šiuo pavyzdžius yra ne tik praktinis. Jis vilia- 
si palaužti formalaus stiliaus autoritetą, pastaruoju metu laikiusį sa- 
vo gniaužtuose anglų ir amerikiečių politinę filosofiją. Tokie filoso- 
fai mėgina rasti kokią nors daug apimančią formulę, kurią būtų gali- 
ma naudoti socialiniam teisingumui matuoti bet kokioje visuomenėje, 
taigi kuri gali tarnauti kaip testas, o ne tik kaip mūsiškių socialinių 
organizmų aiškinimas. Johnas Rawlsas, pavyzdžiui, aiškina, kad jo- 
kia to, ką jis vadina „pirmiausiomis gėrybėmis“, nelygybė nėra pa- 
teisinama, jeigu ji negerina bendros padėties tos klasės žmonių, ku- 
rių padėtis yra blogiausia, ir ši formulė nekreipia dėmesio į tai, iš 
kurios iš Walzerio sferų tokios gėrybės yra imamos. Utilitaristai tvir- 
tina, priešingai, jog ta socialinė tvarka, kuri produkuos didžiausią 
ilgalaikę laimę dižiausiam skaičiui žmonių, yra teisinga, o šitai reiš- 
kia, kad teisingumas galėtų pagrįstai rekomenduoti pažeisti vieną iš 
Walzerio sferų, pavyzdžiui, parduodant politinius postus aukcione, 

nors mūsų konvencijos tai smerkia. „Paprasti“ egalitaristai sako, jog 
teisingumas yra tuomet, kai kiekvienas turi vienodus išteklius, turint 
omenyje visus aspektus, o tai galėtų implikuoti apdovanojimų ir gar- 
bės simbolių atsisakymą, bet „libertarai“ teigia, kad teisingumas yra 
tuomet, kai galima įsigyti tai, ką kiti teisėtai turi kaip nuosavybę ir 
yra nusiteikę parduoti, ar tai būtų grūdai, ar darbo jėga, ar seksas. 
Tokios kaip ši teorijos ignoruoja gėrybių, kurias jos mėgina pa- 
skirstyti, socialines reikšmes. Todėl jos neišvengiamai bus formalis- 
tiškos, neistoriškos, bet svarbiausia - abstrakčios. Mes galime jas tik- 
rinti tik kliaudamiesi savo privačiomis „intuicijomis“, kas būtų tei- 
singa vienokiomis ar kitokiomis aplinkybėmis, o ne klausdami, kokios 
jos atrodytų mūsiškės bendruomenės narių daugumai, ir jas argu- 
mentuoti galime tik pasitelkdami labai dirbtinus pavyzdžius, pritai- 
kytus sukurti kokį nors ryškų kontrastą tarp izoliuotų abstrakčių prin- 
cipų. Tokios teorijos atrodo artimesnės matematikai nei politikai. 
Walzeris mums parodo, kad politinė analizė gali būti kitokia ir 
daug konkretesnė. Jo istoriniai pavyzdžiai yra dažnai patraukiantys, 
ir tai, kartu su jo aiškia proza, daro jo knygą malonią skaityti. Pavyz- 
džiai taikliai komentuojami kaip iliustracijos būdingųjų kiekvienos 
iš jo išskirtų teisingumo sferų ypatybių, parodomas tam tikrų temų, 
susijusių su socialinėmis reikšmėmis, kurias žmonės suteikia savo pa- 
tirtims, pastovumas, derantis su įvairove. Graikai rengdavo nemo- 
kamus viešuosius vaidinimus, nes tai suprato kaip socialinę reikmę, 
bet nuostatos vargšų atžvilgiu tuomet buvo užuomazgos stadijos; vi- 
duriniai amžiai suteikė gerovę sielai, bet ne kūnui. Ankstesnės bend- 
ruomenės kiekvienam skirdavo atostogų, kurios garantavo viešąjį gy- 
venimą; mes perėjome prie poilsio, kurio socialinę reikšmę sudaro 
privati įvairovė ir privatus pasirinkimas. Kai kurie iš Walzerio pa- 
vyzdžių turi kitokią funkciją: jie iliustruoja pavojus, keliamus nesu- 
gebėjimo išsaugoti ribas tarp sferų. George'as Pullmanas, kuris išra- 
do Pullmano automobilius, prie savo gamyklos pastatė miestelį ir 
mėgino valdyti savo samdinių gyvenimą, mat jam priklausė mašinos, 
prie kurių jie dirbo. Savo sėkmę rinkoje jis mėgino panaudoti tam, 
kad dominuotų kitas politikos ir pilietinio gyvenimo sferas, ir šitai 


304 PRINCIPO REIKALAS 


paaiškina, kodėl visuomenė ir teismai suturėjo jo ambicijas. Walze- 
rio akiratis yra vertas pagarbos: mes kviečiami svarstyti Kinijos me- 
ritokratijas dinastijų valdžios laikais, kooperatyvinės atliekų surinki- 
mo firmos San Franciske atvejį, Kula — dovanų mainų - praktiką 
tarp Trobriando salų gyventojų, ir lavinimą tarp actekų. 

Nepaisant to, jo svarbiausias argumentas neįtikina. Kompleksi- 
nės lygybės idealas, kurį jis apibrėžia, yra nepasiekiamas, jis netgi 
nėra nuoseklus, ir knygoje yra labai nedaug to, kas galėtų būti pra- 
vartu mąstant apie dabartines teisingumo problemas. Jis liepia mums 
žvelgti į socialines konvencijas, kad atskleistume deramus paskirsty- 
mo principus, taikytinus tam tikroms gėrybėms, tačiau pats faktas, 
kad konkrečiais atvejais mes ginčijamės dėl to, ko reikalauja teisin- 
gumas, rodo, jog mes neturime jokių reikiamos rūšies konvencijų. 
Jungtinėse Valstijose medicinos mokslo tyrimus finansuojame per 
mokesčius ir dabar, po ilgų politinių kovų, suteikiame pagalbą pagal 
Medicare programą vyresnio amžiaus žmonėms bei vykdome Medij- 
caid programą, skirtą skurdžiai gyvenantiems žmonėms, nors pastaro- 
ji parama išlieka labai kontroversiška. Walzeris mano, jog šios progra- 
mos demonstruoja, kad mūsų bendruomenė medicinos priežiūrą priski- 
ria tam tikrai sferai - poreikių, kuriuos valstybė privalo patenkinti, 
sferai. Tačiau nuogas faktas yra tas, kad vargšams mes nesuteikiame 
medicinos priežiūros, net ir bent kiek panašios į tą, kokią gali sau 
parūpinti viduriniosios klasės, ir šito neabejotinai taip pat reikia paisy- 
ti sprendžiant, kokia yra medicinos „socialinė reikšmė“ mūsų visuo- 
menei. Net tie, kurie sutinka, jog tam tikra medicininė priežiūra pri- 
valo būti suteikiama kiekvienam, nesutaria dėl ribų. Ar į socialinę me- 
dicinos reikšmę įeina tai, kad paciento pageidaujama operacija turi 
būti nemokama? Kad žmonėms „būtini“ širdies transplantai? 

Mūsų politiniai argumentai beveik niekuomet neprasideda kokia 
nors mums bendra reikiamo principų paskirstymo samprata. Kiek- 
vienas svarbus klausimas yra varžybos tarp konkuruojančių mode- 
lių. Taip pat mes nesutinkame ir su tuo, kad viskas, ką manome esant 
vertinga, turi būti išskirtinai vienos paskirstymo logikos dalykas: je! 
gu pripažįstame teisingumo sferas, tai pripažįstame ir sąveikos tarp 

jų būtinybę. Pavyzdžiui, pagrindinis būdas, kuriuo turtas daro įtaką 
politikai, - ne balsų pirkimas, o televizijos laiko įsigijimas. Tie, kurie 
pasisako už rinkimų kampanijų išlaidų ribojimą, sako, jog postai ne- 
turėtų būti įsigyjami už pinigus. Tačiau jų oponentai atkerta, kad 
tokie apribojimai pažeistų teises į nuosavybę, ne tik į žodžio laisvę, 
taigi šis klausimas nepriklauso jokiai fiksuotai teisingumo sferai, o 
veikiau yra derėjimosi ir kompromiso dalykas, dėl kurio nepaliauja- 
mai diskutuojama. 

Walzerio atliepis į šiuos akivaizdžius faktus dėl politinio argu- 
mentavimo rodo, kokia silpna yra jo pozityvi teisingumo teorija: 
„Tam tikra visuomenė yra teisinga, jeigu jos konkretus gyvenimas 
yra gyvenamas tam tikru būdu - t. y. būdu, saugančiu ištikimybę 
nariams bendroms sampratoms. (Kai žmonės nesutaria dėl sociali- 
nių gėrybių reikšmės, kai sampratos yra kontroversiškos, teisingu- 
mas reikalauja, kad visuomenė būtų atvira tiems nesutarimams, su- 
teikdama institucinius kanalus jų raiškai, ginčų sprendimo mecha- 
nizmus ir numatydama alternatyvius paskirstymus.)“ 

Šis pasažas patvirtina gilų Walzerio reliatyvizmą dėl teisingu- 
mo. Jis sako, pavyzdžiui, jog kastų sistema yra teisinga visuomenė- 
je, kurios tradicijos ją pripažįsta, ir kad tokioje visuomenėje būtų 
neteisinga gėrybes ir kitus išteklius paskirstyti po lygiai. Tačiau jo 
pastabos apie tai, ko reikalauja teisingumas visuomenėje, kurios 
nariai nesutaria dėl teisingumo, yra mįslingos. Ar „alternatyvūs pa- 
skirstymai“ reiškia, kad medicininė priežiūra skurstantiesiems kai 
kuriuose miestuose turi būti teikiama, o kituose — ne? Kaip visuo- 
menė, kuri privalo apsispręsti, ar leisti politinio veiksmo komite- 
tams finansuoti rinkimų kampanijas, gali iš tikrųjų būti „atvira“ 
nesutarimui dėl rinkimų ir viešo politinio kalbėjimo socialinės reikš- 
mės? Ką reikštų „būti atvira“? 

Jeigu teisingumas tėra visuotinių sampratų laikymosi dalykas, tai 
kaip šalys gali diskutuoti apie teisingumą, kai nesama bendro supra- 
timo? Tokioje situacijoje, pagal Walzerio reliatyvistinį aiškinimą, joks 
teisingas sprendimas yra neįmanomas, o politika tegali būti sava- 
naudiška kova. Ką gali reikšti net ir sakyti, kad žmonės nesutaria dėl 

socialinių reikšmių? Nesutarimo faktas rodo, jog nesama visuotinės 
socialinės reikšmės, dėl kurios būtų galima nesutarti. Walzeris neap- 
galvojo visų savo reliatyvizmo implikacijų tokiai visuomenei kaip mū- 
sų, kurioje dėl teisingumo yra be paliovos ginčijamasi ir debatuojama. 

Kodėl Walzeris nepripažįsta, jog jo teorija tokioje visuomenėje 
turi būti nesvarbi? Tiesa, jis svarsto kai kuriuos iš šiandien aktualių 
politinių klausimų kiek detaliau, ir šie svarstymai siūlo paaiškinimą. 
Jis neturi savo pozicijos kai kuriais iš klausimų, kuriuos jis nusako, o 
kai visgi išreiškia savo paties nuomonę, neretai nepateikia visiškai 
jokių ją pagrindžiančių argumentų. Tačiau kai jis vis dėlto argumen- 
tuoja savo paties pažiūras, mėgindamas parodyti, kaip šios kyla iš 
bendros kompleksinės lygybės schemos, jis atskleidžia, jog iš tikrųjų 
jis remiasi slapta ir mįslinga prielaida, kuri neturi jokio vaidmens jo 
formaliose tos schemos formuluotėse, tačiau padeda paaiškinti, ko- 
dėl jis mano, jog ji gali duoti praktinį patarimą žmonėms mūsų ap- 
linkybėmis. 

Kokia yra ši prielaida? Jis tyliai sutinka, jog esama tik riboto tei- 
singumo sferų skaičiaus, kurių esminiai principai yra nustatyti iš anks- 
to, todėl turi likti tokie patys visoms visuomenėms. Jis taip pat daro 
prielaidą, jog nors bet kokia konkreti bendruomenė yra laisva ap- 
sispręsti, ar tam tikrą ištekliaus tipą priskirti vienai, ar kitai iš šių 
fiksuotų sferų, išplėtodama deramas konvencijas, ji tai turi daryti 
pagal principą „viskas arba nieko“. Ji negali sukonstruoti naujų pa- 
skirstymo modelių, turinčių elementų, paimtų iš skirtingų sferų. Tai- 
gi, jeigu bendruomenė pripažįsta mediciną žmonių reikme arba įs- 
teigia politinius postus, arba išplėtoja specializuoto aukštojo mokslo 
institucijas, arba kokią nors žmonių grupę pripažįsta piliečiais, ji ši- 
taip įsipareigoja kiekvienam socialinės gerovės ar dorybės, ar išsila- 
vinimo, ar pilietinio gyvenimo sferų bruožui, kaip šias supranta Wal- 
zeris. Kastų sistema nėra savaime neteisinga, tačiau jeigu ji išplėtoja 
oficialią valstybės tarnautojų biurokratiją, ji negali postų toje biu- 
rokratinėje sistemoje rezervuoti išskirtinai aukštesniosioms kastoms, 
nes biurokratijos samprata priklauso, anot Walzerio, savo atskirai sfe- 
rai - dorybės sferai. Kapitalistinė visuomenė, sako jis, gali, visiškai 

nenusižengdama teisingumui, medicinos priežiūrą palikti vien tik rin- 
kos nuožiūrai. Arba (galbūt) ji gali reikmių sferai priskirti tik fiksuo- 
tą, minimalų priežiūros lygį. Tačiau „kol bendruomenės lėšos yra 
leidžiamos ... finansuoti moksliniams tyrimams, statyti ligoninėms ir 
mokėti atlyginimams privačia praktika besiverčiantiems gydytojams, 
paslaugos, kurias šios išlaidos garantuoja, privalo būti vienodai priei- 
namos visiems piliečiams“, ir tuomet nesama „jokio pagrindo gerbti 
daktaro laisvę rinkoje“. 

Kai slapta prielaida - jog bendruomenė turi pripažinti iš anksto 
nustatytą sferą pagal principą „viskas arba nieko“ - išviešinama, šių 
argumentų klaidingumas tampa akivaizdus. Mes negalime tiesiog iš 
anksto pašalinti galimybės, jog nors teisingumas iš valstybės reika- 
lauja įsikišti į medicinos paslaugų rinką tam, kad būtų užtikrinta, jog 
skurdžiai gyvenatys žmonės gautų bent kokią priežiūrą, jis nereika- 
lauja, kad vargšams būtų suteikta tokia pati medicinos priežiūra, ko- 
kią pajėgūs nusipirkti turtingi žmonės. Walzeris laikosi priešingo po- 
žiūrio — jog teisingumas reikalauja visapusiško nacionalinės sveika- 
tos apsaugos sektoriaus. Tai mums gali atrodyti patrauklu, tačiau 
mums reikia argumento tam pagrįsti, ir tiesiog konstruoti idealią 
sferą ir vadinti ją reikmių sfera nėra joks argumentas. Šis momentas 
yra lemiamas, nes galimas dalykas, kad bet koks tikras argumentas 
nacionaliniam sveikatos paslaugų sektoriui apginti prieštarautų Wal- 
zerio reliatyvizmui. Jis galėtų parodyti, jog turtinga visuomenė, pa- 
liekanti medicinos priežiūrą vien tik rinkai, nebūtų teisinga visuo- 
menė, kaip jis mano, o būtų iš tiesų dar neteisingesnė nei visuomenė, 
tokia kaip mūsų, kuri suteikia tam tikrą, bet nepakankamą nemoka- 
mą medicinos priežiūrą. 

Fiksuotų, iš anksto apibrėžtų sferų idėja Walzeris dar labiau re- 
miasi aptardamas universitetų priėmimo programas, kurios teikia 
tam tikrą pirmenybę mažumai atstovaujantiems stojantiesiems. „Mūsų 
kultūroje, - sako jis, - karjeros galimybės turi būti atviros talentams“, 
ir „kaip negalėtume taikyti prevencinio sulaikymo sistemos, nepažeis- 
dami nekaltų Žmonių teisių, net jei teisingai įvertintume sistemos kaip 
visumos kainą ir naudą, taip pat negalime taikyti ir kvotų sistemos, 

nepažeisdami kandidatų teisių.“ Jis, be abejo, žino, jog daugelis žmo- 
nių „mūsų kultūroje“ nemano, jog pritariamojo veiksmo programos, 
kurias jis turi galvoje, pažeidžia kandidatų teises. Jie atmeta analogi- 
ją su nekalto nubaudimu. Jie neigia, kad esama kokio nors kanoni- 
nio iš anksto nustatytų savybių komplekso ir kad žmonės turi teisę 
būti priimti į medicinos mokyklas vien tik dėl šių savybių, kad ir 
kokių ypatingų poreikių, susijusių su gydytojais, galėtų turėti visuo- 
menė arba kokiems didesniems poreikiams galėtų būti pasitarnauta 
per profesinį lavinimą. Walzeris, priešingai, mano, kad tam tikra ta- 
lento koncepcija yra automatiškai priskiriama tam tikroms universi- 
teto vietoms ar profesinėms pareigoms, kad ir kaip fundamentaliai 
bendruomenė yra susiskaldžiusi šiuo klausimu. Todėl jis sako, jog 
bet kokia rasinė preferencija korumpuoja vieną iš sferų, kurias jis 
sukonstravo - „pareigybių“ sferą —- tam, kad pasitarnautų gerovės 
sferai, ir mano, jog jam nereikia geresnio argumento nei šitai. Jis yra 
pakerėtas savo paties platoniškųjų sferų muzikos. 

Tačiau Walzerio kompleksiškos lygybės idėjos kritika čia neturi 
baigtis, nes jo teorija yra ne tik nepravarti, bet galiausiai ir nenuo- 
sekli. Ji ignoruoja „socialinę reikšmę“ tradicijos, daug fundamenta- 
lesnės nei atskiros tradicijos, kurias jis iš mūsų reikalauja gerbti. Mat 
neatskiriamas mūsų bendro politinio gyvenimo elementas - jei tokio 
išvis esama - yra tai, jog teisingumas yra mūsų kritikas, o ne mūsų 
veidrodis, jog bet koks sprendimas dėl bet kokios gėrybės paskirsty- 
mo - turto, socialinės paramos, garbės vardų, edukacijos, pripažini- 
mo, pareigybių - gali būti iš naujo peržiūrimas, kad ir kokios tvirtos 
tradicijos būtų tuo atveju ginčijamos, jog apie bet kokią nusistovėju- 
sią institucinę schemą visuomet galime paklausti, ar ji teisinga. Wal- 
zerio reliatyvizmas pamina ištikimybę unikaliai ir pačiai svarbiausiai 
praktikai, kokią turime: rūpesčio dėl to, kas iš tiesų yra teisingumas, 
praktiką. 

Taigi teorija, kuri teisingumą sieja su konvencijomis, nebūtų priim- 
tina, net jeigu ji būtų mūsų atveju įmanoma. Walzeris kartais atrodo 
darąs prielaidą, jog vienintelė alternatyva yra „paprasta“ lygybė, — 
kurią jis atmeta, - reikalaujanti, kad kiekvienas turėtų lygiai toki4 

pačią visų gėrybių dalį. Tačiau niekas negina tokio argumento: nie- 
kas neužsimena, jog bausmės ar Nobelio premijos turėtų būti skirs- 
tomos burtų keliu. Nedaugelis egalitaristų pripažintų net ir paprastą 
lygybę pajamų ar turto atžvilgiu. Bet kokia apginti galima lygybės 
versija turi būti daug subtilesnė; ji turi numatyti nelygumus, kuriuos 
galima kildinti iš žmonių priimtų sprendimų dėl darbo, dėl to, ko- 
kios rizikos imtis, kokį gyvenimą gyventi.!?? 

Tačiau bet kokią tos rūšies teisingumo teoriją turime argumen- 
tuoti, rasdami ir apgindami prideramus bendrus kritinius principus. 
Taigi Walzerio knyga, visiškai nepaisydama savo autoriaus intencijų, 
teikia ginamuosius argumentus už tą filosofijos stilių, kurį jis nori 
uždrausti. Jo nesėkmė patvirtina instinktą, kuris veda filosofus prie 
jų formulių ir dirbtinių pavyzdžių bei asmeninių intuicijų. Gal šia 
kryptimi nuėjome per toli. Matematinės pirmenybių funkcijos, įsi- 
vaizduojamos socialinės sutartys ir kiti moderniosios politinės teori- 
jos reikmenys kartais daro mus aklus toms subtilioms perskyroms, 
kurias Walzeris išpeša iš istorijos. Politikos filosofai, apmąstydami jo 
istorines analizes —- konkrečiai jo pavyzdžius, kaip įvairios visuome- 
nės suvokė labai skirtingus išteklius kaip reikmes - kūrybiškiau pa- 
žvelgs į socialinio organizavimo galimybes mūsiškėje visuomenėje. 

Tačiau galiausiai politinė teorija negali niekaip kitaip prisidėti prie 
to, kaip mes tvarkomės, kaip tik dėdama visas pastangas - prieš visus 
impulsus, kurie traukia mus atgal prie mūsiškės kultūros, - bendru- 
mo ir kokio nors reflektyvaus pamato link, pamato nuspręsti, kurie 
iš mūsų tradicinių perskyrų ir atribojimų yra teisingi, o kurie netikę, 
kurie prisideda prie tų idealų klestėjimo, kurių mes apmąstę norime 
laikytis, o kurie reikalingi tik tam, kad apsaugotų mus nuo asmeni- 
nių nuostolių tame daug reikalaujančiame procese. Mes negalime 
palikti teisingumo konvencijai ir anekdotui. 


11. Ar liberali valstybė gali remti meną?" 


Šios esė tema - menas ir humanitarinė kultūra, ir tai, kokiu mastu 
visuomenė turėtų juos remti, kad užtikrintų jų aukščiausią kokybę ir 
našumą. Šiuo klausimu žmonės diskutuoja be paliovos, ir diskusija 
visuomet prasideda priešpriešinant du analizės metodus: ekonomi- 
nę ir elitinę pažiūras į šį dalyką. 

Ekonominis požiūris - pasitelkiu išties platų apibrėžimą - remia- 
si prielaida, kad bendruomenė turėtų turėti tokio pobūdžio ir koky- 
bės meną, kokį ji nori pirkti ta kaina, kuri yra neišvengiama norint 
užtikrinti tą kokybę. Tuo tarpu elitinis požiūris nepaiso, ko žmonės 
mano norį; vietoj to jis telkia dėmesį į tai, ką žmonėms gerai turėti. 
Jis tvirtina, jog menas ir kultūra turi pasiekti tam tikrą meistrišku- 
mo, turtingumo ir kokybės lygį, kad žmogaus prigimtis turėtų visas 
sąlygas skleistis, ir kad valstybė privalo sudaryti sąlygas šiai kokybei, 
jeigu šito žmonės nesusikurs ar negali susikurti patys. 

Paprastai manoma, jog šie du požiūriai yra priešingi, ne tik skir- 
tingi, nes iš pirmo žvilgsnio atrodo, kad ekonominis požiūris reko- 
menduotų arba visai neskirti valstybės paramos menams, arba jos 
skirti labai mažai. Argumentas plėtojamas taip. Rinka yra efektyviau- 
sias instrumentas nuspręsti, kiek ir kokios rūšies kultūros žmonės 
nori už būtiną kainą. Ar žmonės stebėtų Aristotelį, kontempliuojantį 
Homerą, jeigu jie turėtų susimokėti visą kainą už šią galimybę, įskaitant 
muziejaus išlaikymo, to paveikslo pirkimo iš užsienyje gyvenančių 


* Pastaba. Ši esė buvo parengta konferencijai viešojo menų rėmimo tema, surengta! 
Metropoliteno muziejaus ir Kolumbijos universiteto lėšomis ir vykusiai Metropoli- 
teno meno muziejuje Niujorke 1984 m. balandį. 

savininkų, jo apdraudimo ir apsaugos kainos dalį, taip pat žemės, 
kur stovi muziejus, nuosavybės mokesčius? Yra tik vienas būdas šitai 
sužinoti. Reikia leisti muziejui nustatyti tokią bilieto kainą, kurią 
sudaro visos tos išlaidos; tuomet ir pamatysime, ar muziejus buvo 
teisus manydamas, jog būtent šito išties labai reikia pakankamam 
skaičiui žmonių. Jeigu menas paliekamas rinkai šiuo būdu, - o tas 
pat galioja ir universitetams, siūlantiems humanitarinių mokslų kur- 
sus, — tai visuomenė automatiškai turės būtent tokį meną, kurio ji iš 
tiesų nori tokia kaina, kokią yra nusiteikusi mokėti. Tačiau jeigu prie 
šio paveikslo prisideda valstybės parama - jeigu viešasis iždas subsi- 
dijuoja dalį tikrosios kainos tos erdvės, kurioje eksponuojamas Remb- 
randtas, ir dėl to muziejaus bilieto kaina neatspindi tikros kainos — 
tai šitai reiškia, jog visuomenė kaip visuma išleidžia daugiau lėšų 
menui, negu ji nori išleisti, sąskaita to, ką tomis lėšomis būtų buvę 
galima suteikti priešingu atveju. Tad ekonominis požiūris atrodo pa- 
šalinąs viešojo subsidijavimo galimybę kone pagal apibrėžimą. 

Elitinis požiūris atrodo kur kas daugiau žadantis kelias iš visų 
galimų, jeigu mes pradedame, kaip daugelis iš mūsų daro, norėdami 
kaip nors pateisinti dosnią valstybės paramą. Nuspręsti, kiek kolek- 
tyviai išleisti menui, mes turėtume klausdami, kiek būtina mūsų kul- 
tūrą padaryti kokybišką. Tuo tarpu ekonominis požiūris atrodo per- 
nelyg žemiškas, kone miesčioniškas. 

Tačiau prieš pasirinkdami elitinį požiūrį, turime bent jau stabte- 
lėti, kad pažymėtume jo ydas. Pirma, patirtis moko, jog tie, kurie 
gautų daugiausia naudos iš subsidijų universitetams, muziejams ir 
kitoms kultūros institucijoms, yra, apskritai imant, žmonės, kurių 
padėtis jau ir šiaip yra labai gera, nes jie yra išlavinti, kaip vartoti 
meną ir juo mėgautis. Atrodo neteisinga, prisidengus kokio nors žmo- 
giškojo klestėjimo idealu, teikti tolesnę ir specialią paramą tiems, 
kurie jau ir šiaip klesti labiau už daugumą. Ar nebūtų geriau nukreipti 
lėšas iš turtingų muziejų į skurdžias klinikas ir subsidijuojamą medi- 
cinos priežiūrą? Antra, elitinis požiūris atrodo pasipūtusiai pater- 
nalistinis. Ortodoksinis liberalizmas skelbia, kad jokia valdžia ne- 
turėtų remtis — teisindama savo viešųjų lėšų naudojimą - prielaida, 

jog kuris nors gyvenimo būdas yra vertesnis už kitą, jog yra vertingiau 
žiūrėti į Titiano paveikslus, kabančius ant sienos, nei žiūrėti futbolo 
rungtynes per televizorių. Gal ir vertingiau žiūrėti į Titiano paveiks- 
lus; tačiau ne čia esmė. Daugiau žmonių nesutinka su šiuo sprendinių, 
nei su juo sutinka, todėl turi būti neteisinga, jei valstybė, kuri turi būti 
demokratinė, savo mokesčių rinkimo ir policijos galios monopolį nau- 
doja diegti sprendiniams, kuriuos pripažįsta tik mažuma. 

Šie keblumai, keliami elitinio požiūrio, kreipia mus atgal prie eko- 
nominio požiūrio, kad šį kartą išnagrinėtume jį labiau įsijautę ir ati- 
džiau. Gal jis vis dėlto gali bent kiek pagelbėti dėl valstybės paramos 
menams. Aš sakiau, kad ekonominis požiūris turi atmesti subsidija- 
vimną, nes tik rinka, nesuteršta subsidijavimo, gali atskleisti tikrąsias 
visuomenės preferencijas, kaip turėtų būti leidžiamos jos lėšos. Ta- 
čiau tai buvo supaprastinimas: sąsajos tarp rinkos kainų ir tikrųjų 
žmonių preferencijų ne visuomet yra tokios glaudžios. Kiek kas nors 
yra nusiteikęs ir pajėgus išleisti kokiam nors dalykui, priklauso nuo 
to, kiek jis iš viso turi išleisti pinigų. Jeigu bendruomenėje turtas yra 
labai nelygiai pasiskirstęs, tai faktas, kad turtingas žmogus perka ik- 
rus, o skurdus žmogus negali sau leisti duonos, nereiškia, jog bend- 
ruomenė kaip visuma ikrus vertina labiau negu duoną. Dėl šios prie- 
žasties rinkos kainos ir paskirstymas ne visada bus teisingas matas 
nustatyti, ko bendruomenė kaip visuma iš tiesų nori. 

Aš šitai perteikiu tik kaip gana taiklų mano pradinės ištaros apie 
rinką patikslinimą; deja, jis nė kiek negelbsti naudojant ekonominį 
požiūrį pateisinti menų subsidijoms. Jis gali suteikti argumentą subsi- 
dijavimui - pavyzdžiui, duonos subsidijavimui - tik jeigu tie, kurie 
stokoja to, ką reikia subsidijuoti, gyvena reliatyviai skurdžiai. Tačiau 
šitai negalioja (ar bent jau taip atrodo) tiems, kurie negalėtų sau leis- 
ti eiti į operą, jeigu opera nebūtų subsidijuojama, tačiau galėtų ją sau 
leisti ir eitų, jeigu ji būtų subsidijuojama. Jie priklauso daugiausiai 
viduriniosioms klasėms; išties tai buvo vieno iš mano pradinių prieš- 
taravimų elitiniam požiūriui pamatas. 

Tačiau esama kito gerai žinomo patikslinimo, taikomo teiginiui, 
jog rinka yra teisingas kriterijus nustatyti, ko nori bendruomenė už 

tuos pinigus, kuriuos ji gali išleisti. Šis patikslinimas yra kur kas dau- 
giau žadantis, mat jis gali paremti argumentą, jog menas ir humani- 
tarinė kultūra, deramai suprantant, yra tai, ką ekonomistai vadina 
„viešosiomis gėrybėmis“, todėl jie turi būti remiami iš viešojo iždo, 
o ne vien tik iš privačių piniginių. 

Viešosios gėrybės yra tos gėrybės, kurių produkcijos negalima 
palikti rinkai, jei norima efektyviai užtikrinti jų buvimą, nes neįma- 
noma (arba labai sunku ar brangu) nušalinti tuos, kurie nieko nemo- 
kėdami gauna naudos, taigi parazituoja. Žmonės neturi paskatos mo- 
kėti už tai, ką jie gaus ir šiaip, jei tai perka kiti. Dažnas ir pravartus 
pavyzdys yra karinė gynyba. Tarkime, kad kariuomenė gali būti su- 
burta tik privačių individų laisva valia. Jeigu aš manau, jog mano 
kaimynai drauge nusamdys armiją, pakankamai didelę, kad būtų at- 
muštas priešo įsiveržimas, tai aš neturiu paskatos mokėti savo dalį, 
nes jie negali manęs nušalinti nuo naudojimosi gėrybe, kurią jie įsi- 
gyja. Nesama galimybės, kad jų armija galėtų saugoti juos, nesaugo- 
dama sykiu ir manęs. Kitas pavyzdys - aplinkosaugos nauda. Jeigu 
mano kaimynai išleidžia pakankamai lėšų, kad oras, kuriuo jie kvė- 
puoja, būtų švarus, jie sykiu užtikrins ir oro, kuriuo kvėpuoju aš, 
švarą; jie negali nušalinti manęs nuo naudojimosi ta gėrybe, jeigu aš 
nesumokėjau savo dalies. Taigi nors galėčiau degti noru sumokėti 
savąją teisingą kariuomenės arba švaraus oro kainos dalį, jeigu tai 
būtų būtina, kad turėčiau šias gėrybes, vis vien turiu stiprų motyvą 
nemokėti savosios dalies, vildamasis, kad kiti nusamdys kariuomenę 
ar užtikrins oro švarą. Tačiau kadangi kiekvienas kitas turės tą patį 
motyvą, esama realaus pavojaus, kad mes kolektyviai neišleisime tos 
sumos, kurią būtume nusiteikę išleisti, jeigu kiekvienas galvotume 
tai esant būtina; taigi galų gale - ir klaidingai — neišleisime to, ką 
mes kolektyviai norime išleisti. 

Šiomis aplinkybėmis, anot tradicinės ekonominės teorijos, geriau- 
sia koreguojamoji priemonė valstybės požiūriu yra apskaičiuoti, ko- 
kią sumą visuomenė būtų nusiteikusi išleisti, jeigu reikėtų, ir išleisti 
būtent tokią sumą, surinktą per mokesčius, kuriuos mokėti iš visuo- 
menės reikalauja įstatymas. Reikia atkreipti dėmesį į tai, kad elitinis 

požiūris nevaidina jokio vaidmens šios rūšies argumente, ginančia- 
me valstybės paramą. Čia nedaroma prielaida, jog žmonės turi tu- 
rėti karinę apsaugą arba švarų orą, nori jie to ar ne; tačiau esama 
kaip tik visai kitokios prielaidos - jog jie to tikrai nori ta kaina, 
kuri tai užtikrins, tad valstybės įsikišimas tėra taktinis techninės 
problemos sprendimas. 

Tokia analizė remiasi prielaida, kad visuomenės pareigūnai gali 
žinoti — ar bent jau turi gerbtiną nuomonę apie tai - kiek pinigų 
žmonės išleistų kolektyviai, jeigu reikėtų. Ekonomistai laužė galvą 
ne tik dėl to, kaip valstybė galėtų sužinoti šią informaciją, bet ir dėl 
fundamentalesnio dalyko: ką būtent reiškia pasakymas apie asmenį, 
jog jis mokėtų tam tikrą kainą už kokį nors dalyką esant aplinky- 
bėms, kurios iš tikrųjų niekada nesusiklosto. Jie pasiūlė įvairių teori- 
jų, kaip šitai derėtų suprasti, ir teorijų, kaip valstybė galėtų susidary- 
ti kokią nors nuovoką, kokia yra ta hipotetinė kaina. Visos šios teo- 
rijos yra sudėtingos, o kai kurios iš jų — išradingos. Tačiau svarbus 
momentas čia yra tas, kad viešųjų gėrybių samprata besiremiančio 
požiūrio pravartumas priklauso nuo to, ar įmanomas pakankamai 
įtaigus instrumentas nuspręsti, kokią sumą visuomenė iš tikrųjų nori 
sumokėti už tai, ko rinka dėl techninių priežasčių negali duoti. 

Tam tikros kultūrinės patirtys, kaip antai galimybė klausytis tam 
tikro konkrečios operos atlikimo, nėra viešosios gėrybės, nes yra 
lengva nušalinti tuos, kurie už jį nemokės. Tačiau viešųjų gėrybių 
problema gali iškilti iš dalies ar sumišusi su kitomis, kai privačios 
transakcijos turi „išsiliejimo per kraštus“ efektų, kuriuos kiti vertina 
ir nuo kurių teikiamos naudos jie negali būti nušalinti. Imkime skie- 
pų atvejį. Jeigu kas nors sumoka tą kainą, kurią reikia sumokėti no- 
rint būti paskiepytam, jis užsitikrina ypatingą apsaugą, kuria negali 
pasinaudoti tie, kurie už ją nemoka; tačiau jeigu paskiepijama pa- 
kankamai daug žmonių, tai net tie, kurie patys nėra paskiepyti, gaus 
naudos, kad ir mažesniu laipsniu, nes susirgimo rizika bus mažesnė 
ir jiems. Ši „parazitavimo“ problema taip pat gali duoti iškreiptą 
rezultatą, jeigu gamyba būtų palikta rinkai, - jog visuomenė neturės 
to, ko ji nori, už tą kainą, kurią ji būtų nusiteikusi mokėti. Pakankamai 

didelis skaičius žmonių galėtų nuspręsti nepirkti skiepų, vildamiesi 
gauti nemažai naudos ir šiaip, ir dėl to suminė apsauga nusmuktų 
žemiau to lygio, kokio bendruomenė kaip visuma iš tiesų nori. Ir 
vėl: valstybinė parama skiepams, viena ar kita forma, užuot palikus 
skiepų reikalą rinkai, tuo pagrindu būtų pateisinama kaip visiškai 
suderinama su ekonominiu požiūriu į šį dalyką. 

Galbūt meną dera suvokti kaip bent jau mišrų viešąjį gėrį, tokį 
kaip skiepijimas, ir remiantis tuo pagrindu kokia nors valstybės subsi- 
dija turėtų būti pateisinama. Ši galima aplinkybė paremta prielaida, 
jog kai kuriems žmonėms perkant meną ir kultūrą - perkant knygas 
ar lankantis muziejuose, kur reikia pirkti bilietą, ar klausantis kon- 
certų, ar studijuojant universitetuose, - kiti žmonės, kurie nėra to- 
kių renginių dalyviai, gauna naudos reikšmingu mastu. Akivaizdu, 
kad ši galimybė yra tam tikru mastu pateisinama, tačiau šios prielai- 
dos priklauso nuo parazitiškos naudos pobūdžio ir reikšmingumo. 
Kaip susitarimai kultūros sferoje išeina į naudą tiems, kurie nėra jų 
šalys? Šiam klausimui skirta nemažai ekonominės literatūros. Didžioji 
jos dalis svarsto tą parazitiškos naudos rūšį, kurią galėtume pavadin- 
ti „išorine“ nauda, nes ji - ne tokio paties estetinio ar intelektualinio 
pobūdžio kaip nauda, kurią gauna susitarimo šalys. Pavyzdžiui, niujor- 
kiečiai, kurie niekuomet nesilanko Metropoliteno muziejuje, gauna 
finansinės naudos, kai į jų miestą aplankyti muziejų atvyksta turistai — 
ir pasilieka išleisti pinigų ir kitur. Šie niujorkiečiai gali gauti naudos 
kitu būdu: per pasididžiavimą, kurį jie gali jausti, kai jų bendruome- 
nės kultūra yra giriama ir pripažįstama. 

"Tačiau aš šią literatūrą suprantu štai kaip: šios rūšies išorinė nau- 
da, net plačiai apibrėžiant, nebus pakankamai didelė, kad remiantis 
vien šiuo motyvu būtų galima pateisinti bet kokį reikšmingą valsty- 
bės paramos lygį. Man taip pat atrodo, jog bet koks mėginimas pa- 
teisinti meną kaip viešąjį gėrį, apeliuojant į šią išorinę naudą, paže- 
mina prielaidą, jog menas yra viešasis gėris. Pirminis šios prielaidos 
patrauklumas, manau, glūdi mūsų nuovokoje, jog menas yra svarbus 
savo bendru vaidmeniu bendruomenėje kaip visumoje, ne vien tiems, 
kurie įsitraukia į specialias komercines transakcijas, kad galėtų juo 

mėgautis, — reikšme, kuri nėra išoriška estetinei ir intelektualinei 
patirčiai, 0, priešingai, yra kaip tik tokio pobūdžio. 

Nuovoka, kurią aš perteikiu, - jog menas ir kultūra turi vidinio 
naudingumo visuomenei kaip visumai, - remiasi prielaida, kuri yra 
gerai žinoma ir protinga: jog kultūra yra audinys be siūlių, jog aukš- 
toji kultūra ir populiarioji kultūra nėra izoliuotos viena nuo kitos, 
bet daro abipusę įtaką viena kitai. Bendrąja kultūra aš vadinu ne tik 
populiarius romanus, pjeses ir muziką - nors ji apima ir juos. Aš 
turiu galvoje taip pat ištisą spektrą dikcijos, tropų ir stiliaus priemo- 
nių, esamų bendruomenėje, tais pavidalais, kuriuos regime kiekvie- 
name komunikacijos aspekte, pradedant viešųjų ir sporto įvykių pra- 
nešinėjimu ir rodymu per televiziją ir baigiant reklamos kampanijo- 
mis. Žodžiu, turiu galvoje bendrą intelektualinę aplinką, kurioje mes 
visi gyvename. 

Aukštosios kultūros įtaka bendrajai ir populiariajai kultūrai atlie- 
pia priešingas įtakos vektorius; tačiau turime sutelkti dėmesį į įtaką, 
kurią pirmoji daro antrajai, ir pažymėti įvairias tos įtakos dimensi- 
jas. Aukštoji kultūra suteikia populiariajai kultūrai formą: tiek muzi- 
kinė komedija, tiek televizijos trileriai eksploatuoja žanrus, kurie pir- 
miausia išsirutuliojo operoje ir romane. Ji suteikia populiariai kultū- 
rai referenciją: operatyvioji mūsų bendruomenės leksika yra kupina 
specifinių nuorodų į Oidipą, Hamletą, Carmen. (Pavyzdžiui, plaukų 
sukimo priemonių komplektas pavadinamas „Carmen“, dekoruoja- 
mas rože ir reklamuojamas per televiziją skambant Toreadoro ari- 
jai.) Kita vertus, aukštoji kultūra suteikia bendrajai kultūrai rezo- 
nansą. Specifiškos nuorodos, kaip antai nuoroda į Carmen, pertei- 
kia ne tik patogų idėjų kompleksą, kurias lengva sugestijuoti, bet ir 
kompleksą idėjų, vertingų būtent dėl to, kad jos yra identifikuoja- 
mos kaip priklausančios aukštajai kultūrai, taigi kaip turinčios ypa- 
tingą estetinę vertę. 

Visa tai galima reziumuoti pažįstama fraze: „išsiliejimas per kraš- 
tus“. Tokia argumento, kuris galėtų baigtis valstybės paramos aukštaja! 
kultūrai pateisinimu, pradžia atrodo įkvepianti. Kadangi aukštoji kul- 
tūra, kaip ir skiepai, teikia „išsiliejimo per kraštus“ naudą plačiajai 

visuomenei, naudą, kurios efektai daugiausiai nesusiję su specifinė- 
mis komercinėmis transakcijomis, kurios finansuoja tą kultūrą, vals- 
tybės parama yra būtina siekiant neleisti, kad bendruomenė turėtų 
mažiau, nei iš tikrųjų nori aukštosios kultūros dėl parazitiškos nau- 
dos problemos. Deja, šiame argumente esama rimtų defektų, kurie 
visi kartu jam — šia pirmine forma - yra lemtingi. 

Pirmoji yra laiko atkarpos problema. Standartiniuose viešųjų gė- 
rybių pavyzdžiuose, tokiuose kaip švaraus oro ir karinės gynybos, 
žmonės, kurie mokės už šias gėrybes per savo mokesčius, jeigu vals- 
tybė jas suteikia, yra daugiausiai tie patys žmonės, kurie naudosis 
tomis gėrybėmis. Tačiau jeigu valstybė remia aukštąją kultūrą, kad 
užtikrintų „išsiliejimo per kraštus“ naudą bendrajai intelektualinei 
bendruomenės kaip visumos kultūrai, mes negalime būti užtikrinti, 
jog tie, kurie mokės tą kainą, atsirieks naudos, nes teigiamas efektas 
gali pasireikšti tik praėjus nemažam laiko tarpui, tad pagrindiniai 
naudos gavėjai priklausys skirtingoms mokesčių mokėtojų kartoms. 
Šis prieštaravimas pats savaime nebūtinai yra lemtingas mūsų argu- 
mentacijai. Jį galima atremti pasitelkus viešojo gėrio argumentą, skirtą 
pagrįsti ne vienkartinę valstybės paramą menui, už kurią moka tie, 
kurie nepatiria pagrindinės naudos, o tęstinio indėlio programą, kad 
būtų galima sakyti, jog kiekviena karta moka už naudą ateinančiai 
kartai ir kiekviena ir duos, ir gaus. 

Tačiau antroji problema komplikuoja ir pirmąją. Tai neapibrėž- 
tumo problema. Viešieji pareigūnai gali numatyti, galbūt pakanka- 
mai užtikrintai, kaip koks nors konkretus viešųjų išlaidų karinei gy- 
nybai lygis patobulins saugumą ir šitaip suteiks visuomenei tai, ko ji 
kolektyviai nori, ir kaip koks nors konkretus įrankis ar programa, 
skirta kovoti su tarša, paveiks oro, kuriuo žmonės kvėpuoja, koky- 
bę. Tačiau nors mes žinome, jog sprendimas turėti daug daugiau di- 
džiosios operos pasatymų arba didesnes Renesanso tapybos kolekci- 
jas, arba daugiau aukštesnio lygio universiteto kursų iš klasikinės 
literatūros paveiks bendrą augančios kartos intelektualinį klimatą, 
mes neturime jokio būdo numatyti, net apytikriai, kokiais žanrais ar 
tropais, ar nuorodomis jis papildys tą klimatą. Tokia jau mainų tarp 

aukštosios ir bendrosios kultūros prigimtis, kad tokie efektai priklauso 
nuo sprendinių, reakcijų ir procesų, kurie būtų beverčiai, - nes me- 
chaniški, - jeigu juos būtų galima prognozuoti. Šis faktas fundamen- 
taliai susilpnina mano pradinį viešojo gėrio samprata grindžiamą ar- 
gumentą už valstybės paramą menams. Jeigu negalime numatyti, ko- 
kį poveikį viešoji programa turės Žmonių gyvenimui ateityje, kaip 
mes galime pateisinti tą programą kaip padedančią suteikti jiems tai, 
ko jie iš tiesų nori? 

Trečiasis sunkumas yra dar fundamentalesnis. Bet koks viešojo 
gėrio samprata grindžiamas argumentas reikalauja tam tikro laips- 
nio informuotumo apie tai, kokią sumą visuomenė bus nusiteikusi 
išleisti, kad užsitikrintų rūpimąją naudą. Konvenciškuose pavyzdžiuo- 
se - karinė gynyba ir grynas oras - ekonomistai susiduria su keblu- 
mais, projektuodami metodus šiai sumai identifikuoti, kai rinka nei- 
giama kaip diktuojanti neteisingas kainas. Tačiau jie nestokoja ryžto 
ieškoti tokių metodų, nes jie daro prielaidą, - pakankamai logišką, — 
jog bendruomenė kaip visuma išties nori karinės apsaugos ir švaraus 
oro už kokią nors svarią kainą. Sunkumų kyla dėl tikslumo ir subti- 
lumo. Panaši prielaida, reikalinga viešojo gėrio samprata besiremian- 
čiam argumentui už meną, - jog bendruomenė nori tam tikro pobū- 
džio populiarios ar bendrosios kultūros, - yra ne tik problemiška: ji 
gali būti ir nenuosekli. 

Intelektualinė bendruomenės kultūra daro tokią didelę įtaką jos 
narių preferencijoms ir vertybėms, kad klausimas, ar — ir kokiu mas- 
tu - jie atiduotų pirmenybę kitokiai kultūrai nei ta, kurią jie turi, 
tampa geriausiu atveju labai mįslingas. Aš galiu paaiškinti, kodėl, 
pradėdamas dramatišku ir mažai tikėtinu pavyzdžiu. Įsivaizduokite 
kokią nors kultūrinę tragediją, kurioje ištisi mums įprasti estetinės 
patirties tipai visiškai išnyksta: niekam nė mintis nekyla, pavyzdžiui, 
kombinuoti muziką ir dramą ta forma, kurią mes vadiname opera. 
Negalėtume sakyti, jog žmonės, gyvenantys toje kultūriškai nuskur- 
dusioje būklėje, būtų tuo nepatenkinti. Juk jie galėtų ir nejausti ope- 
ros poreikio ar neapgailestauti, kad jos neturi. Jų situacijos ypatybė, jų 
nuskurdusios kultūros aspektas, būtų tas, jog jie neturėtų gebėjimo 

jausti nepasitenkinimą, ko nors ilgėtis ar dėl ko nors apgailestauti. 
Kokia tuomet prasmė sakyti, jog jeigu mes jiems neišsaugotume ope- 
ros, mes jiems neleistume turėti to, ko jie nori? 

Mes, be abejo, norėtume pasakyti, jog jie neturi tam tikro dalyko, 
kad jų gyvenimas tam tikru atžvilgiu yra skurdesnis, palyginti su mū- 
sų. Tačiau tai visai kas kita. Tai ne jų pačių teikiamas savo gyvenimo 
vertinimas, — o būtent jo reikalauja ekonominė pažiūra apskritai ir 
konkrečiai argumentas, besiremiantis viešųjų gėrybių samprata, - o 
mūsų sprendinys apie jų gyvenimą. Galbūt norėtume pasakyti: jeigu 
jie žinotų, ko jie neturi, jaustų to dalyko poreikį. Tačiau taip sakyti — 
reiškia teigti, jog jeigu jie to norėtų, tai jie to norėtų - o tai kad ir 
teisinga, bet negelbsti. Kas nors gali pasakyti: jie bet kuriuo atveju 
norėtų malonumo, o daugiau malonumo jie turėtų, jeigu turėtų ope- 
rą. Tačiau šitai nepadės. Atidėkime į šalį keblų klausimą, ar visuomet 
(arba ar kada nors) teisinga sakyti, jog žmonės nori malonumo. Atidė- 
kime į šalį klausimą, ar malonumą galime matuoti tuo būdu, kurį siūlo 
ši prielaida. Kaip mes galime sakyti, jog žmonės, kurių kultūra plėto- 
josi be operos ir dėl to yra kitokia nei mūsų nesuskaičiuojamais kitais 
atžvilgiais, turėtų mažiau malonumo iš to, ką jų kultūra pajėgi suteik- 
ti, nei turime mes iš mūsiškės? Mes, kurie turime operos patirtį, ja 
mėgaujamės - ar bent kai kurie iš mūsų mėgaujasi, - ir mums būtų 
skaudu, jei staiga jos neliktų. Tačiau šitaip yra dėl to, kad mūsų kultū- 
ros struktūra šią implikaciją turi žmonėms, visiškai įnikusiems į ją, ir 
mes negalime daryti jokių išvadų apie malonumo patirtis tų žmonių, 
kurių kultūra yra visiškai kitokia. Operos pomėgis šia prasme yra ne- 
panašus į kokią nors neapdorotą žaliavą - naftą, — be kurios galėtų 
tekti verstis ateities kartoms. Jeigu mes tariame, jog jų norai yra maž- 
daug tokie kaip mūsų - jie nori šilumos, šviesos ir transporto, - galime 
pasakyti, kad, neturėdami naftos, jie turi mažiau to, ko nori, net jei jie 
niekuomet nėra girdėję apie naftą. Tačiau mes negalime daryti pana- 
šios prielaidos apie žmones, kurių kultūra yra nepanaši į mūsų: mes 
negalime pasakyti, jog jų troškimai yra šiaip jau tokie pat kaip mūsų — 
juk šie troškimai yra troškimai, pagimdyti kultūros — ir glaudžiai susiję 
su kultūra, - kurios, kaip mes tariame, jie neturi. 

Neišsigelbėsime ir liovęsi spekuliuoti apie ateities kartas ir pa- 
prasčiausiai paklausdami, ar mes patys būtume nusiteikę kolektyviai 
sumokėti būtiną konkrečią kainą, kad išsaugotume tam tikrą vertin- 
gą savo kultūros dalį. Mat labai panaši problema iškyla šiaip ar taip. 
Tarkime, jog mes, pavyzdžiui, klausiame, ar mūsų bendruomenė rink- 
tųsi tokią kaip dabar savo bendrosios kultūros gausą ir įvairovę, ar — 
daugiau ir geresnių viešųjų parkų. Mes neturime būdo atsakyti į šį 
klausimą protingai. Vertė, kurią mūsų akyse turi viešieji parkai, ir 
būdai, kuriais mes randame vertę juose, labai priklauso nuo mūsų 
kultūros. Parkai mums turėtų visai kitokią reikšmę ir vertę, jeigu, 
pavyzdžiui, neturėtume romantinio peizažo kultūrinės tradicijos, — 
tradicijos, kuri prasidėjo aukštojoje kultūroje, nors dabar puoselėja- 
ma daugiausiai bendrosios kultūros, įskaitant reklamą. Taigi ką tik 
pasiūlytas pasirinkimas yra klaidinamas: mes įgytume savo dabarti- 
nę kultūrą vertindami tai, ką, pagal hipotezę, galėtume turėti tik 
nebeturėdami tos kultūros. Kadangi mūsų intelektualinė aplinka tei- 
kia akinius, per kuriuos žvelgdami patirtis identifikuojame kaip ver- 
tingas, jos negalime, nenusižengdami logikai, padėti ant svarstyklių 
kaip vienos iš jos identifikuojamų patirčių ir sverti kitų patirčių atžvil- 
giu, kad nustatytume, ar ji vertingesnė už jas, ar ne tokia vertinga. 

Tai dramatiški pavyzdžiai, tačiau šis argumentas galioja ir tais at- 
vejais, kai tariamai vertinami kultūros aspektai ar bruožai yra ne 
tokie visa apimantys, labiau tono ar laipsnio dalykas. Įsivaizduoki- 
me, jog opera ne išnyksta visiškai ir be pėdsakų, bet netenka įspū- 
dingumo ir kokybės, taip pat bendro rimtumo, nebeatliekama gerai 
ar su polėkiu, nebelaikoma aukščiausiojo meno dalyku, kurio puo- 
selėjimas yra vertas nepaprasto pasiaukojimo, žodžiu, nebetraktuo- 
jama taip rimtai. Šitai būtų sykiu ir meno kokybės pokytis, ir per- 
maina, dėl kurios pakinta žmonių tam menui keliamų kokybės rei- 
kalavimų griežtumas, ir šios permainos nebūtų nesusijusios ir 
vykstančios atskirai. Vien dėl to, kad svarstomoji situacija ne tokia 
dramatiška, mes nesame pajėgesni atskirti tai, kas vertinama, nuo 
socialinio ir asmeninio aparato, kuris naudojamas tai įvertinti. Tai 
galutinis smūgis pastangoms sukurti viešojo gėrio sąvoka pagrįstą ar- 


LIBERALIZMAS IR TEISINGUMAS 321 


gumentaciją apie aukštosios kultūros „išsiliejimo per kraštus“ efek- 
tus. Ši argumentacija negali funkcionuoti nesant kokio nors būdo 
identifikuoti - ar bent jau padaryti aiškius sprendinius apie tai, ko 
žmonės - dabar arba ateityje - tikisi iš kultūros; o kultūra yra perne- 
lyg fundamentali, pernelyg pamatinė mūsų vertės schemoms, kad 
šios rūšies klausimai būtų protingi. Mūsų problema yra ne faktų iš- 
siaiškinimo, o prasmės problema. 

Ši esė prasidėjo gerai žinoma istorija apie opoziciją tarp ekono- 
minės ir elitinės pažiūros kaip alternatyvių būdų viešosios paramos 
menams galvosūkiui spręsti. Aš sakiau, jog ekonominė pažiūra iš pir- 
mo žvilgsnio atrodė teikianti argumentų prieš viešąją paramą; tačiau 
ėmiausi svarstyti, ar, įdėmiau pažvelgus, ekonominė pažiūra vis dėl- 
to negalėtų būti jai palanki. Tą viltį skatino tariama analogija tarp 
privačių transakcijų meno srityje naudingų efektų ir gerai žinomų 
viešųjų gėrybių pavyzdžių, tokių kaip karinė gynyba ir švaraus oro 
kampanijos. Ta analogija subliuško, tačiau ne ta prasme, kuri reabi- 
lituotų ekonominę pažiūrą kaip valstybės paramos oponentę. Prie- 
šingai — visi sunkumai, kylantys teiginiui, jog ekonomika yra palanki 
viešajai paramai, yra taip pat ir sunkumai, kylantys oponuojančiam 
teiginiui, nuo kurio pradėjome, - jog ekonomika nepritariamai žiūri 
į ją. Tie sunkumai simetriški tiek pozityviam, tiek negatyviam teigi- 
niui. Niekas iš to, ką pasakiau apie tris problemas - laiko atkarpos, 
neapibrėžtumo ir nekoherentiškumo, - nerodo, kad visuomenė ne- 
nori to, ką ji gautų viešosios paramos keliu. Arba - kad rinka, nesu- 
teršta jokio subsidijavimo, yra geriausias kriterijus, rodantis, ko vi- 
suomenė išties nori už tą kainą. Mano argumentas, jeigu jis įtikina- 
mas, pateisina daug radikalesnę ir įdomesnę išvadą, būtent tą, jog 
ekonominė pažiūra abiem atvejais paprasčiausiai negali būti kriteri- 
jumi, nustatančiu, ar menas turėtų būti viešai remiamas arba kokiu 
mastu jis turėtų būti remiamas. Valstybės paramos klausimas niekaip 
nesusijęs su tos rūšies polinkiais, preferencijomis ir vertybėmis, į ku- 
rias prasminga apeliuoti ekonominėje analizėje. 

Tad kokioje padėtyje atsiduriame? Mes pradėjome nuo dviejų pa- 
žiūrų, ekonominės ir elitinės; pirmoji dabar pripažinta negalima, taigi 

tikriausiai manytina, jog mes likome su antrąja. Tačiau mano argu- 
mentas, konkrečiai dėl numatymo netikrumo, atrodo ginčijąs taip 
pat ir elitinės požiūros pravartumą. Kai pripažįstame, jog bet ko- 
kios pagalbos aukštajai kultūrai programos pagrindinis poveikis dau- 
gumai žmonių ilagalaikėje perspektyvoje bus jos poveikis bendra- 
jai kultūrai, taip pat - jog beveik neįmanoma prognozuoti to po- 
veikio detalių, argumentas, jog mes privalome teikti pagalbą 
kultūrai, kad žmonių gyvenimas taptų geresnis, atrodo it aklas spė- 
jimas, tikėjimo dalykas. Staiga paaiškėja, kad mes neturime visiškai 
jokio argumento nei už, nei prieš ir kad laikas persigrupuoti. Lai- 
kas pažymėti perskyrą, kurią iki šiol palikau latentišką: perskyrą 
tarp dviejų implikacijų, kurias mums turi mūsų kultūra. Ji teikia 
konkrečius paveikslus, koncertus ir romanus, dizainą, sporto šakas 
ir trilerius, kuriuos vertiname ir kuriais mėgaujamės; tačiau ji taip 
pat teikia struktūrinį rėmą, kuris daro galimas tos rūšies estetines 
vertes - kuris daro jas vertybėmis mums. Šią perskyrą galime pa- 
naudoti apibrėžti pažiūrai į valstybės paramos menams problemą - 
pažiūrai, kuri nėra ekonominė, bet skiriasi ir bent jau nuo nepatrauk- 
lesnių elitinės pažiūros versijų. 

Mano prielaida yra tokia. Mes turėtume identifikuoti struktūri- 
nius mūsų bendrosios kultūros aspektus kaip savaime vertus dėme- 
sio. Turėtume pamėginti apibrėžti turtingą kultūrinę struktūrą, tą 
struktūrą, kuri įgalina daugybę skirtingų vertės galimybių ar atvejų, 
o save laikyti patikėtiniais, turinčiais išsaugoti mūsų kultūros turtin- 
gumą tiems, kurie gyvens savo gyvenimą joje po mūsų. Mes negali- 
me pasakyti, kad taip darydami, užtikrinsime jiems daugiau malonu- 
mo arba paliksime pasaulį, kuris jiems atrodys tinkamas, turint ome- 
nyje alternatyvius pasaulius, kuriuos galėtume sukurti priešingu 
atveju. Tai ekonominės pažiūros kalba, ir ji čia netinka. Tačiau mes 
galime tvirtinti - kaip šitai galėtume paneigti? — jog žmonėms ge- 
riau, jei tos gyvenimo formos, kurios yra jiems prieinamos, yra komp- 
leksiškos ir pasižymi gelme, ir tuomet stabtelėti, kad įsitikintume, ar — 
jeigu veikiame pagal šį principą, - esame pasirengę bet kokiam prie- 
kaištavimui dėl elitizmo ar paternalizmo. 

Dabar susitelksiu į kultūros struktūrą, į galimybes, kurias ji atve- 
ria, o ne į paskirus meno kūrinius ar meninės kūrybos atvejus. Bend- 
ruomenės kultūrinės struktūros centras yra jos nariams bendra kal- 
ba. Kalba nėra nei privati, nei vieša gėrybė, kaip šios techniškai apibrė- 
žiamos; ji yra iš prigimties sociali, skirtingai nei tos gėrybės, ir, kaip 
visuma, generuoja mūsų būdus vertinti dalykus, todėl pati nėra ver- 
tinimo objektas. Tačiau kalba turi formalių panašumų su tuo, ką aš 
pavadinau mišria viešąja gėrybe. Kas nors gali reliatyviai nebrangio- 
mis priemonėmis nušalinti kitus nuo to, ką jis ar ji rašo ar sako bet 
kokia konkrečia proga. Tačiau žmonių neįmanoma visiškai nušalinti 
nuo kalbos; bet kuriuo atveju būtų privalu juos nušalinti, nes tų, 
kurie vartoja kalbą, požiūriu, parazitavimas yra geriau nei visiška 
atskirtis. O privati veikla kalboje - privataus ar kontroliuojamo kal- 
bėjimo atvejai - kolektyviai determinuoja, kokia yra visuotinė kalba. 
Knygos, kurias rašome ir skaitome, lavinimas, kurį suteikiame ir įgy- 
jame, milijonai kitokių mūsų atliekamų kasdienių veiksmų kalboje, 
daugelis iš kurių - komerciniai, - visa tai per ilgą laiką lemia, kokią 
kalbą mes turime. Mes visi esame naudos gavėjai arba aukos to, kas 
padaroma kalbai, kuri yra mums bendra. 

Kalba gali sunykti; kai kurios kalbos yra turtingesnės ir geres- 
nės nei kitos. Vargu ar prasminga sakyti, jog vėlesnių kartų žmonės 
būtų nenorėję, kad jų kalba nunyktų kokiu nors konkrečiu atžvil- 
giu - netekdama tam tikros struktūrinės galimybės. Jie neturėtų 
žodžių, kuriais galima išreikšti - kitaip tariant, patirti - tą apgailes- 
tavimą. Ne ką prasmingiau sakyti ir tai, jog jie norėtų turėti kalbą, 
turtingesnę galimybių, nei turi dabar. Tas, kuris neturi jokios nuo- 
vokos, ką įgalina tos galimybės, negali jų norėti. Vis dėlto visiškai 
prasminga sakyti, jog jų padėtis būtų blogesnė, jeigu jų kalba nebe- 
turėtų tų galimybių, kurias teikia mūsiškė. Žinoma, tai sakydami, 
pretenduojame į tai, jog Žinome, kas atitinka jų interesą - kas pada- 
rytų jų gyvenimą geresnį. 

Ar tai paternalizmas? Dabar mums reikia daugiau perskyrų. Pa- 
ternalizmas yra primityvus, kai valdžios pareigūnai veikia nepaisy- 
dami preferencijų tų, kuriuos jie valdo, nors ir tariamai jų interesų 

vardu. Policija verčia žmones prisisegti diržus automobilyje ar vengti 
neįprastų seksualinių ryšių, nepaisydama jų vairavimo ar seksualinių 
polinkių. Paternalizmas yra rafinuotesnis, kai valdžios pareigūnai sten- 
giasi ne konfrontuoti su jau įsigalėjusiomis preferencijomis, bet su- 
kurti preferencijas, kurias jie mano esant pageidautinas, ir apeiti tas, 
kurias jie laiko žalingomis. Tai, pavyzdžiui, didžiosios dalies morali- 
nio lavinimo paternalizmas ir didžiosios dalies cenzūros pateisini- 
mas. Kalbos saugojimas nuo struktūrinio suprastėjimo ar nunykimo 
nėra nė vienos iš šių rūšių paternalizmas. Jis nesipriešina, kaip pri- 
mityvusis paternalizmas, kieno nors preferencijoms. Taip pat jis ne- 
siekia, kaip rafinuotas paternalizmas, sukurti arba užkardyti prefe- 
rencijas, identifikuotas iš anksto kaip geros arba blogos. Priešingai, 
jis įgalina didesnį, o ne mažesnį pasirinkimą, nes būtent šiuo atžvil- 
giu, kaip mes manome, žmonių, turinčių turtingesnę, o ne skurdes- 
nę kalbą, padėtis yra geresnė. Mūsų antipatija paternalizmui teikia 
motyvą už, o ne prieš pasivadinimą lingvistinių galimybių struktūros 
patikėtiniais. 

Ryšys tarp šių pastabų apie kalbą ir mūsų keliamos meno ir hu- 
manitarinės kultūros problemos yra akivaizdus. Juk struktūrinis mūsų 
meninės kultūros aspektas yra ne kas kita kaip kalba, ypatinga dalis 
kalbos, kuria mes visi dabar naudojamės. Meno galimybės, galimy- 
bės įžvelgti tam tikros rūšies reprezentacijos estetinę vertę arba ob- 
jektų išskyrimas priklauso nuo mums bendros tradicijos ir konvenci- 
jos leksikos. Ši mūsų kalbos dalis galėjo būti daug skurdesnė. Įsivaiz- 
duokime, jog niekam niekada nepasirodo vertinga naratyvinė išmonė, 
t. y. pasakojimas. Mūsų kalba tuomet nebūtų turėjusi tų sudėtingų 
išteklių romanui nuo melo atskirti, kuriuos ji turi. Tuomet niekas 
negalėtų netikėtai, tiesiog kūrybinio įkvėpimo pagautas, parašyti ro- 
maną. Nebūtų jokių išteklių, kuriais jis galėtų pasinaudoti, kad pri- 
pažintų pramanyto naratyvo vertę, o kiti - kad suvoktų tai, ką jis 
jiems teikia šiuo modusu. Pakankamai akivaizdu, jog tokį patį argu- 
mentą galima pateikti apie tapybą ir skulptūrą bei muziką ir tapybą. 
Taip pat - jei jau apie tai prakalbome - apie istoriją ir filosofiją, kaip 
ir apie kitas humanitarines disciplinas. 

Nors mes negalime įsivaizduoti savo kultūros, visiškai praradu- 
sios kurį nors iš pamatinių meno leksikos fondų - vargu ar galime 
įsivaizduoti save netekusius galios skirti grožinę literatūrą nuo melo, — 
labai lengvai galime įsivaizduoti ne tokią dramatišką priešingą per- 
mainą. Pavyzdžiui, dabar disponuojame konceptualiniu aparatu, lei- 
džiančiu įžvelgti istorinės ir kultūrinės tąsos estetinę vertę. Įvairias 
nuorodas į mūsų kultūros istoriją mes galime manyti - ir manome — 
esant įdomias; mes regime vertę idėjoje, jog šiuolaikinis menas per- 
kuria kitų epochų temas ar stilius arba yra turtingas aliuzijų į jas, kad 
praeitis - perkurta - yra su mumis dabartyje. Tačiau ši sudėtinga 
idėja lygiai taip pat priklauso nuo mums bendros praktikos, kaip ir 
naratyvinio pramano idėja. Ji gali gyvuoti tik tol, kol ta praktika 
tęsiasi gyva forma, tik tol, kol praeitis išlieka gyva tarp mūsų, plates- 
nėje kultūroje, kuri pasklinda iš muziejaus ir universiteto, koncent- 
riškais ratais apimdama daug platesnės bendruomenės patirtį. Pati 
galimybė matyti tęstinumo estetinę vertę priklauso nuo to, ar mes ir 
toliau patiriame sėkmę tęstinumo dėka ir ar esame juo suinteresuoti; 
o šitai savo ruožtu išties gali reikalauti gausaus iliustracinių ir lygina- 
mųjų kolekcijų fondo, kurios gali būti laikomos tik - arba geriausiai — 
muziejuose, o tiriamos - universitetuose ir kitose akademinėse įstai- 
gose. Jeigu iš tiesų visa bendruomenė, o ne tik tie, kurie šiomis insti- 
tucijomis naudojasi tiesiogiai, gali naudotis ir naudojasi struktūrinė- 
mis tęstinumo ir referencijos galimybėmis, — reabilituojame kažką 
panašaus į viešojo gėrio samprata pagrįstą argumentą už valstybės 
paramą šioms institucijoms. 

Antra prasme kultūros kalba gali tapti skurdesnė ne prarasdama 
tam tikras vertės dimensijas, tokias kaip tęstinumas, bet tapdama ne 
tokia inovatyvi, nebesiplėtodama ar nebesiskleisdama naujomis di- 
mensijomis. Mūsiškė kultūra yra išgyvenusi ypatingo originalumo 
momentus, kai meno ambicija staiga tampa tam tikra kalbos varto- 
sena ar prezentavimo būdas, kaip estetiškai vertingi, ir ši ambicija 
realizuojama. Mūsų inovacinis pajėgumas dviem būdais arba dviem 
lygmenimis remiasi tradicija. Turime turėti pačios inovacijos tradiciją, 
taip pat turime turėti tam tikras meno formas, pakankamai atviras ir 

pasiduodančias reinterpretacijai, kad tęstinumas galėtų būti išsaugo- 
tas per inovaciją, kad tai, kas nauja, žmonės galėtų suprasti kaip vis 
tiek pakankamai susieta su tuo, ką jie jau laiko meno modusu, - 
pakankamai susieta, kad tai būtų galima pripažinti tame pačiame 
bendrajame patirties moduse išsitenkančiu dalyku. Šios tradicijos gali 
susiaurėti iki akademinio ar konvencionalistinio konsenso, kai nubrė- 
žiamos pernelyg ankštos to, kas gali būti laikoma menu, ribos ir me- 
nas degeneruoja į vien tik tai, kas įprasta arba dailu arba - dar blo- 
giau —į tai, kas naudinga kokio nors neestetinio tikslo požiūriu. Meno 
būklė kai kuriose tironijose yra slogus priminimas, kokia degenera- 
cija yra realiai įmanoma. 

Mums kur kas lengviau įsivaizduoti permainas, laikytinas kokio 
nors pagrindinio kultūros padalinio nuopuoliu nei jo išnykimą. Mū- 
sų klausimas buvo tas, ar galimas koks nors prieštaravimas pripažin- 
ti, iš principo, mano aprašytuosius postulatą ir programą: jog žmo- 
nių padėtis yra geresnė, kai galimybės, kurias suteikia jų kultūra, yra 
sudėtingesnės ir įvairesnės ir kad turime veikti kaip mūsiškės kultū- 
ros kompleksiškumo globėjai, atsakingi už jos ateitį? Matėme, - bet 
verta pakartoti, - jog ekonominė pažiūra ir demokratinės vertybės, 
kurias ta pažiūra reprezentuoja, neteikia jokio prieštaravimo. Vals- 
tybės lėšų naudojimas tuo būdu neatima iš ateities visuomenės to, ko 
ji nori. Aš pažymėjau du nuolatinius prieštaravimus elitiniam požiū- 
riui į valstybės paramą menams: paternalizmą ir elitizmą. Jeigu vals- 
tybės subsidijavimo tikslas yra apsaugoti struktūrą, o ne užtikrinti 
konkrečius estetinius įvykius, kaltinimas paternalizmu atremiamas. 
Sykiu atremiamas kaltinimas elitizmu, nes struktūra veikia beveik 
kiekvieno gyvenimą - ir taip fundamentaliai ir neprognozuojamai, 
kad neturime konceptualinio aparato pamatuoti, kas gauna daugiausia 
naudos iš tų įvairių galimybių ir idėjų, kurios taip generuojamos. 

Kažkada, pačioje pradžioje, ši argumentacija atrodė labai nepa- 
lanki valstybės paramai menams. Dabar viskas netikėtai tapo perne- 
lyg idiliška. Ar iš tiesų galime užbaigti argumentaciją, tiesiog paskelb- 
dami, jog valstybės paramos prasmė yra apsaugoti mūsų intelektua- 
linės kultūros struktūrą? Ne, žinoma, negalime. Struktūrinį aprašymą 

turime pelnyti, ne vien tvirtinti, o tuomet reikia parodyti, kokios rū- 
šies ir masto paramą tas aprašymas pateisina konkrečiomis aplinkybė- 
mis. Mes pakeitėme ginčo terminus, o ne laimėjome jį iš anksto. 

Kokiu mastu valstybės parama gali būti pateisinta šiuo būdu? Vieną 
argumentą reikia pateikti išsyk. Šis argumentas idealiu atveju patei- 
sina viešųjų pareigūnų valią įrašyti kultūros saugą tarp savo tikslų; 
jis nepateisina jų pavertimo pagrindiniu ar pačiu neatidėliotiniausiu 
pareigūnų tikslu. Jie vis vien turi nustatyti prioritetus, kiek lėšų skir- 
ti menams ir humanitarinėms disciplinoms, turint omenyje konku- 
ruojančias pretenzijas, kurios, kai kurių požiūriu, apims karinę gy- 
nybą, o kitų požiūriu — socialinį teisingumą. Nužengčiau toli už savo 
objekto ribų, jei svarstyčiau, kaip šie prioritetai turėtų būti hierar- 
chizuoti. Tačiau pasirinkimas „menas arba visa kita“ nėra ištaigos 
arba būtinybės, prabangos arba pareigos pasirinkimas. Mes paveldė- 
jome kultūrinę struktūrą ir turime vienokią ar kitokią pareigą, dik- 
tuojamą paprasto teisingumo, palikti tą struktūrą bent jau tokią tur- 
tingą, kokią ją radome. 

Tačiau mano argumento intencija yra parodyti, jog menas yra 
vertas valstybės paramos, o ne nustatyti tos paramos apatinę ribą 
arba lubas. Tačiau menas yra vertas paramos tik su tam tikra sąlyga: 
jog valstybės parama skiriama saugoti struktūrą, o ne proteguoti ko- 
kį nors konkretų turinį tai struktūrai bet kuriuo konkrečiu metu. 
Taigi kelrodė valstybės subsidijos žvaigždė turėtų būti šis tikslas: ji 
turėtų būti nukreipta į kultūros kaip visumos įvairovę ir inovacinę 
kokybę, o ne į tai, kas (viešiesiems pareigūnams) atrodo puiku konk- 
rečiomis tos kultūros progomis. Visa kita yra strategijos ir taktikos 
dalykas: maksimos ir praktiniai sumetimai, sukurti sulaužyti. Bend- 
rai imant, pagalba turi būti teikiama nediskriminuotų subsidijų for- 
ma, tokių kaip atleidimas nuo mokesčių, taikomas dovanoms, ski- 
riamoms kultūros institucijoms, o ne specialių subsidijų konkrečioms 
institucijoms forma, tačiau ji neturėtų būti teikiama, kai privačios 
aukos pasirodo veikiančios prieš įvairovę ir inovaciją, o ne jų labui. 
Kai daromos diskriminuojamosios skirtys, jos turėtų atiduoti pirme- 
nybę toms meno formoms, kurios yra pernelyg brangios, kad būtų 

visiškai išlaikomos privačių rinkos transakcijų. Jeigu šios formos 
apima (o aš manau, kad apima) brangias ir itin gausias paveikslų 
kolekcijas arba didelės apimties tyrimus, kurių rinka neišlaikytų, to- 
kias kaip didžioji dalis didžiųjų universitetų programų, tai tam nega- 
li būti prieštaraujama sakant, jog tik reliatyviai nedaug žmonių, ku- 
rie jau ir šiaip įvairiais atžvilgiais yra privilegijuoti, patirs tiesioginę 
naudą ir ją patirs tuoj pat. Aš nenoriu pasakyti, jog turėtume būti 
nejautrūs programų su kitokiais siekiais apeliacijai, konkrečiai pro- 
gramų, kurios mėgina užtikrinti platesnę auditoriją menams ir moks- 
liniams tyrimams. Ta ambicija lieka svarbi ir neatidėliotinai įgyven- 
dintina. Ją galima apginti daugeliu būdų, taip pat ir nurodant, kaip 
šitai taip pat padeda apsaugoti trapią mūsų kultūros struktūrą. 


KETVIRTA DALIS 


EKONOMINIS POŽIŪRIS Į TEISE 


12. Ar gerovė - vertybė? 


Šioje esė svarstau ir atmetu politinę teisės teoriją, dažnai vadinamą 
ekonomine teisės analize. (Taip vadinasi Richardo Posnerio didelės 
apimties knyga,'?* ir aš labiausiai gilinsiuos —- bet ne vien - į argu- 
mentus, kuriuos pateikė pats Posneris.) Ekonominė teisės analizė tu- 
ri deskriptyvinę ir normatyvinę dalis. Joje aiškinama, jog teisėjai, 
besivadovaujantys bendrąja teise - bent jau jie, - sunkiąsias bylas 
sprendė, apskritai imant, taip, kad būtų maksimizuotas socialinis tur- 
tas ir kad jie taip ir turėtų spręsti tokias bylas. Aš svarstysiu daugiau- 
siai normatyvinę šios teorijos dalį, tiesa, esė pabaigoje argumentuo- 
siu, jog normatyviniai šios teorijos defektai yra tokie dideli, kad ver- 
čia abejoti ir jos deskriptyviniais teiginiais, jeigu šių deskriptyvinių 
teiginių negalima įkurdinti visai kitokioje normatyvinėje teorijoje. 

Turto maksimizavimo samprata yra abiejų - deskriptyvinio ir nor- 
matyvinio - teorijos aspektų centre. Tačiau šią sampratą lengva supras- 
ti klaidingai, ir ji buvo vienaip ar kitaip klaidingai suprantama jos 
kritikų. „Turto maksimizavimas“ yra kertinis šios teorijos terminas, 
sumanytas nusakyti ne tam pačiam dalykui, kurį reiškia „Pareto efek- 
tyvumo“ terminas. Šiame įvadiniame skirsnyje pamėginsiu paaiškin- 
ti kiekvieną iš šių terminų ir parodyti, kodėl ekonominė teisės anali- 
zė suprantama klaidingai, kai tariama, kaip darė kritikai, jog teisi- 
ninko teikiamas pirmojo termino apibrėžimas yra nevykęs mėginimas 
pagauti antrojo termino reikšmę. 

Turto maksimizavimas, kaip jis apibrėžiamas, yra pasiekiamas, 


* Pastaba. Pirmą kartą paskelbta The Journal of Legal Studies, 9: 191-226 (March 
1980). O Ronald Dworkin. 

kai gėrybės ir kiti ištekliai yra rankose tų, kurie vertina juos labiau- 
siai, o asmuo gėrybę vertina labiau tik tuo atveju, jeigu yra ir nusitei- 
kęs, ir išgali mokėti daugiau pinigais (arba pinigų ekvivalentu), kad 
ją įsigytų. Individas maksimizuoja savo paties turtą, kai padidina iš- 
teklių, kuriuos turi kaip nuosavybę, vertę; visuomet, kai jis, pavyz- 
džiui, gali įsigyti tai, ką vertina, už kokią nors sumą, mažesnę nei 
didžiausia suma, kurią jis būtų nusiteikęs už tai sumokėti. To dalyko 
vertė jam yra matuotina pinigais, kuriuos jis mokėtų, jei reikėtų; 
jeigu jis gali mokėti, sakykime, 4 dolerius už tai, už ką jis mokėtų 5 
dolerius, jei reikėtų, kad įsigytų, jo turtas bus padidėjęs 1 doleriu. 
Visuomenė maksimizuoja savo turtą, kai visi tos visuomenės ištekliai 
yra taip išskirstyti, jog visų tokių individualių įkainojimų suma yra 
įmanomai didžiausia. 

Ši individualaus ir socialinio turto maksimizacijos idėja kelia daug 
konceptualinių keblumų. Kai kurie iš jų iškils mūsų svarstymo metu, 
tačiau vienas yra toks akivaizdus, kad galime jo imtis išsyk. Daugu- 
ma žmonių suvokia skirtumą tarp sumos, kurią jie būtų nusiteikę 
mokėti už kokį nors dalyką, kurio neturi, nuo sumos, kurią paimtų 
už tą dalyką, jei jį jau turėtų. Kartais pirmoji suma yra didesnė — 
gerai žinomas fenomenas „jo žolė žalesnė“, kai kaimyno nuosavybė 
atrodo geidžiamesnė nei būtų tuo atveju, jeigu būtų jūsų. Jeigu dau- 
gelio žmonių padėtis dažnai būtų tokia, tai socialinio turto maksimi- 
zacija būtų iš principo nestabili. Socialinis turtas būtų didinamas ko- 
kios nors nuosavybės, priklausančios A, perdavimu B, bet po to jis 
būtų didinamas B nuosavybę vėl pervedant A ir t. t. Kitaip tariant, 
tokiomis aplinkybėmis turto maksimizacija būtų ciklinis standartas — 
labai nepatraukli savybė socialinio gerinimo standartui. Antras atve- 
jis yra galbūt įprastesnis (nors nei racionalesnis, nei ne toks raciona- 
lus): už tai, ką turi kaip nuosavybę, asmuo prašys daugiau nei mokė- 
tų, kad tai įsigytų. Kai man nusišypso nemenka laimė ir aš galiu nu- 
sipirkti Vimbildono bilietus metinėje loterijoje už 5 svarus, aš jų 
neparduosiu už, tarkime, 50 svarų, nors tikrai nemokėsiu 20 svarų, 
kad juos nusipirkčiau, kai loterijoje nieko neišlošiu. Jeigu daugelio 
žmonių padėtis yra tokia daugelio gėrybių atžvilgiu, tai turto maksi- 

mizavimas nebus nepriklausomas nuo metodo; galutinis paskirsty- 
mas, kuriuo pasiekiamas turto maksimizavimas, bus skirtingas, net 
esant vienodam pradiniam paskirstymui, priklausomai nuo tvarkos, 
kuria atliekami tarpiniai pervedimai. Priklausymas nuo metodo nėra 
toks rimtas defektas kaip cikliškumas, tačiau visgi įveda arbitralumo 
elementą į bet kokią turto pervedimų schemą, sukurtą palaikyti so- 
cialinio turto maksimizacijai. 

Neatrodo, kad Posneris ar kiti ekonominės teisės analizės šali- 
ninkai pernelyg nerimautų dėl bet kurios iš šių galimybių. Gal jie 
turi galvoje racionalumo sąlygas, kurios užkardo šios rūšies skirtu- 
mus tarp pirkimo ir pardavimo verčių. O gal jiems pirmiausia rūpi 
komercinių firmų elgesys, kur šie reikalavimai neatrodytų tokie des- 
potiški. Tačiau nebūtų žalinga sugriežtinti jų apibrėžimus. Galime 
sakyti, jog tam tikru perdavimu ar paskirstymu turto maksimizavi- 
mo tikslui būtų pasitarnauta tik tuomet, kai tas pervedimas padidin- 
tų socialinį turtą, matuojant tuo, ką asmuo, į kurio rankas gėrybė 
patenka, mokėtų, jei reikėtų, kad ją įsigytų, taip pat tuo, ką jis paim- 
tų, kad su ja išsiskirtų. Tais atvejais, kai šių dviejų kriterijų rezultatai 
prieštarauja vienas kitam, socialinio turto maksimizacijos standartas 
neduoda galutinio atsakymo. Atsakymo nebuvimas tam tikrais atve- 
jais anaiptol nėra didelis prieštaravimas socialinio tobulinimo stan- 
dartams - su sąlyga, jog šitokie atvejai nėra tokie gausūs, kad su jais 
susitaikyti nebegalima. 

Ekonomistams gerai žinoma Pareto efektyvumo (arba Pareto op- 
timalumo) samprata yra visai kitas dalykas. Pagal Paretą, išteklių pa- 
skirstymas yra efektyvus, jeigu tame paskirstyme negalima nieko pa- 
keisti taip, kad nepablogėtų niekieno padėtis ir mažiausiai vieno as- 
mens padėtis pagerėtų. Dažnai buvo pažymima, jog kone kiekvienas 
plačios apimties išteklių paskirstymas tenkina šį kriterijų. Net sava- 
noriški prekybos sandėriai, pagerinantys abiejų šalių padėtį, gali tu- 
rėti priešingų padarinių kokiai nors trečiai šaliai, pavyzdžiui, lemda- 
mi kainų permainas. Būtų absurdiška sakyti, jog teisėjai turėtų neda- 
ryti jokių kitokių sprendimų, išskyrus tuos, kurie veda visuomenę Iš 
neefektyvios pagal Paretą būklės prie efektyvios pagal Paretą būklės. 

Toks suvaržymas yra pernelyg griežtas, nes neefektyvių pagal Paretą 
būklių būna visokių; tačiau sykiu jis ir pernelyg silpnas, nes jeigu 
neefektyvi pagal Paretą situacija iš tiesų egzistuoja, patys įvairiausi 
pokyčiai pasiektų efektyvią pagal Paretą situaciją ir tas suvaržymas 
jų neskirtų. 

Tarkime, jog joks teismas nėra nusprendęs, pavyzdžiui, ar saldai- 
nių gamintojas yra skolingas gydytojui, jeigu gamintojo mašina ap- 
sunkina medicininį darbą kaimyniniame pastate.!9? Daktaras neturi 
pripažintos juridinės teisės į žalos kompensaciją arba teismo įsaky- 
mą, tačiau ir gamintojas neturi pripažintos teisės naudoti savo maši- 
ną ir nemokėti tokios kompensacijos. Gydytojas paduoda ieškinį prieš 
saldainių gamintoją, ir teismas turi nuspręsti, kurią iš šių dviejų tei- 
sių pripažinti. Joks sprendimas nebus geresnis Pareto efektyvumo 
požiūriu, kalbant apie situaciją iki sprendimo, nes bet koks sprendi- 
mas pagerins vienos iš šalių padėtį kitos šalies sąskaita. Abu sprendi- 
mai pasieks efektyvų pagal Paretą rezultatą, nes joks tolesnis teisinės 
padėties keitimas nebūtų naudingas vienai iš šalių taip, kad ne- 
nuskriaustų kitos. Taigi reikalavimas, jog teismas turėtų priimti spren- 
dimą, suteikiantį galią pranašesnei pagal Paretą normai, jeigu tai įma- 
noma, tokiu atveju būtų beprasmiškas. 

Tačiau kitoks patarimas, - jog teismas turėtų pasirinkti normą, 
kuri maksimizuoja socialinį turtą, - toli gražu nėra beprasmiškas. 
R. H. Coase'is argumentavo, jog jeigu transakcija nieko nekainuotų, 
to tikslo požiūriu nebūtų jokio skirtumo, kurį iš tų dviejų sprendimų 
padarytų teismas.!!? Jeigu sprendimas pats savaime nemaksimizuotų 
turto, tai šalys suderėtų būtent dėl tokio sprendimo, kuris maksimi- 
zuotų turtą. Tačiau kadangi transakcijos kaštai visuomet yra neiš- 
vengiami, praktikoje skirtumas bus. Jeigu saldainių gamintojas ne- 
naudodamas savo mašinos netektų 10 dolerių, o gydytojas netektų 
tik 9 dolerių, jei mašina būtų naudojama, tai norma, suteikianti gydy- 
tojui teisę neleisti naudoti mašinos, jeigu transakcijos kaštai viršytų 1 
dolerį, socialinio turto nemaksimizuotų. Todėl teisėjas turėtų priimti 
tokį sprendimą, kad vertybės (šiuo atveju teisė praktikuoti mediciną 
netrukdomam triukšmo arba teisė gaminti saldainius netrukdomam 

teismo įsakymų) būtų suteiktos tiesiogiai, jo sprendimu, tai iš šalių, 
kuri įsigytų tą teisę, jei ji jai nepriklausytų, ir jos neparduotų, jei ji jai 
būtų pripažinta, abiem atvejais - su sąlyga, jog transakcijos kaštai 
būtų nuliniai. Daugeliu atveju šis reikalavimas, kitaip nei pranašumo 
Pareto efektyvumo požiūriu reikalavimas, diktuotų vienintelį spren- 
dimą. Jeigu saldainių gamintojas savo triukšminga mašina pagamin- 
tų tiek produkcijos, kad, visiškai kompensavęs gydytojui už jo prak- 
tikos nuostolius, vis dar turėtų atliekamo pelno, kaip yra pagal ką 
tik pateiktus tariamus skaičius, tai saldainių gamintojui turėtų būti 
pripažinta teisė kelti triukšmą nekompensuotinai. Žinoma, šitai ne- 
produkuos tokio paskirstymo, kuris būtų buvęs pasiektas, jeigu teisė 
būtų pripažinta gydytojui, o transakcija nieko nekainuotų. Tuo atve- 
ju gydytojas būtų turėjęs daugiau nei 9 dolerius, o saldainių gamin- 
tojas - apytikriai imant, mažiau nei 1 dolerį. Dabar saldainių gamin- 
tojas turės 10 dolerių, o gydytojas - nieko. Tačiau tai, turint omeny- 
je ir transakcijos kaštus, produkuoja daugiau suminio socialinio turto 
nei vienintelė reali alternatyva - būtent ta, jog saldainių gamintojas 
negautų jokio pelno, o gydytojas - 9 dolerius. 

Taigi turto maksimizavimo teorija yra sykiu ir skirtinga nuo Pare- 
to efektyvumo teorijos, ir praktiškesnė. Tad ekonominę teisės anali- 
Zę, į centrą iškeliančią turto maksimizavimo sampratą, reikia skirti 
nuo ekonomisto teisės analizės, t. y. nuo ekonomistams įprastos efek- 
tyvumo sampratos taikymo teisiniams kontekstams, būtent Pareto 
efektyvumo sampratos. Kai ekonomistas klausia, ar įstatymo norma 
yra efektyvi, jis paprastai nori paklausti, ar situacija, sukuriama tos 
normos, yra efektyvi pagal Paretą, o ne ar ta norma yra turtą maksi- 
mizuojanti. Būtų buvę išvengta daug painiavos, jeigu Posneris ir kiti 
savo pačių darbų apibūdinime nebūtų vartoję žodžių „ekonominis“ 
ar „efektyvus“. Ekonomistams nebūtų taip rūpėję pažymėti, jog šie 
žodžiai vartojami akivaizdžiai ne jų normalia profesine prasme. Tuo- 
met jie nebūtų manę, jog Posneris ir jo kolegos padarė tam tikrų 
paprastų konceptualinių klaidų. 

Tačiau dabar pasiekiame problemos šerdį. Ekonominė analizė, 
savo normatyvinėje pusėje, skelbia, jog socialinio turto maksimiza- 
vimas yra vertingas tikslas, todėl teisėjai savo sprendimais turėtų steng- 
tis maksimizuoti socialinį turtą, pavyzdžiui, pripažindami teises tiems, 
kurie jas įsigytų, jei ne transakcijos kaštai. Tačiau neaišku, kodėl so- 
cialinis turtas yra vertingas tikslas. Kas dar manytų, jog visuomenė, 
turinti daugiau turto, - kaip jis apibrėžiamas, - yra arba pati geresnė, 
arba jos narių padėtis geresnė, nei visuomenės, kuri turi mažiau tur- 
to, - kas taip manytų, išskyrus tą, kuris personifikuodamas visuome- 
nę ir todėl manydamas, jog visuomenės padėtis yra geresnė kai ji turi 
daugiau turto, lygiai taip pat kaip individo atveju? Kodėl tas, kuris 
nepadarė šios klaidos, socialinės gerovės maksimizavimą turėtų lai- 
kyti vertingu tikslu? 

Esama keleto galimų atsakymų į šį klausimą, tad pradėsiu pasi- 
telkdamas keletą perskyrų tarp jų. (1) Galima manyti, jog pats socia- 
linis turtas yra socialinės vertės komponentas - t. y. tai, ką verta 
turėti kaip savaime vertingą dalyką. Esama dviejų šio teiginio versijų. 
(a) Anot radikaliosios jo versijos, socialinis turtas yra vienintelis socia- 
linės vertės komponentas. Ji teigia, jog vienintelis atžvilgis, kuriuo viena 
visuomenė gali būti geresnė už kitą arba kuriuo jos narių padėtis gali 
būti geresnė nei kitos visuomenės narių, yra tas, jog ji turi daugiau 
socialinio turto. (b) Santūrioji jo versija teigia, jog socialinis turtas yra 
vienas iš socialinės vertės komponentų tarp kitų. Viena visuomenė yra 
pro tanto geresnė nei kita, jeigu ji turi daugiau turto, tačiau ji galėtų 
pasirodyti apskritai blogesnė, kai paisoma kitų vertės komponentų, 
įskaitant komponentus, susijusius su paskirstymu. 

(2) Socialinį turtą galima laikyti ne vertės komponentu, o vertės 
instrumentu. Socialinio turto pagausėjimas yra ne savaime vertin- 
gas, o vertingas dėl to, kad gali produkuoti ar produkuos kitokį pa- 
gerėjimą, kuris yra vertingas savaime. Ir vėl galime skirti įvairias šio 
instrumentinio teiginio versijas. (a) Priežastinis teiginys sako, jog so- 
cialinio turto gausėjimas lemia kitokį pagerėjimą: turto pagausėji- 
mas gerina padėtį tos visuomenės grupės, kurios padėtis blogiausia, 
mažindamas skurdą kokiu nors „nematomos rankos“ procesu. (b) 

Antrasis teiginys sako, jog socialinio turto gausinimas yra socialinės 
vertės ingredientas todėl, kad nors jis neveikia automatiškai taip, 
kad lemtų kitokį pagerėjimą, jis teikia materialų pagrindą tokiam 
gerėjimui. Jeigu visuomenė turi daugiau turto, jos padėtis yra ge- 
resnė, nes ji gali panaudoti tą padidėjusį turtą skurdui mažinti. (c) 
Trečiasis teiginys skelbia, jog socialinis turtas nėra nei socialinės 
vertės priežastis, nei jos ingredientas - jis yra jos surogatas. Jeigu 
visuomenė tiesiogiai siekia kokio nors vertės pakėlimo, kaip antai 
mėgindama padidinti bendrą savo narių laimę, jai nepavyks pa- 
siekti šio tikslo tokiu mastu, kokiu pavyktų, jeigu ji siektų pagau- 
sinti socialinį turtą. Socialinis turtas, pagal šį „netikro taikinio“ 
aiškinimą, yra tik tai, kas atstoja tikslą, vertinamas ne savaime, taip 
pat ne dėl to, kad jis lems - arba gali būti panaudotas kuriant — 
kitokį gerėjimą, o dėl to, kad esama pakankamai griežtos koreliaci- 
jos tarp socialinio turto gausėjimo ir to kito gerėjimo, kad netikras 
taikinys taptų geru taikiniu. 

Kita perskyra nepaiso šių perskyrų. Kiekvienas iš šių socialinės 
gerovės teiginių modusų, išskyrus teiginio apie vertės komponentą 
radikalią versiją, gali būti kombinuojama su kokiu nors funkciniu 
institucinės atsakomybės teiginiu, tvirtinančiu, jog beatodairiškai lai- 
kytis siekinio didinti socialinį turtą yra speciali teismų funkcija, nors 
tai nebūtinai yra, pavyzdžiui, legislatūrų funkcija. Būtų galima pasa- 
kyti, tarkim, jog nors turto maksimizacija yra tik vienas iš kelių so- 
cialinės vertės komponentų, tai vis dėlto yra tas komponentas, kurio 
beatodairiškai paisyti turėtų būti reikalaujama iš teismų, kitus kom- 
ponentus paliekant kitoms institucijoms. Arba kad nors socialinis 
turtas yra tik socialinės vertės ingredientas, šio ingrediento maksi- 
mizavimas turėtų būti paliekamas teismams, suprantant, jog kitoks 
šio ingrediento naudojimas yra kitų institucijų kompetencijos sritis. 
Arba kad socialinis turtas teismams yra vertės surogatas, nes dėl ko- 
kios nors priežasties teismai negali tiesiogiai siekti tikrojo siekinio, 
tačiau kitos institucijos gali, todėl joms nereikia jokio surogato ar — 
galbūt — joms reikia kitokio surogato. Šios rūšies teoriją vadinsiu 
griežtąja institucine teorija — „institucine“, nes ji nurodo priežastis, 

dėl kurių viena institucija turėtų laikytis socialinio turto maksimiza- 
cijos, o „griežtąja“ dėl to, jog ji reikalauja, kad tos institucijos tai 
darytų beatodairiškai. 

Taigi normatyvinis ekonominės analizės teiginys numato daugelį 
galimų variacijų. Calabresi, Posneris ir kiti šios analizės gynėjai ne- 
kalbėjo taip aiškiai, kaip būtų galėję, kokią variaciją jie nori paremti, 
taigi bet koks nuodugnus jų teiginių nagrinėjimas privalo svarstyti 
įvairias galimybes ir tapyti pakankami plačioje drobėje. Pradėsiu svars- 
tymu, ar teiginys, jog socialinis turtas yra vertės komponentas, radi- 
kaliąja ar santūriąja savo versija, yra apginti galima idėja. 


Man yra akivaizdu, jog jos neįmanoma apginti. Galbūt niekas ir 
nemano, kad ją galima apginti, nors būta daug lengvabūdiškos reto- 
rikos, įtaigaujančios tokią galimybę.!!! Tačiau prieš pateikdamas 
iliustraciją, kuri, man regis, nenuginčijamai paneigia teoriją, kalban- 
čią apie vertės komponentą, pamėginsiu nuskaidrinti ginčijamąjį ar- 
gumentą. Jeigu ekonominė analizė skelbia, jog bylos turi būti spren- 
džiamos taip, kad augtų socialinis turtas, apibrėžiamas tam tikru ap- 
rašytuoju būdu, tai ji privalo parodyti, kodėl visuomenė, turinti 
daugiau turto, yra vien tik dėl šios priežasties geresnė - arba kodėl 
jos narių padėtis geresnė - nei visuomenės, turinčios mažiau turto. 
Išskyriau ir dabar siūlau apsvarstyti vieną atsakymo formą: socialinis 
turtas pats savaime yra vertės komponentas. Šis atsakymas teikia ver- 
tės teoriją. Anot jos, jeigu visuomenė pasikeičia taip, jog randasi dau- 
giau turto, tai ta permaina pati savaime, bent jau pro tanto, yra ver- 
tės išaugimas, net jeigu nesama jokios kitokios kaitos, kuri taip pat 
būtų vertės išaugimas, ir net jeigu ta permaina kitais atžvilgiais yra 
vertės nuosmukis. Dabar nesvarstome klausimo, ar visuomenė, kuri 
vadovaujasi ekonomine teisės analize, produkuos permainas, kurios 
yra turto pagausėjimas, nepasižymintis daugiau niekuo, dėl ko jis 
galėtų būti rekomenduotinas. Klausimas tas, ar toks pokytis būtų 
vertės padidėjimas. Tai moralinės filosofijos —- plačiausia prasme — 
klausimas, o ne klausimas dėl to, kaip ekonominė analizė veikia rea- 
liai. Jeigu atsakymas į mano klausimą yra „ne“ - paprastas socialinio 

turto pagausėjimas nėra vertės padidėjimas, - teiginys, jog socialinis 
turtas yra vertės komponentas, žlunga, ir normatyviniam ekonomi- 
nės analizės teiginiui reikia kitokios paramos. 

Panagrinėkime štai kokį hipotetinį pavyzdį. Derekas turi knygą, 
kurios nori Amartya'us. Derekas parduotų tą knygą Amartya'ui už 2 
dolerius, o Amartya'u už ją mokėtų 3 dolerius. T (galią turintis tiro- 
nas) paima knygą iš Dereko ir atiduoda ją Amartya'ui, taip neduoda- 
mas išeikvoti daugiau pinigų ar jiems ekvivalentiško turto transakci- 
jos sąnaudoms, kurių tiedu Žmonės neišvengtų, jeigu jiems tektų de- 
rėtis dėl 1 dolerio pridedamosios vertės paskirstymo. Prievartinis 
Dereko turto perdavimas Amartya'ui produkuoja socialinio turto 
prieaugį, nors Derekas be jokios kompensacijos neteko to, ką jis lai- 
ko vertingu. Situaciją iki įvykstant prievartiniam perdavimui pava- 
dinkime „Visuomene 1“, o situaciją jam įvykus - „Visuomene 2“. Ar 
Visuomenė 2 kokiu nors atžvilgiu pranašesnė už Visuomenę 1? Ma- 
no intencija yra ne iškelti klausimą, ar turto prieaugį nusveria teisin- 
gumo kaštai arba vienodo traktavimo kaštai, arba kokie nors kiti 
kaštai, o išsiaiškinti, ar turto prieaugis pats savaime apskritai yra 
kokia nors nauda. Turėčiau pasakyti - ir, manau, dauguma žmonių 
sutiktų, - jog Visuomenė 2 nėra kokiu nors atžvilgiu geresnė.!!2 

Gali būti paprieštarauta, jog praktikoje teisės normos, draudžian- 
čios nusavinimą ir reikalaujančios rinkos mainų, kai šie įmanomi, - 
o mano įsivaizduojamu atveju jie yra įmanomi, — socialinis turtas 
būtų maksimizuotas. Posneris ir kiti išties rekomenduoja rinkos tran- 
sakcijas, išskyrus tuos atvejus, kai transakcijos kaštai (šalių, identifi- 
kuojančių viena kitą ir sudarančių sutartį, sąnaudos) yra dideli. Ta- 
čiau esminis dalykas yra tai, jog rinkos transakcijas jie rekomenduo- 
ja dėl jų įrodomosios vertės. Jeigu dvi šalys sudaro tam tikros vertės 
sandėrį, galime būti tikri, jog turtas išaugo (jei išorinių veiksnių proble- 
mas atidedame į šalį), nes kiekviena iš šalių įsigyja tai, ką ji nori 
turėti labiau nei tai, ką atiduoda. Tuo atveju, jei transakcijos kaštai 
yra „dideli“ arba transakcija - dėl specifiškų aplinkybių - yra ne;ma- 
noma, Posneris ir kiti rekomenduoja tai, ką jie vadina rinkos „mėg- 
džiojimu“, kitaip tariant - privalomu laikyti tą rezultatą, kurį, JU 

įsitikinimu, būtų produkavusi rinka. Todėl jie numato galimybę - ar 
veikiau reikalauja, - kad informaciją apie tai, ką šalys būtų dariusios 
rinkos transakcijoje, galima gauti ir nesant tos transakcijos ir kad 
tokia informacija gali būti pakankamai patikima, kad galėtų būti veiks- 
mo pagrindu. 

Todėl aš darau prielaidą, jog knygos atveju mes turime tokią in- 
formaciją. Mes žinome, jog socialinis turtas išaugs, jei perduosime De- 
reko knygą Amartya'ui. Mes žinome, jog naudos prieaugis bus mažes- 
nis (turint omenyje tai, ką kiekvienas iš jų arba jie abu galėtų produ- 
kuoti priešingu atveju), jeigu jiems leidžiame „eikvoti“ laiką derantis. 
Mes žinome, jog socialinio turto prieaugis negali būti didesnis, jei ver- 
čiame Amartya'ų mokėti Derekui kokią nors kompensaciją. (Kiekvie- 
nas mokėtų tiek pat pinigais už tokią pat sumą.) Jeigu manome, jog 
Visuomenė 2 jokiu atžvilgiu nėra pranašesnė už Visuomenę 1, negali- 
me manyti, jog socialinis turtas yra vertės komponentas. 

Tačiau dabar galima paprieštarauti sakant, jog turto maksimizaci- 
jai geriausiai tarnauja teisinė sistema, pripažįstanti teises konkretiems 
žmonėms ir tuomet reikalaujanti, kad niekas neprarastų to, į ką jis turi 
teisę, niekaip kitaip, išskyrus savavališkos transakcijos būdu. Arba (jei- 
gu jo nuosavybei buvo padaryta žala) - mainais už deramą kompensa- 
ciją, idealiu atveju prilygstančią tai sumai, su kuria jis būtų sutikęs 
tokioje transakcijoje. Šitai paaiškina, kodėl tas, kuris mano, jog; turto 
maksimizacija yra vertės komponentė, vis tiek gali neigti, jog Visuo- 
menė 2 yra kokia nors prasme geresnė už Visuomenę 1. Jeigu tariame, 
kad Derekas turi teisę į knygą, esant teisių, turinčių maksimizuoti tur- 
tą, sistemai, tai atimant knygą be jokios kompensacijos turto maksimi- 
zacija veikiau paminama, užuot jai pasitarnavus. 

Vėliau aš svarstysiu teisių teoriją, kuri pretenduoja būti išvesta iš 
tikslo maksimizuoti turtą. Tačiau dabar turime pažymėti, jog tas tikslas 
tik instrumentiškai pateisina teises, tokias kaip Dereko teisė į knygą. 
Teisių institucija ir konkretus teisių priskyrimas yra pateisinama tik 
tiek, kiek ji efektyviau nei kitos institucijos ar kitoks priskyrimas 
ugdo socialinį turtą. Argumentas už šias teises yra formaliai panašus 
į gerai žinomą norminį utilitaristinį teisių aiškinimą. Kartais aktas, 

pažeidžiantis tai, kas, daugumos žmonių manymu, yra teisės, - toks 
kaip knygos atėmimas iš Dereko Amartya'aus naudai, - padidina 
suminę naudą. Kai kurie normų utilitaristai argumentuoja, kad to- 
kios teisės vis tiek turėtų būti gerbiamos, strategiškai siekiant gauti 
naudos ilgalaikėje perspektyvoje, net jei kokiu nors izoliuotu atveju, 
imant skyrium, nauda ir prarandama. 

Ši argumentacijos forma čia netinka. Aš nekėliau klausimo, ar 
strategija leisti tironams atimti vienam asmeniui priklausančius daly- 
kus ir atiduoti juos kitiems yra išmintinga socialinės gerovės maksi- 
mizavimo ilgalaikėje perspektyvoje požiūriu. Aš klausiau, ar istori- 
joje apie Amartya'ų ir Dereką Visuomenė 2 kokiu nors atžvilgiu yra 
pranašesnė už Visuomenę 1. Utilitaristas, tardamas, jog Amartya'u 
gautų daugiau naudos, nei Derekas prarastų, galėtų atsakyti, jog ji 
yra pranašesnė. Jis galėtų pasakyti, jog jeigu mes apsiribojame ati- 
džiu tik šio atvejo nagrinėjimu, Visuomenė 2 yra visais atžvilgiais 
geresnė, nes joje yra daugiau laimės arba mažiau kančios, ar dar ko 
nors. Tačiau jis pridurtų, kad vis tiek turėtume susaistyti tironą nor- 
ma, draudžiančia turto perdavimą, nes nors toks aktas tuo momentu 
situaciją padaro geresnę, jo padariniai ateityje situaciją padarytų daug 
blogesnę. Ši perskyra svarbi, nes utilitaristas, kuris laikosi šios požiū- 
rio, turi pripažinti, jog jeigu tirono aktas neturėtų priešingų naudos 
atžvilgiu pasekmių ilgalaikėje perspektyvoje, kurias utilitaristas įsi- 
vaizduoja (dėl to, kad aktas būtų laikomas paslaptyje, arba dėl to, 
kad būtų nustatyta priimtinai apibrėžta jo remiamos normos išimtis 
ir jos būtų laikomasi), tai tironas turėtų veikti būtent taip. Net jeigu 
utilitaristas tvirtina, kad norma, draudžianti perduoti turtą, visais 
atvejais padidins naudą ilgalaikėje perspektyvoje, jis vis dėlto pripa- 
žįsta, kad šis tas vertinga dėl tos normos prarandama - būtent nau- 
da, kuri būtų buvusi gauta, jei ne ta norma. 

Gerovės didintojo atsakymas į mano klausimą apie Amartya'ų ir 
Dereką - jog ekonominė analizė nerekomenduotų teisinių normų 
komplekso, leidžiančių tironui perduoti knygą be kompensacijos, - 
yra paprasčiausiai išsisukinėjimas. Lygiai taip pat kaip atsakydamas, 
kad rinkos mainai teikia pačią patikimiausią informaciją apie vertę; 

jis neteisingai suvokia mano istorijos esmę. Aš vis dar klausiu, ar 
situacija kokia nors prasme tampa geresnė, jei perduodamas turtas. 
Jeigu Visuomenė 2 jokiu atžvilgiu nėra pranašesnė už Visuomenę 1, 
jas imant savaime, tai socialinė gerovė nėra net ir vienas iš kelių 
socialinės vertės komponentų. 

Tačiau iki šiol aš laikiausi prielaidos, jog jūs sutiksite su manimi, 
kad Visuomenė 2 nėra pranašesnė. Gal aš neteisus. Gal jūs norėsite 
sakyti, jog situacija yra pro tanto geresnė, jei gėrybės yra rankose tų, 
kurie mokėtų daugiau, kad jas įsigytų. Jeigu Jūs norite taip sakyti, tai, 
spėju, dėl to, kad darote tolesnę prielaidą, ir štai kokią: jeigu Derekas 
imtų tik 2 dolerius už tą knygą, o Amartya'us mokėtų 3 dolerius, tai 
knyga suteiks didesnę satisfakciją Amartya'ui, nei ji teikia Derekui. 
Kitaip tariant, jūs tariate, jog perdavimas padidins visuotinę naudą, ne 
tik turtą. Tačiau bent jau Posneris dabar atvirai kalba, kad turtas yra 
konceptualiai nepriklausomas nuo naudos. Jis dabar pripažįsta, jog 
asmenų padėties gretinimas naudos atžvilgiu yra prasmingas, ir skel- 
bia, jog gausėjant turtui gali sumažėti nauda ir vice versa.!5 (Jis remia- 
si tokiais atvejais, grįsdamas savo argumentą, jog ekonominė analizė 
yra pranašesnė už utilitarizmą kaip moralinę teoriją.) 

Tad privalau savo pavyzdį detalizuoti. Derekas gyvena skurdžiai 
ir yra ligotas bei suvargęs, ir ta knyga yra vienas iš nedaugelio jam 
paguodą teikiančių dalykų. Jis linkęs ją parduoti už 2 dolerius tik dėl 
to, kad jam reikia vaistų. Amartya'us yra turtingas ir laimingas. Jis 
nusiteikęs išleisti 3 dolerius tai knygai, - o tai labai maža jo turto 
dalelė, - kad galėtų, neįtikėtino šanso valia, galbūt kada nors ją per- 
skaityti, nors žino, jog greičiausiai neperskaitys. Jeigu tironas per- 
duoda turtą be jokios kompensacijos, suminė nauda smarkiai nukris. 
"Tačiau turtas, pagal jo specifinį apibrėžimą, išaugs. Aš neklausiu, ar 
jūs pritartumėte tirono veiksmui. Aš klausiu, ar - jeigu tironas atlie- 
ka tą veiksmą - situacija kokia nors prasme bus suvoktina kaip page- 
rėjimas. Manau, jog ne. Tokiomis aplinkybėmis tai, jog gėrybės yra 
rankose tų, kurie mokėtų daugiau, kad jas įsigytų, yra lygiai taip pat 
morališkai nerelevantiška, kaip ir knygos buvimas alfabetiškai pir- 
mesnės iš šalių rankose. 

Kai socialinis turtas atsiejamas bent jau nuo naudos, bet kokį įti- 
kinamumą praranda teiginys, kad jis yra vertės komponentas. Jis ne- 
tenka net to apgaulingo patrauklumo, kurį utilitarizmui teikia vi- 
suomenės personifikacija. Kartais utilitaristai sako, jog kadangi indi- 
vido padėtis būtinai yra geresnė, jei jis patiria daugiau suminės laimės 
per visą savo gyvenimą, nors ir mažiau jos patiria daugeliu atskirų 
dienų, tai ir visuomenės padėtis turi būti geresnė, jei ji patiria dau- 
giau suminės laimės, pasiskirstančios tarp jos narių, nors daugelis iš 
šių narių jos patiria mažiau. Manau, šis aiškinimas blogas dviem skir- 
tingomis prasmėmis. Pirma, netiesa, jog individo padėtis būtinai yra 
geresnė, jei per savo gyvenimą jis patiria daugiau suminės laimės, 
kad ir kaip ji pasiskirstytų. Kas nors tikrai galėtų atiduoti pirmenybę 
gyvenimui, kuriame patirtų mažiau suminio malonumo, nei vargin- 
gam gyvenimui, kuriame pasitaikytų vienas nepaprastai ekstaziškas 
mėnuo, ir priesaiką sulaužęs Klarensas nebūtų iš naujo išgyvenęs sa- 
vo košmaro - „tarytum pirkt laimingąsias dienas“ (Tbougb “twere to 
buy a world of happy days).!“ Antra, visuomenė ne taip pat susijusi 
su individualiais piliečiais, kaip individas susijęs su savo gyvenimo 
dienomis. Tad ši analogija yra vienas iš būdų sau leisti dvilypę „ne- 
rimto požiūrio į skirtumą tarp žmonių“ nuodėmę. 

"Tačiau panašus argumentas, grindžiamas socialinio turto maksi- 
mizavimu, yra daug blogesnis. Netiesa net ir tai, jog individo padėtis 
yra būtinai geresnė, jei jis turi daugiau turto, - jeigu manoma, jog 
tai, ar turima daugiau turto, nepriklauso nuo informacijos apie nau- 
dą. Posneris pripažįsta, kad turto pagausėjimas nebūtinai padidina 
laimę. Jis turėtų pripažinti ir tai, jog turtui augant kartais patiriama 
laimės nuostolių, nes, kaip jis sako, turtas nėra tai, ko nori žmonės, 
ir daugiau turto gali sužlugdyti šiuos kitus norus. Toks teiginys visgi 
labiau pridera sentimentaliam romanui ir visiškai nesentimentalioms 
pasakoms. Nagi tarkime, kad individas turi pasirinkti arba gyveni- 
mą, kuris padarys jį laimingesnį (arba leis save geriau realizuoti, arba 
atneš daugiau sėkmės pagal jo paties supratimą, ar bus geresnis ko- 
kiais kitais atžvilgiais), arba gyvenimą, kuris padarys jį turtingesnį pi- 
nigų arba pinigų ekvivalento. Jo atveju būtų neišmintinga pasirinkti 

antrąjį. Juk pasirinkdamas pirmąjį, — o Čia ir visa esmė, - jis nepra- 
randa ir nepaaukoja nieko vertingo. Nėra taip, kad jis turėtų, viską 
pasvėręs, atiduoti pirmenybę pirmajam, pripažindamas, jog šiuo 
sprendimu jis paaukoja kažką vertingo, ką būtų turėjęs, jei būtų pa- 
sirinkęs antrąjį. Pinigai ar jų ekvivalentas yra naudingi tiek, kiek įga- 
lina gyventi vertingesnį, sėkmingesnį, laimingesnį ar moralesnį gy- 
venimą. Tas, kuris juos laiko kažkuo daugiau nei tai, yra mažo žalio 
popierėlio fetišistas. 


Svarbu pažymėti, kad Dereko ir Amartya'aus istorija rodo ne tik 
radikaliosios, bet ir santūriosiosios teorijos, kad socialinis turtas yra 
vertės komponentas, versijos nesėkmę. Mat ši istorija rodo ne tik 
tai, jog turto prieaugį gali nusverti naudos ar teisingumo, ar dar ko- 
kie kiti nuostoliai. Ji rodo, jog socialinio turto prieaugis, imant tik jį 
patį, nepriklausomai nuo jo kaštų ar kitų gerų arba blogų pasekmių, 
apskritai nėra jokia nauda. Tai paneigia ir santūriąją, ne tik radika- 
liąją teoriją. Todėl pasinaudosiu šia proga ir pakomentuosiu gerai 
žinomą idėją, kuri, pagal pačią įtikinamiausią jos interpretaciją, siū- 
lo santūriąją teoriją, t. y. teoriją, kad socialinis turtas yra vienas iš 
daugelio socialinės vertės komponentų. 

Tai idėja, jog teisingumas ir socialinė gerovė gali būti protingai 
suderinti kompromiso būdu, paaukojant kažkiek vieno, kad būtų pa- 
siekta daugiau kito. Pavyzdžiui, Guido Calabresi savo knygą Nelai- 
mingų įvykių kaštai (The Costs of Accidents) pradeda teigdamas, jog 
nelaimingus įvykius reguliuojanti teisė turi du tikslus, kuriuos jis nusa- 
ko žodžiais „teisingumas“ ir „kainos sumažinimas“, taip pat pažymi, 
jog šie tikslai gali kartais konfliktuoti, todėl yra būtinas „politinis“ 
pasirinkimas sprendžiant, kurio tikslo dera laikytis.!!> Tą pačią mintį 
norima iliustruoti ir indiferencijos kreivėmis, kurias teko matyti brai- 
žomas nesuskaičiuojamoje daugybėje lentų, erdvėje, apibrėžiamoje ašių, 
iš kurių viena - su antrašte „teisingumas“ (arba kartais - „moralė“), o 
kita - „socialinė gerovė“ (arba kartais - „efektyvumas“). 

Kieno indiferencijos kreives norima nubrėžti toje erdvėje? Įpras- 
tas pasakojimas kalba apie „politinį“ arba „kolektyvinį“ pasirinkimą, 


kuriuo „mes“ apsisprendžiame, kiek teisingumo esame nusiteikę pa- 
aukoti didesnio turto labui arba vice versa. Norime pasakyti, kad 
kreivės vaizduoja individualius pasirinkimus (arba kolektyvines in- 
dividualių pasirinkimų funkcijas), atmetančius alternatyvius visuo- 
menės modelius, apibrėžiamus kaip kitokių teisingumo ir turto kom- 
binacijų vieta. Tačiau kokios rūšies sprendimą tariama padarius indi- 
vidą, kurio preferencijos šitaip reprezentuojamos? Ar tai visuomenės, 
kurioje mes norėtume gyventi, pasirinkimas, ar visuomenės, kurią 
jis laiko geriausia moralės ar kitos normatyvinės perspektyvos po- 
žiūriu, pasirinkimas? Mes savo ruožtu turėsime apsvarstyti šias dvi 
interpretacijas. 

Galima manyti, jog pagal pirmąją interpretaciją savanaudiškas in- 
teresas veikia tiesiogiai, teisingumui antagonistišku būdu, kaip tuo 
atveju, kai individualiai apsisprendžiama, ar gyventi tobulai teisingą 
gyvenimą ir pasmerkti save skurdui, ar rinktis gyvenimą, kuriame 
kartais veiksi neteisingai, tačiau būsi turtingesnis, ar gyvenimą, ku- 
riamą daugeliu labai neteisingų aktų, kuris tave padarys dar turtin- 
gesnį. Kadangi aš manau, jog žmonės gali griebtis (ir dažnai griebia- 
si) veiksmų, kuriuos jie žino esant neteisingus, pripažįstu, jog indivi- 
dai teisingumą „aukoja kompromisui“, siekdami asmeninės gerovės 
savo gyvenime. Tačiau kokia prasmė tarti, kad jie teisingumą aukoja 
ne savo pačių gyvenimo gerovės labui, o visuomenės turtui, kaip jį 
apibrėžia ekonominė analizė? 

Gal tai reiškia, jog pirmenybę visuomenei, kuri, kaip visuma, turi 
daugiau, o ne mažiau turto, individas atiduoda dėl to, kad pagal 
apriorinę tikimybę turtingesnėje visuomenėje jis ir asmeniškai turės 
daugiau turto. Šitai tas tariamas preferencijas daro tam tikra prasme 
panašias į tas, kurios veikia Rawlso aprašytoje pradinėje padėtyje. 
Individai renkasi teisingumo ir efektyvumo kombinaciją, tikėdamie- 
si dramatiško netikrumo sąlygomis maksimizuoti savo individualią 
naudą; arba taip suvokiamą perspektyvinį naudos prieaugį jie įsigyja 
visuomenės teisingumo nuostolių kaina. (Tai visai kas kita nei pasi- 
rinkimas, daromas paties Rawlso pradinės padėties versijoje, pagal 
kurią žmonių atliekama savo apriorinio savanaudiško intereso mak- 

simizacijos kalkuliacija turi ne parodyti kokį nors kompromisą su 
teisingumu, o įrodyti - Rawlsui, ne jiems, - kokie principai konsti- 
tuoja teisingumą.) 

Individai būtų klaidinami, jei šiame procese jiems būtų patariama 
socialinio turto augimą laikyti kokiu nors jų pačių apriorinės gero- 
vės augimo rodikliu, net ir netikrumo dėl jiems teksiančio vaidmens 
sąlygomis. Tiesiog tomis sąlygomis jie remsis visai kitokiais rodikliais. 
Tai, kokius rodiklius jie pasitelks, priklausys nuo to, ar savo preferen- 
cijas visuomenės atžvilgiu jie nusprendžia formuluoti naudos kalba, ar 
turto kalba. Tai, kurią kalbą jie vartoja, - naudos ar individualaus tur- 
to kalbą, - priklausys nuo kalkuliacijų, parodančių, kuris žodynas prak- 
tiškai maksimizuos apriorinę gerovę. Jeigu jie pasirenka naudos kalbą, 
tai, kaip teigia Hirsanyi ir Mackie bei kiti, savo apriorinės gerovės 
maksimizacijos surogatu jie pasirinks vidutinę naudą. Jeigu jie pasi- 
renka (kaip jiems, manau, ir dera) individualaus turto kalbą, kaip to- 
kio surogato jie tikrai nepasirinks tos individualaus turto funkcijos, 
kurią konstituoja socialinis turtas, kaip jį apibrėžia ekonominė teisės 
analizė. Tai būtų beprotiška. Tokiu surogatu jie taip pat nesirinks vi- 
dutinio individualaus turto — dėl per mažo naudos efekto. Geresnis 
patarimas jiems būtų pasirinkti, pavyzdžiui, kokį nors individualaus 
turto maksiminui daug artimesnį standartą, o toks yra Rawlso antra- 
sis principas. Aš nemanau, jog jie pasirinktų tik maksiminą, — jie 
numatytų tam tikro naudos prieaugio tiems, kurių padėtis geresnė, 
galimybę, - jeigu ta nauda pakankamai didelė, - naudos, kuri nusver- 
tų mažus nuostolius tiems, kurių padėtis blogesnė. Tačiau jeigu jie tu- 
rėtų rinktis tik arba maksiminą, arba didžiausią socialinį turtą, jie, be 
abejo, pasirinktų pirmąją alternatyvą. 

Tačiau visa tai, žinoma, yra nesvarbu. Calabresi ir kiti įsivaizduo- 
ja realius politinius sprendimus - jie mano, jog ekonominė teisės 
analizė yra naudinga tuo, kad parodo, kiek turto prarandama, jeigu 
pasirenkama kokia kita vertybė. Tačiau tuo atveju turto ar efektyvu- 
mo ašies, kaip ji dažniausiai pateikiama indiferencijos kreivėse, ne- 
galime suprasti kaip sprendinių dėl apriorinės individualios gerovės 
netikrumo sąlygomis surogato. Tą ašį turime suprasti kaip reprezen- 

tuojančią sprendinius dėl individualios gerovės, reikalaujančios 
kompromiso su teisingumu, turėdami omenyje realų kontekstą. Tuo- 
met matysime, jog jokiam konkrečiam individui nerūpi socialinis tur- 
tas (ar kažkoks Pareto efektyvumas). Jam nėra prasmės išvis ką nors 
aukoti kompromisui tuo tikslu, ką jau kalbėti apie kompromisą su 
teisingumu. Jam rūpės jo individualus likimas, o kadangi, pagal hi- 
potezę, jis dabar žino savo realią poziciją, jis gali pasirinkti iš alter- 
natyvių visuomenės modelių, mėgindamas rasti kompromisą tarp tei- 
singumo ir savo individualios gerovės padidėjimo šių skirtingų vi- 
suomenių sąlygomis. Socialinis turtas (ar Pareto efektyvumas) šiose 
kalkuliacijose nevaidina jokio vaidmens. 

Imkimės antrosios tariamo kompromisinio pasirinkimo interpre- 
tacijos. Iš individo reikalaujama apsispręsti, kuri teisingumo ir gero- 
vės kombinacija, į viską atsižvelgiant, reprezentuoja ne visuomenę, 
kurioje jis, kaip individas, turintis tiek moralinių, tiek savanaudiškų 
motyvų, norėtų gyventi, o morališkai geriausią visuomenę. Dabar 
pati kompromiso tarp teisingumo ir gerovės idėja tampa mįslinga. 
Jeigu individas turi pasirinkti morališkai geriausią visuomenę, kodėl 
neturėtų būti svarbus vien jos teisingumas? 

Galėtume tikėtis vieno iš dviejų atsakymų į šį klausimą. Pirmaja- 
me galėtų būti sakoma, jog teisingumas yra ne vienintelė geros vi- 
suomenės dorybė. Normatyvinės perspektyvos požiūriu, be abejo, 
prasminga kalbėti apie kompromisą tarp teisingumo ir kultūros, taip 
pat apie kompromisą tarp teisingumo ir socialinio turto, kaip dviejų 
savarankiškų, kartais konkuruojančių socialinių vertybių. Antrasis 
atsakymas skiriasi savo forma, tačiau panašus dvasia. Jis taria, Jog 
kai žmonės kalba apie kompromisą tarp teisingumo ir socialinės ge- 
rovės, žodį „teisingumas“ jie vartoja nurodyti tik daliai to, ką šis 
žodis reiškia šnekamojoje kalboje ir politinėje filosofijoje - t. y. jie jį 
vartoja nurodyti paskirstomiesiems ir meritokratiniams ar nuopelnų 
teisingumo - platesne prasme — bruožams. Jie turi galvoje kompro- 
misą tarp tų specifinių teisingumo aspektų ir kitų aspektų, aprėpia- 
mų „turto maksimizavimo“ rubrikos. 

Šie du atsakymai panašūs dvasia, nes jie abu remiasi prielaida, 

kad turto maksimizavimas yra socialinės vertės komponentas. Pir- 
majame turto maksimizavimas traktuojamas kaip komponentas, ga- 
lintis konkuruoti su teisingumu, o antrajame - kaip teisingumo kom- 
ponentas, bet galintis konkuruoti su kitais tos sampratos kompo- 
nentais. Abu atsakymai dėl šios priežasties subliūkšta. Absurdiška 
turto maksimizavimą laikyti vertės komponentu teisingumo sampra- 
tos sudėtyje ar kitame kontekste. Prisiminkite Dereką ir Amartya'ų. 

Žinoma, jeigu kas nors neigia, jog turtas yra vertės komponen- 
tas, bet tikina, jog kartais jis yra instrumentas siekti vertės — viena iš 
prasmių, kurias išskyrėme anksčiau šioje esė, — jis nekalbėtų apie 
kompromisą tarp teisingumo ir turto. Arba jis veikiau susipainiotų, 
jei apie tai kalbėtų. Nėra prasmės kalbėti apie priemonių ir tikslų 
kompromisą arba apie tai, jog žmonės neturi nuomonės apie skirtin- 
gas tam tikrų priemonių ir tikslo, kuriam jas tariama tarnaujant, kom- 
binacijas. Tas, kuris šitaip kalba, turi turėti galvoje visiškai ką kita. 
Jis galėtų turėti galvoje, pavyzdžiui, tai, jog kartais mums geriau se- 
kasi siekti trokštamo tikslo, jeigu siekiame tik to, kas yra (šia pras- 
me) priemonės. Tai „netikro taikinio“ instrumentinė teorija, kurią 
minėjau anksčiau ir svarstysiu vėliau. Ši teorija visiškai iškreipiama, 
kai nusakoma kaip reikalaujanti kokio nors kompromiso tarp teisin- 
gumo ir ko nors kito. 

Tačiau tarkime, jog aš klydau, kompromisą, nusakomą įprastinė- 
se indiferencijos kreivėse arba tokiuose tekstuose kaip Calabresi'o, 
suprasdamas kaip individualių preferencijų dalyką arba kaip kokią 
nors kolektyvinę individualių preferencijų funkciją. Gal to pasirin- 
kimo intencija yra pasirinkti visuomenę kaip visumą, suvokiamą kaip 
sudėtinį darinį. Aš manau, jog šitaip tą pasirinkimą mentaliai - bet 
nereflektuodami - vaizduojasi daugelis tų, kurie kalba apie kompro- 
misus tarp teisingumo ir turto. Jie turi galvoje personifikuotą bend- 
ruomenę, kaip tai, ką nurodo „mes“ propozicijoje, jog „mes“ nori- 
me tokios ir tokios visuomenės. Kai šį įsivaizdavimą matome aiškiai, 
turime nuo jo atsiriboti. Tai kvaila ir žalinga personifikacija. 

Net jeigu visuomenė personifikuojama šiuo kvailu būdu, lieka 
mįslė, kodėl šitaip suvokiama visuomenė norėtų kompromiso tarp 

teisingumo ir turto. Pirma, turto pasirinkimas, kurį manoma esant 
nepriklausomą nuo informacijos apie naudą, nebūtų prasmingesnis 
dalykas kalbant apie visuomenę kaip sudėtinį asmenį nei kalbant apie 
individus kaip realius žmones. Antra - ir tai mums labiau rūpi - būtų 
prarasta „teisingumo“ referencija. Teisingumas (bent jau kai klausia- 
ma apie kompromisą) yra paskirstymo dalykas - santykio tarp indi- 
vidų, kurie sudaro visuomenę, dalykas arba santykio tarp visuome- 
nės kaip visumos ir šių individų dalykas. Kai personifikuojame vi- 
suomenę, kad socialinį pasirinkimą paverstume individualiu 
pasirinkimu, nebelieka nieko, ką reikėtų svarstyti teisingumo aspek- 
tu. Personifikuotajai visuomenei, žinoma, tai pat gali rūpėti sistemos 
ar paskirstymo tarp jos narių klausimai. Tačiau tokios tvarkodaros 
dimensijos neapima teisingumo dimensijos. Individui rūpi naudos ar 
patirčių pasiskirstymas jo gyvenimo dienų visumoje. Tačiau jam tai 
rūpi ne teisingumo aspektu. 

Nė viena iš šių kompromiso tarp teisingumo ir turto interpretaci- 
jų nėra prasminga. Viliuosi, jog ši idėja, kad ir kokia įprasta, greit 
išnyks iš ekonominės ir politinės teorijos. Dabar mano svarstomas 
argumentas yra fundamentalesnio pobūdžio. Ligi šiol argumentacija 
buvo lygiai tokia pat negailestinga santūriųjų normatyvinių teiginių, 
teikiamų ekonominei analizei, atžvilgiu - tokių kaip tie, kuriuos siū- 
lo Calabresi, - kaip ir radikaliųjų Posnerio teiginių, išskleistų visu jų 
grožiu, atžvilgiu. 


Dabar imuosi teiginio, kad visuomenė, turinti daugiau turto, yra 
geresnė, nes turtas tam tikru svarbiu instrumentiniu ryšiu susijęs — 
kaip idealas arba kaip ingredientas, arba kaip netikras taikinys — su 
kokiu nors nepriklausomu vertės komponentu. Tam tikras instrumen- 
tinio teiginio versijas apibūdinau kaip „griežtas“, ir turime stengtis 
atskirti šiuos teiginius nuo silpnesnių teiginių. Silpnas instrumentinis 
teiginys tiesiog sako, kad kartais socialinio turto pagausėjimas lemia 
kitos rūšies pagerėjimą. Akivaizdu, jog kartais išties taip yra - dėl įvai- 
rių priežasčių. Jeigu, pavyzdžiui, teisėjai gali dramatiškai padidinti turtą 
kokiu nors sprendimu, kurį jie ir priima, tai per kokį ketvirtį amžiaus 

kiekvieno, tuo metu gyvenančio, padėtis gali tapti geresnė nei būtų 
buvusi, jei tas prieaugis nebūtų buvęs produkuotas, - tapti geresnė dėl 
to, kad išaugęs turtas bus paskirstomas politiniais veiksmais taip, kad 
net ir skurdžiai gyvenantieji turės naudos, arba dėl to, kad būtent tokį 
rezultatą produkuos koks nors nematomos rankos mechanizmas be 
jokio tiesioginio politinio veiksmo. Tačiau silpnasis instrumentinis tei- 
ginys - jog kartais šitaip bus - yra nepakankamas norint argumentuoti 
tai, jog teisėjai turėtų pripažinti turto maksimizaciją kaip vienintelį 
kriterijų, patvirtinantį bendrosios teisės keitimo būtinumą ar netgi pa- 
keitimų kokioje nors konkrečioje bendrosios teisės srityje ar padaliny- 
je reikalą. Šis argumentas reikalauja griežtosios tezės, jog teisėjai, ku- 
rie pripažįsta tą vienintelį kriterijų, produkuos daugiau to, kas yra 
nepriklausomai vertinga, kaip antai lemtų skurdo mažėjimą, nei tuo 
atvėju, jei jie priimtų skirtumams jautresnį kriterijų ir mėgintų maksi- 
mizuoti turtą tik tais atvejais, kai turi kokį nors ypatingą pagrindą 
manyti, jog šitaip padidins nepriklausomą vertę. 

Tai svarbus momentas. Skirtumas tarp griežtojo ir silpnojo instru- 
mentinių teiginių matuotinas ne vien apimties atžvilgiu. Griežta teo- 
rija neturi teigti, jog teisėjai privalo laikytis turto maksimizavimo 
siekio kaip vienintelio savo sprendimų standarto visose bylose ar 
netgi visose baudžiamosiose bylose, ar visose delikto bylose - nors 
juo platesnės apimties teiginys, juo jis įdomesnis. Tačiau ta teorija 
turi teigti, jog teisėjai turėtų beatodairiškai laikytis turto maksimiza- 
cijos siekio visose bylose, priskiriamose tam tikrai klasei, kuri speci- 
fikuojama nepriklausomai nuo paties instrumentinio teiginio, - t. y. 
specifikuojamose ne kaip „bylos, kuriose turto maksimizavimas iš 
tikrųjų produkuos tikrąjį tikslą“. Jeigu į normatyvinę ekonominės 
analizės dalį neįeina bent koks griežtas šios rūšies teiginys - jeigu ji 
remiasi tik silpnu ir neišplėtotu teiginiu, jog kartais turto siekimas 
atves prie kitų gerų rezultatų, - tai tos teorijos normatyvinė dalis yra 
nuobodi ir klaidinama: nuobodi, nes niekas tokio teiginio neginčys, 
o klaidinama dėl to, kad teorija tuomet turėtų būti pavadinta ne 
turto vardu, o iki šiol nespecifikuoto tikrojo tikslo, kuriam, kaip 
manoma, kartais tarnauja turtas, vardu. 

Todėl turiu daryti prielaidą, jog jeigu ekonominė analizė atmeta 
turto kaip vertės komponento sampratą ir tik tvirtina, kad turto mak- 
simizavimas yra instrumentas siekti kokio nors kito konceptualiai 
nepriklausomo tikslo ar vertybės, tai ji pasisako už kokią nors griež- 
tą tos instrumentinės sąsajos formą, tačiau nedarysiu prielaidos, jog 
griežtas teiginys, kurį ji teikia, yra tam tikros apibrėžtos apimties. 
Griežta tezė neturi tarti (žinoma, ji neturi ir neigti), jog kiekvienu iš 
atvejų teisminis sprendimas, maksimizuojantis socialinį turtą, priar- 
tins prie tikrojo tikslo. Tačiau ji turi parodyti, kodėl - jeigu kai ku- 
riais atvejais turto maksimizacija neturės to pageidaujamo efekto — 
vis tiek yra strategiškai išmintinga laikytis gerovės maksimizacijos 
siekio visais atvejais, kurie patenka į to teiginio apimtį. 

Bet koks griežtas teiginys, net ribotos apimties, turi nurodyti ne- 
priklausomą tikslą ar vertybę, kurioms, kaip jis taria, instrumentiš- 
kai tarnaujama maksimizuojant socialinį turtą. Ekonominės analizės 
šalininkai gali turėti galvoje pačias įvairiausias nepriklausomas ver- 
tybes arba kokią nors struktūruotą ar intuicionistinę skirtingų ne- 
priklausomų vertybių kombinaciją. Mes negalime patikrinti instru- 
mentinio teiginio, ginančio turto maksimizavimą, jeigu nepriklauso- 
ma vertybė ar jų kombinacija nėra bent apytikriai konkretizuota. 

Nuostabu tai, jog nepaisant tariamo ekonominės analizės popu- 
liarumo, būta nedaug mėginimų šitai padaryti. Šis vengimas patvirti- 
na mano požiūrį, jog daugelis teisininkų nekritiškai rėmėsi prielaida, 
jog turtas yra bent jau vertės komponentas. Tačiau naujame straips- 
nyje bei - daug aiškiau - pastabose, rengtose neseniai vykusiai kon- 
ferencijai, Posneris siūlo kitokių instrumentinių teiginių galimybę - 
teiginių, kuriuos jis bent jau galėtų jausti pagundą teikti.!'* Jis sako, 
jog turto maksimizavimas yra vertybė todėl, kad visuomenė, kuri 
turto maksimizavimą laiko savo pagrindiniu politinių sprendimų stan- 
dartu, išplėtos kitus patrauklius bruožus. Konkrečiai, ji gerbs indivi- 
dualias teises, skatins ir atlygins įvairias „protestantiškas“ vertybes 
bei suteiks paskatą ir veiksmingumą žmonių impulsams kurti vienas 
kitam naudą. Posneris mano, jog jai geriau seksis palaikyti šiuos 
patrauklius bruožus ir pasekmes negu visuomenei, kuri savo pagrin- 

diniu politinių sprendimų standartu laiko utilitarizmą arba kokią nors 
„kantišką“ poziciją.!!7 

Šis argumentas yra griežto instrumentalistinio kauzalinės rūšies 
teiginio formos. Jis labai platus. Jis apibrėžia visuomenės bruožų 
kompleksą - individualios teisės, simpatiškos dorybės ir žmogiški 
instinktai, - kuriuos galima įtikinamai laikyti vertės komponentais. 
Tuomet jis teigia, jog „teisingos“ šių bruožų kombinacijos geriausia 
siekti beatodairiškai susitelkiant į turto maksimizaciją, kaip politinių 
sprendimų standartą, įskaitant teisminius sprendimus. Tačiau kai pa- 
klausiame, kokių argumentų jis galėtų pateikti šiam griežtam ir pla- 
čiam instrumentalistiniam teiginiui paremti, prasideda keblumai. 

Galime pradėti nuo teiginio, jog turto maksimizavimas paskatins 
gerbti individualias teises. Visuomenė, kuri užsibrėžia maksimizuoti 
socialinį turtą, reikalaus kokio nors teisių priskyrimo nuosavybei, 
darbo jėgai ir taip toliau. Tai konceptualinis reikalavimas, nes vertė 
yra matuojama tuo, ką žmonės yra nusiteikę sumokėti, - pinigais ar 
jų ekvivalentu, - tačiau niekas negali mokėti pinigų, kurių neturi 
kaip nuosavybės, arba skolintis, jeigu neturi ką įkeisti arba jeigu kiti 
neturi ką paskolinti. Visuomenė, apsisprendusi maksimizuoti turtą, 
turi tiksliai nusakyti, kokias teises žmonės turi į pinigus, darbo jėgą 
ar kokią kitą savybę, kad būtų galima nustatyti, kas jiems priklauso 
kaip turtas, kurį jie gali išleisti, taigi ir nustatyti, kokiu atžvilgiu tur- 
tas išaugo. Tačiau visuomenė nėra geresnė tiesiog dėl to, kad nusta- 
to, jog tam tikri Žmonės turi teisę į tam tikrus dalykus. Pažvelkime į 
Pietų Afriką. Viskas priklauso nuo to, kokias teises visuomenė pripa- 
žįsta, ir nuo to, ar tos teisės turėtų būti pripažintos remiantis kokiu 
nors nepriklausomu kriterijumi. Kitaip tariant, tai, jog turto maksi- 
mizavimas veda prie tam tikrų individualių teisių pripažinimo, nega- 
li tapti instrumentiniu teiginiu gerovės maksimizavimui apginti, jei- 
gu moralinės tų teisių vertės labui galima pasakyti tik tai, jog būtent 
šias teises pripažintų turto maksimizavimo sistema. 

Tačiau esama pavojaus, kad Posnerio argumentas taps nelogiškas 
būtent tokiu būdu. Pagal ekonominę teisės analizę, teisės turėtų būti 
priskirtos instrumentiškai, taip, jog teisių priskyrimas spartins turto 

maksimizaciją. Tai pagrindinė turto maksimizacijos standarto funk- 
cija teisminiame kontekste. Prisiminkime gydytojo ir saldainių gamin- 
tojo atvejį. Teismui buvo pateiktas klausimas, ar turėtų būti pripa- 
žinta, jog gydytojas turi teisę sustabdyti triukšmingąją mašiną. Ekono- 
minė analizė nedaro prielaidos, jog esama kokio nors nepriklausomo 
moralinio argumento pagrįsti tos teisės suteikimui ar nepripažini- 
mui. Taigi, ginant ekonominę analizę, negalima teigti, jog ji nurodo 
tai, kas yra nepriklausomai - moraliniais pagrindais - teisingas atsa- 
kymas. Priešingai - ji teigia, jog teisingas atsakymas yra teisingas tik 
dėl to, kad tas atsakymas ugdo socialinę gerovę. 

Be to, argumento - jog teisių priskyrimas turi būti instrumentinis — 
apimties Posneris neapibrėžia tuo, ką galima būtų pavadinti ne to- 
kiomis svarbiomis teisėmis, kaip antai teisė į sankcijas viešosios rim- 
ties pažeidimų atveju arba teisė į kompensaciją už žalą, nulemtą ap- 
laidumo. Priešingai - jis aiškiai sako, jog tas pats kriterijus turi būti 
naudojamas nustatyti pačioms fundamentaliausioms piliečių žmo- 
gaus teisėms, įskaitant jų teisę į gyvenimą ir teisę kontroliuoti savo 
darbą, o ne būti kitų vergais. Svarbia turto maksimizacijos dorybe jis 
laiko tai, jog ji paaiškina, kodėl žmonės turi tas teises. Tačiau jeigu 
turto maksimizacija turi būti tik instrumentinė vertybė - o būtent šią 
hipotezę dabar svarstome, - tai turi būti koks nors nepriklausomas 
moralinis teiginys, pagrindžiantis teises, kurias rekomenduoja turto 
maksimizacija. Šios teisės negali turėti moralinio imperatyvumo mums 
tiesiog dėl to, kad tų teisių pripažinimas skatina turto augimą. 

Todėl tarkime, jog Posneris mano, kad žmonės turi teisę į savo 
kūnus ir teisę nukreipti savo darbą, kaip jie nori, dėl kokios nors 
nepriklausomos moralinės priežasties. Tarkime, kad jis taip pat tei- 
gia, jog turto maksimizacija turi instrumentinę vertę, nes visuome- 
nė, kuri maksimizuoja turtą, pripažins būtent tas teises. Lieka rimtas 
konceptualinis keblumas. Šis aiškinimas suponuoja, jog socialinė tvar- 
ka, saistoma vien turto maksimizacijos, kur nedaromi jokie nepriklau- 
somi sprendiniai dėl išteklių paskirstymo, pripažins „natūralaus“ s2- 
vininko teises į nuosavą kūną ir darbo jėgą. Taip iš tiesų yra tik tuo 
atveju, jeigu tų teisių prielaidą galima pateisinti turto maksimizacijos 

testu, O šitai numato, jog jeigu teisės į „natūralaus savininko“ kūną 
ar darbo jėgą priskiriamos kam nors kitam, „natūralus savininkas“ 
vis tiek turi būti nusiteikęs ir pajėgus įsigyti šias teises, bent jau tuo 
atveju, jeigu mes tariame, jog transakcija nieko nekainuoja. 

Tačiau mes negalime suvokiamai spekuliuoti apie tai, ar kas nors 
pirktų teisę į savo paties darbo jėgą, jeigu nedarome kokių nors prie- 
laidų dėl turto paskirstymo. Posneris tai pripažįsta. Išties šį pavyzdį — 
apie asmens galią įsigyti teisę į savo paties darbo jėgą, jeigu jis paver- 
čiamas vergu, - jis naudoja gindamas mintį, jog tai, ar asmuo gali 
įsigyti tą teisę, priklauso nuo jo ir kitų turto, konkrečiai nuo to, ko- 
kią to turto dalį sudaro tos teisės kaina. Jis sako, jog tokiu atveju 
„ekonominė analizė neprognozuoja vienintelio galimo išteklių pa- 
skirstymo, nebent yra apibrėžtas pradinis teisių priskyrimas.!!'š“ Jei- 
gu A yra B vergas, jis gali neišgalėti išsipirkti teisės į savo darbo jėgą; 
tačiau jeigu jis nebūtų vergas, B negalėtų nusipirkti iš jo tos teisės. 
Jeigu ekonominė analizė asmens pradinę teisę į savo paties darbo 
jėgą daro priklausomą nuo to, ar jis pirktų tą teisę, jeigu ši būtų 
priskirta kam kitam, tos teisės negalima „išvesti“ iš ekonominės ana- 
lizės, jei jau iš anksto nežinome, kas pirmapradiškai turi tą teisę. 
Paaiškėja, jog susidūrėme su ydingu ratu. Negalime apibrėžti pradi- 
nio teisių priklausymo, jeigu neatsakome į klausimus, į kuriuos ne- 
galima atsakyti, jei neapibrėžiamas pradinės teisių priklausymas. 

Ar galime pralaužti šį ratą? Galėtume, pavyzdžiui, nustatyti sąly- 
gą, jog turime kelti klausimą, kas ką pirktų pirmykštėje būklėje, kai 
niekas neturi jokių teisių į nieką. Aš darau prielaidą, jog šitai reiškia 
ne tik tai, jog niekas dar nėra savo paties darbo jėgos savininkas, bet 
ir tai, jog niekas neturi jokių pinigų, pinigų ekvivalento ar dar ko 
nors. Tuo atveju klausimas yra bereikšmis arba, jei ir turi reikšmę, tai 
atsakymas yra tas, jog niekas nieko nepirktų. 

Galėtume, siekdami įtikinamumo, nusistatyti sąlygą, jog tą klau- 
simą turime kelti dabarties kontekste, t. y. turėdami galvoje dabar- 
ties momentą, kai kitos teisės, įskaitant turtines, jau egzistuoja (tai 
netaps kliūtimi vėl iškelti tą klausimą vėliau, kai įtarus, jog galėtų 
būti įmanomas kitoks atsakymas). Regis, esama aiškaus atsakymo į 

klausimą, kas šiomis aplinkybėmis tą teisę vertina labiau. Norėdami 
patikrinti tą teiginį - jog turto maksimizacija teisę į nuosavą darbo 
jėgą priskirtų (be dvejonių) „natūraliam savininkui“, - mes tariame, 
jog iš tam tikros lengvai identifikuojamos žmonių grupės (sakykime, 
tų, kurių intelekto koeficientas yra per 120) atimama teisė į savo 
darbo jėgą (galbūt kokia nors antiemancipacine deklaracija) ir priski- 
riama kitiems. Tų, kurie prarado tas teises, esamas turtas (kaip ir 
esamas turtas tų, kurie jas įgijo) kitais atžvilgiais lieka nepaliestas. Ar 
galime pasakyti, jog bent jau dauguma iš tų, kurie prarado savo tei- 
ses, dabar jas pirktų arba pirktų, jeigu ne transakcijos kaštai? 

Turime prisiminti, jog nusiteikimas pirkti šias teises suponuoja 
išgalę jas pirkti — išgalę sumokėti tai, ko tie, kurie tas teises turi, 
reikalautų rinkoje. Gali būti, jog jie neišgalėtų - kaip dauguma žmo- 
nių šiandien - išsipirkti teisių į savo darbo jėgą, nes jų darbo jėgos 
vertė prilygsta daugiau nei pusei jų dabartinio turto. Ar jie galėtų 
reikalingas lėšas pasiskolinti pinigų rinkoje? Posneris užsimena apie 
tokią galimybę. Jis sako: „Be abejo, principiniai sunkumai, susiję su 
skolinimusi įkeičiant žmogiškąjį kapitalą, sužlugdytų tam tikras na- 
tūralaus savininko pastangas išsispirkti teisę į savo darbo jėgą ... net 
ir iš to, kuris jos iš tikrųjų nevertintų aukščiau nei jis pats - tačiau 
šitai tėra tiesiog papildomas motyvas pirmapradiškai pripažinti tą 
teisę natūraliam savininkui.“!'? Tie „principiniai sunkumai“ tikriau- 
siai yra transakcijos kaštai ar kitokie rinkos netobulumai, nes Pos- 
neris turi labai griežtą nuosataą dėl to, kaip ekonominė analizė turi 
suprasti veiksmažodį „įvertinti“. Kas nors ką nors vertina labiau 
nei kas nors kitas (ir nuo šito priklauso ekonominės analizės siste- 
ma), tik jeigu jis yra nusiteikęs (ir išgali) už tai mokėti daugiau. 
Jeigu (dėl kitų nei rinkos netobulumai priežasčių) natūralus savi- 
ninkas yra nepajėgus sumokėti tiek, kiek paimtų teisės savininkas, 
tai jis jos 2evertina labiau. 

Tad tarkime, jog „principinius sunkumus“ galima įveikti darant 
prielaidą, kad tas, kuris yra praradęs savo teises į savo darbo jėg3; 
gali skolintis, užstatydamas savo būsimą darbą pamažinta verte. Ar 
taip jis gaus pakankami kapitalo, kad galėtume būti tikri, jog jis (af 

dauguma žmonių, kurių padėtis tokia pat kaip jo) išgalės išsipirkti 
teisę į savo darbo jėgą iš kokio nors kito asmens? Beveik garantuota, 
jog neišgalės, nes neįtikėtina, jog monetarinė jo būsimo darbo vertė 
jam bus didesnė - šio tikslo atžvilgiu - nei kam nors kitam. 

Įsivaizduokime moterį, vardu Agatha, kuri gyvena skurdžiai, ta- 
čiau geba taip puikiai rašyti detektyvines istorijas, jog visuomenė 
negalės atsidžiaugti ir mokės už tiek knygų, kiek tik ji gali parašyti. 
Tarkime, jog teisė į Agatha'os darbą yra priskirta serui George'ui. 
Tai reiškia, jog seras George'as gali diktuoti, kaip turi būti naudo- 
jamas Agatha'os darbas: ji yra jo vergė. Seras George'as, žinoma, 
yra apsišvietęs vergvaldys - ta prasme, jog jis nevers Agatha?*os dirbti 
taip sunkiai, kad to, ką ji produkuoja, suminė vertė nusmuktų. Ta- 
čiau jis vers ją dirbti balansuojant ties ta riba. Tarkime, jog Agatha, 
jeigu turėtų teisę į savo pačios darbo jėgą, dirbtų kaip interjero 
dizainerė ir šiame darbe uždirbtų daug mažiau pinigų, tačiau savo 
gyvenimą manytų esant daug labiau tenkinantį. Arba tarkime, jog 
ji parašytų daug mažiau detektyvinių istorijų, nei įstengtų, paauko- 
dama papildomas pajamas tam, kad galėtų leisti laiką savo sode. 
Tam tikru momentu ji veikiau norėtų liautis rašyti, kad pasidžiaug- 
tų tuo, ką padarė, užuot užsidirbusi šiet tiek daugiau pinigų, bet 
neturėdama laiko apskritai niekuo džiaugtis. Galbūt ji gali dirbti 
šiek tiek efektyviau, kai dirba sau ir yra pati sau ponia, - tačiau 
greičiausiai ji dirbs ne tokį pelningą darbą ir beveik neabejotina, 
jog ji dirbs mažiau. 

Jeigu ji sako banko vadybininkui, jog ketina užsiimti interjero 
dizainu arba dirbti savo sode, ji negalės pasiskolinti net bent kiek 
panašios sumos į tą, kurios reikia norint iš sero George'o nusipirkti 
teisę į savo darbo jėgą. Jeigu ji to nepasako, bet vis tiek taip gyvena, 
ji netrukus pateks į finansinių tarnybų skolininkų registrą. Ji gali 
pasiskolinti užtenkamai pinigų, netgi padaryti serą George'ą abejin- 
gą teisės į jos darbą pardavimo jai klausimu tik ryždamasi tokiam 
gyvenimui, kuris jai yra toks pat atgrasus, kaip ir gyvenimas, kurį ji 
gyventų sero George'o valdoma. Ji turės atlikti beveik visiškai tokius 
pat sunkius darbus, kokius jai lieptų dirbti George'as, kaip savanau- 

diškas, bet apsišvietęs vergvaldys. Ji nebebus jo vergė tik tapusi Pir- 
mojo nacionalinio banko (Čikagos, žinoma) verge. 

"Tiesą sakant, jos situacija yra dar blogesnė, mat aš ignoravau pa- 
lūkanas, kurias ims bankas. (Palūkanų norma gali būti didelė, jei tuo 
pačiu metu ir kiti ieško kapitalo išsipirkti teisę į savo darbą.) Taigi 
jos pajėgumas pasiskolinti tiek lėšų, kad padarytų serą George'ą abe- 
jingą teisių į darbą klausimu, priklausys nuo to, kokių kitų investavi- 
mo galimybių jis turi, ir (jeigu jis yra tikras dėl jos pajėgumo) jo 
rizikos baimės. Jokiu būdu nėra savaime suprantama ir tai, kad jeigu 
ji galėtų pasiskolinti užtektinai, ji skolintųsi. Ji įgytų labai nedaug 
tikros kontrolės savo gyvenimo tėkmės atžvilgiu, kaip matėme, ir 
žymiai sumažėtų jos saugumas. Pagrindinė laisvės vertybė yra pasi- 
rinkimo ir savarankiško tvarkymosi vertybė, ir jeigu Agatha pradeda 
savo karjerą būdama vergė, ji niekuomet negalės atgauti daugiau nei 
simbolinį laisvės lygį. Mes negalime būti tikri (jei kalbėtume perdėm 
santūriai), jog nuodugni analizė pateisins išvadą, kad Agatha išgalė- 
tų išpirkti arba išsipirktų teisę į savo darbą. Todėl negalime teigti net 
ir to, jog ekonominė analizė remia tos teisės suteikimą jai. 

Skaitytojai, be abejonės, pamanys, jog aš prieš kurį laiką būsiu 
išsikraustęs iš proto. Jie manys, jog mano teikiamų argumentų po- 
būdis profanuoja argumentus prieš normatyvinį ekonominės teisės 
analizės aspektą. Daugelis manys, kad daug svarbiau yra pasakyti, 
jog teorija, kuri moralinę vergovės vertę daro priklausomą nuo tran- 
sakcijos kaštų, yra groteskiška. Jie teisūs. Tačiau dabar aš neteigiu, 
jog turto maksimizacija, suprantant pažodžiui, gali duoti groteskiš- 
kų rezultatų. Veikiau aš teikiu siauresnį argumentą - jog ši konkreti 
pastanga parodyti, kad turto maksimizavimas turi stiprią instrumen- 
tinę vertę, visiškai sužlunga. 

Posneris turi kitą argumentą, kurį čia derėtų pažymėti. Jis numa- 
to tam tikrą vietą kitokiam instrumentiniam teiginiui: turto maksi- 
mizacija turi vertę, nes visuomenė, kuri siekia tik socialinio turto 
maksimizavimo, suteiks sąlygas patrauklioms asmeninėms dorybėms, 
konkrečiai labdarybės dorybei. Šis argumentas nėra nežinomas. Ka- 
pitalizmo gynėjai dažnai ragina kreipti dėmesį į tai, kaip kapiralisti- 

nėje sistemoje klesti „protestantiškos“ darbštumo ir savikliovos do- 
rybės, tačiau nesureikšmina išskirtinai altruistinių dorybių. Būtent 
šis šio teiginio bruožas daro Posnerio aiškinimą tokį paradoksaliai 
patrauklų. 

Posnerio argumentas yra be užuolankų: visuomenėje, atsidėju- 
sioje turto maksimizavimui, žmonės gali pagerinti savo padėtį tik 
duodami naudos kitiems, nes kai kas nors produkuoja gėrybes ir 
paslaugas, kurias kiti perka, jis būtinai duoda kokios nors naudos ir 
jiems, ne tik sau. Šis argumentas nespecifikuoja savo siūlomo etalo- 
no, leidžiančio patikrinti, ar visuomenė, įsipareigojusi turtui, produ- 
kuoja daugiau veiklos, kuria duodama naudos kitiems, nei visuome- 
nė, kuri skatina labiau tiesioginį altruizmą. Nėra lengva suprasti, koks 
etalonas būtų deramas. Net jeigu turtas-produkuotas-kitiems laiko- 
mas matu, nenumatant paskirstymo, toli gražu nėra akivaizdu, jog 
žmonės produkuos daugiau turto kitiems žmonėms - priešpriešinant 
tai turtui sau patiems - turto maksimizacijos sąlygomis nei apmokes- 
tinimo ir perskirstymo sistemos sąlygomis, net jei pastaroji apskritai 
produkuotų mažiau turto. Žinoma, gerovė-kitiems yra geresnis mo- 
ralinio tobulumo matas nei paprasčiausiai turtas-kitiems, o dėl mažo 
naudos efekto gerovė-kitiems yra standartas, apimantis paskirstymo 
reikalavimus. Toli gražu nėra savaime suprantama, jog turto maksi- 
mizavimas produkuos didesnį suminį kiekį gerovę-kitiems produ- 
kuojančios veiklos nei kitos, labiau kompromisinės ekonominės ir 
politinės struktūros. 

Tačiau tai empirinis klausimas. Be to, mums nėra reikalo jo čia 
gvildenti, nes Posnerio argumente - jog turto maksimizavimas turi 
instrumentinę vertę, nes produkuoja žmones, kurie duoda naudos 
kitiems, - esama fundamentalesnio defekto. Mat moralinę labada- 
ringos veiklos, pačios savaime, vertę lemia veikėjo valia ar intenci- 
jos. Jeigu jis veikia vedamas troškimo pakelti kitų gerovę, jo aktas 
turi vidinę moralinę vertę, net jei jis neduoda naudos kitiems. Tačiau 
jo aktas neturi jokios vidinės moralinės vertės, jeigu jis veikia su in- 
tencija gauti naudos tik sau. Posneris aiškiai sako, kad jo teiginiai apie 
produkciją-kitiems niekaip nesusiję su ekonominio proceso veikėjų 

intencijomis kitų atžvilgiu. Jis taria, priešingai, jog jie veiks taip, kad 
maksimizuotų savo pačių gaunamą naudą, kitiems duodami naudos 
tik dėl to, kad negali absorbuoti iki paskutinio lašo viršverčio, ati- 
tenkančio vartotojui, kad ir kaip norėtų. Juo geriau asmeniui sekasi 
asmenininė turto maksimizacija - juo daugiau gebėjimų ir talentų jis 
pademonstruoja, kad jam būtų atlyginta toje sistemoje - juo mažiau 
naudos jo aktai duos kitiems, mat juo geriau jam sekasi, juo daugiau 
perteklinės vertės jis galės susigrąžinti iš kiekvienos transakcijos ar 
veiklos. Visą naudą kitiems lemia nematoma ranka, o ne gera valia. 
Ne vidinė turtą produkuojančių aktų vertė yra tai, kas gali rekomen- 
duoti turto maksimizavimą. 


Gal jį rekomenduotų tų aktų pasekmės. Gal individai, siekiantys 
turto tik sau, produkuos tokį turto paskirstymą, kuris yra teisingas. 
Ši prielaida savo plačiausia įmanoma apimtimi suponuoja, jog visuo- 
menė, besilaikanti turto maksimizacijos siekio, dėl kažin kokios prie- 
žasties labiau priartės prie paskirstomojo teisingumo idealų nei vi- 
suomenė, kuri nesilaiko to tikslo beatodairiškai. Paskirstomojo tei- 
singumo idealus reikia apibrėžti - ar bent jau suvokti - nepriklausomai 
nuo turto maksimizacijos. Nepakaks pasakyti, jog paskirstomasis tei- 
singumas yra ta būklė, kurią produkuoja turto maksimizacija. Mat 
tuomet teiginys, jog turto maksimizavimas veda prie paskirstomojo 
teisingumo, būtų tik tautologija. 

Taigi šią naują instrumentinio aiškinimo interpretaciją reikia už- 
baigti bent jau apytikriu teisingumo sampratos specifikavimu. Eko- 
nominiam analitikui būtų natūralu pasirinkti vieną iš tų kelių teisin- 
gumo aiškinimų, kurie jau įeina į politinės filosofijos tradicijas - pa- 
vyzdžiui, didžiausios suminės vidutinės naudos sampratą arba lygybės, 
arba aukščiausio gerovės ar turto lygio, arba kokią nors meritokrati- 
nę teoriją. Pasirinktoji teorija turi būti modelinė, o ne istorinė teori- 
ja, jei pasitelktume Roberto Nozicko pasiūlytą pravarčią perskyrą.'** 
Istorinės teorijos aiškina, jog kad ir kokiais nelygumais ar kitokiais 
bruožais pasižymi paskirstymas, jis yra teisingas, jei pasiekiamas lai- 
kantis korektiškų teisingumo principų turto įgijimo ir perdavimo 

santykiuose. Modelinės teorijos postuluoja, jog paskirstymas yra tei- 
singas tik tuomet, kai jis atitinka tam tikrą modelį, kurį galima nusa- 
kyti nepriklausomai nuo istorijos, aiškinančios, kaip tas paskirsty- 
mas radosi. Turto maksimizacijos koncepcija teikia modelinį, o ne 
istorinį teisių priskyrimo kriterijų: sprendimas, ar gydytojas arba sal- 
dainių gamintojas turi teisę, kurios kiekvienas iš jų siekia, turi būti 
priimamas turint prieš akis modelį - gėrybės turėtų būti tų rankose, 
kurie mokėtų daugiausia, kad jas įsigytų. Kone nesuvokiamas būtų 
teiginys, jog paskirstymas pagal modelį galėtų būti instrumentas pa- 
siekti istoriškai atsitiktiniam paskirstymui. 

Tad turto maksimizavimo gynėjas turi pasirinkti kokią nors mo- 
delinę teisingumo koncepciją, kaip antai didžiausio pelningumo, ly- 
gybės, aukščiausio lygio, meritokratijos arba nuopelno. Posneris ne- 
pripažįsta kaip tik pirmųjų trijų iš šių koncepcijų. Vertumo ar nuo- 
pelno teorijos savo dvasia jam artimesnės, taigi jas mes apsvarstysime 
pirmiausiai. 

Meritokratinės teorijos skelbia, jog teisingumo esmė - toks pa- 
skirstymas, kuriam esant žmonės pelno atlygį pagal savo nuopelnus. 
Dabar mes darome prielaidą, jog galima sakyti, kad turto maksimi- 
zacija turi stiprią instrumentinę vertę, nes (nematomos rankos ar 
netikro taikinio mechanizmu) visuomenė, kurios įstatymai siekia tik 
turto maksimizacijos, produkuos reikiamą meritokratinį paskirsty- 
mą arba prie jo labiau priartės nei bet kokia alternatyvi sistema. Ta- 
čiau dabar turime padaryti perskyrą tarp dviejų nuopelno koncepci- 
jų, kurias toks aiškinimas galėtų pasitelkti. Pirmąją galėtume pava- 
dinti nepriklausoma nuopelno koncepcija. Pagal ją privalome būti 
pajėgūs pateikti nuo turto maksimizacijos proceso nepriklausomą 
apibrėžimą, kas laikytina nuopelnu, todėl ji tampa empirine hipote- 
Ze, jog turto maksimizacija atlygina taip aiškinamą nuopelną. Tačiau 
bet kokio nepriklausomų nuopelnų sąrašo atveju ta empirinė hipote- 
zė turi sužlugti, nes tai, kokie gebėjimai ar ypatybės bus atlyginti bet 
kokioje konkrečioje bendruomenėje bet kuriuo konkrečiu metu, yra 
technologijos, tendencijų ir laimės dalykas. Apsvarstykime komp- 
leksą talentų, kurie reikalingi nenuilstamai taikliai atakuoti beisbole. 

Jeigu koks nors nepriklausomų nuopelnų sąrašas neapima to komp- 
lekso, tai bus neteisinga teigti, jog mūsų visuomenėje turto maksimi- 
zavimas nuopelnus atlygina geriau nei alternatyviose visuomenėse. 
Tedas Williamsas tokioje sistemoje susilauks daug aukštesnio atlygi- 
nimo negu kone kiekvienas kitas, kuris pagal mūsų išvardijamų nuo- 
pelnų sąvadą jį pranoktų. 

"Tačiau jeigu tą talentų kompleksą išvardijame kaip vertumo po- 
žymius, bus neteisinga teigti, jog turto maksimizacija paprastai atly- 
gina nuopelnus. Kol beisbolas išsivystė iki esamo lygio, jam reikalin- 
gų talentų kompleksas nebuvo atlyginamas, jis ir dabar nėra atlygi- 
namas ten, kur beisbolas tiek neišsivystęs, ir nebus atlyginamas tuo 
atveju, jei beisbolas nusmuks ir išnyks. Galime apibendrinti: kadangi 
tai, kokie talentai yra atlyginami rinkos, labai priklauso nuo įvairių 
veiksnių, efektyvumo siekio laikymusi negalima kliautis kaip garan- 
tu, jog vienoks ar kitoks talentų kompleksas, iš anksto nustatytas 
kaip nepriklausomi ir laiko patikrinti vertumo požymiai, bus atly- 
ginti. Tačiau efektyvumo palaikymu negalima kliautis ir kaip pagrin- 
du nepaisyti kokio nors vertumo požymių komplekso. 

Antrąją nuopelno koncepciją vadinsiu priklausoma koncepcija. 
Anotjos, jog nuopelną sudaro talentų kompleksas, kurie įgalina kart- 
karčiais patirtį sėkmę rinkoje. Kai kurie iš šių talentų yra reliatyviai 
pastovūs, tokie kaip darbštumas, apsukrumas ir galbūt noras pratur- 
tėti. Paprastai — nors ir ne neišvengiamai - geriau sekasi tiems, kurie 
pasižymi darbštumu arba apsukrumu, nei tiems, kurie tuo nepasižy- 
mi. Kiti talentai tampa nuopelnais tik susiklosčius palankiai aplinkai 
ir sėkmės dėka; jie laikomi vertumo požymiais tik kurį laiką, nes 
įgalina produkuoti tai, ką kiti laiko nauda sau patiems bei yra nusi- 
teikę ir išgali nusipirkti. Pagal priklausomą nuopelno koncepciją, rin- 
kos ekonomika, dirbanti turto maksimizavimui, iš tiesų atlygins nuo- 
pelnus. Ši tiesa net pernelyg teisinga, mat pagal priklausomą kon- 
cepciją instrumentinis teiginys virsta tautologija. 

Taigi bent jau Posnerio atveju nėra tinkama jokia nepriklausoma 
teisingumo koncepcija iš tų, kurias randame politinės filosofijos lite- 
ratūroje. Jis teikia didelio užmojo argumentaciją turto maksimizavi- 

mai apginti, tačiau atmeta visas koncepcijas, kurios tos plačios argu- 
mentacijos nedaro akivaizdžiai neteisingos arba trivialios. Kaip dėl 
pliuralistinių teisingumo teorijų? Turiu galvoje teorijas, kurios ne- 
pripažįsta jokios vienintelės vertės, tokios kaip nauda ar lygybė, ar 
nuopelnas, kaip sudarančios visą paskirstymo teisingumą, bet vietoj 
to tvirtina, jog iš tiesų teisingas paskirstymas pasieks protingą keleto 
iš šių vertybių kombinaciją. Teisingas paskirstymas, pagal pliuralisti- 
nę koncepciją, bus toks, kuriam esant vidutinis gerovės lygis yra pa- 
kankamai aukštas, kai nesama per daug nelygybės ir kai tai, ką žmo- 
nės turi, yra bent jau apytikriai susieta su tuo, kaip sunkiai jie dirbo, 
arba su tuo, kokį produkcijos kiekį sukūrė. Gali būti neįmanoma 
tiksliai nusakyti, kokia būtent būtų skirtingų teisingos visuomenės 
komponentų kombinacija. Tačiau kas nors gali pretenduoti tai žinąs, 
kai ją mato. Ar prasminga sakyti, jog turto maksimizacija yra instru- 
mentiškai susijusi - griežtąja prasme - su kokia nors tokia pliuralisti- 
ne teisingumo koncepcija? 

Pakankamai akivaizdu, jog taip sakyti pavojinga. Instrumentinis 
teiginys, užbaigtas šiuo būdu, ir vėl gresia tapti tautologija, jeigu pliu- 
ralistinė koncepcija neišdėstoma pakankamai aiškiai, kad leistų tą 
teiginį patikrinti empiriškai. Tai beveik neįmanoma. Tarkime, jog 
beatodairiškas turto maksimizavimas tam tikroje visuomenėje pro- 
dukuotų tam tikrą tiksliai nusakomą kardinalinį vidutinės naudos 
lygį, tam tikrą nelygybės veiksnį (matuojamą, pavyzdžiui, Gini'o koe- 
ficientais) ir tam tikrą koreliaciją tarp vienaip ar kitaip apibrėžiamo 
nuopelno ir turto. Dabar kritikas pasiūlo kompromisą su turto mak- 
simizacija - pavyzdžiui, atlikti perskirstymą, kuris sumažins suminį 
bendruomenės turtą. Tas kompromisas lemtų šiek tiek mažesnę vi- 
dutinę naudą, šiek tiek mažesnę nelygybę bei kitokią nuopelno ir 
turto koreliaciją. Kitaip tariant, kiekvienas iš šių veiksnių tampa šiek 
tiek — be ne radikaliai - kitoks, palyginti su rezultatu beatodairiškos 
turto maksimizacijos sąlygomis. Dabar turto maksimizacijos pagal šį 
instrumentinį argumentą šalininkas turi tarti, jog pradinė šių skirtin- 
gų socialinės vertės komponentų kombinacija yra geresnė nei naujo- 
ji. Jam neužtenka tarti, jog pradinė kombinacija yra geresnė nei bet 

kurio iš trijų komponentų maksimalia verte: geresnė nei visuomenė- 
je, kurioje vidutinė nauda yra pati didžiausia, kokia įmanoma, arba 
nelygybė - pati mažiausia, kokia įmanoma, arba kur žmonėms atly- 
ginama tik laikantis griežto proporcingumo jų nuopelnų atžvilgiu. 
Jis taip pat turi manyti ją esant geresnę už kitas šių trijų pageidavimų 
kombinacijas, kurių būtų pasiekta esant ne tokioms nekompromisi- 
nėms politinėms ir ekonominėms sistemoms kaip jo beatodairiško 
turto produkavimo sistema. 

Jo įsitikinimas yra neįtikinamas. Labai sunku numatyti, ex ante, 
koks vidutinės naudos kardinalinis lygis, nelygybės koeficientas bei 
turto ir nuopelnų koreliacija (pagal bet kokį netautologišką nuopel- 
no apibrėžimą) bus produkuotas turto maksimizavimo programos. 
Taip pat sunku prognozuoti, kuri šių menamų kriterijų kombinacija 
bus pasiekta bet kokiu konkrečiu kompromisu su turto maksimiza- 
cija. Todėl neįtikinama, jog egzistuoja tam tikra kombinacija, kuri 
yra sykiu ir nepriklausomai preferuotina moraliniais pagrindais gali- 
mų alternatyvų atžvilgiu, ir aprioriškai tikėtinesnė kaip turto maksi- 
mizacijos rezultatas nei kaip konkrečių kompromisų rezultatas. Aš 
nenoriu pasakyti, jog „geriausios“ komponentų kombinacijos neįma- 
noma aprioriškai sakyti niekaip kitaip, o tik „aš-tai-žinau-kai-ma- 
tau“ stiliumi, nors tai ir blogas ženklas. Mano mintis veikiau ta, jog 
šiuo jautrios klausos lygiu, kuris būtinas atskirti turto maksimizaci- 
jos rezultatus nuo kompromisų rezultatų, paprasčiausiai 1esama vie- 
nos „geriausios“ kombinacijos, aprioriškai tikėtinesnės kaip vieno, o 
ne kito iš šių socialinių metodų rezultatas. Pliuralistinis instrumenti- 
nis aiškinimas yra silpnesnis, nei galėtų būti tiesmukas turto maksi- 
mizacijos pritempinėjimas prie tradicinės teorijos - pavyzdžiui, utili- 
tarizmo. Pastaruoju atveju objektas, kurį maksimizuoti pretenduoja 
skirtingos instrumentinės teorijos, yra bent jau galimas apibrėžti. 

Čia esama svarbaus bendresnio momento. Tikėtina, kad ir mode- 
linės teisingumo teorijos ką nors paliks istorijos atsitiktinumų valiai. 
Pavyzdžiui, nustatęs tam tikrą jautrios klausos lygį, net griežtas utili- 
taristas pripažins, jog sandėrio tarp lygių partnerių rezultatas yra 
pagarbus lygybei būtent dėl to, kad tai - sandėris tarp lygių partnerių, 

o ne dėl to, kad jo rezultatai yra tokie, kurių konkrečiai reikalauja 
lygybė. Nujaučiu, jog turto maksimizacijos šalininkai taip pat mano, 
jog tam tikras paskirstymas yra teisingas dėl to, kad tai yra paskirsty- 
mas, pasiektas turtą didinančiomis normomis, o ne vice versa. Šią 
nuojautą tikrai patvirtina didžiuma literatūros, besigilinančios į eko- 
nominę teisės analizę. Tačiau, aišku, tas sprendinys mus grąžina prie 
turto kaip vertės komponento sampratos. Jo negali paremti jokie 
instrumentiniai argumentai, ginantys turto maksimizaciją. Vietoj to 
jis suponuoja, jog turto maksimizacija yra sąžiningas procesas, kurio 
rezultatai yra teisingi, kaip egalitaristas suponuoja, jog sandėris tarp 
lygių partnerių yra iš prigimties sąžininga procedūra. Taigi turto mak- 
simizuotojas, kuris skelbia, jog paskirstymas yra teisingas, jeigu jis yra 
turtą maksimizuojančių normų produktas, negali kliautis jokiu instru- 
mentiniu bent jau šio savo teorijos aspekto pateisinimu. 


Iki šiol svarstėme, kaip įvairios instrumentinio teiginio, ginančio 
turto maksimizavimą, formos galėtų būti užbaigtos, apibrėžiant ne- 
priklausomą socialinės vertės koncepciją, kurią diegia turto maksi- 
mizavimas. Pirmiausia atidėjau į šalį utilitarinę teisingumo kon- 
cepciją, nes Posneris tą koncepciją atvirai atmeta. Tačiau visos pa- 
ties Posnerio prielaidos - individualios teisės, individuali dorybė ir 
tam tikra impresionistinė skirtingų vertybių kombinacija - žlunga, 
ir nors jis buvo pats atviriausias ir kraštutiniausias turto maksimi- 
zuotojas tarp teisininkų, jo utilitarizmo atmetimas neliečia kitų. Ar 
utilitarinė tradicija teikia kelią užbaigti instrumentinę turto gyni- 
mo argumentaciją? 

Keldamas šį klausimą, aš neturiu ketinimų solidarizuotis su utili- 
tarizmu kuria nors iš jo įvairių formų. Priešingai, man atrodo, jog 
utilitarizmas, kaip bendroji vertės arba teisingumo teorija, yra klai- 
dingas ir kad jo dabartinis nepopuliarumas yra išties pelnytas. Ta- 
čiau tai ne tokia teorija, kurią galima atmesti lengva ranka, kokiu 
nors paprastu argumentu - tokiu, kokį naudojau atsiribodamas nuo 
teorijos, jog turtas yra vertybė savaime. Utilitarizmas yra susilau- 
kęs didelio skaičiaus galvotų ir jautrių filosofų paramos. Todėl verta 

paklausti, ar nuoseklus utilitaristas galėtų prieiti išvadą, kad turto 
maksimizacija yra remtina instrumentiniu pagrindu. 

Vėl turime būti jautrūs instrumentinės teorijos tipų skirtumams. 
Yra įmanomos nematomos rankos, ingrediento ir netikro taikinio 
instrumentinės tezės versijos, taip pat platesnės ir siauresnės apim- 
ties versijos. Tačiau šias versijas sieja bendra konceptualinė proble- 
ma. Utilitarizmas suponuoja, jog individualios gerovės lygis bent jau 
kartais gali būti panašus, todėl suminės ar vidutinės naudos lygiai 
gali būti nustatomi priklausomai nuo socialinių programų pasirinki- 
mo. Ekonomistai kaip grupė buvo skeptiški dėl asmenų padėties gre- 
tinimo pravartumo. Jeigu utilitarizmas nori būti turto maksimizavi- 
mo motoras, tai turto maksimizuotojai turi įveikti tą skepticizmą ir 
žengti kur kas toliau nei dabartinis ortodoksinis ekonomikos moks- 
las. Tačiau kai pripažįstame galimybę palyginti bendruosius dėsnius 
didelių bendruomenių viduje, — tokius kaip dėsnis, jog turto pelnin- 
gumo koeficientas sumažėja, - tai bet kokia utilitarinės instrumenta- 
listinės teorijos plačios apimties versija išsyk tampa neįtikinama. Ne- 
įtikinama manyti, jog visuomenė, kuri beatodairiškai siekia turto mak- 
simizacijos, pasieks didesnę suminę naudą nei visuomenė, kuri taip 
pat siekia turto maksimizacijos, bet nustato viršutinę nelygybės ribą, 
iki kurios ji toleruos nelygybę socialinio turto vardan. 

Taigi bet kokia įtikinama utilitarinė intrumentalistinė turto mak- 
simizacijos teorija turi būti pakankamai siaura teorija. Sukonstruo- 
kime bandomąją siaurą teoriją, pritaikytą spręsti byloms. Ši teorija 
skelbia, jog visuomenė, kurios teisėjai sunkiąsias tradicinės teisės by- 
las sprendžia pasirinkdami normą, iš kurios tikimasi, jog ji maksimi- 
Zzuos socialinį turtą, ilgalaikėje perspektyvoje pasieks daugiau sumi- 
nės naudos negu visuomenė, kuri renkasi kitokią konkrečią progra- 
mą spręsti tokioms byloms, įskaitant visuomenę, kurios teisėjai tokias 
bylas sprendžia pasirinkdami normą, kuri, kaip galima tikėtis, ilga- 
laikėje perspektyvoje maksimizuos suminę naudą. Tai griežta instru- 
mentalistinė teorija; ji apibrėžia tam tikrą politinių sprendimų grupę 
(sunkiąsias bendrosios teisės bylas), reikalaudama iš pareigūnų vi- 
sas tokias bylas spręsti taip, kad būtų maksimizuotas turtas, užuot 

kiekvienu konkrečiu atveju klausus, ar turto maksimizavimas tuo 
atveju skatins naudos augimą. Kokios rūšies empirinių įrodymų - ar 
koreliatyvių prielaidų - kompleksas paremtų tą teoriją? 

Geriausia kandidatė yra prielaida, kuri selektyvią turto maksimi- 
zaciją laiko vertės ingredientu, o ne priežastimi ar netikru taikiniu. 
Ji suponuoja, jog jeigu teisėjai tokias bylas spręstų siekdami didinti 
suminį turtą, tai kitos institucijos - galbūt legislatūros - perskirstytų 
išaugusį suminį turtą, kad padidintų vidutinę ar suminę naudą. To- 
kią įvykių grandinę, be abejonės, galima įsivaizduoti, jeigu pripažįs- 
tame, jog asmenų padėties gretinimai individualios naudos atžvilgiu 
yra iš principo prasmingi. Tačiau taip yra nebūtinai. Politinis proce- 
sas dėl įvairių priežasčių galėtų palikti nepaliestus pelnus tų, kurie iš 
turto maksimizacijos gauna daugiausiai naudos. Todėl turėtume pa- 
klausti, ar instrumentinė utilitarizmo teorija reikalauja, kad legisla- 
tūros išties perskirstytų turtą tam, kad padidintų suminę naudą, arba 
ar tai teorijai paremti pakanka to, kad jos galėtų tai padaryti. 

Apsvarstykime štai kokį tos teorijos išplėtojimą. Teisėjai spren- 
džia konkrečias bendrosios teisės bylas, turėdamas omenyje esamą 
turto ir juridinių teisių paskirstymą. Joks sprendimas, kurį teisėjas 
padaro konkrečioje byloje, esmingai nepaveiks to paskirstymo. Ge- 
riausia, ką teisėjas, užsibrėžęs didinti suminę naudą, gali padaryti, — 
tai padidinti suminę turto produkciją. Jeigu legislatūra randa kokį 
nors būdą perskirstyti padidėjusį turtą taip, kad optimizuotų naudą, 
labai puiku. Jeigu ne - niekas neprarasta. Geriau suteikti legislatūrai 
galimybę padidinti naudą, net jei ta galimybe gali būti nepasinaudo- 
ta, nei nieko nedaryti. 

Ar tai geras mūsų siaurosios teorijos apgynimas? Jis remiasi pla- 
čia prielaida: jog teisėjai tiesiogiai negali nieko padaryti, kad padi- 
dintų naudą, - jie tegali prisidėti prie turto maksimizavimo, net kai 
žino, jog legislatūra daugiau nieko nedarys dėl šio tikslo įgyvendini- 
mo. Jis taria, jog teisėjai menkiau prisidėtų prie naudos didinimo bendru 
mastu, net tomis aplinkybėmis, jeigu jie kartais klaustų, ar ne toks 
beatodairiškas, jautresnis skirtumams požiūris konkrečiais atvejais ne- 
lemtų didesnės naudos. Jis remiasi prielaida, kad turto maksimizacija 

yra geras netikras taikinys siekiant naudos, net jei ji nėra naudingas 
naudos ingredientas. Šią prielaidą galime patikrinti štai kaip. Tarkime, 
jog kas nors pasiūlo štai kokią alternatyvią bylų sprendimo programą. 
Sunkiosiose bendrosios teisės bylose teisėjai turi padaryti tokį spren- 
dimą, kuris labiau prisidės prie naudos augimo nei bet koks alterna- 
tyvus sprendimas. Kai kuriose bylose - galbūt daugumoje - tai bus 
turtą maksimizuojantis sprendimas, o kai kuriose - ne. Viskas priklau- 
so nuo aplinkybių, ir iš anksto neįmanoma pasakyti, kaip dažnai jo 
teorija rekomenduos ne turtą maksimizuojančius sprendimus. 

Tai - silpna (apibrėžtąja prasme) instrumentinė turto maksimiza- 
vimo teorija. Kyla du klausimai. Ar silpnoji teorija kokiomis nors 
aplinkybėmis rekomenduos teisminį sprendimą, kurio siauroji griež- 
toji teorija nerekomenduotų? Ar visuomenė, kurios teisėjai vado- 
vaujasi silpnąja teorija, ilgalaikėje perspektyvoje produkuos daugiau 
naudos nei visuomenė, kuri vadovaujasi griežtąja teorija? Atsakymas 
į pirmąjį iš šių klausimų priklausys nuo įvairių dalykų, tačiau beveik 
tikra, jog tas atsakymas - taip. Paternalizmas suteiks progų, kai nau- 
dą maksimizuojanti norma skirsis nuo turtą didinančios normos. Tar- 
kime, pavyzdžiui, jog bendruomenė mokės daugiau už saldainį nei 
už medicinos priežiūrą, prarastą dėl saldainių mašinos triukšmo, ta- 
čiau saldainis bus žalingas jos sveikatai, taigi ir ilgalaikei naudai 1lga- 
laikėje perspektyvoje. Ateities kartos teikia kitų progų: kai imama 
paisyti ateities kartų naudos, net bendrosios teisės sprendimai - kaip 
antai tie, kurie turės poveikio aplinkai, - gali padaryti skriaudą nau- 
dos atžvilgiu, jeigu jais palaikoma esama turto paskirstymo sistema. 
Visiškai nepriklausomai nuo šių veiksnių kai kurie bendrosios teisės 
sprendimai yra potencialiai perskirstomieji. Tarkime, jog sprendi- 
mas galėtų apsaugoti darbininkus nuo sveikatos sutrikimų ir galbūt 
nekonkurencingos gamybos šakos arba sąlygoti jų nedarbą, struktū- 
ruodamas teises naujos gamybos šakos plėtrai palankiu būdu? Turtą 
maksimizuojantis sprendimas galėtų būti antrasis; vis dėlto naudą 
remiantis sprendimas galėtų būti pirmasis. 

Jei esama daug situacijų, kai tos dvi teorijos - silpnoji ir griežtoji — 
rekomenduotų skirtingus sprendimus, atsakymas į antrąjį klausimą 

yra greičiausiai „ne“. Netikri taikiniai iš tiesų kartais yra geri taiki- 
niai: kartais pasiekiame daugiau naudos, taikydamiesi ne visiškai tie- 
siai į tai, ko norime, kaip kad žmogui, pasiryžusiam pasiekti malo- 
numą, patartina nepulti stačia galva taikinio link. Tačiau šitaip yra 
ne visada ar netgi dažniausiai yra ne taip, ir neatrodo, a priori, jog 
esama daugiau pagrindo manyti, jog šitaip turėtų būti teismų atve- 
ju, negu kad taip turėtų būti legislatūrų atveju. Jeigu kartais yra 
teisinga sakyti, jog legislatūra turėtų pasirinkti sprendimą, kuris 
nemaksimizuoja turto, nes jis vis tiek padidins naudą, neatrodo, 
jog esama priežasties, dėl kurios taip pat ir teismas neturėtų taip 
daryti. Progos, kai teismas turi tą pasirinkimą, gal yra retesnės, 
tačiau tai, aišku, kitas klausimas. 

Taigi utilitarinė instrumentinė teorija visgi atrodo priklausanti nuo 
kokio nors sprendinio, įtvirtinančio, jog legislatūra veiks bendradar- 
biaudama su teismais, kad perskirstytų turtą tam, kad produkuotų 
daugiau naudos iš turto, kurį užtikrina teismas. Tačiau jeigu taip yra, 
tai ši teorija turi rimtų trūkumų - ji yra nebaigta, nes, kiek žinau, 
tokie ginamieji argumentai niekuomet nebuvo suformuluoti. Ji taip 
pat nėra netarpiškai įtikinama. Priešingai - jeigu teisinga įprasta prie- 
laida, kad optimali nauda reikalautų daug daugiau turto lygybės, nei 
jos dabar yra mūsų šalyje, hipotezė, jog legislatūros - federalinės ir 
valstybinės - buvo užsiėmusios perskirstymu, kad pasiektų naudos, 
atrodo gėdingai nepasitvirtinusi. 

Net jeigu ši hipotezė būtų protinga, reikėtų daug daugiau argu- 
mentų norint apginti teisminį turto maksimizavimą šiuo būdu. Mes 
dar turėtume parodyti, kodėl tuo atveju, kai galima produkuoti dau- 
giau naudos sprendimu, tiesiogiai nukreiptu į naudą, teismas vietoj 
to turėtų laikytis turto siekio. Hipotezė, kad legislatūrai rūpės nau- 
da, nėra savaime patenkinamas atsakymas. Ar naudos prieaugio ne- 
būtų sulaukta greičiau ir ar jis nebūtų labiau garantuotas vienu žings- 
niu, o ne dviem? Atrodo, jog nėra priežasčių neatiduoti pirmenybės 
silpnai instrumentine! teorijai: teismai turėtų priimti sprendimus mak- 
simizuoti turtą, - pripažįstant, jog legislatūrų, pasiruošusių perskirs- 
tyti turtą, egzistavimas galėtų reikšti, jog kai kuriais atvejais turto 

gausinimas galėtų būti geriausia priemonė padidinti naudą ilgalaikė- 
je perspektyvoje. Jeigu vietoj tos silpnos teorijos pasirenkama kokia 
nors griežta teorija, ji neišvengiamai remsis — ir vėl - (niekuo nepa- 
remta) netikro taikinio teorija. 

Šioje esė dalyje svarsčiau, ar griežta instrumentinė teorija gali 
apginti turto maksimizaciją, traktuojamą kaip beatodairiškas tikslas, 
bent jau tam tikrai bylų sprendimo daliai, remdamasi prielaida, jog 
suminė nauda yra vertybė savaime. Aš teigiu, jog hipotezė, kad ji gali 
ją apginti, atrodo silpna ir toli gražu nėra įrodyta. Tokie patys argu- 
mentai galioja, manau, ir prieš bet kokį griežtą instrumentinį turto 
maksimizaciją ginantį teiginį, kuris socialine vertybe-savaime laiko 
maksiminą (turto arba naudos erdvėje), o ne suminę naudą. Ir vėl 
kyla klausimas, kodėl silpnoji teorija, kuri ragina teisėjus tiesiogiai 
siekti maksiminu grindžiamų sprendimų, deramai atsižvelgiant į po- 
tencialų instrumentinį turto maksimizacijos vaidmenį, nebūtų geres- 
nė. Į šį klausimą nėra pateikta jokio atsakymo, ir nėra akivaizdu, kad 
į jį yra galimas geras atsakymas. 

Tačiau šį skirsnį turiu pabaigti pažymėdamas tai, kas, viliuosi, 
buvo aišku diskusijoje iki šiol. Instrumentiniai turto maksimizavimo 
teiginiai yra įtikinamesni, kai jie yra pajungti vienai iš nemeritokrati- 
nių modelinių teisingumo teorijų, tokių kaip naudos ar maksimino 
teorija, nei tuomet, kai jie pajungti kam kitam. Jų galimybės tuomet 
negalima pašalinti konceptualiai, kaip, pavyzdžiui, galima atmesti 
Posnerio instrumentinius teiginius. Tačiau jie vis tiek tebėra - dabar- 
tiniu žaidimo etapu neabejotinai - teiginiai, neturintys beveik jokio 
pagrindo. 


Ekonominė teisės analizė yra deskriptyvi ir normatyvi teorija. Ar 
normatyvinės dalies nesėkmė atsiliepia deskriptyvinei daliai? Pasta- 
roji teikia vieno žmonių elgesio aspekto paaiškinimą, būtent, bend- 
rosios teisės teisėjų sprendimus tose bylose, kurias pretenduoja pa- 
aiškinti ekonominė analizė. Esama keleto žmonių elgesio paaiškini- 
mo modusų (ar, kaip kai kas pasakytų, lygmenų). Kai kurie iš jų yra 
nemotyvaciniai. Šie apima genetinius arba cheminius, arba neurolo- 

ginius refleksinio arba reflektyvinio elgesio paaiškinimus. Motyva- 
ciniai aiškinimo modusai taip pat gali būti skirtingų formų. Pats ties- 
mukiausias yra aiškinimas veikėjo požiūriu, aiškinimas, besiremian- 
tis veikėjo tikslais ar intencijomis ir jo nuomone apie deramas prie- 
mones. Tačiau esama sudėtingesnių motyvacinio aiškinimo formų. 
Pavyzdžiui, nematomos rankos aiškinimai taria, jog žmonės veikia 
vedami tam tikrų motyvų, ir paaiškina, kodėl, turint tai omenyje, 
kolektyviai jie pasiekia kažką skirtinga nuo to, ko jie siekia indivi- 
dualiai. Viena froidiškų aiškinimų klasė taip pat taria, jog žmonės 
veikia vedami motyvų, tačiau skelbia, jog šie motyvai yra nesąmo- 
ningi. Vis dėlto šie froidiški aiškinimai yra motyvaciniai, nes jų aiški- 
namoji galia priklauso nuo teiginio, jog žmonės, kurių elgesys šitaip 
aiškinamas, veikia tokiu būdu, kurį geriausiai nusako analogija su 
elgesiu tų Žmonių, kurie tokių motyvų laikosi sąmoningai. Tad ši 
teorija priklauso nuo to tiesaus motyvacinio teiginio supratimo. 

Ekonominės analizės argumentas, jog teisėjai sunkiąsias bylas 
sprendžia taip, kad maksimizuotų socialinį turtą, nėra genetinis, che- 
minis, neurologinis ar kurios kitos formos nemotyvacinis aiškini- 
mas. Tai ir ne nematomos rankos aiškinimas. Tiesa, kažkas panašaus 
į nematomos rankos aiškinimą, kodėl bendrosios teisės sprendimai 
kuria sąlygas socialiniam turtui, buvo pateikta,!! tačiau to nėra Pos- 
nerio, Calabresi'o ar kitų ekonominės analizės proponentų teiginiuo- 
se. Kiek žinau, ekonominė analizė niekuomet nebuvo pateikiama kaip 
froidiška analizė. Tačiau net jeigu ji būtų pateikta kaip tokia, tokia 
analizė darytų galimą tiesaus motyvacinio teiginio prasmę. Taigi eko- 
nominė analizė savo deskriptyvioje dalyje atrodo besiremianti tiesaus 
motyvacinio teiginio prasme ir tiesa, būtent - jog teisėjai sprendžia 
bylas, turėdami intenciją maksimizuoti socialinį turtą. 

Tačiau mano argumentai prieš normatyvinę ekonominės teisės 
analizės dalį sykiu kvestionuoja bet kokį tokio pobūdžio motyvacinį 
teiginį. Aš neteigiu, jog socialinio turto maksimizavimas yra tik vie- 
nas iš tam tikro skaičiaus įtikinamų socialinių tikslų arba kad jis yra 
žemas, nepatrauklus ar nepopuliarus socialinis tikslas. Aš teigiau, 
jog jį beprasmiška laikyti socialiniu tikslu, net vienu iš daugelio kitų. 


370 PRINCIPO REIKALAS 


Kvaila tarti, jog socialinis turtas yra socialinės vertės komponentas, 
ir neįtikinama, jog socialinė vertė yra ne daugiau nei instrumentas 
siekiant tam tikro socialinio tikslo, dėl to, kad ji remia naudą ar kokį 
kitą socialinės vertės komponentą geriau nei tai darytų silpna instru- 
mentinė teorija. Todėl keista priskirti teisėjams motyvą maksimizuo- 
ti socialinį turtą vien jo paties dėlei arba laikytis socialinio turto sie- 
kinio kaip netikro teiginio kokios nors kitos vertybės dėlei. Tačiau 
tiesus Motyvacinis aiškinimas yra beprasmiškas, jeigu nėra prasmin- 
ga šį motyvą priskirti veikėjams, kurių elgesys aiškinamas. 

Iš to kyla išvada, jog deskriptyviniai ekonominės analizės teigi- 
niai, kaip jie iki šiol buvo pateikiami, yra radikaliai nebaigti. Jeigu jie 
nori turėti deskriptyvią galią, juos reikia peraiškinti. Juos būtų gali- 
ma peraiškinti, pavyzdžiui, kokiu nors būdu, deramu silpnam instru- 
mentiniam teiginiui. Argumentai tuomet turėtų tapti jautresni skir- 
tumui. Jie privalo išskirti tam tikras teisminių sprendimų klases ir 
paaiškinti, kodėl buvo įtikinama teisėjų prielaida, jog yra tikėtina, 
kad norma, didinanti socialinį turtą, dėl šios priežasties sukurs sąly- 
gas progresui kokio nors nepriklausomo socialinio tikslo link, kurį 
šie teisėjai vertino, - naudos, maksimino, skurdo mažinimo, ekono- 
minės šalies galios užsienio reikaluose ar kokio kito tikslo. Tai tampa 
didžiai sudėtingu teiginiu, mat jis apima ne tik detalų kauzalinį aiški- 
nimą, bet ir detalią intelektinę istoriją ar sociologiją. Ar teisėjai, ku- 
rie plėtojo kaltės dėl aplaidumo reguliavimą arba griežtos teisinės 
atsakomybės sistemą, taria, jog jų sprendimai sukurs sąlygas viduti- 
nės suminės naudos padidėjimui? Jeigu šie teisėjai visi kaip vienas 
būtų utilitaristai, kas tuomet tai laikytų privalumu? Ar šis aiškinimas 
tinka tik tam tikrai bylų grupei tam tikru bendrosios teisės rutulioji- 
mosi momentu? Ar protinga tarti, jog teisėjai per tam tikrą ilgą lai- 
kotarpį laikėsi tos pačios socialinės vertės teorijos? Ar įtikinama tar- 
ti, pavyzdžiui, jog jie buvo vis tokie pat utilitaristai ir prieš, ir per, ir 
po šios socialinio teisingumo teorijos akademinio populiarumo lai- 
kotarpio? Šitai tik dryksteli paviršių to aiškinimo, kuris būtų reika- 
lingas norint pateikti silpną instrumentinį teisėjų elgesio paaiškini- 
mą turto maksimizacijos sąvokomis, tačiau šito galbūt ir pakanka 

parodyti, kaip toli nuo to, ko reikia, yra esama teisės literatūra. Ji 
nepriėjo nė pradžios pradžios. 

Tačiau dabar gali būti paprieštarauta, esą aš reikalauju tikrai per 
daug ir neteisingai nuvertinu tai, kas jau padaryta. Sakykime, jog 
ekonomikos analitikai įrodė svarbią koreliaciją tarp sprendimų, ku- 
riuos teisėjai yra priėmę kokioje nors konkrečioje srityje - tarkime, 
viešosios tvarkos pažeidimų arba aplaidumo, arba kompensaciją pa- 
gal sutartį reguliuojančios teisės srityje, - ir sprendimų, kurie būtų 
buvę priimti teisėjų, eksplicitiškai siekiančių maksimizuoti socialinį 
turtą. Tarkime, jog nors ir ne kiekvienas realiai padarytas sprendi- 
mas yra toks sprendimas, kurį priimtų toks teisėjas, didžioji daugu- 
ma jų yra tokie. (Aš Žinau, jog ši menama koreliacija yra ginčijama, ir 
šiame skirsnyje ją pateikiu arguendo.) Atrodo kvaila, jei nesakytume 
įžūlu, nusigręžti nuo visos šios informacijos. Galime laikytis štai ko- 
kios pažiūros. Be abejo, būtų dar geriau, jei intelektualus istorinis 
paaiškinimas galėtų išaiškinti, kodėl realūs teisėjai veikė šitaip, paro- 
dydamas, jog patį turto maksimizavimą jie laikė vertės komponentu 
arba kad jie laikėsi griežtos instrumentinės turto maksimizacijos teo- 
rijos arba silpnos instrumentinės teorijos, kuri turėjo nustatytąsias 
implikacijas. Tačiau ta koreliacija, pati savaime ir be papildomų sąly- 
gų, reikšmingu mastu patobulina mūsų teisinio proceso supratimą. 

Mano galva, ši pažiūra yra klaidinga. Ji klaidinga todėl, kad tokia 
koreliacija neturi jokios aiškinamosios galios, jeigu neparemiama ko- 
kia nors motyvacine hipoteze, turinčia nepriklausomą prasmę. Įsi- 
vaizduokime štai kokį pratimą. Sukonstruokime binarinę alfabetinę 
pirmenybės seką išrikiuoti visoms byloms, kada nors spręstoms Ili- 
nojaus valstijos Aukščiausiojo teismo. (Žymime 1, jeigu laimėjusios 
šalies vardas yra alfabetiškai pirmesnis už pralaimėjusios vardą; prie- 
šingu atveju žymime 0. Pamirškime komplikacijas ar lygiąsias.) Pa- 
vadinkime šią seką Arthuru. Nesakytume, jog Arthuras paaiškina teis- 
minius sprendimus šiose bylose, nors Arthuras iš tiesų yra tobula 
koreliacija. Arthuras įgalina neprognozuojamai daug projekcijų į atei- 
tį. Įsivaizduokime, jog kiekvienas akademinis teisininkas Jungtinėse 
Valstijose suprojektuoja Arthurą į 100 kitų atsitiktinai parinktų vietų. 

Tuomet turėtume didžiulę tolesnių sekų gausą (Arthuras Posneris, 
Arthuras Michelmanas, Arturo Calabresi ir t. t.), viena iš kurių ge- 
riau nei bet kuri kita numatytų rezultatus, sakykime, 100 paskesnių 
sprendimų Ilinojaus valstijos teisme, ir, visai tikėtina, išties numaty- 
tų labai tiksliai. Tačiau dė to mes nesakytume, jog, pavyzdžiui, Art- 
huras Michelmanas pasižymėjo didele numatomąja galia arba buvo 
geresnė teismo sprendimų priėmimo Ilinojuje teorija. 

Šis momentas yra ir akivaizdus, ir svarbus. Mūsų žmonių elgesio 
aiškinimo standartai reikalauja, - net ir tam, kad kuris nors paaiški- 
nimas galėtų būti kandidatu paaiškinti tą elgesį, - jog jis naudotų 
arba biologinį, arba motyvacinį aiškinimą. Jei koreliacija, kad ir ko- 
kia užtikrinta, negali pažadėti net tokios ryšio perspektyvos - jei šių 
sąsajų negalima suprasti net ir kaip paslapčių, laukiančių sprendimo, - 
tai ji virsta grynai atsitiktiniu sutapimu. Pretenzijos į astrologinius ar 
okultinius elgesio paaiškinimus yra problemiškos šia prasme. Dau- 
geliui žmonių daro įspūdį tai, jog tiek motyvacinio, tiek biologinio 
aiškinimo galimybę pašalina pozityvios fizikos išvados, kurių nejma- 
noma kvestionuoti; tačiau kitiems atrodo, jog Hamleto perspėjimas 
Horacijui yra išmintingas ir aktualus. 

Turime tris alternatyvias galimybes. Galime nepaisyti menamos 
koreliacijos tarp realių ir turtą maksimizuojančių sprendimų kaip 
atsitiktinės ir pamėginti sukonstruoti bylų sprendimo teorijas, ku- 
riose ji būtų ignoruojama. Šitai atrodo laiko švaistymas ir iškreiptas 
požiūris, nes ta koreliacija, jeigu ji egzistuoja, skiriasi nuo koreliaci- 
jos tarp Arthuro ir bylų, pagal kurias Arthuras buvo sukonstruotas, 
vienu svarbiu atžvilgiu. Arthuro atveju konstravimo metodas garan- 
tuoja, jog koreliacija yra atsitiktinė, o ne aiškinamoji. Ekonominės 
analizės atveju sutapimas tėra tik viena hipotezė. 

Antra galimybė - tęsti pratimą, kurį pasiūliau anksčiau šiame skirs- 
nyje. Galime pamėginti sukonstruoti silpną instrumentinę turto 
maksimizacijos teoriją, parodančią, kodėl būtent tose teisės srityse, 
kur ta koreliacija galioja, silpna instrumentinė teorija, pajungta ko- 
kiai nors konvencinei socialinės vertės idėjai, tokiai kaip nauda, re- 
komenduotų turto maksimizavimo strategiją kaip gerą priemonę, II 

kodėl yra įtikinama teigti, jog teisėjai tai suvokė, bent jau apytikriai ir 
neartikuliuotai. Šis pratimas atves ekonominę analizę į detalių plot- 
mę - tiek politinės teorijos, tiek intelektualinės istorijos, - prie kurių 
ji iki šiol nė nepriartėjo. Tačiau šio projekto negalima atmesti a priori. 

Esama ir trečios galimybės. Galime pamėginti įkurdinti tą kore- 
liaciją iš esmės kitokioje analizėje ir aiškinime. Galime pamėginti 
parodyti, jog sprendimai, kurie atrodo maksimizuoją turtą, yra rei- 
kalingi ne kaip instrumentiniai sprendimai siekiant produkuoti tam 
tikrą dalykų padėtį — socialinį turtą, naudą ar bet kokį kitą dalyką, 
kurio siekiama politine strategija, - o veikiau kaip principo sprendi- 
mai, įgyvendinantys įtikinamą teisingumo koncepciją. Kitaip tariant, 
galėtume siekti principo paaiškinimo, užuot ieškoję politinės nuos- 
tatos paaiškinimo. Įvairiomis progomis esu mėginęs parodyti, kodėl 
teisminio sprendimo aiškinimui principo pagrindais visuomet turė- 
tų būti atiduodama pirmenybė aiškinimo politinės nuostatos pagrin- 
dais atžvilgiu dėl normatyvinių ir pozityvių priežasčių. Taip pat esu 
iliustravęs principu grindžiamo teisminių sprendimų aiškinimo stra- 
tegiją, kuri paiso pasekmių, įskaitant padarinius trečiosioms šalims. 122 
Ši principo strategija man atrodo daug perspektyvesnė nei ką tik 
aprašytoji silpna instrumentinė politinio kurso programa.!?š Tačiau 
aš dar nepateikiau jokių nenuginčijamų motyvų, dėl kurių jūs turė- 
tumėte pritarti mano užtikrintumui. 


13. Kuo čia dėtas efektyvumas? 


CALABRESI'O TEISINGOS KOMEBINACIJOS SAMPRATA 


Guido Calabresi ginčija mano nusakymą, kaip jo teorija aiškina san- 
tykį tarp teisingumo ir efektyvumo.!** Tačiau pavyzdys, kurį jis pa- 
teikia iš savo knygos Nelaimingų įvykių kaštai, vietoj to patvirtina tą 
nusakymą.!'2* Mat jis man primena argumentuojąs tai, jog teisingu- 
mas turėtų būti veto, sustabdantis efektyvumo siekimą, todėl jokia 
schema, skirta bendru mastu sumažinti nelaimingų įvykių kaštus, ne- 
turėtų būti pripažįstama, jei ji iš tikrųjų neteisinga. Aš sutinku, jog 
yra klaidinama šį pavaizdavimą nusakyti kaip reikalaujantį teisingu- 
mo ir efektyvumo kompromiso. Jis reikalauja kompromiso tik ribo- 
ta (išties pikvikiška) prasme - leksinės subordinacijos vienas kito at- 
žvilgiu prasme, - O tai geriau nusakyti kaip kompromiso galimybės 
neigimą. Tačiau ši veto galia, taikoma leksinei subordinacijai, vis tiek 
suponuoja, jog kompromisas yra galimas - kitaip tariant, jog kon- 
ceptualiai yra kortų malkoje. Taigi tai yra itin raiški klaidingai su- 
prastos teorijos apie efektyvumą versija, teorijos, kurios, kaip sakiau 
manąs, laikosi Calabresi, drauge su kitais teisės ekonomistais, taip 
pat modeliuojančiai kompromisus, tačiau teisingumui neteikiančiais 
tokios dominuojančios galios, kokią jis turi Calabresi'o versijoje. 
Tai - teorija, jog socialinio turto verta siekti dėl kokios nors kitos 
priežasties, ne dėl teisingumo. Kai Calabresi tvirtina, kad kainos su- 
mažinimo tikslai gali konfliktuoti su teisingumo principais ir kad 
tokiu atveju pastarieji principai turi veto galią, jis neišvengiamai remia- 
si būtent tokia teorija. Mat jeigu socialinis turtas nelaikomas pagei- 


* Pastaba. Pirmą kartą publikuota Hofstra Law Review, 8: 563-590 (1980). 
O Ronald Dworkin. 

dautinu savaime, tuo, ką aš pavadinau vertės komponentu, arba 
instrumentu siekiant dar kokio nors dalyko, kuris yra vertės kompo- 
nentas, nėra jokios prasmės sakyti, jog teisingumas turi veikti kaip 
veto, stabdąs socialinio turto siekimą. 

Calabresi kalba apie kompromisą arba kombinaciją ne tarp tei- 
singumo ir kainos sumažinimo, o tarp suminio turto ir jo paskirsty- 
mo. Tačiau abejotina, jog jis visiškai atsisakė klaidingos idėjos, laten- 
tiškai glūdinčios ankstesnėje perskyroje, - jog suminis turtas yra sa- 
vaime vertingas. Kad išryškinčiau problemą, turiu padaryti tolesnę 
perskyrą. Visada, kai turime reikalą su „teisingos“ kombinacijos idė- 
ja, reikia skirti dvi tos idėjos prasmes. Pirmoji yra sąlygio arba komp- 
romiso tarp dviejų nepriklausomai pageidaujamų gėrybių ar ypaty- 
bių prasmė. Pavyzdžiui, tas, kuriam patinka ir parkas, ir grūdinės 
kultūros, turi galvoti apie geriausią parko ir dirbamų laukų kombi- 
naciją savo valdose. Jis nori turėti kiek galima daugiau ir vieno, ir 
kito, tačiau kadangi nuosavybės visuma yra ribota, šie norai kertasi, 
tad jis turi paaukoti kažkiek to, ko jis nori, kad turėtų daugiau to, ko 
jis nori be to. Jeigu jis pasirenka tam tikrą kombinaciją kaip „teisin- 
gą“ kombinaciją, o po to randa būdą gauti didesnį grūdų derlių savo 
dirbamose žemėse, jis tai laikys akivaizdžiu ir besąlyginiu pagerėji- 
mu. (Dabar jis gali arba pakeisti, arba nepakeisti tos kombinacijos 
taip, kad paliktų daugiau žemės parkui.) 

Šią „kompromiso“ prasmę, teikiamą sąlygiui arba teisingai kombi- 
nacijai, reikia skirti nuo „recepto“ prasmės, kuria kokia nors ingre- 
dientų kombinacija yra teisinga kombinacija tik dėl to, kad ji produ- 
kuos geriausią galutinį produktą. Tam, kuris kepa pyragą, galėtų rūpė- 
ti teisinga miltų ir kiaušinių kombinacija — ne dėl to, kad jis teikia 
nepriklausomą vertę ir miltams, ir kiaušiniams ir nori kiek įmanoma 
daugiau kiekvieno iš šių ingredientų, o dėl to, kad tam tikra kombina- 
cija kepant pyragus yra geresnė nei bet kuri kita kombinacija. Tarki- 
me, jog teisingas santykis yra du kiaušiniai saikui miltų. Kepėjas, ku- 
riam pasakoma, jog jis gali įdėti tris kiaušinius, sykiu nesumažindamas 
dedamų miltų kiekio, nemanys, jog šis siūlymas nurodo kelią pagerin- 
ti jo situaciją, - jis manys, kad tai tiesus kelias į katastrofą. 

Calabresi kalba apie turto ir paskirstymo kompromisą arba kom- 
binaciją. Ar jis turi galvoje „teisingą kombinaciją“ kompromiso pras- 
me, ar - recepto prasme? Savo straipsnyje, kurį jis nurodo, aš tariau, 
jog jis turėjo galvoje kompromiso prasmę. Nurodžiau, jog tokiu at- 
veju jis turi teigti tai, ką aš nesiliauju neigti, būtent tai, jog turtas yra 
vertės komponentas. Mat jeigu egalitarinis paskirstymas pats savai- 
me yra vertės komponentas - tai, ką verta turėti dėl jo paties, - nėra 
jokios prasmės ieškoti šios vertybės kompromiso su kokiu kitu daly- 
ku, jeigu tas kitas dalykas nėra irgi vertės komponentas. Jeigu grūdai 
laikomi vertybe, nėra prasminga turėti mažiau grūdų, kad turėtume 
daugiau žemės parkui, jei parkas nėra irgi vertingas dalykas. 

"Tačiau Calabresi sako sutinkąs su manimi, kad socialinis turtas 
nėra vertės komponentas. Atrodo, telieka du būdai, kuriais galima 
interpretuoti jo poziciją. Kalbėdamas apie teisingą kombinaciją, jis 
galėtų turėti galvoje receptą, o ne kompromisą. Arba jis galėtų turėti 
galvoje kompromisą, tačiau kompromisą ne tarp egalitarinio paskirs- 
tymo modelio ir turto kaip vertės komponento, bet tarp to modelio 
ir turto kaip kito siekinio surogato. 

Arjis turi galvoje receptą? Istorija galėtų plėtotis štai kaip. Nau- 
dos maksimumas yra vienintelis savaime vertingas dalykas. Didžiau- 
sią įmanomą suminę naudą produkuos receptas, kuris kombinuoja 
kokį nors mažesnį nei didžiausias galimas suminis turtas turto kie- 
kį su kokiu nors egalitariniu modeliu, kuris nėra toks egalitariškas, 
koks būtų įmanomai egalitariškiausias modelis; ir tai yra teisinga 
turto ir paskirstymo kombinacija. Tai pasakojimas apie receptą, nes 
nei turtas, nei egalitarinis modelis nėra vertinami savaime. Jie trak- 
tuojami taip, kaip kepėjas, norintis tik pyrago, traktuoja kiaušinius 
ir miltus. Tačiau kaip tik dėl to aš abejoju, jog ši istorija yra Calab- 
resi'o istorija. Man regis, jis nori pasakyti, jog labiau egalitarinis 
paskirstymas yra tai, ką dera vertinti savaime. Todėl galėtų būti 
verta turėti mažiau bendrosios suminės naudos, kad būtų galima 
turėti daug daugiau egalitarinio paskirstymo. Tai atitinka jo simpa- 
tingo pliuralizmo dvasią — išties, jis atvirai prieštarauja monisti- 
niam naudos interesui. Todėl aš darau prielaidą, jog jo istorija nėra 

tiesmuka naudos recepto istorija — bent jau tol, kol jis pataisys ma- 
no supratimą. 

Todėl pereinu prie sudėtingesnės argumentacijos, t. y. tariu jį tu- 
rint galvoje kompromisą, o ne receptą, tačiau - kompromisą tarp 
egalitarinio modelio, vertinamo savaime, ir socialinio turto, vertina- 
mo kaip kito siekinio, vertinamo savaime, surogatas (arba kaip „ne- 
tikras taikinys“). Tačiau dabar klaustina, kas yra tas kitas siekinys, 
kurio siekiant socialinis turtas yra surogatas? Galbūt jis nori pasaky- 
ti: suminė nauda. Grindžiamasis kompromisas yra kompromisas tarp 
sumninės naudos ir egalitarinio paskirstymo; paviršiuje praktiniais su- 
metimais tai virsta kompromisu tarp suminio turto ir egalitarinio 
paskirstymo. Calabresi nėra monistinis arba absoliutus utilitaristas, 
tačiau jis gali būti dalinis, į kompromisą einąs utilitaristas. 

Ar tai jo istorija? Prieš darydamas teigiamą išvadą, noriu su- 
konstruoti kitokią istoriją, kurią galima jam pasiūlyti. Tai recepto 
istorija. Tačiau - lygybės recepto, o ne naudos recepto istorija. Prieš 
išsakydamas šią lygybės recepto istoriją, turiu šį tą pasakyti apie ly- 
gybę kaip apie politinį idealą. Aš darau prielaidą, jog mes abu pripa- 
žįstame —- kaip fundamentalų principą - tai, jog žmonės paskirstymo 
reikaluose turėtų būti traktuojami kaip lygūs. Tačiau mes žinome, 
jog tai, ką konkrečiai reiškia tas principas, yra sunkus klausimas. 
Tolesniame skirsnyje aš išsakysiu vieną įtikinamą lygaus traktavimo 
principo interpretaciją - vieną lygybės interpretaciją. 


Vienodo traktavimo interpretacija 


Jeigu reikia paskirstyti fiksuotą identiškų gėrybių sumą, mūsų kaip 
lygių traktavimo principas reikalauja, kad kiekvienam tektų vienoda 
šių gėrybių dalis. Tačiau visose visuomenėse, išskyrus primityviau- 
sias, įvairios gėrybių formos neskirstomos, nes gali būti produkuo- 
tos įvairios gėrybių formos ir turi būti paskirstytos taip pat ir teisės 
bei galimybės, ne tik kitos nuosavybės formos. Realioje bendruome- 
nėje tai, kas yra iš tikrųjų egalitarinis paskirstymas, yra pakankamai 
atviras klausimas, dėl kurio protaujančių žmonių nuomonės gali 

išsiskirti. Tarkime, pavyzdžiui, jog teises į visuomeninę rimtį arba 
aplaidumo žalos kompensaciją galime paskirstyti taip, kad žmonėms 
tektų arba daug lygesnės mažesnio suminės gėrybių produkcijos kie- 
kio dalys, arba ne tokios lygios didesnio suminės produkcijos kiekio 
dalys. Jeigu antroji dalykų padėtis Pareto efektyvumo atžvilgiu yra 
pranašesnė už pirmąją, tai mums nebus jokių kliūčių pasakyti, jog 
pirmoji netraktuoja žmonių kaip lygių. Mat atimti iš žmonių galimy- 
bes naudotis gėrybėmis vien iš pagarbos kitų išorinėms preferenci- 
joms - reiškia rodyti panieką tiems žmonėms. (Aš tariu, jog antroji 
dalykų padėtis iš tikrųjų yra pranašesnė Pareto efektyvumo atžvil- 
giu, nes niekieno padėtis nepablogėja, net turint omenyje bet kokią 
galimą žalą savigarbai - žalą, kurią padaro reliatyvus nuskurdini- 
mas.) Tačiau jeigu antroji dalykų padėtis nėra pranašesnė Pareto efek- 
tyvumo atžvilgiu, mat kai kurių žmonių gerovė esant pirmajai daly- 
kų padėčiai, absoliučiai 1mant, būtų didesnė, tai kyla kitokia proble- 
ma. Tuomet būtina nustatyti, kodėl antrojoje situacijoje padidėja 
suminis turtas. 

Kartais turtiškai neegalitarinis paskirstymas yra politinės ar eko- 
nominės sistemos produktas, sistemos, kuri akivaizdžiai netraktuoja 
žmonių kaip lygių. Tarkime - jei pasitelktume itin akivaizdų atvejį, - 
kad paskirstymas yra politinių sprendimų rezultatas, vienai grupei 
suteikiančių juridinių teisių, kurių nepripažįstama kitai grupei. Ta- 
čiau bent jau kartais galima tvirtinti, jog būtent turtiškai egalitarinis 
paskirstymas pamina giliąją lygybę - t. y. jog turto lygybė netraktuo- 
ja žmonių kaip lygių. Įsivaizduokime bendruomenę, kurios kiekvie- 
nas narys yra maždaug vienodų gebėjimų ir talentų, tačiau jų kon- 
cepcijos, kaip geriausia gyventi, labai skiriasi. Konkrečiai, jie turi 
skirtingas darbo formų preferencijas ir preferencijas renkantis ge- 
riausią darbo ir laisvalaikio kombinaciją. Tačiau kiekvienas gauna 
tokį pat suminį atlyginimą už visokį atliekamą darbą, ir turtas visų 
yra vienodas. 

Galime panūsti iškelti du priekaištus dėl šios situacijos. Pirma, ji 
gali būti turtiškai neefektyvi, nes kitokia atlyginimo sistema - kai 
atlyginimą fiksuoja darbo rinka — tomis aplinkybėmis teiktų daugiau 

paskatų plėtoti gamybą ir padidintų suminį turtą. Antra, ji gali būti 
neteisinga dėl to, kad atlyginimai neatspindi realios kainos, kurią 
kiti moka už tai, kad kiekvienas asmuo turi laisvę rinktis jam priim- 
tinas darbo formas. Kitokia atlyginimų sistema - tokių, kuriuos fik- 
suoja darbo rinka, - daug labiau priartintų prie vienodo žmonių trak- 
tavimo, nes iš kiekvieno pareikalautų prisiimti atsakomybę už tikrus 
jo paties sprendimų kaštus. Jeigu laikomės teorijos, aiškinančios, kaip 
traktuoti žmones kaip lygius, kuri apima principą, jog žmonės turi 
prisiimti tą atsakomybę, tai galime prieštarauti tai sistemai remda- 
miesi lygybės, ne tik efektyvumo pagrindais. Mūsų du prieštaravi- 
mai tuomet gali būti identiški: sistema yra neteisinga (pagal šią lygy- 
bės koncepciją) būtent ta prasme, kuria ji yra neefektyvi. Traukda- 
miesi nuo turto lygybės, mes pataisome ir savo priekaištus dėl 
paskirstymo, ne tik turtinius priekaištus. 

Mano pavyzdys yra dirbtinis, nes remiasi prielaida, kad žmonės 
yra lygūs talentais, todėl skirtingi veiklos pasirinkimai reprezentuoja 
tik skirtingus preferencijų kompleksus. Realiame pasaulyje skirtingi 
pasirinkimai atspindi ir skirtingus talentus bei skirtingas pradines 
galimybes. Tačiau net realiame pasaulyje skirtingi veiklos pasirinki- 
mai iš dalies priklauso nuo preferencijų kompleksų skirtumų, todėl 
turtiškai neefektyvi atlyginimo schema galėtų būti verta prieštaravi- 
mo lygybės požiūriu dėl to, kad ji pernelyg priartėjo prie algų lygia- 
vos, nors turtiškai efektyviausia atlyginimo schema taip pat būtų verta 
prieštaravimo tuo pačiu požiūriu. Realiame pasaulyje tai, koks turti- 
nio efektyvumo laipsnis atlyginimo struktūroje, į viską atsižvelgiant, 
labiausiai priartėjo prie lygybės reikalavimų įgyvendinimo, būtų 
sprendimo reikalas. Tačiau greičiausiai tai būtų tam tikras lygmuo 
tarp visiškos atlyginimo lygybės ir visiško turtinio efektyvumo. 

Be to, daugeliu atvejų lygybė reikalautų tokios socialinės tvarkos, 
kuri maksimizuoja turtinį efektyvumą nepaisant nepriklausomų pa- 
skirstymo padarinių, sukeliamų pačios tos tvarkos. Tarkime, kaip 
aiškina Richardas Posneris, kad aplaidumo reguliavimo sistema de- 
likto teisėje yra turtiškai efektyvesnė nei griežtos teisinės atsakomy- 
bės sistema!?“, tačiau (priešingai nei taria jo tolesnė prielaida) jos 

išlikimas naudingas tai asmenų klasei, - pavadinkime juos užkietėju- 
siais pėsčiaisiais, - kurie nepasižymi jokiomis kitomis skiriamosiomis 
savybėmis vien tai, jog jie sudaro ekonominę grupę, kurios padėtis 
yra blogiausia. Griežta teisinė atsakomybė, galėtume sakyti, iškrei- 
pia situaciją, o ne sąlygoja perskirstymą, artinantį prie patrauklesnio 
paskirstymo modelio. (Visa tai tariu tik a7guendo, mat žinau, jog kiti 
nesutiks.) Tuo atveju griežta teisinė atsakomybė būtų - gilesnio prin- 
cipo požiūriu - neegalitarinė, nes pėstieji įgytų galimybę daryti tai, 
ką daro, už pernelyg mažą kainą, matuojant idealaus egalitarinio auk- 
ciono matu, ir nelygybės ženklas ir matas būtų būtent turtinis ne- 
efektyvumas. Lygybė reikalautų - ir vėl - eiti turtiškai efektyvaus 
aplaidumo reguliavimo režimo link. 


Recepto tipo lygybės teorija 


Tas, kuris laikosi šios giliosios lygybės teorijos, nemano, jog suminis 
turtas arba suminė nauda, viena vertus, arba turto lygybė, kita ver- 
tus, yra vertinga savaime. Jis išties mano, jog kai kuriais atvejais tik- 
ra lygybė reikalauja žingsnių turto lygybės link, o kitais atvejais — 
žingsnių turtinio efektyvumo link. Tačiau jis nenori pasakyti, jog kai 
šie teisingumo reikalavimai yra teisingai įvertinami ir patenkinami, 
paaukojama kažkas vertinga. Tarkime, kad gilioji lygybė reikalauja 
atsisakyti griežtosios teisinės atsakomybės, nors tai reiškia, jog kai 
kurių pėsčiųjų gerovė dėl to sumenks. Jeigu iki tol visi būtų vienodai 
turtingi, - ar net jei jie būtų labiau priartėję prie vienodo turto idea- 
lo, - tai turto lygybė bus patyrusi nuosmukį. Tačiau šitai savaime 
nėra tai, dėl ko reikia apgailestauti, nes šiuo atveju turto lygybė būtų 
neteisinga, ir absurdiška apgailestauti dėl to, kad neturime daugiau 
to, ko tomis aplinkybėmis mes nenorime turėti. Tai būtų nelyginant 
apgailestavimas, kad negalima įmaišyti daugiau kiaušinių į pyragą, 
kuriam panaudotas tam tikras kiekis miltų. Tas, kuris laikosi šios 
antros teorijos, apgailestautų, kad pėstieji negali turėti to, ko jie no- 
ri. Tačiau tai reiškia apgailestauti dėl netekties, kurią patiria šie žmo- 
nės, o dėl šito jis apgailestautų nepriklausomai nuo to, ar kiti gauna 

naudos, ir tai - kita istorija. Jis neapgailestauja dėl pačios turto lygy- 
bės netekties, jei mano, kad gilioji lygybė ne reikalauja tos lygybės 
formos, 0 ją smerkia. 

Tačiau tarkime, kad gilioji lygybė reikalauja didesnės turto lygy- 
bės, dėl kurios sumažės suminis turtas. Šis suminio turto nuosmukis 
turi reikšti, kad kas nors turės mažiau turto, nei turėtų priešingu 
atvėju, ir šitai gali būti priežastis apgailestauti. Kitaip tariant, mes 
apgailestaujame, kad negalime patobulinti teisingo paskirstymo Pa- 
reto efektyvumo atžvilgiu, ką būtinai padarytume, jei galėtume. Ta- 
čiau tai nereiškia, kad mes apgailestaujame dėl to, jog aukojame aukš- 
tesnį sudėtinį turto (arba naudos) lygį žemesniam, kad pasiektume 
teisingumą, ar netgi —- kad apskritai suvokiame šiuos mainus kaip 
aukojimą. Tas, kuris laikosi giliosios lygybės teorijos, neigs, kad esa- 
ma - net ir pro tanto - teisingumo nuostolio, kai suminė nauda su- 
mažėja, jei paskirstymu, kuris netraktuoja žmonių kaip lygių, buvo 
produkuota didesnė nauda. 

Taigi istorija apie giliąją lygybę iš esmės labai skiriasi nuo istorijos 
apie kompromisą tarp turto lygybės ir didžiausios galimos naudos, 
nors operatyvinės tų dviejų teorijų rekomendacijos tam tikromis ap- 
linkybėmis gali būti labai panašios. Kitaip tariant - nors jos abi kreips 
dėmesį tiek į turto lygybę, tiek į turtinį efektyvumą ir reikalaus „tei- 
singos kombinacijos“ tarp jų. Mat giliosios lygybės teorija yra recep- 
to tipo teorija: ji skelbia, jog teisingumo esmė yra toks paskirstymas, 
kuriuo žmonės traktuojami kaip lygūs (arba, jeigu tai ne tas pat, — 
kad jo esmė yra to paskirstymo patobulinimas padidinant Pareto efek- 
tyvumą), ir neigia, jog esama kokios nors nepriklausomos vertės, 
nesusijusios su tos kalkuliacijos veiksniais, turto lygybėje arba di- 
džiausiame sudėtiniame turte ar naudoje. Anot istorijos apie komp- 
romisą, turto lygybė ir suminė nauda turi nepriklausomą moralinę 
vertę, tad ar turto lygybės, ar suminės naudos sumažėjimas, net jei jo 
reikia padidinti kitam, yra pro tanto teisingumo nuostolis. Kitaip 
tariant, pagal kompromiso teoriją, „teisingos kombinacijos“ svarba 
yra išvestinė ar parazitiška: ji yra vertinga kaip teisingas kompromi- 
sas tarp dviejų dominuojančios arba pirmutinės vertės tikslų. Tačiau 

pagal giliosios lygybės teoriją „teisinga kombinacija“ yra dominuojan- 
ti ir pirmutinė, todėl giliojo egalitarizmo šalininkui kalbėti apie kokį 
nors „kompromisą“ yra klaidinama, nors tai ir įmanoma suprasti. 

Antras svarbus skirtumas tarp šių teorijų kyla iš šio pirmojo. Komp- 
romiso teorijai teisingumo klausimas yra balanso klausimas, o tas 
balansas yra ir neasmeniškas, ir intuityvus. Neasmeniškas dėl to, kad 
individai tampa instrumentais siekiant sudedamųjų kiekių - tiek ly- 
gybės, tiek ir naudos. Intuityvus dėl to, kad teisingas balansas turi 
būti neartikuliuoto „jausmo“ dalykas. Tuo tarpu egalitarinei teorijai 
teisingumo klausimas yra teisingumo individualiai kiekvienam as- 
meniui dalykas, o ne sudėtinių sumų teisingumo dalykas - ir asmens 
sprendinys apie teisingumą asmenų atžvilgiu priklauso nuo argumentų 
vertinimo tam tikro konkretaus rezultato požiūriu, o ne nuo intuity- 
vių ir abstrakčių sudėtinių balansų suradimo. 

Tai, manau, yra svarbūs teoriniai skirtumai tarp kompromiso teo- 
rijos ir giliojo egalitarizmo teorijos. Kokie svarbūs šie skirtumai bus 
praktikoje, priklausys nuo giliosios lygybės teorijos, kurios laikoma- 
si. Principas, kad žmonės turi būti traktuojami kaip lygūs, įgalina, 
kaip sakiau, įvairias interpretacijas ir koncepcijas. Tas principas, bū- 
tų galima pasakyti, tėra tik schema įvairioms lygybės teorijoms — 
skirtingoms teorijoms apie tai, ko reikalauja žmonių kaip lygių trak- 
tavimas. Tarkime, jog asmuo laikosi štai kokios lygybės teorijos: 
„Žmonės traktuojami kaip lygūs, kai jie padaromi lygūs gerovės atžvil- 
giu — išskyrus tuos atvejus, kai gerovės skirtumai produkuos daug 
daugiau gerovės bendru mastu. Neįmanoma suformuluoti jokio prin- 
cipo, kuris reguliuoja šios išlygos veikimą; viskas priklausys nuo in- 
tuicionistinių sprendinių, daromų konkrečiais atvejais.“ Pagal šią teo- 
riją, skirtumas tarp kompromiso teorijos ir giliosios lygybės teorijos 
beveik išnyksta, nes kompromisas tiesiog įtraukiamas į giliosios ly- 
gybės apibrėžimą. 

Tačiau esama geresnių ir preciziškesnių giliosios lygybės aiškini- 
mų nei šis. Utilitarinis lygybės aiškinimas yra neabejotinai preciziš- 
kenis. Jis skelbia, jog žmonės traktuojami kaip lygūs tuomet, kai gė- 
rybės ir galimybės yra paskirstomos taip, kad būtų maksimizuota 

vidutinė nauda tarp tų žmonių. Na, o jeigu kompromiso teorija su- 
vokiama kaip reikalaujanti kompromiso tarp gerovės lygybės ir di- 
džiausios galimos suminės gerovės, tai utilitarinė giliosios lygybės 
teorija, aišku, duos skirtingus rezultatus, nes ji neigs, jog kokiomis 
nors aplinkybėmis yra teisinga aukoti tam tikros grupės suminę ge- 
rovę gerovės lygybei toje grupėje. 

Aš renkuosi kitokį - sudėtingesnį giliosios lygybės aiškinimą nei 
šis utilitarinis aiškinimas, būtent teoriją, kuria rėmiausi trumpame 
eskize, pateiktame paskutiniajame skirsnyje. Ši teorija sako, jog indi- 
vidai traktuojami kaip lygūs, kai kiekvieno gyvenimui yra skiriama 
lygi bendruomenės išteklių dalis, matuojant abstrakčiai, - t. y. prieš 
nukreipiant šiuos išteklius konkrečiu produkcijos kanalu. Abejoju, 
ar šis nusakymas gali būti prasmingas perteikiant taip glaustai, - esu 
pamėginęs nusakyti šią teoriją ir jos implikacijas kiek išsamiau kitoje 
vietoje.!?7? Mano dabartinis tikslas yra ne įtikinti jus šio (ar bet kurio 
kito) giliosios lygybės aiškinimo privalumais, o tik iliustruoti savo 
teiginį, jog pagal kai kuriuos tokius aiškinimus kompromiso teorija 
ir giliosios lygybės teorija duos labai skirtingus rezultatus, tačiau nei 
viena, nei kita nereikalauja, kad bendruomenė būtų įsipareigojusi 
suminei turto lygybei arba suminei turto maksimizacijai. 


Poleminis, bet stiprus argumentas 


Aš viliuosi įtikinti Calabresi'į pripažinti kokią nors recepto tipo gi- 
liosios lygybės teoriją, o ne kompromiso teoriją, taigi išvis liautis 
kalbėjus apie „kompromisą“ tarp paskirstymo ir turto, suvokiamų 
arba kaip vertingų savaime, arba kaip surogatų siekti gerovės lygy- 
bės ir gerovės maksimizacijos. Kokius argumentus turėčiau pasitelk- 
ti? Mano stipriausias pozityvus argumentas būtų nenuginčijamos gi- 
liojo egalitarizmo teorijos išplėtojimas. Pamatysime, ar tai įmano- 
ma. Tuo tarpu siūlau štai kokį poleminį negatyvų, bet vis tiek stiprų 
argumentą. Aš abejoju, jog jis manys esant patrauklią kompromiso 
teoriją, kai patikrins bet kokios šitokios teorijos pagrindus. 

Mano nusakyta kompromiso teorija - kompromiso tarp gerovės 

lygybės ir didžiausios įmanomos sudėtinės gerovės — reikalauja pri- 
pažinti tai, ką būtų galima pavadinti pliuralistiniu utilitarizmu. Ši 
teorija skelbia, jog sudėtinė gerovė nėra vienintelis gėris, o yra ma- 
žiausiai vienas gėris, kurį reikia aukoti siekiant kompromiso tiek distri- 
bucinio teisingumo sumetimais, tiek to, ką Calabresi vadina „kitu 
teisingumu“, sumetimais. Kitaip tariant, tas, kuris siekia kompromi- 
so, turi būti iš dalies utilitaristas, nes antraip jis negalėtų turto mak- 
simizacijos laikyti vertinga kaip surogato sudėtinei naudai siekti; ta- 
čiau - tik iš dalies utilitaristas, nes antraip jis negalėtų leisti teisėms ir 
kitiems neutilitariniams veiksniams figūruoti taip, kaip sako norįs, 
kad jie figūruotų. 

Iš tikrųjų utilitarizmas yra dvi skirtingos teorijos; arba veikiau 
esama dviejų skirtingų buvimo utilitaristu prasmių. Viena skelbia, 
jog suminė nauda yra vertybė, nes malonumas (arba laimė - pagal 
kokią nors rafinuotesnę koncepciją) yra gėris savaime, todėl juo jo 
daugiau, juo geriau, visiškai nepriklausomai nuo jo paskirstymo. Tai 
teleologinis utilitarizmas. Kita skelbia, jog gėrybės turi būti paskirs- 
tomos taip, kad būtų produkuota didžiausia vidutinė nauda tam tik- 
roje rūpimoje gyventojų dalyje, nes tik toks paskirstymas traktuoja 
žmones kaip lygius. Tai egalitarinis utilitarizmas, kurį minėjau anks- 
čiau šioje esė, - jį pavadinau utilitarine lygybės teorija. Įžymieji kla- 
sikiniai filosofai utilitaristai, tokie kaip Benthamas, mano suprati- 
mu, yra egalitaristai utilitaristai, nors tai turbūt galima ginčyti. Be 
abejo, modernioji utilitarizmo gynyba, pavyzdžiui, Harsanyi'o!2š ir 
Hare'o!?? dvasia, yra eksplicitiškai egalitarinis utilitarizmas. Teleolo- 
ginis utilitarizmas atrodo beveik beprasmiškas. Kaip yra pažymėjęs 
Rawlsas (ir daugelis kitų), jis rekomenduoja gausiai apgyvendintą 
pasaulį, kurio kiekvieno gyventojo gyvenimas yra nedaug tevertas, 
jei sudėtinė laimė yra didesnė nei pasaulyje su mažiau žmonių, kurių 
vidutinė laimė yra daug didesnė. "3? 

Na, bet net dalinis utilitaristas turi rinktis iš šių dviejų buvimo 
utilitaristu prasmių. Jeigu jis yra egalitarinis utilitaristas — jei jiS 
mano, jog teisingas būdas traktuoti žmones kaip lygius yra kiekvie- 
ną laikyti vienetu ir tik vienu bentamiškoje kalkuliacijoje, — tai j15 

vis vien gali paaukoti kompromisui aukščiausią vidutinę gerovę dėl 
įvairių motyvų - pavyzdžiui, kad geriau tarnautų Dievui arba ska- 
tintų kultūros pažangą, arba pagerintų genetinį banką. Tačiau jis 
negali, nenusižengdamas nuoseklumui, siūlyti aukoti didžiausios 
vidutinės gerovės tam tikroje gyventojų dalyje dėl paprasto turto 
arba paprastos gerovės lygybės. Žmonių kaip lygių traktavimas, 
pagal utilitarinę lygybės koncepciją, reikalauja didžiausios sudėti- 
nės gerovės, ir negalima, nenusižengiant nuoseklumui, traktuoti 
žmonių kitaip nei kaip lygių dėl kokios nors gilesnės lygybės kon- 
cepcijos. (Utilitarinę lygybės koncepciją galima patobulinti - pa- 
vyzdžiui, nebelaikyti paisytinomis išorinių preferencijų"?' — taip, 
kad žmonių kaip lygių traktavimas nevisiškai sutaptų su vidutinės 
gerovės maksimizavimu. Tačiau taip būtų atsisakyta kompromiso 
teorijos recepto teorijos naudai.) 

Taigi jeigu Calabresi laikosi mano pasiūlytos kompromiso teorijos, 
jis turi būti teleologinis utilitaristas. Nėra logiškai nenuoseklu manyti, 
jog malonumas (ar kokia kita naudos samprata) yra gėris savaime, 
nepriklausomai nuo paskirstymo, tad pasaulis yra pro tanto juo geres- 
nis, juo daugiau jame yra malonumo, kad ir kaip varganai jame dėl to 
gyvena žmonės. Tačiau tai neprasminga, nes teleologinis utilitarizmas 
nėra prasminga teorija. Nėra prasminga manyti, jog malonumas sa- 
vaime yra gėris, nepriklausomai nuo paskirstymo, nors ir kaip varga- 
nai egzistuoja kiekvienas. Tai malonumo fetišizmas, kuris yra toks pat 
kvailas kaip turto fetišizmas. Ar Calabresi nebūtų veikiau linkęs atsisa- 
kyti kompromiso tarp paskirstymo ir turto idėjos?'32 


POSNERIO KLAIDINGA PRADŽIA 


Richardas Posneris mano, jog valdžios žinybos ir konkrečiai teis- 
mai turėtų daryti politinius sprendimus taip, kad maksimizuotų so- 
cialinį turtą.'?? Straipsnyje „Etinis ir politinis efektyvumo normos 
bendrosios teisės bylų sprendime pamatas“ (The Etbical and Politi- 
cal Basis of tbe Efficiency Norm in Common Law Adjudication) jis 
susiaurina savo tezę ir pateikia naują argumentą.“ Jis nori paro- 

dyti ne - kaip iki tol - kodėl visuomenė kaip visuma turėtų siekti 
turto maksimizacijos kiekvienu politiniu sprendimu, o tik kodėl 
bendrosios teisės teisėjai turėtų spręsti bylas taip, kad maksimizuo- 
tų turtą. Jis teikia du argumentus, kuriuos supranta kaip susijusius 
(ar galbūt net kaip vieną argumentą)."** Pirma, galima manyti, jog 
kiekvienas (ar bent jau beveik visi) iš anksto sutinka su principais 
ar normomis, kuriuos taikys teisėjai, siekiantys maksimizuoti tur- 
tą. Antra, šių principų ir normų įgyvendinimas atitinka kiekvieno 
(ar beveik visų) interesą, įskaitant tuos, kurie dėl to pralaimi bylas. 
Pirmasis - argumentas, grindžiamas sutikimu, - turi į argumentus 
už turtą įtraukti autonomijos idėją (taigi ir kantišką bruožą). Ant- 
rasis - argumentas, grindžiamas universaliu interesu, - tvirtina ne- 
kintamą gerovės svarbą teisingumui, taigi turi įvesti utilitarizmo 
dozę. Šių argumentų kombinacija, anot Posnerio sugestijos, rodo, 
jog turto maksimizacijos samprata - bent jau teisėjų įgyvendina- 
mos turto maksimizacijos - perima visa, kas geriausia šiose abiejo- 
se tradicinėse politinės moralės teorijose ir išvengia jų gerai žino- 
mų problemų. 

Antrąjį teiginį Posneris iliustruoja parodydamas, kodėl, jeigu aplai- 
dumo atvejus reguliuojančios normos turto maksimizacijos požiūriu 
yra geresnės už griežtą teisinę atsakomybę nustatančias normas, iš to 
kyla išvada, jog visų tų, kurie gauna naudos iš sumažintų vairavimo 
kaštų, — beveik kiekvieno - padėtis bus geresnė esant aplaidumą re- 
guliuojančiam režimui nei griežtos teisinės atsakomybės režimo s3- 
lygomis. Pirmasis teiginys —- apie sutikimą - tuomet turi išplaukti 
tiesiogiai: jeigu iš tiesų kone kiekvienas geriau gyvens aplaidumą re- 
guliuojančio režimo sąlygomis, o ne griežtos teisinės atsakomybės 
sąlygomis, tai teisinga tarti, jog kone kiekvienas būtų pasirinkęs aplai- 
dumo reguliavimą, jeigu jam būtų buvę pasiūlyta rinktis iš šių dviejų 
režimų pakankamai iš anksto, taigi teisinga manyti, jog beveik kiek- 
vienas yra davęs sutikimą dėl aplaidumo reguliavimo, nors ir niekas 
iš tikro nedavė tokio sutikimo. 

Šie argumentai yra sudėtingesni ir, mano nuomone, painesni nei at- 
rodo iš pradžių. (Juos abu išsamiai aptariau prieš keletą metų."?*) 
Svarbu nepamiršti, pirma, jog sutikimas ir savanaudiškas interesas 
yra savitarpiškai nepriklausomos sąvokos, kurios vaidina nepriklau- 
somus vaidmenis politiniame pateisinime. Jeigu aš esu iš anksto suti- 
kęs su valdymu, besiremiančiu tam tikra norma, tai šitai laikytina 
paisytinu motyvu taikyti man normą, su kuria aš sutikau. Žinoma, 
nustatydami, kiek pagrindo teikia mano realus sutikimas, turime pa- 
žvelgti į mano sutikimo aplinkybes, konkrečiai tam, kad pamatytu- 
me, ar jis buvo pagrįstas informacija ir nepriverstinis. Šiame tyrime 
klausimas, ar sutikimas atitiko mano savanaudišką interesą, gali fi- 
gūruoti tik kaip papildomas faktas: jeigu tai akivaizdžiai neatitiko 
mano savanaudiško intereso, šitai galėtų sugestijuoti - bet neįrodo, - 
jog mano sutikimas buvo arba nepagrįstas informacija, arba privers- 
tinis. Tačiau tas nuogas faktas, jog mano sutikimas neatitiko mano 
intereso, savaime nėra argumentas prieš mano sutikimo įgyvendini- 
mą nepaisant mano vėlesnių norų. 

Priešingai — tai, jog mano savanaudišką interesą būtų atitikę su- 
tikti su kuo nors, kartais yra papildomas faktas, liudijantis, jog aš 
išties sutikau, jei klausimas, ar aš iš tikrųjų sutikau, dėl kokios nors 
priežasties kelia abejonių. Tačiau tik papildomas argumentas: sava- 
naudiško intereso faktas jokiu būdu nereiškia realaus sutikimo. Vis 
dėlto tam tikromis aplinkybėmis savanaudiško intereso faktas yra 
geras papildomas argumentas to, ką mes galėtume pavadinti kontra- 
faktiniu sutikimu: t. y. propozicijos, jog aš būčiau sutikęs, jei manęs 
būtų paklausta. Tačiau kontrafaktinis sutikimas pats savaime netei- 
kia motyvo įgyvendinti mano atžvilgiu tai, su kuo būčiau (bet nesu) 
sutikęs. Gal mano ankstesnio savanaudiško intereso faktas išties tei- 
kia argumentą įgyvendinti tą principą mano atžvilgiu dabar. Šitai 
svarstysiu vėliau. Tačiau kontrafaktinis sutikimas, kurio papildo- 
mas įrodymas yra savanaudiškas interesas, negali suteikti jokio kito 
argumento be to, kurį suteikia pats savanaudiškas interesas. Kadangi 

Posnerio argumentas, apeliuojantis į sutikimą, visiškai priklauso nuo 
kontrafaktinio sutikimo ir kadangi kontrafaktinis sutikimas pats sa- 
vaime yra nerelevantiškas politiniam pateisinimui, argumentas, grin- 
džiamas sutikimu, visiškai subliūkšta. Posnerio apeliacija į „autono- 
miją“ — ir su ja susijusi jo pretenzija į tai, jog suvokė tai, kas vertin- 
giausia „kantiškose“ teorijose, — yra visiškai nepagrįsta. 

Aš sutinku, kad autonomija yra skirtinga nuo sutikimo samprata. 
Ji apmąsto tai, kas kartais vadinama - gal kiek klaidinamai - auten- 
tišku sutikimu, turint galvoje tikro ar autentiško asmens sutikimą. Ši 
miglota idėja dažnai aiškinama kaip tam tikro hipotetinio arba kont- 
rafaktinio sutikimo idėja. Tačiau tuomet autentiškumą užtikrina tai — 
ir viskas priklauso nuo to, kaip specifikuodamos, — kontrafaktinio 
sutikimo sąlygos. Pats Kantas pasitelkė sudėtingą metafizinę psicho- 
logiją kontrafaktiškai identifikuoti autentiško asmens sutikimui. 
Rawlsas detaliai konstruoja „pradinę poziciją“, kaip galima argu- 
mentuoti, panašiam tikslui. Tačiau Posnerio argumentas neturi jo- 
kios panašios struktūros, todėl neteikia jokio pagrindo manyti, jog 
kontrafaktinio sutikimo, kurį jis aprašo, pretenzija į autentiškumą - 
taigi ir į autonomiją - yra stipresnė nei bet koks kitas pasirinkimas, 
kurį žmonės būtų galėję padaryti, bet nėra padarę. 

Kodėl Posneris padarė šią, atrodytų, elementarią klaidą, supai- 
niodamas savanaudišką interesą ir sutikimą? Jo straipsnis teikia pa- 
grindą įvairiems atsakymams. Imkime šį iškilų fragmentą: 


Čia vartojama sutikimo sąvoka nurodo tai, ką ekonomistai vadina 
ex ante kompensacija. Aš tvirtinu - manau, nekontroversiškai, — 
jog jeigu jūs nusiperkate loterijos bilietą ir nieko nelaimite ... jūs 
sutikote patirti šį nuostolį. Daugelis nepasirenkamų nekompen- 
suojamų nuostolių, patiriamų rinkoje arba toleruojamų institucijų, 
kurios pavaduoja rinką, kai negalimas efektyvus rinkos veikimas, 


yra visiškai kompensuoti ex ante, vadinasi, su jais sutinkama.!?" 


Šis fragmentas suplaka du klausimus: ar teisinga, jog asmuo tur! 
patirti tam tikrą nuostolį? Ar jis sutiko patirti tą nuostolį? Jeigu aš 

įsigyju loterijos bilietą, žinodamas savo šansus, ir nebuvau verčiamas 
tai padaryti, turbūt teisinga, jog paskui patiriu nuostolį, nes man 
buvo naudinga prisiimti riziką (gavau „kompensaciją“). Tačiau var- 
gu ar iš to galima daryti išvadą, jog aš sutikau su tuo nuostoliu, - tai 
netiesa. Ką išties tai reikštų? (Gal tai, jog aš sutikau, kad žaidimas 
turėtų būti pakreiptas taip, kad aš neišvengiamai nieko neišloščiau?) 

Tam tikromis aplinkybėmis būtų galima sakyti, jog aš sutikau su 
nuostolio rizika, o tai - kas kita, nors net šitai yra daug sau leidžianti 
interpretacija ir daugeliu atvejų yra tiesiog neteisinga. Tarkime, jog 
(jei nekyla klausimų buvus apgaulę ar privertimą) aš nedovanotinai 
perdėjau savo šansą laimėti - gal maniau, jog tai garantuotas dalykas. 
Vis tiek gali būti teisinga tai, kad aš nieko nelaimiu, jei bilietas buvo 
teisingai įkainotas, nors ir nebūčiau dalyvavęs lažybose, jei būčiau adek- 
vačiai įvertinęs savo šansus laimėti. Visa tai - teisingumo ir sutikimo 
atskyrimo svarba — yra dar aiškiau „verslo rizikos“ atvejais, kuriuos 
svarsto Posneris. Jis įsivaizduoja atvejį, kai asmuo įsigyja žemės, ku- 
rios vertė nukrinta po to, kai netikėtai išsikelia didžiausia gamykla 
mieste. Jis sako, jog šis nuostolis buvo kompensuotas ex ante (taigi, 
kad su juo buvo „sutikta“), nes „tikimybė, jog gamykla išsikels, buvo 
įvertinta nustatant sandorio kainą, kurią jie sumokėjo“ "*š. Pastarasis 
teiginys yra mįslingas. Ar ji taria, jog kaina buvo mažesnė, nes abi 
transakcijos šalys tikėjosi gamyklos išsikėlimo? Tačiau tuomet ga- 
myklos išsikėlimas nebūtų buvęs netikėtas. O gal ji reiškia tiesiog tai, 
jog bet kas, kad ir ką perkantis ar parduodantis, žino, jog gali nutikti 
netikėtų dalykų? Kad ir kaip ten būtų, šis argumentas kelia klausimų 
net kaip argumentas, jog teisinga, kad nuostolis tektų pirkėjui. Mat 
jis remiasi prielaida, jog šalys jau yra nustačiusios ir supranta, jog 
nuostolis turi tekti pirkėjui —- antraip kaina būtų atspindėjusi ne tik 
tą riziką, jog gamykla gali išsikelti, bet ir riziką, jog pirkėjui teks 
pakelti nuostolio naštą, jei gamykla išties išsikeltų. 

Tačiau, šiaip ar taip, yra tiesiog neteisinga sakyti, bet kuriuo iš 
atvejų, jog pirkėjas sutiko su nuostoliu. Gal pirkėjas - nors ir žinojo, 
kad gamykla, labai tikėtina, išsikels ir kad jam siūloma nuolaida, nes 
pardavėjas tikisi, jog jei gamykla išties išsikeltų, nuostolis teks pirkė- 

jui, - vylėsi, jog gal jam pavyktų įtikinti kokį nors teismą panaikinti 
pirkimo ir pardavimo sutartį, jei išsikėlimas, dėl kurio baiminamasi, 
išties įvyktų, arba įtikinti kokią nors legislatūrą ištraukti jį iš finansi- 
nės duobės. Tokiomis aplinkybėmis būtų teisinga, jei teismas atmes- 
tų prašymą anuliuoti sutartį, tačiau mirtinai klaidinga sakyti, jog pir- 
kėjas yra sutikęs pakelti nuostolio naštą. Kitaip tariant, teisingumo 
argumentas turi turėti savą pagrindą ir jo nesustiprina jokia prielai- 
da apie sutikimą. Autonomijos samprata nėra šio lošimo korta. 

Taigi Posneris galėjo supainioti interesą ir sutikimą dėl to, kad jis 
supainiojo sutikimą bendresne prasme su teisingumo pagrindais. Ant- 
rą raktą spėjimui teikia jo pastabos apie tai, ką jis vadina „implikuo- 
jamuoju sutikimu“."?? Jis pripažįsta, jog aplaidumo bylose negalima 
sakyti, jog ieškovai yra eksplicitiškai sutikę su aplaidumą reguliuo- 
jančiomis normomis, o ne su griežtos teisinės atsakomybės normo- 
mis - net ta prasme, kuria, kaip jis mano, loterijos bilietų pirkėjai yra 
sutikę nieko nelaimėti. Tačiau jis sako, jog teismai gali priskirti suti- 
kimą tokiems ieškovams taip, kaip teismai priskiria intencijas sutar- 
ties šalims, kurios neišaiškino kiekvieno termino reikšmės, arba le- 
gislatūroms, kurių priimti įstatymai yra migloti dėl dviprasmybių. 
Posnerio analogija ir vėl išduoda pynimąsi; šį kartą tai sampyna tarp 
neišreikšto sutikimo ir kontrafaktinio sutikimo. 

Teisininkai nesutaria dėl to, kaip geriausia apibūdinti sutarčių ar- 
ba įstatymų interpretaciją. Anot vienos teorijos, tai, ką sutarties šalys 
arba įstatymų leidėjai išsako eksplicitiškai, teismas laiko įkalčiu — 
ženklu, jog egzistuoja kokia nors individuali arba grupinė psicholo- 
ginė būklė, kuri ir yra tikroji intencija, tiesa, tokia, kuri niekada neiš- 
reiškiama formaliai tam tikrame dokumente. Anot konkuruojančios 
teorijos, teismas nepretenduoja atskleisti tokios nematomos psicho- 
loginės būklės, o veikiau pasitelkia neišreikštos psichologinės būklės 
fikciją kaip priemonę kokiam nors argumentui apie tai, ką šalys arba 
legislatūra būtų dariusios (ar gal būtų turėjusios padaryti), jei būtų 
turėjusios omenyje dabar iškilusį klausimą. Tai skirtingos ir konku- 
ruojančios konstruktyvinės intencijos teorijos būtent dėl to, kad 
jos išsako labai skirtingus teisminio sprendimo pateisinimus. Jeigu 

teisėjas iš tikrųjų atskleidė nematomą, bet tikrą psichologinę būklę — 
kokį nors sutarties šalims arba legislatyvinės grupės nariams bendrą 
supratimą, tai to bendro supratimo faktas teikia tiesų argumentą už 
jo sprendimą. Tačiau jeigu menama psichologinė būklė tėra fikcija, 
tai fikcija pati savaime negali suteikti jokio argumento. Tuo atveju 
visą darbą atlieka paties teisėjo pasitelkiami argumentai apie tai, ką 
šalys arba legislatūra būtų dariusios ar turėjusios padaryti, ir sutiki- 
mo idėja nevaidina visiškai jokio vaidmens. Kai Posneris sako, jog 
teismai galėtų priskirti sutikimą ieškovams automobilių avarijų by- 
lose, negali būti jokios abejonės, kokios rūšies aprašymą jis nori pa- 
siūlyti. Jis nesuponuoja, jog ieškovai slapčia, tačiau iš tiesų sutiko su 
aplaidumą reguliuojančiomis normomis, nebyliai prisiekdami dėl to 
kiekvieną rytą prieš pusryčius. Jis nori pasakyti, jog priskirtasis suti- 
kimas būtų fikcija. Jis turi galvoje tik kontrafaktinį, o ne neišreikštą 
sutikimą. Tačiau kontrafaktinis sutikimas nėra kokia nors silpnesnė 
sutikimo forma. Tai apskritai ne sutikimas. 

Trečia užuomina, kurią siūlo Posneris, yra įdomesnė. Jis pažymi, 
jog Rawlsas (ir Harsany bei kiti ekonomistai) sukonstravo detalius 
argumentus teisingumo teorijoms, pagrįstus kontrafaktinio sutiki- 
mo sąvoka.!“? Jo intencija yra pateikti tokios pat rūšies argumentą, 
tačiau jis aiškiai nurodo, jog turi galvoje kitokį pamatą kontrafakti- 
niam sutikimui pagrįsti ir kitokią teisingumo teoriją. Jis sau nekelia 
klausimo, dėl ko sutiks šalys kokioje nors pradinėje pozicijoje radi- 
kalaus netikrumo sąlygomis, o klausia, dėl ko sutiktų realūs žmonės, 
iš kurių kiekvienas visiškai detaliai žino savo konkrečią situaciją, nau- 
dodamiesi tuo išsamiu supratimu. Jis atsako, kad jie sutiktų ne su 
principais, siekiančiais maksimino turto atžvilgiu ar netgi vidutinės 
naudos atžvilgiu, bet būtent su tomis normomis, kurias pasitelktų 
bendrosios teisės teisėjai, kuriems rūpi maksimizuoti socialinį turtą. 

Tačiau Posneris ignoruoja tą faktą, jog Rawlso (ir Harsanyi'io) 
argumentai turi tą galią, kurią turi, būtent dėl to, kad į klausimus, 
kuriuos jie nusako, reikia atsakyti radikalaus netikrumo sąlygomis. 
Išties (kaip esu pamėginęs išaiškinti kitur!*') Rawlso pradinė pozicija 
yra stiprus mechanizmas mąstyti apie teisingumą, nes tos pozicijos 

struktūra įkūnija ir suteikia galią giliosios lygybės teorijai, aprašytai 
paskutinėje šios esė dalyje. Ji įkūnija tą teoriją būtent reikalavimu, 
kad šalys turi sutikti su teisingumo principais, neturėdamos jokių 
žinių apie kokias nors ypatybes ar atributus, kurie joms suteikia pri- 
valumų kitų atžvilgiu, ir be jokių žinių apie tai, kokios gėrio koncep- 
cijos, skirtingos nuo kitų, jos laikosi. 

Posneris sako, jog jo paties argumentai patobulina Rawlso argu- 
mentus, nes Posneriui rūpi realūs žmonės, priimantys sprendimus 
to, ką jis vadina „natūraliu“ nežinojimu, sąlygomis - jis turi galvoje, 
spėju, nežinojimą, ar jiems iš tikrųjų nesiseks, - o ne to, ką jis vadina 
Rawlso „dirbtiniu“ ir radikalesniu nežinojimu, sąlygomis.!*2 Tačiau 
šis „patobulinimas“ yra pragaištingas. Posneris įsivaizduoja, kaip įsi- 
tikinome, ne realų sutikimą. Jeigu jis įsivaizduotų realų sutikimą, tai 
„natūralaus“ nežinojimo laipsnis, priskirtinas pasirinkimo subjektams 
(arba — o tai iš esmės tas pat - data, ties kuria reikia apibrėžti tą 
nežinojimą), būtų konkretus. Tai būtų faktinio, istorinio pasirinki- 
mo data. Tačiau kadangi Posneris turi galvoje kontrafaktinį, o ne 
faktinį pasirinkimą, bet koks nežinojimo laipsnio ar datos išsirinki- 
mas neišvengiamai bus visiškai arbitralus, ir skirtingi pasirinkimai 
diktuotų labai skirtingas normas kaip teisingas. Pavyzdžiui, būtų aki- 
vaizdžiai arbitralu „natūralų“ nežinojimą aiškinti taip, esą niekas ne- 
žinotų, ar jis bus vienas iš nedaugelio užkietėjusių pėsčiųjų, kurių 
perspektyvinę gerovę padidintų griežta teisinė atskomybė, o ne aplai- 
dumą reguliuojančios normos, taikomos automobilių avarijoms. Ta- 
čiau jeigu natūralus nežinojimas nedaro neįmanomos tokios saviži- 
nos, tai Posneris negali teigti, jog net ir kontrafaktinis sutikimas būtų 
vieningas. Jis būtinai bus daugumos žmonių kontrafaktinio pasirin- 
kimo dalykas, o šitai numato, kaip pamatysime, ne patobulintą rol- 
siškojo argumento versiją, o tik utilitarinį argumentą. 

Situacija netgi blogesnė ir už šią. Mat jeigu čia turime reikalą tik 
su „natūraliu“ nežinojimu, tai nesama nearbitralios priežasties ma- 
nyti esant neįmanomą žinojimą tų, kurie žino, jog jie jau yra patyrę 
nesėkmių, - t. y. ieškovų tam tikrose bylose, kurias iš teisėjo reika- 
laujama išspręsti realizuojant turtą maksimizuojančią normą. Juk bet 

kuriuo momentu kai kurie žmonės yra tokioje padėtyje, ir iš jų ne- 
bus galima laukti sutikimo, net kontrafaktiškai. Posneris akivaizdžiai 
nori įteigti sutikimą, kaip paaiškėja, ne natūralus nežinojimo, 0 pri- 
taikyto nežinojimo, sąlygomis, - nežinojimo, kuris yra dar dirbtines- 
nis nei Rawlso pradinė padėtis. Bet kokio konkretaus ieškovo atveju 
jis nori įteigti sutikimą kokiu nors metu po to, kai to asmens vairavi- 
mo įpročiai yra pakankamai susiformavę, kad jam galėtų būti nau- 
dingi sumažinti vairavimo kaštai, tačiau iki to laiko, kai jis patiria 
neapdraustą nelaimingą įvykį. Koks tai laiko momentas? Kodėl tas 
laikas yra lemiamos reikšmės? Rawlsas savo pradinę padėtį su jos 
radikaliu nežinojimu pasirinko dėl politinės moralės priežasčių: pra- 
dinė padėtis, taip apibrėžta, yra instrumentas realizuoti giliosios ly- 
gybės teoriją. Posneris, regis, savo aiškinamo kontrafaktinio pasirin- 
kimo sąlygas gali apibrėžti tik kaip tai, kas leidžia pasiekti tų rezulta- 
tų, kurių jis nori. 


Argumentas, grindžiamas interesu 


Posnerio antrasis pagrindinis argumentas, kaip sakiau anksčiau, yra 
argumentas, grindžiamas daugumos žmonių savanaudišku intere- 
su. Jis žada parodyti, jog beveik kiekvieno asmens interesas yra tas, 
kad teisėjai, spręsdami bendrosios teisės bylas, teiktų galią toms 
normoms, kurios maksimizuoja socialinį turtą. Net tie žmonės, ku- 
rie nevairuoja automobilio, pažymi jis, naudoja transporto priemo- 
nes - jie važiuoja autobusais arba yra vežami kitų automobiliais — 
taigi turi naudos iš vairavimo kaštų sumažinimo. Jeigu vairavimo 
kaštus sumažintų aplaidumą reguliuojančių normų režimas, o ne 
griežtos teisinės atsakomybės normų režimas, ir jeigu beveik kiek- 
vienas turėtų naudos bendru mastu dėl to sumažinimo, tai yra įma- 
noma kažkas labai panašaus į Pareto pateisinimą, ginantį aplaidu- 
mo reguliavimą gerovės erdvėje. Beveik kiekvieno gyvenimas pa- 
gerėja ir beveik nėra tokių, kurių gyvenimas pablogėja. Žinoma, ne 
absoliučiai visų gyvenimas bus geresnis - galime įsivaizduoti žmo- 
gų, kuris visuomet yra pėsčiasis ir niekuomet nėra net ir keleivis — 

tačiau „tik fanatikas“ reikalautų visiškos vienovės, kai turime rei- 
kalą su Pareto pateisinimu.!** 

Tokia yra Posnerio argumentacija, grindžiama nefanatišku pare- 
tizmu, iš kurio pašalinti autonomijos ar sutikimo reikalavimai. Kaip 
turime ją suprasti? Visų pirma turime pamėginti pasiekti aiškumą 
dėl to, ką ignoruoja išlyga, kalbanti apie „beveik kiekvieną“. Tarki- 
me, kad esu automobilio vairuotojas, kuris pastoviai, visą savo gyve- 
nimą, turiu naudos iš sumažintų vairavimo kaštų, kuriuos padarė 
įmanomus aplaidumą reguliuojančios teisės institucija. Vieną dieną 
mane partrenkia (vieno iš mano retų pasivaikščiojimų prie namų me- 
tu) neaplaidus vairuotojas, ir mane užgriūva medicinos ir kitokios 
išlaidos, smarkiai viršijančios tą sumą, kurią aš iki šiol sutaupiau iš 
sumažintų vairavimo kaštų ir sutaupysiu ateityje iš sumažintų greito- 
sios medicinos pagalbos įkainių ir motorizuoto invalido vežimėlio 
kainos. Kokia prasme aš gaunu naudos dėl aplaidumą reguliuojan- 
čios teisės režimo, kuris nepripažįsta man teisės į kompensaciją, pa- 
lyginti su griežtos teisinės atsakomybės režimu? Tik to, ką būtų gali- 
ma pavadinti mano aprioriniu savanaudišku interesu, prasme. Iki to 
momento, kai buvau partrenktas, mano gyvenimas buvo geresnis 
aplaidumą reguliuojančios teisės sistemos sąlygomis, bent jau jei da- 
rome priimtiną prielaidą, jog mano šansai būti partrenktam nebuvo 
didesni nei kieno kito. Pagaliau juk (pagal hipotezę) aš būčiau galė- 
jęs įsigyti draudimą nuo eismo nelaimių, panaudodamas dalį tų lėšų, 
kurias sutaupiau kaip automobilio vairuotojas dėl mažesnių vairavi- 
mo kaštų. Tačiau po nelaimingo įvykio (jeigu iš tikrųjų aš neįsigijau 
tokio draudimo) mano gyvenimas būtų geresnis esant griežtos atsa- 
komybės sistemai. Šį skirtumą galima taip pat išreikšti ne laiko ter- 
minais, o gerovės, kurios tikimasi, skirtumų skirtingų žinojimo būk- 
lių sąlygomis terminais. Kai nežinau, jog ne kas kitas, o aš būsiu 
partrenktas, mano perspektyvinė gerovė yra didesnė aplaidumo re- 
guliavimo sąlygomis. Kai tai žinau, mano perspektyvinė gerovė yra 
didesnė griežtos teisinės atsakomybės salygomis. 

Tačiau kokį momentą (išreikštą laikiškai arba kaip žinojimo funk- 
cija) reikia pasirinkti mano perspektyvinei gerovei apskaičiuoti? 

Tarkime, kad mano byla yra sunkioji byla, nes mano jurisdikcinėje 
sistemoje iki šiol dar nebuvo nuspręsta, ar tokius atvejus kaip mano 
reguliuoja aplaidumą reguliuojanti teisė, ar griežtoji teisinė atsako- 
mybė. (Juk būtent tokiose sunkiosiose bylose mums reikalinga bylų 
sprendimo teorija, tokia kaip ta, kurią siūlo Posneris.) Dabar tai, jog 
mano gyvenimas būtų buvęs geresnis — iki mane ištikusios eismo 
nelaimės - aplaidumą reguliuojančios teisės sistemos sąlygomis, at- 
rodo nerelevantiška. Iš tikrųjų aš nepatyriau aplaidumo reguliavimo 
naudos. Norint tokioje byloje atsakyti, kokios normos režimo sąly- 
gomis kiekvieno gyvenimas bus geresnis, reikia žvelgti tik į ateitį. O 
aš, pavyzdžiui, negyvensiu geriau aplaidumą reguliuojančios teisės 
sąlygomis. Mano gyvenimas bus geresnis griežtos teisinės atsakomy- 
bės sąlygomis. 

"Tačiau tarkime, jog sakoma, kad bent jau bet kurio kito asmens — 
arba bet kurio kito, išskyrus tuos kelis, kurie vaikšto pėsčiomis ir 
niekuomet nevairuoja automobilio arba nėra vežami, - gyvenimas 
bus geresnis. Tik mano ir tų užkietėjusių pėsčiųjų padėtis bus bloges- 
nė. Ar tai tiesa? Iš tiesų (jei ignoruojame tuos užkietėjusius pėsčiuo- 
sius) visų kitų perspektyvinė gerovė, fiksuojant mano bylos nagrinė- 
jimo momentu, padidės. Tačiau netiesa, kad padidės kiekvieno reali 
gerovė. Mat bus tokių, kurie nepasirūpins deramu draudimu ir ku- 
rių nelydės sėkmė. Jie patirs tokį didelį nekompensuojamą nuostolį 
dėl ne aplaidumo nulemtų nelaimingų įvykių, kad bus teisinga teigti, 
jog jų gyvenimas būtų buvęs geresnis, ex post, jeigu teismas, spręsda- 
mas mano bylą, būtų įvedęs griežtos teisinės atsakomybės režimą, 
net kai atsižvelgiame į jų mažesnes vairavimo sąnaudas ligi šiol ir 
sumažintus greitosios medicinos pagalbos transporto kaštus po to. 
Tarkime, jog jūs esate vienas iš šių nelaimingų žmonių. Jūs kreipiatės 
į teismą. Jūs negalite pasakyti, jog neturėjote jokios naudos iš aplai- 
dumą reguliuojančios sistemos, tačiau vis tiek įtaigaujate, jog dabar 
reikia atsisakyti aplaidumą reguliuojančios sistemos ir įvesti griežtą 
atsakomybę, pradedant jūsų byla. 

Motyvuojant jūsų reikalavimo atmetimą, nebūtų galima sakyti, 
jog jūs gavote daugiau naudos, nei patyrėte nuostolių, dėl sprendimo 

mano byloje. Jūs jos negavote — patyrėte daugiau nuostolių, nei ga- 
vote naudos. Tačiau tarkime, jog tai tiesa - kad jūs gavote daugiau 
naudos, nei patyrėte nuostolių. Pakeiskime faktus dar kartą - taip, 
kad būtų būtent taip. Tarkime, jog jus šį kartą ištikusi eismo nelaimė 
nutinka pačioje jūsų perspektyvinio gyvenimo pabaigoje ir kad jūs 
visgi esate pasidaręs draudimą po sprendimo mano byloje, todėl da- 
bar patirsite tik trumpalaikį jūsų draudimo sumos padidėjimą, jeigu 
pralaimėsite savo bylą. Iki tol dėl sumažintų vairavimo sąnaudų jūs 
gavote daugiau naudos, nei patirtumėte nuostolių net tuo atveju, jei 
pralaimėtumėte savo bylą. Nepaisant to, neteisinga sakyti, kad jūs 
turėsite daugiau naudos ateityje, jeigu teisėjas jūsų byloje atmeta jū- 
sų reikalavimą ir palieka galioti aplaidumo reguliavimo sistemą. Net 
šių pakeistų faktų fone jūs gausite daugiau naudos, jei dabar įveda- 
ma griežta teisinė atsakomybė, pradedant jūsų byla. Antraip (būda- 
mas racionalus) jūs nebūtumėte teikęs prašymo, kurį pateikėte. 

Aš tikiuosi, jog mintis dabar yra aiški. Jeigu mes užsimojame bet 
kokius konkrečius bendrosios teisės sprendimus pateisinti Pareto pa- 
grindais, tai išimčių klasė — klasė tų, kurių padėtis dėl sprendimo 
pablogėja, - turi apimti mažų mažiausiai tuos, kurie pralaimi bylą, 
bei kitus panašiose bylose. Pareto pateisinimo nepagerina tai, jog 
dabar nustatoma norma būtų padidinusi perspektyvinę pralaimėju- 
siojo gerovę, jeigu būtų buvusi paskelbta anksčiau. Taip pat - tai, jog 
norma iš tikrųjų buvo nustatyta anksčiau, tad jo perspektyvinė gero- 
vė buvo iš tikro padidinta kokiu nors momentu anksčiau. Taip pat - 
tai, jog kadangi norma buvo nustatyta anksčiau, pralaimėjęs dabarti- 
nį procesą iš tos praeities normos gavo daugiau naudos, nei dabar 
patiria nuostolių. Nė vienas iš šių dalykų nėra relevantiškas, nes Pa- 
reto pateisinimas yra žvelgiantis į perspektyvą, o ne retrospektyvus 
pateisinimas. Jis teigia, jog sprendimas yra teisingas todėl, kad nie- 
kieno padėtis nėra blogesnė dėl to, jog priimamas šis sprendimas. 
Tačiau tuomet visi tie, kurių padėtis perspektyviniu požiūriu pablo- 
gės, turi būti kontrpavyzdžiai siūlomam Pareto pateisinimui. Šie įvai- 
rūs 7etro-spektyvūs motyvai išties galėtų būti relevantiški kitokios 
rūšies pateisinimui, ginančiam teisminį sprendimą. Konkrečiai, jie 

galėtų būti relevantiški įprastiniam argumentui, grindžiamam tei- 
singumu. (Šį argumentą svarstysiu vėliau.) Tačiau jie nėra relevan- 
tiški Pareto pateisinimui, o būtent tokį pateisinimą Posneris labai 
stengiasi pateikti. 

Ar Posnerį čia gelbsti jo įspėjimas, jog tik fanatikas reikalautų 
absoliutaus vienbalsiškumo? Gal išties atrodo fanatiška reikalauti, 
kad visi iki vieno gautų naudos — ar bent jau nepatirtų nuostolio — 
prieš visokio socialinio sprendimo priėmimą. Jeigu pripažintume šį 
suvaržymą, nebūtų galima pateisinti beveik nė vieno socialinio spren- 
dimo. Vis dėlto būtent to reikalauja Pareto kriterijus. Jis reikalauja, 
kad niekieno padėtis nebūtų blogesnė, ir jei kieno nors padėtis pa- 
blogėja, tai Pareto pateisinimas ne šiaip tampa silpnesnis; jis sugriū- 
va. Pareto pateisinimas reikalauja visko arba nieko, panašiai kaip 
nėštumas, taip pat juridiškai konstatuojama mirtis. 

Kodėl? Mat jeigu Pareto kriterijus netraktuojamas kaip reikalau- 
jantis visko arba nieko, kaip fanatiškas šia prasme, jis pavirsta utili- 
tariniu kriterijumi. Konkrečiai, jis prisiima visą tiek konceptualinių, 
tiek moralinių utilitarinių teorijų nuodėmių naštą. Tarkime, jog mes 
formuluojame Pareto kriterijų štai kokiu nefanatišku būdu: „Politi- 
nis (įskaitant teisminį) sprendimas yra pateisinamas, jeigu jis pageri- 
na didelės daugumos žmonių padėtį ir tik reliatyviai nedidelio skai- 
čiaus žmonių padėtis pablogėja“. Be abejo, šį kriterijų turime interpre- 
tuoti kaip reikalaujantį paisyti gerovės, padidėjusios arba netektos, 
kiekybę, ne tik skaičiaus tų, kurie gauna naudos arba patiria nuosto- 
lį. Antraip šis kriterijus galėtų pateisinti katastrofiškus nuostolius, 
patiriamus mažo skaičiaus žmonių tam, kad daugelis gautų tokios 
menkos naudos, jog pastarosios suma, pagal bet kokį skaičiavimą, 
nė iš tolo nesiektų tų nuostolių sumos. Tačiau kai mes įvedame gero- 
vės, padidėjusios ir netektos, kiekybės dimensiją, sykiu sukeliame 
gerai žinomas atskirų asmenų gaunamos naudos gretinimų proble- 
mas. Vienas svarbus argumentas už Pareto kriterijų yra tas, jog jis 
leidžia išvengti tokių gretinimų; jeigu paaiškėja, jog vis dėlto jis jų 
nepadeda išvengti, tai šį argumentą tenka atsiimti. 

Antras argumentas už Pareto kriterijų yra politinės moralės argu- 

mentas. Utilitarizmas susiduria su problema, kaip tam, kuris pralai- 
mi bentamiškoje kalkuliacijoje, išaiškinti, kodėl teisinga versti jį ken- 
tėti, kad kiti klestėtų. Utilitarizmo kritikai skelbia, kad joks benta- 
miškas pateisinimas, pasiūlytas jam, neišvengs to, ką aš pavadinau 
skirtumo tarp žmonių ignoravimo dviprasmiška nuodėme.'** Tuo tar- 
pu jeigu konkrečiam politiniam sprendimui yra galima pateikti fana- 
tišką Pareto pateisinimą, šitos problemos - kaip paaiškinti, kodėl 
asmuo turi gyventi blogiau, kad kitų gyvenimas būtų geresnis, - iš- 
vengiama. Aš nenoriu pasakyti, kad Pareto pateisinimai yra visiškai 
neproblemiški. Tas, kuris laikosi giliojo egalitarizmo teorijos, grin- 
džiančios absoliučią gerovės lygybę, prieštaraus sprendimui, kuris 
kai kurių gyvenimą padaro geresnį ir nė vieno gyvenimo nepablogi- 
na, jeigu tas sprendimas sugriauna iki tol egzistavusią absoliučią ge- 
rovės lygybę. Tačiau fanatiški Pareto pateisinimai tikrai išvengia aki- 
vaizdžiai rimtesnės problemos - kaip pateisinti kai kurių žmonių ne- 
tektis, neišvengiamas norint, kad kiti galėtų turėti naudos. 

Be to, svarbu matyti, jog šitai nėra pralaiminčiųjų skaičiaus proble- 
ma. Tarkime, kad tik vienas asmuo pralaimi kliaudamasis bentamišką- 
ja kalkuliacija. Jeigu tas faktas, jog naudos, gaunamos kitų, galutinė 
suma nusveria nuostolį, patiriamą to vieno asmens, teikia jo nuostolio 
pateisinimą, tai toks pat pateisinimas, akivaizdu, turi būti įmanomas, 
kai pralaiminčiųjų skaičius padidėja iki bet kokio skaičiaus, su sąlyga, 
kad sudėtinė nauda vis dar viršija sudėtinį nuostolį. Lemiamos reikš- 
mės dalykas yra tai, kad individualiu atveju kyla principo klausimas. 
Tai tarsi adatos skylutė; jeigu nauda gali pralįsti pro tą skylutę, ji pa- 
tenka į dangų. Taigi mūsų sušvelnintas Pareto kriterijus negali turėti 
jokio politinės moralės pranašumo tiesaus bentamizmo atžvilgiu. Ne- 
fanatiškas paretizmas yra ne kas kita kaip utilitarizmas. 

Laikas susumuoti. Posneris entuziastingai teigia, kad turto mak- 
simizacija kombinuoja pačius patraukliausius tiek kantiškosios ati- 
dos autonomijai, tiek utilitarinės atidos individualioms preferenci- 
joms bruožus, sykiu išvengdamas abiejų šių tradicinių teorijų eksce- 
sų. Jo argumentacija, grindžiama kontrafaktiniu sutikimu, sumanyta 
suteikti teorijai kantiškų bruožų. Tačiau tai klaidinga: sutikimo idėja 

neturi visiškai jokios funkcijos toje teorijoje, tad ir rėmimasis auto- 
nomija tėra fasadas. Jo argumentacija, grindžiama visuotiniu intere- 
su, sumanyta suteikti teorijai utilitarinių bruožų. Tačiau jis tai atlieka 
pernelyg gerai. Posneris negali pretenduoti pateikęs tikrą Pareto pa- 
teisinimą bendrosios teisės sprendimams - sunkiosiose ar paprasto- 
siose bylose. Jo švelni paretizmo versija tėra utilitarizmas su visomis 
jo karpomis. Jo esė kelias baigiasi ta tradicine teorija, nuo kurios jis 
iki tol labai stengėsi atsiriboti. 


Anapus sutikimo ir intereso 


Ar įvairiuose Posnerio svarstymuose galime rasti kokį nors teisingu- 
mo argumentą, patrauklesnį už tuos, kuriuos jis išsako detaliai? At- 
rodo, galima įžvelgti štai kokį bendrą principą (galime jį pavadinti 
apriorinio intereso principu). Jeigu norma atitinka kiekvieno aprio- 
rinį interesą tuo metu, kai yra priimama, tai teisinga įgyvendinti tą 
normą netgi tų atžvilgiu, kurie, kaip galiausiai paaiškėja, pralaimi 
dėl jos priėmimo, su sąlyga, kad, žvelgiant iš anksto, tikimybė, kad 
jie dėl jos pralaimės, nebuvo didesnė nei tikimybė, kad pralaimės 
kiti. Tai, kaip matėme, ne Pareto kriterijus, taip pat ne visi sutiks, jog 
tai teisingas principas. Išties, aš pateiksiu motyvų tuo abejoti. Tačiau 
jis turi pakankamai pradinio patrauklumo, kad paklaustume, ar jis 
suteikia pamatą Posnerio argumentams už turto maksimizaciją spren- 
džiant bylas. 

Apriorinio intereso principo negalima panaudoti tiesiogiai ginant 
kokią nors konkrečią turto maksimizacijos normą, kurią teisėjas gali 
pirmą kartą pritaikyti sunkiojoje byloje. Mat jokia konkreti norma 
neišlaikys kriterijaus, kurį teikia šis principas: ji neatitiks tos šalies, 
kurios atžvilgiu yra naudojama jos priėmimo momentu, intereso, 
nes jos priėmimo laikas yra būtent laikas, kai ji naudojama to asmens 
atžvilgiu. Tačiau apriorinio intereso principas išties atrodo remiąs 
bylų sprendimo meta-normą (pavadinkime ją alfa), kuri numato, jog 
sunkiojoje byloje teisėjai turi rinktis ir taikyti tą normą, - jei iš viso 
kokią nors, - kuri tuo momentu atitinka apriorinius didelės daugumos 

Žmonių interesus, nors ir neatitinka interesų tos iš šalių, kuri tuomet 
pralaimi. Kai alfa galioja bendruomenėje bent kažkiek laiko, pati 
alfa tenkina apriorinio intereso principo kriterijų. Kiekvienam indi- 
vidui alfa gali būti nepalanki, nes dėl jos padidėja tikimybė, jog jo 
atžvilgiu bus taikoma kokia nors norma, kuri veiks jo interesų ne- 
naudai. Pavyzdžiui, užkietėjusių pėsčiųjų atveju alfa gali lemti dides- 
nę tikimybę, kad bus priimta aplaidumą reguliuojanti norma. Tačiau 
kadangi kiekvienas individas gaus naudos dėl kitų normų priėmimo 
alfos dėka — užkietėję pėstieji turės naudos dėl visokių bendrosios 
teisės normų, kurios veikia jų naudai, kaip ir daugumos kitų naudai — 
galima būtų įtikinamai pasakyti, jog pati alfa yra apriorinis absoliu- 
čiai kiekvieno interesas. Tačiau net jeigu paaiškėja, jog tai netiesa — 
jog esama tam tikros ekonominės ar kitokios mažumos, kuri papras- 
tai patiria nenaudą dėl pačių įvairiausių konkrečių normų, tenkinan- 
čių alfos kriterijų, — tai gali būti reikalinga padaryti alfos pataisas. 
Todėl performuluokime alfą štai kaip: sunkiojoje byloje teisėjai turė- 
tų pasirinkti tą normą, - jei apskritai kokią nors, - kuri tuo momen- 
tu atitinka apriorinius didelės daugumos žmonių interesus ir neprieš- 
tarauja ekonominės grupės, kurios padėtis blogiausia, interesams ar 
bet kokios kitos grupės, kuri būtų bendrai imant ir aprioriškai nustum- 
ta į blogesnę padėtį, kaip grupė, įgyvendinant šį principą be šio pa- 
tikslinimo, interesams. 

Dabar Posneris mano, kad alfa (nuo šiol suprantama kaip papil- 
dyta nurodytuoju būdu) reikalautų iš teisėjų sprendžiant bendrosios 
teisės bylas taikyti turto maksimizavimo kriterijų, bent jau bendrai 
imant. Jeigu taip išties yra, tai apriorinio intereso normos ir alfos 
kombinacija galėtų atrodyti teikianti teisingumo argumentą už (bent 
jau bendrai imant) turtą maksimizuojantį bendrosios teisės bylų spren- 
dimą. Tai būtų svarbi išvada ir, manau, akivaizdi pažanga, palyginti 
su ankstesniais mėginimais pateisinti turto maksimizaciją kaip bylų 
sprendimo standartą. Labiau įtikinama yra argumentuoti, kad bend- 
rosios teisės bylų sprendimo sąlygomis turtą maksimizuojančios nor- 
mos yra teisingos, negu sakyti, kad turtas yra gėris savaime arba kad 
jis yra kauzališkai susijęs su kitomis, nepriklausomai nusakomomis, 

gėrybėmis taip, kad instrumentiškai pateisina doktriną, jog visuo- 
menė turėtų beatodairiškai laikytis turto siekinio. 

"Taigi turime gerą pagrindą klausti, ar apriorinio intereso princi- 
pas yra teisingas. Turėtume pažymėti, jog jeigu tą principą galėtų 
prasmingai taikyti Rawlso pradinės padėties dalyviai ir jeigu jie 
nusprendžia taikyti būtent jį, tai kaip fundamentalų teisingumo prin- 
cipą jie pasirinktų vidutinės naudos principą, o ne tuos principus, 
kuriuos, jais dėtas, pasirinktų Rawlsas. (Harsanyi ir kiti, kaip mums 
primena Posneris, pasisakė už vidutinę naudą būtent šiuo būdu.) Ta- 
čiau galime iškart suvokti vieną priežastį, dėl kurios pradinės padė- 
ties dalyviai, pagal vieną jų interesų apibūdinimą, nepripažintų aprio- 
rinio intereso principo. Jeigu jie santūriai vertintų riziką ir dėl šios 
priežasties laikytųsi maksimino strategijos, jie kratytųsi to principo, 
nes jis veikia tų nenaudai, kurie vienu ar kitu atžvilgiu yra labai skriau- 
džiami likimo. 

Jau matėme, kodėl šitaip yra. Tarkime, kad alfos egzistavimo lai- 
kotarpis apima ne vieną generaciją. Tačiau klausimas, ar aplaidumą 
reguliuojanti teisė arba griežta teisinė atsakomybė galioja eismo ne- 
laiamėms, niekuomet nebuvo išspręstas. Koks nors asmuo, sužeistas 
neaplaidaus vairuotojo ir neturintis draudimo, patiria, kad teismas, 
paisydamas alfos, pasirenka aplaidumą reguliuojančią normą ir tas 
asmuo dėl to sužlugdomas medicinos išlaidų. Jis argumentuoja, kad 
šitai yra neteisinga. Negali būti įtikinamas atsakymas, jog ekonomi- 
nė grupė, kuriai jis priklauso, turi naudos, drauge su visais kitais, dėl 
aplaidumo reguliavimo režimo. Bylą jis pralaimi. Tačiau nebūtinai 
tiesa ir tai, kad, kaip paaiškėja, jis gavo daugiau naudos, nei patyrė 
nuostolių dėl to, jog jo bendruomenė yra pripažinusi alfą. Sunku 
įvertinti, kiek jis gavo naudos. Turėtume klausti, kokie kiti argumen- 
tai būtų palankūs toms normoms, kurios buvo priimtos anksčiau al- 
fos dėka, kad būtų galima nuspręsti, ar būtų priimtos tos pačios nor- 
mos net jeigu alfa būtų buvusi atmesta iš pat pradžių. Tačiau jeigu jis 
absoliučiai sužlugdomas nekompensuojamos eismo nelaimės, jo pa- 
dėtis išties galėtų būti geresnė, ex post, jei alfa niekuomet nebūtų 
buvusi pripažinta. 

Tarkime, jog atsakydami į jo skundą jam sakome, kad jis turėjo 
žinoti, jog bet kokią bylą alfa išspręs aplaidumo reguliavimą priešprie- 
šindama griežtajai teisinei atsakomybei už nelaimingus įvykius, ir 
turėjo numatyti, jog alfa reikalauja aplaidumą reguliuojančių nor- 
mų, ir įsigyti deramą draudimą, saugantį nuo neaplaidaus sužaloji- 
mo, padaromo ne dėl aplaidumo. Jis atsakys, gana įtaigiai, kad mes 
nustūmėme visus svarbius klausimus. Pirmiausia, iš to fakto, jog alfa 
rekomenduoja aplaidumą reguliuojančias normas, negalima daryti 
išvados, kad argumentas, kad ji tai rekomenduoja, buvo - tikrąja 
prasme — viešai galimas. Tas argumentas gali būti pagrįstas gana 
sunkiai suprantama ekonomine analize, pirmą kartą išplėtota ir pa- 
naudota ryšium su šiuo konkrečiu teisminiu ginču. Antra, mūsų at- 
sakymas remiasi prielaida, kad alfa yra teisinga, todėl jis privalėjo į 
ją atsižvelgdamas tinkamai apsidrausti, tačiau būtent šitai jis ir ginči- 
ja. Jis negali sakyti, jog sutiko su alfa, tik todėl, kad ji atitiko jo 
apriorinį interesą, kai buvo institucionalizuota, - toks teiginys pa- 
kartotų Posnerio pradinę klaidą. Taip pat jis nesutiks, jog teisinga jo 
atžvilgiu taikyti kokį nors standartą tiesiog dėl to, kad jis yra gavęs 
kokios nors naudos iš to praeityje, ypač jeigu jis neturėjo pasirinki- 
mo ir turėjo pripažinti tą naudą.'“* Turime parodyti, kad apriorinio 
intereso principas yra teisingas, 0 ne tiesiog jį teigti. 

Šiuos prieštaravimus, manau, nuskaidrinsime, jei sukonstruosi- 
me kitokį principą (pavadinkime jį beta). Beta savo pamatine formu- 
luote nėra principas byloms spręsti, kaip alfa, tačiau ji teikia tokį 
principą. Beta iš esmės yra socialinės atsakomybės teorija. Pačia 
abstrakčiausia forma ją galėtume suformuluoti štai kaip. Žmonės 
turėtų prisiimti atsakomybę už tokių eismo nelaimių kaštus (apibrė- 
žiamus, kaip ir kitur šioje esė, plačiai), jeigu atsakomybė už tokius 
kaštus jiems būtų priskirta įstatymų leidybos būdu idealioje bend- 
ruomenėje, kurioje kiekvienas veikė ir balsavo vadovaudamasis tei- 
singumo jausmu bei siekdamas abipusio ir vienodo rūpesčio ir pa- 
garbos, remdamasis reikiama informacija, kuri, pridurtina, yra leng- 
vai ir viešai prieinama veikėjui bei patikima. Tikrai galėtų būti 
sakoma, kad beta (nusakyta šiuo abstraktumo lygiu) yra tik atsako- 


EKONOMINIS POŽIŪRIS Į TEISĘ 4()3 


mybės principo schema, o ne pats principas. Protaujantys žmonės, 
kurie ją pripažįsta, vis tiek nesutars dėl to, ko ji reikalauja, nes jie 
nesutaria dėl to, kaip teisingi žmonės veiktų ir balsuotų. (Beta, ga- 
lėtume sakyti, įgalina įvairias interpretacijas ar koncepcijas.) Ta- 
čiau net formuluojant taip abstrakčiai, beta toli gražu nėra tuščia. 
Priešingai, ji reikalauja labai daug - gal net pernelyg daug - nes 
siūlo teikti galią tiems teisės aktams, kurie būtų priimti tam tikro- 
mis be galo mažai tikėtinomis aplinkybėmis, tačiau realiai dar nie- 
kad nebuvo priimti. Beta yra griežta atsakomybės teorija, nes tai 
natūralios atsakomybės teorija, priklausoma nuo kontrafaktinių 
nuostatų apie įstatymų leidybą. Kas nors galėtų dėl suprantamų 
motyvų manyti, jog beta iš žmonių reikalauja patiems prisiimti at- 
sakomybę už ne aplaidumo nulemtų nelaimingų įvykių kaštus, bet 
neigti, jog jie turėtų taip daryti, kol ir jeigu teisės aktai, apibūdinti 
betoje, nėra realiai egzistuojantys teisės aktai. Kitaip tariant, jis pri- 
pažįsta, kad beta reikalauja prisiimti kokią nors konkrečią atsako- 
mybę, tačiau jis betą atmeta. 

Nors beta yra natūralios atsakomybės teorija, ji teikia rekomen- 
daciją bylų sprendimui, konkrečiai bendros bylų sprendimų teorijos 
kontekste, kuri teigia, jog iš principo teisme galia turėtų būti teikia- 
ma natūralioms teisėms ir pareigoms. Tačiau tarkime, jog kas nors 
dabar sako, kad beta yra ne kas kita kaip alfa. Arba (galbūt šiek tiek 
įtikinamiau), kad alfa yra viena betos interpretacija ar koncepcija. 
Bet kuris iš šių teiginių būtų klaidingas ir rimtas painiojimas. Mat 
alfa tam tikromis, pernelyg gerai žinomomis, aplinkybėmis rekomen- 
duos tokius teisminius sprendimus, kuriems jokia įtikinama betos 
interpretacija negalėtų pritarti. Tarkime, kaip mes ką tik įsivaizdavo- 
me, jog tam tikra norma tenkina alfos reikalavimus, tačiau dėl moty- 
vų, kurie yra nei gerai žinomi, nei visuotinai naudojami, o yra išplė- 
toti bylų sprendimo praktikoje būtent taip, kaip galėtų būti deramai 
išplėtoti, su atodaitra į įstatymų leidybą, sunkiai suprantami ekono- 
miniai duomenys arba ekonominė analizė. Alfa reikalaus, kad ta nor- 
ma būtų taikoma tam, kuris, nors ir žino apie alfą, nebūtų galėjęs 
užtikrintai numatyti tos normos. Beta neeliminuos visų netikėtumų: 

jei žmonės radikaliai nesutaria dėl to, ko ji reikalauja, nes nesutaria 
dėl grindžiamųjų moralinių dalykų, tai kam nors išties gali būti neti- 
kėtas jos taikymas. Tačiau šio nesitikėjimo pagrindai ir incidentai 
labai skiriasi kiekvieno iš šių dviejų principų atveju. 

Antrasis skirtumas man atrodo svarbesnis. Apsvarstykime štai kokį 
gerai žinomą argumentą apie tokio principo kaip alfa pasekmes. Tar- 
kime, jog teisingumo motyvai reikalauja, kad tam tikros grupės na- 
riai - pavyzdžiui, skurdžiai gyvenantieji arba neišsilavinę — turėtų 
tam tikras sutarties privilegijas arba imunitetą, užtikrinamus specia- 
lių normų arba bendrų normų, kurios turės ypatingą svarbą žmo- 
nėms, esantiems jų situacijoje. Tačiau jeigu teismas priima tokią nor- 
mą, tos grupės nariai ilgalaikėje perspektyvoje nukentės, nes sumenks 
tikimybė, kad komersantai ar kiti sutarčių subjektai sieks sutarties su 
jais, arba dėl to, kad šie reikalaus kompensacinio kainos pakėlimo ar 
kitų sąlygų, arba kokiu kitu būdu statys kliūtis šios normos tikslo 
požiūriu. Alfa dabar teiktų argumentus prieš tiesiogiai ginamąją nor- 
mą. Jeigu laikomasi alfos, kas nors dabar svarstomoje byloje pralai- 
mi - tas, kuriam pasakoma, jog nors teisingumas pateisintų jam pa- 
lankų sprendimą, jeigu jo atvejis galėtų būti svarstomas paisant tik jo 
esmės, jis turi pralaimėti, kad būtų apsaugoti kiti jo ekonominės kla- 
sės žmonės ateityje. Tačiau beta teikia kitokių argumentų. Ji atsižvel- 
gia į tai, jog kiti veiks taip, kad teisingumo reikalavimus padarys 
nerelevantiškus natūralios atsakomybės klausimui, taigi ir nerelevan- 
tiškus klausimui, keliamam bylui sprendimui. Komersantai, kurie 
ignoruos į blogesnę padėtį nustumiamos grupės pretenzijas, kurias, 
kaip mes tariame arguendo, motyvuoja teisingumas, nesielgs taip, 
kaip jie elgtųsi kontrafaktinėmis sąlygomis, nustatomomis natūraliai 
atsakomybei fiksuoti. 

Įstatymų leidėjai, be abejo, būtų išmintingesni, jei paisytų realaus 
pasaulio, o ne kontrafaktinių sąlygų, taigi jei vedliu rinktųsi alfą, o 
ne betą kurdami į ateitį orientuotą teisę, reguliuojančią kontraktinį 
imunitetą, atsakomybę už eismo nelaimes ir t. t. Kai kurie žmonės 
galėtų manyti, jog teisėjai, sprendžiantys sunkiąsias bylas, taip pat 
turėtų rinktis alfą, o ne betą, tačiau kiti, gal jautresni skirtumams 

tarp klausimų, pateikiamų toms dviem institucijoms, nesutiks. Aš tik 
aiškinu, kad beta yra skirtinga nuo alfos tiek tuo, ko ji reikalauja, 
tiek savo filosofiniu pamatu. 

Tačiau nemaža betos reikalavimų sutaps su alfos. Jeigu Posneris 
yra teisus, pavyzdžiui, dėl santaupų iš sumažintų kaštų fakto ir pa- 
skirstymo esant aplaidumą reguliuojančiai normai, tiek beta, tiek al- 
fa reikalaus aplaidumo reguliavimo režimo, o ne griežtos teisinės 
atsakomybės režimo tam tikrame bylų rate. Pagal dar įtikinamesnę 
prielaidą, beta, kaip ir alfa, rekomenduos kokią nors Hando kriteri- 
jaus versiją kaip pamatą aplaidumo aritmetikai.“* Galbūt ir beta, 
kaip ir alfa, paprastai rekomenduos turtą maksimizuojančias nor- 
mas tos rūšies ginčams, kurie sprendžiami teisme remiantis bendro- 
sios teisės pagrindu. (Galimas dalykas, kad beta rekomenduotų tur- 
to maksimizavimo normą didesniame skaičiuje tokių bylų, nei reko- 
menduotų alfa.) 

Kokias išvadas turėtume padaryti? Beta, kaip bylų sprendimo ved- 
lys, man atrodo vidujai patrauklesnė už alfą. Beta pati yra natūralios 
atsakomybės principas, taigi, kaip bylų sprendimo vedlys, vienija bylų 
sprendimą ir privačią moralę ir įgalina teigti, jog sprendimas sunkio- 
joje byloje, priskiriantis atsakomybę kuriai nors iš šalių, paprasčiau- 
siai pripažįsta tos šalies moralinę atsakomybę. Alfa pati visiškai nėra 
atsakomybės principas, o tik vedlys išmintingai į ateitį orientuotai 
įstatymų leidybai. Ji turi kliautis apriorinio intereso principu, kad 
teiktų teisingumo argumentą bylų sprendime, o tas principas (kaip 
pažymėjome svarstydami priekaištus to, kuris pralaimi, kai pritaiko- 
ma alfa) yra su rimtais defektais. 

Tačiau bet kuriuo atveju esama lemtingo prieštaravimo kliovi- 
muisi alfos ir apriorinio intereso principo kombinacija norint patei- 
sinti turtą maksimizuojančius sprendimus mūsiškėje teisinėje siste- 
moje. Aš apėjau šią problemą, aiškindamas argumentus už alfą, ta- 
čiau dabar turiu jos imtis. Apriorinio intereso principas niekuomet 
negali pateisinti pačios alfos įvedimo sunkiojoje byloje, mat jeigu koks 
nors bendruomenės narys tąsyk pralaimi, nors antraip nebūtų pralai- 
mėjęs, - pralaiminti šalis toje byloje arba kas kitas, — tai apriorinio 

intereso principas pažeidžiamas. Tik jei alfa galioja jau kurį laiką, 
kiekvieno, kuris tw0met yra bendruomenės narys, apriorinį interesą 
gali atitikti tai, jog ji yra įvesta. Niekuomet negali būti teisinga įvesti 
alfą pirmą kartą (jeigu šio veiksmo teisingumas priklauso nuo aprio- 
rinio intereso principo), tačiau jos įvedimas laikui bėgant gali nusto- 
ti buvęs neteisingas. 

Ar tai nuobodus techninis argumentas, kviečiantis atkreipti dėmesį 
tik į kokią nors neteisingumo prielaidą seniai praėjusioje praeityje, ar 
tai, kas praktiškai svarbu? Šitai priklauso nuo to, kaip suprantamas 
alfos priėmimas. Ar galime sakyti, kad alfa jau buvo priimta kaip bylų 
sprendimo principas teisinėje sistemoje, kai sprendimai, kuriuos priėmė 
teismai (ar buvo linkę priimti), yra tokie pat kaip sprendimai, kurių 
būtų reikalavusi alfa, jei ji būtų buvusi aiškiai priimta? Ar tai galime 
sakyti tik tuomet, kai alfa buvo aiškiai priimta ir ja buvo remiamasi 
darant tuos sprendimus? Apriorinio intereso principas remia alfą tik 
tuomet, kai ji buvo priimta antrąja prasme. Tas principas suponuoja 
momentą, kuomet žmonių apriorinę ar perspektyvinę gerovę padidi- 
na socialinis sprendimas bylas spręsti tam tikru būdu, o tokio momen- 
to nefiksuoja tiesiog grupė sprendimų, kurie būtų buvę padaryti insti- 
tucijos, kuri būtų priėmusi tą sprendimą. Mat niekieno perspektyvinė 
gerovė nebus padidinta taip, kaip žada alfa, tiesiog sprendimų kursu, 
kad ir kaip jis derėtų su alfa, kuris kyla ne iš bendro įsipareigojimo 
diegti alfą, ir šitai yra tiesa net tuo atvėju, jeigu tas sprendimų kursas 
realizavo alfą ne atsitiktinumo dėka, bet kokios nors nematomos ran- 
kos dėka ar netgi veikiant pasąmoninėms teisėjų motyvacijoms. Le- 
miamą reikšmę turi būtent įsipareigojimas, o jis gali būti realus tik 
priėmus principą antrąja prasme. 

Tačiau kadangi taip yra, alfa niekuomet nebuvo priimta reikalau- 
jamąja prasme mūsiškėje teisinėje sistemoje, net jei visiškai pripažįs- 
tame pozityvius Posnerio ir kitų teiginius apie aiškinamąją turto mak- 
simizacijos sampratos galią. Taigi mes negalime kliautis alfa, norėda- 
mi parodyti, kad turtą maksimizuojantys sprendimai praeityje buvo 
teisingi kokios nors alfos ir apriorinio intereso principo kombina- 
cijos dėka. Taip pat šia kombinacija negalime kliautis norėdami 

pateisinti kokius nors turtą maksimizuojančius sprendimus ateityje. 
Kitaip tariant, įdėmiau pažvelgus, alfa atkrinta kaip kandidatė būti 
normatyvinės turto maksimizacijos teorijos pamatu. 

Gal mums išties telieka beta. Beta nesikliauja apriorinio intereso 
principu taip, kaip juo kliovėsi alfa. Beta pati yra teisingumo princi- 
pas - ji yra, kaip sakiau, natūralios atsakomybės principas - apriori- 
nio ir nors kai kam ji atrodys pernelyg daug reikalaujanti, jai nerei- 
kia jokios pagalbos iš antecedentinio intereso principo, kad galėtų 
būti laikoma teisingumo argumentu sprendžiant bylas. Neturi reikš- 
mės tai, jog beta niekuomet nebuvo aiškiai pripažinta mūsų teisinės 
sistemos įsipareigojimu. Ji, taip sakant, pati pajėgi pretenduoti būti 
teisingumo principu. Jeigu galima parodyti, jog praeities sprendimai 
buvo tokie, kuriuos beta būtų pateisinusi, tai galioja kaip argumen- 
tas, jog šie sprendimai yra teisingi. Jeigu tą patį galima parodyti kal- 
bant apie ateities sprendimus, šitai, be jokių papildomų motyvų, re- 
komenduoja šiuos sprendimus kaip teisingus. 

Todėl būtų gerai išsamiau, nei aš čia darau, pasiaiškinti galimybes 
argumento, kad beta reikalauja tokių bendrosios teisės sprendimų, 
kurie (bent jau tam tikrame bylų rate) yra būtent tie sprendimai, 
kurie maksimizuoja turtą. Jeigu beta išties turi šią implikaciją, tai 
kantiškas turto maksimizacijos pateisinimas gali išties būti įmano- 
mas. Taigi ilgai trunkančios Posnerio normatyvinės bylų sprendimo 
teorijos filosofinio pamato paieškos gali baigtis tuo, kas pradžioje 
atrodė be galo mažai tikėtina teritorija jo atveju. Mat kantiškosios 
moralės šaknys (kaip beta beveik šaukte šaukia) yra giliai egalitarinės. 


PENKTA DALIS 

14. Bakke'o byla: 
ar taikyti kvotas - neteisinga? 


1977 metų spalio 12 dieną Aukščiausiasis teismas išklausė žodinę 
argumentaciją byloje Kalifornijos universiteto valdyba prieš Allaną 
Bakke'ą (The Regents of the University of California v. Allan Bak- 
ke). Jokia byla niekuomet nebuvo taip visuotinai stebima ar taip nuo- 
dugniai dėl jos diskutuojama nacionalinėje ir tarptautinėje spaudoje 
dar iki teismo sprendimo. Nepaisant to, kai kurie iš pačių reikšmin- 
giausių faktų, pateiktų teismui, nebuvo aiškiai reziumuoti. 

Kalifornijos universiteto Deivise medicinos mokykla vykdo afir- 
matyviojo veiksmo programą (pavadintą „specialios paskirties būrio 
programa“), sukurtą siekiant priimti daugiau juodaodžių ir kitų ma- 
žumų studentų. Ji rezervuoja šešiolika vietų, dėl kurių konkuruoja 
tik „edukaciškai ir ekonomiškai nuskriaustos mažumos“. Allanas Bak- 
ke'as, baltasis, padavė dokumentus į vieną iš kitų aštuoniasdešimt 
keturių vietų; jis nebuvo priimtas, tačiau kadangi jo egzamino balai 
buvo reliatyviai aukšti, medicinos mokykla pripažino, jog ji negali 
įrodyti, kad jis nebūtų buvęs priimtas, jeigu šešiolika rezervuotųjų 
vietų būtų buvusios jam atviros. Bakke'as kreipėsi į teismą, teigda- 
mas, jog specialios paskirties būrio programa iš jo atėmė jo konstitu- 
cines teises. Kalifornijos Aukščiausiasis teismas sutiko ir nurodė me- 
dicinos mokyklai jį priimti. Universitetas padavė apeliaciją Aukščiau- 
siajam teismui. 

Deiviso mažumų programa yra tam tikrais atžvilgiais atviresnė (kai 
kas pasakytų - nuožmesnė) nei panašūs planai, dabar įgyvendinami 


* Pastaba. Pirmą kartą publikuota The New York Review of Books, November 10, 
1977. O Ronald Dworkin. 

daugelyje kitų Amerikos universitetų ir profesinių mokyklų. Tokios 
programos siekia padidinti juodaodžių ir kitų mažumų studentų skai- 
čių, leisdamos jų rasinės priklausomybės faktą laikyti afirmatyviu 
argumentu juos priimti. Kai kurios mokyklos nusistatė tam tikrą „siek- 
tiną“ mažumų vietų skaičių, užuot rezervavusios apibrėžtą skaičių 
vietų. Tačiau Deivisas neužpildydavo numatyto skaičiaus rezervuo- 
tųjų vietų, jeigu nebūdavo šešiolikos mažumų kandidatų, kuriuos ji 
manytų esant aiškiai tinkamus medicinos mokslams. Tad skirtumas 
yra administracinių strategijų, o ne principo skirtumas. 


Taigi konstitucinis klausimas, iškilęs Bakke byloje, yra kapitalinės 
svarbos aukštajam mokslui Jungtinėse Valstijose, ir didelis skaičius uni- 
versitetų ir mokyklų surašė amicus curiae, ragindami teismą atšaukti 
Kalifornijoje priimtą sprendimą. Jų nuomone, jeigu jiems nebus leista 
naudoti akivaizdžiai rasinius kriterijus savo priėmimo programose, jie 
negalės vykdyti to, ką jie laiko savo prievolėmis nacijai. 

Dažnai sakoma, jog afirmatyvaus veiksmo programos tikslas yra 
kurti rasiškai sągmoningą visuomenę, padalytą į rasines ir etnines gru- 
pes, kiekviena iš kurių kaip grupė turi teisę į kokią nors proporcingą 
išteklių, karjeros pozicijų ar galimybių dalį. Tai iškreiptas nusaky- 
mas. Amerikos visuomenė jau dabar yra rasiškai sąmoninga visuo- 
menė; tai neapeinama ir akivaizdi vergovės, represijos ir prietarin- 
gos išankstinės nuostatos istorijos pasekmė. Juodaodžiai vyrai ir mo- 
terys, berniukai ir mergaitės nėra laisvi patys pasirinkti vaidmenis - 
ar narystę socalinėse grupėse, - kuriuos jiems savo apibūdinimuose 
skiria kiti. Jie yra juodaodžiai, ir joks kitas asmenybės bruožas ar 
įsipareigojimas, ar ambicija neturės tokios fundamentalios įtakos tam, 
kaip jie bus suvokiami ir traktuojami kitų, taip pat gyvenimo, kurį 
jie galės susikurti, galimybės ir pobūdis. 

Menkutis skaičius juodaodžių gydytojų ir kitų profesionalų yra 
sykiu ir amerikiečių rasinio jautrumo pasekmė, ir išliekanti priežas- 
tis, viena grandis ilgoje ir savaeigėje grandininėje reakcijoje. Afirma- 
tyviojo veiksmo programos naudoja rasiškai atvirus kriterijus, nes jų 
tiesioginis tikslas yra padidinti tam tikrų rasių narių skaičių šiose 

profesijose. Tačiau jų tikslas ilgalaikėje perspektyvoje yra bendru mas- 
tu sumažinti Amerikos visuomenės rasinio jautrumo laipsnį. 

Šios programos remiasi dviem sprendiniais. Pirmasis yra socialinės 
teorijos sprendinys: jog Jungtinės Valstijos ir toliau bus draskomos 
rasinių perskyrų, kol pačios pelningiausios, norimiausios ir svarbiau- 
sios karjeros pozicijos lieka daugiausiai baltosios rasės narių preroga- 
tyva, tuo tarpu kiti jaučiasi sistemiškai išstumti iš profesinio ir sociali- 
nio elito. Antrasis yra strategijos apskaičiavimas: jog juodaodžių, dir- 
bančių visose profesinėse srityse, skaičiaus padidinimas ilgalaikėje 
perspektyvoje sumažins frustracijos ir neteisingumo, ir rasinės savi- 
monės jausmą juodaodžių bendruomenėje iki tokio lygio, kai juoda- 
odžiai gali imti galvoti apie save kaip individus, kurie gali siekti sėk- 
mės kaip kiti talentu ir iniciatyva. Tuo laiko momentu ateityje nerasi- 
mų priėmimo programų pasekmės, kad ir kokios tos pasekmės būtų, 
galėtų būti pripažintos be jokio rasinių barjerų ar neteisybės jausmo. 


Todėl pats blogiausias iš visų įmanomų nesusipratimų yra tarti, 
jog afirmatyvaus veiksmo programos yra sukurtos produkuoti bal- 
kanizuotą Ameriką, padalytą į rasines ir etnines subnacijas. Jos nau- 
doja griežtas priemones dėl to, kad švelnesnės priemonės nepasieks 
rezultato; tačiau jų galutinis tikslas yra sumažinti, o ne padidinti ra- 
sės svarbą Amerikos socialiniame ir profesiniame gyvenime. 

1970 metų gyventojų surašymo duomenimis, tik 2,1 procento 
Amerikos gydytojų buvo juodaodžiai. Afirmatyviojo veiksmo pro- 
gramos siekia užtikrinti, kad daugiau juodaodžių daktarų teiktų pa- 
slaugas juodaodžiams pacientams. Taip yra ne dėl to, jog yra pagei- 
dautina, kad juodaodžius gydytų juodaodžiai, o baltuosius - baltieji, 
bet dėl to, kad šiandien menkai tikėtina, jog baltieji galės tinkamai 
aptarnauti juodaodžius ne dėl kokios nors šių kaltės, ir dėl to, jog 
neužtikrinus, kad juos aptarnaus daugiau jiems pasitikėjimą kelian- 
čių gydytojų, tik paaštrės - o ne sumažės - apmaudas, kuris lemia 
tai, jog jie dabar pasitiki tik savais. Afirmatyvusis veiksmas mėgina 
užtikrinti, kad daugiau juodaodžių būtų baltųjų gydytojų klasės ko- 
legos, ne dėl to, jog yra pageidautina, kad medicinos mokyklos 

auditorija atspindėtų rasinę visos bendruomenės struktūrą, bet dėl 
to, kad profesinis bendravimas tarp juodaodžių ir baltųjų sumažins 
laipsnį, kuriuo baltieji galvoja apie juodaodžius kaip apie rasę, o ne 
kaip apie žmones, taigi ir laipsnį, kuriuo juodaodžiai patys apie save 
šitaip galvoja. Jis siekia suteikti „vaimenų modelius“ ateities juoda- 
odžiams gydytojams - ne dėl to, jog yra pageidautina, kad juodaodis 
berniukas ar mergaitė suaugusius modelius sau rastų tik tarp juoda- 
odžių, bet dėl to, kad mūsų istorija padarė juos tokius sąmoningus 
dėl savo rasės, jog tikėtina, kad baltųjų sėkmė šiandieninėje atmosfe- 
roje jiems reikš mažai arba nieko. 

Kampanijos prieš rasinį neteisingumą istorija nuo 1954 metų, kai 
Aukščiausiasis teismas priėmė nutartį Brown v. Board of Education 
byloje, yra didele dalimi nesėkmių istorija. Mums nepavyko pakeisti 
rasinės sąmonės mūsų visuomenėje rasiškai neutraliomis priemonė- 
mis. Todėl turime pareigą su įsijautimu ir be išankstinio nusiteikimo 
pažvelgti į argumentus, ginančius afirmatyvųjį veiksmą. Žinoma, jei- 
gu Bakke'as yra teisus sakydamas, jog tokios programos, kad ir ko- 
kios veiksmingos jos būtų, pažeidžia jo konstitucines teises, tai nega- 
lima leisti jų tęsti. Tačiau turime jų neuždrausti dėl kokios nors pai- 
kos maksimos vardu, tokios kaip maksima, jog negali būti teisinga 
ugnimi kovoti su ugnimi arba kad tikslas negali pateisinti priemo- 
nių. Jeigu strateginiai argumentai už afirmatyvųjį veiksmą yra nenu- 
ginčijami, jų negalima atmesti tuo pagrindu, jog atvirai rasiški krite- 
rijai yra nemalonūs. Jeigu tokie kriterijai yra nemalonūs, taip gali 
būti tik dėl priežasčių, dėl kurių tos fundamentinės socialinės reali- 
jos, kurias puola tos programos, yra dar nemalonesnės. 

Sakoma, kad pliuralistinėje visuomenėje narystė tam tikroje gru- 
pėje negali būti nurodoma kaip kriterijus prileisti arba atskirti nuo 
gėrybių. Tačiau narystė grupėje, kaip socialinės realybės, o ne for- 
malių priėmimo standartų dalykas, yra dalis to, kas mums šiandien 
lemia įtraukimą arba atskirtį. Jeigu turime rinktis arba visuomenę, 
kuri yra iš tikrųjų liberali, arba neliberalią visuomenę, kuri skrupu- 
lingai vengia formalių rasinių kriterijų, mes vargu ar galime apeliuo- 
ti į liberalaus pliuralizmo idealus kaip motyvą pasirinkti pastarąją. 

Archibaldas Coxas, Harvardo teisės mokykloje kalbėdamas Kali- 
fornijos universiteto vardu, žodiniame ginče pasakė Aukščiausiajam 
teismui, jog tai yra pasirinkimas, kurį turi padaryti Jungtinės Valsti- 
jos. Esant dabartinei dalykų padėčiai, sakė jis, afirmatyviojo veiks- 
mo programos yra vienintelė efektyvi priemonė padidinti juodaodžių 
gydytojų skaičių, kuris dabar yra absurdiškai mažas. Kalifornijos 
Aukščiausiasis teismas, patvirtindamas Bakke'o pretenziją, paragi- 
no universitetą siekti šio tikslo tokiais metodais, kurie akivaizdžiai 
rasės nepaiso. Tačiau tai nerealistiška. Turime skirti, sakė Coxas, 
dvi interpretacijas to, ką reiškia Kalifornijos teismo rekomendacija. 
Ji galėtų reikšti, jog universitetas turėtų siekti to paties tiesioginio 
tikslo — padidinti juodaodžių ir kitų mažumų studentų proporciją 
medicinos mokykloje - tokia priėmimo procedūra, kuri išoriškai nė- 
ra rasiškai jautri. 

Tai veidmainiška rekomendacija. Jeigu tie, kurie administruoja 
priėmimo standartus, kad ir kaip šie būtų suformuluoti, supranta, 
jog jų tiesioginis tikslas yra padidinti juodaodžių skaičių mokykloje, 
tai jie naudos rasę kaip kriterijų darydami įvairius subjektyvius spren- 
dinius, kurių reikalaus tikslūs kriterijai, nes šitai, turint omenyje tikslą, 
bus vienintelis teisingas kelias padaryti tuos sprendinius. Tačiau ta 
rekomendacija galėtų reikšti, jog mokykla turėtų priimti kokį nors 
rasiškai nesąmoningą tikslą, kaip antai tikslą padidinti visų rasių 
studentų, kurių socialinė padėtis blogesnė, skaičių, ir tuomet viltis, 
jog šis tikslas produkuos juodaodžių skaičiaus didėjimą kaip šaluti- 
nį produktą. Tačiau net jeigu ši strategija nėra tokia veidmainiška 
(o tai toli gražu nėra akivaizdu), ji beveik garantuotai sužlugs dėl 
to, kad joks kitoks tikslas, skrupulingai administruojamas ne rasiš- 
kai sąmoningu būdu, reikšmingai nepadidins juodaodžių medici- 
nos studentų skaičiaus. 

Coxas pasiūlė stiprų įrodymą šiai išvadai, taip pat ją remia nauja 
ir plačios apimties ataskaita, parengta Carnegie'io aukštojo mokslo 
politinės strategijos tyrimų tarybos. Tarkime, pavyzdžiui, jog medi- 
cinos mokykla rezervuoja atskiras vietas kandidatams, kurių sociali- 
nė padėtis „blogesnė“ pagal kokį nors rasiškai neutralų kriterijų, kaip 

antai neturto kriterijų, ir leidžia dėl tų vietų šitaip konkuruoti tik 
tiems nuskriaustiesiems. Jeigu mokykla iš tos grupės atrenka tuos 
žmones, kurie gavo geriausius balus standartiniuose tinkamumo stu- 
dijoms medicinos mokykloje egzaminuose, tai ji nepriims beveik vi- 
sų juodaodžių, nes juodaodžiai gauna reliatyviai mažus balus net tarp 
ekonomiškai nuskriaustųjų. Tačiau jeigu mokykla atranką tarp 
nuskriaustųjų vykdo pagal kokį nors kitą, ne egzamino balų kriteri- 
jų, būtent tokiu būdu, kuris įgalins didesnio skaičiaus juodaodžių 
sėkmę, tai ji neadministruos tos specialios procedūros ne rasiškai 
sąmoningu būdu. 


Taigi Coxas galėjo pateikti savo argumentus dviejų paprastų tei- 
ginių forma. Rasiškai sąmoningas priėmimo kriterijus, net toks, ku- 
ris rezervuoja tam tikras vietas išskirtinai tinkamiems mažumos kan- 
didatams, tarnauja tikslams, kurie patys savaime nenusipelno prieš- 
taravimo ir netgi yra neatidėliotini. Be to, tokios progamos yra 
vienintelė priemonė, teikianti bent kiek svaresnį pažadą, jog tie tiks- 
lai bus pasiekti. Jeigu šios programos sustabdomos, tai į medicinos 
ar kitas profesines mokyklas įstos ne daugiau nei saujelė juodaodžių 
studentų iki kitos kartų pamainos. 

Jeigu šie teiginiai yra protingi, tai kuo remiantis galima manyti, 
jog tokios programos yra arba neteisingos, arba nekonstitucinės? Tu- 
rime pažymėti svarbią perskyrą tarp dviejų skirtingų prieštaravimų 
rūšių, kurie galėtų būti pateikti. Šių programų intencija, kaip sakiau, 
sumažinti rasės svarbą Jungtinėse Valstijose ilgalaikėje perspektyvo- 
je. Gali būti paprieštarauta, pirma, jog šios programos labiau pa- 
kenks tam tikslui, nei prisidės prie pažangos jo siekiant. Dabar ne- 
įmanoma įrodyti, kad taip nėra. Savo argumentacijoje Coxas pripa- 
žino, kad šios programos kelia kaštų problemas ir yra neatsiejamos 
nuo rizikos. 

Pavyzdžiui, afirmatyviojo veiksmo programos atrodo skatinan- 
čios populiarų klaidingą supratimą būtent tuo, jog daro prielaidą, 
kad rasinės ar etninės grupės turi teisę į proporcingą galimybių dalį, 
todėl italų arba lenkų etninės mažumos - teoriškai — lygiai taip pat 

turi teisę į savo proporcinę dalį, kaip ir juodaodžiai arba iš Lotynų 
Amerikos kilę amerikiečiai, arba Amerikos indėnai turi teisę į dalį, 
kurią jiems skiria esamos programos. Tai akivaizdi klaida: tos progra- 
mos pagrįstos ne idėja, jog tie, kuriems reikia paramos, turi teisę į 
paramą, o tik strategine hipoteze, jog pagalba jiems dabar yra efekty- 
vus būdas spręsti nacionalinę problemą. Kai kurios medicinos mokyk- 
los tam tikromis aplinkybėmis išties galėtų padaryti tokį sprendimą 
dėl baltųjų etninės mažumos. Išties atrodo tikėtina, jog, pavyzdžiui, 
kai kurios medicinos mokyklos net dabar stengiasi padėti baltiesiems 
Apalačų kandidatams, diegdamos regionų atstovavimo programas. 

Taigi šis populiarus supratimas yra klaidingas, tačiau kol jis gy- 
vuoja, tai - kaina, mokama už tą programą, nes nuostatos, kurias ji 
skatina, linksta tam tikru mastu didinti, o ne mažinti žmonių jautru- 
mą rasei. Į kainą, kurią mokame už tas programas, galima įtraukti ir 
kitas reakcijas. Pavyzdžiui, sakoma, jog kai kurie juodaodžiai afir- 
matyvųjį veiksmą mano esant žeminantį; jie mano, jog jis daro juos 
jautresnius, 0 ne mažiau jautrius prietaringai nuostatai prieš jų rasę. 
Manau, ši pažiūra taip pat pagrįsta klaidingu suvokimu, tačiau bent 
jau nedidelei juodaodžių mažumai šitai išties yra kainos, kurią tenka 
mokėti už tas programas, dalis. 

Tačiau daugelio svarbių universitetų, kurie turi tokias programas, 
požiūriu, labai tikėtina, jog naudingi efektai siekiant mažinti rasinį 
jautrumą bendru mastu pranoks šio proceso produkuojamus prie- 
šingus efektus. Ši pažiūra vargu ar yra tokia neįtikinama, kad būtų 
galima laikyti klaidingu šių universitetų siekį įgyti patirties, kuri mums 
leis spręsti, ar jie yra teisūs. Uždrausti šiuos eksperimentus būtų juo- 
lab kvaila, jei mes žinome, jog nemėginimas reikš, kaip rodo faktai, 
kad status guo beveik garantuotai tęsis. Šiaip ar taip, šis pirmas prieš- 
taravimas negalėtų suteikti jokio argumento, kuris pateisintų Aukš- 
čiausiojo teismo sprendimą, skelbiantį tas programas nekonstituci- 
nėmis. Aukščiausiajam teismui nėra jokio reikalo piršti savo speku- 
liatyvų sprendinį apie tikėtinas edukacinių politinių strategijų 
pasekmes vietoj profesionalių švietimo ekspertų sprendinio. 

Taigi pripažįstamas netikrumas dėl tokių programų rezultatų il- 
galaikėje perspektyvoje negalėtų pateisinti jas delegalizuojančio Aukš- 
čiausiojo teismo sprendimo. Tačiau esama antro ir visai kitokios for- 
mos prieštaravimo. Galima tvirtinti, jog net jeigu programos yra efek- 
tyvios siekiant, kad mūsų visuomenė būtų mažiau dominuojama rasės, 
jos vis tiek yra nekonstitucinės, nes pažeidžia individualias konstitu- 
cines teises tokių žmonių kaip Allanas Bakke'as, kurie dėl to negau- 
na tam tikrų vietų. Žodinėje argumentacijoje Reynoldas H. Colvi- 
nas iš San Francisco, Bakke'o advokatas, aiškiai nurodė, jog jo prieš- 
taravimas yra šios antros formos. Aukščiausiojo teismo teisėjas 
White'as paklausė jo, ar jis sutinka su tuo, jog tikslai, kurių siekia 
afirmatyviojo veiksmo programos, yra svarbūs tikslai. Colvinas pri- 
pažino, jog jie yra svarbūs. Tarkime, jog teisėjas White'as tęsia, saky- 
damas, jog afirmatyviojo veiksmo programos yra, kaip buvo teigęs 
Coxas, vienintelė efektyvi priemonė pasiekti tokių tikslų. Ar Colvi- 
nas vis vien ir toliau tvirtintų, kad programos yra nekonstitucinės? 
Taip, jis neatlyžtų, jog jos būtų nekonstitucinės, nes jo klientas turi 
konstitucinę teisę į tai, kad tų programų būtų atsisakyta, nepaisant 
pasekmių. 

Colvinui nepritrūko išminties savo prieštaravimus pagrįsti šiuo 
antruoju pagrindu; jis buvo pakankamai išmintingas, kad teigtų, jog 
jo klientas turi teisių, kurios nepriklauso nuo jokio sprendinio apie 
tikėtinas afirmatyviojo veiksmo pasekmes visuomenei kaip visumai, 
nes jeigu jis apgina Šį teiginį, tai teismas privalo suteikti jam palaiky- 
mą, kurio jis siekia. 

Tačiau ar jis gali būti teisus? Jeigu Allanas Bakke'as turi konstitu- 
cinę teisę, tokią svarbią, jog neatidėliotini afirmatyvaus veiksmo tikslai 
turi jai nusileisti, tai šitaip turi būti dėl to, kad afirmatyvusis veiks- 
mas pažeidžia kokį nors fundamentalų politinės moralės principą. 
Tai nėra tas atvejis, kai tai, ką būtų galima pavadinti formaliąja ar 
technine teise, reikalauja sprendimo vienos arba antros alternaty- 
vos naudai. Konstitucijos tekste nėra nieko, kas aiškiai reikštų afir- 
matyviojo veiksmo draudimą. Tik pačios naiviausios įstatymų aiš- 
kinimo teorijos galėtų teigti, jog tokio rezultato reikalauja kokio 

nors ankstesnio Aukščiausiojo teismo sprendimo tekstas arba 1964 
metų Civilinių teisių akto kalba, arba bet kurio kito Kongreso išleis- 
to akto kalba. Jeigu Colvinas yra teisus, taip turi būti dėl to, kad 
Allanas Bakke'as turi ne paprasčiausiai kokią nors techninę juridinę 
teisę, bet svarbią moralinę teisę. 


Kokia galėtų būti ta teisė? Populiarus argumentas, dažnai teiktas 
redakcijos skiltyse, skelbia, jog Bakke'as turi teisę būti vertinamas 
pagal savo vertumą. Arba kad jis turi teisę būti vertinamas kaip indi- 
vidas, o ne kaip socialinės grupės narys. Arba kad jis turi teisę — 
lygiai taip pat, kaip ir bet kuris juodaodis, - nebūti aukojamas arba 
atskirtas nuo kokios nors galimybės vien dėl savo rasės. Tačiau šios 
sentencijos čia yra apgaulingos, nes, kaip parodo refleksija, vieninte- 
lis tikras principas, kurį jos nusako, yra principas, jog niekas neturė- 
tų nukentėti dėl kitų išankstinės neigiamos nuostatos ar paniekos. O 
šis principas išvis neturi ryšio su šia byla. Nepaisant populiarios nuo- 
monės, idėja, jog Bakke byla reprezentuoja konfliktą tarp pageidau- 
jamo socialinio tikslo ir svarbių individualių teisių, yra intelektinės 
painiavos pavyzdys. 

Apsvarstykime, pavyzdžiui, teiginį, kad individas, pretenduojan- 
tis į vietą medicinos mokykloje, turėtų būti vertinamas pagal savo 
vertumą ir tik pagal jį. Jeigu šis devizas reiškia, jog priėmimo komi- 
sijos turėtų nepaisyti nieko, išskyrus pažymius, gautus už kokį nors 
konkretų protavimo gebėjimų testą, tai jis yra arbitralus ir, šiaip ar 
taip, jam prieštarauja senas tradicijas turinti kiekvienos medicinos 
mokyklos praktika. Tačiau jeigu jis reiškia, jog medicinos mokykla 
turi išsirinkti kandidatus, iš kurių, kaip ji taria, išeis patys reikalin- 
giausi gydytojai, tai viskas priklauso nuo sprendinio, kokie faktoriai 
įvairius gydytojus daro reikalingus. Deiviso medicinos mokykla kiek- 
vienam eiliniam pretendentui, lygiai kaip ir kiekvienam mažumos 
kandidatui, nustatė tai, ką pavadino „lygio žyma“. Šis pažymis at- 
spindėjo ne tik tinkamumo egzaminų rezultatus ir koledžo pažymių 
vidurkius, bet ir subjektyvų stojančiojo galimybių tapti efektyviu dak- 
taru įvertinimą atsižvelgiant į egzistuojančius visuomenės poreikius 

medicinos priežiūros srityje. Galima numanyti, jog savybės, laikytos 
svarbiomis, buvo kitokios nei savybės, kurių reikalautų teisės arba 
inžinerijos, arba verslo mokykla, kaip ir protinių gebėjimų testai, 
kuriuos gali naudoti medicinos mokykla, skirtųsi nuo testų, kuriuos 
manytų esant deramus šios kitos mokyklos. 

Nesama jokios gebėjimų, įgūdžių ir bruožų kombinacijos, kuri 
nusako „vertumą“ abstrakčiai; jeigu miklios rankos laikomos „ver- 
tinga“ ypatybe būsimam chirurgui, taip yra dėl to, kad miklios ran- 
kos jam leis geriau tarnauti žmonėms, ir dėl jokios kitos priežasties. 
Jeigu juoda odos spalva, - nors dėl to tenka apgailestauti, - įgalins 
kitą gydytoją geriau atlikti kitokį medicininį darbą, tai juoda oda 
taip pat yra „vertinga“ savybė. Šis argumentas kai kam gali atrodyti 
pavojingas; bet tik dėl to, kad jo išvadą - jog juoda oda tam tikromis 
aplinkybėmis gali būti socialiai pravartus bruožas — jie painioja su 
visai kitokia — niekinga idėja, jog viena rasė gali būti iš prigimties 
vertesnė už kitą. 


Apsvarstykime antrąją iš minėtų sentencijų. Sakoma, jog Bakke'as 
turi teisę būti vertinamas kaip „individas“, sprendžiant, ar jį reikia 
priimti į medicinos mokyklą, taigi ir į medicinos profesiją, ir teisę 
būti vertinamas ne kaip kokios nors grupės narys, apie kurią spren- 
džiama kaip apie kolektyvinę visumą. Ką tai galėtų reikšti? Bet kokia 
priėmimo procedūra turi remtis bendromis taisyklėmis grupėms — 
bendromis taisyklėmis, kurios yra pateisinamos tik statistiškai. Pa- 
vyzdžiui, bendrasis priėmimo procesas Deivise nustato atkrentamąjį 
lygį koledžo pažymių vidurkiams. Stojantieji, kurių vidurkiai nesie- 
kia to skaičiaus, nekviečiami pokalbio, taigi atsijojami iš karto. 

Stojantysis, kurio vidurkis vienu tašku mažesnis už nustatytąjį skai- 
čių, tikrai gali turėti teigiamų asmeninių savybių, tokių kaip gebėji- 
mas atsidėti darbui ar atjausti, kurias būtų buvę galima išsiaiškinti 
pokalbio metu, ir dėl šių savybių jis arba ji gal būtų galėjęs ar galė- 
jusi tapti geresniu gydytoju arba geresne gydytoja nei koks nors 
stojantysis, kurio vidurkis buvo vienu tašku didesnis už nustatytąjį. 
Tačiau pirmasis pašalinamas iš proceso remiantis sprendimu, priimtu 

administracinio patogumo sumetimais ir pagrįstu bendra taisykle, 
kuri tikrai neapibūdina kiekvieno individo, - jog tie, kurių pažymių 
vidurkis nesiekia nustatyto lygio, neturės kitų pakankamai rekomen- 
duotinų savybių. Netgi standartinių Medicinos koledžo tinkamumo 
testų (Medical College Aptitude Tests [MCAT|Į) naudojimas priėmi- 
mo procedūrose reikalauja spręsti apie žmones kaip apie grupių rep- 
rezentantus, nes jis daro prielaidą, jog testų balai yra medicinoje rei- 
kalingų protinių gebėjimų rodiklis, kuris savo ruožtu rodo pajėgumą 
dirbti medicinos srityje. Nors šis sprendinys, be abejonės, teisingas 
statistiškai, jis vargu ar galioja kiekvienam individui. 

Tas pats Allanas Bakke'as nebuvo priimtas į kitas dvi medicinos 
mokyklas ne dėl savo rasės, o dėl amžiaus: šios mokyklos manė, jog 
studento, kuris įstoja į medicinos mokyklą būdamas trisdešimt trejų, 
indėlis į medicinos priežiūrą per jo karjerą, tikėtina, bus mažesnis 
nei to, kuris stoja būdamas standartinio dvidešimt vienerių metų am- 
žiaus. Tarkime, jog šios mokyklos rėmėsi ne kokiu nors detaliu tyri- 
mu, nustatančiu, ar pats Bakke'as turėjo gebėjimų, kurie paneigtų 
tas bendras taisykles jo konkrečiu atveju, o praktiniu išskaičiavimu, 
kuris leido tik probėgšmais pažvelgti į stojančiuosius, kuriems (saky- 
kime) per trisdešimt. Ar šios dvi medicinos mokyklos pažeidė jo tei- 
sę būti vertinamam kaip individui, o ne kaip grupės nariui? 

Deiviso medicinos mokykla leido baltiesiems pretenduoti į šešio- 
lika vietų, rezervuotų „edukaciškai ar ekonomiškai nuskriaustųjų ma- 
žumų“ nariams, - šios frazės reikšmė galėtų apimti ir baltąsias etni- 
nes mažumas. Iš tikrųjų keletas baltųjų padavė dokumentus į tas vie- 
tas, tačiau nė vienas nebuvo priimtas, ir Kalifornijos teismas 
konstatavo, jog specialusis komitetas, atsakingas už programos ad- 
ministravimą, iš anksto nusprendė nieko nepriimti. Tarkime, jog tas 
sprendimas buvo pagrįstas štai kokia administracine teorija: be galo 
mažai tikėtina, jog koks nors baltasis gydytojas kovos su rasiniu dis- 
balansu medicinos profesijos fronte gali nuveikti tiek, kiek reikia- 
mais gebėjimais pasižymintis ir pasirengęs juodaodis gydytojas, to- 
dėl komisija turėtų patogumo dėlei priimdama studentus vadovautis 
prielaida, jog joks baltasis gydytojas negalėtų nuveikti tiek pat. Ši 

prielaida yra, tiesą sakant, įtikinamesnė nei atitinkama prielaida apie 
medicinos studentus, kuriems per trisdešimt, ar netgi prielaida apie 
stojančiuosius, kurių pažymių vidurkis nesiekia nustatytojo lygio. Jei- 
gu pastarosios prielaidos neprieštarauja tariamai individų teisei 
priėmimo procedūroje būti vertinamiems kaip individams, tai jai ne- 
gali prieštarauti ir pirmoji prielaida. 


Colvinas žodiniuose ginčuose aiškino trečiąją iš mano minėtųjų 
sentencijų. Jis sakė, jog jo klientas turėjo teisę nebūti neįsileistas į 
medicinos mokyklą vien dėl savo rasės, ir tai, kaip konstitucinės tei- 
sės teiginys, skamba įtikinamiau nei teiginiai apie teisę būti vertina- 
mam pagal savo vertumą arba kaip individui. Tačiau tai skamba įti- 
kinamai todėl, kad siūlo štai kokį sudėtingesnį principą. Kiekvienas 
pilietis turi konstitucinę teisę nenukentėti dėl savo prastesnės socia- 
linės padėties - bent jau konkurencijoje dėl visokio viešojo gėrio - 
dėl to, kad rasė ar religija, ar sekta, ar regionas, ar kita natūrali ar 
nenatūrali grupė, kuriai jis priklauso, yra išankstinės neigiamos 
nuostatos ar paniekos objektas. 

"Tai fundamentaliai svarbi konstitucinė teisė, ir būtent ši teisė bu- 
vo sistemingai pažeidinėjama daugelį metų rasistinės atskirties ir an- 
tisemitinių kvotų. Odos spalvos cenzas ir žydų kvotos buvo neteisin- 
gos ne tiesiog dėl to, jog jos padarė rasę ar religiją svarbią, arba dėl to, 
kad jos sprendžia pagal savybes, nepasirenkamas individo. Tiesa - juo- 
daodžiai arba žydai nepasirenka būti juodaodžiais arba žydais. Ta- 
čiau tiesa ir tai, jog tie, kurie gauna mažus balus tinkamumo ar priėmi- 
mo egzaminuose, nepasirenka savo protinio pajėgumo lygio. Taip 
pat tie, kurie nepriimami dėl to, kad jie per seni, arba dėl to, kad jie 
ne iš tos šalies dalies, kuriai nepakankamai atstovaujama mokykloje, 
arba dėl to, kad jie nesugeba gerai žaisti krepšinio, nepasirenka šių 
savybių, kurioms teikiama lemiama reikšmė. 

Rasė atrodo kitoks dalykas, nes atskyrimas, grindžiamas rase, isto- 
riškai buvo motyvuotas ne kokio nors išskaičiavimo, kaip antai pro- 
tinių gebėjimų ar amžiaus, ar regioninio atstovavimo, ar sportinio 
pajėgumo kriterijų, o nulemtas paniekos atskirtajai rasei ar religijai. 

Atskyrimas pagal rasę pats savaime buvo skriauda, nes jis kilo iš pa- 
niekos ir reiškė panieką. 

Tad Bakke'o pretenziją reikia labiau konkretizuoti nei iki šiol. Jis 
sako buvęs nejįsileistas į medicinos mokyklą dėl savo rasės. Ar jis 
nori pasakyti tai, jog jis buvo neįsileistas dėl to, kad jo rasė yra iš- 
ankstinės neigiamos nuostatos ar paniekos objektas? Ši prielaida yra 
absurdiška. Labai didelė dalis tų, kurie buvo priimti (ir, galima nu- 
manyti, tų, kurie administravo priėmimo programą), buvo tos pa- 
čios rasės nariai. Vadinasi, jis turi galvoje paprasčiausiai tai, jog jeigu 
būtų juodaodis, jis būtų buvęs priimtas, visai neteigdamas, jog šitaip 
būtų buvę dėl to, kad juodaodžiai laikomi vertesniais ar gerbtines- 
niais už baltuosius. 

Tai tiesa: be abejo, jis būtų buvęs priimtas, jeigu būtų juodaodis. 
Tačiau tiesa — ir lygiai ta pačia prasme - yra ir tai, jog jis būtų buvęs 
priimtas, jeigu būtų buvęs didesnių protinių gebėjimų arba padaręs 
geresnį įspūdį pokalbio su juo metu, arba, kitų mokyklų atveju, jeigu 
būtų buvęs jaunesnis, kai nusprendė tapti gydytoju. Rasė jo atveju 
nėra skirtingas dalykas nuo šių kitų faktorių, lygiai taip pat nepasi- 
renkamų. Tai nėra skirtingas dalykas, nes jo atveju rasė nėra išskiria- 
ma ypatingo viešojo įžeidimo pobūdžio. Priešingai — ta programa 
daro prielaidą, jog jo rasė vis dar yra dažnai, nors ir klaidingai, lai- 
koma pranašesne už kitas. 

Praeityje buvo prasminga sakyti, jog neįsileistas juodaodis ar Žy- 
das studentas buvo aukojamas dėl savo rasės ar religijos; tai reiškė, 
jog jo ar jos atskyrimas buvo laikomas pageidaujamu savaime, o ne 
dėl to, kad buvo naudingas kokiam nors tikslui, kuriuo jis, kaip ir 
visa kita visuomenė, galėtų didžiuotis. Allanas Bakke*'as „aukojamas“ 
dėl savo rasės tik labai nenatūralia šio žodžio prasme. Tokia pačia 
dirbtine prasme jis „paaukojamas“ ir dėl savo protinio pajėgumo 
lygio, nes būtų buvęs priimtas, jeigu būtų protingesnis nei yra. Abiem 
atvejais jis neįsileidžiamas ne dėl išankstinės nuostatos, o dėl racio- 
naliais išskaičiavimais, nustatančios socialiai naudingiausią ribotų iš- 
teklių, skiriamų medicininiam lavinimui, panaudojimą. 

Dabar gali būti sakoma, jog ši perskyra yra pernelyg subtili ir kad 
jeigu rasinės klasifikacijos buvo ir dar gali būti panaudotos nege- 
riems tikslams, tai kiekvienas turi aiškią teisę į tai, kad rasinės klasi- 
fikacijos iš viso nebūtų naudojamos. Tai gerai žinoma apeliacija į 
tingumui palankią paprastumo dorybę. Anot jos, jeigu sunku nubrėžti 
liniją arba jeigu ją galėtų būti sunku valdyti, jei ji būtų nubrėžta, tai 
gali būti išmintinga nė nemėginti jos nubrėžti. Gali būti atvejų, kai 
šitai išmintinga, tačiau tai būtų tokie atvejai, kai dėl to nebūtų pra- 
rasta nieko labai vertingo. Jeigu rasiškai sąmoningo priėmimo poli- 
tika dabar teikia vienintelę netuščią viltį, jog į profesiją įsilies dau- 
giau tinkamų juodaodžių ir kitų mažumų gydytojų, tai patiriamas 
didelis nuostolis, jei medicinos mokykloms neleidžiama savo nuo- 
žiūra vykdyti tokių programų. Mes tuomet turėtume atsisakyti pro- 
gos nesitaikstyti su tam tikru esamu neteisingumu tam, kad įgytume 
apsaugą —- kurios mums gal nė nereikia - nuo spekuliatyvaus pikt- 
naudžiavimo, kuriam užkirsti kelią turime kitų priemonių. Ir tokie 
piktnaudžiavimai bet kuriuo atveju negali būti blogesni nei neteisin- 
gumas, kuriam mes tuomet nusileistume. 


Dabar apsvarstėme tris gerai žinomus devizus, iš kurių kiekvie- 
nas, kaip plačiai manoma, įvardija konstitucinę teisę, kuri įgalina 
Allaną Bakke'4 sustabdyti afirmatyviojo veiksmo programas, kad ir 
kokios efektyvios ar būtinos šios būtų. Kai mes įsigiliname į šiuos 
devizus, pamatome, jog jie negali reprezentuoti jokio tikro principo, 
išskyrus vieną. Tai svarbus principas, jog niekas mūsų visuomenėje 
neturėtų nukentėti dėl to, kad yra narys grupės, kurią kaip grupę, 
manoma esant mažiau vertą pagarbos nei kitos grupės. Turime gal- 
voje skirtingus to principo aspektus, kai sakome, jog individai turėtų 
būti vertinami pagal vertumą, jog jie turėtų būti vertinami kaip indi- 
vidai ir kad jie neturėtų kęsti skriaudos dėl savo rasės. Šio funda- 
mentalaus principo dvasia yra tikslo, kuriam tarnauti sumanytas afir- 
matyvusis veiksmas, dvasia. Šis principas neteikia jokios paramos 
tiems, kurie mano, kaip Bakke'as, kad jų pačių interesai kertasi su 
tuo tikslu. 

Apgailestautina, kai naujos programos, tarnaujančios kokiam nors 
bendresniam rūpesčiui, pamina bet kurio piliečio lūkesčius. Pavyz- 
džiui, apgailestautina, kai įsitvirtinę smulkūs verslai sužlunga dėl to, 
kad nutiesiami nauji ir geresni keliai; tokiu atveju žmonės yra inves- 
tavę daugiau, nei investavo Bakke'as. Ir jie turi daugiau pagrindo 
manyti, jog jų verslas plėtosis, nei Bakke'as turėjo pagrindo tarti, jog 
jis galėjo įstoti į Deiviso medicinos mokyklą būdamas trisdešimt tre- 
jų, net nesant specialiojo būrio programos. 

Žinoma, toje programoje nesama jokios užuominos, jog Bakke?ui 
priskirtina kokia nors kolektyvinė arba individuali kaltė dėl rasinės 
neteisybės Jungtinėse Valstijose; arba kad jo teisė į rūpestį ir pagarbą 
yra kokia nors ribotesnė nei bet kurio juodaodžio studento, priimto 
pagal tą programą. Jis buvo apviltas ir privalo susilaukti deramos at- 
jautos dėl to apvylimo lygiai taip pat kaip kiekvienas kitas apviltas 
stojantysis — netgi tas, kurio egzamino balai daug blogesni ir kuris 
nebūtų buvęs priimtas bet kuriuo atveju, - turi būti atjaučiamas. Kiek- 
vienas iš jų yra apviltas, nes vietos medicinos mokyklose yra ribota 
gėrybė ir turi būti naudojamos užtikrinti tam, ko labiausiai reikia pla- 
tesniajai visuomenei. Bakke'as nekaltas dėl to, jog rasinis teisingumas 
dabar yra speciali reikmė - tačiau jis neturi jokios teisės neleisti nau- 
doti pačias efektyviausias to teisingumo užtikrinimo priemones. 


15. Koks iš tikrųjų buvo 
Bakke bylos sprendimas? 


Aukščiausiojo teismo nutartis Bakke byloje spaudoje ir didžiojoje vi- 
suomenės dalyje buvo sutikta ilgu palengvėjimo atodūsiu, kaip teis- 
minio valstybės valdymo meno aktas, suteikęs kiekvienai iš šalių na- 
cionaliniuose debatuose tai, ko ji atrodė labiausiai norinti. Tačiau 
toks palengvėjimo jausmas neatrodo pagrįstas, ir svarbu paaiškinti, 
kodėl jis toks neatrodo. 

Kiekvienas ką nors žino iš tos bylos faktų. Kalifornijos universi- 
teto medicinos mokykla Deivise vykdė „dviejų durų“ priėmimo pro- 
cedūrą, kur šešiolika iš šimto esamų vietų buvo faktiškai rezervuotos 
„mažumų“ grupių nariams. Allanas Bakke*'as, baltasis kandidatas, ku- 
ris buvo nepriimtas, kreipėsi į teismą. Kalifornijos Aukščiausiasis teis- 
mas nurodė tai medicinos mokyklai jį priimti ir uždraudė Kaliforni- 
jos universitetams paisyti rasės jų priėmimo sprendimuose. 

Jungtinių Valstijų Aukščiausiojo teismo nutartis patvirtino Kali- 
fornijos teismo nurodymą, kad pats Bakke*'as būtų priimtas, tačiau 
atšaukė to teismo draudimą, neleidžiantį jokiu būdu paisyti rasės. 
Taigi afirmatyviojo veiksmo planų oponentai galėjo rodyti į Bak- 
ke*'o individualią pergalę kaip į patvirtinimą jų pažiūros, jog tokie 
planai dažnai nueina per toli; tuo tarpu proponentams buvo gera 
konstatuoti, jog pagrindinių afirmatyviojo veiksmo tikslų vis dar 
galima siekti, pasitelkiant planus, sudėtingesnius ir subtilesnius nei 
tas planas, kurį naudojo Deiviso mokykla ir kurį atmetė Aukščiau- 
siasis teismas. 


* Pastaba. Pirmą kartą publikuota The New York Review of Books, August 17, 1983. 
O Ronald Dworkin. 

Tačiau dar tikrai pernelyg anksti daryti net ir išvadą, jog ilgai 
lauktasis sprendimas, priimtas Bakke byloje, nubrėš pagrindines li- 
nijas nacionalinio konsenso dėl afirmatyviojo veiksmo aukštajame 
moksle. Įvairių teisėjų nuomonių aritmetika ir siauras teisėjo Powello 
kertinės nuomonės pagrindas reiškia, jog Bakke bylos nutartis iš- 
sprendė mažiau problemų, nei tikėtasi, ir daugiau dalykų paliko 
spręsti - taikant bendrą principą bei atsižvelgiant į konkrečias de- 
tales - vėlesnėms Aukščiausiojo teismo byloms, kurios dabar yra 
neišvengiamos. 


Bakke'o teisininkai iškėlė du klausimus, kvestionuojančius Deiviso 
kvotų planą. Jie teigė, pirma, jog tas planas buvo nelegalus pagal 1964 
metų Civilinių teisių akto žodžius, kuris numato, jog niekas negali 
būti „rasės pagrindu ... atskirtas nuo dalyvavimo, neprileidžiamas prie 
kokios nors programos teikiamo gėrio arba būti diskriminuojamas pagal 
bet kokią programą“, gaunančią federalinę paramą. (Deivisas, kaip ir 
visos medicinos mokyklos, gauna tokią paramą.) Jie teigė, antra, jog 
planas buvo nekonstitucinis, nes jis atėmė iš Bakke'o vienodą apsau- 
gą, garantuojamą Keturioliktosios pataisos. 

Penki iš devynių Aukščiausiojo teismo teisėjų — teisėjai Brenna- 
nas, White'as, Marshallas, Blackmunas ir Powellas - buvo tos nuo- 
monės, jog Bakke'as neturėjo nepriklausomos argumentacijos, besi- 
remiančios pirmuoju pagrindu - 1964 metų Civilinių teisių aktu - ir 
kad byla dėl to turi būti sprendžiama antruoju pagrindu - remiantis 
Konstitucija. Jie sakė, jog Civilinių teisių akto teksto, deramai in- 
terpretuojant, intencija buvo delegalizuoti tik tas praktikas, kurias 
valstijoms draustų pati vienodos apsaugos klauzulė. Kitaip tariant, 
jie nusprendė, jog neįmanoma tokios bylos kaip Bakke išspręsti įsta- 
tyminiais pagrindais, neprieinant konstitucinio klausimo, nes įstaty- 
mas nesmerkia Deiviso programos, jeigu jos nesmerkia Konstitucija. 
Kiti keturi teisėjai —- vyriausiasis teisėjas Burgeris ir teisėjai Stewar- 
tas, Rehnguistas bei Stevensas - manė, jog Bakke'as buvo teisus re- 
miantis pirmuoju pagrindu, Civilinių teisių aktu, ir kad jie todėl ne- 
turi svarstyti antrojo pagrindo, pačios Konstitucijos, ir jie to nedarė. 

Iš penkių teisėjų, kurie svarstė antrąjį konstitucinį argumentą, ke- 
turi — Brennanas, White'as, Marshallas ir Blackmunas — buvo tos 
nuomonės, jog Bakke'as neturėjo ir Konstitucijos remiamos argu- 
mentacijos. Teisėjas Powellas buvo kitos nuomonės. Jis buvo tos nuo- 
monės, jog vienodos apsaugos klauzulė draudžia konkrečias kvotas 
arba rezervuotas vietas, jeigu ši mokykla negali įrodyti, jog šios prie- 
monės yra būtinos pasiekti tikslų, kurių svarba - neginčijama, ir jis 
buvo tos nuomonės, jog Deivisas nebuvo pajėgus patenkinti šio įro- 
dymo reikalavimo. Tačiau jis taip pat buvo tos nuomonės, jog uni- 
versitetai gali atvirai paisyti rasės, kaip vieno iš keleto faktorių, tu- 
rinčių įtakos priėmimo sprendimams konkrečiais atvejais, tam, kad 
būtų pasiekta rasinė įvairovė auditorijoje. (Jis nurodė Harvardo iki- 
diplominių studijų priėmimo programą kaip pavyzdį.) Jis sakė, jog 
Konstitucija leidžia tokį rasės naudojimą ir kadangi Kalifornijos Aukš- 
čiausiasis teismas nusprendė kitaip, jis balsavo už tai, kad būtų at- 
šaukta tai, ką tas teismas nusprendė šiuo klausimu. Taigi dauguma 
tų, kurie svarstė šį dalyką, balsavo prieš Bakke'ą pagal abu jo argu- 
mentus; tačiau Bakke'as vis tiek laimėjo, nes penki teisėjai manė, jog 
jis turėtų laimėti kokiu nors pagrindu, nors jie ir nesutarė, kokiu. 


Ką visa tai reiškia ateičiai? Aukščiausiasis teismas dabar yra 
nusprendęs, penkiais balsais prieš keturis, jog Civilinių teisių aktas 
pats savaime ir be papildomo konteksto nedraudžia afirmatyviojo 
veiksmo programų, net tų, kaip kad Deiviso, kurios naudoja konk- 
rečias kvotas. Jis nusprendė, penkiais balsais prieš nulį, jog Konstitu- 
cija leidžia afirmatyvaus veiksmo planus, tokius kaip Harvardo iki- 
diplominių studijų priėmimo planas, kurie leidžia paisyti rasės, indi- 
vidualiai svarstant kandidatūras tam, kad studentų korpusas būtų 
pakankamai įvairus. 

Abu šie sprendimai yra svarbūs. Mano nuomone, Civilinių teisių 
akto klausimas nebuvo sunkus klausimas, tačiau tai, jog jis dabar 
pašalintas iš svarstymo akiračio, yra naudinga. Kalifornijos Aukš- 
čiausiojo teismo argumentas - jog rasiškai sąmoningos priėmimo 
programos visuomet yra nekonstitucinės - būtų buvęs pražūtingas 

afirmatyviajam veiksmui, jeigu jis būtų paėmęs viršų Jungtinių Vals- 
tijų Aukščiausiajame teisme, todėl yra didžiai svarbu, jog jis ten buvo 
atmestas. Taip pat svarbu tai, jog bent penki Aukščiausiojo teismo 
teisėjai sutaria, jog tokia programa kaip Harvardo ikidiplominių stu- 
dijų priėmimo planas yra konstitucinė. Harvardo modelis teikia stan- 
dartą; jeigu priėmimo pareigūnai kituose universitetuose mato, jog 
jų planas yra toks kaip Harvardo planas visais rūpimais atžvilgiais, 
jie gali užtikrintai jį vykdyti. 

"Tačiau lygiai taip pat svarbu pabrėžti, jog Aukščiausiojo teismo 
nutartis nebuvo ta, jog tik tokia programa kaip Harvardo yra kons- 
titucinė. Jo nutartis netgi nebuvo ta, jog programa su griežtomis kvo- 
tomis, tokios kaip toje, kurią naudojo Deivisas, yra nekonstitucinė. 
Štai kaip teisėjas Powellas nubrėžė liniją savo nuomonėje: jis sakė, 
jog kvotas taikančios programos tipas yra nekonstitucinis, ir jo argu- 
mentai reiškia, jog tik kas nors labai panašaus į Harvardo programą 
yra konstituciška. Tačiau jo nuomonė yra tik viena nuomonė; nė 
vienas kitas Aukščiausiojo teismo teisėjas nesutiko, o keturi kiti tei- 
sėjai atvirai nepritarė jam dėl abiejų momentų. Taigi Powello linija 
būtų Aukščiausiojo teismo linija tik tuo atveju, jeigu nė vienas iš ke- 
turių teisėjų, kurie nepasisakė konstituciniu klausimu, tuo klausimu 
laikytųsi ne tokios varžančios pozicijos kaip Powellas. Šiomis aplin- 
kybėmis atrodo pernelyg ankstyva Powello nuomonę ir perskyrą, 
kurią jis nubrėžė, traktuoti kaip pamatą konstituciniam konsensui, 
kuris kada nors susiformuos. 


Atrodo, esama mažai pagrindo abejoti, jog tie keturi teisėjai, ku- 
rie liko nebylūs konstituciniu klausimu, gana greitai turės nutraukti 
tą tylą. Mat esama įvairių afirmatyviojo veiksmo atvejų, kuriuos, 
labai tikėtina, netrukus teks nagrinėti Aukščiausiajam teismui, - at- 
vejų, kai joks įstatymas negali suteikti pagrindo išvengti konstituci- 
nio klausimo. Pavyzdžiui, Aukščiausiasis teismas dabar grąžino 
persvarstyti bylą, kurioje kvestionuojama 1977 metų Viešųjų dar- 
bų samdos akto (Public Works Employment act) nuostata, reika- 
laujanti, kad mažiausiai dešimt procentų lėšų, išmokamų pagal tą 

aktą, būtų skiriama „mažumų“ atstovų verslams. Kadangi šį įstaty- 
mą priėmė Kongresas, negalima teigti, jog jo nuostatos pažeidžia 
Kongreso valią, ir tie keturi teisėjai turės spręsti klausimą, ar tokios 
kvotų nuostatos yra nekonstitucinės, kai šis atvejis (arba, jei jis dis- 
kutuotinas, kaip koks nors panašus atvejis) galiausiai pasieks jų teis- 
mą. Žinoma, tai ne edukacijos srities bylos, o Powelo nuomonė yra 
apdairiai pritaikyta edukacijos srities byloms. Tačiau principo ar- 
gumentai, kuriais jis kliovėsi, laikydamasis labiau suvaržytos pa- 
žiūros į tai, ką leidžia vienodos apsaugos klauzulė, nei kiti teisėjai, 
kurie kalbėjo tuo klausimu, yra lygiai taip pat galimi taikyti ir dar- 
bo samdai bei kitiems atvejams. 

Išties galima tvirtinti, jog pagal griežtą teoriją keturi Aukščiausio- 
jo teismo teisėjai, kurie liko nebylūs, turėtų pasisakyti konstituciniu 
klausimu, net jeigu kita edukacijos srities byla, tokia kaip Bakke, dėl 
kokios nors priežasties pasiektų Aukščiausiąjį teismą. Tarkime (nors 
tai ir neįtikėtina), jog koks nors universitetas, kuris taiko kvotų tipo 
sistemą, tokią kaip Deiviso sistema, atsisako ją panaikinti lankstes- 
nės sistemos labui, ir Aukščiausiasis teismas turi vėl svarstyti šį neiš- 
vengiamą iššūkį. Kadangi Bakke bylos sprendimas yra tas, jog Civili- 
nių teisių aktas nėra labiau varžantis nei Konstitucija, tie keturi teisė- 
jai galėtų manyti, jog šis sprendimas šį momentą pašalina iš svarstymo 
lauko bet kokioje byloje, kuri bus svarstoma ateityje, o tokiu atveju 
jie turėtų imtis konstitucinio klausimo, kurio jie ten išvengė. 

(Anthony Lewisas laikraštyje The New York Times rašė, jog buvo 
netikėta tai, kad šie teisėjai nepateikė savo nuomonės dėl Konstitu- 
cijos net Bakke byloje, nes jie juk žinojo, kad teismas, kaip visuma, 
atmetė jų argumentą, jog ta byla gali būti išspręsta pagal tą įstatymą. 
Lewisas spekuliuoja, jog galbūt vienas iš penkių teisėjų, kurie atmetė 
įstatyminį argumentą, laikėsi priešingo požiūrio beveik iki pat to 
momento, kai buvo paskelbtas sprendimas, ir taip tiems keturiems 
teisėjams paliko mažai laiko kelti konstitucinį klausimą. 

Gal jis teisus, tačiau esama mažiausiai vienos kitokios galimybės. 
Tarkime, jog bent vienas iš tų keturių teisėjų manė, jog net Deiviso 
kvotų tipo planas buvo konstitucinis. Jeigu jis būtų tai pasakęs, bet 

vis tiek balsavęs Bakke'o naudai įstatymo klausimu, tai teismas būtų 
davęs nurodymą priimti Bakke'ą, nors dauguma viso teismo, o ne 
tik dauguma tų, kurie kalbėjo kiekvienu iš klausimų, būtų buvę prieš 
Bakke'4 abiem pagrindais, ir nors teismas, varžomas precedento, būtų 
turėjęs pritarti kvotų tipo programos taikymui ateityje. Tai būtų bu- 
vę dar keisčiau ir dar didesnis klaidinimas nei esamas sprendimas. 
Tačiau visa tai tėra spėjimas kvadratu.) 


Ar turi kokią nors prasmę (ar tėra akademinės pratybos) šios spe- 
kuliacijos apie poziciją, kurios laikytųsi nebyliojo ketverto nariai kons- 
tituciniu klausimu? Kai kurie praktiški teisininkai jau yra pasakę, jog 
pagrindiniams afirmatyviojo veiksmo programų tikslams, bent jau 
universitete ir profesinės mokyklos lavinime, gali būti tarnaujama 
programomis, kurios puikiausiai išsitenka tose ribose, kurias aiškiai 
nustatė teisėjas Powellas. Jeigu taip yra, tai galėtų būti išmintinga 
toliau veikti taip, tarsi Powello nuomonė, nors tai tik vieno teisėjo 
nuomonė, skelbia konstitucinį įstatymą universiteto edukacinėms pro- 
gramoms, ir tuomet pamėginti išplėtoti panašų sprendimą kitoms 
sritims, tokioms kaip darbo samda, kitose bylose. Tačiau aš nesu toks 
tikras, jog yra taip, nes Powello nuomonė, bent jau kol jos neišaiški- 
no paskesni sprendimai, nėra tokia nuosekli ir, visiškai galimas daly- 
kas, nėra tokia liberali, kaip ją suprato daugelis. 

Powellas aiškiai atmeta galimybę priėmimo programų, tokių kaip 
Deiviso programa, kurios tam tikras vietas rezervuoja vien mažumos 
nariams. Jis pritarė programoms, tokioms kaip jo nurodytoji Har- 
vardo ikidiplominių studijų priėmimo programa, kurios nenustato 
net siektino mažumų studentų priėmimo skaičiaus. Tokios progra- 
mos yra nukreiptos į studentų kontingento įvairovę. Jos pripažįsta, 
jog rasinė įvairovė yra tokia pat svarbi kaip geografinė arba su dis- 
ciplina nesusijusių talentų bei karjeros ambicijų įvairovė, taigi paiso 
rasės taip, kad tas faktas, jog stojantysis yra juodaodis, gali nusverti 
svarstyklių lėkštę jo naudai, lygiai taip pat, kaip tas faktas, jog kitas 
stojantysis yra gabus fleitininkas, gali lemti tai, jog svarstyklės pa- 
kryps jo naudai. 

"Tačiau labai daug afirmatyviojo veiksmo vardu vykdomų priėmi- 
mo programų užima poziciją tarp šių dviejų kraštutinumų. Jos tiks- 
liai nerezervuoja fiksuoto skaičiaus vietų, dėl kurių konkuruoja tik 
mažumos kandidatai, bet vis tiek išsikelia orientacines planines „už- 
duotis“, reprezentuojančias bendrą sprendimą apie auditorijos pro- 
porciją, kuri turėtų būti pagal bendrus principus užpildyta mažumos 
kandidatų. Tokių kandidatų skaičius skirsis kiekvienais metais, ta- 
čiau neperžengs tam tikros amplitudės ribų, kuri bus ne tokia per- 
maininga kaip, pavyzdžiui, muzikai gabių pretendentų proporcija 
arba kandidatų iš tam tikro šalies regiono. Dauguma atvejų priėmi- 
mo komisija paskelbs mažumos stojančiųjų, bendru mastu atrinktų į 
fakultetą, skaičių kaip atskirą statistiką, ir stengsis paaiškinti ypač 
mažą jų procentą kuriais nors konkrečiais metais. Mažumos paraiš- 
kos šia prasme bus traktuojamos visai kitaip nei gabiųjų muzikai ar- 
ba Vakarų pakrantės gyventojų paraiškos. Ar tokie orientaciniai „pla- 
nai“, naudojami šiuo būdu, daro programą nekonstitucinę pagal ana- 
lizę, kurią pasiūlė Powellas? 


Atsakymas gali priklausyti nuo tų planinių „užduočių“ siekių ar 
tikslo. Powellas svarstė keletą tikslų, kuriuos, kaip būtų galima tikė- 
tis, pasieks afirmatyviojo veiksmo programos medicinos mokykloje, 
1r sakė, jog kai kurie tikslai buvo konstituciškai leistini, o kiti - ne. 
Konkrečiai, jis atmetė „tikslą padėti tam tikroms grupėms, kurias 
medikų bendruomenė ... suvokė kaip „socialinės (societal) diskri- 
minacijos“ aukas“. (Jis sakė, jog šio tikslo neturi būti siekiama ko- 
kia nors klasifikacija, į prastesnę padėtį nustumiančią kitus, kurių 
nesaisto jokia atsakomybė už anksčiau vykdytą diskriminaciją.) Jis 
pripažino kaip leistiną tikslą rengti daugiau profesionalių žmonių 
medicinos paslaugų požiūriu apleistoms bendruomenėms, tačiau 
neigė, kad Deivisas įrodė, jog programa „turi teikti pirmenybę tam 
tikrų etninių grupių nariams“ tam, kad būtų pasiektas tas tikslas. 
Jis taip pat pripažino lavinimo subjektų įvairovės tikslą, kuris, jo 
nuomone, pateisina lankstų Harvardo planą, tačiau nepateisina Dei- 
viso kvotų plano. 

Taigi afirmatyviojo veiksmo plano konstitucingumas priklauso, 
anot Powello, nuo jo tikslo, ne tik nuo struktūros. Nėra visiškai aiš- 
ku, kaip teismai turi nuspręsti, koks yra rasiškai sąmoningos priėmi- 
mo programos tikslas. Galbūt jie neturėtų žvelgti anapus oficialaus 
institucinio pareiškimo, jog planas siekia švietimo subjektų įvairo- 
vės, jeigu toks pareiškimas atrodo įtikinamas. 

"Tačiau kai kurių profesinių mokyklų atveju tai gali būti neįtikina- 
ma, ir Powellas, turėdamas tai omenyje, sako, jog „gera valia“ turėtų 
būti pasikliaujama tik „nesant verčiančių abejoti faktų“. Galbūt indi- 
vidualių priėmimo komisijos narių arba visos fakulteto bendruome- 
nės motyvai nėra relevantiški. Vis dėlto tiesa yra ta, jog daugelis 
medikų bendruomenės narių, ypač profesinių mokyklų, remia rasiš- 
kai sąmoningas priėmimo programas, nes išties mano, jog tokios pro- 
gramos yra būtinos norint užtikrinti, kad rastųsi daugiau profesio- 
nalių žmonių, dirbsiančių getams. Dar labiau jas palaiko dėl to, kad 
trokšta, jog jų mokykla padėtų grupėms, kurios buvo skriaudžiamos 
diskriminacijos, tarkim, teikdama sėkmingų profesionalių vyrų ir mo- 
terų iš šių grupių pavyzdžius. 

Iš tiesų daugelio institucijų lyderiai yra viešai pareiškę, jog jų tikslai 
yra būtent tokie. (Jie gali taip pat manyti (arba ne), jog įvairovės jų 
auditorijose lygis, kuris būtų pasiektas be rasiškai sąmoningų pro- 
gramų, būtų nepatenkinamas grynai edukacinių tikslų požiūriu.) Ar 
gali apviltieji stojantieji į tokias institucijas dabar kreiptis į teismą, 
teikdami kaip įrodymus pareiškimus, kuriuos fakulteto nariai pada- 
rė, aiškindami rasiškai sąmoningų planų tikslus, arba kviesdintis už 
priėmimą atsakingus pareigūnus į teismą, kur šie, drausminami prie- 
saikos, būtų apklausiami dėl savo motyvų? 


Powello nuomonė suponuoja šiuos klausimus, tačiau ji menkai 
gelbsti atsakant į juos, net iš principo, nes argumentacinis jo nuo- 
monės pamatas yra silpnas. Jis nesuteikia solidaus intelektualinio 
pamato kompromisui, kurį visuomenė manė esant tokį patrauklų. 
Šis kompromisas yra patrauklus politiškai, tačiau iš to negalima 
daryti išvados, jog jis atspindi kokį nors svarbų principo skirtumą, 

o kaip tik to reikalauja konstitucinis, kurį reikia skirti nuo politi- 
nio, konsensas. 

Išties esama svarbių skirtumų tarp „kvotų“ tipo afirmatyviojo veiks- 
mo programos - su vietomis, rezervuotomis vien „mažumoms“, - ir 
lankstesnių planų, kuriems rasė yra faktorius, - bet tik vienas iš fak- 
torių, - konkurencijoje dėl visų vietų. Tačiau šie skirtumai yra admi- 
nistraciniai ir simboliški. Lanksti programa, tikėtina, bus efektyves- 
nė ilgalaikėje perspektyvoje, nes ji įgalins instituciją priimti mažiau 
mažumos kandidatų, nei numato orientacinė planinė užduotis, kai 
visa grupė tokių stojančiųjų yra silpnesnė, ir priimti daugiau, kai ji 
stipresnė. Ji neabejotinai geresnė simboliškai dėl keleto priežasčių. 
Specialios programos rezervavimas mažumos stojantiesiems - atski- 
rų durų, per kurias jie ir tik jie gali įeiti, suteikimas - išlaiko klasiki- 
nių kastų ir aparteido sistemų formų struktūrą - nors, žinoma, ne 
tikslą, - ir atrodo žeminąs mažumos stojančiuosius, jiems padėda- 
mas. Tuo tarpu lanksčiosios programos pabrėžia, jog sėkmingi ma- 
žumos kandidatai vertinami bendru mastu kaip studentai, vertinges- 
ni už baltuosius stojančiuosius, su kuriais jie tiesiogiai konkuravo. 

Tačiau administracinis ir simbolinis lanksčiųjų programų prana- 
šumas, kad ir koks akivaizdus, negali pateisinti tos konstitucinės 
perskyros, kurią daro Powellas. Neturėtų būti daroma jokia konsti- 
tucinė perskyra, kol kvotų programa nepažeidžia ar nekelia pavo- 
jaus baltųjų stojančiųjų kaip individų konstitucinėms teisėms kokiu 
nors atžvilgiu, kuriuo jų nepažeidžia lankstesnės programos. 

Powellas neįrodo jokio šitokio skirtumo, ir sunku įsivaizduoti, 
kaip jis galėtų jį įrodyti. Jeigu rasė laikoma paisytina lanksčioje pro- 
gramoje, tai bus ir koks nors individualus baltasis stojantysis, kuris 
pralaimi vietą, kurią būtų laimėjęs, jeigu rasės nebūtų buvę paisoma. 
Kad ir kaip ta skriauda nusakoma, tai lygiai tokia pati skriauda - nei 
didesnė, nei mažesnė, - kokią patyrė Bakke'as. Mes negalime pasa- 
kyti, jog lanksčioje sistemoje mažiau baltųjų pralaimi vietas todėl, 
kad sprendime figūruoja rasė; tai priklausys nuo lyginamų lanksčių- 
jų ir kvotų programų detalių, nuo stojančiųjų specifikos ir nuo kitų 
aplinkybių. Tačiau net jeigu būtų galima parodyti, jog mažiau baltųjų 

pralaimėtų taikant lankstųjį planą, iš to nebūtų galima daryti išva- 
dos, jog tų individų, kurie pralaimėjo, teisės buvo kitokios ar skirtin- 
gai traktuojamos. 

Powellas teigia, jog taikant lankstųjį planą, mažu skirtumu pra- 
laimintis baltasis kandidatas bent jau gali pamėginti įrodyti, jog ne- 
paisant jo rasės, turėtų būti priimtas jis, o ne juodaodis stojantysis, 
motyvuodamas tuo, jog jis gali būti naudingas medicinai taip, kaip 
negali juodaodis stojantysis. Jo rasė nelemia jau automatiško jo pa- 
šalinimo net iš dalies konkurso. 

Šis argumentas gali būti pagrįstas nerealistiniu įsivaizdavimu, kaip 
priėmimo komisijos turi dorotis su didele paraiškų byla net esant 
lanksčiam planui. Už individualų priėmimą atsakingas pareigūnas 
naudos neformalius lygio nustatymo standartus, kad ir kokia lanksti 
programa yra iš principo, ir daugumos kandidatas su mažais egzami- 
nų balais gali būti atsijotas jau konkurso pradžioje ir negauti galimy- 
bės būti paklaustas, ar, pavyzdžiui, jis yra geras muzikas, nors jis 
būtų buvęs paliktas tolesnei pažinčiai, jeigu būtų juodaodis. 


Tačiau net jeigu Powellas ir realistiškai suvokia, kaip veikia lanks- 
tus planas, jo argumentas vis tiek yra silpnas. Individualus preten- 
dentas į konkursą dėl vietų ateina su savo pažymių sąvadu, egzami- 
nų balų vidurkiu, asmenybe, talentais, geografine kilme ir rasine pri- 
klausomybe. Baltajam pretendentui rūpimas dalykas yra tai, kokius 
šansus visa tai jam teikia konkurse, ir jam iš principo nėra jokio skir- 
tumo, ar jo rasė yra nuolatinis smulkus kliuvinys konkurencijoje dėl 
visų vietų, ar išvis ne kliūtis konkurencijoje dėl šiek tiek mažesnio 
skaičiaus vietų. Jo likimas priklauso nuo to, kiek ta kliūtis arba at- 
skirtis bendrai sumažina jo sėkmės šansus; ir nesama jokio pagrindo 
tarti, 4 priori, jog viena turės didesnę arba mažesnę įtaką nei kita. 
Šitai priklausys nuo plano detalių - kokiu mastu rasė yra kliūtis, 
arba nuo atskyrimo proporcijų, - o ne nuo to, kokio tipo yra planas. 

Powellas mato svarbų skirtumą tarp kliūties sudarymo ir dalinio 
atskyrimo. Jis sako, jog pirmuoju atveju, bet ne antruoju, pretenden- 
tas traktuojamas „kaip individas“, o jo kvalifikacijos yra „sveriamos 

teisingai ir paisant konkurencijos“. (Jis priekaištauja teisėjams Bren- 
nanui, White'ui, Marshallui ir Blackmunui dėl to, kad jie nepasisakė 
dėl šios „teisės į individualizuotą atsižvelgimą“ svarbos.) Tačiau šitai 
atrodo klaidinga. Ar pretendentas konkuruoja dėl visų, ar tik dėl 
dalies vietų, privilegija reikalauti dėmesio kitoms kvalifikacijoms nė 
trupučio nesumažina jį apsunkinančios kliūties arba tos kliūties ne- 
teisingumo, jei ji apskritai yra neteisinga. Jeigu ta kliūtis nepažeidžia 
jo teisių, esant lanksčiam planui, dalinis atskyrimas nepažeidžia jo 
teisių, esant kvotai. Sukurtoji kliūtis ir dalinis atskyrimas tėra skir- 
tingos priemonės įgyvendinti toms pačioms fundamentinėms klasi- 
fikacijoms. Iš principo jos paliečia baltąjį stojantįjį lygiai taip pat — 
sumažindamos jo šansus apskritai — ir nė viena nėra - jokia svarbia 
prasme - labiau „individualizuota“ nei kita. Esmė ne ta (nors būtent 
apie tai vienoje vietoje užsimena Powellas) jog fakultetas, administruo- 
jantis lanksčią sistemą, gali paslapčia transformuoti ją į kvotų planą. 
Veikiau reikalas tas, jog tarp tų dviejų sistemų iš viso nesama jokio 
skirtumo individualių teisių požiūriu. 


Powello nuomonė kelia antrą rimtą problemą, kuri yra labiau 
techninė, tačiau galiausiai svarbesnė. Tiek Powellas, tiek kiti keturi 
teisėjai, kurie priėjo konstitucinę problemą, diskutavo klausimą, ar 
rasinės klasifikacijos, naudojamos afirmatyviojo veiksmo programo- 
se mažumų naudai, yra „įtartinos“ klasifikacijos, kurias Aukščiausia- 
sis teismas privalo „griežtai tikrinti“. Tai - amato terminai, ir aš tu- 
riu glaustai išdėstyti čia numanomą doktrininį pamatą. 

Legislatūros ir kitos institucijos, darančios politinius sprendimus, 
normose, kurias priima, turi naudoti bendras klasifikacijas. Kad ir 
kokias bendras klasifikacijas jos naudoja, kai kurie individai patirs 
savo padėties pablogėjimą, kurio jie nebūtų patyrę, jeigu linijos būtų 
nubrėžtos kitaip, kartais dėl to, kad tos klasifikacijos traktuoja juos 
kaip turinčius ar neturinčius savybių, kurių jie neturi arba kurias 
turi. Pavyzdžiui, valstijų automobilių vairavimą reglamentuojantys 
kodeksai nustato, jog joks asmuo, neturintis šešiolikos metų, negali 
vairuoti automobilio, nors kai kurie žmonės, neturintys tiek metų, 

yra tokie pat pajėgūs tai daryti, kaip ir dauguma vyresnių nei šešio- 
likmečių žmonių. Paprastai Aukščiausiasis teismas nelaikys tokios 
bendros klasifikacijos nekonstitucine, net jeigu mano, jog kitokia 
klasifikacija, kuri į blogesnę padėtį nustumtų kitus žmones, būtų tin- 
kamesnė ar efektyvesnė. Pakanka to, jei klasifikacija, kurią daro le- 
gislatūra, nėra iracionali; t. y. jeigu ji realiai galėtų pasitarnauti nau- 
dingam ir rimtam socialiniam tikslui. Šį kriterijų labai lengva paten- 
kinti, tačiau jeigu Aukščiausiasis teismas, vertindamas visus teisės 
aktus, naudojo labiau varžantį kriterijų, tai reikštų jo sprendiniu dėl 
vidujai kontroversiškų dalykų pakeisti sprendinį, padarytą demok- 
ratinio politinio proceso keliu. 

Tačiau esama svarbios šios taisyklės išimties. Sakoma, jog tam tik- 
ros klasifikacijos yra „įtartinos“, ir kai valstybės legislatūra pasitelkia 
šias klasifikacijas įstatymų leidyboje, Aukščiausiasis teismas laikys tą 
teisės aktą nekonstituciniu, jeigu jis netenkina reiklesnio kriterijaus, 
kuris paprastai vadinamas „griežtos patikros“ kriterijumi. Reikia pa- 
rodyti ne tik tai, jog šios klasifikacijos naudojimas nėra iracionalus, 
bet ir tai, kad jis yra būtinas norint pasiekti tai, ką Aukščiausiasis teis- 
mas pavadino „neginčijamu“ efektyvaus valdymo interesu. Akivaiz- 
du, jog konstituciniame bylinėjimesi esminę reikšmę turi klausimas, ar 
tam tikra klasifikacija yra įprasta klasifikacija, taigi turi susilaukti tik 
negriežto įprasto peržiūrėjimo, ar įtartina klasifikacija, kuri turi atlai- 
kyti griežtą patikrą (arba, kaip kartais teigė kai kurie Aukščiausiojo 
teismo teisėjai, nei tokia, nei tokia, todėl reikalauja ne kurio nors iš šių 
dviejų peržiūros standartų, o kokio nors tarpinio standarto). 

Rasinės klasifikacijos, kurios blogina „mažumos“ rasės padėtį, yra 
paradigmiški įtartinų klasifikacijų atvejai. Įžymiojoje Korematsu bylo- 
je Aukščiausiasis teismas pasakė, jog; „visi teisiniai suvaržymai, kurie 
apkarpo vienos rasinės grupės teises, yra savaime įtartini. Šitai nereiš- 
kia, jog visi tokie suvaržymai yra nekonstituciniai. Tai reiškia, jog teis- 
mai privalo juos kuo griežčiausiai tikrinti.“ Tačiau kaip dėl rasinių 
klasifikacijų, kurios figūruoja programoje, sukurtoje siekiant naudos so- 
cialiai nuskriaustos mažumos grupei? Iki Bakke bylos niekuomet nebu- 
vo nuspręsta, ar tokios „nepiktybinės“ klasifikacijos yra įtartinos. 

Keturi teisėjai, kurie balsavo už Deiviso mokyklos plano palaiky- 
mą, neteigė, jog „nepiktybinės“ rasinės klasifikacijos turėtų būti ver- 
tinamos pagal negriežtą įprastinį standartą - t. y. jog jis realiai galėtų 
tarnauti naudingam socialiniam tikslui. Tačiau jie taip pat nemanė 
esant derama naudoti tą patį aukštą griežtos patikros standartą, nau- 
dotą vertinti rasinėms klasifikacijoms, kurios veikia mažumų nenau- 
dai. Jie siekė tarpinį standartą, būtent tą, jog atitaisomosios rasinės 
klasifikacijos „turi tarnauti svarbiems efektyvaus valdymo siekiams 
1r turi būti substanciškai susijusios su tų tikslų pasiekimu“. Jie buvo 
tos nuomonės, jog Deiviso medicinos mokyklos tikslas „teisiškai ati- 
taisyti praeities socialinės diskriminacijos padarinius“ buvo pakan- 
kamai svarbus ir kad rasinė klasifikacija, kurią naudojo Deiviso mo- 
kykla, buvo „substanciškai susijusi“ su tuo tikslu. 


Tačiau teisėjas Powellas nesutiko. Jis laikėsi nuomonės, jog „ne- 
piktybinės“ rasinės klasifikacijos turėtų būti vertinamos tuo pačiu 
itin griežtos patikros būdu, kurios taikomas rasinėms klasifikacijoms, 
bloginančioms mažumos padėtį. Todėl jis kėlė reikalavimą, jog Dei- 
viso klasifikacija turi būti „būtina“ „neginčijamam“ tikslui, ir buvo 
tos nuomonės, jog ji nebuvo tokia. Jis aiškino, jog neturėtų būti da- 
roma jokios perskyros tarp kriterijaus, taikomo rasinėms klasifikaci- 
joms, kurios yra naudingos oficialiai mažumai, ir testo, taikomo toms, 
kurios blogina tos mažumos padėtį, - dėl dviejų priežasčių. Pirma, 
dėl to, kad bet kokia šitokia perskyra remtųsi tokiais sprendiniais 
kaip sprendiniais apie tai, kokios grupės relevantiška prasme yra ma- 
žumos ir kokios klasifikacijos „stigmatizuoja“, kitaip tariant, yra to- 
kios, kurias Powellas pavadino „subjektyviomis“ ir „bestandartėmis“. 
Antra, dėl to, kad konstituciškai svarbios kategorijos tuomet nuolat 
kistų, kintant socialinėms ir ekonominėms sąlygoms (arba Aukščiau- 
siojo teismo teisėjų tokių sąlygų suvokimui), dėl ko vakarykštė skriau- 
džiama mažuma šiandien taptų galingos daugumos narė arba vaka- 
rykštė pagalbos ranka taptų šiandienos stigma. 

Akivaizdu, jog šis argumentas pasižymi tam tikra įtaigos jėga. Vi- 
siems kitiems aspektams sutampant, yra geriau, kai konstituciniai 

principai yra tokie, kad racionalūs teisininkai nesiginčys dėl jų taiky- 
mo. Tačiau dažnai politinės ir moralinės individų teisės išties priklauso 
nuo motyvų, kuriuos skirtingi žmonės įvertins skirtingai, ir tuo atve- 
ju teisė įgys tikrumą tik šiurkštumo ir neišvengiamo neteisingumo 
kaina. Amerikos teisė - konkrečiai, konstitucinė teisė - nenorėjo mo- 
kėti tos kainos, todėl tapo labiau formalistinių teisinių sistemų pavy- 
do objektu. 

Be to, lengva hiperbolizuoti čia naudojamų perskyrų „subjekty- 
vumą“. Kai padaroma perskyra tarp rasinių klasifikacijų, kurios blo- 
gina „uždaros“ mažumos padėtį, kaip kad japonų kilmės amerikie- 
čių izoliavimo atveju Korematsu byloje, ir tų, kurios sumanytos kaip 
naudingos tokiai mažumai, tai mąstantys žmonės negali nuoširdžiai 
nesutarti dėl to, koks yra Deiviso medicinos mokyklos rasinės klasi- 
fikacijos statusas. Taip pat išankstinės nuostatos ir diskriminacijos 
socialinis modelis, prieš kurį buvo nukreipta Deiviso programa, nė- 
ra nei neseniai atsiradęs, nei trumpalaikis. Tragiška tiesa yra ta, jog 
jis yra toks pat senas kaip ši šalis ir labai greitai neišnyks. 

"Tačiau mano dabartinis argumentas yra kitoks. Powello argumen- 
tacija, ginanti griežtą visų rasinių klasifikacijų patikrą, būtent ta, jog 
tariamas skirtumas tarp nepiktybinių ir piktybinių klasifikacijų re- 
miasi „subjektyviais“ ir „bestandarčiais“ sprendiniais, nėra ir negali 
būti suderinama su likusia jo vertinimo dalimi, nes jo pritarimas lanks- 
čioms priėmimo programoms, tokioms kaip Harvardo ikidiplomi- 
nių studijų priėmimo programa, siūlo kaip tik tokius sprendinius. 
Lanksčių, bet rasiškai sąmoningų priėmimo programų gynimą Powel- 
las pradeda štai kokiu nepaprastai plačiu konstituciškai saugomos 
universitetų teisės pasirinkti savo edukacines strategijas nusakymu: 


Akademinė laisvė, nors tai ir ne konkrečiai įvardyta konstitucinė 
teisė, ilgą laiką buvo traktuojama kaip ypatingas Pirmosios pataisos 
objektas. Universiteto laisvė daryti savo sprendimus dėl lavinimo 
apima jo studentų kontingento atranką. Aukščiausiojo teismo teisė- 
jas Frankfurteris reziumavo „keturias esmines laisves“, kurios suda- 
ro akademinę laisvę: „Tai atmosfera, kurioje vyrauja keturios esmi- 

nės universiteto laisvės - akademiniais pagrindais apsibrėžti sau, kas 
gali dėstyti, kas gali būti dėstoma, kaip tai turi būti dėstoma ir kam 
gali būti leidžiama studijuoti.“ 


Įvairovė yra „neginčijamas“ tikslas, kurio, Powello manymu, uni- 
versitetai gali siekti, pasitelkdami lanksčias (bet ne šiurkščias) rasiš- 
kai sąmoningas politines strategijas. Tačiau kas, jeigu teisės mokyk- 
los akademinis kolektyvas, pasinaudodamas savo teise „apsibrėžti ... 
kam gali būti leidžiama studijuoti“, nuspręstų kaip negatyvaus mo- 
tyvo, paisyti fakto, jog pretendentas yra žydas, nors ir ne kaip pa- 
grindo absoliučiam atskyrimui, konkurse dėl visų jos vietų? Jis galė- 
tų nuspręsti, jog tai, kad žydai sudaro tokią didelę ir neproporcingą 
teisės mokyklų auditorijos dalį, kokią jie sudaro dabar, pažeidžia „įvai- 
rovę“ arba „sveiką idėjų apykaitą“. Arba kas, jeigu Pietų valstijos 
medicinos mokykla vieną dieną paskelbtų, kad neproporcingai di- 
delis juodaodžių stojančiųjų skaičius, priimamas pagal rasiškai neut- 
ralius kriterijus, kelia grėsmę jos studentų kontingento įvairovei, tai- 
gi, taip apibrėžus, kenkia jos edukaciniam procesui? Tuomet galėtų 
būti paisoma baltos odos kaip faktoriaus, palankaus stojančiajam, - 
tokio kaip muzikavimo įgūdžiai arba skatinimas praktikuoti medici- 
ną kaimo vietovėje. 


Keturiems teisėjams, kurie balsavo už Deiviso programos palai- 
kymą kaip konstitucinės, nebūtų sunku atskirti šias lanksčias progra- 
mas, kurios žydų tautybę laiko kliūtimi arba baltą odos spalvą - pa- 
lankiu faktoriumi. Nė viena iš šių programų negalėtų būti apginta 
kaip padedanti atitaisyti „praeities socialinę diskriminaciją“. Jie ga- 
lėtų argumentuoti, jog, priešingai, kadangi šios programos blogina 
rasių, kurios buvo ir lieka sisteminės išankstinės neigiamos nuosta- 
tos aukos, narių padėtį, tos programos dėl šios priežasties turi būti 
„griežtai tikrinamos“ ir stabdomos, jeigu nėra pozityviai įrodyta, kad 
jos yra „būtinos“, o jų svarba - nepaneigiama. 

Teisėjas Powellas, aišku, neturėjo galvoje jokių šitokių programų, 
kai rašė savo nuomonę. Jis, be abejo, negalėtų jų pripažinti kaip kons- 

titucinių. Tačiau, kitaip nei minėti keturi teisėjai, jis negali, nenusi- 
žengdamas nuoseklumui, atskirti tokių programų remdamasis jų pa- 
grindu, nes sprendiniai, kuriuos ką tik aprašiau, numato būtent 
„subjektyvius“ ir „bestandarčius“ sprendinius apie „stigmą“, kuriuos 
jis atmetė kaip nepriimtinus konstituciniams principams. 

Esmė, mano galva, paprasta. Skirtumas tarp bendros rasinės kla- 
sifikacijos, nulemiančios tolesnį padėties blogėjimą tiems, kurie nu- 
kentėjo dėl neigiamos išankstinės nuostatos, ir klasifikacijos, su- 
konstruotos jiems padėti, yra morališkai reikšmingas ir jo negali nuo- 
sekliai paneigti konstitucinis įstatymas, kuris rasės naudojimo 
galimybės nepašalina absoliučiai. Jeigu nominalus standartas rasi- 
nėms klasifikacijoms testuoti neigia tą skirtumą, tas skirtumas vis 
tiek vėl iškils, taikant tą standartą, nes (kaip šie be galo mažai tikėti- 
ni hipotetiniai pavyzdžiai parodo) mūsų teisingumo jausmas reika- 
laus šios perskyros. Jeigu taip yra, tai tas standartas, kad ir kaip jis 
būtų suformuluotas, nėra tas pats ir neilgai bus tokiu laikomas. 

Šiuos prieštaravimus Powello nuomonei keliu ne paprasčiausiai 
dėl to, kad nesutinku su jo argumentais, bet tam, kad nurodyčiau, 
kodėl manau, jog kompromisas, kurį jis sumodeliavo, nors dabar 
populiarus, gali nebūti pakankamai stiprus principo atžvilgiu, kad 
suteiktų pagrindą nuosekliai ir tvariai konstitucinei afirmatyviojo 
veiksmo teisei. Vėlesnės bylos, žinoma, mėgins absorbuoti jo nuo- 
monę į bendresnį konsensą - dėl to, kad ji artimiausia Aukščiausiojo 
teismo nuomonei garsiojoje Bakke byloje, taip pat dėl to, kad teis- 
mas elgiasi garbingai, mėgindamas akomoduoti, o ne atsiriboti nuo 
ankstesnės jo paties doktrinos istorijos. Tačiau Powello nuomonė 
turi fundamentalių ydų ir jeigu teismas turi prieiti nuoseklią pozici- 
ją, tai dar pareikalaus daug daugiau teisinio darbo, nei kol kas įsi- 
vaizduoja palengvėjimą pajutusi visuomenė. 


16. Kaip suprasti Civilinių teisių aktą 


Kai Steelworkers v. Weber byla 1976 metais pradėjo savo kelionę po 
federalinius teismus, daugelis manė, jog ši byla taps dar svarbesniu 
iššūkiu afirmatyviojo veiksmo programoms nei įžymioji Bakke byla. 
Bakke byla buvo egzaminas afirmatyviojo veiksmo programoms uni- 
versitetuose ir profesinėse mokyklose. O Weber byloje buvo tikrina- 
mas legalumas programų, suteikiančių juodaodžiams pranašumų ga- 
mybos mokomosiose programose, programų, iš kurių tiesiogiai gau- 
tų naudos didesnis skaičius juodaodžių ir iš kurių būtų galima tikėtis, 
jog jos greičiau turės padarinių ekonominei rasių nelygybei. 
Juodaodžiai buvo itin menkai atstovaujami Kaiserio aliuminio 
kompanijos gamyklos Gramersyje, Luizianos valstijoje, darbininkų 
kontingente, kur dirbo Brianas Weberis, baltasis darbininkas. Juo- 
daodžiai toje gamykloje nedirbo kone jokio kvalifikuoto ar įgūdžių 
reikalaujančio darbo. Kaiseris sutarė su jos profsąjunga įsteigti ren- 
gimo programą, rengsiančią darbininkus kvalifikuotam darbui, į ku- 
rią esami darbininkai butų priimami pagal stažo eiliškumą, t. y. tuo 
eiliškumu, kuriuo jie buvo priimti į gamyklą, - išskyrus tai, jog su 
kiekvienu baltuoju darbininku bus priimamas vienas juodaodis dar- 
bininkas, kol juodaodžių skaičius įgūdžių reikalaujančiuose darbuo- 
se sudarys tą pačią proporciją iš visų kvalifikuotų darbininkų, kokią 
juodaodžiai sudarė darbo jėgos kontingente Gramersio rajone. 
Weberis pareiškė norą dalyvauti toje mokymo programoje, ta- 
čiau jis neturėjo pakankamo stažo, kad gautų „baltą“ vietą, nors ir 


* Pastaba. Pirmą kartą publikuota The New York Review of Books, December 20, 
1979. O Ronald Dworkin. 

turėjo ilgesnį stažą nei pretendentai, kurie gavo „juodas“ vietas. Jis 
apskundė Kaiserį teismui, sakydamas, jog programa naudojo rasinę 
kvotų sistemą, taigi buvo nelegali pagal 1964 metų Civilinių teisių 
aktą, kurio VII skyriaus 703 (a) skirsnis numato, kad neteisėta laiky- 
tina darbdavio valia: 


(1) nesamdyti arba atsisakyti samdyti, arba atleisti, arba kaip ki- 
taip diskriminuoti bet kokį individą jo kompensacijos, sutarties 
sąlygų, darbo sąlygų arba privilegijų įdarbinant atžvilgiu dėl to 
individo rasės, odos spalvos, religijos, lyties arba nacionalinės kil- 
mės; arba 

(2) nustatyti apribojimus, segreguoti arba klasifikuoti savo sam- 
domus darbuotojus arba kandidatus į darbą kokiu nors tokiu bū- 
du, kuris atimtų iš kurio nors individo įsidarbinimo galimybes ar 
kitaip žalingai paveiktų jo kaip samdomo darbuotojo statusą, dėl 
to individo rasės, odos spalvos, religijos, lyties ar nacionalinės 
kilmės. 


Penki Aukščiausiojo teismo teisėjai - Brennanas, Marshallas, Whi- 
te'as, Stewartas ir Blackmunas — buvo tos nuomonės, jog Weberis 
neteisus ir kad šis įstatymas nedaro Kaiserio plano nelegalaus. Jie 
sakė, jog Kongresas neturėjo intencijos delegalizuoti šios rūšies afir- 
matyviojo veiksmo planų ir kad jeigu teismas interpretuotų tą įstaty- 
mą kaip norėjo Weberis, to įstatymo „tikslas“ būtų pamintas. Vy- 
riausiasis teisėjas Burgeris bei teisėjas Rehnguistas nesutiko. Kiti du 
teisėjai —- Powellas ir Stevensas - nedalyvavo bylos svarstyme. 

Bakke byloje Powellas buvo tos nuomonės, jog Deiviso medici- 
nos mokyklos priėmimo programa buvo nekonstitucinė, nes ji laikė 
rezervavusi fiksuotą vietų skaičių mažumų stojantiesiems. Kaiserio 
kvalifikacijos kėlimo planas taip pat rezervavo fiksuotą vietų skaičių 
juodaodžiams, tačiau jo negalima pavadinti nekonstituciniu. Konsti- 
tucijos vienodos apsaugos klauzulė reikalauja iš valstijų (taigi ir iš 
valstybinio universiteto profesinių mokyklų) traktuoti žmones kaip 
lygius, tačiau jokio šitokio reikalavimo nenustato privačioms insti- 

tucijoms, jeigu tai, ką šios privačios institucijos daro, nėra susiję su 
„valstybės veiksmu“. Teismas darė prielaidą, jog Kaiserio laisvai ini- 
cijuotas sprendimas nekonstituoja valstybės veiksmo ir kad dėl to šis 
atvejis nereprezentuoja jokio konstitucinio klausimo. Taigi klausi- 
mas, keltas Weber byloje, yra tik tas, ar Civilinių teisių aktas Kaiserio 
planą daro nelegalų. 

Šis klausimas gali atrodyti ne toks svarbus kaip klausimas, ar tas 
planas yra konstitucinis. Jeigu Kongresas nepritaria teismo sprendi- 
mui, interpretuojančiam Kongreso įstatymą, jis visuomet gali atšaukti 
tą sprendimą, pakeisdamas tą įstatymą. Jis negali atšaukti sprendi- 
mo, kuris interpretuoja Konstituciją. Tačiau svarstomomis aplinky- 
bėmis Aukščiausiojo teismo sprendimas dėl afirmatyviojo veiksmo 
programų įstatyminio legalumo yra praktiniu požiūriu beveik toks 
pat neatšaukiamas kaip sprendimas dėl jų konstitucinės galios. Atro- 
do mažai tikėtina, jog Kongresas dabar išleistų teisės aktą, aiškiai 
sankcionuojantį arba aiškiai draudžiantį afirmatyvųjį veiksmą įdar- 
binimo srityje, bent jau tol, kol šis klausimas lieka politiškai toks 
nepastovus, koks yra dabar. Taigi Teismo sprendimas dėl teisinių pa- 
sekmių to, ką Kongresas jau yra padaręs, tikėtina, liks galioti dar 
kurį laiką, kad ir koks būtų tas sprendimas. 

Weber bylą nebuvo lengva spręsti. Civilinių teisių akto skirsnis 
703(j) aiškiai skelbia, jog valdžia negali nurodyti privačioms institu- 
cijoms priimti afirmatyviojo veiksmo planus. Tačiau Kaiserio pro- 
grama nebuvo įgyvendinama pagal Teisingumo departameto ar ku- 
rios kitos vyriausybės žinybos nurodymą; dėl jos buvo sutarta tarp 
kompanijos ir profesinės sąjungos. Byla būtų buvusi lengvesnė, jeigu 
Kaiseris būtų pripažinęs, kad kompanija diskriminavo juodaodžius 
praeityje. Jei būtų buvę sakoma, jog jos ligi tol diegtos įdarbinimo 
politinės nuostatos buvo kokia nors prasme diskriminacinės, tokios, 
kurios pažeidžia VII skyriaus normas, ir jeigu tai būtų buvę įrodyta, 
tai jos afirmatyviojo veiksmo programa būtų buvusi pateisinama kaip 
sau nusistatyta teisinio atitaisymo priemonė - tokios rūšies, kokios 
būtų galėjęs pareikalauti teismas. Teismo teisėjas sakė, jog yra „gin- 
čytina“, kad Kaiseris buvo pažeidęs VII skyrių praeityje. Tačiau 

Kaiseris, suprantama, nepripažino, kad jis tai padarė, - toks pripaži- 
nimas būtų pasmerkęs jį daugybei privačių juodaodžių ieškinių. O 
jokia kita privati to proceso šalis neturėjo jokio intereso net ir kelti 
šį klausimą. 

Burgeris ir Rehnguistas manė, jog VII skyriaus 703(a) skirsnio 
kalba yra tokia preciziška ir nedviprasmiška, jog teismui nėra jokio 
reikalo daryti ką nors daugiau, kaip tik perskaityti įstatymą. Burge- 
ris sakė, jog jeigu jis 1964 metais būtų buvęs Kongrese, jis būtų bal- 
savęs prieš tokių planų kaip Kaiserio delegalizavimą, tačiau jis buvo 
tos nuomonės, jog negali būti jokių abejonių, kad to skyriaus žo- 
džiais, cituotais anksčiau, padaryta būtent tai. Šis požiūris į tą įstaty- 
mą yra neįtikinamas. Turint omenyje ištisus piktybinės rasinės diskri- 
minacijos šimtmečius, tokios frazės kaip „diskriminuoti asmenį dėl 
rasės“ arba „atimti iš asmens galimybę dėl jo rasės“ gali būti pavar- 
totos neutralia (ar, kaip savo nuomonėje parašė Brennanas, „pažodi- 
ne“) prasme, apimant bet kokią įmanomą rasinę klasifikaciją. Arba 
jos gali būti vartojamos (ir, manau, paprastai yra vartojamos) verti- 
namąja prasme, norint išskirti rasines klasifikacijas, kurios yra už- 
gaulios, nes atspindi norą bloginti vienos rasės padėtį kitos atžvilgiu, 
arba arbitralios, nes netarnauja jokiam teisėtam tikslui, arba atspindi 
favoritizmą, nes vienos rasės narius traktuoja su didesniu rūpesčiu 
nei kitos rasės narius. Pirmąja prasme tiek juodaodžio aktoriaus pa- 
sirinkimas vietoj baltojo vaidinti Otelą, tiek afirmatyviojo veiksmo 
programos institucionalizavimas siekiant padėti įtvirtinti tikrą rasi- 
nę lygybę laikytini diskriminacija prieš baltuosius ir galimybių atė- 
mimu iš baltųjų dėl jų rasės. Tačiau antrąja, vertinamąja prasme nei 
viena, nei kita nelaikytina diskriminacija. Tai, kokia prasmė priskir- 
tina VII skyriui, yra sunkus klausimas. 

Žinoma, bet kuria prasme VII skyriaus nuostatos galiotų ir rasi- 
nei diskriminacijai prieš baltuosius, kaip ir prieš juodaodžius. Anks- 
tesnėje byloje, McDonald v. Santa Fe Trail Transportation Co., Aukš- 
čiausiasis teismas buvo tos nuomonės, jog transporto kompanija pa- 
sielgė neteisėtai, nemotyvuotai atleisdama baltąjį darbininką, kai 
juodaodžiai darbuotojai, kalti dėl tokio pat pažeidimo, liko dirbti. 

Tai buvo toks pat akivaizdus favoritizmo atvejis - favoritizmo, taip 
pat nesusieto su jokia legitimia institucionalizuota afirmatyviojo veiks- 
mo programa, - koks būtų buvęs priešingas atvejis. Tačiau tąkart 
"Teismas aiškiai ir apdairiai paliko atvirą klausimą, ar tas įstatymas 
delegalizuoja afirmatyviojo veiksmo programas, „kurios nesusijusios 
su diskriminacija prieš jokią rasę, baltąją ar juodąją, o veikiau yra 
sumanytos kompensuoti už praeities rasinę diskriminaciją“. 

Weber byla reikalavo iš teismo spręsti klausimą, kurį jis paliko 
atvirą McDonald byloje. Jeigu būtų aišku, jog „diskriminuoti ... dėl 
... rasės“ buvo pavartota neutralia prasme, teismui būtų nebuvę jo- 
kios prasmės palikti atvirą klausimą, ar šitai galioja 1r afirmatyvia- 
jam veiksmui. Dauguma Weber byloje buvo teisi tiek kasdienės kal- 
bos, tiek precedento požiūriu: į klausimą, kaip turėtų būti interpre- 
tuojamas VII skyrius, neįmanoma atsakyti paprasčiausiai spoksant į 
žodžius, kuriuos vartojo Kongresas. 

Šis klausimas akivaizdžiai yra kardinalinės svarbos. Daugumos 
atstovų nuomonės ir atskirosios nuomonės išsako dvi labai skirtin- 
gas Civilinių teisių akto koncepcijas, ir svarbu nuspręsti, kuri versija 
yra natūrali Jungtinių Valstijų teisei. Anot Brennano, rašiusio daugu- 
mos vardu, tas aktas reprezentuoja Kongreso sprendimą sudaryti są- 
lygas rasinei lygybei lavinimo, įdarbinimo ir kitose srityse ir pabaigti 
ekonominę erą, kurioje tie juodaodžiai, kurie nėra visiškai be darbo, 
daugiausiai tegali gauti vien blogiau apmokamus ir ne tokius įdo- 
mius darbus. Todėl su grindžiamąja politine nuostata nederėtų aiški- 
nimas, jog tas aktas draudžia laisvai inicijuojamus planus privačiame 
sektoriuje, kuriais siekiama šių tikslų. 

Rehnguistas prieštarauja, labai karštai. Jis sako, jog dauguma vei- 
kė kaip Orwello 1984-4j4 tipo tironija, priimdama sprendimą, ko- 
kio norėjo, intelektiškai negarbingu būdu, nepaisydama to, ką 
Rehnguistas laikė triuškinamais ir stipriais argumentais už priešingą 
išvadą. Anot Rehnguisto, tas aktas įkūnija lygybės koncepciją, kuri 
draudžia visokias įmanomas perskyras, grindžiamas rase, todėl dau- 
gumos sprendimas, užuot prisidėjęs prie to akto politinės nuostatos 
įgyvendinimo, „VII skyriuje išskaito to paties blogio toleranciją, kurį 

išgyvendinti buvo to įstatymo intencija“. Jeigu Rehnguistas yra tei- 
sus, tai visiškai įmanomas dalykas, jog Weber bylos sprendimas, nors 
dabar labai giriamas pilietinių teisių grupių, bus labai apribotas ar 
netgi pakeistas panašiose bylose ateityje. 


Šios dvi nuomonės - daugumos ir atskiroji - laikosi konkuruo- 
jančių pozicijų dėl klausimo, kokias procedūras teismas turėtų nau- 
doti Kongreso aktui interpretuoti, ir mes negalime suprasti ar įver- 
tinti šių nuomonių, nesvarstydami šio jurisprudencinio klausimo. Pir- 
miausia būtina padaryti perskyrą tarp įstatymo, kuris yra kanoninis 
sakinių, priimtų Kongreso, kompleksas, ir teisės aktų, sukurtų to 
įstatymo, t. y. juridinių teisių, pareigų, galių, leidimų arba draudimų 
komplekso, kuriuos tas įstatymas įgalina arba sankcionuoja. Jungti- 
nėse Valstijose (kaip ir kiekvienoje brandžioje teisinėje sistemoje) esa- 
ma griežtų ir preciziškų normų, dėl kurių visuotinai sutariama ir 
kurios apibrėžia, kas laikytina įstatymu. Tai sakinių kompleksas, pa- 
teiktas Kongresui, kai šis balsuoja, patvirtintas pareigūno ir po to 
pasirašomas prezidento. Tačiau didžiai kontroversiška yra tai, kokie 
principai fiksuoja teisės aktų reikšmę, kurie gimsta iš tam tikro konk- 
retaus įstatymo. Kai patenkintos dvi sąlygos - kai žodžiai įstatyme 
nedviprasmiškai reikalauja tam tikro sprendimo dėl juridinių teisių 
ir pareigų ir kai tas sprendimas yra pagrįstai susietas su kokiu nors 
plačiai palaikomu politiniu tikslu, — tuomet nekontroversiška tai, 
jog tie teisės aktai apima tą sprendimą ir teisėjai turi prievolę jam 
suteikti galią — nepriklausomai nuo to, ar jie patys pritaria jam, ar 
ne, - jeigu jie nemano jo esant nekonstitucinio. 

Kai kuri nors iš šių sąlygų nėra patenkinta - pavyzdžiui, kai pa- 
vartotieji žodžiai galėtų būti vartojami išreikšti bet kurį iš tų dviejų 
sprendimų, - tai privalu pateikti argumentą, pagrindžiantį, kuris 
sprendimas - jei apskritai kuris nors iš jų - yra natūralus teisės aktui. 
Bet koks šitoks argumentas numatys tai, ką galima būtų pavadinti 
įstatymų leidybos teorija, t. y. teorija, aiškinančia, kaip nustatyti, ku- 
rias juridinės teises ir pareigas Kongresas įtvirtino, balsuodamas už 
tam tikrą sakinių kompleksą. 

Tarp Amerikos ar, tiesą sakant, bet kurios brandžios teisinės siste- 
mos teisėjų nesama sutarimo dėl įstatymų leidybos teorijų. Priešingai, 
įstatymų leidybos samprata jurisprudencijoje figūruoja kaip tai, ką fi- 
losofai vadina „ginčijama“ (contested) samprata. Pačios įstatymų lei- 
dybos teorijos nėra išdėstytos įstatymuose, netgi nėra fiksuotos teis- 
minio precedento; kiekvienas teisėjas turi pats taikyti teoriją, kurios 
autoritetą, jam pačiam, ne tik kitiems, sudaro jos įtikinamoji galia. 

Rehnguisto atskiroji nuomonė turi tą dorybę, jog gana aiškiai 
išdėsto jo įstatymų leidybos teoriją. „Mūsų užduotis šioje byloje, kaip 
ir bet kokioje kitoje byloje, susijusioje su įstatymo aiškinimu“, sakė 
jis, „yra suteikti galią Kongreso intencijai. Kad išskaitytume tą inten- 
ciją, mes tradiciškai žvelgiame pirma į įstatymo žodžius, o jeigu jie 
yra neaiškūs - į įstatymo legislatyvinę istoriją“. (Frazę „legislatyvinė 
istorija“ teisininkai vartoja nurodyti projekto, kuris galiausiai tampa 
įstatymu, svarstymo Kongrese protokolams, įskaitant komitetų 
ataskaitas ir debatus plenarinių posėdžių metu.) Rehnguistas mano, 
jog pagal šią įstatymų leidybos teoriją, anot kurios teisės aktų reikš- 
mę fiksuoja vien tai, ką jis vadina legislatūros „intencija“, tokie pla- 
nai kaip Kaiserio yra akivaizdžiai delegalizuoti. Jo nepaisymas dau- 
gumos nuomonės rodo, jog jis mano, kad ši įstatymų leidybos teorija 
nėra tiesiog geriausia teorija, bet kad ji - vienintelė įsivaizduojama 
teorija, tad dauguma buvo ne tik neteisi, bet ir intelektualiai nesąži- 
ninga, taikydama, kaip ji darė, kitokią teoriją. 

Rehnguisto Kongreso intencijos teorija iš tiesų yra populiari teori- 
ja. Ji turi du akivaizdžius ir tarpusavyje susijusius privalumus. Pirma, ji 
atrodo teikianti galią bendriesiems demokratijos principams: kadangi 
legislatūrai patikėta kurti teisę, legislatūrą dera manyti padarius tai, ką 
ji ketino padaryti, bent jau jeigu žodžiai, kuriuos ji pavartojo, leidžia 
tokią interpretaciją. Antra, teismo sprendimą ji atrodo daranti politiš- 
kai neutraliu sprendimu: teismas turi atsakyti į istorinį klausimą — 
ką, legislatūros ketinimu, turėjo padaryti įstatymas, - o ne daryti 
savo politinį sprendimą. Tačiau iš tikrųjų abi apeliacijos yra didžiąja 
dalimi iliuzinės, ir šios legislatyvinės intencijos teorijos pravartumas 
pasigilinus pasirodo esąs daug menkesnis, nei atrodo. 

Ši teorija atrodo naudinga tik dėl to, kad išnaudoja legislatyvinės 
intencijos idėjos dviprasmybę. Šia fraze buvo nusakomos dvi skirtin- 
gos sampratos, ir teisės mokslas bei praktika nebuvo itin atidūs šiam 
skirtumui. Pirmoji yra institucionalizuotos intencijos idėja - politi- 
nės nuostatos ar principo, ar kokio nors šių komplekso, kuris kokiu 
nors būdu yra priimamas taip, kad aiškiu legislatyviniu sprendimu 
tampa įstatymų leidybos dalimi. Įstatymuose kartais būna atvirų tikslo 
deklaracijų, išdėstytų vadinamosiose „preambulėse“, nors kadaise 
Jungtinėse Valstijose tai buvo labiau įprasta nei dabar. Jeigu Civili- 
nių teisių akte būtų buvusi preambulė, išdėstant, jog jo intencija yra 
užtikrinti, kad joks asmuo negautų jokios naudos dėl jokios įmano- 
mos rasinės klasifikacijos, šis supratimas būtų buvęs paverstas įstaty- 
mų leidybos dalimi, ir normas, išsakomas likusio įstatymo, būtų de- 
rėję interpretuoti tik tokioje šviesoje. 

Nors preambulės dabar yra retas dalykas, konvencija įtvirtino 
kitus metodus, kuriais tikslai patvirtinami kaip įsatymų dalis. Pla- 
čiausiai naudojamas metodas, manau, yra komiteto ataskaitos me- 
todas: jeigu tam tikras Kongreso komitetas svarstė įstatymo pro- 
jektą ir paskelbė plačią jį rekomenduojančią ataskaitą, tai bet kokį 
toje ataskaitoje išdėstytą supratimą to, ko tuo projektu siekiama, 
konvencija dabar traktuoja taip, tarsi tas išaiškinimas būtų prijung- 
tas prie įstatymo. Jeigu projektas priimamas, tas pareiškimas supran- 
tamas kaip priimtas sykiu su įstatymu, kaip institucionalizuotas jo 
tikslo išaiškinimas. 

Šį komiteto ataskaitos susiejimą su įstatymu įmanomą daro tik 
konvencija ir tik dėl tos konvencijos tas susiejimas yra pateisinamas. 
Kadangi Kongreso nariai supranta konvenciją ir prieš akis turi komi- 
teto ataskaitą kaip dalį institucinės medžiagos, kuria remdamiesi jie 
balsuoja, teisinga bet kokį pareiškimą toje ataskaitoje laikyti dalimi 
to, ką jie patvirtina savo balsavimu, žinoma, išskyrus tą atvejį - O 
taip kartais nutinka, - kai įstatymas yra specialiai papildomas norint 
paneigti kokią nors ataskaitos nuostatą. 

Preambulėmis ir komitetų ataskaitomis institucionalizuotos in- 
tencijos mechanizmai nesibaigia. Tokios intencijos taip pat gali būti 

kuriamos kongresmenų pareiškimais plenariniuose posėdžiuose, de- 
batuojant dėl įstatymo projekto, tačiau šios konvencijos detalių ne- 
įmanoma išsakyti taip užtikrintai. Jeigu pagrindinis kalbėtojas, re- 
miantis įstatymo projektą, teikia bendrą supratimą apie tai, ką tas 
įstatymas padarys, ir jeigu kiti kongresmenai tai pripažįsta kaip sa- 
votišką oficialų išaiškinimą arba kaip neformalų papildymą, tai jo 
pareiškimas turės tokią galią, ir dabar teismuose yra įprasta paisyti 
tokių pareiškimų. Tačiau patikslinimas, jog toks pareiškimas turi bū- 
ti pripažįstamas kaip tai, kas buvo suprantama kaip paties įstatymo 
dalis, yra labai svarbus. Jeigu net pagrindinio kalbėtojo pareiškimui 
apie tai, ko bus pasiekta rengiamuoju įstatymu, prieštarauja kiti įsta- 
tymų leidėjai, tai tas pareiškimas tampa tiesiog pranešimu jo paties 
įsitikinimo - įsitikinimo, skirtingo nuo jų, - apie tai, kaip įstatymas 
turėtų būti ar bus interpretuojamas žinybų ir teismų, 0 visai ne insti- 
tucionalizuota intencija. 

Ši pirmoji legislatyvinės intencijos samprata - institucionalizuo- 
tos intencijos samprata - jokia prasme nėra psichologinė samprata. 
Preambulė arba atviras pareiškimas komiteto ataskaitoje, arba ne- 
ginčytinas pasiūlytasis išaiškinimas laikoma dalimi to, kas priimama, 
ne dėl kokios nors prielaidos apie viltis ar motyvus, ar įsitikinimus, 
ar kokią kitą bet kurio konkretaus kongresmeno mentalinę būklę, 
bet dėl to, kad konvencija, kuri tą pareiškimą prijungia prie įstaty- 
mo, dabar yra įstatymų leidybos institucijos Jungtinėse Valstijose da- 
lis. Ši konvencija turi tokį patį loginį statusą (nors, žinoma, nėra nei 
tokia pat atvira, nei tokia garantuota) kaip fiksuotos konstitucinės 
normos, numatančios formą, kuria privalo būti priimtas įstatymas. 

Todėl institucionalizuotos intencijos sampratą reikia griežtai at- 
skirti nuo antrosios legislatyvinės intencijos sampratos, kurią vadin- 
siu kolektyvinio supratimo samprata ir kuri yra akivaizdžiai psicho- 
loginė samprata. Ši antroji samprata legislatyvinę intenciją laiko konk- 
rečių kongresmenų - kurie rengia projektą bei teikia argumentus už 
tam tikrą konkretų įstatymą, užsiima jam palankiu arba nepalankiu 
lobizmu, oponuoja jam ir balsuoja už ar prieš jį - kokia nors intenci- 
jų kombinacija - o tai, kokia kombinacija, yra ginčo dalykas. Žinoma, 

senatoriai arba Atstovų rūmų nariai, kurie šia prasme yra legislatyvi- 
nio proceso dalyviai, taip pat jų patikėtiniai bei kitos valdžios žiny- 
bos arba darbuotojai išties veikia remdamiesi kokiais nors įsitikini- 
mais apie tai, kokią teisinę valią įstatymas iš tikrųjų įgyvendins. Pa- 
vyzdžiui, kongresmenas galėjo balsuoti už Civilinių teisių aktą būtent 
dėl to, kad manė, jog šis uždraus tam tikro tipo afirmatyviojo veiks- 
mo programas; kitas galėjo už jį balsuoti tik dėl to, kad manė, jog jis 
neuždraus tokių programų. Ši psichologinė legislatyvinės intencijos 
samprata suponuoja, jog kokia nors šių individualių įsitikinimų kom- 
binacija ar funkcija konstituoja kolektyvinį institucijos kaip visumos 
supratimą, todėl, jeigu, pavyzdžiui, egzistavo šitokia kombinacija, 
palanki supratimui, jog afirmatyvusis veiksmas bus delegalizuotas, 
tai šitai ir buvo pačios legislatūros intencija. 

Ši legislatyvinės intencijos samprata yra beprasmiška, jeigu indi- 
vidualių supratimų kombinacija, reikalinga konstituoti kolektyvinę 
intenciją, nėra bent apytikriai sukonkretinta. Teisininkai, kurie atro- 
do besikliaują šia legislatyvinės intencijos samprata, šiuo klausimu 
retai kalba atvirai ir taria, jog reikalinga kombinacija gali būti suda- 
ryta įvairiais būdais. Tačiau jeigu legislatyvinio ketinimo teorija nori 
likti ištikima demokratiniams principams, turi būti patenkintas štai 
koks minimalus reikalavimas: pakankamas skaičius tų, kurie balsavo 
už įstatymą, turėjo turėti bendrą supratimą, toks, kad vien to skai- 
čiaus būtų pakakę priimti įstatymui, net jeigu visi kiti - visi tie, kurių 
supratimas buvo kitoks, - būtų balsavę prieš. 

Taigi kolektyvinio legislatyvinio supratimo idėja yra nelabai pra- 
varti. Kai kurie iš jos ribotumų buvo dažnai pažymimi gausioje teisi- 
nėje literatūroje, skirtoje įstatymų interpretacijai. Pavyzdžiui, teisi- 
ninkai žino, jog praėjus ne vieneriems metams po įvykio, teismui 
labai sunku nustatyti, koks buvo bet kurio konkretaus įstatymų lei- 
dėjo supratimas, todėl sunku sužinoti ir tai, koks buvo sudėtinis supra- 
timas. Tai epistemologinis sunkumas, kurį pripažįsta ir pats Rehnguis- 
tas, mat jis pripažįsta, jog kai kuriais atvejais gali būti sunku pasaky- 
ti, kokia buvo legislatūros intencija, nors ir mano, jog šitaip nėra 
Civilinių teisių akto atveju. 

Esama ir kitų, ne tokių įprastų sunkumų, susijusių su ta idėja. 
Akimirką tarkime, jog kiekvienas kongresmenas, balsavęs dėl Civili- 
nių teisių akto, turėjo kokį nors įsitikinimą dėl to, ar tas įstatymas 
uždraus afirmatyvųjį veiksmą. Tarkime, jog iš šimto senatorių šešias- 
dešimt balsavo už aktą, tačiau tik keturiasdešimt devyni iš jų manė, 
jog jis delegalizuos tokius planus kaip Kaiserio planas. Tokiu atveju 
negalėjo būti nė vienai iš tų alternatyvų palankaus kolektyvinio su- 
pratimo, net jeigu visų tų, kurie balsavo prieš aktą, įsitikinimas buvo 
toks pat, ir bendra suma tų, kurie buvo šios nuomonės, buvo aštuo- 
niasdešimt devyni. Ir iš tiesų: prielaida, kurią darėme, yra beveik 
visada nepateisinama. Klaidinga tarti, jog kiekvienas įstatymų leidė- 
jas, kuris balsuoja dėl įstatymo projekto, turi vienokį arba kitokį su- 
pratimą apie kiekvieną galimą siūlomo įstatymo pasekmę. Pavyzdžiui, 
atrodo visiškai tikėtina, jog kai kurie iš senatorių ir Atstovų rūmų 
narių, kurie balsavo dėl Civilinių teisių akto, neskyrė visiškai jokio 
dėmesio problemai, ar aktas uždraus laisvai inicijuojamas progra- 
mas, tokias kaip Kaiserio. Lygiai taip pat tikėtina, jog daugelis iš tų, 
kurie vis dėlto tai svarstė, iš tikrųjų nebuvo tikri, ar tas aktas uždraus 
tokias programas, ir arba neturėjo jokio motyvo mėginti išsiaiškinti 
šį dalyką, arba turėjo stiprų motyvą to nedaryti. Jeigu daugelis kong- 
resmenų neturėjo jokio tvirto supratimo, ar uždraus, ar neuždraus 
alternatyvą, arba jeigu dauguma, kuri priėmė įstatymą, buvo nevie- 
ningos nuomonės, tai ir vėl kolektyvinis supratimas nėra tiesiog toks 
dalykas, kurį sunku nustatyti. Jis neegzistuoja. 

Negana to, net kai užtenkamas skaičius kongresmenų išties suta- 
ria dėl to, ką padarys įstatymas, tas sutarimas negalėtų konstituoti 
tos rūšies kolektyvinio supratimo, kuriam teismas turėtų suteikti ga- 
lią. Mat turime kruopščiai skirti skirtingos rūšies nuomones, kurias 
kongresmenas galėtų turėti dėl miglotos ir neaiškios įstatymo, dėl 
kurio jis turi balsuoti, nuostatos. Jis galėtų tarti, kad pati tos nuosta- 
tos kalba visgi apibrėžia kokį nors kontroversišką klausimą arba kad 
kokia nors preambulė arba nekvestionuotas pareiškimas konstituoja 
institucionalizuotą intenciją, remiančią vieną arba kitą alternatyvą. 
Tačiau jeigu tekstas yra iš tiesų neaiškus ir jeigu nebūta jokio pareiš- 

kimo, sudarančio institucionalizuotą intenciją, labiau tikėtina, kad 
jis manys, jog įstatymo tekstas palieka tą atvirą klausimą spręsti teis- 
mams kaip interpretacijos klausimą. 

Tuo atveju bet kokia nuomonė apie įstatymo pasekmes, kurios jis 
gali laikytis ar kurią gali išreikšti, būtų sprendimo, kurį priims teis- 
mai, prognozavimo dalykas. Sprendimas, kurį jis prognozuoja, galė- 
tų būti sprendimas, kuriam jis atiduoda pirmenybę ir už kurį, aiškiai 
suformuluotą, būtų balsavęs, jeigu būtų galėjęs tai padaryti. Kitaip 
tariant, prognozuojamasis sprendimas galėtų reprezentuoti jo viltis. 
Jeigu taip yra ir jeigu pakankamas skaičius kitų kongresmenų išreiš- 
kia tą pačią viltį, tai šitai reprezentuotų Kongreso valią. Tačiau kong- 
resmeno prognozė galėtų reprezentuoti ne jo viltis, bet paprasčiau- 
siai jo lūkesčius ar netgi jo baimes. Tuo atveju būtų stambus riktas 
tarti, jog jeigu teismas išpildo jo prognozę, jis įgyvendina jo valią. 
Jeigu kolektyvinio supratimo idėja turi vaidinti kokį nors naudingą 
vaidmenį įstatymų leidybos teorijoje, ją reikia ginti taip, kad tik fak- 
tai, liudijantys įstatymų leidėjų viltis, o ne jų paprastas prognozes, 
kad ir kokios užtikrintos šios būtų, galėtų būti laikomi kolektyvinio 
supratimo įrodymu.!“? Tačiau šitai dar labiau sumažina tikimybę, jog 
egzistuos supratimas, palankus vienai arba kitai alternatyvai bet ko- 
kiu konkrečiu atveju, ir didina tikimybę, jog tokio supratimo „nusta- 
tymas“ teisme būtų tik prasimanymas. 

Niekas geriau neiliustruoja šių perskyrų reikalingumo nei 1964 
metų debatai Kongrese, atvedę prie Civilinių teisių akto. Oponentai 
daugsyk tvirtino, jog VII skyrius leis federalinėms žinyboms nustaty- 
ti rasines kvotas privačiame sektoriuje. Jie reiškė pasibjaurėjimą to- 
kiu kišimusi ir vylėsi užsitikrinti paramą kitų, kuriems tai taip pat 
kėlė pasibjaurėjimą. Galiausiai įstatymas buvo papildytas, prie VII 
skyriaus pridedant 703 (j) skirsnį, kuris aiškiai skelbė, jog niekas 
tame akte neturi būti interpretuojama kaip tokių primetamų kvotų 
sankcija. Tačiau jeigu tas aktas nebūtų buvęs papildytas, būtų buvę 
neteisinga nurodyti tuos oponentų pareiškimus kaip įrodymą, j0£ 
įstatymas išties padarė tai, dėl ko jie baiminosi. Lygiai taip pat klai- 
dinga būtų buvę remtis tais įstatymo projekto šalininkais, kurie teigė, 

jog įstatymas neleidžia privalomųjų (compulsory) kvotų, kaip įrody- 
mų, liudijančių Kongreso valią uždrausti kvotas. Keletas iš to akto 
rengėjų net ir iki papildymo manė, jog jis bus interpretuojamas kaip 
draudžiąs tokias privalomąsias kvotas, - jie neabejotinai tai sakė, - 
tačiau šitai nebūtinai buvo tai, ko net ir jie norėjo. Daugelis parla- 
mento narių, kurie reiškė palankumą įstatymo projektui dar iki pa- 
pildymo, taip galėjo elgtis nuogąstaudami, kad tie lyderiai yra teisūs, 
bet vildamiesi, kad jie klysta ir kad aktas bus interpretuojamas kaip 
sankcionuojąs būtent tokią valdžios prižiūrimą integraciją privačia- 
me sektoriuje, kokios jie norėjo. 


Dabar turime panagrinėti Rehnguisto argumentaciją, kad supras- 
tume, kurią iš dviejų mūsų išskirtųjų legislatyvinio ketinimo sampra- 
tų jis pats turėjo galvoje. Savo argumentaciją jis konstruoja remda- 
masis debatais, kuriuos aš jau aprašiau: 1964 metų debatais Kongre- 
se tarp Civilinių teisių akto oponentų, sakiusių, jog šis aktas - toks, 
koks suformuluotas projekte, - leis federalinėms žinyboms reikalau- 
ti, kad privačios įmonės samdytų darbuotojus laikydamosi rasinių 
kvotų, ir jo šalininkų, atsakiusių, kad jis neleis tokio diktato. Kai 
kurie iš šių šalininkų ėjo toliau ir paskelbė, jog tas įstatymo projektas 
užkirs kelią bet kokiems sprendimams - net savo iniciatyva - priimti 
į darbą rasiniu pagrindu. Senatorius Humphrey, pavyzdžiui, argu- 
mentavo, jog VII skyrius „sako, kad rasė, religija ir nacionalinė kil- 
mė neturi būti naudojamos kaip pagrindas priimti į darbą ir atleisti 
išjo. VII skyrius yra sukurtas siekiant skatinti priimti į darbą gebėji- 
mo ir kvalifikacijų pagrindu, o ne rasės ar religijos pagrindu“. 

Senatoriai Joe Clarkas ir Cliffordas Case'as, kurie buvo „kapi- 
tonais“ nuo abiejų partijų įstatymo projektui rengti, įteikė tai, ką 
pavadino „interpretaciniu memorandumu“, skirtu priverčiamųjų 
kvotų problemai, kuriame sakoma: „VII skyriuje nesama reikalavi- 
mo, kad darbdavys išlaikytų rasinę pusiausvyrą savo darbuotojų 
kontingente. Priešingai, bet kokia speciali pastanga išlaikyti rasinę pu- 
siausvyrą ... neišvengtų nusižengimo VII skyriaus nuostatoms, nes to- 
kios pusiausvyros išlaikymas reikalautų iš darbdavio samdyti žmones 

arba atsisakyti juos samdyti rasės pagrindu ... Jis nebūtų įpareigotas — 
arba laisvas - atleisti baltuosius tam, kad priimtų negrus, arba nusta- 
tyti pirmenybę negrams į ateityje atsilaisvinsiančias vietas, arba, kai 
negrai atleidžiami, suteikti jiems specialias privilegijas baltųjų darbi- 
ninkų, nusamdytų anksčiau, sąskaita.“ 

Nė vienas iš šių pareiškimų netenkino oponentų, kurie nuogąs- 
tavo, jog valdžia savo potvarkiais padarys privalomas rasines kvo- 
tas arba rasinę pusiausvyrą. Galiausiai tapo būtina padaryti papil- 
dymą, aiškiai draudžiantį tokius potvarkius. Tai buvo 703 (j) skirs- 
nis, pasak kurio niekas VII skyriuje „neturi būti interpretuojama 
kaip reikalavimas, kad darbdavys ... teiktų pirmenybę kokiam nors 
individui ar grupei“ siekiant sumažinti rasinį disbalansą darbuoto- 
jų kontingente. Aukščiausiojo teismo teisėjas Brennanas, daugumos 
vardu nuomonę rašęs Weber byloje, pabrėžė, jog ši nauja išlyga te- 
sako tai, jog afirmatyvusis veiksmas nėra reikalaujamas, o ne tai, 
kad laisvai inicijuojamas afirmatyvusis veiksmas yra draudžiamas. 
Tačiau Rehnguistas vietoj to akcentavo ligtolinę istoriją ir gausius 
kongresmenų pareiškimus, kuriuos jis rado, argumentuodamas, jog 
naujoji išlyga nebuvo būtina, nes aktas ir pats savaime, be naujosios 
išlygos, uždraudė bet kokią rasiniu principu pagrįstos įdarbinimo ar 
karjeros programos formą. 

Ką, Rehnguisto supratimu, rodo tie pareiškimai? Ar jie konsti- 
tuoja institucionalizuotą intenciją, ir tuomet įstatymas turėtų būti 
aiškinamas taip, lyg tie pareiškimai formaliai būtų jo dalis, kaip žo- 
dinė preambulė? Tai be galo neįtikinama. Nesama legislatyvinės kon- 
vencijos, kuri net ir pagrindinių lyderių, net „kapitonų nuo abiejų 
partijų“ pareiškimus automatiškai paverstų preambulėmis. Jeigu eg- 
zistuotų tokia konvencija, įstatymo projekto oponentams nebūtų de- 
rėję pagarsinti savo baimes po to, kai buvo padaryti tie patikinamieji 
pareiškimai. Priešingai — tai būtų buvę paika. Taip pat nebūtų buvę 
jokio reikalo pridurti 703 (j) skirsnį. Tai būtų tuščias darbas, tiesiog 
pakartojimas to, ką senatoriai Humphrey, Clarkas, Case'as ir kiti jau 
buvo pridūrę prie įstatymo projekto. 

Tas faktas, kad Kongresas pridūrė 703 (j) skirsnį, rodo, jog kong- 

resmenai nepripažįsta egzistuojant konvenciją, kuri svarbių senato- 
rių pareiškimus paverčia papildymais. Žinoma, šie papildymai būtų 
galėję būti teikiami ir kiekvieno suprantami kaip konstituojantys ins- 
titucionalizuotą intenciją. Tačiau akivaizdu, jog jie nebuvo pateikti 
kaip tokie papildymai. Lyderiai, kuriuos Rehnguistas citavo, pateikė 
savo nuomones apie siūlomo priimti įstatymo teisines pasekmes tie- 
siog kaip savo nuomones, kurios ir toliau buvo ginčijamos kitų, to- 
dėl šį klausimą buvo būtina išspręsti formaliu papildymu. Eiliniam 
senatoriui arba Atstovų rūmų nariui, balsuojantiems už Civilinių tei- 
sių aktą, nebuvo reikalo tarti, jog jam tenka atsakomybė dėl to, ką, 
pasak Humphrey'aus ar Clarko-Case'o memorandumo, padarys Ci- 
vilinių teisių aktas, ir neteisinga — bei prieštarauja demokratijai — 
tvirtinti, jog jis buvo saistomas tokios atsakomybės. 

O gal Rehnguistas, priešingai, mano jog lyderių pareiškimai, 
kuriuos jis citavo, yra kokios nors jiems bendros psichologinės būk- 
lės, kokio nors kolektyvinio įstatymų leidėjų kaip visumos suprati- 
mo įrodymai? Jeigu taip, tai šie įrodymai yra išties labai trapūs. 
Rehnguistas gali nurodyti tik santykiškai nedidelio skaičiaus kong- 
resmenų pastabas, kongresmenų, kurie, anot jo interpretacijos, lai- 
kosi nuomonės, jog tas aktas uždraus afirmatyviojo veiksmo pla- 
nus, tokius kaip Kaiserio planas. Jis nurodo keletą tų, kurie manė, 
jog kol aktas nebuvo papildytas, jis būtų sankcionavęs privalomas 
valdžios nustatomas rasines kvotas, grindžiamas juodaodžių darbuo- 
tojų procentine proporcija kontingente, taigi kurie būtų turėję laiky- 
tis priešingos nuomonės dėl afirmatyviojo veiksmo planų, t. y. jog 
aktas leis privačiam sektoriui laisva iniciatyva daryti tai, ką valdžia 
galėtų nurodyti jam daryti. 

Nėra jokių duomenų, kurie rodytų, jog dauguma įstatymų leidėjų — 
arba pakankamai didelis skaičius tų, kurie balsavo už tai, kad aktas 
būtų patvirtintas be jokių papildymų - pripažino kurią nors iš šių 
nuomonių, arba jei ir pripažino, tai — kurią, ir ar, tiesą sakant, jie 
išvis turėjo kokią nors nuomonę. Tačiau net jeigu mes tariame, kad 
jie turėjo savo nuomonę ir kad jie sutiko su Rehnguisto interpretaci- 
ja, vargu ar iš to galima daryti išvadą, jog tai buvo jų valia. Daugelis 

galbūt didžiai apgailestavo, jog jie turi priimti įstatymą, kuris taps 
kliūtimi afirmatyviajam veiksmui (jeigu tariame, jog jie manė, kad 
jie šitai daro) tam, kad būtų užkardyta tiesioginė rasinė diskrimina- 
cija priimant į darbą. Jiems būtų buvę džiugu būti įtikintiems, jog jų 
vertinimas, kaip aktas bus interpretuojamas, yra klaidingas. 

Vienintelės pastabos abejuose Rūmuose, kurios tiesiai pasakė, jog 
pagal tą aktą būtų nelegalu, jei juodaodis darbdavys teiktų pirmeny- 
bę juodaodžiams darbuotojams tam, kad gerintų ekonominę juo- 
daodžių padėtį, skelbė, jog tai yra didžiai apgailestautina. (Tai buvo 
iš anksto parengtas dialogas tarp senatorių Curtiso ir Cottono, įsta- 
tymo projekto oponentų, kurių simpatija juodaodžiui darbdaviui ga- 
lėjo būti diplomatijos dalykas.) Taigi jeigu Rehnguistas turi galvoje 
psichologinę sudėtinės intencijos sampratą, jo vartojimas neišvengia 
nė vieno tos klaidingos sampratos defektų iš ilgo jų sąvado. Dalykas 
čia ne tas, jog mums tiesiog reikia daugiau įrodymų tam, kad galėtu- 
me nustatyti, koks buvo kolektyvinis supratimas. Esmė veikiau ta, 
kad įrodymai mūsų turiniu rodo, jog nebūta jokio kolektyvinio supra- 
timo, kurį būtų galima nustatyti. 

Taigi Rehnguisto argumentacija neįtikina, ar mes jį suprantame 
kaip besiremiančią institucine legislatyvinio ketinimo samprata, ar 
kaip besiremiančią psichologine samprata. Jo patrauklumas jam ga- 
lėjo būti nulemtas šių dviejų sampratų neskyrimo, dėl kurio argu- 
mentus, ginančius psichologinę šaką, jis galėjo traktuoti kaip argu- 
mentus už institucinės šakos garantijas. Jam nederėjo pasinaudoti 
šia proga taip aršiai užsipulti savo kolegas, esą šie naudoja pirmus 
pasitaikiusius argumentus grynai politiniam sprendiniui užmaskuo- 
ti, mat jo paties argumentai buvo daug silpnesni, nei jis pats manė. 


Tačiau privalome paklausti, ar dauguma turėjo geresnių argumentų 
nei Rehnguistas. Mat į jo kaltinimą, jog jų sprendimas buvo pagrįs- 
tas grynai asmeniniais politiniais įsitikinimais, nebūtų atsakyta tiesiog 
parodant, jog jo paties argumentai yra prasti. Nuomonę daugumos 
vardu parašė teisėjas Brennanas. Ją sudaro du skirtingi argumentai, 
iš kurių vienas aiškus, o kitą reikia rekonstruoti iš nepriklausomų 

pastabų. Aiškusis argumentas yra veidrodinis Rehnguisto oponuo- 
jančio argumento atspindys ir pasižymi tais pačiais defektais. Jame 
pasitelkiamos bendros pastabos apie Civilinių teisių akto tikslą, drauge 
su 703 (j) skirsnio faktu, pagrįsti legislatyvinei intencijai, kad afir- 
matyviajam veiksmui nebūtų taikomos VII skyriaus nuostatos. Bren- 
nanas aiškiai nepasako, ar intencija, apie kurią kalbama, yra institu- 
cionalizuota intencija, ar kolektyvinis supratimas. 

Jeigu Kongresas nebūtų turėjęs intencijos sankcionuoti laisvai ini- 
cijuojamų afirmatyviųjų programų, - sako jis, - jis būtų 703 (į) skirs- 
nyje paskelbęs, jog tokios programos nėra nei privalomos, nei lei- 
džiamos; tačiau Kongresas tik pasakė, jog jos nėra privalomos. „Na- 
tūrali išvada yra ta, jog Kongresas nusprendė neuždrausti visokio 
laisvai inicijuojamo rasiškai sąmoningo veiksmo.“ Ši išvada yra ne 
natūrali, o klaidinga. Šis argumentas rodo, jog Kongresas nenusprendė 
delegitimuoti afirmatyviojo veiksmo, tačiau iš to negalima daryti iš- 
vados, jog Kongresas nusprendė to nedaryti. Kongreso personifika- 
vimas skatina klysti (Brennano nuomonėje gausu tokių frazių kaip 
„Kongreso pirmutinis rūpestis“, „Kongresas nuogąstavo“ ir t. t.). Ta- 
čiau net individo atveju neteisinga sakyti, jog jis arba nusprendžia ką 
nors leisti, arba nusprendžia to neleisti. Gali būti, kad jis nenuspren- 
dė nei taip, nei antraip. 

Antrasis Brennano argumentas yra daug sėkmingesnis. Jeigu jį 
padarytume aiškesnį, jis įgytų maždaug štai kokią formą. 

(1) Galime identifikuoti nekontroversišką politinio kurso nuos- 
tatą, kuri visiškai remia pagrindines Civilinių teisių akto VII skyriaus 
nuostatas. Tai nuostata išgyvendinti juodaodžių ir kitų mažumų eko- 
nominį nevisavertiškumą. Daugelis abejų Rūmų narių atviru tekstu 
rėmė tą politinę nuostatą, ir nė vienas jos neginčijo. 

(2) Ta nuostata bus paremta leidžiant tokius planus kaip Kaise- 
rio. Šios nuostatos politika būtų šiurkščiai sustabdyta tokius planus 
delegalizuojant. 

(3) 703 (j) skirsnį remia kitoks ir tam tikru laipsniu konkuruojan- 
tis politinis principas, būtent tas, jog valdžia elgiasi neteisingai, jei 
kišasi į darbo santykius ir personalo politiką privačiame sektoriuje 

tiesiog siekdama užtikrinti rasinę pusiausvyrą. Nors toks įsikišimas 
prisidės prie pagrindinės politinės nuostatos - pasiekti didesnės eko- 
nominės rasių lygybės - įgyvendinimo, jis yra neteisingas, nes pami- 
na tai, ką Brennanas vadina „tradicinėmis valdymo prerogatyvomis“. 
Nors šis principas nėra nekontroversiškas, įstatymų leidybos istori- 
joje taip pat nebūta atsiribojimų nuo jo. 

(4) Norma, draudžianti laisvai inicijuojamą afirmatyvųjį veiks- 
mą, be abejonės, būtų kišimasis į tradicinio valdymo sprendimus, 
taigi nusižengtų principui, kuriuo paremtas 703 (j) skirsnis, be to, tai 
būtų ne kišimasis, kuriantis sąlygas įgyvendinti ašinę politinę nuos- 
tatą skatinti ekonominę lygybę, o kišimasis, kuriantis kliūtis tam po- 
litiniam kursui, tad a fortiori smerkiamas to principo. Dėl visų šių 
priežasčių įstatymas neturėtų būti aiškinamas kaip draudžiąs Kaise- 
rio planą. 

Ar tai geras argumentas? Jis jokia prasme nepersonifikuoja Kong- 
reso ar nedaro galimos Kongreso intencijos - nė viena iš prasmių — 
privačius ir laisvai inicijuojamus rasiškai sąmoningus priėmimo į 
darbą planus paversti akto išimtimi. Taigi jis nesudarkytas pirmojo 
Brennano argumento arba Rehnguisto nuomonės klaidos. Vietoj 
to jis remiasi kitokia įstatymų leidybos teorija, kurią galime pava- 
dinti vientisumo (coberence) teorija. Ši suponuoja, jog įstatymas 
turi būti interpretuojamas kaip kuriąs sąlygas politinėms nuosta- 
toms arba principams, suteikiantiems geriausią politinį to įstatymo 
pateisinimą, įgyvendinti. 

Žinoma, gali būti kontroversiška, kurie principai ar politinės nuos- 
tatos suteikia geriausią konkretaus įstatymo arba kokios nors konk- 
rečios to įstatymo išlygos ar apribojimo pateisinimą. Taip pat neįma- 
noma suformuluoti jokios mechaninės formulės nustatyti atsakymui 
į tą klausimą. Siūlomasis pateisinimas negali būti priimtas, jeigu jis 
nedera su įstatymo išlyga ir neranda konkrečios paramos politinia- 
me laiko klimate. Civilinių teisių akto VII skyriaus pateisinimas, pa- 
teiktas Brennano, - politinės nuostatos remti rasių ekonominę nely- 
gybę pavaldžios principui, jog privatūs darbdaviai neturėtų būti ver- 
čiami išlaikyti rasinę pusiausvyrą, - tenkina tą nuoseklumo kriterijų. 

Galima būtų tikėtis, jog pagrindinės VII skyriaus nuostatos, drau- 
džiančios tradicinę juodaodžių diskriminaciją, sumažins ekonominę 
nelygybę, ir nors įvairūs pasisakymai, kuriuos nurodė Brennanas, 
tarp jų - ir prezidento Kennedy'io pareiškimai, taip pat įvairių sena- 
torių pareiškimai, neįrodo, jog visi kongresmenai turėjo galvoje šį 
pateisinimą, jie įrodo, jog tas pateisinimas yra plačiai pripažįstamas 
ir turi politinio patrauklumo. 

Tačiau nors Brennano pasiūlytas pateisinimas išties tenkina šį nuo- 
seklumo kriterijų, jį, šį kriterijų, galėtų patenkinti ir kiti, skirtingi 
pateisinimai. Nesunku sukonstruoti kitokį pateisinimą, anot kurio 
įstatymų leidybos vientisumo teorija remtų ne daugumos sprendi- 
mą, palaikantį afirmatyvųjį veiksmą, o Rehnguisto nuomonę, jį smer- 
kiančią. Galėtume pasakyti, jog VII skyrių pateisina ne politinė nuos- 
tata kurti sąlygas ekonominei lygybei, o principas, jog bet koks rasiš- 
kai sąmoningų kriterijų naudojimas priimant į darbą ar paaukštinant 
darbuotojus pareigybiškai yra neteisingas. Šis principas taip pat dera 
su pagrindinėmis šio įstatymo nuostatomis, ir jį taip pat remia sva- 
ri politinės opinijos dalis. Tačiau jeigu šis principas - o ne politinė 
nuostata kurti sąlygas rasinei lygybei - suprantamas kaip VII sky- 
riaus pateisinimas, tuomet būtent sprendimas už Weberį, o ne spren- 
dimas, palaikantis Kaiserio planą, labiausiai dera su šitaip pateisi- 
namu įstatymu. 

Kaip teismas turi pasirinkiti iš dviejų įstatymo pateisinimų, iš ku- 
rių kiekvienas dera su įstatymu ir randa pamatą politinėje opinijoje? 
Jeigu vienas iš šių pateisinimų buvo prijungtas prie įstatymo kaip 
institucionalizuota intencija, tarpininkaujant kokiai nors legislatyvi- 
nei konvencijai tos rūšies, kurią aprašiau anksčiau, tai teismas turi 
taikyti tą pateisinimą, nors jis ir teikia pirmenybę kitam. Jeigu įstaty- 
mų leidybos istorija rodo, jog vienas iš pateisinimų turėjo didelę tam 
tikro skaičiaus įstatymų leidėjų paramą, tuo tarpu kitas liko nepa- 
žymėtas arba buvo atmestas visų, kurie į jį atkreipė dėmesį, tai šitai 
tikrai galėtų būti tam tikro svarumo įrodymas, jog antrasis vis dėlto 
neatspindi jokios plačios politinės opinijos. Tačiau daugumoje sunkiųjų 
bylų tikrinimas, ar tam tikras įstatymas taikytinas kontroversiškomis 

aplinkybėmis, kai yra įmanomi du pateisinimai, kurie kreipia į skir- 
tingas puses, abu pateisinimai pakankamai gerai derės tiek su įstaty- 
mo tekstu, tiek su politiniu dienos klimatu, ir nei tas, nei kitas nebus 
prijungtas prie įstatymo konvencijos dėka. 

Weber buvo būtent tokia byla. Tokiais atvejais aš neįsivaizduoju 
jokios kitokios sprendimo procedūros - jokios įstatymų leidybos teo- 
rijos — išskyrus šią: vienas įstatymo pateisinimas yra geresnis nei ki- 
tas ir teikia kryptį nuosekliam to įstatymo plėtojimui, jeigu tas patei- 
sinimas teikia adekvatesnę ar jautresnę, ar įtikinamesnę grindžiamų- 
jų moralinių principų analizę. Taigi teisėjai turi nuspręsti, kuris iš 
dviejų konkuruojančių pateisinimų yra pranašesnis politinės mora- 
lės atžvilgiu, ir taikyti tą įstatymą taip, kad būtų paremtas tas patei- 
sinimas. Todėl skirtingi teisėjai, kurie nesutaria dėl moralės, nesu- 
tars ir dėl įstatymo. Tačiau tai neišvengiama, ir jeigu kiekvienas tei- 
sėjas imsis moralinio sprendimo atvirai, informuota visuomenė bus 
geriau pasirengusi suprasti ir kritikuoti teisėjus nei tuomet, kai mo- 
raliniai sprendimo pagrindai slepiami už raizgių argumentų apie ne- 
egzistuojančius legislatyvinius ketinimus. 

Nėra jokios prasmės protestuoti ir sakyti, esą ši procedūra leidžia 
teisėjams savo pačių politiniu sprendimu pakeisti išrinktųjų žmonių 
įstatymų sprendimą. Toks protestas yra dvigubai klaidinamas. Jis įtai- 
gauja, pirma, jog įstatymų leidėjai iš tikrųjų padarė sprendimą, todėl 
neteisinga, jei teisėjai pakeis tą sprendimą savuoju. Tačiau jeigu jo- 
kios institucionalizuotos intencijos nesama, nesama jokio rūpimo ko- 
lektyvinio supratimo, o tik du konkuruojantys pateisinimai, tai nesa- 
ma ir tokio sprendimo. Antra, toks protestas įtaigauja, jog teisėjai 
gali kaip nors išspręsti tokią bylą tokiu būdu, kuris nereikalauja iš jų 
daryti politinio sprendimo. Tačiau tokios procedūros nesama, išsky- 
rus metodą, kuris tą sprendimą palieka atsitiktinumui, kaip antai 
monetos metimas. 

Jurisprudencinis argumentas, su kuriuo čia susiduriame, gali būti 
pateiktas dviem skirtingais būdais. Galime pasakyti, jog teisės aktai, 
kuriuos produkuoja įstatymas, kai įstatymo žodžiai yra nekategoriš- 
ki 1 nesama jokios institucinės intencijos, tiesiogiai priklauso nuo 

politinės moralės. Pavyzdžiui, kai teismas klausia, ar Kongresas VII 
skyriumi delegalizavo afirmatyvųjį veiksmą, tas teismas privalo iš- 
kelti klausimą, kaip a20 klausimo dalį, ar afirmatyvusis veiksmas 
yra neteisingas, nes jeigu jis toks yra, tai Kongresas bus delegaliza- 
vęs afirmatyvųjį veiksmą. Arba galime pasakyti, jog tokiu atveju 
tai, ką padarė Kongresas, nėra neaišku, o veikiau neapibrėžta: jis 
nei delegalizavo afirmatyvųjį veiksmą, nei to nepadarė, todėl kai 
teismas sprendžia, remdamasis sprendimu apie afirmatyviojo veiks- 
mo teisingumą, tai, ką jis daro, negali būti Kongreso sprendimo 
pakeitimas paties teismo sprendimu, remiančiu vieną arba kitą al- 
ternatyvą. Jis nedaro nieko kita, kaip tik papildo tą sprendimą vie- 
ninteliu jam prieinamu racionaliu būdu. Aš manau, jog pirmasis iš 
šių dviejų aprašymų yra adekvatesnis: jis atspindi gilesnį sudėtin- 
gos įstatymų leidybos idėjos supratimą. Tačiau antrasis gali atrody- 
ti protingesnis teisininkams, palankesniems tradiciškesnėms tos ins- 
titucijos teorijoms. Šis skirtumas nėra svarbus šiame kontekste, nes 
pagal bet kurią interpretaciją prieštaravimas daugumos sprendimui 
Weber byloje - esą tas sprendimas buvo pagrįstas pačių teisėjų įsiti- 
kinimais apie afirmatyviojo veiksmo teisingumą ir išmintingumą — 
yra visai ne prieštaravimas. 

Dabar galime suprasti, kodėl tūžmingas daugumos pasmerkimas, 
išsakytas Rehnguisto, buvo itin netaiklus. Weber byla Aukščiausia- 
jam teismui buvo ne įvairių senatorių ir kongresmenų mentalinių 
būsenų rekonstravimo pratybos, o atvejis, keliąs rimtą ir sudėtingą 
klausimą apie diskriminacijos esmę ir afirmatyviojo veiksmo teisin- 
gumą. Iš tikrųjų tai buvo tas pats klausimas, su kuriuo Teismas susi- 
dūrė Bakke byloje, tačiau į kurį jis, kaip Teismas, nepateikė atsaky- 
mo. Konvencinės rūšies diskriminacija, praktikuojama juodaodžių 
atžvilgiu Jungtinėse Valstijose per amžius, yra blogis. Tačiau kodėl? 
Ar ji neteisinga dėl to, kad bet kokia rasiškai jautri perskyra yra visa- 
da ir neišvengiamai neteisinga, net kai naudojama teisiškai atitaisyti 
nelygybei? Jeigu taip, tai būtų teisinga, pagal įstatymų leidybos vien- 
tisumo teoriją, VII skyrių interpretuoti kaip delegalizuojantį visas 
tokias perskyras samdos srityje. Ar tradicinė diskriminacija yra netei- 

singa dėl to, kad ji atspindi išankstinę neigiamą nuostatą ir panieką 
skriaudžiamosios grupės atžvilgiu, taigi blogino tos grupės padėtį? Tuo 
atveju būtų įtikinamiau VII skyriui priskirti kitokią programą - tokios 
piktybinės diskriminacijos delegalizavimo ir siekimo pašalinti jos ne- 
egalitarines pasekmes, ir būtų iškreipimas - o ne išmintinga - tą įstaty- 
mą suprasti kaip neleidžiantį privačių pastangų, nukreiptų į tai.!*š 

Bet kuris sprendimas toje byloje - mažumos sprendimas, lygiai 
kaip ir daugumos sprendimas - turi remtis kokiu nors atsakymu į 
šiuos klausimus, jeigu jis apskritai nori būti pagrįstas. Todėl vyriau- 
siojo teisėjo Burgerio pastaba - jog jeigu jis būtų Kongrese, balsuotų 
už tai, kad tokie planai kaip Kaiserio būtų leidžiami, tačiau vis tiek 
yra įsitikinęs, jog Kongresas juos padarė nelegalius, - yra keblesnė, 
nei atrodo iš pradžių. Jeigu Burgerio teikiamą VII skyriaus interpre- 
taciją galima paremti tik tariant, jog afirmatyvusis veiksmas yra ne- 
teisingas moralinio principo požiūriu, ir jeigu jis nemano, kad jis 
neteisingas, nes būtų balsavęs už tai, kad jis būtų leistas, jeigu būtų 
buvęs Kongrese, jis negali ir toliau laikytis savo nuomonės apie tą 
įstatymą. Kitaip tariant, jeigu jis pripažintų jurisprudencinį šios esė 
argumentą, Weber ir kitais atvejais jis turėtų balsuoti priešingai. 

Tokios pačios prielaidos negalime daryti apie Rehnguisto opozi- 
cinį balsavimą. Kaip sakiau, jis teigė, kad taip balsuoti jį vertė neut- 
ralūs įstatymo aiškinimo argumentai. Tačiau net jeigu jis sutiktų, jog 
jokie šitokie argumentai nėra galimi ir kad bet koks sprendimas toje 
byloje privalo atspindėti kokį nors atsakymą į politinės moralės klau- 
simą, jis vis tiek galėtų atsakyti, jog afirmatyvusis veiksmas yra netei- 
singas ir kad Kaiserio planas dėl šios priežasties yra neleidžiamas 
įstatymo. Niekas jo rašytinėje nuomonėje nesugestijuoja ar nelaiko 
galimu priešingos nuomonės. 

Kaip dėl tų penkių teisėjų, kurie sudarė daugumą? Keturi iš jų — 
teisėjai Brennanas, Blackmunas, Marshallas ir White'as - Bakke by- 
loje balsavo už tai, kad konstitucišku būtų pripažintas net tas kvotų 
planas, kurį naudojo Deiviso medicinos mokykla, siekdama užtikrin- 
ti nustatytąją mažumos studentų proporciją. Jų balsavimas rėmė 
prielaidą, jog net kvotų planas nepažeidžia fundamentalių politinių 

baltųjų studentų teisių, kurie dėl jo negavo vietų. Taigi jų balsavi- 
mas Weber byloje dera su jų balsavimu Bakke byloje, net jei taria- 
me, jog jų balsavimas Weber byloje buvo pagrįstas antruoju - sėk- 
mingesniu - Brennano argumentu. Penktasis teisėjas iš tų, kurie 
sudarė daugumą, buvo teisėjas Stewartas, ir šis faktas, mano galva, 
yra gana iškalbingas. 

Bakke bylos sprendimas buvo neryžtingas, nes keturi teisėjai, ku- 
rie buvo tos nuomonės, jog Deiviso planas yra nelegalus pagal VII 
Civilinių teisių akto skyrių, neišreiškė jokios nuomonės dėl to, ar jis 
buvo nekonstitucinis, taigi jokios aiškios nuomonės pamatiniu klau- 
simu: moraliniu afirmatyviojo veiksmo teisingumo klausimu. Stewar- 
tas buvo vienas iš šių teisėjų, ir jo dabartinis balsavimas su dauguma 
Weber byloje yra ypač svarbus, jeigu jis išties signalizuoja tai, jog jis 
pripažino antrąjį Brennano argumentą, nes tai įrodytų aiškią daugu- 
mą, remiančią principą, kad afirmatyvusis tos rūšies veiksmas, kuris 
buvo naudojamas Weber byloje nagrinėtu atveju - rasiškai sąmonin- 
gas politinis kursas, nukreiptas į rasinės lygybės didinimą ir į tai, kad 
niekas nebūtų pasmerktas skriaudai dėl to, kad yra nemėgstama jo 
ar jos rasė, - nepažeidžia niekieno politinių teisių. 

Šį argumentą formuluoju atsargiai, nes mano argumentacija ne- 
suteikia jokio tvirto pamato prognozėms apie ateityje spręsimas afir- 
matyviojo veiksmo bylas. Stewartas galėjo prisidėti prie daugumos 
dėl to, kad pripažino kokį nors argumentą apie legislatyvinį ketini- 
mą, tokį kaip Brennano pirmasis argumentas. Šiaip ar taip, daugu- 
mos nuomonė, prie kurios prisidėjo Stewartas, yra rūpestingai apri- 
bota įvairiais atžvilgiais. Pavyzdžiui, ji pabrėžia, jog Kaiserio planas 
apsiribojo rasinės pusiausvyros užtikrinimu, o ne siekė taip pat išlai- 
kyti tą pusiasuvyrą, ir nors šis atskyrimas yra nerelevantiškas mora- 
linio principo požiūriu, jis gali būti naudojamas apriboti to sprendi- 
mo padarinius ateityje. 

Be to, ta nuomonė pabrėžia, jog tai tik vieno Civilinių teisių akto 
skyriaus interpretacija ir tuo nieko nepasakoma jokiu konstituciniu 
klausimu. Nepaisant to, konstitucinės teisės plėtojimąsi reguliuoja 
veikiau latentiški moraliniai principai, kuriuos suponuoja geras Aukš- 

čiausiojo teismo sprendimų pateisinimas nei labiau techniniai argu- 
mentai ir apribojimai, išdėstyti atskirose nuomonėse, ir šitai ypač 
pasakytina tuomet, kai, kaip kad Weber byloje, šie labiau techniniai 
argumentai neatlaiko kruopščios analizės. Teismo sprendimas Weber 
byloje yra nepaprastai svarbus, ir ne tik dėl to, kad jis įgalino vertin- 
gų programų, plėtojamų privačia iniciatyva, progresą. Nepaisant vi- 
sų apdairių to sprendimo apribojimų, ši byla žymi dar vieną žingsnį 
teismo pastangų išplėtoti naują koncepciją, aiškinančią, ko reikalau- 
ja lygybė siekiant rasinio teisingumo, istorijoje. Žvelgiant iš laiko 
perspektyvos, tas žingsnis atrodys svarbesnis nei neryžtingas Aukš- 
čiausiojo teismo trypčiojimas Bakke byloje. 


ŠEŠTA DALIS 

17. Ar mes turime teisę į pornografiją?“ 


TIKSLAI 


Williamso strategija 


Liberalioji teorija nuo seno sprendžia problemą, kokiu mastu žmo- 
nės turėtų turėti teisę blogai elgtis. Liberalai tvirtina, jog žmonės turi 
juridinę teisę sakyti, ką nori, politinės ar socialinės kontroversijos 
klausimais. Tačiau ar jie turėtų būti laisvi, pavyzdžiui, kurstyti rasinę 
neapykantą? Britų ir amerikiečių teisė šiandien pateikia skirtingus 
atsakymus į šį konkretų klausimą. Jungtinės Karalystės rasinių san- 
tykių įstatymas skelbia nusikalstamu dalyku neigiamos nuostatos ra- 
sės atžvilgiu propagavimą, tačiau Pirmoji Jungtinių Valstijų Konsti- 
tucijos pataisa draudžia Kongresui ar bet kuriai iš valstijų priimti bet 
kokį šitokį įstatymą. 

Pornografija įvairiomis formomis yra dar vienas tos pačios 
problemos pavyzdys. Dauguma žmonių abiejose šalyse atiduotų pir- 
menybę (arba bent jau atrodo, kad taip būtų) „seksualiai atvirų“ 
knygų, žurnalų, fotografijų ir filmų konkrečiai cenzūrai, jei ir ne 
tiesioginiam draudimui, ir į šią daugumą įeina svarus skaičius tų, 
kurie patys yra tos pornografijos, kurią siūlo rinka, vartotojai. (Su- 
dėtingai sekso psichologijai savybinga tai, jog daugelis iš tų, kurie 
turi nusistovėjusį polinkį obsceniškiems dalykams, laikosi griežtos 
nuostatos, kad, pavyzdžiui, jų vaikai neturėtų turėti panašaus po- 
linkio.) Jeigu tariame, jog dauguma yra teisi ir kad žmonės, kurie 
publikuoja ir vartoja pornografiją, elgiasi blogai ar bent jau de- 
monstruoja blogą būdą, ar jie, nepaisant to, turėtų turėti juridinę 
teisę tai daryti? 


* Pastaba. Pirmą kartą publikuota Oxford Journal of Legal Studies, 1: 177-212 
(Summer 1981). O Ronald Dworkin. 

Kai kurie teisininkai ir politikos filosofai traktuoja pornografijos 
problemą tik kaip pirmosios mano paminėtos problemos atvejį — 
laisvės išsakyti nepopuliarias ar nesveikas mintis. Tačiau į šį teiginį 
turime žvelgti įtariai, nes stipriausi argumentai už leidimą publikuo- 
ti Mein Kampf vargu ar gali būti pritaikyti romano Wbips Incorpora- 
ted publikavimui arba filmo Sex Kittens rodymui ginti. Mano galva, 
iš nieko neatimama lygaus balso galimybė politiniame procese, kad 
ir kaip plačiai suvokiamame, kai jam uždraudžiama platinti lyties 
organų nuotraukas plačiajai visuomenei, arba neatimama teisė iš- 
klausyti argumento, kai jam uždraudžiama žiūrėti šias nuotraukas 
laisvalaikiu. Jeigu mes manome, kad yra neteisinga cenzūruoti šias 
pornografijos formas, tai turėtume pamėginti rasti pateisinimą tai 
nuomonei kitur, ne literatūroje, garbinančioje žodžio ir spaudos laisvę. 

Turėtume apsvarstyti dvi gana skirtingas strategijas, kurios, būtų 
galima manyti, pateisina nedraudimo nuostatą. Anot pirmosios ar- 
gumentų, net jeigu pornografijos publikavimas ir vartojimas pats 
savaime yra žalingas bendruomenei kaip visumai, dėl mėginimų cen- 
zūruoti ar kitaip drausti pornografiją būtų - ilgalaikėje perspektyvo- 
je — dar blogiau. Šią strategiją vadinsiu „tikslu grindžiama“ (goal- 
based) strategija. Anot antrosios argumentų, net jei pornografija ir 
blogina bendruomenės gyvenimą, kad ir labai ilgalaikėje perspekty- 
voje, vis tiek neteisinga ją cenzūruoti ar varžyti, nes tai pažeidžia 
individualias moralines ar politines teises piliečių, kurie piktinasi cen- 
zūra. Šią strategiją vadinsiu „teisėmis grindžiama“ strategija. 

Kuria iš šių strategijų - jei išvis kuria nors - vadovaujasi 1979 
metų Nepadorumo ir vaizdinės medžiagos cenzūros reikalų komite- 
to ataskaita'? (Williamso ataskaita)? Ši Ataskaita rekomenduoja ra- 
dikaliai peržiūrėti esamą nepadorumą reguliuojančią teisę ir į naujos 
savo siūlomos teisinės schemos centrą iškelia svarbią perskyrą. Tam 
tikros pornografijos formos turi būti visiškai uždraustos. Tarp jų - 
gyvai atliekamos sekso programos (gyvai auditorijos akivaizdoje at- 
liekamas tikras, o ne tik simuliuojamas lytinis aktas, oralinis seksas ir 
panašūs veiksmai) ir filmus bei nuotraukas, sukurtus išnaudojant vai- 
kus. Kitos pornografijos formos turi būti ne uždraustos, o įvairiais 

būdais varžomos. Tarp tokių suvaržymų - normos, reguliuojančios 
užgaulų eksponavimą arba reklamą viešose vietose, prekybos por- 
nografija ribojimas, leidžiant ja prekiauti tik specialiose parduotuvė- 
se, taip pat detali filmų išankstinių peržiūrų ir leidimo išdavimo tvarka. 
Vėliau svarstysiu, ar visas šias pagirtinai aiškias rekomendacijas gali- 
ma nuosekliai pateisinti. Pirma noriu identifikuoti pateisinimą, kurį 
siūlo pati Ataskaita. 

Ji išdėsto ir pritaria tam, ką vadina žalos sąlyga (tbe harm condi- 
tion) - sąlyga, jog „joks elgesys negali būti represuojamas teisės bū- 
du, jeigu negalima parodyti, kad jis kam nors daro žalą“. Ji pažymi 
šios sąlygos populiarumą, tačiau taikliai priduria, jog šios sąlygos 
populiarumas arba galia išnyksta, kai ją padarome ne tokią ambicin- 
gą. Viskas priklauso nuo to, kaip suprantama „žala“. Jeigu „žala“ 
apima tik tiesioginę fizinę žalą, padarytą konkretiems žmonėms, ar- 
ba tiesioginę žalą jų nuosavybei ar finansiniams interesams, tai ši 
sąlyga yra gerokai per griežta, nes ji pasmerktų didelę esamos britų 
ir amerikiečių teisės dalį. Ji draustų reguliuoti komercinę plėtrą 
tam tikrose miestų dalyse arba varžyti privatų gamtos teritorijų, 
tokių kaip jūros pakrantė, naudojimą. Beveik kiekvienas atmestų 
šitaip interpretuojamą žalos sąlygą. Tačiau jeigu „žala“ suvokiama 
plačiau, taip, kad apimtų mentalinę kančią arba papiktinamąjį po- 
veikį, tai ta sąlyga tampa pernelyg silpna, kad būtų kiek nors pra- 
varti politinėje teorijoje, nes bet kokios rūšies elgesys, kuris, gali- 
ma tikėtis, bus kriminalizuotas bent jau demokratijos sąlygomis, 
yra elgesys, kuris ką nors papiktina arba sukelia dvasinę kančią. 
Tarkime, jog „žala“ suprantama kaip neapimanti mentalinės kan- 
čios, tačiau apimanti žalą bendrai socialinei ir kultūrinei aplinkai. 
Tuomet žalos sąlyga pati savaime neteikia jokios pagalbos svars- 
tant pornografijos problemą, nes pornografijos oponentai argumen- 
tuoja, gana stipriai, jog nevaržomas nešvankybių plitimas išties da- 
ro žalą bendrajai kultūrinei aplinkai. 

Taigi žalos sąlyga pati savaime nerekomenduoja nedraudimo nuos- 
tatos pornografijos atžvilgiu, išskyrus ta jos forma, kuri yra pernelyg 
griežta, kad ją būtų galima pripažinti, ir Ataskaita teikia mažai svorio 

tai sąlygai. Vietoj to jos argumentacija prasideda specialia ir patrauklia 
teorija apie bendrą laisvos saviraiškos vertę. Johnas Stuartas Millis 
savo traktate Apie laisvę (On Liberty) įtaigavo, jog daugiausia šansų 
rasti tiesą - ne tik moksle, bet ir tiesą apie geriausias sąlygas žmogaus 
klestėjimui - visuomenė turi tuomet, kai toleruoja laisvą idėjų rinką. 
Ataskaita atmeta optimistines (jei nesakytume - savikliovos padik- 
tuotas) Millio idėjas apie sąlygas, palankiausias rasti tiesą. Tačiau ji 
vis dėlto pripažįsta tam tikrą poziciją, artimą Millio pozicijai, štai 
šiame svarbiame fragmente: 


Labiau pamatinė idėja, su kuria Millis susiejo rinkos modelį, te- 
bėra teisinga ir gili idėja: jog mes iš anksto nežinome, kokie so- 
cialiniai, moraliniai ar intelektualiniai procesai pasirodys esą ga- 
limi, būtini ar pageidaujami žmonėms ir jų ateičiai, o laisva savi- 
raiška, intelektualinė ir meninė - dalykas, kuriam gali būti 
reikalingas skatinimas ir apsauga, ne tik paprastas leidimas, - yra 
esminės reikšmės žmogaus raidai kaip procesas, kuris ne tik vyks- 
ta (vienokia ar kitokia forma jis šiaip ar taip vyks), bet, kiek tai 
įmanoma, yra racionaliai suprantamas. Be to, ji jam turi esminę 
reikšmę ne tik kaip priemonė, bet kaip jo dalis. Kadangi žmonės 
nėra tik savo istorijos objektai, bet turi ambiciją ją sąmoningai 
suvokti, žmogiškųjų individų, visuomenės ir žmonijos apskritai 
raida yra procesas, kuris pats iš dalies yra esmingai konstituoja- 
mas laisvos saviraiškos ir žmonių bendravimo apykaitos. 59 


Šis laisvos saviraiškos vertės aiškinimas reikalauja kokio nors pa- 
pildymo, kad galėtų suteikti pateisinimą didžiumai šių dienų por- 
nografijos, mat tai, kas siūloma Soho ir Aštuntojoje aveniu - stam- 
būs pikantiški planai ir Už žaliųjų durų (Beyond the Green Door) - 
akivaizdžiai nėra pozicijų apie pageidaujamą žmogaus raidą raiška. 
Ataskaita tokį papildymą randa slydimo nuokalnėn (tbe slippery slo- 
pe) topologijoje.!*! Sunku, jei ne neįmanoma, rasti tokią žodžių for- 
mą, dėl kurios galėtume būti tikri, kad praktikoje ji atskirs nevertin- 
gą šlamštą nuo potencialiai vertingos kūrybos. Bet kokios formos 

žodžiai bus administruojami prokurorų, prisiekusiųjų ir teisėjų, tu- 
rinčių savų išankstinių neigiamų nuostatų ir vedamų naujovių meilės 
ar baimės ir, kalbant apie prokurorus, komfortiško jausmo, kurį tei- 
kia politiniai konformizmo privalumai. Bet kuriuo atveju rašytojai ir 
leidėjai, trokštantys išvengti rizikos ir problemų, praktikuos savi- 
cenzūrą, iš perdėto atsargumo, ir patys sugriežtins suvaržymus, nu- 
rodomus bet kokių žodžių, kuriuos randame. Todėl jeigu pripažįsta- 
me bendrą laisvos saviraiškos vertę, turėtume pripažinti prezumpci- 
ją, saugančią nuo cenzūros, arba draudimo bet kokios veiklos, kai ta 
veikla, net ir tik diskutuotinai, išreiškia įsitikinimą apie tai, kaip žmo- 
nės turėtų gyventi ar jaustis, arba oponuoja įsigalėjusioms ar popu- 
liarioms pažiūroms. Ši prezumpcija neturi būti absoliuti. Ją būtų ga- 
lima atmesti, pavyzdžiui, kokiu nors būdu parodžius, jog žala, kuria 
gresia ta veikla, yra rimta, tikėtina ir neginčijamo pobūdžio. Tačiau 
tai vis dėlto turi būti griežta prezumpcija siekiant apginti ilgalaikės 
perspektyvos tikslą užtikrinti, nepaisant mūsų nežinojimo, geriau- 
sias sąlygas, kokias galime, žmogaus vystymuisi. 

Ši bendroji strategija, kurią kartais vadinsiu „Williamso strategi- 
ja“, organizuoja konkretesnius Ataskaitos argumentus ir perskyras. 
Pavyzdžiui, Komitetas pripažįsta svarbą klausimo, ar tikėtina, jog 
bendruomenėje cirkuliuojančios pornografijos kiekio padidėjimas 
produkuos daugiau prievartos arba daugiau bet kurios konkrečios 
rūšies lytinių nusikaltimų. Jeigu šios rūšies žalą galima įrodyti, tai tą 
prezumpciją galima atmesti. Tačiau Komitetas nemato jokių įtikina- 
mų šios priežastinės įtakos įrodymų. Ta pačia strategija remiasi le- 
miamos reikšmės perskyra tarp tiesioginio draudimo ir įvairių por- 
nografijos varžymo formų. Suvaržymas ne taip nuožmiai pakerta por- 
nografijos išgales prisidėti prie idėjų ir pažiūrų apykaitos, nors jis ir 
pakeis to indėlio pobūdį. Taigi slydimas nuokalnėn nėra tokia jau 
didelė grėsmė, kai klausimas yra tas, ar tam tikra knyga turėtų būti 
prekiaujama vien specialiose parduotuvėse, kokia ta grėsmė yra tuo- 
met, kai klausimas yra tas, ar ji apskritai gali būti publikuojama. 

Williamso strategija yra tikslu grindžiamos strategijos - kurią anks- 
čiau atskyriau nuo teisėmis grindžiamosios - versija. Tikslo, kurį sie- 

kia remti, ji neapibrėžia - kaip galbūt darytų primityvus Benthamo 
šalininkas - kaip rezultato, kuriuo produkuojamas didžiausias malo- 
numo perviršis skausmo atžvilgiu, ar netgi - kaip apibrėžtų labiau 
sofistikuotas utilitaristas - galbūt kaip rezultato, kuris įgalina tai, jog 
didesnis skaičius žmonių turi daugiau to, ką nori turėti. Vietoj to 
Ataskaita kalba apie žmogaus raidą ir tvirtina, jog kai kurie sociali- 
niai, moraliniai ir intelektualiniai procesai yra labiau „pageidautini“ 
nei kiti. Manau, nerizikuotume labai suklysti, Ataskaitos geriausios 
visuomenės koncepciją reziumuodami kaip visuomenės, kuri yra pa- 
ti palankiausia žmonių protingiems sprendimams priimti apie tai, 
kokį gyvenimą jiems geriausia gyventi ir tuomet klestėti taip gyve- 
nent. Tačiau Williamso strategija pabrėžia svarbią idėją, implikuo- 
jamą šio nusakymo. Būtų klaidinga apie socialinius ir politinius 
sprendimus galvoti kaip apie sprendimus, nukreiptus vien į geriau- 
sios visuomenės produkavimą kokiu nors konkrečiu (taigi arbitraliai 
nustatytu) laiku ateityje, dėl ko dabartinių žmonių aktai ir susilaiky- 
mas nuo veiksmų yra tik momentai proceso, kurį reikia vertinti pa- 
gal jo instrumentinę vertę produkuojant geriausią visuomenę vėliau. 
Tai, kaip visuomenė vystosi, savaime yra svarbi tos visuomenės ver- 
tės dalis, dabar suvokiamos labiau ilgalaikėje perspektyvoje, kuri api- 
ma ir dabartį, ne tik neapibrėžtą ateitį. Konkrečiai, socialinis žmo- 
gaus klestėjimo idealų plėtojimas turi būti „sąmoningas“ ir „raciona- 
liai suprastas“, ir „procesas, kuris pats iš dalies yra esmingai 
konstituojamas laisvos saviraiškos ir žmonių bendravimo apykaitos“. 
Žmogaus raida turi būti saviugda, antraip jo vertė suakompromituo- 
jama iš pat pradžių. 


Seksas gyvai 


Šitai yra daugeliu atžvilgiu patrauklesnis geros visuomenės vaizdas, 
nei gali pateikti primityvusis arba rafinuotesnis utilitaristas. Tačiau 
tai (kaip ir anie ne tokie patrauklūs pavaizdavimai) vis dėlto yra teo- 
rija apie tai, kokie rezultatai yra geri, apskritai imant, o ne teorija 
apie tai, kokios teisės turi būti pripažįstamos net ir ne pačio geriausio 

rezultato pripažinimo visumos mastu kaina. Dabar noriu paklausti, 
ar Ataskaitos patrauklioji tikslu grindžiama teorija pateisina jos re- 
komendacijas dėl pornografijos. Pradėsiu nuo gana specifiško ir siauro 
klausimo. Ar Williamso strategija remia rekomendaciją, kad gyvo 
sekso pasirodymai būtų visiškai uždrausti, o ne tik varžoma jų rekla- 
ma arba vieta, arba išorinė teatro, kuriame jie vyksta, reklama, arba 
amžius tų, kurie gali būti įleidžiami? Tuo būdu gyvi pasirodymai, 
kurių metu demonstruojamas nesuvaidintas seksas, yra traktuojami 
griežčiau nei gyvi pasirodymai, kurių metu seksas simuliuojamas, 
arba filmai, kuriuose užfiksuotas tikras seksas. Ar gali tikslu pagrįsta 
Williamso strategija pagrįsti, kodėl taip yra? 

Vietoj įžangos į šį klausimą galėtume sudaryti galimų nevienodo 
skirtingų pornografijos formų traktavimo pateisinimų sąvadą. Aš da- 
rau prielaidą, jog mes neturime jokio gero pagrindo manyti, kad 
kokia nors iš pornografijos formų, kurias dabar svarstome, pozity- 
viai ir vertingai prisideda prie laisvų idėjų apie žmogaus klestėjimą 
mainų. (Ataskaita svarsto teiginį, jog kai kurios pornografijos for- 
mos prisideda prie tokios apykaitos, ir atrodo jį atmetanti kaip nie- 
kus. Ji tik rekomenduoja mums pripažinti prielaidą, jog tam tikra 
pornografija galėtų padaryti tokį indėlį.) Taigi mes negalime skirtin- 
gai traktuoti skirtingų formų remdamiesi savo dabartiniais įsitikini- 
mais, jog pozityvus kai kurių formų indėlis yra didesnis nei kitų, jog, 
pavyzdžiui, pozityvus filmo Gili gerklė (Deep Tbroat) indėlis yra di- 
desnis, nei pagrindinių filmo epizodų reinscenizacija kabarete. Ta- 
čiau galbūt diskriminacinį skirtingų pornografijos formų traktavimą 
pagal Williamso strategiją mes galime pateisinti kokiu nors kitu bū- 
du. Juk jeigu išties manome, jog pornografija apeliuoja į ne tokius 
patrauklius žmogaus asmenybės aspektus, mes išties galime manyti, 
jog nevaržomas pornografijos publikavimas ir vartojimas iš tikrųjų 
yra blogas posūkis žmonijos klestėjime. Galime būti įtikinti William- 
so strategijos, jog žala žmogaus raidai galėtų būti dar didesnė, jei 
visa pornografija būtų uždrausta, nes negalime būti tikri dėl savo 
pažiūrų į žmogaus klestėjimą, mat nesustabdomo slydimo nuokal- 
nėn argumentas perspėja mus, jog galime uždrausti per daug, taip 

pat dėl to, kad bet kuriuo atveju bet koks varžymas tiesiog pats sa- 
vaime žaloja socialinio vystymosi procesą, nes paverčia tą procesą 
nebe racionalaus ir valingo pasirinkimo dalyku. Tačiau tai yra iš es- 
mės pusiausvyros išlaikymo klausimas, ir galime būti pasirengę su- 
varžyti kokią nors pornografijos formą labiau nei kitas, nepaisant 
šių konkuruojančių Williamso strategijos argumentų, jeigu (1) esa- 
me įsitikinę, jog ta forma išties kelia ypatingą asmeninės žalos, siau- 
rai suvokiamos, pavojų arba (2) esame įsitikinę, jog ta forma kelia 
kokį nors ypatingą kultūrinės taršos pavojų, kuri, mūsų įsitikinimu, 
padarys daugiau žalos žmonijos klestėjimo perspektyvoms nei kitos 
formos, arba (3) manome, jog galime geriau apsisaugoti nuo galimo 
nuslydimo nuokalnėn, uždraudę tą formą; kitaip tariant, jog galime 
parengti teisės aktą, specialiai taikomą tai formai, aktą, kuris prakti- 
nėje plotmėje su atliekomis nepašalins nieko vertinga. 

Ataskaita sako, jog gyvo sekso programos skiriasi nuo filmų, nes 
jos numato žiūrovo „buvimą toje pačioje erdvėje“ kaip ir „žmonės, 
iš tikrųjų atliekantys seksualinius veiksmus“. Būtent „iš šio santykio 
tarp realių žmonių kyla tas ypatingas atgrasumas, kurį daugelis mato 
gyvo sekso programos idėjoje, ir suvokimas, jog su tuo susijusio vu- 
jarizmo pobūdis yra itin žeminantis tiek žiūrovams, tiek atlikėjams“ 2, 
Pastarąją mintį galima manyti esant dviprasmišką. Ji galėtų reikšti, 
jog gyvo sekso programų uždraudimą pateisina tai, jog labai daug 
žmonių prieštarauja, kad kiti atliktų tokius veiksmus arba stebėtų 
juos atliekančius, jog labai daug kitų žmonių mano, jog šitai yra že- 
minantis dalykas. Tuo atveju argumentas yra pirmosios rūšies iš tų, 
kuriuo ką tik išskyrėme: svarstomoji žala yra tiesioginė asmeninė 
žala mentalinio nukentėjimo ar skausmo forma, patiriamų tų, kurie 
žino, jog kiti elgiasi žeminamu būdu. Tačiau Ataskaita negali nenusi- 
žengdama nuoseklumui apeliuoti į tos rūšies žalą kaip draudimo pa- 
teisinimą, nes kitoje vietoje ji atvirai atmeta idėją, jog šios rūšies žala 
gali būti laikoma paisytina. „Jeigu būtų pripažinta - kaip pamatas 
priverstinai reguliuoti vieno asmens veiksmus - tai, jog kitus blogai 
veiktų net mintis apie tokius jo veiksmus, būtų paneigta apskritai bet 
kokia substantyvi individuali laisvė.“ 53 

Taigi mes turėtume pasitelkti kitą tų pastabų apie gyvo sekso pro- 
gramas interpretaciją, būtent tą, jog jos turėtų būti uždraustos ne dėl 
to, kad daug žmonių mano, jog jos yra žeminančios, bet būtent dėl 
to, kad jos yra žeminančios. Tuomet šitai turi būti suprantama kaip 
apeliacija į antrąją varžymo pateisinimo rūšį: griežtoji prezumpcija, 
ginanti saviraiškos laisvę, čia turi nusileisti draudimui, nes kultūrinė 
tarša, kurią sukeltų gyvo sekso programos, taigi ir kliūtis siekiant 
geriausių sąlygų žmonijos raidai, yra pernelyg didelė, kad tos pro- 
gramos patektų į Williamso strategijos prezumpcijos saugos lauką. 
Tačiau gyvo sekso programų išskyrimo pateisinimas šiuo būdu yra 
labai neįprastas. Mat Ataskaita pabrėžia, jog gyvo sekso programos 
bet kuriuo atveju bus tokios retos, adresuotos tokiai ribotai auditorijai 
ir bus palyginti tokios brangios, jog poveikis, kurį jos galėtų padaryti 
bendrai aplinkai, turi būti labai mažas, kad ir koks jis būtų - geras ar 
blogas. Būtų visiškai neįtikėtina, jog gyvos programos sukels didesnį 
bendro masto kultūrinės taršos pavojų nei išties pernelyg negyvos ir 
slogiai nešvankios nuotraukos ir filmai, kuriuos Ataskaita sankcio- 
nuoja, nors ir suvaržo, ir iš kurių kiekvienas gali būti padaugintas ir 
išplatintas milijonams. 

Ar trečiosios rūšies argumentas iš ką tik išvardytųjų čia teikia ge- 
resnį argumentą? Ar nuslydimas nuokalnėn yra ne toks realus pavo- 
jus gyvo sekso atveju? Ataskaita iš tikrųjų sako, jog „mums iš tiesų 
atrodo, jog tikro sekso demonstravimas scenoje neišvengiamai su- 
ponuoja prielaidą, jog motyvai, su kuriais čia turime reikalo, nebe- 
turi nieko bendro su jokia menine ambicija“"*. Tačiau ši pastaba 
atrodo neapgalvota. Nesu girdėjęs apie jokią rimtą sceninę prezen- 
taciją, kuri naudotų „tikrą seksą“. Tačiau šitaip yra, be savaime supran- 
tamų aktorių radimo problemų, dėl to, kad tai dabarties sąlygomis 
nebūtų leista. Be abejo, rimtoje teatrinėje kūryboje, kaip pripažįsta 
Ataskaita, naudojamas simuliuojamas seksas, ir vargu ar galima tvir- 
tinti, jog aistra realizmui scenoje nedera su „menine pretenzija“. Iš- 
tisa scenos meno teorijos mokykla teigia kaip tik priešingai. Vienoje 
vietoje Ataskaita — iš visko sprendžiant, tai teikdama kaip argumentą 
už draudimą - pažymi, jog „gyvas šou yra dabarties reiškinys, kurio 

likimas ateityje nežinomas, ir žiūrovai gali padaryti įtaką šiam pro- 
cesui arba galėtų jame dalyvauti“. Tačiau ši frazė galėtų būti ir 
ištrauka iš esė apie Arthault arba Genet, arba netgi Brechto, arba 
daugybės kitų ambicingų dramaturgų siekius, ir bet kuris režisierius, 
kuris būtų visiškai abejingas šiai teatro koncepcijai, greičiausiai būtų 
nuobodus amatininkas. Slydimo nuokalnėn argumentas atrodo ypač 
stiprus — o ne labai silpnas - gyvo sekso scenoje atveju. Tebeegzis- 
tuojantis kategoriškas tikro lytinio akto scenoje draudimas neabe- 
jotinai riboja sceninės kūrybos galimybes gilintis į santykį tarp me- 
no ir tabu; ir prielaida, jog gyvo sekso rimtame teatre pasekmės 
yra ir galimos numatyti, ir labai blogos, mano galva, išduoda ne ką 
kita kaip pretenziją į visažinystę, kurią smerkia Williamso strategi- 
ja. Čia mano tikslas yra ne sugestijuoti, jog draudimas turėtų būti 
sušvelnintas, o tik kad Ataskaitos strategija nesuteikia jokio visiš- 
kai aiškaus ar labai efektyvaus argumento, kodėl jis neturėtų būti 
sušvelnintas. 


Kam varžyti? 


Turime nepriskaldyti per daug malkų iš Atasakaitos patiriamų keb- 
lumų siekiant atsikratyti gyvo sekso programų. Nors Ataskaita yra 
iškilus politinės argumentacijos pavyzdys, tai vis dėlto yra politinė 
argumentacija, tiek ta prasme, jog ji viliasi paskatinsianti įstatymų 
leidybą, tiek kita prasme - jog ji yra kolektyvinis daugelio žmonių, 
turinčių skirtingą požiūrį, produktas. Galbūt Komiteto nariai jautė, 
kad gyvo sekso programos, net suvaržyta forma, yra netoleruotinos, 
nesvarbu, ar argumentai jas drausti geri, ar ne. Tačiau šis momentas 
yra svarbus, nes jis iliustruoja didelę skirtingų prielaidų, glūdinčių 
Williamso strategijoje, galią ir tai, kaip sunku pateisinti — tos strate- 
gijos ribose - bet kokią išimtį nedraudimo strategijos, kurią ji apskri- 
tai rekomenduoja. 

Todėl turėtume perkelti dėmesį į daug svarbesnę Ataskaitos re- 
komendacijų dalį, būtent jos daromą perskyrą tarp pornografijos 
suvaržymo ir uždraudimo. Jeigu Williamso strategija pasisako prieš 

tiesioginį fotografinių vaizdų ir filmų draudimą, išskyrus kai kuriuos 
labai specifinius atvejus, ar ji gali išlikdama nuosekli pripažinti suvar- 
žymus, kuriuos rekomenduoja Ataskaita? Ataskaita pateikia įvairių 
argumentų, besisiūlančių kaip tos perskyros pateisinimas. Šie argu- 
mentai pasidaliję į grupes, labai panašias į tas skirtingas argumentų 
rūšis, kuriuos laikėme pateisinančiais ypatingą gyvo sekso programų 
traktavimą. Pavyzdžiui, pagrįsdama suvaržymus, kuriuos ragina tai- 
kyti viešam pornografijos eksponavimui ir reklamai, ji teigia, (1) jog 
asmeninė žala, padaroma tokio eksponavimo, yra daug didesnė nei 
žala, daroma tik privataus vartojimo, (2) jog kultūrinė tarša taip pat 
yra didesnė ir (3) jog pavojus nuslysti nuokalnėn yra ne toks realus 
suvaržymo atvėju, nes jeigu tikrai vertinga medžiaga yra sulaikoma 
suvaržymo, jai vis dar leidžiama patekti į idėjų apykaitą pakankamai 
efektyviu būdu. Turime pažvelgti į kiekvieną iš šių teiginių; aš juos 
svarstysiu atvirkščia tvarka. 

Grįsdama paskutinįjį iš šių teiginių, Ataskaita teigia, jog pornogra- 
finių publikacijų varžymas, padarant jas prieinamas tik savanorių au- 
ditorijai, nežlugdo publikavimo tikslų, kurie gal skiriasi nuo pro- 
dukto autoriaus tikslų, pelnančio galbūt mažiau pinigų. Tačiau ši per- 
sonifikacija remiasi labai siauru požiūriu į publikavimo tikslus — 
požiūriu, kurį nelengva suderinti su Williamso strategija. Tos strate- 
gijos požiūriu, pabrėžiančiu indėlį, kuriuo toji išraiškos forma gali 
prisidėti prie reflektyvios naujų socialinės ir kultūrinės praktikos ga- 
limybių paieškos, būdas, kuriuo pornografija yra pateikiama publi- 
kai, gali būti toks pat svarbus kaip ir jos turinys. Nors pornografija 
pati gali nebūti meno forma (Ataskaita turi ką pasakyti šiuo proble- 
mišku klausimu), ši analogija čia yra tinkama. Kai Duchampas paka- 
bino pisuarą ant meno galerijos sienos, tai buvo pareiškimas apie 
meno esmę - pareiškimas, kuriam buvo lemta duoti darbo kritikams 
daugeliui metų, - to jis nebūtų galėjęs padaryti, pasikviesdamas sa- 
vanorių auditoriją apžiūrėti to paties objekto viešajame tualete. Pats 
jo pateikimo būdas, be abejonės, buvo jo pranešimas (message). Jei- 
gu paisome vien tiesioginės pornografijos paskirties ir ta paskirtimi 
laikome pasitenkinimą tų, kurie nusiteikę susidurti su problemomis 

ir rizikuoti patekti į keblias situacijas, kad jį užsitikrintų, tai publikavi- 
mo varžymas gali pasitarnauti tam tikslui. Tačiau jeigu mums rūpi - o 
pasak Williamso strategijos, tai mums ir turėtų rūpėti, - publikavi- 
mo pasekmės gyvenimo formų tyrimams, tai publikavimo varžymas 
nėra tiesiog kiekybiškai menkesnio masto publikavimas. Tai kažko 
kito publikavimas. Publikavimo suvaržymas palieka tam tikrą hipo- 
tezę visiškai nepateiktą: hipotezę, jog seksas turėtų įžengti į visus 
viešosios kultūros lygmenis tokiu pačiu statusu kaip muilo operų 
meilės istorijos arba kino šlamštas, pavyzdžiui, ir atlikti tą vaidmenį 
kasdieniame gyvenime, kurį jis tuomet atliktų. Gali egzistuoti geras 
pagrindas neleisti šios hipotezės pristatyti pačiu natūraliausiu ir efek- 
tyviausiu būdu. Tačiau tai negali būti dabar teikiamas pagrindimas, 
jog tie, kurie jau yra tam pasiryžę, negali skųstis, jeigu jų pačių reik- 
mės yra (galbūt ir nepatogiu būdu) patenkintos. 

Gal daugiau jėgos yra antrosios rūšies argumente, jog nors kultūri- 
nės taršos grėsmė nėra pakankamai didelė, kad pateisintų draudimą, ji 
vis dėlto yra pakankamai didelė, kad pateisintų suvaržymą? Šis argu- 
mentas glūdi, mano manymu, štai šiose Ataskaitos pastabose: 


Viena liudininkė, kurios išklausėme, aiškiai pasakė, jog ji įsivaiz- 
duoja visuomenę, kurioje niekas iš to, ką buvo galima išvysti vyks- 
tant parke, nestebintų labiau nei kuris nors kitas dalykas, išskyrus 
galbūt ta prasme, jog tai būtų ne toks tikėtinas dalykas. Dauguma 
iš mūsų abejoja, ar ta diena išauš arba kad niekas nebūtų prarasta, 
jeigu ji išauštų. Dar sunkiau įsivaizduoti, jog pasaulis pasikeis taip, 
kad seksualiniai veiksmai ne tik būtų laisvai atliekami viešumoje ir 
galėtų būti stebimi, bet ir būtų siūloma juos stebėti, lytinį aktą at- 
liekančioms šalims skatinant praeivio domėjimąsi. Tačiau ne ką ki- 
ta kaip tai galiausiai ir daro viešai eksponuojama pornografija ... 
Pamatinis argumentas, jog pornografija iš prigimties numato kokį 
nors ribų tarp viešumo ir privatumo peržengimą, tampa dar dra- 
matiškesnis, kai pornografija ne tik yra prieinama privačiam var- 
tojimui, bet ir yra viešai eksponuojama.!?* 

„Pamatinis argumentas“, minimas šiame paskutiniame sakinyje, 
daro prielaidą, jog viešas eksponavimas graso sugriauti kultūriškai 
svarbią perskyrą tarp viešų ir privačių veiksmų. Tačiau šis teiginys 
atrodo persūdytas. Tiksliau būtų sakyti, jog viešas pornografijos 
eksponavimas naudojasi ta perskyra — tai, kas eksponuojama, ne- 
būtų šokiruojantis arba patrauklus dalykas (tiems, kurie galėtų ma- 
nyti jį tokį esant) nesant tos perskyros, - tačiau pridurtina, kad jis 
ja naudojasi tokiu būdu, kuris galėtų (arba galėtų ne) perstumdyti 
ribas, kad žmonės, pripratę prie (galbūt turėtume sakyti - užgrū- 
dinti) viešo lytinių santykių vaizdų eksponavimo, nebemanytų, jog 
toks eksponavimas yra absoliučiai nepriimtinas viešajai erdvei. Iš 
to nedarytina išvada, jog jeigu ribos būtų šiuo būdu perstumtos, jos 
būtų toliau perbraižomos taip, kad žmonių požiūris būtų toks pat 
ir į lytinį aktą atvirose parkų erdvėse. Pati ataskaita, kaip pažymė- 
jome, atkakliai tvirtina ypatingą gyvo sekso pobūdį būtent dėl to, 
kad buvimas „toje pačioje erdvėje“ kaip ir žmonės, tuo metu gyvai 
atliekantys lytinį aktą, yra visai kas kita nei tokių žmonių atvaizdų 
žiūrėjimas. Tačiau tarkime, jog viešas nuotraukų eksponavimas ar- 
tins tą dieną, kai ribos bus toliau perdėstomos taip, kad pats lytinis 
santykiavimas taptų viešesniu užsiėmimu, nei yra dabar. Šitai ne- 
reiškia, kad išnyktų pati perskyra tarp viešumo ir privatumo, kuri 
neabejotinai yra didžiulės kultūrinės svarbos. Mes buvome didelių 
šių ribų perkilnojimų liudininkai net pastaraisiais metais. Žmonės 
dabar valgo viešose gatvėse, bučiuojasi ir glamonėjasi viešumoje ir 
žaidžia nuogi bent jau kai kuriuose viešuosiuose paplūdimiuose, o 
šios veiklos dar neseniai buvo daug griežčiau priskirtos privačiai 
erdvei. Ribos, kurias kultūra nustato tam, kas yra vieša, tuo pačiu 
laikotarpiu kitais atžvilgiais pasidarė ankštesnės: pavyzdžiui, žmo- 
nės dabar daug rečiau nei kadaise meldžiasi viešumoje, nes pažiū- 
ra, kad malda yra labiau privatus nei viešas veiksmas, kurio vieta — 
namai arba specialios maldos vietos, yra daug plačiau pripažįsta- 
ma. Žinoma, viešosios erdvės matmenis ir kontūrus dera laikyti 
pavyzdžiais paremto dialogo apie žmonijos raidos galimybes daly- 
ku, dialogo, kurį nori apsaugoti Williamso strategija. Pamatinės 

perskyros gajumui ir pobūdžiui, pamatinei idėjai, jog turi egzistuo- 
ti privati erdvė, didesnę grėsmę kelia bet koks teisiškai diegiamas 
ribų komplekso užšaldymas bet kokiu konkrečiu laiku, nei leidi- 
mas išraiškos formų rinkai nuolat peržiūrėti ir iš naujo nubrėžti tas 
ribas. Komitetas sako, kad jis nenorėtų regėti pasaulio, kuriame 
privatumo kontūrai yra nustatomi būtent šiuo būdu, kurį jis aprašo 
ir dėl kurio baiminasi. Tačiau tai, regis, yra būtent tos rūšies nuo- 
monė, kurią, anot Williamso strategijos argumentacijos, dera trak- 
tuoti su pagarbiu skepticizmu. Nėra akivaizdu, kodėl ji vertesnė 
būti įgyvendinta teisiniu keliu nei nuomonė kitų, kurie baiminasi 
pasaulio, kuriame jų vaikai bus laisvi privačiai fantazuoti su obsce- 
niškomis nuotraukomis. 

Kaip dėl pirmosios rūšies pagrindimo, kuris gali paremti svar- 
biausią perskyrą tarp draudimo ir varžymo? Šis remiasi didesne as- 
menine žala. Ataskaita teigia, jog jeigu pornografija nebūtų varžoma 
tuo būdu, kurį Ataskaita siūlo, tai asmeninė žala, kurią ji padarytų, 
būtų daug didesnė arba tokio pobūdžio, kad teisė jos turėtų labiau 
paisyti, negu asmeninė žala, kurią darytų suvaržyta ir iš esmės priva- 
čiu užsiėmimu paversta pornografija. Jeigu taip sakyti teisinga, tai 
šitai galėtų išties suteikti argumentą už suvaržymą - argumentą, ku- 
ris netinka visiškam uždraudimui. Jeigu galima parodyti, jog viešas 
pornografijos eksponavimas, pavyzdžiui, reklaminių skelbimų for- 
ma, daro ypatingą arba didelę žalą praeiviui, tai nors Williamso stra- 
tegijos prezumpcija yra pakankamai stipri, kad apgintų draudimo 
argumentus, ji gali neatsilaikyti prieš teiginius, ginančius varžymą. 
Tačiau kokia yra ši ypatinga ar rimta žala, kurią gali padaryti viešas 
pornografijos eksponavimas? Tai ne smurtinio išpuolio ar seksuali- 
nio išnaudojimo pavojus. Ataskaita atmeta jai pasiūlytą įrodymą, anot 
kurio net ir tuomet, kai pornografija nevaržoma, tokių nusikaltimų 
skaičiaus išaugimas geriausiu atveju tėra nieko neįrodantis faktas. 
Rūpimoji žala veikiau yra tos rūšies, kurią sugestijuoja Ataskaitos 
pasirinktas žodis: „užgaulumas“ (offensiveness). 

Verta dar kartą pacituoti aiškią ir glaustą pačios Ataskaitos kalbą: 

Įstatymai, nukreipti prieš viešą seksą, apskritai būtų laikomi su- 
derinami su žalos sąlyga ta prasme, jog jeigu visuomenės nariai 
yra prislėgti, patiria moralinę kančią, pasibjaurėjimą, pasipiktini- 
mą arba susierzinimą matydami tam tikros klasės aktus, tai šitai 
yra tas atžvilgis, kuriuo viešas tų aktų atlikimas daro žalą jų inte- 
resams ir jiems suteikia pagrindą nesutikti ... Viešai eksponuoja- 
mos pornografijos užgaulumo jausmas mums atrodo ... derąs su 
tradiciškai pripažintomis normomis, saugančiomis viešojo pado- 
rumo interesą. Todėl atviro prekiavimo šiomis publikacijomis var- 
žymas ir analogiški potvarkiai dėl filmų mums atrodo pateisina- 
mi ... Tačiau jeigu šia kryptimi einama iki galo, bus prieita situa- 
cija, kai žmonės nenorėtų net žinoti, jog pornografija yra privačiai 
skaitoma; 0 jeigu pamatu taikyti teisinę prievartą vieno asmens 
veiksmams būtų pripažįstama tai, jog kitus prislėgtų net mintis 
apie šiuos jo atliekamus veiksmus, būtų paneigta apskritai bet 
kokia reali laisvė. Bet kokia užgaulė, patirta dėl tokių parduotu- 
vių, būtų akivaizdžiai ne tokia stipri, tiesioginė ir rimta negu ta, 
kuri būtų patirta dėl publikacijų eksponavimo, ir mes nesutinka- 
me, kad jos reikšmingumas galėtų nusverti teises tų, kurie išties 
nori matyti tas publikacijas, arba, bendriau imant, - nusvertų ar- 
gumentą, jog pornografiją reikia varžyti, o ne drausti.!37 


Paskutinis sakinys, jeigu aš jį teisingai suprantu, kelia vieną nuo 
kitų besiskiriantį argumentą, būtent tą, jog pasibjaurėjimo jausmas 
ar kitoks tikėtinas užgaulus poveikis žmonėms, kuriuos neigiamai 
veikia tiesiog žinojimas, kad pornografija egzistuoja, bus „ne toks 
stiprus, tiesioginis ir rimtas“ kaip bjaurėjimasis, keliamas tiesiogiai 
susidūrus su nepadorių veiksmų eksponavimu. Tačiau tai toli gražu 
neatrodo akivaizdu, ypač jei atsižvelgiame į tai, koks skaičius žmo- 
nių gali patirti šias skirtingas skriaudas. Viskas priklauso, žinoma, 
nuo to, kokį viešo sekso eksponavimo mastą pakeltų rinka ir kokias 
vietas rinka skirtų tam eksponavimui, jei pornografija būtų visiškai 
nesuvaržyta. Tačiau jei pravarčiu modeliu laikome esamą situaciją 
Niujorko mieste, tai tik labai maža dalis Britanijos gyventojų būtų 

priversti dažnai matyti viešai eksponuojamą seksą, jeigu jis būtų ga- 
limas, arba dėti pastangas, kad savo gyvenimą priderintų prie aplin- 
kos taip, kad visiškai su juo nesusidurtų. Be abejonės, daug didesnei 
už šią gyventojų daliai didelį nepasitenkinimą keltų tiesiog pats fak- 
tas, kad egzistuoja viešas pornografijos eksponavimas, nors ir ne ten, 
kur jiems įprasta lankytis; tačiau tai būtų atvejis, kai slegia žinoji- 
mas, ką kiti daro, o ne tų veiksmų reginys. Net jeigu mano spėjimas 
yra neteisingas (o taip tikrai galėtų būti) ir nepageidautinos susidūri- 
mo su pornografija situacijos išties būtų didžiausias mentalinės kan- 
čios šaltinis visuomenėje, kuri leistų pornografijai nevaržomai plėto- 
tis, vargu ar taip akivaizdžiai ir taip užtikrintai galima numatyti, kad 
šitai galėtų pateisinti esminę Ataskaitos perskyrą, neturint daug dau- 
giau empirinių įrodymų. 

Tačiau toliau plėtoti šią argumentaciją neteisinga, nes Ataskaita 
aiškiai skiria daugiau svorio ankstesniam argumentui, jog moralinės 
kančios tų, kuriems kelia pasibjaurėjimą tiesiog žinojimas, jog por- 
nografija egzistuoja, iš viso neturėtų būti paisoma jokioje visa api- 
mančioje pornografijos daromos asmeninės žalos kalkuliacijoje. Ta- 
čiau kodėl jos neturėtų būti paisoma? Ataskaita tepasako, kad jeigu 
šios rūšies žalą būtų leidžiama laikyti paisytina, būtų paneigta bet 
kokia individuali laisvė. Išties galėtume paklausti, kodėl, jeigu ši pa- 
staba prasminga, joje pasisakoma tik prieš tai, kad būtų paisoma bjau- 
rėjimosi žalos, kylančios tiesiog vien dėl žinojimo apie tai, ką mano- 
ma esant pasibjaurėtina. Kodėl vietoj to nepasisakoma prieš tai, kad 
būtų paisoma visokios bjaurėjimosi žalos apskritai, įskaitant bjaurė- 
jimosi žalą, padaromą netarpiško tariamai pasibjaurėtino akto maty- 
mo? Atrodo, argumentas čia tas, jog turime paisyti ne visokios bjau- 
rėjimosi keliamos žalos; tačiau šitai niekaip nepateisina, kodėl ribai 
tarp to, ko reikia paisyti, ir to, ko nereikia paisyti, nubrėžti Ataskaita 
pasirinko šį konkretų tašką. 

Tačiau aš nenagrinėsiu ir šio klausimo, nes negaliu įžvelgti Ataskai- 
tos pradinio teiginio prasmės. Žinoma, individuali laisvė būtų labai 
suvaržyta, jeigu niekam nebūtų leidžiama daryti nieko, ką kuris nors 
pavienis kitas asmuo mano esant užgaulu. Tačiau dabar svarstoma 

prielaida, kuri, Komiteto įsitikinimu, paneigtų „bet kokią realią lais- 
vę“, yra daug silpnesnė nei tai.'*š Prielaida tėra ta, jog pasibjaurėji- 
mas, kurį pajunta žmonės, sužinoję, jog kiti daro tai, ką jie laiko 
užgauliu, turėtų figūruoti greta kitų mentalinės ir fizinės kančios rū- 
šių kalkuliacijoje, ar reikia atsisakyti laisvę saugančios prezumpcijos. 
Taigi klausimas yra tas, ar žala tiems, kurie jaučiasi užgauti, nusvertų 
norą visų tų, kurie nori daryti tai, kas anuos žeistų. Jeigu tik vienas ar 
keli žmonės pasijuto užgauti, pavojus būtų nedidelis. Kitaip būtų tuo- 
met, kai didelė dauguma kokius nors veiksmus manytų esant pasibjau- 
rėtinus. Tačiau tai, ar daugumos pasipiktinimas tuomet paliktų daug 
erdvės realiai individualiai laisvei, priklausys nuo to, ką ta dauguma 
mano esant skandalinga. Jeigu dauguma mano esant pasibjaurėtina 
tai, jog kas nors praktikuoja kitokią religiją nei oficialioji religija, tai 
laisvė būtų pažeista tokiu būdu, kurį turime nepriklausomų motyvų 
laikyti šiurkščiu. (Todėl kalbame apie teisę į religijos laisvę.) Tačiau 
tarkime, jog dauguma laiko pasibjaurėtinu dalyku tiesiog tai, kad žmo- 
nės privačiai skaito ir žiūri pornografiją. Slydimo nuokalnėn argu- 
mentas kreipia mūsų dėmesį į tai, jog jeigu daugumai leidžiama tvar- 
kytis kaip tinkamai, individams galėtų būti neleidžiama skaityti tam 
tikrų dalykų, kuriuos jiems būtų naudinga perskaityti. Tačiau net to- 
kiu atveju tikrai būtų faktų požiūriu per smarku sakyti, jog jeigu žmo- 
nėms nebūtų leidžiama skaityti iš viso jokios seksualiai atviros litera- 
tūros ar Žiūrėti tokį meną, jie visiškai prarastų savo laisvę. 

Gal Ataskaitos intencija yra pasakyti ne šitai, o ką kita. Gal ji nori 
pasakyti, jog jeigu būtų priimtas siūlymas žmonėms neleisti daryti 
to, ką dauguma mano esant didžiai pasibjaurėtina, net privačiai, tai 
žmonės prarastų savo teisę į laisvę - nes jie gali nustoti laikytis nuos- 
tatos, kad iš daugumos pusės visuomet neteisinga dėl tos priežasties 
juos varžyti, - net jei jų realus laisvės nuostolis pasirodytų nesąs la- 
bai didelis. Aš sutinku, kad kokia nors tokia teisė yra svarbi (nors ir 
abejočiau, ar vadinti ją būtent teise į laisvę).!*? Tačiau tai, ar žmonės 
turi tą teisę, kaip principo dalyką, yra būtent tai, dėl ko čia ginčija- 
masi. Pavyzdžiui, lordą Devliną, taip pat tikriausiai ir ponią White- 
house, lordą Longfordą, taip pat kitus apsiskelbusios „Moraliosios 

daugumos“ narius, galima suprasti kaip neigiančius teiginį, kad jie 
turi tą teisę. Bet kuriuo atveju, jeigu būtent kokia nors teisė į laisvę, 
o ne pati laisvė, čia yra lošimo korta, tai Ataskaita bus nutolusi nuo 
Williamso strategijos, jei negalima parodyti, jog ta teisė, o ne tik 
plati erdvė laisvei, yra labai svarbu reflektyviai socialinei raidai. 
Ataskaita nepateikia argumentų, kodėl taip yra. Kitame skyriuje aiš- 
kinsiu, jog ta idėja yra antagonistiška Williamso strategijos tikslu grin- 
džiamam pobūdžiui. Tačiau net jeigu tariame, jog tokią teisę įmano- 
ma išvesti iš tos strategijos, tai vėl iškyla klausimas, kurį prieš aki- 
mirką atidėjau į šalį. Jeigu teisė į laisvę yra teisė nepatirti laisvės 
ribojimo, motyvuojamo tik tuo, jog kitiems kelią pasibjaurėjimą tai, 
ką siūlote daryti, kodėl ta teisė neapima teisės daryti ką nori viešai, 
neatsižvelgiant į daugumos galimą užsigavimą tai išvydus? Mano įsi- 
tikinimu, tos žalos, kurią patiria dauguma, matydama tai, ką mano 
esant pasibjaurėtina, subjektyviame pobūdyje neįmanoma įžvelgti nie- 
ko, kas galėtų suteikti reikalingą perskyrą. Mat svarstomoji užgaulė 
nėra tiesiog daugumos estetinio skonio įžeidimas, toks, kokiu žmonės 
galbūt laikytų rausvai nudažytą namą Belgravijoje. Svarstomasis užga- 
vimas susijęs su moralinių įsitikinimų krūviu, konkrečiai įsitikinimų 
apie tai, kokių rūšių reginiai viešojoje erdvėje yra nepadorūs, o ne tik 
verti apgailestavimo, tad žmonės būtų užgauti pornografinio stendo 
tarp ir šiaip bjaurių ir pigių Piccadilly aikštės ar Times skvero reklamų 
ir iškabų. Ataskaita nepaaiškina, kodėl leidimas moraliniams įsitikini- 
mams būti paisytiniems šiuo būdu, paisant užgavimo, kurį žmonės dėl 
savo moralinių įsitikinimų patiria matydami viešą nepadorų ekspona- 
vimą, nepažeidžia individualios teisės, kuri vis dėlto pažeidžiama, kai 
dauguma saugosi nuo užgavimo, galbūt daug skausmingiau, remda- 
masi savo žinojimu apie tai, kas vyksta už uždarų durų. 


Kodėl nedrausti? 


Taigi Williamso strategija nepateikia labai įtaigių motyvų pagrįsti tai 
praktiškai taikomai perskyrai, kurią Ataskaita padaro fundamentalia 
savo rekomendacijoms - perskyrai tarp draudimo ir varžymo. Tačiau 

situacija, mano įsitikinimu, yra dar blogesnė nei šitai, mat nėra tikra 
net tai, jog strategija suteikia gerą argumentaciją bendrai nedraudimo 
nuostatai palankioms Ataskaitos rekomendacijoms dėl privataus por- 
nografijos vartojimo. Ši strategija laikosi tolerantiško skepticizmo pa- 
žiūros į klausimą, kurie „socialiniai, moraliniai ar intelektualiniai pro- 
cesai“ pasirodys esą „labiausiai pageidautini“ žmonijos klestėjimui. Ji 
reikalauja kažko panašaus į laisvą rinką idėjų raiškos srityje — idėjų 
apie tai, kokie žmonės turėtų būti ir kaip jie turėtų gyventi, - ne dėl to, 
kad saviraiškos laisvė yra gėris savaime, bet dėl to, kad ji padaro gali- 
mas įvairias hipotezes apie geriausias plėtros kryptis, kurios turi būti 
formuluojamos ir išbandomos patirtimi. Tačiau ar ši strategija palieka 
užtenkamai erdvės hipotezei, kuri šiuo metu turi (ar atrodo turinti) 
daugiausiai šalininkų? Tai hipotezė, jog žmonės vystysis skirtingai ir 
optimaliai, ir suras pačias tinkamiausias sąlygas savo klestėjimui, jeigu 
jų teisė kultivuoja taurinantį, o ne žeminantį požiūrį į jų seksualinius 
veiksmus, drausdama praktikas, net privačias, kurios iš tikrųjų iškrei- 
pia ar žaloja seksualinę patirtį. Negalime būti užtikrinti, jog ši hipote- 
zė, kurią vadinsiu teisinio diegimo hipoteze, yra protinga. Daugelis iš 
mūsų gali manyti, jog ji yra neprotinga. Tačiau ar mes galime būti tuo 
tikri? Ataskaita kartais daro prielaidą, jog tik tie, kurie „mano, jog 
fundamentinės žmogaus moralinės tiesos yra suformuluotos nekinta- 
mai visiems laikams, pavyzdžiui, religijos tekstuose“!*?, norės, kad bū- 
tų pripažįstama teisinio diegimo hipotezė. Tačiau aš nesuprantu, ko- 
dėl taip turi būti. Tie, kurie teisinio diegimo hipotezę mano esant įti- 
kinamą, gali pasakyti, jog ji išreiškia jų nuoširdžiausią vertinimą, nors, 
žinoma, jie galėtų būti neteisūs, - kaip ir tie, kurie atmeta hipotezę, 
turėtų pripažinti, jog jie galbūt neteisūs. 

Tarkime, jog mes atsakome, kad draudimas sukausto raiškos for- 
mų rinką, taigi teisinio diegimo hipotezė tampa tuo požiūriu, kurį 
tikrinti neturėtų būti leidžiama, nes tuomet jis taps neprieinamas 
peržiūrėjimui. Patirtis vargu ar remia šį teiginį, bent jau demokrati- 
nėse sistemose atveju. Mat nors nepadorumą reguliuojanti teisė Di- 
džiojoje Britanijoje buvo palyginti represyvi nuo Viktorijos laikų, 
praktiškai, jei ir ne tekste, ji tolydžio vis liberalėjo, apskritai 1mant, 

dėl ne pačią pornografiją svarstančių politinių debatų apie pornogra- 
fiją, taip pat dėl veiksmų tų, kurie jaučiasi pakankamai stiprūs dėl 
tvirto principo pamato arba yra pakankamai godūs, kad pažeistų 
teisę. Bet kuriuo atveju tai yra komplimentas, kuris lengvai gali susi- 
laukti atsako. Gal visuomenė, atbukusi dėl seksualinės praktikos ir 
išraiškos formų vienodumo, taptų visuomene, kurioje liberalesnės 
nuostatos turi mažiau šansų gauti balsą ar būti išgirstos politikoje. 
Tačiau visuomenė, nusilpusi dėl per didelio leistinumo, atitinkamai 
yra visuomenė, kurioje yra mažiau tikėtinas viešos ir viešai diegia- 
mos moralės privalumų pripažinimas. 

Ši argumentacija teigia ne tai, jog Williamso strategija iš tikrųjų 
rekomenduoja draudimą; veikiau jis sako, jog ji turėtų būti neutrali 
draudimo arba nedraudimo alternatyvos atžvilgiu. Skepticizmas dėl 
žmonėms labiausiai pageidautinų procesų arba dėl labiausiai pagei- 
dautinų sąlygų jų klestėjimui neturėtų atmesti tos sąlygų grupės, ku- 
rios, didelio žmonių skaičiaus manymu, teikia daugiausiai vilčių. Iš 
tikrųjų jis rekomenduoja atvirą politinį procesą, nenumatantį, pa- 
vyzdžiui, kuriai nors iš pagrindinių baudžiamosios teisės dalių pri- 
vilegijos nebūti keičiamai. Tačiau tai, kaip aš ką tik pasakiau, nesu- 
teikia daugiau argumentų už nedraudimo nuostatą dabar nei už 
draudimą dabar. Skepticizmas gal gali suteikti argumentą už pra- 
našumo pripažinimą šiandien vienai, o ne kitai hipotezei, pasitel- 
kus ką nors panašaus į Louiso Brandeiso „penkiasdešimties labora- 
torijų“ teoriją. Šis įžymus teisėjas siūlė, kad skirtingos Jungtinių 
Valstijų valstijos (ir teritorijos) eksperimentuotų su skirtingais eko- 
nominiais ir socialiniais modeliais, kad lyginant galėtų išaiškėti ge- 
riausia sistema. Tačiau jokiai atskirai šaliai, mano galva, dabar nėra 
reikalo dėl šios priežasties atšaukti pornografijos draudimą. Ir šiaip 
esama pakankamai eksperimentavimo leistinumo lygio, kurį reko- 
menduoja Ataskaita, atžvilgiu, jei neminime radikalesnių alterna- 
tyvų bandymo kitose šalyse. 

"Tačiau iki šiol aš ignoravau Williamso strategijos primygtinį rei- 
kalavimą, jog kultūrinė raida turi būti sąmoninga ir reflektyvi, kitaip 
tariant, tai turi būti saviugda. Galima būtų manyti, jog šitai sugesti- 

juoja, kad kultūrinė raida turėtų būti produktas individų, savaran- 
kiškai sprendžiančių, kokia gyvenimo forma geriausiai atitinka jų 
būklę, arba, jei šitai skamba pernelyg patetiškai, - koks batas atrodo 
tinkamo dydžio; taigi jog jis turėtų atmesti teisinio diegimo hipotezę 
iš pat pradžių. Tačiau sunku suprasti, kodėl neginčijamai patraukli 
idėja, jog visuomenės vykdomos geriausių salygų savirealizacijai paieš- 
kos turi būti reflektyvios ir sąmoningos, reikalauja šios konkrečios 
individualizmo formos. Mat demokratinėje sistemoje politika yra 
deramas (kai kas pasakytų — vienintelis deramas) instrumentas, ku- 
riuo Žmonės siekia apibrėžti savo situacijos aplinkybes ir suteikti ga- 
lią savo įsitikinimams apie žmogaus klestėjimo sąlygas. Tik politiko- 
je žmonės gali, pavyzdžiui, kokiu nors efektyviu būdu išreikšti savo 
teisingumo supratimą arba praeities meno saugojimo supratimą, ar- 
ba erdvės, kurioje jie gyvens ir dirbs, organizavimo supratimą, arba 
išsilavinimo, kurį jų vaikai, bent jau dauguma jų, įgis. Politikoje esa- 
ma pralaiminčiųjų, tačiau mes negalime pasakyti, jog visuomenės 
pastangos plėtoti savo kultūrą yra nereflektyvios ar nesąmoningos 
arba kad tai kokiais kitais atžvilgiais nėra saviugda vien tik dėl to, 
kad kai kurių Žmonių įsitikinimai negauna viršaus. 

Kai jau pripažįstame, jog politinė veikla yra socialinio apsispren- 
dimo idėjos dalis, iš idėjos, jog žmonės turėtų būti sąmoningi veikė- 
jai savo kultūros plėtojimo procese, negalime išvesti jokio teisinio 
diegimo hipotezę (kaip teoriją apie žmogaus klestėjimą, kuriai dera 
suteikti tiek pat vietos kaip ir kitoms teorijoms) diskvalifikuojančio 
argumento. Ataskaita skelbia, kaip sakiau anksčiau, jog iš šios idėjos 
galima daryti išvadą, kad žmogaus raida yra „procesas, pats iš dalies 
esmingai konstituojamas laisvos saviraiškos ir žmonių bendravimo 
apykaitos“!*!. Tačiau staiga tampa neaišku, ką šitai reiškia. Mano 
supratimu, ši loginė išvada yra teisinga be išlygų, jei ji reiškia tik tai, 
jog laisvas žodis, kaip jis konvenciškai apibrėžiamas, turėtų būti sau- 
gomas. Tačiau ši išvada negalioja, jeigu ji reiškia, jog žmonės turi 
turėti teisę į privatumą, teisę, neleidžiančią daugumai siekti tokios 
kultūrinės aplinkos, kurią ji, po visapusiškos refleksijos, mano esant 
geriausią. Tarkime, jog bendruomenė įsitikinusi, kad tokia teisė 

egzistuoja ir kad dėl to būtų neteisinga uždrausti privatų pornografi- 
jos vartojimą. Toks sprendimas labai apribotų individų galią sąmo- 
ningai ir reflektyviai daryti įtaką savo pačių ir savo vaikų raidos sąly- 
goms. Jis apribotų jų pajėgumą sukurti kultūrinę struktūrą, kurią jie 
mano esant geriausią - struktūrą, kurioje seksualinė patirtis, bendrai 
imant, nestokoja orumo ir grožio, struktūrą, be kurios šios jų ir jų 
šeimų seksualinės patirties savybės greičiausiai bus ne tokios ryškios. 
Jie nebūtų laisvi kovoti už teisinio diegimo hipotezę politikoje tokiu 
pačiu pamatu, kokiu kiti būtų laisvi kovoti, pavyzdžiui, už paveldo 
apsaugos arba valstybės paramos menams programas; t. y. - tiesiog 
teikdami savo motyvus, leidžiančius manyti, jog teisinis diegimas su- 
darytų geriausias sąlygas žmonių savirealizacijai. Jie sulauktų atsaky- 
mo, jog visuomenė, kuri pasirenka teisinį diegimą, taptų, dėl šios 
priežasties, automatų visuomene, valdoma aklų jėgų, o ne visuome- 
ne, atsakinga už savo pačios reikalus. Tačiau šis atsakymas klaidin- 
gas. Jeigu mums rūpi tik individų galia daryti įtaką sąlygoms, kurio- 
mis jie turi mėginti klestėti, bet kokia saviugdos teorija, draudžianti 
daugumai naudoti politiką ir teisę, net baudžiamąją teisę, yra bent 
jau prima facie save paneigianti. 

Visa tai parodo, kaip svarbu nepainioti Williamso strategijos ar- 
gumento, jog žmonės turi būti už socialinių sąlygų, kuriomis jie mė- 
gina klestėti, plėtojimą atsakingi subjektai, o ne nesąmoningi sociali- 
nių jėgų objektai, su visiškai kitu argumentu, jog kiekvienas asmuo 
dėl kokios nors kitos priežasties turėtų turėti kokią nors savo priva- 
čią sferą, kurioje jis yra išskirtinai atsakingas, tik savo paties charak- 
teriui atskaitingas dėl to, ką daro. Šios dvi idėjos yra ne (kaip kartais 
manoma) dvi tos pačios monetos pusės, o antagonistinės idėjos, nes 
privačios sferos apsauga, tokios individualios teisės į privatumą pri- 
pažinimas apskritai sumažina žmonių galią išleisti į apyvartą savo 
idėjas apie žmogaus klestėjimui geriausias aplinkybes. Jų galia tai 
daryti sumažinama nepriklausomai nuo to, ar šiai teisei suteikiamas 
teisinis statusas - įtraukiant į kokią nors konstituciją, panašią į Jung- 
tinių Valstijų, - ar ji tiesiog pripažįstama kaip moralinės konstituci- 
jos dalykas. Taigi teisės į privatumą samprata priklauso ne tikslu 

grindžiamų strategijų, skirtų nedraudimo nuostatai pornografijos 
atžvilgiu apginti, klasei, o visai kitai — teise grindžiamų strategijų 
klasei, nes, anot tos sampratos, žmonės turėtų turėti privačią sferą, 
net jeigu šitai daro žalą visuomenės ilgalaikės perspektyvos tikslams, 
o ne kuria sąlygas progresui jų link, taigi suteikia žmonėms mažiau, 
o ne daugiau tikros galios savo aplinkos kūrimo atžvilgiu. Teisės į 
privatumą negalima išvesti net iš rafinuotos Williamso tikslu grin- 
džiamos strategijos versijos, bent jau dabartiniu jos pavidalu. 

Taigi pagrindinė mintis lieka. Williamso strategija turėtų būti to- 
kia pat palanki teisinio diegimo hipotezei, kaip ir nedraudimo nuos- 
tatai palankesnei Ataskaitos schemai. Turiu būti apdairus, kad ne- 
paslysčiau nusakydamas šį momentą. Aš neteigiu (kaip tie, kurie ke- 
lia maždaug tokį argumentą prieš liberalizmą), jog ta strategija yra 
nelogiška ar sau prieštaraujanti. Mano mintis ne ta, jog, pavyzdžiui, 
strategija turi taikyti tokį patį skepticizmą sau pačiai, kokį ji taiko 
teorijoms apie pageidautinas sąlygas žmogaus raidai. Bet kokiai po- 
litinei teorijai pridera — išties privalu — pretenduoti į savo tiesą, taigi 
netaikyti sau jokio skepticizmo, kurį ji skelbia. Mano argumentas 
vietoj to priklauso nuo Williamso strategijos turinio atskyrimo nuo 
jos pasekmių. Sutinku: tie, kurie reiškia palankumą visiškam pornogra- 
fijos draudimui, galėtų savo poziciją iškelti į tą patį lygį kaip ta strate- 
gija — ir tiesiogiai priešpriešinti jai. Jie galėtų sakyti, jog mes galime 
būti tikri, kad geriausias galimybes žmogui vystytis teikia visuomenė, 
draudžianti visokią pornografiją visur, todėl neturėtume leisti net po- 
litinės alternatyvų diskusijos. Tačiau jiems nėra reikalo ginti draudimą 
šiuo būdu. Jie galėtų pripažinti Williamso strategiją ir į ją apeliuoti 
kaip į politinio veiksmo garantiją, skirtą patikrinti jų pačių įsitikini- 
mams apie žmogaus klestėjimui geriausius procesus (kuriuo jie, žino- 
ma, tiki, nors ir negali būti dėl jo užtikrinti). Jeigu jie iškelia savo 
argumentą į šį lygį, anoks atsakymas yra sakyti, jog jeigu jiems pasise- 
ka, kampaniją už priešingas pažiūras jie padaro daug sunkesnę arba 
daug mažiau efektyvią. Mat jie gali atsakyti, jog bet koks politinis spren- 
dimas, įskaitant sprendimą, kad draudimas yra iš principo neteisingas 
dalykas, turės būtent šitokį padarinį kitoms pažiūroms. 

Draudimo oponentai tuomet būtų sugrąžinti prie vieno arba ant- 
ro iš dviejų konkrečių argumentų, kuriuos Ataskaita pripažįsta kaip 
galimus argumentus, tačiau pati jų neteikia. Jie gali herojiškai teigti, 
jog visuomenė, kurioje žmonės iš tikrųjų privačiai skaito pornografi- 
ją, dėl šios priežasties teiks labiau pageidautinas sąlygas žmogaus to- 
bulumui. Ataskaita atkakliai ir sąmoningai vengia tokio teiginio. Ar- 
ba jie gali teikti kitokį ir galbūt įtikinamesnį teiginį, jog visuomenė, 
kurioje žmonės yra teisiškai laisvi privačiai skaityti pornografiją, net 
jei kai kurie iš tikrųjų tai daro, suteikia geresnes sąlygas nei visuome- 
nė, kurioje niekas to nedaro, nes niekas negali to daryti. Šis teiginys 
nužengia toli už Williamso strategijos argumento ribų, anot kurio 
įvairios teorijos apie geriausias sąlygas turi būti laisvos konkuruoti, 
mat jis teigia, jog viena tokia teorija yra geresnė už kitas teorijas, o 
ne tik tai, kad ji galėtų būti geresnė. Be jokios abejonės, kai kurie 
Komiteto nariai išties taip mano, tačiau Ataskaita nepateikia jokių 
motyvų. Mums reikia pozityvaus argumento, įrodančio, jog indivi- 
dualaus pasirinkimo laisvė skaityti arba neskaityti sadistinius roma- 
nus arba apžiūrinėti oralinio sekso nuotraukas yra esminė ar didžiai 
pageidautina sąlyga žmogaus klestėjimui. Ar bent jau jog yra nepa- 
geidautina sąlyga, kad žmonėms, kurie nori tai daryti, turėtų būti 
pasakyta, kad jie negali to daryti. Bendrai imant skeptiška Williamso 
strategija nė nepradeda konstruoti tokio argumento, net kai pare- 
miama teiginiu, jog žmogaus raida turėtų būti savimoninga, o ne 
automatinė. 


Nauja pradžia 


Manau, dabar aišku, kur aš lenkiu ir koks kitas argumentas mane 
domina. Aš neteigiu, jog Ataskaitos išvados yra pernelyg konserva- 
tyvios, ir tikrai nenoriu pasakyti, kad jos yra pernelyg liberalios. Aš 
sakau tik tai, jog tikslu grindžiama strategija, kurią naudoja Ataskai- 
ta, yra neadekvati paremti jos išvadoms. Iš to negalima daryti išva- 
dos, jog jokia geresnė, subtilesnė tikslu grindžiama strategija negalė- 
tų to padaryti. Tačiau mes turėtume prisiminti, jog Komitete buvo 

keletas didelio intelektualinio ir praktinio pajėgumo narių ir kad jo 
pirmininkas buvo garsus neeilinio pajėgumo ir subtilumo filosofas. 
Akivaizdu, kodėl tikslu grindžiama strategija, žadanti, jog ilgalaikėje 
perspektyvoje kiekvienam klosis geriau, jei pripažįstame tai, kas mums 
nepatinka dabar, atrodytų patraukli atraminė prielaida politiniam 
dokumentui. Tačiau neatrodo tikėtina, jog bet koks kitas komitetas 
iš šios prielaidos galėtų išvesti daug geresnius argumentus, nei pajė- 
gė šis komitetas. 

Šiaip ar taip mano argumentai pažymi bendrą tikslu grindžiamų 
argumentų silpnumą, kuris gali būti ypač akivaizdus, kai šie argu- 
mentai naudojami ginti liberaliai pažiūrai į pornografiją, tačiau ku- 
ris juose slypi net kai jie naudojami ginti kitų nepopuliarių veiklų 
apsaugai, tokių kaip, pavyzdžiui, klaidinanti arba neapykantą kurs- 
tanti politinė kalba. Dauguma iš mūsų jaučia - dėl priežasčių, kurių 
galbūt negalime išsamiai suformuluoti, - jog būtų neteisinga neleisti 
komunistams ginti Rusijos invazijos į Afganistaną iš Haid Parko 
improvizuotų tribūnų arba neleisti neonaciams publikuoti traktatų, 
šlovinančių Hitlerį. Tikslu grindžiamas šių įsitikinimų pateisinimas 
teigia, jog nors trumpalaikėje perspektyvoje mūsų padėtis galėtų pa- 
blogėti, jei toleruojame nesimpatišką politinį kalbėjimą, nes jis mums 
sukelia moralinę kančią, taip pat dėl to, kad visuomet esama tam 
tikro šanso, jog jis pasirodys įtikinamas kitiems, esama priežasčių, 
kodėl mūsų padėtis vis tiek turėtų pagerėti ilgalaikėje perspektyvoje — 
priartėti prie tikslų, kuriuos mes turėtume išsikelti, realizavimo, - 
jeigu vis dėlto toleruojame tą kalbėjimą. Šio argumento silpnumas 
yra tas, kad jis teikia atsitiktinius motyvus įsitikinimams, kurių mes 
laikomės ne atsitiktinai. Mat istorija, paprastai pasakojama apie tai, 
kodėl žodžio laisvė atitinka mūsų interesus ilagalaikėje perspektyvo- 
je, grindžiama ne kokia nors gilia fizine būtinybe, kaip antai judėji- 
mo dėsniais, ar netgi ne giliais faktais apie genetinę struktūrą ar psi- 
chinę žmogaus konstituciją; tas argumentas yra didžiai problemiš- 
kas, spekuliatyvus ir bet kuriuo atveju palaikomas tik nedidelės 
daugumos. Jei ta istorija yra teisinga, tai ji, galėtume pasakyti, yra 
paprasčiausiai teisinga, ir niekas negali turėti jokio visa pranokstančio 

pagrindo ją pripažinti. Tačiau mūsų įsitikinimai apie žodžio laisvę 
nėra bandomieji ar netvirtai išpažįstami, ar marginalūs. Jie nėra vien 
paprasti įsitikinimai. Galime nesunkiai sukonstruoti tikslu grindžia- 
mą paaiškinimą, kodėl žmonės, tokie kaip mes, išplėtotų įsitikini- 
mus, kuriuos manome esant gilius ir tvarius, nors pranašumai mums 
turėti šiuos įsitikinimus būtų sykiu ir laikini, ir atsitiktiniai. Tačiau 
tai nesusiję su dabar gvildenamu argumentu, kuris yra veikiau tas, 
jog šie paaiškinimai nesuteikia pateisinimo tos reikšmės, kurią šie 
įsitikinimai turi mums. 

Ši problema, kylanti visiems tikslu grindžiamiems fundamentalių 
politinių įsitikinimų pateisinimams, dar sunkesnė liberalių įsitikini- 
mų apie pornografiją atveju, nes tikslu grindžiama istorija atrodo ne 
tik spekuliatyvi ir marginali, bet ir neįtikinama. Laisvo politinio kal- 
bėjimo atveju mes tikrai galėtume pripažinti, jog tikslu grindžiama 
teorija teisi teigdama, kad svarbus kiekvieno asmens interesas yra 
išplėtoti savo nepriklausomas politines pažiūras, nes tai yra esminė 
jo asmenybės dalis, taip pat dėl to, kad jo politiniai įsitikinimai bus 
labiau autentiški ir savi, labiau jo asmenybės produktas, juo įvaires- 
nės nuomonės kitų, kuriuos jis sutinka. Mes taip pat galėtume pripa- 
žinti, jog politinė veikla bendruomenėje tampa energingesnė dėl įvai- 
rovės, taigi net ir įsileidus absoliučiai žemus požiūrius. Tai yra geri 
argumentai, aiškinantys, kodėl ir individų, ir bendruomenės kaip 
visumos padėtis yra bent jau kai kuriais atžvilgiais geresnė, kai nacis 
išsikalba; tai argumentai ne tik už politinės saviraiškos laisvę, bet ir 
už tai, kad politinio kalbėjimo būtų daugiau, o ne mažiau. Tačiau 
panašūs argumentai, taikomi didžiajai daliai pornografijos atvejų, at- 
rodo kvaili, ir labai nedaugelis iš tų, kurie gina žmonių teisę privačiai 
skaityti pornografiją, iš tikrųjų teigs, jog bendruomenės ar bet kokio 
individo padėtis yra geresnė esant daugiau, o ne mažiau pornografi- 
jos. Taigi tikslu grindžiamas argumentas už pornografiją turi verstis be 
to, kas atrodo stipriausios (nors vis tiek atsitiktinės) gijos tikslu grin- 
džiamoje argumentacijoje už žodžio laisvę. Williamso strategija suma- 
niai ignoruoja šį defektą, teikdama pornografijos toleravimą ginantį 
argumentą, kuris, kitaip nei įprasti argumentai už kalbėjimo tolera- 

vimą, nesuponuoja, jog didesnis kiekis to, ką dera toleruoti, yra ge- 
riau kiekvienam. Tačiau šis argumentas yra nevykęs, kaip matėme, 
būtent dėl to, kad jis neapima tokios prielaidos ar ko nors panašaus į 
ją. Jo pretenzija į skepticizmą pornografijos vertės atžvilgiu (net lydi- 
ma slydimo nuokalnėn argumento) neprodukuoja nieko stipresnio, 
išskyrus nešališką skepticizmą jos uždraudimo vertės klausimu. 

Aš noriu pasvarstyti, kokios rūšies argumentą būtų galima rasti 
kitokios rūšies strategijoje, kurią minėjau pradžioje, teisėmis grin- 
džiamoje strategijoje. Ar žmonės turi moralines ir politines teises, 
dėl kurių būtų neteisinga jiems drausti publikuoti arba skaityti, arba 
žiūrėti nešvankias knygas ar atvaizdus, ar filmus, net jeigu bendruo- 
menės padėtis pagerėtų (jeigu ji suteiktų tinkamesnes sąlygas, ku- 
rioms esant jos nariai galėtų vystytis) tuo atveju, jei jie to nedarytų? 
O gal šios teisės vis dėlto netrukdytų nustatyti riboto pobūdžio drau- 
dimus, kuriuos pripažįsta Ataskaita? Ar šios teisės taip pat netrukdy- 
tų tokiems suvaržymams, kuriuos ji rekomenduoja taikyti viešam por- 
nografijos eksponavimui, kurio ji nedraudžia visiškai? Aš noriu pasi- 
naudoti šia Ataskaitos aptarimo proga ne tik iškelti šiuos specialius 
klausimus apie deramą teisės nuostatą pornografijos atžvilgiu, bet 
taip pat paklausti šį tą bendresnio apie tai, ką tokie klausimai kaip 
šie reiškia ir kaip į juos galima būtų kad ir iš principo atsakyti. 


TEISĖS 


Apsvarstykime štai kokią prielaidą. Žmonės turi teisę nebūti pasmer- 
kiami prastesniam statusui socialinių gėrybių ir galimybių paskirsty- 
mo atžvilgiu, įskaitant prastenį statusą laisvių, kurias jiems duoda 
baudžiamoji teisė, atžvilgiu, vien tuo pagrindu, jog jų pareigūnai ar- 
ba bendrapiliečiai mano, kad jų nuomonės apie tai, kaip jiems dera 
teisingai gyventi savo gyvenimą, yra niekingos arba neteisingos. Šią 
(menamą) teisę aš vadinsiu teise į moralinę nepriklausomybę ir šioje 
dalyje svarstysiu, kokią galią ši teisė turėtų pornografiją reguliuojan- 
tiems teisės aktams, jeigu ta teisė būtų pripažinta. Kitoje dalyje svars- 
tysiu, kokiais pagrindais galėtume ją pripažinti. 

Teisė į moralinę nepriklausomybę yra labai abstrakti teisė (arba, 
jeigu norite, tos teisės išsakymas, kurį pateikiau, yra labai abstraktus 
tos teisės išsakymas), nes ši formuluotė niekaip neatsižvelgia į kon- 
kuruojančių teisių įtaką. Ji nesistengia nuspręsti, ar ta teisė visada 
gali būti patenkinama visiems išvien arba kaip reikia spręsti konflik- 
tus su kitomis teisėmis, jeigu jie kyla. Šie tolesni klausimai drauge su 
kitais susijusiais klausimais yra paliekami konkretesniems tos teisės 
nusakymams. Arba (o tai iš esmės tas pat) - konkretesnių teisių, ku- 
rias žmonės turi tos abstrakčios teisės dėka, formuluotėms. Vis dėlto 
klausimas, kurį noriu iškelti, gali būti pravartus net kalbant apie 
abstrakčią tos abstrakčios teisės formuluotę. 

"Tas, kuris apeliuoja į moralinės nepriklausomybės teisę, kad pa- 
teisintų liberalų teisinį nepadorumo reguliavimo režimą, nesuponuoja, 
jog bendruomenės padėtis ilgalaikėje perspektyvoje bus geresnė (pa- 
gal kokį nors nusakymą to, kas daro bendruomenės padėtį geresnę, 
tokį kaip nusakymas, pateikiamas Williamso strategijoje), jeigu žmo- 
nės yra laisvi privačiai žiūrėti nepadorius vaizdus. Jis šito neneigia. 
Savo argumentą jis teikia tariamąja nuosaka: net jeigu sąlygos tuo- 
met nebus tokios pat palankios žmogaus klestėjimui, kokios jos galė- 
tų būti, pavyzdžiui, vis dėlto tos teisės turi būti paisoma. Tačiau ko- 
kią galią ta teisė tuo atveju turi? Kada valdžia pažeidžia tą teisę? 

Galime pasakyti, jog ji pažeidžia tą teisę, bent jau štai kokiu atve- 
ju: kai vienintelis akivaizdus ar įtikinamas pornografijos reguliavi- 
mo schemos pateisinimas apima hipotezę, jog pažiūros apie seksą, 
eksponuojamos ar puoselėjamos pornografijoje, yra žeminančios ar- 
ba gyvuliškos ar kita prasme nepriimtinos geriausiems Žmonėms, net 
jei ši hipotezė gali būti teisinga. Ji taip pat pažeidžia tą teisę, kai tas 
pateisinimas apima teiginį, jog dauguma Žmonių visuomenėje pripa- 
žįsta tą hipotezę ir todėl yra skaudinami arba patiria pasibjaurėjimą, 
kai kiti jų bendruomenės nariai, už kurių gyvenimą jie, suprantama, 
jaučia ypatingą atsakomybę, skaito nešvankias knygas arba Žiūrinėja 
nešvankius vaizdus. Tad toji teisė yra galingas suvaržymas pornografi- 
jos reguliavimui, ar bent jau taip atrodo, nes ji draudžia laikyti svariais 
būtent tuos argumentus, kuriuos dauguma žmonių laiko geriausiais 

argumentais net ir švelniai ir apsišvietusiai varžymo ir nepadorumo 
reguliavimo politikai. Kiek erdvės ta akivaizdžiai stipri teisė palieka 
valdžiai išvis ko nors imtis dėl pornografijos? 

Tarkime, jog nustatoma, kad privatus pornografijos vartojimas 
išties reikšmingai padidina smurtinių nusikaltimų pavojų bendrai 
arba konkrečiai seksualinės prievartos nusikaltimų pavojų. Arba 
tarkime, jog privatus vartojimas daro kokį nors specifinį ir žalingą 
poveikį bendrai tvarkai, pavyzdžiui, lemdamas didelį pravaikštų 
darbe lygį, - kokį, kaip kartais sakoma, daro gėrimas arba ryto 
televizijos programos. Tuomet valdžia šių faktų pavidalu turėtų pa- 
teisinimą pornografijos varžymui ir galbūt net draudimui, pateisi- 
nimą, kuris neapima užgaulės hipotezės nei tiesiogiai, pasitelkiant 
prielaidą, jog ta hipotezė yra teisinga, nei netiesiogiai, tvirtinant, jog 
daugelis žmonių ją mano esant teisingą. Juk (kaip dažnai pažymima 
nepadorumo diskusijose, įskaitant Williamso ataskaitą) galėtų paaiš- 
kėti, jog Šventasis Raštas arba Shakespeare'as daro tokį nelemtą po- 
veikį, o tokiu atveju valdžia turėtų motyvą uždrausti šias knygas — 
motyvą, kuris nereikalauja, kad apie jas būtų galima pateikti kokią 
nors panašią hipotezę. 

Ši galimybė suponuoja šiek tiek subtilesnį argumentą. Tarkime, 
jog atskleidžiama, kad visos emociškai stiprios literatūros formos 
(įskaitant Shakespeare'ą, Šventąjį Raštą ir daugelį pornografijos for- 
mų) reikšmingai prisidėjo prie nusikalstamumo. Tačiau valdžia rea- 
guoja į šį atskleidimą selektyviai, uždrausdama daugumą pornogra- 
fijos ir kitos literatūros pavyzdžių, kuriuos ji laiko nevertingais, 
tačiau vis dėlto neuždrausdama Shakespeare'o ir Šventojo Rašto 
tuo pagrindu, jog šie tekstai esą tokios literatūrinės ir kultūrinės 
vertės, jog juos verta išsaugoti net ir jų lemiamo nusikalstamumo 
augimo kaina. Niekas šioje diskriminacijoje (kaip jis iki čia nusaky- 
tas) nepažeidžia teisės į moralinę nepriklausomybę. Svarstomasis 
sprendinys - jog pornografija iš tikrųjų nepasižymi tokiu literatūri- 
nės vertės indėliu arba kad ji nėra tiek informatyvi arba išmoninga 
kalbant apie skirtingus būdus, kuriais žmonės galėtų išreikšti save 
ar rasti vertę savo gyvenime, - kad pateisintų tą nusikalstamumo 

žalą kaip jos publikavimo kainą - nėra sprendinys, jog tų, kuriems 
patinka pornografija, charakteris dėl to yra blogesnis. Bet koks spren- 
dinys dėl literatūrinės ar kultūrinės vertės būtų sprendinys, dėl kurio 
sąžiningi ir protaujantys žmonės nesutars. Tačiau tai pasakytina apie 
daugelį kitų sprendinių rūšių, kuriuos valdžia vis tiek turi daryti. 
Dabar svarstomas sprendinys yra, be abejo, ypatingas, nes jis gali 
būti panaudotas kaip šydas nuslėpti kitokį sprendinį, kuris pamintų 
teisę į nepriklausomybę - sprendinį, jog pornografija turi būti trak- 
tuojama kitaip nei Šventasis Raštas dėl to, kad žmonės, kurie atiduo- 
da jai pirmenybę, yra blogesni žmonės. Tas pavojus galėtų būti pa- 
kankamai stiprus, kad visuomenė, itin rūpestingai sergstinti nepriklau- 
somybės teisę, profilaktiniais sumetimais uždraus pareigūnams daryti 
literatūrinį sprendinį, kuris atskirtų Sekso katytes nuo Hamleto, jei- 
gu būtų nustatyta, kad abu kūriniai skatina nusikalstamumą. Šitai 
neliečia dabar svarstomo argumento, anot kurio literatūrinis spren- 
dinys yra kitoks ir savaime nekelia grėsmės nepriklausomybės teisei; 
ir verta pridurti, jog labai nedaug žmonių, kurie neslepia vartoją 
pornografiją, teigia ją turint savarankišką literatūrinę vertę. Geriau- 
siu atveju jie teigia tokią vertę, kurią kiti, besilaikantys labiau kon- 
vencinių idėjų apie pramogą, priskiria trileriams. 

Tačiau šitai šiaip ar taip yra tik akademinė spekuliacija, nes nesa- 
ma jokio pagrindo įsivaizduoti esant pakankamai tiesioginę sąsają 
tarp nusikalstamumo ir Sekso katyčių arba Hamleto, kad būtų gali- 
ma pateikti pagrindą uždrausti bet kurį iš šių kūrinių kaip privačią 
pramogą. Tačiau kaip dėl viešo eksponavimo? Ar galime rasti įtiki- 
namą pateisinimą suvaržyti pornografijos eksponavimą - pateisini- 
mą, kuris nepažeidžia moralinės nepriklausomybės teisės? Mes, be 
abejo, galime sukonstruoti tam tikrą šios krypties argumentą štai 
kaip. „Daugeliui žmonių nepatinka matyti lytinių organų atvaizdus 
pakeliui į maisto parduotuvę. Ši nuostata nėra - taip pat ji nebūtinai 
atspindi —- kokia nors priešiška pažiūra į charakterį tų, kurie neturi 
nieko prieš tokius susidūrimus. Tas, kuris nenorėtų susidurti su por- 
nografija savo kasdieniame kelyje, gali netgi neprieštrauti tam, kad ji 
būtų eksponuojama kitur. Tiesiog galbūt jo nuostatos ir preferenci- 

jos atmeta tam tikrus derinius jo patirtyje, kaip kad tas, kuriam pa- 
tinka rausvi saulėlydžiai, tačiau ne rausvi namai Belgravijoje, ir kuris 
neprieštarauja neonui Leicester skvere, tačiau nepakęstų jo Cotswolds 
apylinkėse. Arba jis gali turėti labiau struktūruotą arba labiau kon- 
sekvencialistinę savo aplinkos preferencijų schemą. Jis gali suprasti 
arba manyti, pavyzdžiui, jog jo paties gėrėjimasis kitų žmonių kūnais 
apribojamas arba padaromas ne toks intensyvus ir ypatingas, jeigu 
nuogumas tampa arba pernelyg įprastu dalyku jam, arba nebėra su- 
sijęs išskirtinai su tomis progomis, kuriomis jis jam teikia ypatingą 
malonumą, galbūt lankantis muziejuose arba jo paties lovoje, arba ir 
ten, ir ten. Arba kad sekso statusas pasikeis ir jis taps ne toks vertin- 
gas jam, jeigu pernelyg dažnai arba pernelyg primygtinai jam bus 
primenama, jog kitiems žmonėms jis turi kitokią, labiau komercinę 
ar labiau sadistinę, reikšmę. Arba jog jo tikslas, kad jo vaikai išsiug- 
dytų tam tikrus panašius polinkius ir nuomones, bus griaunamas eks- 
ponavimo ar reklamos, kuriems jis prieštarauja. Nė viena iš šių įvai- 
rių nuomonių ir priekaištų nebūtinai turi būti produktas kokio nors 
įsitikinimo, jog tie, kurių nuomonės ir polinkiai kitokie, yra blogo 
būdo žmonės, taip pat kaip tie, kurie viliasi, jog valstybės finansuo- 
jamas teatras statys išskirtinai klasikų veikalus, neturi galvoti, jog 
tie, kurie teikia pirmenybę eksperimentiniam teatrui, yra menkesnės 
vertės žmonės.“ 

Šis motyvų, dėl kurių žmonės gali nenorėti susidurti su pornogra- 
fija gatvėse, pavaizdavimas yra įmanomas pavaizdavimas. Tačiau aš 
įtariu, kaip sakiau anksčiau, jog jis yra pernelyg primityvus ir vien- 
matis kaip pavaizdavimas, kokie tie motyvai iš tikrųjų yra. Diskom- 
fortas, kurį daugelis žmonių patiria susidūrę su rėksminga nuogybe 
reklaminiuose stenduose, retai yra toks nepriklausomas nuo jų mo- 
ralinių įsitikinimų, kaip rodo šie įvairūs nusakymai. Daugeliui žmo- 
nių bent dalį užgaulės sudaro tai, jog jie patys sau atrodo verti panie- 
kos dėl to, kad priversti domėtis tais veiksmais. Kitiems svarbiausioji 
užgavimo dalis yra tai, jog jiems šitaip jėga primenama apie tai, 
kokie yra jų kaimynai, ir, konkrečiau, kuo slapčiomis užsiima jų 
kaimynai. Kitaip tariant, žmonės prieštarauja nuogų vyrų ir moterų 

eksponavimui erotinėmis pozomis net tuomet, kai šitai eksponuoja- 
ma (o tai neišvengiama dėl komercinių sumetimų) tose miestų daly- 
se, kurios jokia prasme nebūtų gražios ar kultūringos ir be pornogra- 
fijos. Be to, net jeigu žmonių motyvų nusakymus mano išdėstytame 
argumente suvoktume pažodžiui, būtume priversti pripažinti subs- 
tancišką moralinių įsitikinimų įtaką būtent tuose motyvuose, mat 
asmens suvokimas, kokias nuostatas sekso atžvilgiu jis nori turėti, ir, 
žinoma, jo suvokimą, kokias nuostatas jis viliasi paskatinsiąs savo 
vaikams, yra ne šiaip veikiamas jo moralinių nuomonių plačiąja pras- 
me, bet yra jų konstituojamas. 

Tad žmonių motyvuose prieštarauti reklamai ar pornografijos eks- 
ponavimui aptinkame bent jau mišinį ir sąveiką nuostatų, įsitikini- 
mų, ir polinkių, kurie pašalina bet kokią galimybę užtikrintai tvirtin- 
ti, jog reguliavimas, pateisinamas apeliacija į šiuos motyvus, nepa- 
žeistų teisės į moralinę nepriklausomybę. Mes nežinome, ar, jeigu 
galėtume išmazgyti skirtingas polinkio, ambicijos ir įsitikinimo gijas, 
kad atsijotume tuos, kurie išreiškia moralinį pasmerkimą arba kurių 
išvis nebūtų, jei nebūtų to pasmerkimo poreikio, likusios gijos patei- 
sintų bet kokią konkrečią pornografijos eksponavimo reguliavimo 
schemą. Tai ne šiaip informacijos, kurią būtų brangu gauti, stoka. 
Problema yra konceptualesnė: leksika, kurią vartojame identifikuoti 
ir individualizuoti motyvus — savo, taip pat kaip ir kitų, - negali 
užtikrinti atskyrimo, kurio mums reikia. 

Visuomenė, trokštanti apginti abstrakčią teisę į moralinę ne- 
priklausomybę, tokios komplikacijos akivaizdoje turi mažiausiai dvi 
galimybes. Ji galėtų nuspręsti, jog jeigu populiarios pažiūros į mažu- 
mą arba į mažumos elgseną yra nevienalytės šia prasme ir dėl to 
priešingų moralinių įsitikinimų įtaka negali būti nei nepripažįstama, 
nei išmatuota, tai visos šios pažiūros turėtų būti laikomos užteršto- 
mis tokių įsitikinimų, ir joks reguliavimas nėra leistinas. Arba ji gali 
nuspręsti, jog nevienalyčių pažiūrų atvejis yra ypatingas atvejis ad- 
ministruojant tą abstrakčią teisę, todėl konkretesni teiginiai apie tai, 
ką žmonės turi teisę turėti esant tai teisei, privalo paisyti nevienaly- 
čių pažiūrų fakto. Tai ji galėtų padaryti, pavyzdžiui, konkretesniu 

lygmeniu nustatydama sąlygą, jog niekas neturėtų patirti rimtos ža- 
los dėl teisinio suvaržymo, kai šitai galima pateisinti tik tuo, jog tai, 
ką jis siūlo daryti, frustruos ar pamins kitų preferencijas, kurios, kaip 
turime pagrindo manyti, yra sumišusios su įsitikinimu (arba yra jo 
pasekmės), jog žmonės, veikiantys tuo būdu, yra blogo būdo žmo- 
nės. Ši antroji galimybė, kai konkreti teisė apibrėžiama taip, kad 
būtų pritaikyta mišrių preferencijų problemai, nėra tos abstrakčios 
teisės sušvelninimas ar aukojimas kompromisui, o veikiau jos tai- 
kymas (be abejo, kontroversiškas) tai ypatingai situacijai. Tai, kuri 
iš tų dviejų galimybių (arba kokia kita galimybė) teikia geriausią 
atsakymą nevienalyčių motyvų problemos klausimu, yra dalis bend- 
resnės problemos - pateisinimo problemos, kurią aš atidėjau kitam 
skirsniui. Abstrakčios teisės nuoseklaus pavertimo konkretesne teise 
procesas nėra paprasčiausiai abstraktaus teiginio dedukcinės sklai- 
dos ar interpretacijos procesas, o savarankiškas žingsnis politinėje 
teorijoje. 

Jeigu visuomenė pasirenka antrąją ką tik aprašytą galimybę por- 
nografijos atveju (kaip, manau, ji turėtų padaryti — dėl priežasčių, 
kurias nusakysiu vėliau), tai jos pareigūnai turi imtis spręsti, kokia 
žala tiems, kurie pageidauja publikuoti ar skaityti pornografiją, yra 
rimta, o kokia žala tėra triviali. Ir vėl išmintingi ir sąžiningi pareigū- 
nai dėl šito nesutars, tačiau mes mėginame nustatyti ne algoritmą 
nepadorumą reguliuojančiam įstatymui, o veikiau tai, ar įtikinama 
konkreti įtikinamos abstrakčios teisės koncepcija suteiks protingą 
reguliacijos schemą. Todėl turime svarstyti pobūdį žalos, kurią pada- 
rytų pornografijos vartotojams, sakykime, suskirstymo į zonas sche- 
ma, reikalaujanti, kad pornografine medžiaga būtų prekiaujama ir 
filmai rodomi tik tam tikruose rajonuose, reklamos schema, drau- 
džianti viešosiose vietose reklamas, kurias daugelis laikytų nepado- 
riomis, ir žymėjimo (Iabeling) schema, kuria siekiama, kad ateinan- 
tieji į kino teatrą ar parduotuves, kurių turinį jie galėtų manyti esant 
nepadorų, būtų perspėti. Esama trijų pagrindinių žalos, kurią toks 
režimas galėtų padaryti vartotojams, rubrikų: nepatogumas, išlaidos 
ir trikdymas. Tai, ar nepatogumas yra rimtas, priklausys, pavyzdžiui, 

nuo skirstymo į zonas detalių. Tačiau jis neturėtų būti laikomas rim- 
tu, jeigu pornografijos pirkėjams reikia važiuoti vidutiniškai tokį ats- 
tumą, kokį, sakykime, reikia nukeliauti stereogarso įrangos arba dei- 
mantų, arba knygų iš antrų rankų pirkėjams, kad pasiektų tuo pre- 
kiaujančius centrus. Kokiu mastu ši suvaržymo schema padidins 
pornografijos kainą, yra sunkiau numatyti. Galbūt reklamos suvar- 
žymas sumažins pardavimus, taigi ir padidins vienetų kaštus. Tačiau 
atrodo mažai tikėtina, jog šis efektas būtų labai didelis, ypač jei teisi- 
nis draudimas reglamentuoja reklamos pobūdį, o ne apimtį, ir palie- 
ka erdvės, kaip žinoma, ne tik paprastų „antkapio“ tipo skelbimų, 
bet ir ištisam spektrui pritrenkiamai efektyvių metodų, kuriuos nau- 
doja gamintojai, siūlantys muilą ir vaizdo grotuvus. 

Trikdymas kelia įdomesnį ir svarbesnį klausimą. Kai kurios vals- 
tybės ir šalys reikalavo iš žmonių, kad jie identifikuotųsi kaip priklausą 
konkrečiai religijai arba kaip besilaiką tam tikrų politinių pažiūrų 
tiesiog dėl pačios identifikacijos ir prastesnio statuso priskyrimo, kurį 
įgalina ta identifikacija, sumetimais. Pavyzdžiui: nacių diegtas gelto- 
nųjų raiščių žydams režimas arba pilietinių teisių grupių narių re- 
gistracija, kurią įvedė kai kurios Pietų valstijos, o Aukščiausiasis teis- 
mas NAACP v. Alabama ex rel Patterson byloje!“ paskelbė esant ne- 
konstitucinę. Kadangi tokiais atvejais kaip šie identifikavimosi 
reikalaujama tiesiog kaip viešos paniekos žymos arba tiesiog norint 
sukelti socialinį ar ekonominį spaudimą, kylantį iš tos paniekos, to- 
kių įstatymų galimybę atmeta net abstrakti tos teisės forma. Tačiau 
situacija yra visai kitokia, jeigu identifikacija yra reguliacijos sche- 
mos šalutinis produktas, o ne tikslas, ir yra tokia savanoriška, kiek 
leidžia aiškūs reguliacijos tikslai. Moralinės nepriklausomybės teisė 
akivaizdžiai būtų pažeista, jei pornografijos įstaigoms nebūtų leidžia- 
ma naudoti neišsiskiriančius pašto paketus siunčiant prekes klien- 
tams, kurie renkasi anonimiškumą, nes trikdymas būtų tokio suvar- 
žymo tikslas, o ne šalutinis produktas. Taip pat, manau, jeigu įstaty- 
mas uždraustų pornografijos parduotuvėms prekiauti viskuo, išskyrus 
pornografiją, ir dėl to drovus pornografijos mėgėjas neturėtų gali- 
mybės išeiti iš parduotuvės nešinas nauju skėčiu, ne tik su kažin ko 

prikimšta palto kišene. Tačiau moralinės nepriklausomybės teisė 
neimplikuoja jokios valdžios pareigos užtikrinti, kad žmonės galėtų 
naudotis ta teise viešose vietose, visuomenei nežinant, kad jie ja nau- 
dojasi. Galbūt valdžia būtų įpareigota imtis specialių priemonių, už- 
tikrinančių apsaugą nuo trikdomojo apsunkinimo visuomenėje, ku- 
rioje yra labai tikėtina, kad žmonės iš tikrųjų patirtų rimtą ekonomi- 
nę žalą, jeigu juos pamatytų išeinančius iš parduotuvės, paženklintos 
bloga žyma. Tačiau menkai įtikinama, kad šitai taikytina droviems 
pornografijos mėgėjams šioje šalyje dabar, iš kurių galima būtų rei- 
kalauti - ir tai nebūtų nesuprantama - prisiimti socialinę viešumo 
naštą, kad visuomenė juos pažinotų tokius, kokie jie yra. 

Mano išvada ta, jog teisė į moralinę nepriklausomybę, jeigu tai 
tikra teisė, reikalauja teisinės nedraudimo nuostatos dėl pornografi- 
jos vartojimo privačiai, bet kad tam tikra konkreti tos teisės koncep- 
cija vis dėlto nedraudžia varžymo schemos, labai panašios į schemą, 
kurią rekomenduoja Williamso ataskaita. Lieka apsvarstyti, ar ta tei- 
sė ir ta koncepcija pačios gali būti pateisintos politinėje teorijoje. 
Tačiau iš pradžių galėčiau pažymėti, jog niekas mano išvadoje nesi- 
kerta su mano ankstesniu teiginiu, jog Williamso strategija, kuria 
remiasi Ataskaita, negali paremti nei jos nedraudimo nuostatos, nei 
jos varžymo schemos. Mat aš neteigiu, gindamas tą teiginį, jog var- 
žanti schema primes didelę žalą individams. Aš tik sakiau, jog Wil- 
liamso strategija kaip visuma, kuri savo argumentus grindė ne por- 
nografų interesais, o indėliu, kuriuo jie gali prisidėti prie naudingos 
bendravimo apykaitos, nepateikė reikalingos perskyros. Taip pat aš 
dabar neapeliuoju ir į idealą, kuris yra tos strategijos nervas, - kad 
bendruomenė turi turėti laisvę plėtoti geriausias sąlygas žmogaus kles- 
tėjimui, - kad paremčiau savo paties išvadas apie pornografiją regu- 
liuojančią teisę. Aš veikiau teigiu, jog nepaisant to, ar instrumenti- 
niai Williamso ataskaitos teiginiai yra protingi ar ne, privati laisvė 
yra būtina, o patraukli svarbios politinės teisės koncepcija leidžia 
viešą ribojimą. 

LYGYBĖ 


Koziris, saugantis nuo naudos išskaičiavimų 


Likusioje šios esė dalyje svarstomas klausimas, kaip galėtų būti ap- 
ginta teisė į moralinę nepriklausomybę, tiek savo abstrakčia forma, 
tiek konkretesnės koncepcijos pavidalu, kurią aptarėme svarstydami 
viešąjį pornografijos eksponavimą. Šio klausimo svarba pranoksta 
palyginti nereikšmingą paties nepadorumo problemą: ta teisė turi 
kitų ir svarbesnių pritaikymų, ir klausimas, kokios rūšies argumentai 
remia teisių teiginį, yra neatidėliotinas politinės teorijos klausimas. 

Teises, kaip aiškinau kitur,!'“* geriausia suprasti kaip kozirius, sau- 
gančius nuo vienokio ar kitokio pamatinio politinių sprendimų pa- 
teisinimo, kuris suformuluoja tikslą bendruomenei kaip visumai. Jeigu 
kas nors turi teisę į moralinę nepriklausomybę, šitai reiškia, jog yra 
neteisinga, jei pareigūnai dėl kokios nors priežasties veikia pažeisda- 
mi tą teisę, net jeigu jie (teisingai) mano, jog bendruomenės kaip 
visumos padėtis pagerės, jeigu jie pažeis tą teisę. Esama daug skirtin- 
gų atskirą sritį sudarančių teorijų, aiškinančių, kas bendruomenės 
padėtį daro geresnę visumos mastu; kitaip tariant - daug skirtingų 
teorijų apie tai, koks turėtų būti politinio veiksmo tikslas. Viena iški- 
li teorija (ar veikiau teorijų grupė) yra utilitarizmas savo gerai žino- 
momis formomis - jis suponuoja, jog bendruomenės padėtis yra ge- 
resnė, jeigu jos nariai, vidutiniškai imant, yra laimingesni arba pa- 
tenkina daugiau savo preferencijų. Kita - ir tam tikrais atžvilgiais 
skirtinga — teorija yra teorija, kurią aptikome Williamso strategijoje: 
anot jos, bendruomenės padėtis yra geresnė, jeigu ji suteikia labiau- 
siai pageidaujamas sąlygas žmogaus raidai. Žinoma, esama daug ki- 
tų teorijų apie tikrą politikos tikslą, iš kurių daugelis daug labiau 
skiriasi nuo bet kurios iš šių dviejų teorijų nei šios - viena nuo kitos. 
Tam tikru mastu argumentas, ginantis tam tikrą konkrečią teisę, turi 
priklausyti nuo to, kuri iš šių teorijų apie pageidaujamus tikslus yra 
pripažinta; kitaip tariant, jis turi priklausyti nuo to, kokį bendrą pa- 
matinį politinių sprendimų pateisinimą siūlo koziriuoti svarstomoji 
teisė. Tolesniame svarstyme aš laikysiuosi prielaidos, jog pamatinis 

pateisinimas, su kuriuo mes turime reikalą, yra kokia nors utilitariz- 
mo forma, politikos tikslu laikanti įgyvendinimą kiek įmanoma di- 
desnio skaičiaus tikslų, kuriuos žmonės kelia savo gyvenimui. Tai, 
mano galva, tebėra pats įtakingiausias pamatinis pateisinimas, bent 
jau tuo neformaliu būdu, kuriuo jis šiandien figūruoja Vakarų de- 
mokratijų politikoje.'** 

Tarkime, jog mes tuomet pripažįstame, jog bent jau apskritai 
imant, politinis sprendimas yra pateisinamas, jeigu jis žada padaryti 
piliečius laimingesnius arba realizuoti daugiau jų preferencijų, vidu- 
tiniškai imant, nei galėtų bet kuris kitas sprendimas. Tarkime, jog 
mes darome prielaidą, kad sprendimas visiškai uždrausti pornogra- 
fiją tenkina tą kriterijų, nes leidėjų ir vartotojų norus ir preferencijas 
nusveria daugumos norai ir preferencijos, įskaitant jų preferencijas 
dėl to, kokį gyvenimą turėtų gyventi kiti. Kaip tuomet būtų galima 
pateisinti kokį nors priešingą sprendimą, leidžiantį nors ir tik priva- 
tų pornografijos vartojimą? 

Galima būtų manyti, jog tokį pateisinimą pajėgūs suteikti du ar- 
gumentavimo modusai. Pirmas - mes galėtume teigti, jog nors utili- 
tarinis tikslas formuluoja vieną svarbų politinį idealą, tai nėra vie- 
nintelis svarbus idealas, ir pornografija turi būti leidžiama tam, kad 
būtų apsaugotas koks nors kitas idealas, kuris tomis aplinkybėmis 
yra svarbesnis. Antras - mes galėtume argumentuoti, jog gilesnė mū- 
sų turimų motyvų, kurie pirmiausia ir skatina pripažinti utilitarizmą 
kaip pamatinį pateisinimą, analizė - tolesnė refleksija priežasčių, dėl 
kurių mes norime siekti to tikslo, - parodo, jog nauda čia turi nusi- 
leisti kokiai nors moralinės nepriklausomybės teisei. Pirmoji argu- 
mento forma yra pliuralistinė: jis pasisako už kozirį, saugantį nuo 
naudos išskaičiavimų tuo pagrindu, jog nors nauda visuomet yra svar- 
bus dalykas, tai nėra vienintelis svarbus dalykas, ir kiti tikslai ar idealai 
kartais yra svarbesni. Antroji forma suponuoja, jog deramas suprati- 
mas, kas yra utilitarizmas ir kodėl jis yra svarbus pats savaime, patei- 
sins svarstomąją teisę. 

Aš nemanau, jog pirmasis, arba pliuralistinis, arsgumentavimo mo- 
dusas turi daug šansų patirti sėkmę, bent jau kai taikomas pornogra- 

fijos problemai. Tačiau aš dabar neplėtosiu argumentų, kurie būtų 
reikalingi tai nuomonei paremti. Vietoj to noriu pasiūlyti argumentą 
antruoju modusu, kuris yra, glaustai persakant, štai koks. Kad ir kuo 
būtų patrauklus utilitarizmas, tas patrauklumas kyla iš to, ką mes 
galėtume pavadinti jo egalitarine orientacija. (Arba, jeigu tai perne- 
lyg smarku, - prarastų tą patrauklumą, kurį turi, jei ne ta orientaci- 
ja.) Tarkime, jog kokia nors utilitarizmo versija numato, jog svars- 
tant, kaip geriausia realizuoti daugumą preferencijų bendru mastu, 
kai kurių žmonių preferencijos laikytinos ne tokiomis svarbiomis 
kaip kitų preferencijos dėl to, kad patys tie žmonės yra mažiau verti 
ar mažiau patrauklūs, ar ne tokie mylimi, arba dėl to, kad svarsto- 
mosios preferencijos, imant sykiu, pagrindžia paniekos vertą gyve- 
nimo būdą. Šitai mums atrodytų aiškiai nepriimtina ir bet kuriuo 
atveju daug mažiau patrauklu nei standartinės utilitarizmo formos. 
Bet kuria iš savo standartinių versijų utilitarizmas gali pretenduoti 
suteikiąs koncepciją, aiškinančią, kaip valdžia vienodai traktuoja žmo- 
nes arba, bet kuriuo atveju, kaip valdžia gerbia fundamentalų reika- 
lavimą, jog ji privalo traktuoti žmones kaip lygius. Utilitarizmas tei- 
gia, jog žmonės traktuojami kaip lygūs, kai kiekvieno preferencijos, 
sveriant tik intensyvumo atžvilgiu, balansuojamos tomis pačiomis 
svarstyklėmis, nedarant perskyrų tarp asmenų ar nusipelnymo atžvil- 
giu. Ką tik aprašyta korumpuota utilitarizmo versija, kai kuriems 
asmenims priskirianti mažesnį svorį nei kitiems arba nelaikanti pai- 
sytinomis kai kurių preferencijų dėl to, kad šios yra gėdingos, pami- 
na tą teiginį. Tačiau jeigu praktikoje utilitarizmo nekontroliuoja kas 
nors panašaus į moralinės nepriklausomybės teisę (bei kitos gimi- 
ningos teisės), jis degraduos, bet kokių praktinių tikslų atveju, bū- 
tent į tą VeIsiją. 

Įsivaizduokime gausią žmonių bendruomenę, kurios viena narė 
yra Sara. Jeigu Konstitucijoje skelbtų utilitarizmo versiją, įgalinančią 
Saros preferencijas laikyti dvigubai svarbesnėmis už kitų, šitai būtų 
nepriimtina - tai būtų neegalitarinė utilitarizmo versija. Tačiau da- 
bar tarkime, jog konstitucinė nuostata yra standartinė utilitarizmo 
forma, t. y. jog ji yra neutrali visų žmonių ir preferencijų atžvilgiu, 

bet kad stebinamai didelis skaičius žmonių labai myli Sarą ir dėl to 
tvirtai laikosi nusistatymo, kad jos preferencijos būtų laikomos dvi- 
gubai svarbesnėmis kasdieniniuose politiniuose sprendimuose, 
priimamuose remiantis utilitariniu iškaičiavimu. Kai Sara negauna 
to, ką turėtų, jeigu jos preferencijos būtų laikomos dvigubai svarbes- 
nėmis už kitų preferencijas, šie žmonės yra nelaimingi, nes jų ypatin- 
gos preferencijos, kylančios iš meilės Sarai, yra nerealizuojamos. Jeigu 
pačioms šioms ypatingoms preferencijoms leidžiama tapti paisytino- 
mis, tai skirstant gėrybes ir galimybes, Sarai jų teks daug daugiau nei 
ji jų gautų šiaip. Aš teigiu, jog šitaip paminama egalitarinė tariamai 
neutralios Konstitucijos orientacija lygiai taip pat kaip tuo atveju, kai 
neutrali nuostata būtų pakeista atmestąja versija. Iš tiesų tariamai neut- 
rali nuostata tuomet yra save griaunanti, mat kritinį svorį sprendžiant, 
koks paskirstymas labiausiai skatina naudą, ji teikia pažiūroms tų, ku- 
rie-laikosi iš pagrindų ne-neutralios (kai kas pasakytų - anti-utilitari- 
nės) teorijos, anot kurios kai kurių žmonių preferencijos turėtų būti 
laikomos labiau paisytinomis nei kitų preferencijos. 

Atsakymas, kurį pateiktų utilitaristas, trokštantis oponuoti teisei 
į moralinę nepriklausomybę, yra savaime aiškus: utilitarizmas teikia 
svorį ne tos teorijos tiesai, o tik tam faktui, jog daugelis žmonių 
(klaidingai) laikosi tos teorijos, todėl yra nuviliami, kai paskirsty- 
mas, kurį pasiekia valdžia, nėra toks paskirstymas, kurį jie mano 
esant teisingą. Būtent jų nusivylimo faktas, o ne jų pažiūrų tiesa, yra 
paisytinas, ir tai teigti nėra nenuoseklu loginiu ar pragmatiniu atžvil- 
giu. Tačiau šis atsakymas yra skubotas. Mat čia esama ypač gilaus 
prieštaravimo. Utilitarizmas privalo pretenduoti į savo tiesą (tai, kaip 
sakiau anksčiau, privalo daryti bet kokia politinė teorija), taigi turi 
teigti esant neteisingą bet kokią teoriją, kuri jam prieštarauja. Kitaip 
tariant, jis pats turi užimti visą tą loginę erdvę, kurios reikalauja jo 
turinys. Tačiau neutralusis utilitarizmas teigia (ar, bet kuriuo atveju, 
daro prielaidą), jog iš principo niekas neturi daugiau teisių į tai, kad 
būtų realizuotos kurios nors jo preferencijos nei kas nors kitas. Jis 
sako, jog vienintelis pagrindas neleisti realizuoti vieno asmens norų, 
kad ir kokie šie būtų, yra tas, jog vietoj jų turi būti realizuota dau- 

giau kitų norų arba intensyvesni norai. Jis tvirtina, jog teisingumas ir 
politinė moralė negali suteikti jokio kitokio pagrindo. Šitai, galėtu- 
me pasakyti, yra neutraliojo utilitaristo gynybos argumentai mėgi- 
nant pasiekti tokią politinę struktūrą, kurioje, vidutiniškai imant, 
preferencijų realizavimas yra įmanomai efektyviausias. Klausimas yra 
ne tas, ar valdžia gali pasiekti tą politinę struktūrą, jeigu ji laiko pai- 
sytinomis tokias politines preferencijas kaip Saros gerbėjų preferen- 
cijos'“*, arba - ar valdžia tuo atveju kokią nors konkrečią preferenci- 
ją laiko dvigubai svarbesne, taigi prieštarauja utilitarizmui šiuo tie- 
sioginiu būdu. Veikiau klausimas yra tas, ar valdžia gali visa tai 
pasiekti, visiškai neprieštaraudama tiems ginamiesiems argumentams. 

Tarkime, pavyzdžiui, jog bendruomenėje yra nacistas, į kurio pre- 
ferencijų kompleksą įeina preferencija, kad būtų realizuojama dau- 
giau arijų preferencijų, o žydų preferencijų - mažiau tiesiog dėl to, 
kas jie yra. Neutralusis utilitaristas negali pasakyti, jog politinėje mo- 
ralėje nėra nei jokio pagrindo atmesti arba paskelbti nedora tokią 
preferenciją, nei neatmesti jos kaip tiesiog neteisingos, ir pagrindo 
nesiekti jos realizuoti su tokiu pat atsidėjimu, su kokiu pareigūnai 
įgyvendina bet kurios kitos rūšies preferenciją. Mat pats utilitariz- 
mas suteikia tokį pagrindą: jo pati fundamentaliausia maksima yra 
ta, jog Žmonių preferencijos turėtų būti sveriamos vienodu pamatu 
tomis pačiomis svarstyklėmis, jog nacistinė teisingumo teorija yra iš 
pagrindų neteisinga ir kad pareigūnai turėtų oponuoti nacistinei teo- 
rijai ir siekti ją sutriuškinti, o ne įgyvendinti. Nuoseklumo sumeti- 
mai neutraliajam utilitaristui neleidžia laikytis tokio pat politiškai 
neutralaus santykio su nacistine politine preferencija, kokio jis lai- 
kosi kitų rūšių preferencijų atžvilgiu. Tačiau tuomet jis negali pateik- 
ti ką tik aprašytųjų ginamųjų argumentų už didžiausią vidutinę nau- 
dą, apskaičiuojamą paisant tos preferencijos. 

Aš nenoriu pasakyti, jog kieno nors teisės į tai, kad būtų paten- 
kinta jo preferencija, pripažinimas automatiškai pripažįsta jo prefe- 
renciją esant gerą ar kilnią. Geras utilitaristas, kuris sako, jog pinbo- 
lo žaidėjas turi tokią pat teisę į šio polinkio patenkinimą, kokią turi 
poetas patenkinti savajam, dėl šios priežasties nėra įsipareigojęs 

teiginiui, jog gyvenimas, skriamas pinbolui, yra toks pat geras kaip 
gyvenimas, skiriamas poezijai. Tik vulgarūs utilitarizmo kritikai bruk- 
tų šią išvadą. Utilitaristas sako tik tai, jog joks teisingumo teorijos 
aspektas neteikia jokio pagrindo, dėl kurio politiniai ir ekonominiai 
visuomenės mechanizmai ir sprendimai turėtų būti kiek nors arti- 
mesni tiems, kuriems atiduotų pirmenybę poetas, o ne tiems, kurių 
norėtų pinbolo žaidėjas. Politinio teisingumo požiūriu dalykas yra 
kaip tik tas, kiek žmonių teikia pirmenybę vienai, o ne kitai alterna- 
tyvai ir koks tvirtas jų apsisprendimas. Tačiau jis negali šito pasakyti 
apie konfliktą tarp nacisto ir neutraliuoju utilitarizmu besiremiančio 
nacizmo oponento, mat teisinga politinė teorija, jo politinė teorija — 
ta pati politinė teorija, į kurią jis apeliuoja paisydamas nacisto pre- 
tenzijos fakto, - turi ką pasakyti apie šį konfliktą. Ji sako, jog tai, 
kam atiduoda pirmenybę neutralusis utilitaristas, yra teisinga ir adek- 
vačiai aprašo tai, į ką Žmonės turi teisę politinės moralės požiūriu, 
bet kad tai, kam teikia pirmenybę nacis, yra iš pagrindų neteisinga ir 
nusako tai, į ką niekas neturi teisės politinės moralės požiūriu. Ta- 
čiau tuomet yra prieštaringa sakyti, jog tuo pačiu politinės moralės 
požiūriu nacistas turi tokią pačią teisę į politinę sistemą, kuriai jis 
atiduoda pirmenybę, kaip ir utilitaristas. 

Argumentas galėtų būti formuluojamas štai kaip. Politinės prefe- 
rencijos, tokios kaip nacisto preferencija, yra tos pačios plotmės da- 
lykas —- pretenduoja užimti tą pačią erdvę - kaip ir pati utilitarinė 
teorija. Todėl, nors utilitarinė teorija privalo būti neutrali asmeninių 
preferencijų atžvilgiu, tokių kaip preferencijos, atiduodamos pinbo- 
lui ir poezijai, teisingumo teorijos požiūriu ji negali, neprieštarau- 
dama pati sau, būti neutrali savo pačios santykio su nacizmu atžvil- 
giu. Ji negali vienu metu pripažinti ir pareigą atremti klaidingą teo- 
riją, anot kurios kai kurių žmonių preferencijos turėtų būti labiau 
paisytinos nei kitų žmonių preferencijos, ir pareigą siekti realizuoti 
politines preferencijas tų, kurie aistringai pripažįsta tą neteisingą teori- 
ją, - to siekti taip pat energingai, kaip ji siekia bet kurių kitų preferen- 
cijų įgyvendinimo. Perskyra, kuria remiasi atsakymas į mano argu- 
mentą, - perskyra tarp tiesos ir nacisto politinių preferencijų fakto — 

sugriūva, nes jeigu utilitarizmas laiko paisytinu šių preferencijų fak- 
tą, Jis neigia tai, ko negali paneigti, būtent - kad teisingumas reika- 
lauja iš jo joms oponuoti. 

Išvengti šio prieštaravimo galime išskirdami dvi skirtingas utilita- 
rizmo formas ar lygmenis. Pirmoji būtų pristatoma paprasčiausiai 
kaip silpno pobūdžio teorija apie tai, kaip turėtų būti pasirenkama 
politinė konstitucija bendruomenėje, kurios nariai atiduoda pirme- 
nybę įvairioms politinių teorijų rūšims. Antroji būtų kandidatė būti 
taip pasirenkama konstitucija; ji, pavyzdžiui, galėtų teikti argumen- 
tų už tokį paskirstymą, kuris maksimizuotų suminį asmeninių prefe- 
rencijų patenkinimą praktiškai skirstant gėrybes ir galimybes. Tuo 
atvėju pirmoji teorija teigtų tik tai, jog renkantis konstituciją nacisto 
preferencijoms turėtų būti teikiamas toks pat svoris kaip antrosios 
rūšies utilitaristo preferencijoms, nes jie abu turi vienodą teisę į tą 
konstituciją, kuriai kiekvienas iš jų atiduoda pirmenybę, ir šiame tei- 
ginyje nebūtų jokio prieštaravimo. Tačiau, žinoma, neutralioji utili- 
tarinė teorija, kurią dabar svarstome, nėra tokios rūšies silpna teori- 
ja. Ji siūlo savo teisingumo teoriją kaip visavertę politinę konstituci- 
ją, o net tik kaip teoriją, aiškinančią, kaip išsirinkti tokią konstituciją, 
todėl ji negali išvengti prieštaringumo apeliuodama į kuklumą. 

Tačiau tas pats argumentas galioja (nors gal ir ne taip akivaiz- 
džiai) tuomet, kai politinės preferencijos yra ne tokios įprastos ir 
niekinamos kaip nacistinė teorija, o labiau neformalios ir giedros 
nuotaikos, tokios kaip Saros gerbėjų, kurie mano, jog jos preferenci- 
jos turėtų būti laikomos dvigubai svarbesnėmis. Šie žmonės išties 
galėtų būti sarokratai, manantys, jog į tokį traktavimą, kokį jie reko- 
menduoja, ji turi teisę dėl prigimimo ar kitų tik jai vienai būdingų 
ypatumų. Tačiau nors jų preferencijos kyla iš ypatingo jausmo, o ne 
iš politinės teorijos, šios preferencijos vis tiek braunasi į erdvę, kurią 
sava laiko neutralusis utilitarizmas, todėl negali būti laikomos paisy- 
tinomis nepaneigiant ginamųjų argumentų, kuriuos teikia utilitariz- 
mas. Taigi mano argumento esmė yra štai kokia. Jeigu utilitarizmas 
nori figūruoti kaip patrauklios darbinės politinės teorijos sudeda- 
moji dalis, jį reikia patikslinti taip, kad būtų susiaurintas paisytinų 

preferencijų ratas, pašalinant tiek formalios, tiek neformalios rū- 
šies politines preferencijas. Vieną labai praktišką būdą pasiekti to- 
kį suvaržymą teikia teisių kaip kozirių, saugančių nuo nevaržomo 
utilitarizmo, idėja. Visuomenė, įsipareigojusi utilitarizmui kaip 
bendram pamatiniam pateisinimui, kuris iš principo nediskvalifi- 
kuoja jokių preferencijų, galėtų pasiekti tokią diskvalifikaciją, pri- 
pažindama teisę į politinę nepriklausomybę: teisę, užtikrinančią, 
jog skirstant gėrybes ar galimybes niekas nebus nuskriaustas tuo 
pagrindu, kad kiti mano, jog jis turėtų turėti mažiau gėrybių dėl to, 
kas jis yra arba nėra, arba dėl to, kad jis kitiems mažiau rūpi nei kiti 
žmonės. Politinės nepriklausomybės teisės pripažinimo padarinys 
būtų žydų teisinis imunitetas, saugantis nuo nacistų preferencijų, 
bei tų, kurie nėra Sara, imunitetas, saugantis nuo preferencijų tų, 
kurie ją garbina. 

Moralinės nepriklausomybės teisė gali būti ginama panašiu bū- 
du. Neutralusis utilitarizmas atmeta idėją, jog kai kurios galimos žmo- 
nių ambicijos tvarkantis savo gyvenimą turėtų turėti mažiau įtakos 
socialinių išteklių ir galimybių atžvilgiu nei kitos, išskyrus tais atve- 
jais, kai šitai yra visų preferencijų svėrimo vienodu pamatu tomis 
pačios svarstyklėmis pasekmė. Pavyzdžiui, jis atmeta argumentą, jog 
kai kurių žmonių supratimas, kokia turėtų būti seksualinė patirtis ir 
kokį vaidmenį toje patirtyje turėtų vaidinti fantazija, ir koks turėtų 
būti tos fantazijos pobūdis, yra iš principo iškreiptas arba kenksmin- 
gas. Tačiau tuomet jis negali (dėl ką tik išnagrinėtų priežasčių) laikyti 
paisytinomis moralinių preferencijų tų, kurie visgi laikosi tokių nuo- 
monių, skaičiuodama, ar individams, kurie sudaro kokią nors sek- 
sualinę mažumą, įskaitant homoseksualus ir pornografijos mėgėjus, 
turėtų būti draudžiama seksualinė patirtis, kurios jie nori. Moralinės 
nepriklausomybės teisė įeina į tą pačią teisių kolekciją kaip ir poli- 
tinės nepriklausomybės teisė, ir yra pateisintina kaip koziris, sau- 
gantis nuo nevaržomo utilitarinio draudimą įtvirtinančių įstatymų, 
nukreiptų prieš pornografiją, gynimo bendruomenėje tų, kuriems 
atrodo užgauli tiesiog pati idėja, jog jų kaimynai skaito nešvankias 
knygas, - labai panašiai, kaip pastaroji teisė yra pateisinama kaip 

koziris, saugantis nuo mažesnės dalies skyrimo žydams nacistų bend- 
ruomenėje arba didesnės Sarai Saros gerbėjų bendruomenėje utilita- 
rinio pateisinimo. 

Lieka apsvarstyti, ar abstrakti teisė į moralinę nepriklausomybę, 
apginta šiuo būdu, vis tiek leistų varžyti viešą pornografijos ekspo- 
navimą visuomenėje, kurios preferencijos, nepalankios tam ekspo- 
navimui, remtųsi mišriais motyvais, apžvelgtais ankstesnėje dalyje. 
"Tai situacija, kai egalitarinei utilitarizmo orientacijai esama pavojaus 
ne iš vienos, bet iš dviejų pusių. Tuo mastu, kuriuo svarstomieji mo- 
tyvai yra moralinės preferencijos dėl to, kaip kiti turėtų elgtis, ir šie 
motyvai yra laikomi paisytinais, utilitarizmo neutralumas yra su- 
griaunamas. Tačiau tuo mastu, kuriuo šie motyvai yra visai kitokios 
rūšies - tokie, kuriuos mes apžvelgėme, akcentuojantys ne tai, kaip 
kiti turėtų gyventi, o veikiau seksualinės patirties, kurios žmonės 
nori, pobūdį, ir šių motyvų yra nepaisoma, utilitarizmo neutralumas 
yra sužlugdomas iš kitos pusės, mat jis tampa beprasmiškai priešiš- 
kas toms ypatingoms ir svarbioms ambicijoms tų, kurie tuomet ne- 
tenka kontrolės esmingai svarbaus savo pačių saviugdos aspekto atžvil- 
giu. Tad ši situacija nėra tinkamas atvejis, kuris galėtų suteikti argu- 
mentą profilaktiškai atsisakyti laikyti paisytinu kokį nors motyvą 
visuomet, kai negalime būti tikri, jog tas motyvas nėra sumišęs su 
moralizmu, - mat neteisingumo pavojaus esama abiejose pusėse, o 
ne vienoje. Alternatyva, kurią aprašiau ankstesniame skirsnyje, yra 
mažų mažiausiai geresnė nei šitai. Anot jos, varžymas gali būti patei- 
sinamas net tuo atveju, kai negalime būti tikri, jog žmonių preferen- 
cijos, atiduodamos suvaržymui, nėra užterštos tos rūšies preferenci- 
jų, kurias mes turėtume pašalinti iš sąrašo, su sąlyga, kad žala pada- 
ryta tiems, kurie patiria neigiamus padarinius, nėra rimta žala, net jų 
pačių akimis. Leidimas varžyti viešai eksponuoti pornografiją viena 
prasme yra kompromisas; tačiau tai kompromisas, rekomenduoja- 
mas moralinės nepriklausomybės teisės, kai argumentai už tą teisę 
jau yra išdėstyti, o ne tos teisės aukojimas. 

Taigi tie, kurie pripažįsta utilitarizmą kaip bendrą pamatinį pateisi- 
nimą pagrįsti politiniams sprendimams, turi gerą pagrindą taip pat 
pripažinti - kaip to paties paketo dalį - moralinės nepriklausomybės 
teisę ta forma, kuri, kaip ką tik dėsčiau, paremtų ar įgalintų pagrindines 
Williamso ataskaitos rekomendacijas. Šią esė užbaigsiu apsvarstydamas 
kai kuriuos prieštaravimus, kuriuos 1980 metais išsakė H. L. A. Har- 
tas,'““ atsiliepdamas į panašų mano argumentą apie sąsają tarp utilita- 
rizmo ir šių teisių, kurį pateikiau prieš keletą metų.!“" Harto prieštara- 
vimai rodo tai, kas, mano galva, yra totaliai klaidingas šio argumento 
supratimas, nesupratimas, kurį, kaip dabar matau, paskatino mano 
ankstesnė formuluotė; todėl galėtų būti pravartu, siekiant apsidrausti 
nuo panašaus nesupratimo šįkart, perteikti tuos prieštaravimus ir ma- 
no motyvus manyti, kad jie iškreiptai suvokia mano argumentą. 

Savo ankstesnėje dabar svarstomo argumento formuluotėje įtaiga- 
vau, jog jeigu utilitaristas laiko paisytinomis tokias preferencijas kaip 
Saros gerbėjų preferencijos, tai šitai yra dvigubo paisymo „forma“, 
nes galiausiai Saros preferencijos yra įskaitomos dukart, vieną kartą į 
jos pačios sąskaitą, o kitą kartą - kaip antrinės kitų preferencijos, ku- 
rios inkorporuoja jos preferencijas nuorodos būdu. Hartas sako, jog 
taip teigti yra klaidinga, nes iš tikrųjų nė vieno asmens preferencijos 
nėra įskaitomos dukart, ir Saros gerbėjų preferencijos būtų įskaity- 
tos nevisavertiškai (undercount) - taigi nebūtų traktuojamos kaip ly- 
gios, - jeigu jų preferencijos, atiduodamos jai, būtų atmestos kaip ne- 
įskaitytinos. Pastarajame argumente būtų galima įžvelgti racionalų grū- 
dą, jei būtų kalbama apie balsus, o ne apie preferencijas, mat jeigu kas 
nors norėtų balsuoti už Saros, o ne savo paties sėkmę, kalkuliacija jo 
vaidmenį identifikuotų tik kaip šią dovaną, ir jeigu jo balsas tada būtų 
atmestas kaip neįskaitytinas, jis išties galėtų skųstis, jog iš jo buvo klas- 
ta atimta vienoda galia politinio sprendimo atžvilgiu. Tačiau preferen- 
cijos, - kurios figūruoja utilitariniuose skaičiavimuose, - nėra pana- 
šios į balsus šia prasme. Tas, kuris praneša daugiau preferencijų utilita- 
riniam kompiuteriui, nesumažina kitų preferencijų svarumo (nebent 

nereikšmingai), kurias jis taip pat praneša, įtakos; jis veikiau padidina 
visų savo preferencijų vaidmenį - palyginti su kitų žmonių preferenci- 
jų vaidmeniu - didžiojoje kalkuliacijoje. Taigi tas, kuris atiduoda pir- 
menybę Saros sėkmei, o ne žmonių apskritai sėkmei, ir įtraukdamas tą 
preferenciją į nesuvaržytą utilitarinį išskaičiavimą užtikrina Sarai dau- 
giau naudos, pats savo dalies nė kiek nesumažina - užsitikrina ne ma- 
žiau to, ko reikia realizuoti jo asmeninėms preferencijoms, - nei kuris 
nors kitas, abejingas Saros sėkmei. 

Aš nemanau, jog mano apibūdinimas, kad jo preferencijų įskaity- 
mas į Saros sąskaitą yra dvigubo įskaitymo forma, yra klaidinamas 
arba neteisingas. Tačiau šio nusakymo intencija buvo reziumuoti ar- 
gumentą, o ne jį pateikti, ir aš nesilaikysiu įsikibęs šio konkretaus 
apibūdinimo. (Kaip pažymi Hartas, aš jį teikiau kalbėdamas tik apie 
kai kuriuos pateiktus pavyzdžius atvejų, kai nevaržomas utilitariz- 
mas produkuoja akivaizdžiai neegalitarinius rezultatus.) Hartas tei- 
kia esmingesnių argumentų apie kitą mano naudotą pavyzdį, kuris 
suponavo klausimą, ar homoseksualai turi teisę privačiai praktikuoti 
savo seksualinius polinkius. Jis mano, jog aš noriu pasakyti, „kad 
jeigu dėl [preferencijų, išreiškiančių moralinį nepritarimą homosek- 
sualams,] susidarančio balanso iš asmenų atimama kokia nors laisvė, 
sakykime, laisvė palaikyti kokius nors seksualinius santykius, tie, kurie 
netenka tos laisvės, nukenčia dėl to, kad dėl šio rezultato jų deramos 
ar pageidautinos gyvenimo formos samprata yra paniekinama kitų, 
o šitai tolygu traktuoti juos kaip prastesnius arba mažiau vertus už 
kitus, arba nevertus vienodo rūpesčio ir pagarbos“ !*š, 

Tačiau tai iškreipia mano mintį. Ne utilitarinio išskaičiavimo re- 
zultatas (ar, kaip vėliau tai nusako Hartas, „finalas“) yra ta priežas- 
tis, kuri lemia ar pasiekia tai, jog homoseksualai yra niekinami kitų. 
Veikiau yra atvirkščiai: jeigu iš ko nors atimama seksualinės prakti- 
kos laisvė dėl utilitarinio pateisinimo, kuris esmingai priklauso nuo 
kitų žmonių moralistinių preferencijų, tai jis patiria skriaudą dėl to, 
jog jo deramo gyvenimo samprata yra jau niekinama kitų. Hartas 
sako, jog mano argumentacijos „pagrindinis silpnumas“ - bruožas, 
kuris ją daro „iš pagrindų klaidingą“, - yra tas, jog aš darau prielaidą, 

kad jeigu kieno nors laisvė yra apribojama, šitai turi būti interpre- 
tuojama kaip jo vienodo traktavimo pamynimas. Tačiau mano argu- 
mentas yra tas, kad taip yra ne būtinai - ar netgi kad paprastai taip 
nėra - o tik tuomet, kai suvaržymas yra pateisinamas kokiu nors 
būdu, kuris priklauso nuo fakto, jog kiti smerkia jo įsitikinimus ar 
vertybes. Hartas sako, jog interpretacija, laisvės paneigimą laikanti 
vienodo rūpesčio atėmimu, yra „mažiausiai įtikima“ būtent tuo at- 
veju, kurį aš svarstau, t. y. kai tas atėmimas pateisinamas utilitariniu 
argumentu, nes, pasak jo, to pateisinimo mintis yra ne ta, kad pralai- 
minčioji mažuma arba jos moraliniai įsitikinimai yra žemi, o tiesiog 
ta, jog ji yra pernelyg negausi, kad nusvertų daugumos preferencijas, 
kurios gali būti įgyvendinamos tik iš mažumos atimant laisvę, kurios 
ji nori. Tačiau čia ir vėl ignoruojama perskyra, kurią aš noriu pada- 
ryti. Jeigu utilitarinis pateisinimas, pagrindžiantis seksualinės prak- 
tikos laisvės nepripažinimą homoseksualams, gali pavykti nelaikant 
paisytinomis moralistinių daugumos preferencijų bendrame balanse 
(o jis galėtų pavykti tuo atveju, jei egzistuotų geras pagrindas patikė- 
ti tuo, kas iš tikrųjų yra neįtikėtina, - jog homoseksualumo plitimas 
sąlygoja smurtinius nusikaltimus), tai draudimo moralas būtų tik tas 
moralas, kurį įžvelgia Hartas, - jį būtų galima suformuluoti taip: 
„Neįmanoma apsaugoti visų kiekvieno interesų, ir mažumos inte- 
resai turi nusileisti daugumos rūpinimuisi savo saugumu, nors tai 
ir verta apgailestavimo“. Šiame morale, bent jau mano dabar svars- 
tomo argumento kontekste, nėra jokio lygaus traktavimo paneigi- 
mo. Tačiau jeigu utilitarinis pateisinimas negali pavykti nesikliau- 
damas daugumos moralistinėmis preferencijomis, kaip turėtų gy- 
venti mažuma, o valdžia vis dėlto nenori atsisakyti to pateisinimo, 
tai moralas yra visai kitoks ir, mano požiūriu, bjauresnis. Jis yra 
būtent tas, jog mažuma turi nukentėti, nes gyvenimą, kurį siūlo jos 
atstovai, kiti mano esant pasibjaurėtiną, o tai neatrodo labiau pa- 
teisinama visuomenėje, įsipareigojusioje traktuoti žmones kaip ly- 
gius, nei teiginys, kurį svarstėme anksčiau ir atmetėme kaip nesu- 
derinamą su lygybe, - jog kai kurie žmonės turi kęsti legalią skriau- 
dą dėl to, kad kiti jų nemėgsta. 

Hartas pateikia ir daugiau kritinių argumentų. Jis įtaigauja, pa- 
vyzdžiui, jog ne kas kita kaip „nesuinteresuotos“ politinės liberalų 
preferencijos sukūrė balansą, palankų įstatymų, draudžiančių homo- 
seksualius santykius, panaikinimui 1967 metais Anglijoje, ir klausia, 
kaip kas nors galėtų prieštarauti teigdamas, jog tų preferencijų laiky- 
mas paisytinomis tuo metu pažeidė kieno nors teisę būti traktuoja- 
mam kaip lygiam. Tačiau šis klausimas iš pagrindų iškreipia mano 
argumentą. Aš neteigiu - kaip kas nors galėtų tai teigti? - jog pilie- 
čiai demokratijos sąlygomis neturėtų kovoti ir balsuoti už tai, ką jie 
mano esant teisinga. Klausimas yra ne tas, ar žmonės turi veikti teisin- 
gumo labui, bet veikiau - kokį kriterijų mes ir jie turėtume taikyti 
nustatyti, kas yra teisinga. Utilitarizmas skelbia, jog turėtume taikyti 
štai kokį kriterijų: mes turime veikti taip, kad pasiektume maksimalų 
įmanomą preferencijų, kurias aptinkame paplitusias savo bendruo- 
menėje, patenkinimą. Jeigu šį kriterijų pripažintina besąlygiškai, tai 
patrauklius politinius 7-ojo [XX amžiaus] dešimtmečio liberalų įsiti- 
kinimus laikytume tiesiog duomenimis, kuriuos reikia subalansuoti ne 
tokių abstrakčių kitų išpažįstamų įsitikinimų atžvilgiu, kad pamatytu- 
me, kurie pirmavo kiekybės ir intensyvumo varžybose. Tikėtina, jog 
liberalioji pozicija būtų laimėjusi šias varžybas. Galbūt ir ne. 

"Tačiau aš visą laiką sakiau, jog tai yra neteisingas kriterijus, o tai 
žlugdo argumentus už utilitarizmą, jeigu politinės liberalų arba jų 
oponentų preferencijos yra laikomos paisytinomis ir balansuojamos 
siekiant nustatyti, ko reikalauja teisingumas. Štai kodėl aš reko- 
menduoju - kaip privalomą bet kokios visa apimančios politinės 
teorijos, kurioje utilitarizmas figūruoja kaip pamatinis pateisini- 
mas, dalį — teises į politinę ir moralinę nepriklausomybę. Tačiau li- 
beralai, kurie vykdė kampanijas homoseksualų interesams ginti Ang- 
lijoje 7-ajame [XX amžiaus] dešimtmetyje, tikrų tikriausiai nepripa- 
žino tokio kriterijaus, kurį aš atmetu. Savo balsavimu ir argumentais 
jie išreiškė savo pačių politines preferencijas, tačiau jie 2eapeliuoja į 
šių preferencijų populiarumą kaip savaime suteikiantį argumentą už 
tai, ko jie norėjo, kaip daryti juos būtų skatinęs nesuvaržytas utilita- 
rinis argumentas, kuriam aš oponuoju. Galbūt jie vietoj to apeliavo į 

kažką panašaus į moralinės nepriklausomybės teisę. Kad ir kaip ten 
būtų, jie nesiremia jokiu argumentu, nesuderinamu su ta teise. Taip 
pat mums nėra reikalo kliautis kokiu nors tokiu argumentu norint 
pasakyti, jog tai, ką jie padarė, buvo teisinga ir traktavo žmones kaip 
lygius. Įrodymas yra šis: argumentai už reformą būtų buvę tokie pat 
stiprūs politinės teorijos požiūriu, net jeigu būtų buvę labai nedaug 
arba nė vieno heteroseksualo, kurie būtų norėję reformos, nors, žino- 
ma, reforma tuomet nebūtų buvusi praktiškai įmanoma. Jeigu taip, tai 
negalime pasmerkti reformą produkavusios procedūros tuo pagrin- 
du, jog ta procedūra pažeidė kieno nors teisę į nepriklausomybę. 
Harto klaidingą supratimą šiuo atveju be abejonės paskatino ma- 
no paties aprašymas, aiškinantis, kaip teisės, kaip antai teisė į mora- 
linę nepriklausomybę, funkcionuoja konstitucinėje sistemoje, tokio- 
je kaip Jungtinių Valstijų, kuri teises naudoja kaip įstatymų leidybos 
legalumo kriterijų. Aš sakiau, kad šios rūšies konstitucinė sistema 
yra vertinga, kai bendruomenė kaip visuma slapčia laikosi išanksti- 
nių neigiamų nuostatų prieš kokią nors mažumą arba pažiūrų, jog 
tos mažumos gyvenimo būdas yra užgaulus gero būdo žmonėms. 
Esant tokiai situacijai, aprioriškai tikėtina, jog įprastiniame politi- 
niame procese bus priimti sprendimai, kurie neišlaikytų mūsų su- 
konstruotojo kriterijaus, mat šie sprendimai apribotų mažumos lais- 
vę, tačiau negalėtų būti pateisinti - politinėje teorijoje — niekaip ki- 
taip, kaip tik tariant, jog kai kurie gyvenimo modeliai yra iš principo 
blogi arba žeminantys, arba laikant paisytinu patį faktą, jog daugu- 
ma mano juos tokius esant, kaip to pateisinimo dalį. Kadangi šie 
represyvūs sprendimai tuomet būtų neteisingi - dėl priežasčių, ku- 
rias nurodau, - konstitucinės teisės uždraudžia juos iš anksto. 
Sprendimas, palankus reformai, kurį aprašo Hartas, nebūtų — 
negalėtų būti - sprendimas, pateisinamas tik tokiais užgauliais pa- 
grindais. Net jeigu gerybinės liberalios preferencijos figūruotų kaip 
duomenys, o ne kaip argumentas - 0 taip, mano manymu, neturė- 
tų būti, - niekas negalėtų pretenduoti į teisę į moralinę ar politinę 
nepriklausomybę kaip į skydą apsisaugoti nuo sprendimo, kuris bu- 
vo iš tikrųjų priimtas. Tačiau kas nors, remdmasis mano sprendimu, 


CENZŪRA IR LAISVA SPAUDA 515 


galėtų padaryti išvadą, jog iš tikrųjų aš smerkiu bet kokį politinį pro- 
cesą, kuris leistų priimti vienokį ar kitokį sprendimą, jeigu žmonių 
motyvai remti vieną sprendimą, o ne kitą, tikėtina, nesutampa su jų 
pačių asmeniniais interesais. Aš viliuosi, jog dabar yra aišku, kodėl 
tai klaidinga. Tokia pozicija neleistų demokratijos sąlygomis balsuo- 
ti už socialinės apsaugos programas arba užsienio pagalbą, arba pa- 
veldo išsaugojimą ateinančioms kartoms. Išties, nesant tinkamos kons- 
titucinės sistemos, vienintelė viltis teisingumui yra būtent ta, jog žmo- 
nės balsuos vadovaudamiesi nesuinteresuotu teisingumo jausmu. Aš 
smerkiu politinį procesą, kuris remiasi prielaida, kad tas faktas, jog 
žmonės turi tokių motyvų, pats yra dalis politinės moralės argumen- 
tų užtai, kam jie rodo savo palankumą. Harto heteroseksualūs libera- 
lai būtų galėję teikti štai kokį argumentą savo bendrapiliečiams. „Mes 
žinome, jog daugeliui iš jūsų homoseksualių santykių idėja atrodo 
problemiška ir netgi užgauli. Kai kurie iš mūsų manome taip pat. 
Tačiau jūs turite pripažinti, jog būtų paneigta lygybė - moralinės 
nepriklausomybės forma, - jeigu faktas, jog mes turime tokių jaus- 
mų, būtų laikomas paisytinu kaip pateisinimas baudžiamiesiems tei- 
sės aktams. Kadangi taip yra, iš tikrųjų mes neturime jokio pateisini- 
mo dabar galiojančiai teisei, ir turėtume, kad būtume ištikimi teisin- 
gumui, ją reformuoti.“ Niekas šiame argumente neskelbia paisytinu 
fakto, jog liberalai arba tie, į kuriuos jie apeliuoja, aplinkybių valia 
laikosi kokių nors konkrečių politinių preferencijų ar įsitikinimų, 
kaip savaime pakankamo argumento: argumentas yra teikiamas ape- 
liuojant į teisingumą, o ne į tą faktą, jog daugelis žmonių nori teisin- 
gumo. Tame argumente nėra nieko, kas netraktuotų homoseksualų 
kaip lygių. Priešingai. Tačiau būtent tai ir yra mano argumentas. 
Kai kuriuos iš kitų Harto prieštaravimų apsvarstysiu visus drau- 
ge. Jis pažymi mano teiginį, jog teisės, kurias turi žmonės, priklauso 
nuo pamatinio pateisinimo ir nuo politinių institucijų, taip pat suda- 
rančių svarbią plotmę, nes argumentas už bet kokią konkrečią teisę 
turi pripažinti tą teisę kaip dalį sudėtingo kitų prielaidų ir praktikų, 
kurias ji koziriuoja, paketo. Tačiau jam šitai atrodo keista. Gali būti 
prasminga sakyti, pažymi jis, jog esant tam tikroms valdymo formoms, 

žmonėms reikia mažiau teisių nei kitų sąlygomis. Tačiau ar prasmin- 
ga sakyti, jog vienoje, bet ne kitoje situacijoje jie t47i mažiau teisių? 
Jis taip pat prieštarauja mano sugestijai (sudarančiai argumento, ku- 
rį pateikiau paskutiniame skirsnyje, esmę), jog teisės, kurios ilgą lai- 
ką laikytos teisėmis į laisvę, tokios kaip homoseksualų teisė į seksua- 
linės praktikos laisvę arba pornografijos mėgėjų teisė privačiai žiūrė- 
ti tai, kas jiems patinka, iš tikrųjų yra (bent jau moderniųjų 
demokratijų aplinkybėmis) teisės būti traktuojamiems kaip lygiems. 
Šis teiginys, kurį Hartas pavadina „fantastiniu“, turėtų, pasak jo, tą 
implikaciją, jog tironas, uždraudęs vieną seksualinės praktikos for- 
mą arba vienos religijos praktiką, iš tikrųjų pašalintų blogį, o ne jį 
padidintų, jeigu išplėstų savo draudimo galią, kad apimtų visą seksą 
ir visas religijas ir šiuo būdu pašalintų traktavimo nelygybę. Seksua- 
linės ar religinės praktikos draudimo ydingumas, sako jis, yra tas, 
jog jis naikina laisvę, o ne lygią laisvę; kaltinimą papildant lygybės 
pažeidimu, lygybė paverčiama tuščia ir jokios funkcijos neatliekan- 
čia idėja, nenumatančia jokio veiksmo padėčiai keisti. 

Šie įvairūs prieštaravimai yra akivaizdžiai susiję, nes jie suponuo- 
ja, jog tos teisės, kurias turi žmonės, yra - bent jau didžioji jų dalis — 
belaikės teisės, reikalingos apsaugoti tvariems ir svarbiems intere- 
sams, įrašytiems Žmogaus prigimtyje ir fundamentaliems žmogaus 
raidai, tokiems kaip interesas rinktis sekso partnerius ir aktus, ir re- 
liginius įsitikinimus. Tai - įprasta teorija apie tai, kokios yra teisės ir 
kokia jų paskirtis, ir, kaip sakiau, šioje esė nedėstysiu savo motyvų 
manyti, jog galiausiai ši teisių teorija yra neadekvati. Aš išties sakiau, 
jog negalima tikėtis, kad ši teorija produkuos mano svarstomos tei- 
sės, būtent moralinės nepriklausomybės teisės, taikomos pornogra- 
fijos vartojimui, apgynimo argumentaciją, nes atrodo neįtikinama, 
jog kokiems nors svarbiems žmogaus interesams padaroma žala ati- 
mant nešvankias knygas arba filmus. Tačiau šis argumentas ne itin 
stiprus kaip argumentas prieš bendrą fundamentalius interesus pos- 
tuluojančią teisių teoriją, mat tie, kurie pripažįsta tą teoriją, galėtų 
būti pasirengę pripažinti - galbūt net ginti teiginį, - jog apeliavimas 
į teises ginant pornografijos mėgėjus yra klaida, kuri nupigina teisių 


CENZŪRA IR LAISVA SPAUDA 517 


idėją, ir kad politinėje moralėje nesama nieko, kas smerkia visišką 
pornografijos uždraudimą, jeigu būtent tai geriausiai realizuos bend- 
ruomenės kaip visumos preferencijas. 

Mano tikslas yra išplėtoti teisių teoriją, kuri yra priklausoma nuo 
kitų politinės teorijos elementų, ir išsiaiškinti, kokiu mastu ta teorija 
galėtų būti sukonstruota iš be galo abstrakčios (tačiau toli gražu ne 
tuščios) idėjos, jog valdžia privalo traktuoti žmones kaip lygius. Ta 
teorija teises daro reliatyvias tik viena prasme. Stengiuosi parodyti, 
kaip teisės dera su skirtingais paketais, todėl noriu suprasti, pavyz- 
džiui, kokios teisės turėtų būti pripažįstamos kaip koziriai, saugantys 
nuo naudos išskaičiavimų, jeigu naudingumas laikomas - kaip ir turė- 
tų būti daugelio žmonių manymu - kaip deramas pamatinis pateisini- 
mas. Tai svarbus klausimas, nes, kaip sakiau, bent jau neformalios rū- 
šies utilitarizmas jau kurį laiką buvo pripažįstamas praktinėje politiko- 
je. Jis teikė, pavyzdžiui, efektyvų pateisinimą daugumos suvaržymų, 
taikomų mūsų laisvei, remdamasis teise, kurią mes pripažįstame kaip 
tinkamą. Tačiau iš šio tyrimo negalima daryti išvados, jog aš turiu 
pasisakyti už utilitarizmo paketą (kartais sakoma, jog aš pasisakau už 
ji)'9? drauge su teisėmis, kurių reikalauja utilitarizmas kaip geriausias 
paketas, kokį įmanoma sukonstruoti. Aš neturiu to daryti. Nors teisės 
yra neatsiejamos nuo paketų, vienas paketas vis tiek gali būti pasirink- 
tas vietoj kitų kaip geresnis, ir aš abejoju tuo, jog galiausiai išvis koks 
nors paketas, pagrįstas kokia nors žinoma utilitarizmo forma, pasiro- 
dys esąs geriausias. Iš mano argumento taip pat nekyla išvada, jog 
nesama jokių teisių, kurios privalo įeiti į bet kokį apginti galimą pake- 
tą - jokių teisių, kurios šia prasme yra natūralios teisės, - nors argu- 
mentas, jog tokių teisių esama, ir paaiškinimas, kokios šios teisės yra, 
akivaizdu, turi būti plėtojamas visai kitokiu būdu nei tas kelias, kurio 
laikiausi dėstydamas argumentus už teisę į moralinę nepriklausomybę 
kaip kozirio, saugančio nuo utilitarinių pateisinimų. 

Tačiau jeigu teisės figūruoja sudėtinguose politinės teorijos pake- 
tuose, tai dairytis į teises ieškant vienintelio apsigynimo nuo kvailų 
arba korumpuotų politinių sprendimų yra ir nereikalinga, ir perne- 
lyg primityvu. Be abejonės, Hitleris ir Neronas pažeidė tas teises, 

kurias suteiktų bet kokia įtikinama politinė teorija; tačiau taip pat 
teisinga tai, jog blogis, kurį lėmė šie monstrai, negalėtų rasti jokios 
paramos net pamatiniame bet kokios tokios teorijos pateisinime. Tar- 
kime, jog koks nors tironas (Angelas, nupuolęs į dar kraupesnę bepro- 
tybę) išties visiškai uždraudžia seksą, nustatydamas mirties bausmę, 
arba uždraudžia visą religinę praktiką bendruomenėje, kurios visi 
nariai yra pamaldūs. Turėtume sakyti, jog tai, ką jis padarė (arba 
mėgino padaryti), buvo sveiku protu nesuvokiama arba perversiška, 
arba kad jam absoliučiai nerūpėjo jam pavaldūs piliečiai, o toks rū- 
pestis yra elementariausias reikalavimas, kurį politinė moralė nusta- 
to tiems, kurie valdo. Galbūt mums nė nereikia lygybės idėjos, kad 
paaiškintume pastarąjį reikalavimą. (Aš čia tyčia kalbu atsargiai.) Ta- 
čiau mums nereikia ir teisių idėjos. 

Teisių, kaip savarankiško politinės teorijos elemento, mums rei- 
kia tik tuomet, kai koks nors sprendimas, padarantis skriaudą ko- 
kiems nors žmonėms, vis dėlto randa prima facie paramą teiginyje, 
jog jis padarys visos bendruomenės padėtį geresnę pagal kokį nors 
įtikinamą aiškinimą, kas sudaro bendruomenės bendrąją gerovę. Ta- 
čiau pats natūraliausias bet kokio prieštaravimo, kurį galėtume pa- 
teikti tokiam sprendimui, šaltinis yra tas, jog per savo susirūpinimą 
gerove ar klestėjimu, ar žmonių laime visumos mastu, arba kokio 
nors bendruomenėje plačiai išpažįstamo intereso įgyvendinimu, tas 
sprendimas skiria nepakankamai dėmesio savo sukelsimiems padari- 
niams mažumai; ir koks nors apeliavimas į lygybę atrodo natūrali 
išraiška prieštaravimo, kylančio iš to šaltinio. Mes norime pasakyti, 
jog sprendimas yra neteisingas, nepaisant jo tariamos dorybės, dėl 
to, kad jis deramu būdu neatsižvelgia į žalą, kurią jis padaro kai ku- 
riems Žmonėms, taigi netraktuoja šių žmonių kaip lygių, turinčių 
teisę į tokį patį rūpestį kaip kiti. 

Šitoks kaltinimas niekuomet nėra save įrodantis. Jį reikia išplėto- 
ti, pasitelkiant kokią nors teoriją, aiškinančią, ko reikalauja vieno- 
das rūpestis, arba — kaip mano pasiūlyto argumento atveju — aiški- 
nančią, kokius to vienodo rūpesčio reikalavimus suponuoja pats pa- 
matinis pateisinimas. Kiti neišvengiamai atmes bet kokią šitokią 

teoriją. Kas nors galėtų teigti, pavyzdžiui, jog vienodas rūpestis rei- 
kalauja tik kad žmonėms būtų duota tai, ką turėti jie turi teisę, kai jų 
preferencijos yra pasveriamos vienomis svarstyklėmis su kitų prefe- 
rencijomis, įskaitant politines ir moralines preferencijas. Tuo atveju 
(jeigu aš teisus, jog teisę į seksualinę laisvę pagrindžia lygybė) jis dau- 
giau neberemtų tos teisės. Tačiau kaip jis galėtų tai pagrįsti? Tarki- 
me, jog sprendimas uždrausti homoseksualumą net privačiai yra 
sprendimas, kuris priimamas taip subalansavus preferencijas, kad tas 
balansas, jo manymu, gerbia lygybę. Jis negalėtų pasakyti, jog nors 
šis sprendimas homoseksualus traktuoja kaip lygius, suteikdamas jiems 
viską, ko reikalauja vienodas rūpinimasis jų situacija, sprendimas vis 
vien yra neteisingas, nes jis pažeidžia jų laisvę. Jeigu tam tikri suvar- 
žymai, taikomi laisvei, gali būti pateisinami preferencijų balansu, ko- 
dėl šitaip negali būti pateisintas šis suvaržymas?!"? Tarkime, jog jis 
griebiasi idėjos, kad seksualinė laisvė yra fundamentalus interesas. 
Tačiau ar žmonės traktuojami kaip lygūs, kai pažeidžiami jų funda- 
mentalūs interesai siekiant nereikšmingų naudingų efektų labai di- 
deliam skaičiui kitų piliečių? Galbūt jis pasakys - taip, jie traktuoja- 
mi kaip lygūs, nes balansavimo procese buvo paisoma fundamenti- 
nio pažeidžiamų interesų pobūdžio, tad jeigu šie yra nusveriami, tai 
yra įrodyta, jog naudingi efektai kitiems, bet jau sumoje, yra per 
dideli teisingumo požiūriu, kad juos būtų galima ignoruoti. Tačiau 
jeigu taip yra, tai nusvertosios mažumos interesų gerbimas būtų skir- 
ti mažumai daugiau dėmesio, nei leidžia lygybė, o tai yra favoritiz- 
mas. Tuomet kaip jis gali prieštarauti sprendimui, kurį priėjo suba- 
lansavimo procesas? Taigi jeigu kas nors iš tikrųjų mano, jog homo- 
seksualių santykių draudimas homoseksualus traktuoja kaip lygius, 
kai tai yra sprendimas, prieitas nevaržomu utilitariniu balansavimu, 
jis atrodo neturįs jokių labai įtikinamų pagrindų, kurių dar liktų sa- 
kyti, jog tas sprendimas vis dėlto pažeidžia jų teises. Mano hipotezė, 
jog teisės, kurios tradiciškai buvo apibūdinamos kaip išvestos iš bend- 
rosios teisės į laisvę, iš tiesų yra išvestos iš lygybės, galiausiai gali 
pasirodyti klaidinga. Tačiau ji nėra, kaip Hartas sako, „fantastinė“. 


18. Farberio byla: 
žurnalistai ir informatoriai 


1978 metais dr. Mario Jascalevichius pateko į teisiamųjų suolą Niu- 
džersyje už ligoninės pacientų žmogžudystę nunuodijant kurare al- 
kaloidu 1965 ir 1966 metais. Kaltinimai jam buvo tiesioginis rezul- 
tatas straipsnių ciklo apie šių pacientų mirtį, kurį The New York Ti- 
mes dienraščiui parašė žurnalistas Myronas Farberis. Jascalevichiaus 
advokatas Raymondas Brownas įteikė proceso teisėjo prašymą nu- 
rodyti Farberiui ir Times perduoti gynybai visus užrašus, atmintines, 
interviu įrašus bei kitą medžiagą, kurią Farberis buvo surinkęs savo 
tyrimo metu. Teisėjas Arnoldas vietoj to davė nurodymą visą šitokią 
medžiagą perduoti jam, kad jis pats galėtų nuspręsti, ar kas nors joje 
yra pakankamai reikšminga, kad turėtų būti pateikta Brownui. Far- 
beris atsisakė vykdyti šį įsakymą ir buvo įkalintas už teismo negerbi- 
mą, tačiau vėliau buvo paleistas. Times iš pradžių atsisakė pateikti 
bet kokią medžiagą, esančią jo žinioje, ir taip pat buvo nusbaustas už 
teismo negerbimą ir priverstas mokėti stambias baudas kasdien. Vė- 
liau jis perdavė kai kurias dosjė, tačiau teisėjas, kuris skyrė tas bau- 
das - teisėjas Trautweinas - apkaltino jį tuo, jog tie dokumentai bu- 
vo „apvalyti“, ir nepanaikino sankcijų už teismo negerbimą. 
Farberis ir Times apskundė šį sprendimą Niudžersio Aukščiausia- 
jam teismui, teigdami, dviem skirtingais pagrindais, jog teisėjo Ar- 
noldo įsakymas buvo neteisėtas. Jie argumentavo, jog tas įsakymas 
nusižengė Niudžersio „Apsaugos įstatymui“ (Sbield Law), kuris numa- 
to, jog bet kokiame teisiniame procese žurnalistas „turi privilegiją 


* Pastaba. Pirmą kartą publikuota The New York Review of Books, October 26, 
1978. O Ronald Dworkin. 

atsisakyti atskleisti“ bet kokį „šaltinį“ arba „Žinias ar informaciją, 
įgytą jo profesinės veiklos vykdymo metu“. Jie taip pat argumenta- 
vo, jog - visiškai nepriklausomai nuo Apsaugos įstatymo - tas įsaky- 
mas pažeidė jų teises, suteikiamas Jungtinių Valstijų Konstitucijos 
Pirmosios pataisos, kuri numato spaudos laisvę. 


Kiekvienas iš šių teisinių argumentų yra kontroversiškas. Galima 
ginčyti, jog kadangi Apsaugos įstatymas pripažįsta žurnalistams pri- 
vilegiją neatskleisti informacijos, kuri, tikėtina, galėtų patvirtinti kal- 
tinamojo nekaltumą, jis yra nekonstitucinis, nes nepripažįsta kalti- 
namojo teisės į teisingą teismą - teisės, garantuojamos Šeštosios pa- 
taisos. Jeigu taip, tai teisėjas Arnoldas veikė teisingai, kai pareikalavo 
Farberio užrašus ir medžiagą pateikti jam asmeniškai, kad galėtų 
nuspręsti, ar kas nors joje galėtų būti panaudota kaip parama dr. 
Jascalevichiaus nekaltumui. 

Į Pirmąją pataisą apeliuojantis argumentas yra dar silpnesnis. Aukš- 
čiausiasis teismas 1972 m. priimtame bylos Branzburg v. Hayes spren- 
dime paneigė, jog Pirmoji pataisa automatiškai suteikia žurnalistams 
privilegiją neatskleisti šaltinių ir kitos informacijos teisiniame proce- 
se. Keturi iš penkių daugumą sudariusių teisėjų kategoriškai pareiš- 
kė, jog žurnalistai neturi jokios specialios privilegijos pagal Pirmąją 
pataisą, be tų, kurias turi paprasti piliečiai. Teisėjas Powellas sutiko, 
jog tose bylose, kurias nagrinėjo Teismas, žurnalistai neturi privilegi- 
jų, kurias jie tvirtino turį. Tačiau trumpoje ir mįslingoje paralelinėje 
nuomonėje jis pridūrė, jog tam tikromis aplinkybėmis Pirmoji patai- 
sa galėtų reikalauti iš teismų ginti žurnalistus nuo įsakymų atskleisti 
informacijos šaltinius - įsakymų, kurie netarnauja „jokiam teisėtam 
teisės įgyvendinimo reikalui“. Jis kalbėjo apie reikalą atrasti „dera- 
mą pusiausvyrą tarp spaudos laisvės ir visų piliečių prievolės duoti 
svarbius parodymus dėl nusikalstamo elgesio“. 

Powello nuomonės aš neinterpretuoju kaip pripažįstančios Pir- 
mosios pataisos privilegiją, saugančią nuo įsakymų atskleisti infor- 
macijos šaltinius kaltinamojo atsakovo prašymu, o šitai yra visai kas 
kita nei prokurorų ar kitų teisės įgyvendinimo instancijų reikalavimas 

atskleisti šaltinius. Tačiau valstijos teismai nesutarė dėl to, kokia 
Powello nuomonės interpretacija yra teisinga, ir kai kurie pripažino 
žurnalisto privilegiją neišviešinti informacijos, kurios reikalauja gy- 
nyba, kai paaiškėja, kad ta informacija geriausiu atveju būtų tik ne- 
tiesiogiai svarbi gynybos argumentacijai. Tačiau net jeigu ši Powello 
nuomonės interpretacija yra teisinga, teisėjas Arnoldas, įsakydamas 
jam asmeniškai pateikti medžiagą, kad galėtų nustatyti jos reikšmin- 
gumą ir svarbą gynybai bei tai, kokiu mastu tą medžiagą išviešinus 
būtų pakenkta spaudos laisvei, pasielgė teisingai. 


Taigi verta mažų mažiausiai suabejoti tuo, jog teisiniai argumen- 
tai, kuriais kliovėsi Farberis ir Times, yra protingi. Tačiau ši istorija 
buvo viešų debatų objektas ne kaip techninė teisinė problema, bet 
kaip įvykis, keliantis svarbių politinio principo klausimų. Komenta- 
toriai sako, jog šis ginčas yra konfliktas trap dviejų fundamentalių 
politinių teisių, kurios abi yra saugomos Konstitucijos. Farberis ir 
Times (kurį parėmė daugelis kitų spaudos leidinių ir žurnalistų) ape- 
liavo į laisvo žodžio ir publikavimo teisę; jie teigė, jog ši teisė —- be 
galo svarbi demokratijoje - yra pažeidžiama, kai spauda verčiama 
vykdyti įsakymus, kurie mažina jos pajėgumą rinkti informaciją. 

Tie, kurie palaikė teisėją Arnoldą, teigė, jog laisvo žodžio ir pub- 
likavimo teisė, nors fundamentaliai svarbi, nėra absoliuti ir kartais 
turi nusileisti konkuruojančioms teisėms. Todėl jie rėmėsi principu, 
kurį laikė pirmaeiliu, - jog kaltinamasis atsakovas turi teisę į teisingą 
teismą — teisę, kuri, pasak jų, apima teisę panaudoti visokią medžia- 
gą, kuri, kaip jis galėtų pagrįstai manyti, teikia paramą jo nekaltu- 
mui įrodyti. Abi pusės darė prielaidą, jog šiomis aplinkybėmis viena 
arba abi svarbios pilietinės teisės turi būti tam tikru laipsniu paauko- 
tos kompromisui, nors ir nesutarė, kaip rasti tokį kompromisą. 

Tačiau ta joms bendra prielaida yra klaidinga. Privilegija, į kurią 
pretendavo Farberis, neturi nieko bendra su politine teise kalbėti ar 
publikuoti netrukdomam cenzūros ar suvaržymų. Joks pareigūnas 
jam neliepė nevykdyti tyrimo ar neskelbti spaudoje to, ką jis nori, 
arba negrasino laisvės atėmimu dėl to, ką jis paskelbė. Teisėjo Arnoldo 

įsakymas buvo visai kitas dalykas nei vyriausybės mėginimas neleisti 
The New York Times publikuoti Pentagono dokumentų arba siekis, 
kad būtų taikomas teisinis persekiojimas Danieliui Ellsbergui, ar netgi 
pilietinės akcijos prieš Franką Sneppą. Be abejonės, visuomenei nau- 
dinga, kad žurnalistai turi galimybę prieiti prie valstybės paslaptį 
sudarančios informacijos. Tačiau tai nėra kieno nors teisių dalykas. 
Klausimas, iškeltas Farberio bylos, yra ne sunkus klausimas, kaip rasti 
kompromisą tarp konkuruojančių teisių, o kitoks klausimas - kokiu 
mastu žurnalistų našumas, vertinamas visuomenės, vis dėlto turi bū- 
ti aukojamas tam, kad būtų užtikrinta, jog nė kiek nenukentės teisė į 
teisingą teismą. 


Viešas ginčas dėl Farber bylos nepažymėjo svarbios perskyros tarp 
dviejų rūšių argumentų, kurie naudojami pateisinti juridinei normai 
ar kokiam nors kitam politiniam sprendimui. Princibo pateisinimai 
tvirtina, jog tam tikra norma yra būtina tam, kad būtų apsaugota 
individuali teisė, kurią koks nors asmuo (ar galbūt grupė) turi kitų 
žmonių atžvilgiu, arba visuomenės ar valdžios kaip visumos atžvil- 
giu. Įstatymai, draudžiantys diskriminaciją, tokie kaip įstatymai, drau- 
džiantys išankstinę neigiamą nuostatą įdarbinant ar skiriant gyvena- 
mąjį plotą, gali būti pateisinti remiantis principo argumentais: indi- 
vidai išties turi teisę skirstant tokius svarbius išteklius nepatirti 
skriaudos, motyvuojamos tuo, jog kiti niekina jų rasę. 

Tuo tarpu politinės nuostatos pateisinimas tvirtina, jog tam tikra 
norma yra pageidautina dėl to, kad ta norma tarnaus bendrajam inte- 
resui, t. y. visos visuomenės naudai. Pavyzdžiui, vyriausybės subsidi- 
jos kai kuriems ūkininkams gali būti pateisinamos ne tuo pagrindu, 
jog šie ūkininkai turi kokią nors teisę į išskirtinį traktavimą, bet dėl 
to, kad, kaip manoma, subsidijų skyrimas jiems pakels ekonominę 
visos bendruomenės gerovę. Žinoma, konkrečią normą gali patei- 
sinti abiejų rūšių argumentai. Pavyzdžiui, gali būti teisinga tiek tai, 
jog labai skurdžiai gyvenantys žmonės turi teisę į nemokamą medici- 
nos priežiūrą, tiek ir tai, kad sveikatos priežiūros užtikrinimas jiems 
tarnaus bendram interesui, nes užtikrins sveikesnę darbo jėgą. 

Tačiau ta perskyra vis tiek yra didžiai svarbi, nes kartais principas 
ir politinė nuostata teikia priešingus argumentus, ir kai taip atsitinka 
(jeigu politinės nuostatos motyvai nėra tokie dramatiškai svarbūs, 
kad jeigu jų bus nepaisoma, bendruomenė patirs katastrofą), politi- 
nė nuostata turi nusileisti principui. Pavyzdžiui, dažniausiai mano- 
ma, jog nusikalstamumas sumažėtų, teismo procesai būtų ne tokie 
brangūs ir visos bendruomenės padėtis būtų geresnė, jei būtų atsisa- 
kyta griežtų baudžiamojo proceso procedūrinių normų, saugančių 
nuo nekalto nuteisimo, sumokant neišvengiamą kai kurių kaltųjų 
išteisinimo kainą. Tačiau tai - politinės nuostatos argumentas prieš 
šias procedūrines normas, taigi jis nepateisintų šių normų sušvelni- 
nimo, jeigu tie, kurie yra kaltinami nusikaltimu, turi teisę (o anot 
daugumos liberalų, jie ją turi) į apsaugą, kurią suteikia tos normos. 


Perskyra tarp principo ir politinės nuostatos yra svarbi Farber 
bylai, nes argumentai, kuriuos pateikė Farberis ir Times, gindami 
specialią korespondento privilegiją neatskleisti informacijos, buvo 
politinės nuostatos, 0 ne principo argumentai. Aš nenoriu pasakyti, 
jog klasikiniai Pirmosios pataisos argumentai yra politinės nuostatos 
argumentai; priešingai, Pirmosios pataisos šerdis yra principo daly- 
kai. Individualūs piliečiai turi teisę išreikšti save nekliudomi valdžios 
cenzūros; joks pareigūnas negali riboti turinio to, ką jie sako, net 
jeigu tas pareigūnas mano turįs gerų politinės nuostatos motyvų taip 
daryti ir net jeigu jis yra teisus. Daugelis amerikiečių manė, jog jų 
nacionalinis interesas yra cenzūruoti tuos, kurie oponavo karui Viet- 
name. Be jokios abejonės, Skokio (Skokie) (Ilinojaus valstija) bend- 
ruomenės interesas buvo tas, kad Amerikos nacistų partijai būtų už- 
drausta marširuoti per šį miestelį. Tačiau principo požiūriu protes- 
tuojantieji prieš karą turėjo Konstitucijos ginamą teisę kalbėti, o 
nacistai - teisę marširuoti, ir teismai taip ir nusprendė. 

Žurnalistai, apžvalgininkai, komentatoriai, autoriai ir romanistai 
turi tokią pačią laisvos saviraiškos teisę kaip kiti piliečiai, nepaisant 
didelės spaudos galios. Peteris Zengeris, kolonijinis laikraščio savi- 
ninkas, su kuriuo buvo kartais lyginamas Farberis, buvo nuteistas 

dėl to, kad spaudoje užsipuolė gubernatorių, o Pirmosios pataisos 
spaudos klauzulės objektas yra uždrausti tokią cenzūros formą. Ta- 
čiau principo požiūriu žurnalistai neturi kokios nors didesnės teisės 
į laisvą žodį nei kas nors kitas. 

Tačiau būna politinės nuostatos motyvų, kurie gali pateisinti spe- 
cialias normas, padidinančias žurnalistų galią vykdyti tyrimą. Jeigu 
jų konfidencialūs šaltiniai yra saugomi nuo atskleidimo, su jais kal- 
bėsis daugiau žmonių, kurie bijo viešumo, ir visuomenė gali turėti 
naudos. Pavyzdžiui, esama ypatingo konfidencialumo poreikio ir ypa- 
tingo viešo suinteresuotumo sužinoti, ką gali pasakyti informatoriai, 
kai informatorius yra pareigūnas, pranešantis apie korupciją arba 
pareigūnų prasižengimus, arba kai informacija yra apie nusikaltimą. 

Tai politinės nuostatos argumentas, pateisinantis Apsaugos įsta- 
tymus, kuriuos yra priėmusios daugelis valstijų, tokius kaip anksčiau 
aprašytasis Niudžersio įstatymas, - argumentas, kuris pateisina ir įvai- 
rias kitas specialias privilegijas, kuriomis naudojasi žurnalistai. Antai 
Teisingumo departamentas patvirtino gaires, kuriose nurodo savo 
pareigūnams nereikalauti konfidencialios informacijos iš žurnalistų, 
jeigu ta informacija nėra lemiamos reikšmės ir nėra neprieinama iš 
kitų šaltinių. Ypatinga spaudos pozicija yra pateisinama ne dėl to, 
kad žurnalistai turi ypatingas teises, bet dėl to, kad yra manoma, jog 
bendruomenė kaip visuma turės naudos iš jų ypatingo traktavimo, 
lygiai kaip kviečius auginantiems ūkininkams galėtų būti suteikta 
subsidija ne dėl to, kad jie turi teisę į ją, bet dėl to, kad bendruomenė 
iš to turės naudos. 


Paties Times argumentai patvirtino, jog privilegija, kurios jis rei- 
kalavo, yra politinės nuostatos, o ne principo dalykas. Jis teigė, jog 
svarbūs šaltiniai „išdžiūtų“, jeigu teisėjo Arnoldo nutarimas būtų pa- 
liktas galioti. Sunku įvertinti šį argumentą, nors jis išties atrodo stip- 
rus, net kaip politinės nuostatos argumentas. Aukščiausiojo teismo 
nutartis Branzburg v. Hayes byloje, nors jos bendrą galiojimo apimtį 
galima ginčyti, aiškiai skelbė, jog žurnalistas gali būti verčiamas at- 
skleisti savo šaltinius, kai ta informacija būtų esminės svarbos atsa- 

kovo gynimui, tai konstatavus bylos teisėjui. Todėl net dabar žurna- 
listai negali - arba neturėtų - vienareikšmiškai žadėti informatoriui 
konfidencialumą. Bet koks šitoks pažadas privalo būti patikslintas — 
jeigu žurnalistas yra skrupulingas — paaiškinant, jog tam tikromis 
aplinkybėmis, ne visisiškai apibrėžtomis ankstesnių teismo nutarčių 
ir negalimomis numatyti iš anksto, teismas gali teisėtai pareikalauti 
atskleisti informacijos šaltinius. 

Teisėjo Arnoldo įsakymas Farberio byloje - kad jam būtų leista 
įvertinti žurnalisto užrašus, kad nustatytų, ar kokia nors medžiaga 
ten būtų svarbi atsakovo gynybos argumentacijai, nors gynyba ir ne- 
buvo įrodžiusi, kad tokios medžiagos egzistavimas yra tikėtinas, — 
galima teigti, išplėtė Branzburg byloje nustatyto konfidencialumo ap- 
ribojimo galią. Tačiau yra neaišku, kiek tas išplėtimas - jei išvis — 
padidino pavojų, jog išviešinimas galiausiai bus padarytas, ir neaiš- 
ku, ar daug informatorių, dar neatgrasinti Branzburg sprendimo, būtų 
atgrasinti papildomo pavojaus, jog informacijos šaltiniai bus atskleisti 
vien teisėjui. Tad yra visiškai spekuliatyvu spėlioti, kokiu mastu nu- 
kentėtų bendroji gerovė, jeigu informacija, kurią galėtų suteikti tos 
ypatingos rūšies informatoriai, būtų prarasta. 

Tačiau bet kuriuo atveju šis politinės nuostatos argumentas, kad 
ir koks stiprus ar silpnas kaip politinės nuostatos argumentas, turi 
nusileisti atsakovo tikrosioms teisėms į teisingą teismą, net jei dėl to 
kiek nors nukenčia bendroji gerovė. Jis nesuteikia geresnio pagrin- 
do paminti šias teises nei pagrindas, kurį teikia politinės nuostatos 
argumentas, ginantis kaltesnių nusikaltėlių nuteisimą, paminti teises 
tų, kurie galbūt yra nekalti. Abiem atvejais kyla ne konkuruojančių 
teisių klausimas, o tik klausimas, ar bendruomenė mokės tą kainą, 
kurios reikalauja pagarba individualioms teisėms, paaukodama vie- 
šąjį patogumą ar gerovę. Populiarių debatų dėl Farber bylos retori- 
ka, kuri suponavo, jog spauda turi teisių, kurias reikia „balansuoti“ 
atsakovo teisių atžvilgiu, buvo iš pagrindų klaidinanti. 

Ji, be to, ir pavojinga, nes ši retorika painioja ypatingas politinės 
nuostatos pagrindais pateisinamas privilegijas, kurių reikalauja spau- 
da, su tikromis Pirmosios pataisos teisėmis. Net jeigu ši išskirtinė 

privilegija turi kokį nors konstitucinį statusą (kaip įtaigauja keturi 
kitos nuomonės laikęsi teisėjai Branzburg byloje), ji buvo ir toliau 
bus labai apribota - skirta apsaugoti įvairiems kitiems principams ir 
politinėms nuostatoms. Būtų negerai, jeigu šie neišvengiami apribo- 
jimai būtų suprantami kaip signalizuojantys rūpinimosi žodžio lais- 
vės teisėmis apskritai menkimą. Tuomet jie galėtų būti suvokiami 
kaip precedentai, pateisinantys tos fundamentinės teisės sąžiningus 
apribojimus — pavyzdžiui, kaip precedentai, pateisinantys politinių 
pareiškimų cenzūravimą saugumo sumetimais. 

Ir saugiau, ir tiksliau konfidencialumo privilegiją, į kurią preten- 
duoja spauda, nusakyti ne kaip konstitucinės teisės į saviraiškos lais- 
vę ar publikavimą dalį, bet kaip privilegiją, atvirai grindžiamą 
veiksmingumu, tokią kaip privilegija neįvardyti savo informatorių, į 
kurią pretenduoja FTB, arba vykdomojo pareigūno privilegija ne- 
perduoti įrašų, kurią tarėsi turįs Nixonas. Byloje Rovario v. United 
States Aukščiausiasis teismas paskelbė, jog nei FTB, nei jo informa- 
toriai neturi jokios teisės (net prima facie teisės) į slaptumą, nors 
pripažino, jog dėl politinės nuostatos priežasčių būtų išmintinga teis- 
mams nereikalauti atskleisti informacijos šaltinį, nesant jokio pozi- 
tyvaus įrodymo, kad ta informacija bus svarbi gynybai. 

Prezidento vykdomosios valdžios privilegija, kaip Teismas pabrė- 
žė Nixono byloje, yra ne jo turimos teisės arba valdžios apskritai 
teisių dalykas. Tai privilegija, suteikiama dėl politinės nuostatos prie- 
žasčių, kad valdžios pareigūnas galėtų efektyviai funkcionuoti, todėl 
jos reikia nepaisyti, kai esama priežasties manyti, jog kitas viešasis 
interesas — visuomenės interesas būti apsaugotai nuo valdininkų sa- 
vivaldžiavimo - reikalauja tos privilegijos suvaržymo. Jeigu stiprūs 
politinės nuostatos argumentai už valdžios pareigūno privilegiją turi 
būti atidėti į šalį tais atvejais, kai ta privilegija sužlugdytų nusikalti- 
mo teisinį persekiojimą, tai 2 fortiori žurnalisto privilegija, remiama 
silpnesnių politinės nuostatos argumentų, turi būti ignoruojama, kai 
ji kertasi su atsakovo teise surinkti medžiagą, kuri gali patvirtinti jį 
esant nekaltą. 

Taigi klausimas, kilęs Farber byloje, yra būtent klausimas, kokiu 
mastu atsakovo moralinė ir konstitucinė teisė į informaciją galioja 
ne tik žurnalistų atžvilgiu, bet ir bet kurio asmens, turinčio informa- 
cijos, kurios nori atsakovas. Keletas sumanių komentatorių, kurie 
neginčija, jog žurnalisto privilegija turi būti ignoruojama, jeigu rūpi- 
moji informacija yra gyvybiškai svarbi gynybai, vis tiek tvirtina, jog 
teisėjo Arnoldo įsakymas šiuo atveju buvo neteisingas, nes Brownas, 
advokatas, nebuvo pagrįstai įrodęs perspektyvos, jog Farberio užra- 
šai bus svarbūs jo ginamajai argumentacijai. Jie nurodo, jog būtų 
nepriimtina, jei kiekvienas nusikaltimu kaltinamas atsakovas galėtų 
per teisėją išsireikalauti visų bet kokio laikraščio, kuris ką nors pra- 
nešė apie jo bylą, užrašų ir dokumentų, puoselėdamas menką viltį, 
kad paaiškės kas nors nelaukta. Teisininkai tokį aiškinimąsi vadina 
„Žvejybos iškyla“; ir teismai niekuomet netenkino atsakovų reikala- 
vimų suteikti galimybę pažvejoti svetimuose archyvuose. 

Išties būta prielaidų, jog Brownas savo prašymą pateikė ne dėl to, 
kad manė atrasiąs ką nors naudinga savo klientui, bet dėl to, kad 
tikėjosi, jog šis prašymas bus nepatenkintas, tad jis vėliau galės teigti, 
teikdamas apeliaciją, jog teismas buvo neteisingas. (Taip pat būta 
prielaidų, jog teisėjas Arnoldas nurodė reikalaujamą medžiagą paro- 
dyti jam privačiai, užuot atmetęs tą reikalavimą iš viso, tam, kad 
paverstų niekais tą įtariamą strategiją.) Būtų buvę geriau, - įtaigauja 
šie komentatoriai, — jei teisėjas būtų pareikalavęs iš gynybos kokio 
nors pirminio įrodymo, kodėl yra pagrindo tarti, jog tuose doku- 
mentuose bus svarbios medžiagos, prieš duodamas nurodymą tuos 
dokumentus parodyti jam vienam. 


Tačiau net ši nuosaikesnė pozicija atrodo klaidinga kalbant apie 
šios konkrečios bylos faktus. Farberio tyrimai lėmė tai, jog policija 
ėmė iš naujo tirti žmogžudystės bylą, praėjus ne vieneriems metams 
po to, kai jos pačios tyrimas buvo nutrauktas. Jis surinko nemažai iki 
tol neprieinamos informacijos, ir nekelia ginčų tai, jog ši informacija 
tapo tiesiogine kaltinimų pateikimo priežastimi. Konkrečiai Farberis 
atrado ir kalbėjosi su liudininkais, kurie dabar pasirodė esą nepapras- 

tai svarbūs prokurorams ir kurie galėjo pasakyti jam tai, kas arba 
sustiprino, arba prieštaravo jų parodymams arba pasakojimams, ku- 
riuos jis paskelbė spaudoje. Žinoma, čia nedaroma prielaida, jog Far- 
beris sąmoningai nuslėpė ką nors, kas būtų pravartu gynybai. Tačiau 
jis, kaip bet kuris kitas žurnalistas, naudojosi redakcine nuožiūra, ir 
iš jo šiaip ar taip neturėtų būti tikimasi jautrumo toms pačioms deta- 
lėms, kurios domintų gerą teisininką, kurio klientas teisiamas už 
žmogžudystę. 

Šių faktų pakanka Farberio atvejui atskirti nuo įsivaizduojamų 
atvejų, kai laikraštis nepadaro nieko, išskyrus tai, jog praneša apie 
faktus arba tyrimo procedūras, išdėstytus ar inicijuotus kitų. Teisėjas 
Arnoldas buvo tos nuomonės, jog neįprastas Farberio vaidmuo toje 
byloje pats savaime yra įrodymas, jog yra pakankamai tikėtina, kad 
jo dokumentuose yra medžiagos, su kuria turėtų susipažinti kompe- 
tentingas advokatas; jog ta tikimybė yra pakankama bent jau patei- 
sinti paties teisėjo preliminarų susipažinimą su surinktąja medžiaga. 
Galbūt jis būtų pareikalavęs daugiau tikėtinos svarbos įrodymų arba 
preciziškesnio nusakymo, kokios medžiagos reikalaujama, jeigu tas 
teismas būtų buvęs ne žmogžudystės procesas. Galbūt kitas teisėjas 
būtų pareikalavęs daugiau preciziškumo net žmogžudystės byloje. 
Be abejonės, teisėjas Arnoldas turėjo surengti klausymus, kurių metu 
advokatai, ginantys Farberį ir Times, būtų galėję iškelti savo teisinius 
prieštaravimus ir reikalauti didesnio konkretumo, iki juos apkalti- 
nant teismo negerbimu. (Niudžersio Aukščiausiasis teismas buvo tos 
nuomonės, jog ateityje tokie klausymai privalo būti rengiami, jei to 
pareikalaujama.) Vis dėlto teisėjo Arnoldo sprendimas, jog šios by- 
los faktai patys savaime buvo reikiamas įrodymas, rodė deramą jaut- 
rumą atsakovo problemoms - atsakovo, susidūrusio su tyrimu, ku- 
rio pats slaptumas neleido jam žinoti to, ko jam reikėjo, kad galėtų 
įrodyti savo poreikį žinoti. 


Tačiau turėčiau pridurti, jog nebūtų buvę pagrįsta įsakyti įkalinti 
Farberį arba liepti Times už bausmę kasdien mokėti baudą tuo tarpu, 
kol jų teisiniai argumentai laukė įvertinimo apeliaciniuose teismuose. 

Jie nuoširdžiai kliovėsi savo Apsaugos įstatymo ir Pirmosios pataisos 
supratimu.!?! Beprasmiška sakyti, jog jie turėjo paklusti teisėjo Ar- 
noldo įsakymui, o vėliau užginčyti jo teisėtumą. Jie manė, kad jų 
teisės būtų buvusios pažeistos, o rūpimiesiems principams — nusi- 
žengta net ir tik tuo tarpu paklūstant teisėjo įsakymui. Jie buvo ne- 
teisūs, tačiau mūsų teisinei sistemai dažnai išeina į naudą tai, kad 
žmonės, manantys, jog teisė ir principas yra jų pusėje, nusprendžia 
nepaklusti įsakymams, kuriuos jie mano esant neteisėtus, bent jau 
kol apeliaciniai teismai turės galimybę išsamiai išnagrinėti jų argu- 
mentus, o Farberio įkalinimas arba baudų skyrimas Times, kol jų 
argumentai neišklausyti, nepasitarnavo jokiam tikslui. Šitai tikrai ne- 
buvo būtina teisėjo Arnoldo teismo arba baudžiamojo proceso gar- 
bei apginti. 

Teismai privalo bet kokia kaina užtikrinti nusikaltimu kaltinamo 
atsakovo teisę į teisingą teismą. Tačiau gerbdami šį saitą jie turėtų 
pademonstruoti ne piktumą, o pagarbumą ir net dėkingumą tokiems 
žmonėms kaip Myronas Farberis, pasiryžtančių asmeninei aukai, kad 
būtų užtikrinta pastovi juridinė peržiūra, paisanti principo, kuris yra 
galutinė Konstitucijos apsauga. 


19. Ar spauda pralaimi 
Pirmosios pataisos bylą?“ 


Pastaruoju metu spauda teismuose patyrė ir triumfų, ir pralaimėji- 
mų. Keletas sprendimų ją privertė baimintis, jog Konstitucijos Pir- 
mosios pataisos apsauga darosi vis silpnesnė. Vienas niūrus momen- 
tas buvo Aukščiausiojo teismo nutartis įdomioje byloje United States 
v. Snebp 1980 m., kurioje Aukščiausiasis teismas nurodė autoriui 
perduoti visą savo pelną valdžiai, net nesurengęs klausymų tuo klau- 
simu. Tačiau žiniasklaida iškovojo ir pergalių, kurias ji laiko svarbio- 
mis. Viena buvo 1980 m. Richmond Newspapers byla, kurioje teis- 
mas atšaukė savo nutartį ankstesnėje byloje ir paskelbė, jog žurnalis- 
tai, bent jau iš principo, turi teisę stebėti baudžiamuosius procesus, 
net kai atsakovas nenori jų ten matyti.!72 

United States v. Snepbp yra daugeliu atžvilgių svarbesnė iš dviejų 
bylų. Frankas Sneppas, priimtas dirbti į CŽV, pasirašė sutartį, kuria 
pasižadėjo supažindinti CŽV iki paskelbimo su viskuo, ką vėliau apie 
ją parašys. Anot CŽV, ši sutartis, jos sudaroma su kiekvienu agentu, 
yra reikalinga, kad ji galėtų iš anksto pareikšti nuomonę apie tai, ar 
kokia nors informacija, kurią ketina publikuoti autorius, nėra vals- 
tybės paslaptį sudaranti informacija, ir imtis teisinių veiksmų uždrausti 
publikuoti tai, ką ji laiko išties slapta informacija, jeigu autorius ne- 
sutinka su jos įvertinimu. Išėjęs iš tarnybos, Sneppas parašė knygą, 
pavadintą Padorus atstumas (Decent Interval), kurioje aštriai kriti- 
kavo CŽV elgesį Vietname paskutiniais karo mėnesiais.!?3 Jis baimi- 
nosi, jog Valdyba pasinaudos savo teise susipažinti su jo rankraščiu 


* Pastaba. Pirmą kartą publikuota The New York Review Of Books, December 4, 
1980. O Ronald Dworkin. 

tam, kad jam sutrukdytų ir sukeltų nerimą, teigdama, jog dalykai, 
visiškai nereikšmingi saugumo požiūriu, buvo valstybės paslaptis, kaip 
toji institucija iš tiesų padarė Victoro Marchetti atveju - kito buvu- 
sio agento, kuris parašė knygą ir ją pateikė jai susipažinti.!'* Po ilgų 
dvejonių Sneppas nusprendė publikuoti savo knygą, jos pirma nepa- 
teikęs susipažinti CŽV, 

Remdamasi sutartimi, CŽV apskundė jį teismui. Sneppas teigė, 
jog Pirmoji pataisa jo sutikimą sutartyje daro niekinį ir negaliojantį, 
nes tai yra cenzūros forma. Tačiau nei federalinis apygardos teismas, 
nei Apylinkės apeliacinis teismas, į kuriuos su apeliacija kreipėsi Sne- 
ppas, nepripažino šio argumento. Apygardos teismo skirta teisinio 
atitaisymo priemonė buvo nurodymas Sneppui perduoti valdžiai vi- 
sus savo pelnus, gautus iš knygos - jo vieninteles pajamas už kelerių 
metų darbą, - tačiau Apylinkės teismas panaikino apygardos teismo 
sprendimą šiuo klausimu. Jis paskelbė, jog valdžia turi pasitenkinti 
ta realių finansinių nuostolių suma, kurią ji gali pagrįsti kaip patirtą 
nuostolį, nes Sneppas sulaužė savo sutartį, o sutarties sulaužymo by- 
lose tatai yra įprasta teisinio atitaisymo priemonė. 

Sneppas apskundė tą nutartį Aukščiausiajam teismui, nurodyda- 
mas Pirmąją pataisą. Valdžia prašė Teismo nesiimti šios bylos peržiū- 
ros ir sakė, jog ji tomis aplinkybėmis yra patenkinta žalos teisinio 
atitaisymo priemone, kurią skyrė Apylinkės teismas. Tačiau pridūrė, 
jog jeigu Teismas imtųsi bylos, ji nepraleistų progos pagrįsti tai, jog 
Teismas turėtų vėl skirti apygardos teismo skirtąją daug griežtesnę 
teisinio atitaisymo priemonę. Galiausiai Teismas vis dėlto ėmėsi nag- 
rinėti bylą, prieš vyriausybės norus, tačiau, kaip paaiškėjo, tik turė- 
damas tikslą šįkart skirti nuožmesnę bausmę. Teismas tai padarė nu- 
sižengdamas visoms teisminio teisingumo tradicijoms — niekam ne- 
suteikdamas galimybės išsakyti argumentus. Teismas, kuris tariamai 
yra dominuojamas teismo susivaržymo idealo, manipuliavo proce- 
dūrinio teisingumo principais, kad pasiektų rezultatą, kurio nė vie- 
na iš šalių neprašė. 

Kai kurie žurnalistai spėlioja, jog Teismas buvo supykęs ant spau- 
dos dėl The Bretbren bylos, Woodwardo ir Armstrongo Teismo „vi- 

daus istorijos“, paskelbtos 1980 m., ir pasinaudojo šia proga atsiker- 
šyti.!"? Tačiau daugelis Pirmosios pataisos teisininkų laikosi nerimas- 
tingesnės pažiūros, jog ši byla tėra vėliausias ir dramatiškiausias Žžo- 
džio laisvės nuopuolio Jungtinėse Valstijose pavyzdys. 

Verta kiek detaliau aprašyti įrodymus, kuriais grindžiama ši niūri 
nuomonė. Joks iškilus Konstitucijos teisininkas (išskyrus poną teisė- 
ją Blacką) niekuomet nesilaikė nuomonės, jog Pirmoji pataisa nelei- 
džia valdžiai jokio įmanomo žodžio laisvės reguliavimo. Žmonės vi- 
suomet turėjo galimybę bylinėtis vienas su kitu Amerikos teismuose, 
pavyzdžiui, dėl šmeižto ir melo, ir net patys garsiausi laisvo žodžio 
gynėjai pripažino, jog niekas neturi konstitucinės teisės šaukti „ug- 
nis“ sausakimšame teatre arba karo metu publikuoti informaciją apie 
karinių pajėgų judėjimą. Vis dėlto būta Teismo susirūpinimo žodžio 
laisve kitų interesų sąskaita suintensyvėjimo momentų, ir daugeliui 
komentatorių atrodo, jog dabar tas rūpestis yra išties labai nuslūgęs. 

Pavyzdžiui, Warreno teismas nuėjo labai toli, gindamas pornogra- 
fiją nuo cenzoriaus tuo pagrindu, jog ne valstybės reikalas yra spręs- 
ti, ką žmonės privačiai turėtų arba neturėtų laikyti neskoningu arba 
piktinančiu dalyku. Tačiau Burgerio teismas buvo palankus cenzū- 
ros, tarnaujančios vietiniams padorumo standartams, idėjai, ir nors 
šis kriterijus nekėlė jokių problemų Times skvero pornografams, dau- 
gelį mažų miestelių kino teatrų jis privertė tapti labai atsargius. Šmeiž- 
to bylos, viešų asmenų inicijuotos prieš spaudą, yra kitas pavyzdys. 
Savo garsiajame sprendime Times v. Sullivan byloje Warreno teis- 
mas paskelbė, jog viešas asmuo negali paduoti į teismą laikraščio dėl 
šmeižto - net jeigu tai, ką tas laikraštis publikavo, buvo ir melaginga, 
ir padarė žalą, - jeigu tam viešam asmeniui nepavyksta parodyti, jog 
tas laikraštis buvo ne tik neteisus, bet ir piktybiškas arba per daug 
sau leidžiąs tame, ką jis publikavo. Teismas buvo tos nuomonės, jog 
turi būti laikomasi nuostatos, jog vieši asmenys turi žinoti, kad jie 
nebeturi teisės, numatytos bendrojoje teisėje, kreiptis į teismą dėl 
paprastų faktinių netikslumų. 

Burgerio teismas nepanaikino Su/livano bylos sprendimo, tačiau 
susiaurino žmonių klasę, kurie šiuo tikslu laikytini viešais asmenimis, 

o nesenoje byloje Herbert v. Landau jis buvo tos nuomonės, jog net 
kai į teismą kreipiasi viešas asmuo, žurnalistai gali būti apklausiami, 
su priesaika, apie jų tyrimo ir redakcinio vertinimo metodus, sie- 
kiant parodyti jų piktybiškumą arba padorumo normų nepaisymą. 
Teismas atmetė laikraščių ir televizijos tinklų protestus, anot kurių 
tokių apklausų, kurių metu žurnalistai būtų verčiami pagrįsti iš es- 
mės subjektyvius sprendinius, grėsmė trukdytų žurnalistų tyrimo lais- 
vei, taigi padarytų juos ne tokiais efektyviais visuomenės tarnais. 

Dvi iš pačių svarbiausių pastarojo meto teismo nutarčių, susijusių 
su pretenzijomis, grindžiamomis Pirmąja pataisa, taip ir nepasiekė 
Aukščiausiojo teismo. Pirmoji iš jų buvo plačiai išgarsinta New York 
Times žurnalisto Myrono Farberio byla, kurią aptariau ankstesnėje 
esė. Niudžersio teismai buvo tos nuomonės, jog Farberis gali būti 
teisiamas už teismo sprendimų negerbimą, nes atsisakė perduoti sa- 
vo surinktą medžiagą, kurioje tikrai galėjo būti informacijos, nau- 
dingos atsakovo, kaltinamo žmogžudyste, advokatams. Times (re- 
miamas kitų laikraščių), teigė, jog jeigu, pavyzdžiui, žurnalistai ne- 
gali pažadėti konfidencialumo informatoriams, jų šaltiniai prapuls ir 
visuomenė praras svarbų informacijos šaltinį. Tačiau teismai nepriė- 
mė šio argumento.!/* 

Antroji buvo komiškai pasibaigusi The Progressive byla, kuri vis 
tiek tapo pirma preliminaraus draudimo priežastimi, pirmą kartą 
Jungtinėse Valstijose iš anksto sustabdyti publikavimą. Šis žurnalas 
ketino publikuoti straipsnį, pavadintą „H-bombos paslaptis: Kaip 
mes ją sužinojome - Kodėl mes ją atskleidžiame“, ir pateikė jį susi- 
pažinti Atominės energijos komisijai neformaliam leidimui gauti. Au- 
torius iš tikrųjų naudojo tik viešą ir legaliai prieinamą informaciją. 
Tačiau Komisija, remdamasi savo nuostata, jog visa informacija, su- 
sijusi su atominiais ginklais, yra „slapta iš principo“ pagal Atominės 
energijos aktą ir negali būti publikuojama, jeigu ji nėra afirmatyviai 
sankcionuota publikavimui Komisijos, atsisakė sankcionuoti tą straips- 
nį ir kreipėsi į teismą su reikalavimu uždrausti publikuoti. Komisija 
įtikino apygardos teismo teisėją, slaptumo sąlygomis išklausiusį vy- 
riausybės liudijimo, jog ta publikacija yra žalinga nacionaliniam 

saugumui, nes gali įgalinti mažesnę šalį (tuometinis pavyzdys buvo 
Idi Amino valdoma Uganda) sukurti hidrogeninę bombą. 

The Progressive apskundė apygardos teismo draudimą Apylinkės 
teismui, tačiau prieš tam Teismui imantis priemonių, tapo akivaizdu, 
jog visa informacija, kurią naudojo Teismas, buvo prieinama viešo- 
joje bibliotekoje, priklausančioje pačiai Komisijai, ir keletas laikraš- 
čių tuomet paskelbė faktus, minimus parengtajame publikuoti straips- 
nyje, nesikreipdami leidimo. Vyriausybė kiek susierzinusi atlyžo, o 
The Progressive straipsnis galiausiai buvo paskelbtas. Nepaisant to, 
tai buvo blogas ženklas - jog Pirmoji pataisa teikė tiek mažai apsau- 
gos šiuo atveju. Komisijos „principinio slaptumo“ argumentas - jog 
nelegalu skelbti visokią informaciją apie atominius ginklus, kurios ji 
konkrečiai nėra sankcionavusi, - yra absurdiškai pretenzingas, ir, 
manau, nebūtų buvęs palaikytas aukštesnių teismų. Tačiau teismai 
tikrai galėjo palaikyti procedūrą, kuri leidžia teisėjui konkrečius cen- 
zūros atvejus spręsti slaptu nagrinėjimu, kurio metu teisėjui gali pa- 
daryti pernelyg didelį įspūdį vyriausybės techniniai „ekspertai“. Ato- 
minis Amžius nėra sveika aplinka laisvam žodžiui. 

Ne visi dabartinio žodžio laisvės nuopuolio įrodymai yra paimti 
iš teisminių nutarimų. Informacijos laisvės aktas, kurio pozicijos dar 
sustiprėjo Kongreso dėka po Votergeito skandalo, numato, jog bet 
kas gali gauti bet kokią informaciją, kuria disponuoja federalinė val- 
džia, su tam tikromis išimtimis, skirtomis tam, kad būtų apsaugotas 
asmens privatumas, komercinės paslaptys, užtikrintas nacionalinis 
saugumas ir pan. To akto dėka mums prieinama daug vertingos in- 
formacijos - pavyzdžiui, Williamo Shawcrosso knygos apie Kambo- 
džą tam tikros dalys. Tačiau vis stipresnis darosi spaudimas iš esmės 
keisti padėtį. Gydytojai pažymi, jog aklo testavimo (kai nežino nei 
administracija, nei pacientas) eksperimentai bandant naujus vaistus 
ir procedūras sužlugdomi, kai informacija patenka žurnalistams ir 
panaikinamas konfidencialumas, kuris tuos eksperimentus daro sta- 
tistiškai reikšmingus. Mokslininkai aiškina, jog paskata toliau vyk- 
dyti mokslinį tyrimą gali būti sužlugdyta, kai laikraščiai paskelbia įdo- 
maus subsidijų panaudojimo detales. Nacionalinis sveikatos kontrolės 

centras mano, jog ligoninės nenorės jo pagalbos neutralizuojant infek- 
cijas ligoninėse, kai žurnalistai gali Centro ataskaitas ligoninėms pa- 
daryti prieinamas potencialiems ieškovams. 

Spauda, kaip sakiau, pralaimėjo ne visus mūšius. Burgerio teis- 
mas vieningai atmetė Nixono administracijos mėginimą neleisti pub- 
likuoti Pentagono dokumentų, o Richmond Newspapers byloje patvir- 
tino, jog spauda išties turi tam tikrą konstituciškai saugomą statusą, 
užtikrinamą Pirmosios pataisos, pakankamai stiprų, tokį, kad teisė- 
jas turi parodyti kokį nors ypatingą motyvą neleisti žurnalistams da- 
lyvauti baudžiamajame teisme. Tačiau spauda vis tiek mano, jog ap- 
skritai žvelgiant, ji praranda turėtas pozicijas. 


Natas Hentoffas savo labai informatyvioje knygoje apie Pirmo- 
sios pataisos istoriją aprašo žodžio laisvės ir laisvos spaudos idėjos 
ištakas Amerikoje, pradedant Peteriu Zengeriu, ir pažymi, su nesle- 
piamu liūdesiu, simptomus to, ką jis akivaizdžiai laiko jos dabartiniu 
nuosmukiu.'?? Šią knygą kaip reta lengva skaityti, ji pasižymi plačiu 
požiūriu. Pagyrimo nusipelno jos gebėjimas parodyti, kaip laisvo žo- 
džio idėja įgyja skirtingą turinį, keičiantis grindžiamiesiems esmi- 
niams klausimams, nuo švietimo politikos iki nepadorumo ir bau- 
džiamųjų procesų nušvietimo spaudoje. Knygos tonas iš pažiūros 
beaistris. Hentoffas savo argumentus plėtoja daugiausia cituodamas 
kitus. Tačiau nekyla jokių abejonių dėl to, kokia yra jo paties nuosta- 
ta. Jis yra žodžio laisvės šalininkas, ir šioje jo knygoje tilpo ir laisvės 
pergalės, ir pralaimėjimai, ir žiniasklaidos herojai ir bailiai, ir laisvės 
draugai ir priešai. 

Tačiau čia nepernelyg stengiamasi analizuoti filosofinius žodžio 
laisvės arba spaudos laisvės pagrindus ir nededama daug pastangų 
nustatyti laisvių ir galių, kurias nori apginti Hentoffas, ribas. Šiuo 
atžvilgiu jis yra panašus į žurnalistus, kurie aimanuoja dėl Pirmosios 
pataisos likimo teismuose, tiesa, jis rašo geriau ir su didesniu entu- 
ziazmu bei išmanymu nei dauguma. Spauda tą Pataisą suvokia kaip 
savotišką privačią privilegiją ir daugiau ar mažiau automatiškai puo- 
la kiekvieną teismo atsisakymą toje privilegijoje įžvelgti kokią nors 

tolesnę apsaugą. Laikraščiai ir televizijos kompanijos smerkė nutar- 
tis Farberio ir Herberto bylose taip pat karštai — išties net karščiau — 
nei nutartis The Progressive ir Snepp bylose. 

"Tačiau ši automatinės apeliacijos į Pirmąją pataisą strategija, ma- 
no galva, yra vargana strategija, net jeigu spaudai rūpi tik išplėsti jos 
legalias galias kiek įmanoma labiau. Mat jeigu populiari tampa idėja, 
jog ši Pataisa yra universalios paskirties skydas žurnalistams atremti 
šmeižto ieškinius, gintis, kai norima atleisti iš pareigų ar atlikti kra- 
tą, ne tik nuo cenzūros, tai ji neišvengiamai taps silpnesniu skydu, 
nes atrodys akivaizdu, jog tokia plati spaudos turima galia, turi būti 
subalansuota kitų privačių ir socialinių interesų, egzistuojančių bend- 
ruomenėje, atžvilgiu. Tuomet nukentės būtent istoriškai centrinė Pir- 
mosios pataisos funkcija, būtent funkcija paprasčiausiai užtikrinti, 
jog tie, kurie nori pasisakyti politinės ir socialinės kontroversijos klau- 
simais, yra laisvi tai daryti. Galbūt netikėtas Pirmosios pataisos silp- 
numas ginant atsakovus, pavyzdžiui, The Progressive ir Snepp bylo- 
se, yra iš dalies pasekmė kaip tik spaudos efektyvumo įtikinant teis- 
mus, ankstesniais laikais, jog Pirmosios pataisos galia toli pranoksta 
tiesioginės cenzūros atvejus. 

Kad patikrintume šį įtarimą, turime apsvarstyti klausimą, kuriam 
neskiria jokio dėmesio Hentoffas ir kiti Pirmosios pataisos draugai. 
Kokia yra Pirmosios pataisos paskirtis? Ką saugoti ji sumanyta? Įma- 
nomi įvairūs požiūriai. Tarp Amerikos Konstitucijos teisininkų vy- 
raujanti teorija remiasi prielaida, jog konstitucinės laisvo žodžio tei- 
sės - įskaitant laisvą spaudą, kuri konstitucinėje kalboje reiškia vie- 
šai paskelbtą kalbą apskritai, o ne tik konkrečiai žurnalistiką - yra 
skirtos auditorijos apsaugai. Kitaip tariant, jos saugo ne patį kalbė- 
toją ar rašytoją, o auditoriją, į kurią jis nori kreiptis. Anot šios pažiū- 
ros, žurnalistai ir kiti rašytojai yra saugomi nuo cenzūros tam, kad 
plačioji publika galėtų turėti prieigą prie informacijos, kurios jai rei- 
kia, kad išmintingai balsuotų ir tvarkytųsi savo reikalus. 

Savo įžymiojoje esė Apie laisvę Johnas Stuartas Millis pateikė pa- 
našų, bet fundamentalesnį laisvo žodžio teisės pateisinimą. Jis sakė, 
jog jeigu kiekvienas yra laisvas palaikyti bet kokią privačios ar viešos 

moralės teoriją, kad ir kokia absurdiška ar nepopuliari ji būtų, yra 
didesnė tikimybė, jog to įgalinamoje idėjų rinkoje išaiškės tiesa, ir 
visos bendruomenės padėtis bus geresnė nei ji būtų tuo atveju, jei- 
gu nepopuliarios idėjos būtų cenzūruojamos. Ir pagal šį aiškinimą 
konkretiems individams leidžiama kalbėti tam, kad bendruomenė, 
į kurią jie kreipiasi savo kalba, gali iš to turėti naudos ilgalaikėje 
perspektyvoje. 

Tačiau kitos žodžio laisvės — plačiąja prasme, apimančia laisvą 
žiniasklaidą, - teorijos skelbia, jog ši teisė yra skirta kalbėtojo apsau- 
gai, t. y. jog individai turi teisę kalbėti ne tam, kad kiti turėtų nau- 
dos, bet dėl tos priežasties, jog patys patirtų kokią nors nepriimtiną 
skriaudą arba užgaulę, jeigu būtų cenzūruojami. Kiekvienas, kuris 
laikosi šios teorijos, suprantama, privalo parodyti, kodėl cenzūra yra 
rimtesnė skriauda nei kitos reguliavimo formos. Jis turi parodyti, 
kodėl tas, kuriam draudžiama išsakyti savo mintis apie politiką, pa- 
tiria žalą, kuri yra rimtesnė nei tuomet, kai jam draudžiama, pavyz- 
džiui, važiuoti dideliu greičiu arba pažeisti svetimų valdų ribas, arba 
korporuotis siekiant varžyti prekybą. 

Galėtų būti pasiūlytos skirtingos teorijos: kad cenzūra yra žemi- 
nanti, nes ji daro prielaidą, jog kalbėtojas arba rašytojas nėra vertas 
vienodo rūpesčio kaip pilietis arba jog jo idėjos nevertos vienodos 
pagarbos; kad cenzūra yra užgauli, nes atima iš kalbėtojo lygų balsą 
politikoje, taigi nepripažįsta jam laisvo ir lygaus piliečio statuso; ar- 
ba kad cenzūra yra pavojinga, nes griauna individo pastangas ugdyti 
savo asmenybę ir garbingumą. Esė Apie laisvę Millis pateikia kažką 
panašaus į pastarąjį teiginį kaip papildymą savo idėjų rinkos argu- 
mentui, todėl galima sakyti, jog jo teorijai rūpi apsaugoti ir kalbėto- 
ją, ne tik auditoriją. 

Teorijos, kurioms rūpi apsaugoti auditoriją, bendrai imant, teikia 
tai, ką esu pavadinęs politinės nuostatos argumentu už laisvą žodį ir 
laisvą spaudą.!'š Kitaip tariant, jos teigia, jog žurnalistas turi turėti 
tam tikrų galių ne dėl to, kad jis ar kas nors kitas turi teisę į kokią 
nors specialią apsaugą, bet tam, kad būtų užtikrinta kokia nors bendra 
nauda visai bendruomenei, lygiai kaip ūkininkai kartais turi gauti 

tam tikras subsidijas ne kaip savaime vertingas, bet irgi kad būtų 
užtikrinta kokia nors nauda bendruomenei. Tuo tarpu teorijos, ku- 
rioms rūpi apsaugoti kalbėtoją, teikia principo argumentus už laisvą 
žodį. Jos teigia, jog ypatinga kalbėtojo pozicija - kaip to, kuris nori 
išreikšti savo įsitikinimus politiškai ir socialiai svarbiais klausimais — 
suteikia jam teisę, užtikrinamą teisingumo, į ypatingą atsižvelgimą, 
nors bendruomenė kaip visuma gali nukentėti dėl to, kad jam lei- 
džiama kalbėti. Taigi kontrastas yra didelis: pirmuoju atveju bend- 
ruomenės gerovė teikia pagrindą apsaugai, bet antruoju atveju bend- 
ruomenės gerovės nepaisoma, kad ta apsauga būtų užtikrinta. 

Ši perskyra yra daugeliu atžvilgių reikšminga dabartiniam svars- 
tymui. Jeigu Žodžio laisvė yra pateisinama politinės nuostatos pa- 
grindu, tai yra įtikinama tai, jog žurnalistams turėtų būti suteiktos 
specialios privilegijos 1r galios, neprieinamos paprastiems piliečiams, 
mat Žurnalistai atlieka ypatingą ir išties nepakeičiamą funkciją, teik- 
dami informaciją plačiajai visuomenei. Tačiau jeigu žodžio laisvę pa- 
teisina principas, tai būtų visiškai nepriimtina tarti, jog žurnalistai 
turėtų turėti ypatingą apsaugą, neprieinamą kitiems, nes šitai reikš- 
tų, jog jie, kaip individai, yra svarbesni arba vertesni didesnio rūpes- 
čio nei kiti. 

Kadangi galios, į kurias pretenduoja spauda, kaip antai įgalioji- 
mas dalyvauti baudžiamuosiuose procesuose, turi būti išskirtinė jos 
vienos galia, natūralu, jog spauda reiškia palankumą pažiūrai į laisvą 
žodį, pagrįstai politinės nuostatos argumentu, kuriam rūpi apsaugo- 
ti auditoriją: jog spauda yra esmingai svarbi informuotai visuome- 
nei. Tačiau šiame aiškinime glūdi ir tam tikras pavojus. Jeigu laisvas 
žodis yra pateisinamas kaip politinės nuostatos dalykas, tai visuo- 
met, kai reikia padaryti sprendimą apie tai, ar žodžio laisvė reikalau- 
ja kokios nors papildomos išimties ar privilegijos, konkuruojančios 
visuomenės intereso dimensijos turi būti subalansuojamos jos suin- 
teresuotumo informacija atžvilgiu. 

Tarkime, jog iškyla, pavyzdžiui, klausimas, ar Informacijos lais- 
vės aktas turėtų būti pataisytas taip, kad iš Ligų kontrolės centro nebe- 
būtų reikalaujama savo ataskaitas padaryti prieinamas žurnalistams, 

arba klausimas, ar Atominės energijos komisijai turėtų būti leidžia- 
ma drausti žurnalui publikuoti straipsnį, kuris galėtų atominę infor- 
maciją padaryti lengviau prieinamą užsienio valstybėms. Visuome- 
nės bendras suinteresuotumas būti gerai informuotai yra argumen- 
tas prieš konfidencialumą ir už publikavimą abiem atvejais. Tačiau 
visuomenė taip pat yra suinteresuota neinfekuotomis ligoninėmis ir 
atominiu saugumu, ir šių dviejų rūšių interesai privalo būti subalan- 
suoti, kaip sąnaudų ir naudos analizėje, siekant nustatyti, koks yra 
visuomenės interesas atsižvelgus į viską. Tarkime, jog per ilgą laiką 
(ir atsižvelgiant į šalutinius efektus) visuomenė patirs daugiau nuos- 
tolių bendru mastu, jeigu svarstomoji informacija būtų paskelbta. 
"Tuomet būtų nelogiška teigti, jog ji turi būti paskelbta visuomenės 
intereso labui, ir argumentas už laisvą žodį, paremtas politinės nuosta- 
tos pagrindais, būtų nurungtas. 

Problema yra visai kitokia, jeigu vietoj to laisvą žodį laikome prin- 
cipo dalyku. Mat dabar bet koks konfliktas tarp žodžio laisvės ir 
visuomenės gerovės nėra pseudokontliktas tarp dviejų visuomenės 
intereso aspektų, kurį galima išspręsti kokiu nors sprendiniu apie jos 
bendro masto interesą. Tai tikras konfliktas tarp konkretaus kalbė- 
tojo kaip individo teisių ir konkuruojančių bendruomenės kaip visu- 
mos interesų. Jeigu tas konkuruojantis interesas nėra labai didelis — 
jeigu publikacija nekelia kokios nors ypatingosios padėties ar kito 
rimto pavojaus grėsmės - individo teisė turi nusverti socialinį intere- 
są, nes būtent tai ir reiškia tarti, jog jis turi tokią teisę. 

Todėl kai spauda pretenduoja į kokią nors išskirtinę privilegiją ar 
apsaugą, yra svarbu nuspręsti, ar ta pretenzija yra pagrįsta politine 
nuostata ar principu. Tačiau šios perskyros svarbą kartais užtemdo 
viena pastaruoju metu madinga tapusi idėja — būtent ta, jog visuo- 
menė turi vadinamąją „teisę susipažinti“ su informacija, kurią gali 
surinkti žurnalistai. Jeigu šitai reiškia paprasčiausiai tai, jog visuo- 
menė yra suinteresuota žinojimu — jog bendruomenės padėtis - su 
sąlyga, kad aplinkybės nesikeičia, - yra geresnė, jeigu ji žino dau- 
giau, 0 ne mažiau apie, sakykime, baudžiamuosius procesus arba 
mokslui skirtų lėšų panaudojimą, arba atomines paslaptis, — tai ta 

frazė yra tiesiog kitas būdas išsakyti gerai žinomą politinės nuostatos 
argumentą, ginantį laisvą ir stiprią spaudą: geriau informuota visuo- 
menė bus geresnė visuomenė apskritai. Tačiau prielaida, jog visuome- 
nė turi /eisę Žinoti, sako ši tą griežtesnio nei šitai - būtent tai, jog 
esama auditoriją ginančio principo argumento už bet kokią privile- 
giją, kuri padidina spaudos galias rinkti žinias. 

Tačiau ši griežtesnė mintis iš tiesų yra didžiai klaidinama. Klai- 
dinga tarti, jog individualūs bendruomenės nariai turi - bet kokia 
griežtąja prasme - teisę žinoti tai, ką Žurnalistai galėtų panorėti iš- 
siaiškinti. Jokio piliečio lygybė ar nepriklausomybė, ar padorumas 
nebūtų buvęs pamintas, jeigu, pavyzdžiui, Farberis būtų nusprendęs 
nerašyti vieno ar kito iš savo New York Times rašinių apie Dr. Jasca- 
levichių ir joks pilietis nebūtų galėjęs apskųsti Farberio teismui rei- 
kalaudamas, kad Farberis publikuotų savo rašinius, arba reikalauti 
kompensacijos už tai, kad jis jų neparašė. Galimas dalykas, jog statis- 
tinio piliečio padėtis būtų pablogėjusi, jeigu tie rašiniai nebūtų buvę 
parašyti, tačiau tai bendrosios gerovės, o ne kokios nors individua- 
lios teisės dalykas. 

Bet kuriuo atveju menamoji teisė žinoti turi būti ne kokio nors 
individualaus piliečio teisė, o visuomenės kaip visumos teisė. Tai pa- 
našu į nenuoseklumą, mat „visuomenė“ šiame kontekste tėra kitas 
bendruomenės kaip visumos pavadinimas. Ir tuomet keista sakyti, 
jog net jeigu bendruomenė, veikdama per savo įstatymų leidėjus, 
nori pataisyti informacijos laisvės aktą taip, kad padarytų išimtį pre- 
liminarioms medicinos mokslinių tyrimų ataskaitoms - dėl to, kad 
mano, jog tokių tyrimų neliečiamybė yra svarbesnė nei informacija, 
kurios ji atsisako, - ji turi to nedaryti dėl savo pačios teisės turėti tą 
informaciją. Pirmosios pataisos klausimų analizė būtų gerokai pato- 
bulinta, jeigu visuomenės suinteresuotumas informacija, kurį išties 
galėtų nusverti jos suinteresuotumas slaptumu, nebūtų klaidinamai 
vadinamas „teise“ Žinoti. 

Dabar turėtų būti aiškiau, kodėl aš manau, jog spaudos strategi- 
ja, kuria siekiama išplėsti Pirmosios pataisos apimtį, yra bloga stra- 
tegija. Visuomet esama didelio pavojaus, jog teismai — ir teisininkų 

bendruomenė apskritai - prieis konsensą dėl vienos teorijos, aiški- 
nančios rūpimą konstitucinę nuostatą. Jeigu Pirmosios pataisos ap- 
sauga apima tik principą, jog joks asmuo, kuris nori viešai pasisakyti 
apie tam tikrus dalykus arba nori pasisakyti tokiais būdais, kuriuos 
jis laiko reikalingais, negali būti cenzūruojamas, tai vienintelė Pir- 
mosios pataisos teorija bus individualių teisių teorija. O šitai reiškia, 
jog žodžio laisvės priesakų negali nusverti koks nors argumentas, 
anot kurio kokiu nors konkrečiu atveju viešajam interesui geriau pa- 
sitarnaujama cenzūruojant ar reguliuojant. 

Tačiau jeigu į Pataisos apsaugą apeliuojama tuo atveju, kai pre- 
tenzija turi būti pagrįsta kokiu nors argumentu, kuriam rūpi apsau- 
goti auditoriją, - jeigu sakoma, jog žurnalistai neturi būti kvočiami 
apie jų redakcinius sprendimus šmeižto procesuose, nes tuomet ne- 
be taip efektyviai rinks žinias, skiriamas skaityti visuomenei, - vie- 
nintelė teorija, kuri galėtų pateisinti tokią plačią Pataisą, turi būti 
politinės nuostatos teorija. Nenuostabu, jog atskirosiose tų bylų, dėl 
kurių reiškia nepasitenkinimą spauda, nuomonėse - nuomonėse, anot 
kurių spauda turėjo gauti tai, ko reikalavo, - yra daug politinės nuosta- 
tos argumentų, bet vos keli principo argumentai. Pavyzdžiui, Her- 
berto byloje teisėjas Brennanas savo atskirąją nuomonę grindė ta Pir- 
mosios pataisos teorija, kuri atrodo labai panaši į Millio teoriją, ku- 
riai rūpi apginti auditoriją. Brennanas pasitelkė štai kokią gerai žinomą 
Zechariah Chafee pastabą: „Pirmoji pataisa gina ... visuomenės inte- 
resą išsiaiškinti tiesą, kad šalis galėtų ne tik pasirinkti išmintingiausią 
veiksmų planą, bet ir įgyvendinti jį išmintingiausiu būdu.“ 

Tačiau, žinoma, šios apeliacijos į bendrąją visuomenės gerovę pro- 
vokuoja atsakymą, jog kai kuriais atvejais visuomenės tikrajam inte- 
resui, apskritai imant, būtų geriau pasitarnauta cenzūruojant, o ne 
publikuojant. Ir priešingai, jeigu Pataisos apimtis apribojama tiek, 
kad telieka ašinė kalbėtojo apsauga, ji, kaip apeliacija į individualias 
teises, o ne bendrąją gerovę, gali suteikti teisės principą, pakanka- 
mai stiprų, kad užtikrintų svarbią apsaugą kokioje nors tikroje Pir- 
mosios pataisos byloje, tokioje kaip The Progressive byla. Tačiau jei- 
gu Pataisa tampa pernelyg plati, ją galima apginti tik politinės nuosta- 

tos pagrindais, tokiais kaip tie, kuriuos pateikė Brennanas. Kitaip 
tariant, ją galima apginti tik tokiais pagrindais, kurie ją daro be galo 
pažeidžiamą kaip tik tuomet, kai ji yra reikalingiausia. 


Jeigu susitelkiame tik į Pirmosios pataisos šerdį, kuri principo 
pagrindu saugo kalbėtoją, tai pastarojo meto Teismo ir Kongreso 
darbai atrodo geriau, nors toli gražu ne be priekaištų. Iki S1epp by- 
los iššūkis tai principo šerdžiai buvo - net jei ir tai tik spekuliatyvus 
samprotavimas - tik nutartys dėl nepadorumo, kurios daugumai spau- 
dos terūpi labai mažai, ir The Progressive byla, kurios nutartis tebu- 
vo apygardos teismo nutartis ir kuri šiaip ar taip baigėsi spaudos 
pergale. Kitos nutartys, taip supykdžiusios žurnalistus, - tokios kaip 
Farberio ar Herberto bylos - visos buvo tokios, kurios paprasčiausiai 
nesutiko pripažinti žurnalistų politinės nuostatos argumentų, anot 
kurių visuomenei, bendrai imant, būtų geriau, jeigu žurnalistai turė- 
tų ypatingas privilegijas. Stingdomo poveikio, kurį spauda progno- 
zavo reaguodama į šias nutartis, nebuvo - iš tiesų Mike'as Walla- 
ce'as, vienas iš žurnalistų, kurie priešinosi kvotimui Herberto byloje, 
neseniai pasakė, jog spauda gal ir nusipelnė pralaimėti tą bylą. 

Šiaip ar taip, net jei demokratija veikia tik patenkinamai efekty- 
viai ir jeigu Žurnalistų politinės nuostatos argumentai yra protingi, 
tai jie per ilgą laiką bet kuriuo atveju per politinį procesą įgis tų 
galių, kurių siekia, taigi kai jiems šios galios nebuvo pripažintos teis- 
muose, jie neprarado nieko, kas yra nenykstamos svarbos. Mat jeigu 
visuomenei iš tikrųjų geriau, kai spauda yra galinga, galima tikėtis, 
jog visuomenė anksčiau ar vėliau suvoks, koks yra jos tikrasis intere- 
sas - gal padedama pačios spaudos pamokymų. Išskyrus tokius atve- 
jus kaip Farberio byla, kai individų teisės - tuo konkrečiu atveju teisė 
į teisingą teismą — būtų pažeista išplečiant spaudos galią, visuomenė 
tuomet gali duoti spaudai tai, ko ši nori, įstatymų leidybos būdu. 

Tačiau kyla klausimas, ar Richmond Newspapers bylos nutartis 
(kurioje, kaip sakiau, Aukščiausiasis teismas buvo tos nuomonės, jog 
nesant stiprių nusveriančių priešingų interesų, žurnalistai turi teisę 
stebėti baudžiamuosius procesus) rodo, jog teismas dabar laikosi tos 

Pirmosios pataisos teorijos, kuri nesitenkina principo šerdimi ir apima 
taip pat ir auditorijos bendrosios gerovės apsaugą. Abejonės nekelia 
tai, jog rezultatą tuo atveju galėtų pateisinti politinės nuostatos ar- 
gumentas, toks kaip argumentas, kurį Herberto byloje teikė Brenna- 
nas. Pavyzdžiui, Burgerio nuomonė Richmond Newspapers byloje 
pažymi, jog visuomenei geriau, jeigu jos giliam suinteresuotumui bau- 
džiamuoju procesu ir net jos neišvengiamam atpildo troškimui tar- 
nauja spaudos pranešimai iš teismo procesų. Tačiau įdėmus žvilgsnis 
į keletą nuomonių toje byloje parodo, jog nors tie septyni teisėjai, 
kurie balsavo spaudos naudai (teisėjas Rehnguistas turėjo atskirąją 
nuomonę, o teisėjas Powellas nedalyvavo bylos svarstyme), vadova- 
vosi šiek tiek skirtingomis teorijomis, būta dviejų dominuojančių ar- 
gumentų, iš kurių nė vienas nebuvo tiesmukas tokio tipo politinės 
nuostatos argumentas, kurį irodinėjo Millis. 

Pirmasis, ypač akcentuojamas Burgerio ir, iš pažiūros, Blackmu- 
no, Pirmosios pataisos užtikrinamą apsaugą daro priklausomą nuo 
istorijos. Anot jo, jeigu koks nors svarbus valdymo procesas tapo 
įmanomas visuomenėje ilgamečių anglų amerikiečių jurisprudenci- 
jos tradicijų dėka, tai piliečiai turi Pirmosios pataisos užtikrinamą 
teisę į informaciją apie tą procesą, taigi ir spauda turi iš to kylančią 
teisę užtikrinti ir suteikti tą informaciją. Piliečių teisė nėra absoliuti, 
mat ji turi nusileisti, pavyzdžiui, konkuruojančioms atsakovo teisėms. 
Tačiau ji galioja tuo atveju, - kaip Richmond Newspapers byloje, — 
kai arba ant kortos nestatomi jokie svarbūs atsakovo interesai, arba 
kai teismas gali ginti šiuos interesus kokiomis nors kitomis priemo- 
nėmis, užuot neprileisdamas žurnalistų. 

Šis istorija grindžiamas argumentas man atrodo silpnas, mat ne- 
aišku, kodėl paprotys turėtų virsti teise, jeigu nesama kokio nors 
nepriklausomo principo argumento, paaiškinančio, kodėl žmonės 
turi teisę į tai, kas jiems suteikta pagal paprotį. Tačiau tai šiaip ar taip 
nėra toks argumentas, kuris reikalautų iš teismų nuspręsti, ar bend- 
rajai gerovei, apskritai imant, pasitarnaujama nesuteikiant spaudai 
prieigos prie informacijos ar kitaip stabdant viešą kalbėjimą bet ko- 
kia konkrečia proga. Jis skelbia, jog spaudai turi būti suteikta prieiga 

prie informacijos, jeigu nėra kokios nors ypatingos priežasties, - be 
paprasto bendrosios gerovės balanso motyvo, - kuri būtų argumen- 
tas prieš tai. | 

Antrasis argumentas, ypač pabrėžiamas Brennano nuomonėje, yra 
ir svarbesnis, ir sudėtingesnis. Jis griežtai tvirtina, kad kokia nors 
ypatinga apsauga spaudai yra būtina tam, kad būtų ne tik ugdomas 
bendrasis gėris, bet ir siekiant išsaugoti pačią demokratijos struktū- 
rą. Klasikinė šio argumento formuluotė, pateikta Madisono, dažnai 
cituojama spaudos apeliacijose, kurias ji teikia konstitucinėse bylo- 
se. Pasak jo, „žmonių valdžia be žmonėms prieinamos informacijos 
arba be priemonių ją gauti neišvengiamai yra farso ar tragedijos pro- 
logas; o gal ir farso, ir tragedijos sykiu ... žmonės, norintys patys 
būti sau ponai, turi apsiginkluoti galia, kurią suteikia žinojimas“. 

Tai ne Millio tipo argumentas, ano kurio juo daugiau informaci- 
jos Žmonės turi, juo labiau tikėtina, kad jie užsitikrins - bendru mas- 
tu - tai, ko labiausiai nori. Veikiau tai argumentas, jog žmonėms 
reikia kokios nors informacijos, kad jie galėtų įgyti nuovoką apie tai, 
ko jie nori, ir kad galėtų dalyvauti kaip lygūs savivaldos procese. 
Millio politinės nuostatos argumentas yra atviros struktūros: kuo 
daugiau informacijos, tuo geriau. Tuo tarpu medisoniškasis argu- 
mentas, grindžiamas demokratijos struktūra, negali būti atviros struk- 
tūros, antraip jis virstų paradoksu ir prieštarautų pats sau. 

Taip yra dėl to, kad bet koks Pirmosios pataisos išplėtimas de- 
mokratijos požiūriu yra dviašmenis kardas. Išplečiant ją, tobulinama 
demokratija, nes viešosios informacijos sklaida ugdo bendrą visuo- 
menės galią. Tačiau sykiu šitaip demokratija ribojama, mat bet kokia 
konstitucinė teisė yra kliūtis žmonių išrinktai legislatūrai priimti ko- 
kį nors teisės aktą, kurį kitomis aplinkybėmis ji norėtų priimti, o 
šitai mažina bendrą visuomenės galią. Demokratija reiškia, jog dau- 
guma turi galią efektyviai valdyti vadovaudamasi tuo, ką ji laiko bend- 
ruoju interesu. Jeigu taip, tai bet koks konstitucinės žodžio laisvės ir 
spaudos apsaugos išplėtimas sykiu ir padidina, ir sumažina tą galią 
šiais dviem skirtingais būdais. Bet kuris konkretus asmuo gali būti 
politiškai efektyvesnis dėl to, kad daugiau žino, pavyzdžiui, apie 

atominės energijos objektus. Tačiau kartu jis gali būti politiškai ne 
toks efektyvus dėl to, kad netenka galios išrinkti tokius kongreso 
narius, kurie balsuotų už atominės informacijos cenzūrą. Galimas 
dalykas, kad jis šį kompromisą laikytų apskritai politinės galios nuos- 
toliu bendru mastu, ypač jeigu jis pats būtų linkęs paaukoti atominės 
informacijos žinojimą tam, kad turėtų didesnį saugumą, laiduojamą 
tos aplinkybės, kad niekas kitas taip pat neturi tos informacijos. 

Visoks sprendimas dėl cenzūravimo kelia tokią sąnaudų ir nau- 
dos problemą, ir negalima pasakyti, kad jo politinė galia neišvengia- 
mai padidėja, kai dalykas sprendžiamas ne politinių institucijų, o 
Aukščiausiojo teismo. Išties kyla pagunda tvirtinti priešingai — jog 
tikrai, pilnakraujei demokratijai iš viso nereikėtų Pirmosios patai- 
sos, mat tuomet kiekvienas konkretus cenzūravimo klausimas būtų 
sprendžiamas daugumos valia per Kongresą ir valstijų legislatūras. 
"Tačiau šitaip svarstant nueinama per toli, nes, kaip perspėjo Madiso- 
nas, žmonėms reikia kokios nors bendros saugomos struktūros, už- 
tikrinančios viešosios informacijos sklaidą, net ir tam, kad galėtų 
apgalvotai nuspręsti, ar jie nori gauti daugiau informacijos. Jokia 
demokratija neįmanoma, jei žmonės yra vergai, kurie gal ir galėtų 
paimti valdžią, jeigu žinotų kaip tai padaryti. 

"Tačiau priešinga klaida yra tokia pat didelė, mat absurdiška tarti, 
jog Amerikos elektoratas, kuris jau turi prieigą prie daug daugiau ir 
kur kas sudėtingesnės viešosios informacijos, nei jis pats nusiteikęs 
reikalauti, įgytų daugiau demokratinės galios, jeigu Aukščiausiasis 
teismas, pavyzdžiui, nuspręstų, jog Kongresas negali taisyti Informa- 
cijos laisvės akto tam, kad padarytų išimtį Ligų kontrolės centro 
ataskaitoms nepriklausomai nuo to, kiek žmonių manytų, kad tokia 
išimtis yra gera idėja. Taigi argumentas, grindžiamas demokratijos 
struktūra, reikalauja — pati jo vidinė logika reikalauja - nubrėžti ko- 
kią nors slenksčio liniją tarp tokių pirmosios Pataisos interpretacijų, 
kurios būtų skirtos apsaugoti demokratijai, ir tokių, kurios kėsintųsi 
į demokratiją. 

Esama vieno akivaizdaus, nors ir sunkaus, būdo nubrėžti tokią 
slenksčio liniją. Jis reikalauja iš Aukščiausiojo teismo nusakyti, bent 

jau bendrais bruožais, kokio pobūdžio pasikėsinimas į spaudos galias 
taip suvaržytų informacijos apytaką visuomenėje, kad ši liktų nepajėgi 
apgalvotai nuspręsti, ar tą spaudos apribojimą reikia panaikinti kitais 
teisės aktais. Pavyzdžiui, Teismas galėtų nuspręsti, jog bendras arbitra- 
lus kokios nors valdžios institucijos nenoras spaudai suteikti iš viso 
kokią nors informaciją ar galimybę atlikti tyrimą, dėl ko visuomenė 
liktų visiškai neinformuota apie tai, ar būtina tos žinybos veiklas tirti 
toliau, patenka į blogąją tos perskyros pusę.!?? Tačiau be galo neįtiki- 
nama tarti, jog visuomenė taip dramatiškai nustotų galių, jei spauda 
būtų neprileidžiama prie keleto baudžiamųjų teismo procesų, kuriuo- 
se atsakovas reikalautų tokio neleidimo, prokurorai sutiktų tai pada- 
ryti, O teisėjas manytų, jog taip, viską pasvėrus, bus pasitarnauta tei- 
singumo interesams. Valstija, kuri įtvirtintų tokią praktiką, tebebūtų 
pajėgi nuspręsti, ar ji nepritaria tokiam potvarkiui, ir, jeigu nepritartų, 
delegalizuoti jį politinio proceso keliu. Taigi jeigu Madisono argumen- 
tas, apeliuojantis į demokratijos struktūrą, taikomas konkretiems at- 
vejams, pasitelkiant viešosios kompetencijos slenksčio idėją, Richmond 
Newspapers byla turėjo būti išpręsta priešingai. 

Tačiau esama kito būdo taikyti struktūra grindžiamą argumentą - 
jį siūlo Brennano nuomonė toje byloje. Jis sakė, jog nors iš principo 
spauda turėtų turėti neribojamą prieigą prie informacijos, praktiškai 
tam tikra riba yra būtina, ir pasiūlė nubrėžti tą liniją ne nustatant 
tokį slenkstį, kurį ką tik svarstėme, bet sveriant kiekvieno individua- 
laus atvejo faktus. Kitaip tariant, jis tartų, jog bet koks spaudos priei- 
gos prie informacijos suvaržymas yra nekonstitucinis, jeigu nėra jo- 
kių konkuruojančių interesų, pateisinančių tą suvaržymą, o jeigu to- 
kių yra, klausimas būtų, kuris interesų kompleksas - visuomenės 
suinteresuotumas informacija ar konkuruojantys interesai - būtų sva- 
resni. Richmond Newspapers byloje jis nematė visiškai jokių šitokių 
konkuruojančių interesų, todėl manė esant nereikalinga svarstyti, ko- 
kiu mastu demokratijos struktūra patirtų žalą, jei būtų įdiegtas svars- 
tomasis neleidimas. 

Visa tai Brennano argumentą, grindžiamą struktūra, pavojingai 
priartina prie tos rūšies politinės nuostatos argumento, kurį teikia 

Millis. Nors pats Brennanas visada buvo vienas aistringiausių laisvo 
žodžio advokatų, jo argumentas palankus cenzūrai tais atvejais, kai 
ji, viską pasvėrus, būtų naudinga bendrajai gerovei arba veikiau kai 
visuomenė mano, kad cenzūra būtų naudinga gerovei. Mat balansas, 
apie kurį kalba Brennanas, galėtų būti nepalankus The Progressive, 
pavyzdžiui, užuot tapęs argumentu už. Nėra beprasmiška tarti, jog 
duomenų apie atominius dalykus skelbimas kokiu nors mastu didina 
pavojų visuomenei. Tačiau absurdiška manyti, jog tokio publikavi- 
mo varžymas - toks, kokį rekomenduoja Brennanas, - imant savai- 
me, žalotų Amerikos demokratijos struktūrą kokiu nors reikšmingu 
mastu arba paliktų visuomenę, turinčią nemaža bendrų žinių apie 
atominius pavojus, nepajėgią nuspręsti, ar reikia persigalvoti ir paša- 
linti tuos suvaržymus įprasto politinio proceso keliu. Pats Brennanas 
darytų perskyrą tarp bylų, keliančių prieigos prie informacijos klau- 
simą, tokių kaip Richmond Newspapers byla, ir tiesioginės cenzūros 
atvejų, tokių kaip The Progressive byla. Tačiau teoriją, kurią jis išsakė 
kaip tinkamą pirmiesiems atvejams, būtų visai nesunku išplėtoti į 
bendrą struktūrinę Pirmosios pataisos teoriją, ir laisvė tuomet nu- 
kentėtų. 


Aukščiausiojo teismo procedūros Franko Sneppo byloje buvo ne- 
įprastos ir nepateisinamos. Tačiau ir nutartis, mano galva, buvo ne- 
teisinga iš esmės, o ne tik procedūros požiūriu ir kaip teisinio atitai- 
symo priemonė. Preciziško svarstomojo konstitucinio klausimo iden- 
tifikavimo sumetimais galime daryti prielaidą, jog esama štai kokių 
faktų (kai kuriuos iš jų jau nusakiau anksčiau). Sneppas priimamas į 
CŽV pasirašė sutartį, reikalaujančią pateikti aprobuoti bet kokią me- 
džiagą apie Valdybą, medžiagą, kurią vėliau pageidautų publikuoti. 
Jis nebūtų gavęs to darbo, jei būtų atsisakęs pasirašyti tokią sutartį. 
Knygoje Pagarbus atstumas (Decent Interval), kurią jis vėliau išleido, 
nepateikęs aprobuoti, nebuvo panaudota jokios informacijos, suda- 
rančios valstybės paslaptį. Jeigu jis niekuomet nebūtų dirbęs CŽV ir 
niekuomet nebūtų pasirašęs tos sutarties, jis būtų buvęs laisvas išleis- 
ti knygą su tokia pačia informacija be jokio išankstinio aprobavimo, 

ir jam nebūtų buvę galima taikyti visiškai jokios baudžiamosios sank- 
cijos. Iš tiesų, jeigu Kongresas išleistų įsatymą, reikalaujantį iš knygų 
apie CŽV autorių pateikti rankraščius šiai žinybai iš anksto apro- 
buoti, toks įstatymas būtų nekonstitucinis, nes pamintų autorių tei- 
ses, saugomas Pirmosios pataisos. !š0 

Taigi klausimas yra toks: ar Sneppas, priimtas į CŽV ir pasirašęs 
sutartį, atsisakė savo konstitucinių teisių publikuoti paslapties nesu- 
darančią informaciją apie tą žinybą - teisių, kurias, akivaizdu, turėtų 
bet kuris kitas asmuo, kurio padėtis ne tokia kaip jo? Klausimą šitaip 
formuluoju tam, kad parodyčiau, jog vienas iš argumentų, kuriuos 
CŽV norėjo panaudoti prieš Sneppą, neatitinka reikalo esmės. Val- 
dyba teigė, jog išankstinio aprobavimo reikalavimas, kuriuo jis susi- 
saistė pasirašydamas su ja sutartį, jam nepadarė jokios žalos. Jeigu 
peržiūra atskleistų, kad jis nori publikuoti valstybės paslaptį suda- 
rančią informaciją, Valdyba imtųsi veiksmų užkirsti tam kelią. Ta- 
čiau, kaip teisingai teigė CŽV, Sneppas neturi jokių konstitucinių 
teisių publikuoti valstybės paslaptį sudarančią informaciją. Jam liko 
laisvė publikuoti bet kokią paslapties nesudarančią informaciją, kai 
peržiūra yra užbaigta, - lygiai tokia pat laisvė, kokią turėtų bet kuris 
kitas asmuo. Sutartyje įrašytas aprobavimo reikalavimas (anot CŽV) 
tik suteikė Valdybai teisėtą galimybę pačiai įvertinti, ar medžiaga, 
kurią ketinama publikuoti, sudarė valstybės paslaptį, ir imtis visų 
reikiamų žingsnių, kad atgrasintų visokios medžiagos, kuri sudarė 
valstybės paslaptį, publikavimą. Taigi sutartimi nebuvo atsisakyta jo- 
kios konstitucinės teisės. 

Tačiau jeigu, kaip aš tariu, net Kongresas negalėtų iš tų, kurie netu- 
ri jokių saitų su CŽV, reikalauti pateikti rankraščius apie ją iš anksto 
patikrinti, tai ši žinyba neturi galimybės teigti, jog išankstinis patikri- 
nimas neturi nieko bendra su cenzūra. Victoro Marchetti'o, pateiku- 
sio CŽV aprobuoti savo rankraštį, atvejis parodo (jeigu dar reikia to- 
kių įrodymų), kaip dėl išankstinio patikrinimo reikalavimo tai, ką au- 
torius gali pasakyti, tampa kompromiso, derybų ir vilkinimo dalyku, 
smelkiamu bylinėjimosi grėsmės, o ne autoriaus ketinimų dalyku, nors 
būtent jie turėtų būti lemiami, anot Pirmosios pataisos.!ė! 

Taigi klausimas yra tiesiog tas, ar Sneppas atsisakė tų Pirmosios 
pataisos užtikrinamų teisių, kad ir kokios jos būtų, kurias jis priešin- 
gu atveju būtų turėjęs. Ir vėl viskas priklauso nuo to, kokio požiūrio 
laikomasi dėl laisvo žodžio teisės prasmės ir galios. Sneppo teisinin- 
kai jo peticijoje su reikalavimu persvarstyti bylą Aukščiausiajame teis- 
me teigė, jog „nepatikrinti buvusių valdžios pareigūnų, ėjusių pasiti- 
kėjimą numatančias atsakingas pareigas, suteikiančias prieigą prie 
pačios jautriausios nacionalinio saugumo informacijos, atsiminimai 
buvo neįkainojamas indėlis į viešuosius debatus ir supratimą. Neįro- 
dyta, kad daugybės tokių tekstų publikavimas padarė žalos šalies ge- 
rovei, ir tai paneigia reikalą iš anksto suvaržyti CŽV pareigūnus“. 
Šis argumentas yra neįtikinamas, jeigu juo norima pasakyti, jog leisti 
Sneppui atsisakyti Pirmosios pataisos užtikrinamų teisių būtų netei- 
singa dėl to, kad tai būtų žalinga bendrajai gerovei. 

Iš tiesų, jeigu CŽV ir kitoms saugumo tarnyboms leidžiama dik- 
tuoti išankstinio publikavimo aprobavimo reikalavimus kaip įdarbi- 
nimo sąlygą, tai, laikui bėgant, visuomenės, be abejo, nepasiektų tam 
tikra informacija, kuri šiaip ją pasiektų. Tačiau CŽV politinės nuosta- 
tos argumentai prieš šį argumentą - jog jos žvalgybinės informacijos 
rinkimo operacijų efektyvumas būtų pakirstas, jeigu ji neturėtų gali- 
mybės iš anksto patikrinti buvusių agentų publikacijų, - nėra nepa- 
matuotas. Be abejo, Valdyba hiperbolizavo tokio tikrinimo reikšmę. 
Pavyzdžiui, pasak jos, jeigu Sneppas būtų laimėjęs savo bylą, užsie- 
nio tarnybos būtų liovusios teikti žvalgybinę informaciją Jungtinėms 
Valstijoms. Tos užsienio žvalgybos nėra tokios kvailos, kad manytų, 
jog buvusių agentų knygos yra pagrindinis informacijos nuotėkio iš 
CŽV šaltinis. Vis dėlto, net jeigu pripažįstame, jog būta hiperboliza- 
cijos, vis tiek įtaigu tarti, jog CŽV būtų efektyvesnė, jeigu turėtų 
galimybę iš anksto pareikšti nuomonę dėl vieno ar kito fragmento ir 
perspėti savo draugus, įskaitant užsienio žvalgybos tarnybas, dėl to, 
kas netrukus pasirodys knygynuose. 

Tačiau tai reiškia, jog esama tikro politinės nuostatos klausimo 
dėl sąnaudų ir naudos, kurį reikia išspręsti: ar ilgalaikėje perspekty- 
voje visuomenės gerovės atžvilgiu yra naudingiau, ar žalinga, jeigu 

tokios knygos kaip Sneppo yra sulaikomos ir jų leidimas apsunkina- 
mas? Klausimas, ar Sneppas atsisakė savo teisių, yra naujas konstitu- 
cinės teisės klausimas. Atsakymo į jį nepateikia nei joks ankstesnis 
Aukščiausiojo teismo sprendimas, nei kokios nors įtvirtintos konsti- 
tucinės politinės nuostatos, ginančios žodžio laisvę. Jeigu tariame, 
jog jį turi išspręsti koks nors sąnaudų ir naudos apskaičiavimas, numa- 
tantis, kas ilgalaikėje perspektyvoje padarys bendruomenės padėtį ge- 
resnę bendru mastu, - kaip gali sugestijuoti Sneppo advokatų argu- 
mentas, - tai argumentas, jog teismai jį turi išspręsti Sneppui palankiu 
būdu, o ne palikti Kongresui ir žmonėms, nėra labai stiprus. 

Tačiau jo advokatų argumentas yra daug stipresnis ir man atrodo 
teisingas, jeigu jo intencija yra nukreipti dėmesį ne į bendrąją gero- 
vę, O į teises tų, kurie nori išklausyti tai, ką nori pasakyti Sneppas. 
Mat šie piliečiai mano, jog jie turės geresnes galimybes daryti įtaką 
politiniams sprendimams, turintiems padarinių CŽV, jeigu jie dau- 
giau Žino apie šios žinybos elgesį, o Sneppo privatus sprendimas at- 
sisakyti savo teisės jiems kalbėti neturėtų atimti iš jų konstitucinės 
teisės išklausyti. 

Dabar turiu šį tą pasakyti apie šią konstitucinę teisę išklausyti. 
Konstitucija, kaip visuma, apibrėžia ir diktuoja sąlygas, kuriomis pi- 
liečiai gyvena teisingoje visuomenėje, ir centrinės svarbos dalyku 
šioms sąlygoms skelbia tai, kad kiekvienas pilietis galėtų balsuoti ir 
dalyvauti politikoje kaip lygus kiekvienam kitam. Laisvas žodis yra 
būtinas lygiam dalyvavimui, bet būtina yra ir kiekvieno piliečio teisė 
į tai, kad kitiems, kurių prieiga prie informacijos galbūt yra geresnė 
nei jo, nebūtų draudžiama kalbėti jam. Akivaizdu, jog tai ne politi- 
nės nuostatos dalykas: ne daugumos valios apsaugos ar bendrosios 
gerovės užtikrinimo ilgalaikėje perspektyvoje klausimas. Lygiai taip 
pat, kaip dauguma pažeidžia kalbėtojo teisę, jį cenzūruodama, net 
jei bendruomenės padėtis pagerėtų, jeigu jis būtų išcenzūruotas, ly- 
giai taip pat ji pažeidžia ir teisę kiekvieno potencialaus klausytojo, 
kuris mano, jog jo paties dalyvavimas politikoje efektyvumo atžvil- 
giu arba jo reikšmės jam atžvilgiu pagerėtų, jeigu jis galėtų išklausyti 
tą kalbėtoją. 

Apskritai teisė išklausyti yra parazitiška teisės kalbėti atžvilgiu, 
kuri sudaro Pirmosios pataisos šerdį, ir paprastai ji adekvačiai ap- 
saugoma tuomet, kai nekompromisiškai įgyvendinama ta ašinė teisė 
kalbėti. Mat teisė išklausyti — tai ne teisė sužinoti tai, ko niekas ne- 
nori pasakyti.'32 Tačiau teisė išklausyti būtų rimtai pažeista, jeigu vi- 
sos valdžios žinybos turėtų laisvę kaip įdarbinimo sąlygą kelti reika- 
lavimą, kad pareigūnai atsisakytų savo teisių vėliau paviešinti valsty- 
bės paslapties nesudarančią informaciją, prieš tai neatsiklausę tos 
žinybos. 

Žinoma, įstatymas išties leidžia privatiems piliečiams ar firmoms 
išsireikalauti konfidencialumo pažadą dėl komercinių paslapčių, 
asmeninių dienoraščių turinio ar panašių dalykų atskleidimo. Tačiau 
Sneppo byla yra kitoks atvejis. Teisė išklausyti įeina į teisę dalyvauti 
politikoje kaip lygiam, ir informacija apie CŽV elgesį Vietname yra, 
akivaizdu, reikšmingesnė politinei veiklai nei informacija apie vers- 
lo paslaptis ar asmeninius privačių piliečių reikalus.'š3 

Taigi klausimas, ar reikia įgyvendinti sutartimi įtvirtintą teisės kal- 
bėti atsisakymą, turint omenyje konstituciškai saugomą kitų teisę iš- 
klausyti, yra toks, kuris - kaip ir labai daug kitų teisinių klausimų —- 
reikalauja nubrėžti. Aukščiausiasis teismas Smepp byloje turėjo dvi 
skirtingas galimybes. Jis galėjo pasakyti, jog vyriausybės žinybos, ki- 
taip nei privatūs asmenys ar firmos, niekuomet negali jokio Pirmo- 
sios pataisos užtikrinamų teisių atsisakymo paversti įdarbinimo sąly- 
ga. Ta perskyra būtų pateisinama tuo pagrindu, jog informacija apie 
valdžios žinybas yra, pagal prezumpciją, informacija, didžiai svarbi 
dalyvavimui politikoje, tuo tarpu informacija apie privačias firmas, 
nors ir gali būti svarbi, tokia nėra prezumpciškai. 

Arba Teismas galėjo pasakyti, jog valdžios žinyba niekuomet ne- 
gali paversti tokio atsisakymo įdarbinimo sąlyga, jeigu tokios sąly- 
gos nėra aiškiai nustatęs Kongresas, o ne pati žinyba. Šis silpnesnis 
reikalavimas būtų pateisinamas tuo pagrindu, jog šis sprendimas — 
sprendimas ar grėsmė, kurią buvusių agentų be išankstinio patikrini- 
mo publikuojama medžiaga kelia nacionaliniam saugumui, yra pa- 
kankamai rimta, kad pateisintų teisės išklausyti ignoravimą, — yra 

sprendimas, kurį turi priimti pati nacionalinė legislatūra, o ne žiny- 
ba, kurios suinteresuotumas konfidencialumu galėtų paveikti jos 
sprendimą. Išties galima suabejoti, ar šis antrasis, silpnesnis reikala- 
vimas yra pakankamas siekiant patenkinti Pirmosios pataisos stan- 
dartus. Tačiau nėra reikalo čia toliau spekuliuoti šiuo klausimu, nes 
tiek silpnesnis, tiek griežtesnis reikalavimas būtų suteikęs argumentą 
už sprendimą, palankų Sneppui. 

Tačiau verta paklausti, ar kitoks argumentas - nesiremiantis kitų 
teisėmis išklausyti, o vietoj to grindžiamas tiesiogiai pačiam Sneppui 
Pirmosios pataisos suteikiama teise kalbėti, - taip pat būtų pateisinęs 
sprendimą, atsisakantį pripažinti galią teisių atsisakymui, įtvirtintam 
sutartimi. Galėtų atrodyti, jog toks argumentas, besiremiantis tiesio- 
giai paties Sneppo teisėmis, turi sužlugti, nes jo sprendimas pripa- 
žinti darbą teisių atsisakymo kaina buvo laisvas ir informuotas pasi- 
rinkimas. Jeigu Sneppas (kuris, kaip taikliai pasakė CŽV teisininkas, 
žinojo, kad jis priimamas ne į skautų organizaciją) laisvai atsisakė 
visų savo Pirmosios pataisos suteikiamų teisių, sutikdamas su išanks- 
tiniu patikrinimu, kodėl teismai dabar turėtų jį atleisti nuo jo įsipa- 
reigojimo, kai tai pasirodo nepatogu? Kodėl teismai turėtų neleisti ir 
kitiems ateityje apsispręsti atsisakyti savo teisių - o tokį neleidimą jie 
įtvirtintų dabar priimdami Sneppui palankų sprendimą? 

Toks buvo CŽV argumentas ir jis nugalėjo. Tačiau jis nėra toks 
stiprus, koks atrodo, nes pagrįstas klaidinga analogija tarp konstitu- 
cinės teisės ir nuosavybės objekto. Pirmoji pataisa teisių nedalija kaip 
kliento kortelių, kurių paskirtis yra padidinti suminę kiekvieno pi- 
liečio gerovę. Konstitucija kaip visuma, kaip sakiau, išdėsto sąlygas, 
kuriomis piliečiai turi būti laikomi sudarančiais lygių bendruomenę. 
Individualus pilietis, kaip ir dauguma, negali iš naujo apibrėžti tų 
sąlygų. Konstitucija jam neleidžia parsiduoti į vergovę arba iškeisti 
savo teises pasirinkti religiją. Taip yra ne dėl to, kad toks sandoris 
niekuomet neatitinka jo interesų, o dėl to, kad jokiu atveju netole- 
ruotina, kad pilietis būtų vergas arba įkeistų savo sąžinę. 

Klausimas, kurį reikia kelti, kai svarstome, ar gali būti atsisakyta 
tam tikros konstitucinės teisės, yra šis: ar toks atsisakymas paliks tą 

asmenį tokioje padėtyje, kuri laikytina Konstitucijos užtikrinamos 
lygybės praradimu? Kadangi pagal Pirmosios pataisos apibrėžimą lygi 
padėtis apima teisę viešai išsakyti savo bendrapiliečiams tai, ką asmuo 
laiko svarbiu, taip pat teisę nenusižengti sąžinei religijos dalykuose, 
laisvo žodžio teisė, ne kitaip nei teisė į religinius įsitikinimus, netu- 
rėtų būti derybų objektas. Štai kodėl analogija su nuosavybės teisė- 
mis yra išties prasta. Jeigu aš sudarau finansinį sandorį, dėl kurio vė- 
liau imu gailėtis, aš būsiu praradęs pinigus. Tačiau mano kaip asmens, 
dalyvaujančio politikoje kaip lygus, statusas nebus pamintas - bent 
jau pagal konstitucinį sąlygų, būtinų tam statusui, apibrėžimą. Aš 
neparsidaviau į vergovę ar neleidau kitaip pakeisti savo padėties į 
tokią, kurią Konstitucija apibrėžia kaip vergišką. 

Kartoju, šis argumentas nepateisina išvados, jog asmuo niekuo- 
met neturėtų turėti galios sutikti neskelbti tam tikros informacijos 
arba pateikti ją iš anksto patikrinti. Mat ne bet koks šitoks sutikimas 
palieka tą asmenį tokioje padėtyje, kuri sugriauna jo kaip politiškai 
lygaus statusą. Todėl Aukščiausiasis teismas turi surasti liniją, kad 
atskirtų leistinus konstitucinės teisės kalbėti atsisakymus nuo neleis- 
tinų, ir bet kuri iš tų linijų, kurias nustatėme, kai ką tik svarstėme 
auditorijos teisę išklausyti, galėtų tikti ginant kalbėtojo teisę kalbėti. 

Kitaip tariant, Teismas galėtų pasakyti, kad joks atsisakymas nėra 
leistinas kaip įdarbinimo valstybės žinyboje sąlyga arba kad joks toks 
atsisakymas nėra leistinas, jeigu jis nėra eksplicitiškai leistas Kongre- 
so. Tačiau savo trumpoje ir negalinčioje patenkinti per curiam nuo- 
monėje Teismas nesvarsto šių galimų perskyrų, iš kurių kiekviena 
būtų parėmusi Sneppo ieškinį. Teismas tarė, jog tas, kuris dirba val- 
džios žinyboje, galėtų atsisakyti savo Pirmosios pataisos užtikrinamų 
teisių net ir nesant specialaus Kongreso leidimo. Šios prielaidos klai- 
da yra ta, kad tariama, jog konstitucinė teisė yra tiesiog asmeninės 
nuosavybės objektas. 

Tad turėjo būti konstatuota, jog Sneppas nėra atsisakęs savo Pir- 
mosios pataisos užtikrinamų teisių. Ši išvada yra neapeinama norint 
apsaugoti kitų teises išklausyti, taip pat neišvengiama norint apginti 
paties Sneppo nepriklausomybę. Tačiau šis argumentas už Sneppą 

priklauso nuo žodžio laisvės ir Pirmosios pataisos koncepcijos, kurią 
gyniau anksčiau. Jis priklauso nuo prielaidos, jog laisvas žodis yra 
principo dalykas, taigi - kad patiriama didelė neteisybė, o ne tik 
abstrakti grėsmė bendruomenės bendrai gerovei, kai tas, kuris nori 
išsakyti savo poziciją, yra užčiaupiamas arba kontroliuojamas, arba 
sulaikomas. Tik šitaip suprantant laisvą žodį, tampa aišku, kodėl taip 
svarbu ginti net buvusį CŽV agentą, kuris pasirašė sutartį ir žinojo, 
kad priimamas ne į skautų organizaciją. Farber ir Herbert bylos ro- 
do, kodėl Pirmoji pataisa, taip suvokiant, nesuteiks spaudai visų tų 
galių ir privilegijų, kurių ji nori. Richmond Newspapers byla rodo, 
kodėl ta Pataisa gali netgi leisti atimti iš spaudos kai kurias jos iško- 
votas teises. Tačiau Progressive ir Smepp bylos rodo, kodėl ši koncep- 
cija vis tiek yra privaloma Amerikos konstitucinei demokratijai. Pir- 
moji pataisa privalo būti apsaugota nuo jos priešų, tačiau taip pat ji 

Žr. Michael Dummett, „Truth“, in Peter Strawson, ed., Philosophical 
Logic (Oxford: Oxford University Press, 1967), p. 64-66. 

Žr. Ronald Dworkin, Taking Rights Seriously (Cambridge, Mass.: Har- 
vard University Press, 1977; London: Duckworth, 1978), p. 81, 107- 
110. (Rimtas požiūris į teises, Vilnius, 2004.) 

V argumentas laiko galima bivalenciją tarp „yra teisinga“ ir „yra netei- 
singa“. Ar gali R tai paneigti ir teigti, jog „yra teisinga“ pati yra miglo- 
ta? V argumentas, kad miglotumas lemia neaiškumą, rėmėsi perskyra 
tarp teiginio „x nėra 6“ ir teiginio „netiesa, kad x yra e“. Ta perskyra 
yra būtina jo teiginiui, jog „x yra 8“, ir teiginys „x yra ne 8“ galėtų 
nebūti teisingas, nebūdamas ir klaidingas. Šią perskyrą galime suvokti, 
tik jeigu turime nepriklausomus kriterijus teigti, jog kas nors yra „9“, ir 
teigti, jog tas dalykas nėra „8“. (Sakydamas „nepriklausomas“, turiu 
galvoje tai, kad kriterijai, įgalinantys teigti viena, nėra tiesiog kriterijų 
teigti kita nebuvimas.) Antraip mums neturėtų jokios prasmės idėja, 
kad gali būti nepatenkinti mūsų kriterijai teigti viena arba kita. Tariamą 
„9“ miglotumą kuria ši kriterijų nepriklausomybė. Tačiau ar mes gali- 
me šiuo būdu atskirti (1) „pb yra neteisinga“ ir (2) „netiesa, kad p yra 

teisinga“? (1) sako (pagal ką tik aprašytą analizę), kad kriterijai teigti 
(p) nėra patenkinti. Ji nesako, kad kriterijai teigti (— p) yra patenkinti. 
Tačiau (2) neatrodo sakąs ką nors daugiau nei tą patį, t. y. kad kriterijai 
teigti (p) nėra patenkinti. Ką dar - daugiau ar mažiau - jį galima būtų 
manyti teigiant? Tačiau jeigu (1) ir (2) neteikia skirtingų teiginių, tai 
teiginio „yra teisinga“ negalima parodyti esant migloto, bent jau pagal 
V miglotumo teoriją. Skaitytojas gali įtarti, kad R buvo apgautas šio 
argumento. Juk aplinkybė, į kurią R atkreipė dėmesį, tikrai gali susiklos- 
tyti, kad ir kaip sudėtingai čia būtų aiškinama. Tas, kuriam pasakoma, 
kad jeigu nėra tiesa, kad sutartis yra šventvagiška, jis turi traktuoti su- 
tartį kaip nešventvagišką, vis tiek gali jaustis kebliai dėl netikrumo, ar 
nėra tiesa, kad sutartis priešais jį yra šventvagiška. Aš sutinku. Tačiau 
tai - problema, patiriama V, o ne kylanti mano atsakymui į R argumen- 
tą. Tas, kuris gina bivalentiškumo tezę, kurią aprašiau anksčiau, gali 
pasakyti, kad kiekviena sutartis yra arba šventvagiška, arba ne, nors ir 
gali būti neaišku, katra kokia yra, ir išmintingi žmonės gali nesutarti. V 
turi parodyti, kad šis teiginys yra neteisingas, nes teiginys, jog sutartis 
yra šventvagiška, gali būti nei teisingas, nei klaidingas. R praktinė pro- 
blema trikdo (manau) visą V sumanymą, bent jau jeigu ją suprantame 
kaip argumentą už antrąją tezės, jog teisingo atsakymo nesama, versiją. 
Šioje esė man rūpi parodyti tik tai, kad teisinis pozityvizmas, net jeigu 
tai teisinga teorija, neteikia gero argumento antrajai tezės, jog teisingo 
atsakymo nesama, versijai. Ši pastraipa siūlo argumentą prieš patį pozi- 
tyvizmą (tiesą sakant, tai vienas iš būdų išsakyti tai, ką įvairiose paskai- 
tose vadinau „atviru“ argumentu prieš pozityvizmą). Šioje esė nesiūlau 
plėtoti šio argumento, bet gali būti pravartu pažymėti štai kokius mo- 
mentus: (1) Šis argumentas, kaip jis čia pateikiamas, nėra vykęs argu- 
mentas prieš tai, ką tekste pavadinau semantiniu pozityvizmu. Jis ne- 
veikia, nepasiseka, pavyzdžiui, kaip argumentas prieš tos formos pozi- 
tyvizmą, kuris teigia, kad teiginys „Tomo sudaryta sutartis yra teisėta“ 
reiškia, kad teisėjai turi pareigą pripažinti galią sutarčiai, o teiginys, kad 
„Tomo sudaryta sutartis yra neteisėta“ reiškia, kad teisėjai turi pareigą 
jai nepripažinti galios. (Tačiau semantinis pozityvizmas yra negalimas 


apginti.) (2) Tas argumentas taip pat nepavyksta kaip argumentas prieš 

pozityvizmo formą, kuri grindžia štai kokius teiginius. Teisės teiginius 
galima suskirstyti į dvi klases, kurias būtų galima pavadinti iš prigimties 
pozityvių (arba iš prigimties privalomų [mandatory] ar pan.) teiginių 
klase ir iš prigimties negatyvių (ar iš prigimties fakultatyvių etc.) teigi- 
nių klase, taigi kiekvienam teisės teiginiui ir jo neiginiui viena yra pri- 
gimtinai pozityvi, o kita prigimtinai negatyvi. Jeigu taip yra, tai galima 
apginti tokią pozityvizmo formą, kuri sako, jog pozityvus teisės teigi- 
nys yra tiesos funkcijos atžvilgiu ekvivalentiškas tam tikram teiginiui 
apie įstatymų leidybos aktus, taigi, pavyzdžiui, ji yra teisinga jeigu ir tik 
jeigu suverenas yra paskelbęs tokį potvarkį; bet kad šitai negalioja ne- 
gatyviems teisės teiginiams, kurie gali būti teisingi kaip tik dėl suvereno 
nepaskelbiamo atitinkamo pozityvaus teiginio. Tačiau pažymėtina, jog 
ši pozityvizmo forma numato tam tikrą redukcionizmą. Kitaip tariant, 
ji suponuoja, jog visi teisės teiginiai, kurie paviršiuje neteigia ar nenei- 
gia pareigų ar laisvės, gali būti išversti - be jokio reikšmės pokyčio ar 
nuostolio - į teiginius, kurie teigia ar neigia pareigas ar laisvę. Ji taip 
pat suponuoja, jog kai ši redukcija atliekama, kiekvienas šitaip redu- 
kuotas teiginys bus priskirtinas priešingai klasei nei ta, iš kurios redu- 
kuojamas jo neiginys, užuot, pavyzdžiui, kiekvieną supratus kaip (iš 
esmės) laisvės teiginius, kurie negali, teisės požiūriu, abu būti teisingi. Ji 
suponuoja, be to, jog normatyvinis teiginys, kurį ji išreiškia, būtent tas, 
jog tai, kas nėra uždrausta, yra leista, yra teisinga teisinės praktikos 
deskripcija. Ši prielaida gali būti priimtina tais atvejais, kai teisė įgyven- 
dinama tuščioje vietoje, kaip tuo atveju, kai teisinės normos suteikia- 
mos nuosavybei bendruomenėje, kuri neturėjo jokių iki-teisinių nuosa- 
vybės santykių. Ji yra nepriimtina, kai kokia nors teisės sritis vystosi 
žingsnis po žingsnio, o ne institucionalizuojant, o tada tobulinant kokį 
nors visa aprėpiantį principą - kaip, pavyzdžiui, aplaidumo atvejus re- 
guliuojančios teisės stambių dalių plėtojimo atveju. Šių trumpų pastabų 
nelaikau veiksmingais argumentais prieš kanoninę pozityvu/negatyvu 
(ar privaloma/fakultatyvu) perskyrą - tai tik priminimas keblumų, ku- 
riuos tokia perskyra turi pašalinti. 

Aš viliuosi, jog „naujasis“ pozityvistas neteiks kitokio teiginio. Jis galė- 
tų pasakyti, jog teisinė sistema egzistuoja, tik jeigu piliečiai ir pareigū- 

nai laikosi pamatinių normų, kurias jis manė esant privalomas, ir kad 
jeigu jie nesilaiko (o veikiau laikosi kokių nors kitokių pamatinių nor- 
mų tokios rūšies, kokias aš aprašau artimiausiose pastraipose), tai ta 
institucinė tvarka nelaikytina teisine sistema. Jis negalėtų pateikti jokio 
pateisinimo, suformuluoto įprastine kalba, šiam lingvistinės tironijos 
manifestui, tad jo teorija taptų tiesiog kategorine nuostata (an unprofi- 
table stipulation), nelyginant koks literatūros studentas teigtų, jog įvai- 
rios literatūros kritikos formos, aprašomos artimiausioje teksto pastrai- 
poje, būtų ne literatūros kritika. Jis įkliūtų į tos pačios banalybės spąs- 
tus, jeigu sakytų, jog nors politinė tvarka gali būti laikoma teisine siste- 
ma, net jeigu būtų laikomasi kitokių pamatinių normų, atsakymas į klau- 
simą, ką teismas turėtų daryti, būtų laikytinas teisiniu atsakymu, tik 
jeigu jis būtų generuotas jo propaguojamų pamatinių normų, nesvarbu, 
ar jis generuotas jų normų. 

Dworkin, „Hard Cases“, Taking Rigbts Seriously (Rimtas požiūris į tei- 
ses, Vilnius, 2004). 

Ibid. 

Santykį tarp šių dviejų dimensijų pateisinimo argumentų svarstau teks- 
te „A Reply to Critics“, Taking Rights Seriously (paperback ed., 1978) 
(„Atsakymas kritikams“, Rimtas požiūris į teises, Vilnius, 2004). 

Žr. Gareth Evans, „Semantic Theory and Tacit Knowledge“, kn. Steven 
H. Holtzman and Christopher M. Leich, eds., Wittgenstein: To Follow 
a Rule (London: Routledge X Kegan Paul, 1981). 

Vienas iš daugelio svarbių skirtumų tarp interpretacijos mene ir interpre- 
tacijos teisėje, kurių šioje esė nenagrinėju, gali būti tas, kad niekas teisė- 
je neatitinka tiesioginės meno kūrinio patirties, nors kai kurie romanti- 
nės tradicijos teisininkai vis dėlto kalba apie gero teisėjo „šeštąjį jaus- 
mą“, leidžiantį jam suvokti, kurie teisinių sprendimų grandinės aspek- 
tai atskleidžia „imanentinį“ teisės principą, nors jis ir negali iki galo 
paaiškinti kodėl. 

Žr. E. D. Hirsch, Jr., Validity in Interbretation (New Haven, Conn.: 
Yale University Press, 1967). 

John Fowles, The French Lieutenant's Woman (Boston: Little, Brown, 
1969), p. 105-106. 

93 Net pirmąjį romanistą saisto atsakomybė interpretuoti tuo mastu, ku- 
riuo kiekvienas rašytojas privalo tai daryti, o tai apima ne tik interpre- 
tavimą rašant, bet ir interpretavimą to žanro, kurio jis imasi. Ar paskes- 
ni romanistai turės mažiau kūrybinės „laisvės“ nei pirmesnieji? Viena 
prasme joks romanistas neturi jokios laisvės, nes kiekvieną varžo būti- 
nybė pasirinkti tokią interpretaciją, kuri (jo įsitikinimu) daro tęstinį meno 
kūrinį geriausią, koks jis gali būti. Tačiau mes jau matėme (ir tolesniame 
teisės aptarime šitai išplėtosime), kad esama dviejų skirtingų dimensijų, 
kurių atžvilgiu gali būti tikrinama bet kokia interpretacija: „formalios“ 
dimensijos, kai klausiama, kokiu mastu interpretacija dera su iki tol 
parašytu tekstu ir jį integruoja, ir „turinio“ dimensijos, kurios atžvilgiu 
tikrinamas racionalumas interpretaciją grindžiančios pažiūros į tai, kas 
daro romaną gerą. Atrodo protinga tarti, jog vėlesni romanistai tikriau- 
siai - tačiau tikrai ne neišvengiamai - manys, kad pirmąjį iš šių kriterijų 
gali išlaikyti mažiau interpretacijų, nei galėtų tuo atveju, jeigu jie būtų 
gavę mažiau parašytų skyrių. Dauguma interpretuotojų manytų, jog tam 
tikra Kalėdų giesmės interpretacija - pavyzdžiui, kad Skrudžas buvo iš 
prigimties blogas - išlaikytų integralumo kriterijų, jei būtų taikoma pir- 
miesiems puslapiams, bet ne šio romano pabaigoje. Mūsų nuovoka, kad 
paskesni romanistai yra mažiau laisvi, gal atspindi būtent šį faktą. Žino- 
ma, šitai nereiškia, kad esama didesnės tikimybės, jog konsensas dėl to, 
kuri interpretacija teisinga, bus pasiektas veikiau vėliau nei anksčiau 
grandinėje arba kad labiau tikėtina, jog paskesnis romanistas ras argu- 
mentą, kuris nenuginčijamai racionaliai „įrodo“ jo interpretaciją esant 
teisinga. Pagrįstas nesutarimas yra įmanomas tiek formos, tiek turinio 
plotmėje, ir net jei dauguma romanistų manytų, jog tik tam tikra in- 
terpretacija gali derėti su romanu iki tam tikro momento, koks nors 
lanksčios vaizduotės romanistas galėtų sugalvoti kokį nors dramatišką 
siužeto posūkį, kuris (jo nuomone) netikėtai suvienija tai, kas iki tol 
atrodė nereikalinga, ir pateisina tai, kas atrodė nevykę ar trivialu. Ir vėl 
turėtume būti budrūs, kad nesupainiotume teiginio, jog konsensas retai 
būtų pasiektas, — bet kuriuo proceso momentu, - su teiginiu, jog bet 
kurio pavienio romanisto interpretacija būtinai yra „grynai subjekty- 


vi“. Nė vienas romanistas jokiu momentu negalės paprasčiausiai išskai- 

tyti teisingos teksto, kurį jis gauna, interpretacijos mechanišku būdu, 
tačiau vien tik iš šito fakto negalima daryti išvados, kad apskritai viena 
kuri interpretacija nėra pranašesnė už kitas. Bet kuriuo atveju vis tiek 
bus teisinga teigti, kad visiems romanistams po pirmojo užduotis (jo 
manymu) sukurti teisingą ligšiolinio teksto interpretaciją yra skirtinga 
užduotis, nei pradėti naują savo romaną. Žr. išsamesnį aptarimą mano 
straipsnyje „Natural Law Revisited“, University of Florida Law Review, 
34: 165-188 (1982). 

Žr. 2-ą knygos skyrių, „Principo forumas“. 

Žr. Stanley Fish, Is there a Text in This Class?: The Authority of Interpre- 
tive Communities (Cambridge, Mass.: Harvard University Press, 1980). 
Žr. W. J. T. Mitchell, ed., The Politics of Interpretation (Chicago and 
London: Chicago University Press, 1983). 

Mano pirminę esė Stanley Fishas komentavo straipsnyje „Working on 
the Chain Gang“, Texas Law Review, 60, 551-567 (1982); perspaus- 
dinta Critical Inguiry (September 1982), p. 201. Po to dar pasirodė jo 
tolesnė kritika: „Wrong Again“, Texas Law Review, 62: 299-316 (1983). 
Šioje išnašoje aš detaliau nusakysiu šią perskyrą. Visa apimanti politinė 
teorija yra struktūra, kurioje elementai daugiau ar mažiau sistemiškai 
susiję, todėl labai konkrečios politinės nuostatos (kaip antai nuostata, 
kad pajamų mokesčius dabar reikia padidinti arba sumažinti) yra impli- 
kacijos, išvestos iš abstraktesnių nuostatų (tokių kaip nuostata, jog dau- 
gelis ekonominės nelygybės fenomenų turėtų būti išgyvendinti), kurios 
savo ruožtu yra dar abstraktesnių programų implikacijos (tokių kaip 
pažiūra, jog bendruomenė turėtų būti politiškai stabili), o šios gali būti 
dar abstraktesnių programų implikacijos. Būtų nerealistiška tarti, jog 
paprasti piliečiai ir politikai ar netgi politiniai komentatoriai ar teoreti- 
kai šitaip organizuoja savo politinius įsitikinimus; tačiau kiekvienas, kuris 
tariasi darąs politinius sprendimus remdamasis principu, pripažintų, kad 
kokia nors šitokia jo pozicijos visa apimtimi struktūra turi būti iš prin- 
cipo įmanoma. 

Todėl bet kokioje išsamioje politinėje teorijoje galime skirti pagrindines 
ir išvestines politines nuostatas. Pagrindinė nuostata yra politinė nuostata, 


turinti savaiminę nepriklausomą vertę: tai tokia svarbi politinė nuostata, 

jog bet kuriuo atveju nepajėgumas ją visiškai užtikrinti arba bet koks jos 
užtikrinimo masto ribojimas yra pro tanto žala bendros politinės tvar- 
kos vertei. Išvestinė politinė nuostata yra nuostata, kuri rūpimoje teori- 
joje nėra pagrindinė. 

Bet kokios teorijos pagrindinė nuostata nebūtinai yra absoliuti, nes teo- 
rijoje gali būti skirtingų ir tam tikru laipsniu antagonistinių pagrindinių 
nuostatų. Pavyzdžiui, nors teorija skelbia, kad politinės lygybės nyki- 
mas yra pro tanto politinės tvarkos teisingumo menkėjimas, ji vis vien 
gali pateisinti tą nuostolį kaip reikalingą ugdyti gerovei, nes bendras 
ekonominis klestėjimas taip pat yra pagrindinė nuostata toje teorijoje. 
Tokiu atveju teorija galėtų rekomenduoti tam tikrą ekonominę tvarką 
(sakykime, mišrią kapitalistinę ir socialistinę ekonomiką) kaip geriausią 
kompromisą tarp dviejų politinių pozicijų, nė vienos iš kurių negalima 
visiškai ignoruoti. Nei lygybė, nei bendroji gerovė nebūtų absoliučios, 
bet abi būtų pagrindinės, nes teorija reikalautų, jog jeigu būtų į72a20ma 
surasti tam tikrų priemonių pasiekti tokį patį klestėjimo lygį neribojant 
lygybės, tai tas rezultatas įgalintų teisingumo progresą be kompromiso, 
kuris dabar, deja, neišvengiamas. Tačiau jeigu teorija pripažintų, jog 
laisvas verslas, turint omenyje visus aspektus, yra geriausia priemonė 
užtikrinti ekonominiam klestėjimui, bet numatytų galimybę atsisakyti 
laisvo verslo - nesuvokdama šito kaip kompromiso - tomis retomis 
progomis, kai laisvas verslas yra nenaudinga, tai verslo laisvės principas 
toje teorijoje būtų išvestinė nuostata. Teorija neteigtų, kad jeigu būtų 
galima rasti kokių nors kitų priemonių tokiam pačiam klestėjimui pa- 
siekti, nesuvaržant laisvo verslo, tos kitos priemonės būtų pranašesnės; 
jeigu laisvas verslas yra tik išvestinė nuostata, tai teorijai nesvarbu, ar 
verslo laisvė, ar kokia kita išvestinė nuostata yra paaukojama tam, kad 
būtų pagerinta bendra dalykų padėtis. Turime pasistengti atskirti klau- 
simą, ar tam tikra nuostata tam tikroje teorijoje yra pagrindinė, nuo 
kito klausimo - ar teorija teikia tai nuostatai imunitetą, aiškindama, jog 
yra neteisinga persvarstyti nuostatos vertę konkrečiomis progomis. Teo- 
rija gali numatyti, jog kai kurios išvestinės nuostatos tam tikrose apibrėž- 
tose situacijose turėtų turėti didesnį ar mažesnį imunitetą, kad negalėtų 
būti aukojamos, net kai pareigūnai mano, jog tokia auka būtų vertesnė 

pagrindinėms nuostatoms, siekiant geriau apsaugoti pagrindinius tiks- 
lus ilgalaikėje perspektyvoje. Normų utilitarizmas yra gerai žinomas pa- 
vyzdys, tačiau konstitutyvūs tikslai, kuriuos reikia ginti, nebūtinai turi 
būti utilitariniai. Iš pagrindų egalitarinė politinė teorija galėtų politinę 
lygybę (vienas žmogus - vienas balsas) suprasti kaip saugomą imunite- 
to, nors ir išvestinę nuostatą, neleisdama pareigūnams perskirstyti bal- 
savimo galios turint tikslą pasiekti tai, ką jie laiko fundamentalesne ly- 
gybe bendruomenėje, nes fundamentalesnė lygybė iš tikrųjų bus sugriau- 
ta, užuot jai pasitarnavus, jei bus leidžiama liesti balsavimo teisę. Imu- 
niteto saugomos išvestinės nuostatos nebūtinai turi būti absoliučios — 
teorija gali numatyti, jog net imunizuota nuostata gali būti paaukota, 
nepatiriant jokio bendrojo teisingumo nuostolio - net pro tanto — kai 
nauda pagrindinėms nuostatoms yra pakankamai akivaizdi ir aiškiai iš- 
reikšta. Tačiau imunizuotos nuostatos galėtų būti paverstos absoliučio- 
mis ir neprarasti savo kaip išvestinių nuostatų pobūdžio. 

Žr. Ronald Dworkin, Taking Rigbts Seriously (Cambridge, Mass.: Har- 
vard University Press, 1977; London: Duckworth, 1978), 12 sk. (Rim- 
tas požiūris į teises, Vilnius, 2004). 


100 Ibid., p. 227. 
101 Žr. Thomas Scanlon, „Preference and Urgency“, Journal of Pbilosopby, 


72: 655 (1975). 


102 Visai kitoks prieštaravimas atkreipia dėmesį į tai, jog kai kurie žmonės 


turi įgimtų negalių, tokių kaip aklumas ar protinė negalia, todėl jiems 
reikia daugiau išteklių patenkinti tai pačiai teikiamų pirmenybių sche- 
mai. Tai įtaigesnis prieštaravimas mano apytikrės traktavimo lygybės 
principui, tačiau jis skatina ne pasirinkti kitokį pamatinį paskirstymo 
principą, o pakoreguoti to principo taikymą - tokias galimas korekty- 
vas svarstysiu vėliau. 


103 Taking Rigbts Seriously, pp. 234 ff., 275. 
104 Žr. Ronald Dworkin, „Social Sciences and Constitutional Rights“, The 


Educational Forum, 41: 271 (March 1977). 


105 Laisvės koncepciją, pagrįsta neutralumo samprata, svarstau kitoje kny- 


gos esė „Kas nėra liberalizmas“. 


106 Kitame straipsnyje aš mėginau išplėtoti teorinį perskirstymo standartą — 

tą argumentaciją galima apibendrinti taip. Tarkime, jog mes įsivaizduo- 
jame, kad visi žmonės vienodai rizikuoja netekti tų talentų, kuriais jie 
naudojasi kurdami sau gerovę, ir jiems pasiūloma apsidrausti, vienodo- 
mis sąlygomis, nuo šios rizikos. Turėdami omenyje tai, ką žinome apie 
žmonių jautrumą rizikai Jungtinėse Valstijose, galime pagrįstai speku- 
liuoti apie draudimo, kurį jie pirktų, sumą ir įkainių struktūrą, kuri 
išsirutuliotų. Mes galime pateisinamai modeliuoti mokesčių ir perskirs- 
tymo sistemą pagal šią hipotetinę draudimo rinką, skirdami žmonėms 
mokesčius, neperžengiančius tos kainos ribos, kurią jie būtų mokėję už 
draudimą. Šitai užtikrintų daugiau mokesčių ir daugiau lėšų perskirsty- 
mui, nei mes užtikriname dabar, tačiau, aišku, ne rezultatų lygybę. Žr. 
„What is Eguality? Part II“, Pbilosopby and Public Affairs (Fall 1981). 

107 9-ame skyriuje, „Kodėl liberalams turėtų rūpėti lygybė“, aprašau lygy- 
bės versiją, kuri yra sudėtingesnė nei paprasta lygybė tokia prasme. 

108 Richard A. Posner, Economic Analysis of Law (273 ed., Boston: Little, 
Brown, 1977). 

109 Plg.: Sturges v. Bridgman, 11 Ch. D. 852 (1879) ir šios bylos aptarimą 
R. H. Coase str. „The Problem of Social Cost“, The Journal of Law anf 
Economics, 3: 1 (1960). 

110 Ibid. 

111 Žr., pavyzdžiui, Richard A. Posner, „Utilitarianism, Economics, and Legal 
Theory“, Journal of Legal Studies, 8: 103 (1979). Toliau cituojami šios 
esė fragmentai (be kitų) iliustruoja prielaidą, jog turto maksimizacija 
yra savaiminė vertybė, todėl turto maksimizavimo teiginius dera suprasti 
kaip to paties pobūdžio teiginius (ir konkuruojančius su jais) kaip utili- 
taristų teiginiai, jog laimė yra savaiminė vertybė: (a) „kai ekonomistas 
kalba normatyviai, jis linksta apibrėžti gėrį, teisingumą arba teisiškumą 
kaip „gerovės“ maksimizavimą ta prasme, kurios neįmanoma atskirti 
nuo utilitaristo naudos arba laimės sampratos ... Tačiau savo normaty- 
viniams tikslams aš noriu siauriau apibrėžti maksimizacijos optimumą - 
kaip „vertę“ ekonomine šio termino prasme arba - manau, dar aiškiau — 
kaip „materialinę gerovę“ (p. 119). (b) „Nors šiais laikais palyginti ne- 
daug žmonių mūsų visuomenėje - iš tų, kurie mąsto apie šiuos dalykus, - 
turto maksimizaciją ar kokią kitą efektyvumo vertę laiko aukščiausia 

socialine vertybe, nedaugelis ją laiko nereikšminga. Ir, kaip sakyta, kar- 
tais tai yra vienintelė vertybė, kuri yra rūpesčio objektas svarstant kokį 
aktualų klausimą ... Tačiau aš nenoriu palikti šio dalyko šioje vietoje, 
mat man atrodo, jog ekonominė analizė tam tikru mastu pretenduoja 
būti traktuojama kaip koherentiškas ir patrauklus pamatas etiniams 
sprendiniams. Nesu toks tikras, jog utilitarizmas irgi į tai pretenduoja“ 
(p. 110; išskirta cituojant). 

112 Tas, kuris pageidauja įprastesnio (nors kai kuriais nereikšmingais atžvil- 
giais sudėtingesnio) pavyzdžio, galėtų pasirinkti štai šį. Tarkime, jog 
viešai institucijai kyla reikalas iš privataus savininko nupirkti žemės plotą, 
bet savininkas jo neparduoda. Šiomis aplinkybėmis teismas galėtų įsa- 
kyti priverstinai parduoti žemę už kokią nors kainą, kurią toji vieša 
institucija yra nusiteikusi sumokėti, o pardavėjas iš tikrųjų sutiktų mo- 
kėti, jeigu manytų, kad tai geriausia, ką jis gali gauti. Jeigu mes tariame, 
kad tokios kainos esama, tai (šiuo mūsų alternatyviu atveju) teismas 
priverčia parduoti žemę, neskirdamas jokios kompensacijos pardavė- 
jui. Transakcijos išlaidų dalis bylinėjimuisi siekiant tikslios kompensaci- 
jos bus sutaupyta, o mes tariame, jog ši dalis yra didesnė nei bet kokios 
paskesnės išlaidos. (Žr. Posner, aukščiau, 1-a išnaša, p. 40-44.) Ar si- 
tuacija tuoj po priverstinio ir nekompensuojamo pardavimo kokiu nors 
atžvilgiu pranašesnė už situaciją prieš pat pardavimą? (Perspėjimai, ku- 
riuos pateikiu tekste dėl galimo neteisingo teksto pavyzdžio supratimo 
čia taip pat tiktų.) 

113 Posneris, 4 išnaša aukščiau. 1-oje išnašoje nurodytoje Posnerio knygoje 
tarpasmeninių sugretinimų reikšmė yra ginčijama įprastu būdu. Šiame 
vėlesniame straipsnyje nė nemėginama sutaikyti tų dviejų pozicijų. 

114 Ričardas III, I aktas, IV scena, 1.6. 

115 Guido Calabresi, The Costs of Accidents (New Haven: Yale University 
Press, 1970). Calabresi man sako, jog nors pasažas, kurį cituoju, dažnai 
buvo suprantamas kaip reikalaujantis kokio nors kompromiso tarp tei- 
singumo ir kaštų sumažinimo, jis pats galvoje turėjęs ne tai. Tačiau žr. 
Guido Calabresi, „About Law and Economics: A Letter to Ronald Dwor- 
kin“, Hofstra Law Review, 8: 553 (1980), ir toliau, 13 skyrių, „Kuo čia 
dėtas efektyvumas?“ 

116 Posner, 4 išn. aukščiau. 

117 Posner, 4 išn. aukščiau, apibrėžia kaip „kantišką“ tokią politinę teoriją, 
kuri atmeta „bet kokią konsekvencializmo formą“ (p. 104). Pagal šį 
apibrėžimą pats Kantas nėra kantiškas. 

118 Ibid., p. 108. 

119 Ibid., p. 125-126. 

120 Robert Nozick, Anarchy, State and Utopia (New York: Basic Books, 
1974). 

121 Žr. Paulo H. Rubino bei George'o Priesto esė: Journal of Legal Studies, 
9 (March 1980). 

122 Žr. Ronald Dworkin, Taking Rights Seriously, pp. 98-100, 294-327 
(paper edition, 1979) (Dworkin, Rimtas požiūris į teises, vertė Karolis 
Klimka, Lietuvos rašytojų sąjungos leidykla, 2004). Taip pat žr. toliau, 
13-ą skyrių, „Kuo čia dėtas efektyvumas?“ Straipsnyje, kurį čia kritika- 
vau, Posneris pateikia keletą mano paties darbų komentarų. Jo pasta- 
bos nėra akivaizdžiai nuoseklios. Jis cituoja mano tekstą kaip pirmutinį 
pavyzdį teisės filosofo, aiškinančio, jog teisės teorija neturėtų būti pa- 
grįsta utilitarizmu. Iki čia būtų galima sutikti. Tačiau tada jis spekuliuo- 
ja apie tai, ar aš esu „tikras kantininkas“, ar viso labo tik, pasak jo, 
„egalitarinės mokyklos utilitaristas“. O vėliau nusprendžia, jog „pagrįs- 
tai galima teigti“, kad aš esu „kairysis utilitaristas“. Ar galėčiau jam 
pasiūlyti pagalbą? Aš nesu „kantininkas“, kaip jis šitai apibrėžia (žr. 10-ą 
išnašą aukščiau), nors labai simpatizuoju tam, ką laikau pamatiniu pa- 
ties Kanto teorijos liberalizmu ir egalitarizmu. Aš esu egalitaristas, ta- 
čiau mėginau išsakyti lygybės koncepciją, kuri reikalauja individus trak- 
tuoti kaip lygius, o ne daryti jų lygų traktavimą priklausomą nuo kokio 
nors konkretaus apibrėžimo, ir kai kurie iš mano kritikų teigia, jog ši 
lygybės koncepcija nėra teisinga. Nežinau, ar aš kairysis, nes nesupran- 
tu šio apibūdinimo prasmės taip aiškiai, kad galėčiau jį taikyti sau. Ta- 
čiau nesuprantu, kodėl turėčiau būti laikomas utilitaristu - neatviru ar 
užsimaskavusiu, ar kokiu kitu. Aš sakiau, jog tuo mastu, kuriuo utilita- 
rinės kalkuliacijos išvis turi kokią nors vietą politinėje argumentacijoje 
(o aš manau, kad kažkas panašaus į utilitarinę kalkuliaciją dėl preferen- 
cijų išties turi tam tikrą vietą), tai iš jų turi būti išvalyta bent jau tai, ką 

aš vadinu „išorinėmis“ preferencijomis. Tačiau ne tas yra utilitaristas, 
kuris teigia, jog tokios kalkuliacijos turi tam tikrą vietą. Jis teigia, jog 
jos turi užimti visą turimą erdvę. Tie, kuriems šie autobiografiniai daly- 
kai (jeigu tokių čia esama) nors kiek įdomūs, galbūt norės užmesti akį į 
mano Taking Rights Seriously (Cambridge, Mass.: Harvard University 
Press, 1977; London: Duckworth, 1978). (Rimtas požiūris į teises, Vil- 
nius, 2004.) 

123 Šiame straipsnyje, pirmą kartą publikuotame Journal of Legal Studies, 
yra prierašas, parašytas siekiant atremti argumentus, pateiktus Richar- 
do A. Posnerio straipsnyje „The Value of Wealth: A Comment on Dwor- 
kin and Kronman“, Journal of Legal Studies, 9: 243 (1980). 

124 Žr. Guido Calabresi, „About Law and Economics: A Letter to Ronald 
Dworkin“, Hofstra Law Review, 8: 553 (1980), kur Calabresis atsiliepia 
į Dworkino „Is Wealth a Value?“, Journal of Legal Studies, 9: 191 (1980). 

125 Guido Calabresi, The Costs of Accidents (New Haven: Yale University 
Press, 1970). 

126 Richard A. Posner, „The Ethical and Political Basis of the Efficiency 
Norm in Common Law Adjudication“, Hofstra Law Review, 8: 487, 
492-496 (1980). 

127 Ronad Dworkin, „What is Eguality“, I ir II dalys, Pbilosopby and Public 
Affairs, 10.3 ir 10.4 (1981). 

128 J. C. Hersanyi, „Morality and the Theory of Rational Behavior“, Social 
Research, 44: 623 (1977). 

129 R. M. Hare, Freedom and Reason (Oxford: Oxford University Press, 
1963), p. 112-136. 

130 Žr. (bendrai) Johno Rawlso A Tbeory of Justice (Cambridge, Mass.: 
Harvard University Press, 1971), pp. 22-27. (Rawls, Teisingumo teori- 
ja, Vilnius, 1998). 

131 Ronald Dworkin, Taking Rights Seriously (Cambridge, Mass.: Harvard 
University Press, 1977; London: Duckworth, 1978), 9 ir 12 sk. (Rimtas 
požiūris į teises, Vilnius, 2004). 

132 Guido Calabresi išties atsakė į mano pastabas: žr. aukščiau, 1-oje išna- 
šoje nurodytą jo straipsnį, p. 533 (išnaša). Į jo atsiliepimą atsakiau pa- 


straipa, kuri nepateko į šią perspausdinamo straipsnio versiją. 

133 Richard A. Posner, „Utilitarianism, Economics, and Legal Theory“, Jour- 
nal of Lagal Studies, 8: 103 (1979). 

134 Žr. Hofstra Law Review, 8 (1980). 

135 Ibid., p. 491-—497. 

136 Taking Rights Seriously, 6 sk. (Rimtas požiūris į teises, Vilnius, 2004). 

137 Hofstra Law Review, 8: 492. 

138 Ibid., p. 491-492. 

139 Ibid., 494-495. 

140 Ibid., p. 497-499. 

141 Dworkin, Taking Rigbts Seriously, 6 sk. (Rimtas požiūris į teises, Vil- 
nius, 2004). 

142 Posner, Hofstra Law Review, 8: 497-499. 

143 Ibid., p. 495. 

144 Žr. Dworkin, Taking Rights Seriously, p. 233. (Rimtas požiūris į teises, 
Vilnius, 2004.) 

145 Žr. A. John Simmons, „The Principle of Fair Play“, Philosophy and Public 
Affairs, 8: 307 (1979). 

146 Žr. United States v. Carroll Towing Company, 159 F.2d 169, 173 (2d 
Cir. 1947). 

147 Patys teisės kūrėjai turi naudoti įstatymų leidybos teorijas formuoda- 
mi įsitikinimus ar darydami išvadas apie neaiškių įstatymų implika- 
cijas. Tačiau įstatymų kūrėjas negali naudoti kaip savo teisėkūros 
teorijos elemento psichologinės legislatyvinės intencijos sampratos, 
kuri jo paties nuomonę - kartu su visomis kitų nuomonėmis - daro 
lemiamos reikšmės dalyku kuriamų aktų turiniui. Mat nei jis, nei jie 
negalėtų turėti tokių nuomonių, jeigu jie jau nebūtų pritaikę kitokią 
teisėkūros teoriją: jokia grupė negali taikyti teorijos, jog teisėkūros 
turinys yra toks, koks jis yra tos grupės nuomone. Jeigu kolektyvi- 
nio supratimo samprata nėra rūpestingai susiaurinama iki teiginio 
apie teisės kūrėjų viltis, o ne paprasčiausiai įsitikinimus, samprata 
tampa nenuosekli. Ji teikia teisėkūros turinio testą, kuris taria, jog 
tie, kurių nuomones šis testas naudoja, patys naudojo kitokį testą 
tam pačiam dalykui. 


148 Šio svarbaus klausimo aptarimą rasite dviejose ankstesnėse esė: „Bakke'o 

byla: Ar taikyti kvotas - neteisinga?“ bei „Koks iš tikrųjų buvo Bakke 
bylos sprendimas?“ 

149 Cmnd 7772, HMSO, London, 1979. 

150 Report, p. 55. 

151 Teisės puristai galėtų prieštarauti sakydami, jog Ataskaitos argumentas 
čia priklauso ne nuo slydimo nuokalnėn argumento, bet nuo kito gink- 
lo - ryškios linijos (ar jos nebuvimo) argumento. Tačiau visiškai aišku, 
koks argumentas turėtas galvoje, ir aš vadovaujuosi Ataskaitos tekstu. 

152 Report, p. 138. 

153 Report, p. 100. 

154 Report, p. 139. 

155 Report, p. 138. 

156 Report, p. 96-97. 

157 Report, p. 99-100. Grįsdama argumentą dėl fundamentalios laisvės atė- 
mimo Ataskaita baigiamajame sakinyje cituoja H. L. A. Harto Law, Li- 
berty, and Morality (Stanford: Stanford UP, 1963), p. 45 ff. 

158 Ataskaita remiasi Hartu savo argumentacijai paremti. Tačiau atrodo, 
kad Harto argumentas tėra ką tik identifikuotoji klaida. „Bausti žmo- 
nes už šios formos nepasitenkinimo sukėlimą būtų tas pat, kaip bausti 
juos tiesiog dėl to, kad kiti nepritaria tam, ką jie daro; ir vienintelė 
laisvė, kuri būtų suderinama su tokiu utilitarinio principo taikymo aiš- 
kinimu, yra laisvė daryti tik tuos dalykus, kuriems niekas rimtai ne- 
prieštarauja. Visiškai akivaizdu, kad tokia laisvė yra tuščia.“ Hart, Law, 
Liberty, and Morality, p. 47 (išskirta cituojant). Pirmasis iš šių sakinių 
yra nelogiška išvada ir niekaip neparemia tekste išsakytos prielaidos. 

159 Žr. antrą šios esė dalį; taip pat žr. Dworkin, Taking Rigbts Seriously 
(Cambridge, Mass.: Harvard University Press, 1978 ed.) 12 sk. (Rimtas 
požiūris į teises, Vilnius, 2004). 

160 Report, p. 55. 

161 Ibid., cituojama aukščiau, 2 išn. 

162357 US 449 (1958). 

163 Dworkin, Taking Rigbts Seriously. (Rimtas požiūris į teises, Vilnius, 2004.) 

164 Palieku - galbūt kitai progai - klausimą, kokias pamatines teises turėtu- 
me pripažinti kaip kozirius, jeigu pasirinktume, kaip savo pamatinį 

pateisinimą, ką nors artimesnio tikslui sukurti geriausias sąlygas žmo- 
gaus klestėjimui, iškeltą Williamso strategijos. Tačiau mes galėtume pa- 
žymėti, jog ta teorija gali būti ne tokia ir tolima rafinuotesnėms utilita- 
rizmo formoms, nei atrodo iš pradžių, bent jau jei remiamės štai kokia 
prielaida. Galimos dvi žmogaus klestėjimo tikslo interpretacijos, kurias 
galime pavadinti platoniška ir liberalia. Platoniška interpretacija tvirti- 
na, kad geriausios sąlygos yra tos, kuriomis labiausiai tikėtina, jog žmo- 
nės iš tiesų pasirinks ir gyvens tokį gyvenimą, kurį jiems iš tiesų vertin- 
giausia gyventi. Liberali interpretacija vietoj to skelbia, jog geriausios 
sąlygos yra tos, kurios užtikrina žmonėms geriausią ir labiausiai infor- 
muotą pasirinkimą, kaip gyventi savo gyvenimą. Geriausios sąlygos pa- 
sirinkti — šia liberalia prasme - reikalauja ne šiaip plataus galimybių, 
numatomų teisės, pasirinkimo, bet ir viešosios aplinkos, kurioje įvai- 
raus gyvenimo būdo pavyzdžiai yra matomi, kultūrinės tradicijos, ku- 
rioje šie būdai yra tyrinėjami vaizduotės priemonėmis įvairiose meno 
formose, ir įstatymų sistemos, kuri laiduoja ir institucijas, ir santykius, 
kurie būtini daugeliui iš šių gyvenimo būdų, ir saugo juos nuo įvairių 
žalojimo formų. Williamso strategija siekia suvesti šias platonišką ir li- 
beralią interpretacijas savo teiginyje, jog geriausia priemonė atskleisti, 
koks gyvenimo būdas yra iš tiesų geriausias, - užtikrinti geriausias sąly- 
gas pasirinkti liberalia prasme. Tačiau tai tik hipotezė: mes radome prie- 
žasčių tuo suabejoti, ir pasaulis aplink mus neteikia jai daug paramos. 
Taigi pasirinkimas iš šių dviejų interpretacijų yra rinkimasis iš tikrų al- 
ternatyvų. Platoniška interpretacija nebūtinai pateisina smegenų plovi- 
mą ar kitus mąstymo kontrolės metodus, kurių esame įpratę bijoti. Ta- 
čiau aš abejoju, ar ji patraukli daugeliui žmonių, ir darysiu prielaidą, jog 
teorija, apie kurią dabar keliame klausimus, yra liberali interpretacija. 
Pirmoje šios esė dalyje matėme, jog įvairūs pasirinkimui palankios ap- 
linkos elementai gali konfliktuoti vienas su kitu. Net jeigu teisė drau- 
džia vartoti pornografiją net privačiai, ji apriboja pasirinkimą reikšmin- 
gu būdu. Tačiau jeigu ne, tai riboja pasirinkimą kitu atžvilgiu: tie, kurie 
nori užmegzti seksualinius ryšius laikydamiesi kultūriškai palaikomų 
pagarbos ir grožio nuostatų ir auklėti savo vaikus to idealo dvasia, gal- 
būt konstatuos, kad jų planus yra kur kas sunkiau įgyvendinti, jeigu 

pornografija įgyja pernelyg tvirtas pozicijas populiariojoje kultūroje, o 
taip gali atsitikti net ir jei ji neeksponuojama viešai. Taigi geriausių saly- 
gų žmogaus klestėjimui tikslas — bent jau liberaliojoje interpretacijoje - 
reikalauja nuolaidų ir kompromisų panašiai kaip bet kokia utilitarizmo 
forma. Tuo atveju tikslą užtikrinti tas sąlygas galėtume įtikinamai (bent 
jau kai kuriems tikslams) laikyti labai progresyvia utilitarizmo forma, 
kuri bendruomenės vertę matuoja ne galimybėmis realizuoti tas prefe- 
rencijas, kurias iš tikrųjų išpažįsta bendruomenės nariai, - galimybėmis, 
teikiamomis žmonėms bendru mastu, statistiškai, - bet pagal galimy- 
bes, kurias ji jiems teikia - irgi visumos mastu - kurti ir realizuoti nuo- 
seklias ir informuotas koncepcijas to, koks gyvenimo būdas yra pats 
vertingiausias jiems. (Tačiau turėtume prisiminti, jog profesorius Wil- 
liamsas atmeta - bent jau kaip asmens moralės teoriją - tradiciškesnes 
utilitarizmo formas. Žr. J. J. C. Smart and Bernard Williams, Utilitaria- 
nism: For and Against, Cambridge University Press, 1973.) Tačiau aš 
čia primygtinai neteigsiu šio tapatumo, taip pat nesvarstysiu, kaip ma- 
no teikiamas argumentas galėtų pareikalauti pakeitimų, jeigu priimame 
šią daug sau leidžiančią utilitarizmo ribų interpretaciją. 

165 Nors čia esama akivaizdžių rato pavojų. Žr. Dworkin, „What is Eguality? 
Part I: Eguality of Welfare,“ Pbilosopby and Public Affairs, 10: 3 (1981). 

166 Hart, „Between Utility and Rights,“ Columbia Law Review, 79: 828, 
836 ff. (1980). 

167 Žr. Dworkin, Taking Rights Seriously, įvadas, 12 sk. ir pried., p. 357- 
358 (Rimtas požiūris į teises, Vilnius, 2004). Taip pat žr. Dworkin, „Li- 
beralism“, kn.: Stuart Hampshire, ed., Public and Private Morality 
(Cambridge University Press, 1978), ir Dworkin, „Social Sciences and 
Constitutional Rights: the Conseguences of Uncertainty,“ Journal of 
Law and Education, 6: 3 (1977). 

168 Hart, Law, Liberty, and Morality, p. 842. 

169 Žr., pvz., ibid., p. 845, išn. 43. 

170 Žr. Dworkin, Taking Rights Seriously, p. 266-272. (Rimtas požiūris į 
teises, Vilnius, 2004.) 

171 Federalinis teisėjas Lacey klausymuose dėl Farberio peticijos habeas corpus 
pabrėžė, jog Farberis buvo sumanęs parašyti knygą apie Jascalevichiaus 

bylą. Daugelis laikraščių ir apžvalgininkų nuo tada laikėsi prielaidos, 
jog ketinama publikuoti knyga silpnina Farberio ginamąją argumenta- 
ciją teisiškai arba morališkai. Mano galva, priešingai, tai neturi kone 
jokios reikšmės. Farberio sutartyje su leidėju Jascalevichiaus nuteisimas 
neminimas kaip knygos publikavimo sąlyga, ir nesama visiškai jokių 
faktų, kurie liudytų, kad Farberis toje knygoje paskelbs medžiagą, ku- 
rios jis nenorėjo pateikti teismui, nei kad jis kokia nors prasme finansiš- 
kai arba asmeniškai yra suinteresuotas Jascalevichiaus nuteisimu. Nesa- 
ma pagrindo abejoti, jog Farberis būtų elgęsis lygiai taip pat, kaip pa- 
sielgė, net jei nebūtų ketinęs parašyti knygos. 

172 Ankstesnė byla buvo Gannett v. DePasguale - ji ypač supykdė spaudą. 
Tas sprendimas leido teisėjui neįleisti žurnalistų į ikiteisminius klausy- 
mus, o vyriausiojo teisėjo Burgerio nuomonė Richmond Newspapers 
byloje skelbia, jog ankstesniu sprendimu turėti omenyje tik tokie klau- 
symai, o ne tikri teismo procesai. Tačiau paties Burgerio nuomonė Gan- 
net byloje, taip pat ir kitų Aukščiausiojo teismo teisėjų nuomonės, atro- 
do, apima ir tikrus teismo procesus, tad Richmond Newspapers nutartis 
greičiausiai buvo nuomonės pakeitimas, kaip, anot teisėjo Blackmuno, 
būta jo paties atskirojoje nuomonėje pastarojoje byloje. 

173 Frank Snepp, Decent Interval: An Insider's Account of Saigon's Inde- 
cent End Told by tbe ClA'*s Chief Strategy Analyst in Vietnam (New 
York: Random House, 1977). 

174 Victor Marchetti and John D. Marks, The CIA and tbe Cult of Intelli- 
gence (New York: Knopt, 1974). 

175 Bob Woodword and Scott Armstrong, The Bretbren (New York: Simon 
and Schuster, 1980). 

176 Jo nepriėmė ir Britų lordų rūmai neseniai nagrinėtoje byloje, kurioje 
Britų plieno korporacija padavė į teismą Granada televiziją, reikalauda- 
ma atskleisti informatoriaus Plieno korporacijos vadovybėje vardą. 

177 Nat Hentotf, The First Freedom: The Tumultuous History of Free Speech 
in America (New York: Delacorte, 1979). 

178 Žr. Taking Rights Seriously (Cambridge, Mass.: Harvard University Press, 
1977; London: Duckworth, 1978). (Dworkin, Rimtas požiūris į teises, 
Vilnius, 2004.) 

179 Aukščiausiasis teismas susidūrė su šiuo klausimu neseniai nagrinėtoje 
byloje Houbins v. KGBX, kurioje kalėjimo administratoriai nesuteikė 
jokių galimybių televizijos stočiai ištirti kalėjimo sąlygas. Galbūt dėl to, 
kad du teisėjai toje byloje negalėjo dalyvauti, Teismas nepasiekė jokio 
efektyvaus klausimų sprendimo teisinio principo. 

180 Visai kitas klausimas - kurio čia negaliu svarstyti - yra tas, kokiu mastu 
Kongresas gali konstituciškai uždrausti piliečiams apskritai, ir konkre- 
čiai buvusiems agentams, publikuoti informaciją, kuri iš tikrųjų gali bū- 
ti slapta ir pavojinga, kaip antai - esamų agentų vardus, kaip kad siūlo 
padaryti įsatymas, kurį aprašiau anksčiau. 

181 CŽV iš pradžių išvardijo 339 Marchetti'o knygos dalis, kuriose, anot 
jos, atskleidžiama valstybės paslaptį sudaranti informacija. Tarp jų — 
teiginys dėl Richardo Helmso pranešimo Nacionalinei saugumo tary- 
bai, kur Marchetti sako, kad „jo kitais atžvilgiais nepriekaištingą kalbą 
sugadino nesugebėjimas ištarti Malagasio, buvusio Madagaskaro, pava- 
dinimo, kai kalbėjo apie šią jauną respubliką“. Marchetti ir Knopfas dėl 
to bylinėjosi, ir teisme pati CŽV pripažino, kad 171-0s iš tų dalių infor- 
macija nesudarė valstybės paslapties. 

182 Suvokiant tai kaip teisės dalyką, būtina pripažinti nepriklausomą kons- 
titucinę teisę, siekiant apsaugoti tuos, kurie nori išklausyti tą, kuris pats 
neturi konstitucinės teisės kalbėti. Aukščiausiasis teismas paskelbė, pa- 
vyzdžiui, jog Pirmoji pataisa saugo amerikiečius, kurie nori gauti politi- 
nę informaciją iš užsienio autorių, kurių, žinoma, pačių nesaugo Jung- 
tinių Valstijų Konstitucija. 

183 Tam tikrais atvejais šio pobūdžio skirtumai gali būti tik laipsnio skirtu- 
mai. Pavyzdžiui, komercinės paslaptys gali būti politinės svarbos daly- 
kas. Tačiau jeigu taip, tai argumentas prieš teisių atsisakymo įgyvendi- 

